
aa,  idag  behøve  Mocoerne  —  Nordfranskernes  Benævnelse 
paa  Folk  fra  Provence  —  ikke  at  raabe  med  Vand  paa 
Gaden;  der  kommer  da  nok  af  det  gratis !«  raabte  jeg  over 
til  min  svenske  Kammerat,  der  sad  lige  overfor  mig.  Han  satte 
et  fortrydeligt  Ansigt  op  og  rystede  paa  Hovedet. 

Vi  vare  Begge  komne  i  Land  for  at  besorge  Et  og  Andet, 
inden  vi  skulde  afgaa  med  Eskadren.  Da  vi  skulde  have  V  _• 
om  Aftenen,  kunde  vi  ikke  vente  paa  bedre  Vejr,  og  det 
havde  nu  heller  ikke  nyttet  stort;  thi,  naar  det  forst  begynder 
at  regne  i  Toulotu  holder  det  ved  i  dagevis. 

Som   i   alle  vanskelige  Tilfælde  toge  vi  vor  Tilflugt 
til  »Gumman  Elisa«,   som  Svenskerne   havde  dobt  hende, 
ligesom    hendes    Hus   kaldtes    >  lådan     eller     Æsken  , 
henholdsvis  paa  Svensk  og  Dansk. 

Samme  Elisa  var  en  hojst  aparte  Kone, 
som  levede  af  at  leje  Værelser  ud  til  Søoffi- 
cerer, og  det  var  fast  utroligt,  hvad  hun  vidste 
Besked  om.  Man  kunde  slaa  op  i  hende  som 
i  et  Lexikon  og  faae  at  vide,  medj  hvilke  Skibe 

de  forskjellige  Officerer  sejlede,  paa  hvilken  Del  af  Jordkloden 
disse  befandt  sig,  naar  og  med  hvem  de  vare  blevne  gifte,  hvor- 
mange  Børn  de  havde  osv.  Havde  en  Officer  engang  boet  hos 
hende,  tabte  hun  ham  aldrig  af  Syne.  Om  det  saa  var  de 
udenlandske  Officerer,  saa  vidste  hun  Besked  om,  hvorledes  det 
var  gaaet  dem  senere  hen  i  Livet.  Naar  hun  kom  ind  paa  dette 
Thema,  var  hun  uudtømmelig,  og  det  sluttede  altid  med,  at 
hun  ikke  uden  en  vis  Stolthed  nævnede  forskjellige  Admiraler, 
som  i  deres  Lieutenantsdage  havde  boet  hos  hende. 

Den  egentlige,  gamle  By  i  Toulon  bestaaer  næsten  ude- 
lukkende af  Huse,  hvor  der  udlejes  Værelser  til  Officerer  og 
Underofficerer.  Gaderne  ere  smalle,  krogede  og  urenlige  og 
minde  i  Udseende  meget  om  salig  Peder  Madsens  Gang,  om 
end  Husene  indvendig  ere  godt  udstyrede.  Afløbet  i  Gaderne 
er  saa  slet,  at  man  i  Regnvejr  snarere  maa  vade  end  gaa. 

Udsigten  til  saaledes  at  faae  Vand  til  højt  op  paa  Skinne- 
benet, naar  man  skal  ud  af  sin  Dør,  er  jo  heller  ikke  opmun- 
trende, saa  at  Humøret  i  det  Hele  taget  ikke  var  godt  den  Dag 
i  »Æsken«. 

Noget  maatte  der  jo  gjøres  for  at  faae  de  to  Timer  til  at 
gaa,  som  endnu  vare  tilbage,  inden  vi  skulde  om  Bord. 

»Om  vi  skrev  vore  Ansøgninger!«  udbrød  den  svenske 
Lieutenant.  »Ja,  hvad  skulle  vi  søge  om?«  var  mit  Svar.  Og 
dette  Spørgsmaal  kunde  da  ogsaa  synes  ganske  naturligt;  thi, 
naar  man  ikke  veed,  hvad  man  vil  ansøge  om,  er  det  jo  vanske- 
ligt at  skrive  en  Ansøgning. 

Sagen  var  nemlig  den,  at  vi  paa  dette  Tidspunkt  havde 
været  circa  fjorten  Maaneder  i  Middelhavseskadren,  og  vi  havde 
længe  talt  om  at  gjøre  Noget  for  i  Vinterens  Løb  at  blive  for- 
flyttet til  en  af  de  fjernere  Stationer. 

For  os  Begge,  Officerer,  som  vi  vare,  i  smaa  Mariner,  hvor 
Udkommandoerne  ere  sjeldne,  og  Udsigten  til  at  komme  paa 
lange  Rejser  er  ringe,  havde  dette  at  komme  langt  bort  stedse 
staaet  som  Lyspunktet  i  vor  fremmede  Tjeneste. 

Dernæst  vare  de  store  Flaademanøvrer  afsluttede,  og  i  Løbet 
af  Vinteren  skulde  Middelhavseskadren  reduceres  betydeligt. 
Det  faldt  jo  ganske  naturligt,  at  man  spurgte  sig  for  hos  sine 
ældre  Kammerater,  der  havde  været  paa  Togt  i  fjernere  Far- 
vande. Men  det  var  alligevel  ikke  let  at  faae  et  bestemt  Svar ; 
thi  En  havde  lyse  Minder  fra  eet  Sted.  en  Anden  fra  et  andet, 
saa  at  Meningerne  vare  i  høj  Grad  forskjellige.  Dog  kunde  jeg 
slutte  mig  til,  at  Kinaeskadren  eller  Stillehavseskadren  burde 
foretrækkes. 

»Naa,  saa  ansøge  vi  om  at  komme  enten  i  Stillehavs-  eller 
ogsaa  i  Kinaeskadren,  saa  kan  jo  det  høje  Ministerium  selv  af- 
gjøre  det«,  var  det  Svar,  jeg  fik. 

Som  sagt,  saa  gjort,  Papir,  Pen  og  Blæk  kom  frem,  Skrivel- 
serne bleve  udfærdigede  enslydende  til  de  respektive  Legationer 
i  Paris  og  derpaa  overgivne  til  Gumman  Elisa  til  videre  Be- 
sørgelse. Ved  Paamindelsen  om,  ikke  at  glemme  disse  i  vore 
Øjne  saa  vigtige  Dokumenter,  fik  vi  til  Svar  kun  et  Smil,  der 
sagde  saa  meget  som,  at  i  dette  Hus  blev  Intet  glemt. 

Efter  denne  Irettesættelse  gik  eller  rettere  vadede  vi  ned 
til  Fartøjet  ved  Kaien,  idet  vi  dog  maatte  gaa  store  Omveje, 
da  der  var  Oversvømmelse  saa  godt  som  i  alle  Gader. 

Det  var  sidste  Gang,  vi  saaes.  Han  kom  i  Stillehavs- 
eskadren og  jeg  i  Kinaeskadren,  hvilket  fjorten  Dag  senere  blev 
os  meddelt  ved  Skrivelse  fra  Legationerne.  Og  jeg  troer,  at, 
naar  Alt  kommer  til  Alt,  var  jeg  den,  som  var  bedst  tjent 
med  det. 

Jeg  har  altid  haft  den  Egenskab,  at,  naar  jeg  saaledes  har 
ladet  Skjæbnen  afgjøre  en  eller  anden  Ting,  har  jeg  stedse 
været  tilfreds  med  Udfaldet.  Saaledes  gik  det  ogsaa  denne 
Gang,  og  jeg  længtes  kun  efter  at  komme  afsted.  Dertil  kom, 
at  det  Skib,  hvorpaa  jeg  var,  skulde  i  Dok  en  Maaned  for  at 
eftersees.  Min  Ordre  lød  paa  at  afgaa  den  20de  November,  og 
jeg  blev  derfor  glad  overrasket  ved  den  20de  Oktober  at  faae 
Ordre  til  at  gaa  ombord  i  Transportskibet  »Schamrack«  for  at 
afsejle  til  SaTgon  fem  Dage  senere. 

Som  Søofficer  er  man  jo  vant  til  at  gjøre  sig  klar  i  en 
Fart;  men,  naar  man  saaledes  for  et  Tidsrum  af  to  Aar  skal  ud 
til  uciviliserede  Lande,  maa  man  dog  sørge  for  —  om  end  kun 
nogenlunde  —  at  faae  det  Nødvendige  med.  Jeg  meldte  mig 
til  Elisa ,  som  blot  svarede  mig,  at,  skulde  jeg  afsted  om  fem 
Dage,  skulde  ogsaa  nok  Bagagen  være  færdig  til  den  Tid,  og 
det  var  den.  Da  denne  Sorg  var  slukket,  gik  jeg  ud  paa 
Værftet  for  at  se  mit  nye  Hjem. 

Det  store,  hvidmalede,  5000  Tons  drægtige  Skib  var  halet 
hen  til  Kajen.  Allerede  langt  borte  kunde  man  se  og  høre,  at 
der  var  Travlhed  ombord.  Dampspillene  snurrede  rundt,  Jern- 
kjæderne  i  de  store  Kraner  paa  Kajen  knagede  og'  bragede  under 
den  svære  Vægt,  der  skulde  ombord,  den  ene  Pram  efter  den 
Anden  gik,  stuvet  fuld  af  Gods,  langs  Siden,  og  iland  saae 
man  Flokke  af  Matroser  komme  slæbende  med  Sager,  der 
skulde  ombord. 

Kom  man  saa  endelig  op  paa  Dækket,  kunde  man  ikke 
høre  Ørenlyd.  Næstkommanderende,  en  gammel  hvidhaaret 
Lieutenant,  tog  venligt  imod  mig  og  forklarede  mig,  at  han 
egentlig  var  rigtig  gnaven  over  denne  forhastede  Afrejse,  hvor- 
ved han  ikke  kunde  faae  Lasten  stuvet,  som  han  vilde,  og,  da 


Forberedelser. 

vi  siden  kom  i  Søen,  fik  vi  rigtignok  ogsaa  dette  at  mærke  paa 
Skibets  Bevægelser.  Efter  at  have  faaet  anvist  mit  Lukaf  og 
modtaget  Ordre  til  at  møde  om  Morgenen  paa  Afsejlingsdagen, 
gik  jeg  iland. 


Toulons  gamle  Havn  og  Rhed. 


Endelig  oprandt  den  25de  Oktober  1887  med  dejligt,  klart, 
sydlandsk  Vejr,  og  Alt  tydede  paa  en  god  Begyndelse  af  Rejsen. 

Vel  snurrede  endnu  Dampspillene  rundt,  og  et  Utal  af 
Pramme  laa  paa  Siden  af  Skibet,  som  var  halet  ud  til  en 
Bøje  paa  Toulons  Rhed;  men  jeg  vidste  af  Erfaring,  at  tilsos 
kan  man  udrette  det  Utrolige  i  nogle  faa  Timer. 


6  Forskjellige  Medrejsende. 

Har  man  ikke  seet  det,  gjør  man  sig  ikke  Begreb  om  den 
Støj,  som  hersker  og  den  Forsamling  af  levende  Væsener,  der 
findes  paa  Dækket  af  et  Troppeskib  de  sidste  Timer  før  Af- 
rejsen. For  at  begynde  med  Menneskene,  saa  var  det  ret  mor- 
somt at  betragte  de  forskjellige  Ansigter  paa  saadan  en  Dag. 
Chefen  stadig  vred  over,  at  det  ikke  gik  rask  nok  fra  Haanden 
med  Arbejdet;  Næstkommanderende  med  sit  rolige  og  resignerede 
Ansigt  og  stadigt  høflig  svarende  paa  det  Utal  af  umulige 
Spørgsmaal,  der  blev  gjort  ham  fra  alle  Sider;  Officerer  og 
Matroser  med  et  fortrædeligt  Udtryk,  der  skulde  sige  saa  meget 
som,  at  alle  disse  Passagerer  med  deres  Bagage  kun  vare  komne 
her  ombord  for  at  ulejlige  dem.  Saa  endelig  Passagererne;  ja, 
der  var  saa  mange  forskjellige  Udtryk  i  deres  Ansigter,  at  det 
er  umuligt  at  faae  dem  Alle  med.  Ældre  Gentlemen,  nogle 
civile,  andre  uniformerede,  spankede  op  og  ned  ad  Dækket 
agter  og  betragtede  det  Hele  med  en  stoisk  Ro.  Man  kunde 
tydelig  se,  at  det  var  Folk,  som  enten  vare  Embedsmænd  eller 
bosiddende  i  Kolonierne,  og  som  allerede  flere  Gange  havde 
gjort  den  lange  Rejse.  Det  smukke  Kjøn  var  kun  svagt  repræ- 
senteret, og  det  var  jo  rimeligt  nok,  da  Klimatet  altid  er  værre 
for  Kvinden  end  for  Manden  i  Kolonierne.  Der  var  vel  circa 
tredive,  de  Fleste  gifte  Koner  med  eller  uden  Døtre,  som  Alle 
skulde  ud  til  deres  ægteskabelige  Halvdele  eller  Ophav.  De 
Fleste  græd  og  saae  bedrøvede  ud,  og  der  var  en  Kyssen  omkring 
til  Familierne,  som  fulgte  dem  ombord.  Et  glad  Ansigt  var  der 
dog  blandt  de  Smukke,  og  det  var  en  ung  Enke  i  kulsort  Dragt 
fra  Top  til  Taa  med  et  uhyre  Slør. 

Et  Øjeblik  havde  jeg  løst  en  Kammerat  af  og  stod  ved 
Falderebet  for  at  modtage  Passagererne.  En  Baad  lægger  til, 
indeholdende  en  sortklædt  Dame,  en   Kuffert  og  en   Papæske 


Den  glade  Enke.  i 

af  frygtelige  Dimensioner.  Det  var  Enken  med  hele  sin 
Bagage.  En  Mand  tog  Kufferten;  men  Papæsken  vilde  hun 
absolut  selv  bære  tiltrods  for  alle  Tilbud.  Selvfølgelig  satte 
jeg  et  bedrøveligt,  til  Sørgedragten  passende  Ansigt  op,  da 
hun  kom  ind  ad  Falderebet;  men  det  varede  ikke  længe; 
thi  hun  begyndte  strax  i  den  gemytligste  Tone  af  Verden  at 
meddele  mig,  at  Papæskens  Indhold  var  en  Krands,  som  hun 
skulde  ud  og  lægge  paa  sin  nylig  afdøde  Mands  Grav  et  Sted 
i  Tonkin.  Uden  at  standse  et  Øjeblik  spurgte  hun  mig,  om  jeg 
ikke  troede,  at  det  blev  en  fornøjelig  Tur,  hvortil  jeg  svarede, 
at  jeg  haabede,  at  Fruen  vilde  gjøre  Sit  dertil.  Og  det  gjorde 
hun  saamænd  ogsaa  i  fuldt  Maal;  thi  lidt  efter,  da  Frokost- 
klokken lød,  og  jeg  kom  ind  i  anden  Klasses  Spisesalon,  saae 
jeg  hende  bænket  med  en  halv  Snes  Sekondlieutenanter  af 
Marineinfanteriet,  og  det  hele  Selskab  holdt  en  ugudelig  Kom- 
mers. Saaledes  optraadte  hun  paa  hele  Turen;  men,  da  hun 
gik  iland  i  SaTgon,  havde  hun  et  misfornøjet  Udtryk:  det  var 
ikke  lykkedes  hende  at  blive  forlovet  paa  Udturen;  men  der 
var  jo  Haab  endnu  derude,  hvor  det  smukke  Kjøn  er  saa  tarve- 
ligt repræsenteret. 

Ikke  heller  maa  jeg  glemme  et  ungt  Ægtepar,  der  senere 
beredte  mig  en  Overraskelse.  Det  var  en  ung  Doktor  med  sin 
Kone,  som  Begge  skulde  til  Tonkin.  De  gik  Arm  i  Arm  op 
og  ned  ad  Dækket  og  saae  saa  henrykte  ud,  at  de  bestemt 
byggede  Luftkasteller  angaaende  det  Liv,  som  de  gik  i  Møde  i 
de  varme  Lande.  Men  Herregud,  hvilken  Forandring,  da  jeg 
halvandet  Aar  efter  saae  dem  i  Haiphong,  han  var  gusten  og 
gul  som  en  Pergamentslap,  og  hun  lignede  nok  efter  Sigende 
en  Dødens  Kandidat. 


8  Repræsentanter  for  Dyreverdenen. 

En  hel  Del  Marineinfanterister  havde  vi  ogsaa  ombord;  de 
sade  rundt  omkring  paa  Dækket  i  smaa  Klynger  og  saae  Alle 
ud,  som  om  de  fortrøde,  at  de  havde  trukket  et  Nummer  til  at 
komme  i  Marinen.  Soldater  gjøre  altid  et  trist  Indtryk  ombord; 
det  er,  ligesom  om  de  slet  ikke  passe  i  Landskabet,  og  de  minde 
svært  om  Collier,  der  stadig  komme  i  Vejen.  Officererne  vare 
derimod  saa  godt  som  Alle  skibsvante,  og  i  dette  Korps,  hvor 
Koleraen,  Feberen  og  Krigen  med  de  Indfødte  aarligt  gjør  stor 
Ravage,  avancerer  man  hurtigt,  hvorfor  de  Alle  vare  yngre 
Mennesker,  der  saae  lyst  paa  Fremtiden.  Endelig  var  der  ti 
Søkadetter,  og  at  der  var  Liv  i  Kludene  hos  disse  nybagte 
Herrer,  fik  vi  at  mærke,  da  vi  kom  ned  i  Messen. 

Naar  man  taler  om  levende  Væsener  ombord,  maa  man  ikke 
glemme  Dyrene;  thi  langt  mere  end  paa  Landjorden  faae  de  her, 
hvor  Rummet  er  saa  lille,  en  stor  Indflydelse  paa  hele  vort 
Velvære: 

For  og  agter  var  der  opstillet  en  Masse  Bure  med  Høns, 
der  saae  højst  elendige  ud  og  hang  med  Næbet  ved  Tanken  om, 
at  de  nu  skulde  gaa  over  til  at  være  maritime  Høns.  Disse 
Dyrs  Udsigter  vare  jo  heller  ikke  lyse,  da  de  vare  bragte  om- 
bord for  at  afgive  Føde  til  kræsne  Passagerer,  som,  naar  de 
kom  paa  Bordet,  Alle  vilde  klage  over,  at  de  vare  blevne  sejge 
og  uspiselige  af  at  staa  og  balancere  for  at  holde  Ligevægten. 

I  Svinestien  havde  Grisene  allerede  delikateret  sig  med  flere 
Rationer  af  Skraatobak  og  Kabelgarn,  som  var  tildelt  dem  af 
et  Par  velvillige  Matroser,  der  mente,  at  de  burde  øve  sig  i  at 
være  søsyge. 

Fyrretyve  Stude  stode  tætpakkede  som  Sild  i  en  Tønde 
paa  Fordækket;  de  saae  dels  fortrædelige  og  dels  melankolske 
ud.    Nogle  tænkte   maaske  paa  det  dejlige  Provence,   som  de 


Farvel  til  Toulon.  o 

nu  skulde  forlade  for  senere  at  spille  en  afgjørende  Rolle  i  de 
forskjellige  Kokkes  Retter.  Andre  igjen  tænkte  muligvis  paa 
den  slette  Behandling,  som  de  allerede  havde  faaet,  hvortil  kom, 
at  de  rimeligvis  havde  ondt  i  Nakken.  I  Syden  tager  man 
nemlig  Oxen  ombord  paa  en  Maade,  som  vilde  opvække  den 
dybeste  Indignation  hos  Foreningen  til  Dyrenes  Beskyttelse. 
Man  slaaer  simpelthen  en  Længe  om  Dyrets  Horn,  anbringer 
Kjæden  fra  Dampspillet  heri,  og  op  ryger  det  arme  Væsen  for 
Dampens  fulde  Tryk,  sprællende  og  sparkende  som  en  Afsindig. 
De  eneste  Dyr,  som  vare  i  godt  Humør,  vare  to  dejlige  Jagt- 
hunde, som  en  ung  Lieutenant  havde  med,  og  disse  bleve  da 
ogsaa  strax  Alles  Yndlinge  ombord. 

Klokken  Tre  kom  der  Signal  fra  Admiralen  om  at  afgaa. 
Der  blev  kastet  los  fra  Bøjen,  den  store  Skrue,  der  skulde  gjøre 
Tusinder  og  atter  Tusinder  af  Omdrejninger  for  at  bringe  os 
over  paa  den  anden  Side  af  Kloden,  gjorde  sin  første  Volte 
i  Havnens  mudrede  Vand,  og  Skibet  begyndte  at  glide,  efter- 
fulgt af  Masser  af  Baade,  propfulde  af  Folk,  som  tilviftede 
os  det  sidste  Farvel.  Det  var  en  Uendelighed  af  Lomme- 
tørklæder, som  kom  frem  til  Luftning  ombord  for  at  gjøre 
Gjengjæld.  Havnemundingen  passeredes,  og  vi  stode  ud  i 
Middelhavet,  som  kun  et  Par  Timer  senere  skulde  berede  mange 
en  saa  ubehagelig  Overraskelse. 

Intet  Steds  paa  Jorden  har  jeg  seet  Vejret  kunne  forandre 
sig  saa  hurtigt.  Havet  var  spejlblankt  som  Peblingesøen,  og 
efter  Middagen  var  jeg  kommen  op  paa  Hytten  for  at  trække 
frisk  Luft  og  gik  netop  og  talte  med  en  Kammerat  om,  at  med 
denne  gode  Fart  kunde  vi  hurtigt  være  i  Algier. 

Pludseligt  begyndte  det  at  lufte  lidt  af  NV,  og  en  halv 
Time  efter  blæste  det  en  pibende  Storm.    Næstkommanderendes 


I O  Søsyge. 

Ord  om,  at  Lasten  var  slet  stuvet,  skulde  snart  vise  sig  at  være 
Sandhed ;  thi  det  var  svært,  hvor  Skibet  rullede  i  Søen.  Over- 
halingerne bleve  værre  og  værre,  og  lige  til  Klokken  Tre  om 
Morgenen  vare  Officerer  og  Mandskab  paa  Benene.  I  saadanne 
store  Skibe  med  mange  Mennesker  ombord  maa  der  jo  holdes 
en  streng  Orden,  og  der  blev  derfor  inspiceret  om  Læ  hver 
halve  Time. 

Denne  Inspektionstjeneste  var  et  alt  andet  end  behageligt 
Hverv.  Overalt  var  der  næsten  ufremkommeligt:  Kufferter  og 
Kasser  spærrede  ofte  helt  Passagen,  da  der  ikke  var  bleven  Tid 
til  at  stuve  dem  af  Vejen  ved  den  forhastede  Afrejse,  og  der- 
næst havde  Søsygens  Kvaler  efterladt  stærke  Spor  overalt  paa 
Dækket.  Paa  en  af  mine  Ture  havde  jeg  netop  vadet  hele 
Skibet  igjennem  fra  øverst  til  nederst  eller  rettere  omvendt,  og  jeg 
havde  blot  Batteriet  tilbage,  hvor  der  kun  boede  første  Klasses 
Passagerer.  Pludselig  føler  jeg  noget  varmt  om  Halsen  og  en 
Vægt,  der  stoppede  min  Gang.  Det  var  en  ældre  Dame,  som 
ganske  vist  vilde  tale  med  mig,  men  som  paa  Grund  af  en 
Overhaling  kom  til  at  slaa  Armene  om  Halsen  paa  mig  for  ikke 
at  falde.  Grædende  forklarede  hun  mig,  at  nu  var  hundrede 
og  eet  ude  for  hende  og  hendes  to  Døtre,  som  Begge  laa  al- 
deles livløse  af  Søsyge  paa  Gulvet  i  deres  fælles  Lukaf,  fordi 
Oppasseren,  en  Soldat,  havde  opsagt  dem  Huldskab  og  Troskab 
paa  Grund  af  sine  egne  Lidelser.  En  Matros,  som  bar  en 
Lanterne,  fulgte  altid  med  under  Inspektionen,  og  i  Forbindelse 
med  ham  lykkedes  det  at  faae  de  tre  Damer  anbragte  i 
deres  respektive  Køjer.  Matrosen  blev  nu  hos  dem  som  Op- 
passer indtil  videre,  og  da  jeg  kom  der  forbi  nogle  Timer  senere, 
stod  han  der  endnu,  og  det  var  ligefrem  rørende  at  se,  hvor 
nydeligt  han  stod  og  stivede  dem  af  i  Overhalingerne. 


En  Overraskelse. 


I  I 


Jeg  blev  oppe  hele  Natten  og  fik  kun  et  Par  Timers  Søvn 
paa  Sofaen  i  Messen.  Om  Morgenen  Klokken  Syv  vilde  jeg  gaa 
ind  i  Doktorens  Lukaf;  men  her  var  der  beredt  mig  en  meget 
ejendommelig  Overraskelse.  Just,  som  jeg  aabner  Døren,  seer 
jeg  to  Væsener  i  en  meget  primitiv  Paaklædning  staa  midt  paa 


Algier,  set  fra  Salutbattenet. 


Gulvet  i  den  inderligste  Omfavnelse.  Min  Overraskelse  steg  til 
sit  Højdepunkt,  da  jeg  opdagede,  at  den  Ene  var  et  kvindeligt 
Væsen;  thi  Lukafet  laa  lige  ved  Messen,  og  kvindelige  Passa- 
gerer saaes  aldrig  paa  vore  Enemærker.  I  denne  tidlige  Morgen- 
time berøvede  dette  Syn  mig  aldeles  Mælet  og  lod  mine  øvrige 
Sanser  staa  stille,    saa  at  jeg  blev  staaende  ganske  aandsfra- 


j  2  Alment  Velbefindende. 

værende  i  Døren,  indtil  jeg  pludselig  vækkedes  af  nogle  smaa 
Skrig  fra  Damen,  hvorpaa  jeg  skyndsomst  trak  mig  tilbage. 
Det  opklaredes  først  senere,  at  det  var  det  unge  Ægtepar, 
som  ovenpaa  Nattens  Rædsler  havde  søgt  herind  for  at  finde 
gjensidig  Trøst. 

Dagen  blev  meget  bevæget.  Først  om  Morgenen,  da  Bram- 
ræerne skulde  tages  ned,  gik  den  ene  Raa  til  Dæks  og  knuste 
Benet  paa  en  Mand,  saa  at  det  maatte  amputeres.  Senere  gik 
Dampstyreapparatet  i  Stykker,  hvorved  Skibet  smed  sig  tværs 
i  Søen,  og  da  man  endelig  havde  faaet  Haandstyreapparatet  til 
Hjælp,  tog  dette  Sur  tiltrods  for,  at  der  var  sex  Mand  til  Rors. 

Hen  paa  Aftenen  begyndte  Vejret  at  bedage  sig,  og  om 
Morgenen,  den  27de,  stode  vi  ind  i  Algiers  Havn. 

Underligt  nok  var  der  paa  Dækket  ikke  en  eneste  af 
Passagererne,  som  dog  ellers,  naar  de  blot  kunne  lugte  Landet, 
møde  for  at  se  det  første  Glimt.  Saaledes  havde  Søsygen  hærget 
de  ulykkelige  Mennesker;  men  ikke  saa  snart  sloges  der  bak 
paa  Maskinen  for  at  tage  Bøjen,  før  de  myldrede  op  af  alle 
Luger.  Folk,  som  for  en  halv  Time  siden  ikke  kunde  slæbe 
sig  afsted,  stode  nu  og  brændte  af  Utaalmodighed  efter  at 
komme  i  Land  og  føle  fast  Jord  under  Fødderne  Havde  der 
ikke  været  en  Uendelighed  af  Baade,  roede  af  Folk  af  denne 
Blandingsrace  af  Arabere  og  Gud  veed  hvad,  til  at  transportere 
Folk,  tror  jeg  gjerne,  at  de  havde  svømmet  iland  blot  for  at 
komme  hurtigt  nok  afsted. 


II. 


ALGIER  TIL  COLOMBO. 


ndelig  begyndte  Uroen  at  tabe  sig,  Pas- 
sagererne forsvandt  lidt  efter  lidt  med 
Baadene,  og  under  den  paafølgende  Stilhed  kunde  man 
rigtig  i  Ro  og  Mag  betragte  Byens  smukke  Omgivelser. 
Det  var  femte  Gang,  jeg  var  i  Algier,  og  dog  kunde 
jeg  ikke  lade  være  med  at  henfalde  i  Beundring  ligesom  første 
Gang.  Til  Venstre  laa  Mustafa  med  sine  skovbevoxede  Skrænter 
og  mange  Villaer,  saa  kom  Byen,  forneden  den  europæiske  og 
foroven  den  arabiske  Del,  Kasbaen,  med  sine  skinnende  hvide 
Huse,  som  aftegnede  sig  skarpt  mod  den  straalende  blaa  Himmel, 
og  endelig  længst  til  Højre  det  grønlige  Middelhav,  hvorfra 
Dønningerne  brøde  ind  over  Dæmningerne,  der  lignede  store 
Sten,  som  vare  kastede  ud  i  det  aabne  Hav. 

Naa,  der  var  ikke  lang  Tid  til  at  falde  hen  i  Grublerier; 
der  blev  pebet  til  Arbejde,  Dampspillene  kom  i  Bevægelse,  og 
man  gjorde  sig  klar  til  at  modtage  den  øvrige  Last  og  en  Ba- 
taillon  Soldater,  der  skulde  ud  til  Tonkin.  Denne  Forøgelse 
af  menneskelige  Væsener  var  just  ingen  Pryd  for  vort  flydende 
Hjem;  thi  jeg  mindes  ikke  at  have  seet  en  større  Samling  af 


ji  Kadetter  og  Mauresquer. 

Forbryderansigter  paa  een  Gang.  Til  en  af  mine  Kammerater 
udtalte  jeg  da,  at  jeg  aldrig  havde  seet  franske  Soldater  af  et 
saadant  Udseende.  Men,  da  han  oplyste  mig  om,  at  det  var 
en  af  de  saakaldte  »bataillons  d'Afrique«,  var  det  jo  forklarligt 
nok;  thi  disse  Batailloner  bestaa  udelukkende  af  Folk,  som  af 
en  eller  anden  Grund  have  været  straffede,  inden  de  komme 
i  Tjenesten. 

Der  var  Theaterforestilling  den  Aften,  og  der  maatte  man 
jo  hen,  om  ikke  for  Andet,  saa  for  at  se  paa  Folk;  thi  selve 
Forestillingerne  vare  i  Almindelighed  tarvelige  i  Algier.  Den 
nærmeste  Vej  gik  igjennem  Buegangene,  og  den  fulgte  min 
Kammerat  og  jeg. 

Lige  foran  os  gik  otte  Mauresquer,  arabiske  Kvinder,  i 
deres  hvide,  folderige  Klædebon.  Det  var  der  jo  i  og  for  sig 
ikke  noget  mærkeligt  i  her,  hvor  der  saaes  saa  mange  af  dem; 
men,  hvad  der  forundrede  os,  var,  at  fire  af  dem  bevægede  sig 
paa  en  mærkelig  Maade.  Der  var  slet  ikke  Noget  af  denne 
slæbende  Gang,  som  ellers  karakteriserer  dem;  tværtimod  — 
det  var  en  meget  elastisk  og  bestemt  Gangart.  Flere  Gange 
vendte  de  sig  om  og  saae  efter  os,  og  paa  een  Gang  bleve  de 
staaende  og  nejede,  idet  vi  passerede  dem.  Naa,  en  saadan 
Høflighed  fra  Damernes  Side  maatte  der  jo  takkes  for,  og  vi 
stoppede  op;  men,  inden  vi  havde  faaet  et  Ord  frem,  bleve  vi 
modtagne  med  et  saadant  Latterhyl,  at  det  ligefrem  rungede  i 
Buegangene.  Sammenhængen  stod  først  rigtig  klar  for  os,  da 
vi  fik  Øje  paa  et  Par  af  vore  egne  Kadetter  bagved  de  fire 
store  Damer.  De  unge  Herrer  havde  hurtigt  gjort  Bekjendtskab 
med  nogle  af  de  indfødte  Skjønheder,  man  var  saa  bleven  enig 
om,  at  de  fire  største  af  dem  skulde  udklæde  sig  som  Mau- 
resquer,   og   saa    skulde    hele  Selskabet    ud    at    more  sig  om 

Aftenen.  Det  var  jo  en  rigtig  Kadetspøg  og  egentlig  ganske 
morsomt.  Efter  en  »shake  hand»  over  det  Hele  forlode  vi  det 
glade  Selskab,  hvoraf  selv  de,  som  bekjendte  sig  til  Muhammeds 
Lære,  havde  overskredet  Koranens  Forskrift  med  Hensyn  til 
Nydelsen  af  Alkohol,  da  de  Alle  vare  i  en  meget  løftet  Stemning. 


Fatiitiah,  Maurerpige  fra    \ 


Paa  Grund  af  de  mange  Passagerer  fra  Transportskibet 
voxede  det  theaterbesøgende  Publikum  i  den  Grad,  at  det  var 
umuligt  at  faae  Billetter.  Vi  hjemsøgte  derefter  »la  Perle «,  en 
Slags  Café  chantant;  men  det  varede  ikke  længe,  før  vi  havde 
faaet  nok  af  de  kunstneriske  Nydelser  her,  og  vi  gik  ombord 
i  god  Tid. 


i6 

Næste  Morgen,  da  jeg  kom  op  paa  Dækket,  var  Arbejdet 
i  fuld  Gang.  Idet  jeg  gik  forbi  et  Par  Kadetter,  randt  Gaars- 
dagens  Begivenhed  mig  i  Hu,  og  jeg  sagde  ganske  flygtigt,  at 
det  egentlig  var  en  morsom  Spas,  som  de  havde  haft  for  den 
foregaaende  Dag.  Svaret  var  et  langtrukkent  »Jo — o«  med 
Tilføjelse  af,  at  Enden  ikke  havde  været  saa  god  som  Begyn- 
delsen. Efter  at  vi  havde  forladt  Selskabet,  var  man  nemlig 
gaaet  i  Theatret,  og  man  spaserede  i  en  Mellemakt  i  Foyeren 
for  at  trække  frisk  Luft.  Om  det  nu  var  i  Følelsen  af  sin 
Manddomskraft  under  Kvindeklæderne,  eller  det  var  et  Forsøg 
paa  at  efterligne  de  rigtige  Kvinders  slæbende  Gang,  veed  jeg 
ikke;  men  den  største  mandlige  Mauresque,  en  Fyr,  der  var 
sine  sex  Fod  høj,  kommer  til  at  give  et  Puf  til  en  forbigaaende 
lille  Oberst  i  fuld  Uniform.  Denne  giver  sig  i  sit  Raseri  til 
at  skjælde  ud,  og  i  sin  glade  Stemning  tager  den  mandlige 
Mauresque  ham  om  Livet,  løfter  ham  op  fra  Gulvet  og  svinger 
ham  rundt  i  en  hvirvlende  Fart  med  Sabel  og  Taske.  Naturligvis 
bliver  der  almindelig  Jubel  i  Foyeren,  men  Kadet- 
terne maa  dog  flygte  med  Damerne.  Paa 
en  eller  anden  Maade  blev  Sagens  rette 
Sammenhæng  imidlertid  bekjendt,  og 
de  gik  nu  om  i  den  dødeligste  Angst 
for,  at  Chefen  skulde  faae  det 
at  vide. 

Jeg  raadede  dem  til  strax  at 
melde  det  til  Chefen,  hvilket  de 
ogsaa  gjorde.  Han  irettesatte  dem 
strengt,  men  udtalte,  at  han  ikke 
vilde  gjøre  Noget  ved  Sagen, 
før    han    havde    seet,    om     der 

kom  Klage  fra  Obersten.  Onde  Tunger  fortalte  dog,  at  Chefen 
havde  leet,  saa  at  det  klukkede  i  ham,  da  Kadetterne  vare 
vel  ude  af  Døren.  De  ti  Syndere  havde  stadigt  den  lange 
Kikkert  i  Brug  for  at  se,  om  nogen  Baad  med  den  mistænkelige 
Oberst  skulde  nærme  sig;  thi  det  var  jo  et  afgjørende  Moment 
med  Hensyn  til  Straffens  Størrelse. 

Klokken  var  allerede  halv  Tre,  og  Klokken  Tre  skulde  vi 
gaa  videre,  saa  at  Aktierne  jo  begyndte  at  stige  saa  smaat. 
Men  et  Kvarter  før  Tiden  saae  man  den  skjæbnesvangre  Baad 
komme  ud  imod  os,  og  Obersten  havde  endda  sin  Adjudant 
med  sig.  Han  saa  dyster  ud,  da  han  kom  ind  ad  Falderebet 
og  gik  lige  ned  til  Chefen  i  Kahytten.  Hvad  her  blev  for- 
handlet, veed  man  selvfølgelig  ikke;  men  Resultatet  var  en 
ordentlig  Udskjældning  endnu  og  Arrest  indtil  videre.  Dog 
virker  Livet  paa  Søen  jo  altid  beroligende,  og  da  vi  kom  til 
Port  SaTd,  fik  Synderne  i  alle  Tilfælde  Lov  til  at  gaa  iland. 

Præcis  Klokken  Tre  stode  vi  ud  af  Havnen;  der  var  ingen 
Viften  med  Lommetørklæder  denne  Gang;  men  derimod  saae  man 
en  utrolig  Mængde  Dagdrivere  paa  Kajen.  Denne  Blandingsrace 
holder  ikke  af  at  bestille  Noget;  men  til  Gjengjæld  stille  de 
heller  ikke  overdrevne  Fordringer  til  Livet.  Deres  Skrædder- 
regning er  ikke  stor:  jeg  har  endogsaa  seet  Folk,  der  nøjedes  med 
som  eneste  Klædningsstykke  at  bære  en  stor  Sæk,  i  hvis  Bund 
der  var  skaaret  tre  Huller,  eet  i  hvert  af  Hjørnerne  til  Armene 
og  eet  i  Midten  til  Hovedet.  Med  Føden  forholder  det  sig 
omtrent  som  hos  Negeren,  som  jeg  har  seet  møde  ombord  til 
Kulfyldning  fra  tidlig  Morgen  til  Aften,  kun  medbringende  en 
Krukke  Vand  og  en  Alen  Sukkerrør. 

Havde  Vejret  været  os  ugunstigt  paa  vor  sidste  Overfart, 
fik  vi  Oprejsning  denne  Gang,  og  efter  knap  fem  Dages  Rejse 

kom  vi  til  Port  Said.  For  tre  Aar  siden,  da  jeg  første  Gang 
kom  hertil  for  at  gaa  igjennem  Suezkanalen,  fremkaldte  det, 
jeg  saae,  en  stærk  Beundring  for  dette  store  Værk,  udført  af 
Menneskehænder  og  ved  Menneskekløgt.  Denne  Gang  var  det 
derimod  Landskabets  Grimhed,  der  slog  mig.  Port  SaTd  har 
altid  mindet  mig  om  den  Tid,  da  jeg  som  Barn  fik  en  stor  Bakke 
med  vaadt  Sand,  byggede  Huse  af  Kort  og  opstillede  Figurer 
og  Træer  fra  en  Legetøjsæske  derimellem.  Det  seer  ud,  som 
om  Husene  vare  satte  ganske  løst  ovenpaa  Sandet,  og  det 
Hele  har  bibeholdt  Udseendet  af  en  Samling  Barakker,  opførte 
til  foreløbigt  Brug  under  et  eller  andet  større  Ingeniørarbejde. 
Med  Undtagelse  af  de  faa  Handlende,  som  tage  imod  al  Mønt 
lige  fra  den  danske  Krone  til  den  indiske  Rupi,  opholder  Ingen 
sig  længere  end  fire  og  tyve  Timer  i  denne  By. 

Om  Eftermiddagen  gik  vi  iland;  den  traditionelle  Stanleyhat, 
som  fra  Suez  indtil  Rejsens  Slutning  skulde  beskytte  Hovedet 
mod  Solens  lodrette  Straaler,  kjøbes  nemlig  altid  her;  ja,  Gud 
veed,  hvor  mange  der  sælges  af  den  Slags  Hatte  mellem  Aar 
og  Dag!  Om  en  Time  skulde  Solen  gaa  ned,  og  en  støjende 
og  larmende  Menneskemasse  bevægede  sig  rundt  i  de  sandede 
og  snavsede  Gader. 

Hvilken  rig  Modelsamling  for  en  Maler  blandt  disse  Repræ- 
sentanter for  alle  Nationer  og  alle  Racer!  Englænderen  med 
sin  stive  og  afmaalte  Gang,  Sydboen  med  sine  livlige  Fagter 
og  Bevægelser,  Kineseren  med  sin  evindelige  Pisk,  Japaneseren, 
som  var  ustyrlig  morsom  i  sin  evropæiske  Dragt,  Negeren  med 
saa  godt  som  ingen  Dragt  og  sit  aandsfraværende  Udtryk  i 
Ansigtet,  Parseren  med  sin  spidse  Hue  og  skrigende  Klædedragt, 
Araberen  med  sin  Burnus  og,  endelig  ikke  at  forglemme,  et 
Utal  af  Jøder  af  alle  Slags.     Efterhaanden,   som   Mørket  faldt 

paa,  trak  Folk  ind  i  de  forskjellige  Etablissementer,  dels  for  at 
indtage  et  vist  Kvantum  vaade  Varer  og  dels  for  at  hengive 
sig  til  Nydelsen  af  en  middelmaadig  Musik,  som  oftest  udført 
af  et  østrigsk  Dameorkester.  I  hele  Levanten  og  endog  i  mange 
Byer  paa  den  anden  Side  af  Suez  træffer  man  disse  Musikkorps, 
bestaaende  af  unge  Piger  og  en  eller  to  Mænd. 


Port  Said. 


Den  Maade,  hvorpaa  et  saadant  Orkester  dannes,  er  ret 
ejendommelig.  Et  musikalsk  Ægtepar,  som  onsker  at  starte 
et  saadant  Foretagende,  skaffer  sig  den  nødvendige  kvindelige 
Assistance  ved  Avertissement  igjennem  Aviserne  i  Bøhmens 
Smaabyer.  Der  stilles  den  Fordring,  at  Vedkommende  skulle 
kunne  spille  et  eller  andet  Instrument  samt,  at  de  skulle 
forpligte  sig  til  for  et  Tidsrum  af  tre  Aar  at  følge  med 
til  de  forskjellige  exotiske  Byer.     Paa  den   anden  Side   loves 

der  dem  fri  Forplejning  og  Husly,  en  god  maanedlig  Gage, 
ligesom  der  stilles  en  Kavtion  paa  ca.  12,000  Frc.s  for  hver 
Enkelt,  hvilken  Sum  i  det  Tilfælde,  at  den  unge  Pige  paa  en 
eller  anden  Maade  skulde  lide  Overlast,  tilfalder  hendes  For- 
ældre. Hvor  de  komme  hen,  bo  de  altid  sammen,  og  Dirigentens 
Kone  fører  Hus  som  for  een  stor  Familie.  Det  største  af  den 
Slags  Forlystelsessteder  i  Port  SaTd  er  »Eldorado«,  hvilket  vel- 
klingende Navn  det  formodentligt  har  faaet  paa  Grund  af  den 
Spillebank,  som  holdes  i  den  første  Sal. 

Underligt  nok  havde  jeg  for  tre  Aar  siden  vundet  nogle 
faa  Penge  her  og  vel  af  den  Grund  bevaret  et  godt  Minde 
derom.  Nu  derimod,  rimeligvis  fordi  jeg  i  Mellemtiden  havde 
været  i  Monte  Carlo,  som  dog  i  alle  Tilfælde  med  Hensyn  til 
Spillets  Ærlighed  maa  betragtes  som  hæderligt,  gjorde  det  Hele 
et  lurvet  og  uvederhæftigt  Indtryk.  Medens  alle  andre  Rouletter 
kun  have  to  Nuller,  har  denne  fire,  saaledes  at  Banken  istedet- 
for  to  Chancer  faaer  fire  mere  end  de  Spillende.  Desuden  bredes 
der,  hver  Gang  Spillerne  have  lagt  Pengene  paa  Bordet,  et 
stort  Dække  over  det  Hele,  saa  at  man  ikke  er  sikker  paa,  at 
det  gaaer  ærligt  til.  Skulde  man  nu  alligevel  være  saa  heldig 
at  vinde  noget  Klækkeligt,  bør  man  helst  enten  have  en  Revolver 
i  Lommen  eller  være  Flere  i  Følge,  naar  man  forlader  Spille- 
hulen.  Et  Øjeblik  bleve  vi  staaende  og  betragtede  Spillet;  men 
jeg  maa  tilstaa,  at  det  slet  ikke  fristede  os.  En  tung  og  kvalm 
Atmosfære  hvilede  over  dette  af  Mennesker  propfulde  Rum. 
Det,  der  egentlig  slog  mig,  var  det  Umoralske  i  netop  at  lægge 
en  Spillebank  her,  hvor  alle  Mennesker  skulle  forbi.  Til 
Monte  Carlo  behøver  Ingen  at  rejse,  uden  han  vil;  men  her  er 
det  en  ganske  anden  Sag.  Hvormange  unge  Mennesker  bryde 
ikke  overtvært  med  Alt  derhjemme,  rejse  ud  til  fjerne  og  usunde 

Lande  og  altid  med  den  samme  Tanke:  at  kunne  vende  hjem 
med  de  Penge,  som  man  derude  ofte  sætter  Helbreden  til  for  at 
vinde!  og  hvormangen  En,  der  saaledes  har  naaet  sine  Ønskers 
Maal  og  glad  og  fornøjet  vender  tilbage,  kommer  saa  ikke  hertil 
og  bliver  blanket  af  for  Alt! 

Inde  ved  Siden  af  spillede  Musiken  »En  revenant  de  la 
Revue«;  det  bragte  os  paa  ganske  andre  Tanker,  og  vi  skyndte 
os  at  komme  bort.  Ved  vor  Indtrædelse  bemærkede  vi  strax 
vore  unge  Venner,  Kadetterne,  der  sade  ved  et  Bord  midt  i 
Salen.  Om  det  nu  var  for  at  faae  en  Time  i  Tysk,  eller  det 
var  paa  Grund  af  Sangen  »la  grosse  Caisse  sentimentale«,  som 
den  Gang  var  en  vogue  i  Frankrig,  veed  jeg  ikke;  men  den 
unge  Dame,  som  i  Orkestret  spillede  det  yndefulde  Instrument, 
den  store  Tromme,  havde  taget  Plads  imellem  dem.  Naar 
der  skulde  spilles  et  Nummer,  styrtede  hun  op  til  sit  Apparat 
for  at  hamre  løs  paa  det,  hvorpaa  hun  atter  slog  sig  ned  imellem 
Kadetterne  og  hver  Gang  nød  flere  Glas  01.  Ved  Midnat  lukkedes 
Lokalet,  og  vi  begave  os  ned  til  Kaien  for  at  gaa  ombord,  og 
næste  Morgen  ved  Daggry  stode  vi  ind  i  Kanalen. 

Der  er  intet  Nyt  under  Solen,  og  det  kan  med  Rette  siges 
om  Suezkanalen.  Allerede  for  2500  Aar  siden  gav  Farao  Neko 
Befaling  til  at  grave  denne  Kanal,  som  ogsaa  paabegyndtes; 
men  ved  hans  Død,  da  Arbejdet  havde  kostet  over  100,000  af 
hans  Undersaatter  Livet,  blev  det  opgivet  af  hans  Efterfølger. 
Lesseps  gjenoptog  Ideen  og  gjennemførte  den. 

Sex  Skibe  i  Følge  stode  vi  ind  i  Kanalen ,  og  da  man 
kun  maa  gaa  med  fem  Miles  Fart,  er  der  rig  Lejlighed  til  at 
at  betragte  de  sjeldent  stygge  Omgivelser,  det  vil  da  sige,  hvis 
Vinden  ikke  blæser  fra  den  arabiske  Side;  thi  saa  kommer 
Sandflugten,  og  da  maa  man  have  Røgbrillerne  paa.     Næsten 

overalt  seer  man  Ørkenen  med  sit  Sand,  Sand  og  atter  Sand, 
ikke  et  Træ,  ikke  et  Græsstraa,  Intet,  der  kan  minde  om  Vege- 
tation ;  kun  paa  det  første  Stykke  har  man  paa  højre  Side  den 
store  Sump  Menzaleh  med  sine  talrige  Vadefugle.  Denne  Rende, 
som  forbinder  Verdenshavene,  er  ikke  bred;  to  Skibe  kunne 
ikke  passere  hinanden.  Der  er  derfor  for  hver  syvende  Kvartmil 
—  hele  Kanalen  er  87  Kvartmil  lang  —  gravet  en  Udvidelse, 
den  saakaldte  »Gare«.  Skibene,  der  komme  fra  den  ene  Side, 
fortøje,  for  at  de  fra  den  anden  Side  kunde  passere.  Hører 
man  nu  til  de  Uheldige,  som  maa  fortøje,  faaer  man  nogle 
ordentlige  Rystelser,  idet  de  forbigaaende  Skibe  trække  Vandet 
med  sig  i  den  smalle  Rende,  og  det  er,  ligesom  alle  Varp  og 
og  Trosser  skulde  sprænges,  naar  Vandet  kommer  tilbage. 

Klokken  Tre  kom  vi  til  Ismailia;  her  var  der  dog  Lidt  at  se: 
Khedivens  Slot,  nogle  Huse  og  en  Del  Træer.  Der  skiftedes 
Lods,  og  vi  gik  videre  indtil  Solnedgang,  da  vi  fortøjede;  ved 
Solopgang  gik  vi  atter  videre  og  Klokken  Et  vare  vi  i  Suez. 

Med  en  frisk  Nordenvind  i  Ryggen  dampe  vi  ned  igjennem 
det  røde  Hav,  og  i  Begyndelsen  er  Varmen  nogenlunde  taalelig; 
men  allerede  næste  Dag  viser  Thermometret  330,  det  er  blik- 
stille, og  paa  faa  Undtagelser  nær  ligge  Passagererne  rundt 
omkring  paa  Stole  og  Bænke  i  de  mest  umulige  Stillinger. 
Drikker  man  Noget,  har  man  fem  Minuter  efter  en  underlig 
stikkende  Fornemmelse  i  Huden;  det  er,  som  om  det,  man  har 
drukket,  ved  et  indvendig  Tryk  atter  presses  ud  igjen  gjennem 
alle  Porerne,   og  dog   kan  man  ikke  lade  være  med  at  drikke. 

To  yngre  Damer  og  en  ældre  Herre  trodse  endnu  Varmen 
og  betragte  Kysterne,  som  glide  forbi.  Han  viser  dem  med 
Haanden  SinaT,  hvor  Moses  fik  de  ti  Bud,  og  skjøndt  han  peger 
paa  et  helt  andet  Bjærg,  blive  de  unge  Damer  saa  begejstrede, 

at  de  bestemt  forlange  at  se  det  Sted,  hvor  Jøderne  gik  over. 
Manden  lader  sig  ikke  imponere  af  Noget;  det  veed  han  ogsaa 
Besked  om,  og  i  deres  Henrykkelse  over  saaledes  at  se  Bibel- 
historien levende  illustreret,  søge  de  at  ryste  Liv  i  deres  af 
Varmen   bedøvede  Moder,    for  at  ogsaa  hun  skal  nyde  Synet. 


En  Orlogsmand  passerer  Suez-Kanalen. 


Hun  ryster  paa  Hovedet  og  døser  videre.  Egentlig  talt  kan  jeg 
godt  forstaa  den  gamle  Dame;  thi  Landskabet  er  stygt  og  goldt. 
Farvandet  bliver  bredere,  og  Kysterne  forsvinde  under 
Horisonten;  men  lige  varmt  er  det,  og  da  vi  næste  Dag  passere 
Dædalusklippen  med  sit  Fyrtaarn,  tænker  jeg  paa,  at  der  dog 
er  visse  Stillinger  her  i  Livet,  som  ikke  er  misundelsesværdige. 


2J.  Kjærlighed  og  fersk  Vand. 

f.  Ex.  den  at  være  Fyrmester  paa  et  Fyr  midt  i  det  røde  Hav. 
Ja,  den  Post  misunder  jeg  ikke  Manden!  Medens  denne  Betragt- 
ning endnu  vandrede  rundt  i  min  af  Solen  udtørrede  Hjerne, 
fik  jeg  Melding  om,  at  en  af  Kadetterne  var  arresteret. 

Hvad  var  der  nu  i  Vejen?  Det  var  ellers  en  flink,  munter 
og  paalidelig  Fyr.  Men,  ak,  den  Kjærlighed  —  den  Kjærlighed! 
Hvor  kan  den  ikke  gribe  forstyrrende  ind  i  et  Menneskes  Egen- 
skaber!  Efterhaanden  havde  D'Hrr.  Marineinfanterister  faaet  nok 
af  den  glade  Enke,  og  hun  havde  slaaet  sig  paa  Kadetterne. 
Særlig  denne  unge  Mand  havde  ikke  kunnet  modstaa  de  syd- 
landske Øjne,  og  da  han  om  Morgenen  forestod  Ferskvands- 
uddelingen  til  Passagererne,  gik  Kjærligheden  over  Disciplinen, 
og  han  gav  hende  en  dobbelt  Ration  Vand.  Desværre  saae 
Næstkommanderendes  altid  vaagne  Øjne  det,  og  Fyren  kom  i 
Arrest.    Moral:  Kjærlighed  og  Kildevand  passe  ikke  altid  sammen. 

I  to  Dage  saae  man  Intet  uden  Himmel  og  Hav,  og  en 
varm,  sydlig  Vind  gjorde  ikke  Tilværelsen  behageligere.  Endelig 
faaer  man  den  tredie  Dag  Landet  i  Sigte;  først  den  vulkanske 
0,  Djebel  Teer,  senere  næste  Dag  Mokka,  og  nogle  Timer  efter 
er  man  i  Bab-el-Mandeb  Strædet.  Det  store,  indiske  Ocean 
ligger  forude,  man  trækker  ligesom  lettere  Vejret  ved  Tanken 
om,  at  man  nu  for  en  Tid  er  ude  af  det  velsignede  røde  Hav. 

Om  Aftenen  den  12te  November  stode  vi  ind  mellem  Revene 
til  Obok,  dette  Franskmændenes  Aden,  om  end  kun  en  lidet 
farlig  Konkurrent.  En  Rhed,  omgiven  af  blinde  Skjær,  hvor- 
over det  indiske  Ocean  stadigt  bryder,  en  sandet  Strandbred 
med  fire  store  Træbarakker  til  Guvernøren  og  de  øvrige  Evro- 
pæere  og  en  Hoben  usle  Negerhytter,  det  er  Obok. 

For  at  undgaa  den  stegende  Hede  gik  vi  iland  inden  Sol- 
opgang.   Lige  ved  Landgangen  laa  et  stort  Destillationsapparat; 


Obok 


thi  hver  eneste  Draabe   fersk  Vand   maa   fabri- 
keres, saa  at  Byen  i  den  Henseende  intet  Fortrin 
har  for  Aden,  hvor  enhver  Embedsmand  faaer 
saa  og  saa  meget  i  Gage  om  Maaneden  og 
saa  og  saa  meget  fersk  Vand  om  Dagen;  er 

man  tørstig  af  Naturen,  maa 
man  derfor  helst  være  lidt  højt 
paa  Straa. 

En  snavset,  halvnøgen  Be- 
folkning er  allerede  paa  Benene,  vi  have  snart  en  hel  Hale  af 
disse  tyndbenede  Skabninger  efter  os,  og  Alle  istemme  de  det 
samme  Hyl  »Bakschisch« ,  nemlig:  Drikkepenge!,  men  hvorfor, 
det  maa  Guderne  vide!  Et  Stykke  inde  i  Byen  træffe  vi  Musel- 
mænd,  som  begive  sig  til  Moskeen  for  at  holde  Morgenandagt. 
Ved  Ordet  Moskee  maa  man  ikke  tro,  at  der  her  menes  Noget, 
som  i  mindste  Maade  ligner  de  prægtige  Bygninger  i  Konstan- 
tinopel og  andre  store  Byer;  nej,  her  er  ikke  engang  Tag 
over  Hovedet,  Murene  ere  kun  sex  å  syv  Alen  høje,  og  det 
Hele  ligner  snarere  en  indhegnet  Gaardsplads.  Man  forbavses 
kun  over,  at  man  aldrig  seer  en  Kvinde  paa  Gaderne;  men 
senere  fik  jeg  Sagen  forklaret.  Den  Indfødte  kommer  nemlig 
kun  til  Obok  for  at  tjene  Penge,  og  naar  det  er  besørget, 
flytter  han  tilbage  til  sin  Stamme. 

Har  man  gjort  et  Par  Skridt  gjennem  Byen,  kommer  man 
ud  paa  en  stor  Slette,  hvis  eneste  Vegetation  er  nogle  visne 
Straa;  man  har  tilfredsstillet  sin  Nysgjernghed  og  er  glad  ved 
at  komme  ombord  igjen. 

Saasnart  der  var  taget  Kul  ind,  stode  vi  atter  ud,  og  med 
en  vis  Tilfredshed  saae  jeg  Afrikas  golde  Jordbund  forsvinde 
bag  mig.     I  ti  Dage  skulde  vi   nu  nøjes  med  Himmel  og  Hav, 

hvorfor  der  jo  maatte  »gjøres  Noget«.  Et  Theater  blev  instal- 
leret paa  øverste  Dæk,  og  hver  anden  Aften  blev  der  givet 
Forestilling.  Den  Første  mindes  jeg  endnu  tydeligt,  da  den  fik 
en  brat  Slutning.  Paa  et  af  de  mest  rørende  Steder  hørtes 
pludseligt  et  samtidigt:  »Aa!«  fra  de  fjortenhundrede  Tilskuere; 
det  mindede  svært  om  Publikums  Henrykkelse,  naar  Raketterne 
gaa  i  Vejret  i  Tivoli.  Det  saae  ud,  som  om  Skibet  paa  een 
Gang  var  belyst  af  elektriske  Projektører.  Vi  vare  sejlede  ind 
i  det  saakaldte  Mælkehav,  en  Morild,  som  i  en  saadan  Styrke 
kun  findes  her  paa  dette  Sted,  nemlig  i  Nærheden  af  Øen 
Sokotra.  Den  varede  i  ti  Minuter,  og  saa  var  det  forbi;  men 
bagefter  var  der  Ingen,  der  gad  se  paa  Forestillingen;  man  var 
altfor  betaget  af  det  herlige  Syn. 

Den  ene  Dag  gik  efter  den  anden,  og  endelig  naaede  vi 
det  forjættede  Land,  Ceylon,  en  Maaned  efter  vor  Afrejse.  Hvor 
jeg  godt  kan  forstaa  de  Lærde,  som  have  henlagt  Edens  Have 
til  denne  0!  Alt  er  smukt  her.  En  storslaaet  Natur  med  yppig 
og  frodig  Vegetation,  et  sundt  Klima,  et  rigt  Dyreliv  og  endelig 
selve  Indbyggerne,  de  høje,  velskabte  Singalesere  med  den 
kobberbrune  Ansigtsfarve,  Mænd  og  Kvinder  med  langt  Haar, 
opsat  ved  Hjælp  af  en  stor  Skildpaddeskam  og  Kvinderne  des- 
uden udstyrede  med  et  Utal  af  Smykker;  de  nøjes  ikke  med 
Armbaand  og  Ørenringe  som  vore  evropæiske  Skjønheder,  men 
bære  Ringe  om  Anklerne  og  i  Næsen,  ja,  jeg  har  endogsaa  seet 
Smykker  paa  Kinderne  og  Læberne.  Man  skulde  tro,  at  det 
var  grimt;  men  det  er  det  alligevel  ikke,  da  det  Hele  passer 
sammen.  Der  er  noget  saa  kraftigt  og  bestemt  ved  dette  Folk, 
at  man  undres  over,  at  det  er  en  undertvungen  Race;  men  det 
har  ogsaa  kostet  meget  engelsk  Blod. 


Singalesiske  Kjøbmænd.  27 

Vi  havde  ikke  ligget  fortøjede  i  mange  Minuter,  før  en 
broget,  larmende  Menneskemængde  opfyldte  Dækket.  Det  var 
Kjøbmænd,  som  paa  den  mest  paatrængende  Maade  falbød 
exotiske  Sjeldenheder:  Skildpaddessager  og  Ibenholt,  Stokke, 
Fotografier,  Møbler,  Perler,  Ædelstene  og  Smykker  af  Guld  og 
Sølv.  Passagererne,  og  da  især  de  kvindelige,  vare  ligesom 
berusede  ved  Synet  af  alle  disse  Herligheder,  og  med  feberagtig 
Hast  fløj  Fingrene  fra  den  ene  Gjenstand  til  den  anden. 
Damer,  som  fra  Port  SaTd  indtil  dette  Øjeblik  havde  ligget 
henslængte  i  de  »easy  chairs«,  som  vare  opstillede  paa 
Dækket,  vare  nu  Fyr  og  Flamme,  og  Øjnene  funklede  ved 
Synet  af  Ædelstenene,  som  de  Indfødte  lode  rasle  i  den  hule 
Haand. 

En  ung  Dame  pruttede  ivrigt  om  en  forholdsvis  stor  Dia- 
mant, som  hun  lod  spille  i  Solens  Straaler,  idet  hun  holdt  den 
imellem  Pege-  og  Tommelfinger.  Manden  vægrede  sig  ved  at 
slaa  mere  af,  og  med  et  triumferende  Smil  over  at  være  kom- 
men rfed  til  den  for  en  Diamant  billige  Pris  af  tyve  Frcs.  skulde 
hun  lige  til  at  slaa  til.  Fra  den  Gang,  jeg  var  i  Point  de  Galle, 
vidste  jeg,  at  disse  Merkurs  Sønner  altid  medbringe  en  Del 
falske  Stene,  og  den  lave  Pris  slog  mig,  hvorfor  jeg  bad  Frøkenen 
om  at  maatte  betragte  Skatten.  Samtidigt  gik  der  en  underlig 
Trækning  over  Indierens  Ansigt,  og  han  begyndte  ivrigt  at 
overbevise  mig  om,  at  den  var  ægte.  Jeg  vedblev  at  betragte 
den  og  lod,  som  om  jeg  havde  Forstand  paa  den  Slags  Sager. 
Lige  ved  Siden  af  stod  en  stor  Pullert  af  Jærn;  paa  denne 
lagde  jeg  Stenen,  og  efter  at  jeg  havde  bibragt  den  to  Slag 
med  en  Hammer,  fløj  den  i  tusinde  Stykker:  den  var  af  Glas! 
Indieren  pakkede  hurtigt  sammen  og  forsvandt;  den  unge  Dame 
takkede  mig  ikke  engang,  fordi  jeg  havde  sparet  tyve  Frcs  for 

hende,  hun  udbrød  kun:  »Uf,  hvor  det  er  væmmeligt !»  Hun 
havde  allerede  i  Aanden  seet  sig  smykket  med  denne  Skat. 
Selv  var  jeg  ogsaa  bleven  saa  mistroisk  ovenpaa  dette  Bedrageri, 
at  jeg  ikke  vilde  kjøbe  Noget,  men  gik  iland  i  en  af  disse 
mærkelige  Fremtoninger  af  Baade,  som  kun  findes  paa  Ceylon 
og  nogle  Øer  i  det  stille  Ocean.  Formen  er  ligesom  en  ud- 
hulet Banan,  Bredden  som  en  Mand  om  Livet  og  Længden  ca. 
femten  Fod.     Tværs    over    Baaden    ligge    to  store   mod   Vand- 


Malajisk  Droske. 


fladen  krummede  Stænger,  som  gaa  fra  den  ene  Side  til  ti  Fod 
udenfor  paa  modsat  Side,  og  her  ere  de  forenede  ved  et  langt, 
cigarformet  Stykke  Træ.  Er  Baaden  under  Sejl,  vender  denne 
Side  altid  op  mod  Vinden,  og  blæser  det  haardt,  kryber  Mand- 
skabet paa  Styrmanden  nær  ud  paa  Tværstængerne  og  danner 
saaledes  levende  Ballast.  Der  styres  med  Aare,  og  man  har 
altid  Fornemmelsen  af,  at  man  er  to  Baade  i  Følge. 

Da  man  kom  iland,   blev  man  overfaldet  af  en  Flok  Dag- 
drivere, som  tilbøde  alle  mulige  Tjenester,  og  midt  i  Flokken 


Under  falsk  Flag.  20. 

opdagede  vi  en  lyshaaret,  blaaøjet  Skabning,  hvis  Klædedragt 
vel  var  de  Indfødtes,  men  hvis  Ansigtstræk  og  Skikkelse  havde 
et  evropæisk  Anstrøg;  paa  den  anden  Side  var  han  barbenet 
og  uden  Hovedbedækning,  hvad  ellers  en  evropæisk  Hjerne  ikke 
kan  taale  i  dette  Klimat;  men  saa  talte  han  til  Gjengjæld  fly- 
dende Fransk  uden  mindste  Akcent.  Denne  sidste  Egenskab 
bevirkede  naturligvis,  at  vi  toge  ham  til  Fører,  og  afsted  fore 
vi,  saa  hurtigt  som  den  lille  malajiske  Droskehest  kunde  trække, 
med  Føreren  dinglende  bag  paa  Trinet  og  en  Indier  paa  Bukken. 
Turen  gjaldt  den  store  Pagode  udenfor  Byen.  Flere  Gange  for- 
søgte vi  at  faae  ham  til  at  bekjende,  hvem  han  var;  men  det 
lykkedes  først,  da  vi  vare  omtrent  en  halv  Mil  udenfor  Byen, 
og  Grunden  var  følgende.  Han  var  fransk  af  Fødsel,  var  som 
værnepligtig  Marineinfanterist  kommen  hertil  med  et  af  de 
franske  Transportskibe  og  skulde  straffes  af  en  eller  anden 
Grund,  som  han  nu  ikke  vilde  ud  med.  For  at  undgaa  dette 
var  han  om  Natten  sprunget  overbord  og  havde  holdt  sig  skjult, 
til  Skibet  var  gaaet.  Da  han  nu  imidlertid  som  Desertør  ikke 
turde  bede  om  Hjælp  noget  Sted,  havde  han  slaaet  sig  sammen 
med  nogle  Indfødte  og  levede  ligesom  disse  af  tilfældigt  Arbejde, 
fuldstændigt  paa  deres  Vis  og  talte  deres  Tungemaal.  I  alle 
Tilfælde  var  han  en  glimrende  Cicerone,  hvad  nu  hans  egentlige 
Brøde  end  har  været. 

Først  gik  det  igjennem  Byen  med  dens  stærkt  befærdede 
Gader,  og  efter  at  have  passeret  en  Bro,  hvor  der  skulde  betales 
en  Slags  Bropenge,  kom  vi  ud  i  en  Skov.  hvor  en  Botaniker 
vist  kunde  have  opholdt  sig  aarevis  for  at  undersøge  de  for- 
skjellige  Træer  og  Planter  —  en  saadan  Rigdom  var  der.  Vi 
kjendte  ikke  Navnene  uden  paa  nogle  faa  Stykker  af  disse 
Træer,  saa  at  vi  maatte  nøjes  med  det  at  beundre  det  samlede 


jq  Besøg  i  et  Tempel. 

Hele.  Endelig  saae  vi  Buddhatemplets  Spir  knejse  over  Træ- 
toppene, og  lidt  efter  holdt  vi  udenfor  den  brede  Stentrappe, 
som  førte  op  til  Helligdommen.  Vor  Ven,  Desertøren,  satte 
sig  strax  i  Forbindelse  med  nogle  Præster,  som  førte  os  ind  til 
Guden.  Som  ved  de  fleste  Templer  i  Indien  kommer  man  først 
ind  i  en  stor  Gaard  med  et  massivt  Taarn  i  Midten.  Jeg  kunde 
tydeligt  huske,  at  der  i  Rangoon  blev  mig  fortalt,  at  det  til- 
svarende, om  end  meget  højere  Taarn  indeholdt  otte  af  Buddhas 
Haar,  og  jeg  spurgte  gjennem  Tolken,  hvad  nu  dette  Taarn  inde- 
holdt af  den  store  Guds  Efterladenskaber.  Da  jeg  nu  fik  det 
Svar,  at  det  slet  intet  indeholdt,  blev  jeg  lidt  skuffet,  især  da 
Taarnet  heller  ikke  var  guldbeslaaet  som  det  i  Rangoon,  hvor 
enhver  Pilgrim  medbringer  sit  lille  Stykke.  Der  var  jo  alligevel 
ingen  Grund  til  at  foragte  dette  Tempel,  og  vi  gik  videre.  Meget 
morsomme  Billeder  forestillede  Billeder  af  Gudens  Liv,  og  endelig 
naaede  vi  til  Guden  selv,  der  er  fremstillet  i  en  liggende  Stil- 
ling. Selve  Billedstøtten  har  vel  en  Længde  af  50  Alen,  og 
Præsten  meddelte  os,  at  den  var  2000  Aar  gammel.  Dette 
trøstede  os  dog  altid  noget.  I  Tempelgaarden  stod  endvidere 
et  uhyre  Træ,  og  Præsten,  den  Hædersmand,  fortalte  os,  at 
det  var  helligt,  og  at  Guden  tre  Gange  om  Aaret  kom  og 
satte  sig  under  det.  Disse  Besøg  ledsagedes  altid  af  Regn  og 
Torden;  men  det  er  vel  ganske  let  at  arrangere,  da  der  saa 
godt  som  hver  Aften  falder  en  kort  Regnbyge  her,  som  netop 
bevirker,  at  Aftenerne  ere  saa  friske  og  behagelige.  Efter  at 
have  opsamlet  et  Par  af  de  hellige  Blade,  kjørte  vi  bort,  Solen 
gik  ned,  og  vi  fik  ganske  rigtigt  en  lille  Byge.  Af  en  Passager 
fik  vi  at  vide,  at  vi  først  skulde  gaa  videre  næste  Morgen,  og 
vi  raadførte  os  derfor  med  vor  Cicerone  om,  hvad  der  nu  var 
at  gjøre. 


Mellem  Retterne.  3 1 

Samtidigt  meddelte  vore  respektive  Maver  os,  at  Middags- 
timen var  nær,  og  vi  aftalte  derfor,  at  Fyren  skulde  opsøge  os 
ved  Grand  Hotel  om  en  Time,  saa  havde  han  jo  Tid  til  at 
tænke  sig  om.  Vi  vare  neppe  blevne  bænkede  ved  Middags- 
bordet og  havde  faaet  Tid  til  at  beundre  de  indfødte,  hvid- 
klædte Tjenere  med  de  højrøde  Turbaner,  som  gave  dem  et 
vist  martialsk  Ydre,  der  ikke  stemmede  med  deres  lydløse  Trin 
og  fortrinlige  Opvartning,  da  vi  pludseligt  saae  vor  Mand  komme 
anstigende  med  et  helt  Slæng  af  de  forskjelligste  Individer,  først 
og  fremmest  en  hel  Del  Handlende,  der  falbøde  de  samme  Ting, 
som  vi  havde  betragtet  ombord,  og  iblandt  dem  var  der  et 
Ansigt,  som  jeg  skulde  kjende.  Jo,  ganske  rigtigt:  det  var  den 
hæderlige  Sjæl,  som  havde  søgt  at  faae  den  unge  Dame  til  at  gaa 
i  Fælden  med  den  uægte  Diamant!  Med  et  listigt  Smil  paa  Læ- 
berne og  disse  underlige  Bøjninger,  som  kun  en  Indier  kan  præ- 
stere, nærmede  han  sig  og  udkrammede  sine  Varer  med  den 
største  Ugenerthed,  som  om  der  aldrig  havde  været  Noget  imellem 
os.  Jeg  forklarede  vor  Tolk,  at  denne  Fyr  var  en  Bedrager;  men 
denne  tilføjede,  at  nu  skulde  jeg  netop  kjøbe  hos  ham;  thi  nu 
vilde  han  ikke  snyde.  Vi  lode  os  overtale,  kjøbte  hver  en  Ring, 
og  de  vare  ganske  rigtig  ægte  og  dog  billige.  Efterhaanden 
forsvandt  Sælgerne  og  der  blev  kun  to  Mænd  tilbage,  hver  med 
sin  Bylt.  Den  Ene  tog  en  Fløjte  op  af  Lommen,  gav  sig  ganske 
rolig  til  at  spille  og  aabnede  Laaget  paa  en  Kurv.  Til  min 
store  Forbavselse  steg  der  en  Slange  op  saaledes,  at  Halen 
blev  i  Kurven,  medens  Resten  af  Legemet  rettede  sig  som 
en  Stang,  og  med  den  kløftede  Tunge  ud  af  Gabet  begyndte 
Stangen  at  vugge  efter  Fløjtens  Toner.  Den  hele  Forestilling 
varede  i  fem  Minuter,  Slangen  kom  i  Kurven,  og  Manden  gik. 
Hvad  vilde  nu  den  Næste  vise  os? 

Ganske  sindigt  begyndte  han  at  afklæde  sig  til  Bæltestedet 
—  Gud  bevares,  det  kunde  aldrig  gaa  an,  det  var  jo  i  højeste 
Grad  »shoking«  for  alle  de  blufærdige  Englændere,  der  spiste 
i  den  store  Sal  ved  Siden  af.  Med  samme  urokkelige  Ro  be- 
begyndte han  at  gjøre  de  mest  glimrende  Tryllekunster  med  alle 
de  forskelligartede  Gjenstande  som  Høns,  smaa  Slanger,  Knive, 
Kugler  osv.,  der  fandtes  i  Kurven. 

Hver  Gang  vi  vilde  betale  en  Kunstner,  rystede  vor  Ven 
paa  Hovedet  og  sagde,  at  det  skulde  han  nok  klare.  Udenfor 
havde  han  en  Vogn,  og  et  bredt,  grinende  Ansigt  paa  Bukken 
skinnede  os  i  Møde  i  Mørket;  det  var  den  samme  Kusk,  som 
vi  havde  haft  hele  Dagen.  Den  ægte  og  den  uægte  Indier 
betragtede  os  aabenbart  som  en  Slags  fælles  Ejendom;  men  jeg 
maa  dog  tilstaa,  at  de  ikke  trak  os  værre  op  end  deres  Lige. 
Vi  standsede  udenfor  et  Theater,  der  rigtignok  ikke  var  Andet 
end  en  stor  Hytte  af  Bambus;  der  blev  givet  en  Slags  Ballet, 
som  vi  for  Resten  ikke  forstode  Noget  af.  Det  var  kun  Kvinder, 
som  dansede,  og  efterhaanden  som  Dansen  blev  livligere,  ind- 
skrænkedes Klædningsstykkerne  til  det  mindst  Mulige;  de  fore 
rundt  som  Rasende  og  klappede  i  Hænderne  —  og  saa  var 
det  Hele  forbi. 

Vi    kjørte  til  Havnen,    betalte  vor  Ven, 
som  forsvandt  i  Mørket,   saasnart  han   havde 
faaet  Pengene;  han  følte  sig  aabenbart 
usikker,    da    han    saae    Sluppen 
med     de     tolv    Mand    ved 
Landingsstedet. 


III. 

COLOMBO   TIL   YOKOHAMA. 


Dette  korte  Ophold  havde  haft  en  velgjørende  Indvirkning 
paa  det  almene  Velbefindende;  om  det  nu  var,  fordi  Folk 
i  nogle  faa  Timer  havde  følt  den  faste  Jord  under  Fødderne, 
eller  det  skyldtes  Tanken  om,  at  Paradiset  muligt  engang  havde 
været  her,  veed  jeg  ikke;  men  nok  er  det,  at,  da  vi  næste  Dag 
kom  i  Søen,  saae  alle  Folk  milde  og  tilfredse  ud,  og  man 
hørte  ikke  mere  de  daglige  Klager  over  Maden,  som  for  Resten 
var  upaaklagelig.  Man  skulde  tro,  at  smukt  Vejr  havde  en  god 
Indflydelse  paa  Gemytterne;  men  tværtimod  —  jo  bedre  Folk- 
have  det,  des  mere  misfornøjede  ere  de,  og  omvendt.  Saaledes 
gik  det  ogsaa  her;  jo  nærmere  vi  kom  Linjen,  og  jo  mere 
ustadigt  Vejret  blev,  des  livligere  bleve  Passagerernes  Ansigter. 
Tanken  om,  at  man  snart  var  naaet  til  Rejsens  Maal,  havde  vel 
ogsaa  sin  Part  i  denne  Forandring.  Den  sidste  Del  af  Rejsen 
er  jo  desuden  interessantere;  i  Malakkastrædet  er  man  som 
oftest  i  Sigte  af  Land,  efterhaanden,  som  Farvandet  indsnævres, 
træffer  man  mange  Skibe,  og  selv  i  den  brede  Del  møder  man 
en  Mængde  store  Træstammer,  som  i  Begyndelsen  opvække 
Folks  Forundring. 

Konow:  1  Asiens  Farvande.  : 


24  En  ubehagelig  Overraskelse. 

Jo  nærmere  man  kommer  Singapoore,  des  smukkere  bliver 
Landskabet,  som  paa  Grund  af  den  stærkt  medgaaende  Strøm 
farer  hurtigt  forbi.  Endelig  begynde  Singapoores  hvide  Huse 
at  komme  til  Syne  imellem  de  utallige,  smaa,  træbevoxede  Øer, 
og  kort  efter  træder  hele  Byen  frem  gjennem  en  Skov  af  Master, 
der  tilhøre  de  paa  Rheden  liggende  Skibe.  Man  drejer  mod 
Nord,  Byen  sees  fra  den  anden  Side,  og  efterhaanden  forsvinder 
den,  Farvandet  bliver  bredere  og  nogle  Timer  efter  er  man  i 
i  rum  Sø.  Idet  Byen  var  lige  ved  at  forsvinde  bag  Landet, 
saae  jeg  mod  Vest  en  lille  Skov,  og  denne  fremkaldte  i  min 
Erindring  et  Æventyr,  som  var  hændet  mig  der. 

Det  var  den  sidste  Nat,  og  vi  skulde  sejle  næste  Morgen; 
jeg  havde  været  oppe  i  Byen  og  skulde  ombord  i  mit  Skib, 
som  laa  langt  derfra  ved  den  yderste  Kaj.  Skjønt  Klokken  var 
To,  havde  jeg  —  for  dobbelt  Betaling  —  faaet  en  Kineser  til 
at  trække  mig  ombord  i  sin  lillebitte  Kaleschevogn.  Det  er  nu 
dette  Steds  Drosker,  og  det  er  utroligt,  med  hvilken  Fart  man 
kommer  afsted,  trukket  af  disse  menneskelige  Trækdyr.  Det 
var  bælgmørkt,  og  to  smaa  Papirslygter  kastede  deres  sparsomme 
Lys  paa  Vejen  gjennem  den  lille  Skov. 

Pludseligt  udstøder  Manden  et  Hyl,  kaster  Stængerne  og 
styrter  afsted.  Der  sad  jeg  og  kunde  slet  ikke  forstaa  det  Hele. 
Først  tænkte  jeg  paa  Overfald  og  vilde  lige  til  at  staa  ud  af 
Vognen,  da  jeg  ganske  instinktmæssig  trak  Benene  op  under 
mig.  En  tre  Alen  lang  Slange  bugtede  sig  tværs  over  Vejen, 
og  i  denne  skumle  Belysning  saae  den  rigtig  uhyggelig  ud. 
F'em  Minuter,  efter  at  den  var  kommen  over  Vejen,  kunde  jeg 
endnu  høre  dens  Hvislen  inde  i  Skoven;  saa  vendte  Kineseren 
grinende  tilbage  og  løb  videre  med  mig. 


Floddeltaet  ved  Sa'igon. 

Nordostmonsunen  var  endnu  ikke  naaet  til  os,  og  i  fint, 
stille  Vejr  naaede  vi  Indsejlingen  til  Sa'igon  ved  Daggry  den 
5te  December. 

Landet  er  lavt  og  sumpet  og  gjennemskaaret  af  utallige 
smaa  Kanaler  og  Flodarme.     Paa    denne  Maade    dannes    der 


Malajiske  Huse  ved  Singapoore. 


en  Mængde  større  og  mindre  Øer,  hvoraf  en  Del  ved  Højvande 
staa  under  Vand;  men  de  ere  alle  bevoxede  med  det  samme 
Træ,  Mangletræet,  som  har  et  underligt  bedrøveligt  Udseende. 
Hovedfloden  er  dog  temmelig  bred,  og  da  Landet  er  saa  lavt, 
kan  man  fra  Dækket  se  langt  ud  over  dette  store  Delta;  men 
dels   er    Landskabet    saa    ensformigt,    dels    bliver  Varmen    saa 


?6  Kort  Besøg  i  Sa'igon. 

utaalelig,  efterhaanden  som  man  kommer  frem,  at  man  snart 
faaer  sin  Nysgjerrighed  tilfredsstillet.  Dertil  kommer  denne 
kvalme,  stinkende  Mudderlugt,  som  paavirker  Alle  ubehageligt 
undtagen  netop  Anamiterne,  der  aldrig  have  kjendt  noget 
Bedre.  Endelig  faaer  man  efter  tre  Timers  Sejlads  noget  Nyt 
at  se:  først  Kathedralen,  saa  Gouvernørens  Palæ;  man  sejler  et 
Stykke  forbi  Byen,  og  Skibets  Boug  løber  lige  op  imellem 
Træerne,  saa  at  den  staar  fast  i  Mudderet,  medens  man  har  en 
Fornemmelse  af,  at  Lodsen  pludselig  er  bleven  gal.  Saa  kommer 
den  rivende,  medgaaende  Strøm  og  drejer  Skibet  rundt,  og  kort 
efter  ligger  man  ved  sin  Bøje. 

Der  vrimlede  af  smaa  Sampaner,  som  med  stor  Dygtighed 
manøvreredes  i  det  stærke  Strømfarvand  og  hyppig  endda  af 
Kvindehaand,  idet  en  saadan  Baad  foruden  at  være  et  offentligt 
Befordringsmiddel  tillige  er  Hjem  for  den  Familie,  som  lever 
af  denne  Haandtering. 

Jeg  sprang  ned  i  en  Baad,  hvis  hvælvede  Bambustag 
beskyttede  mod  Solens  Straaler;  men  paa  den  anden  Side 
dannede  det  ligesom  en  Skorsten  for  Røgen  fra  Ildstedet  forude 
i  Baaden,  saa  at  jeg  var  glad  ved  at  komme  iland  hurtigst 
muligt. 

I  Marinekommandoen  laa  der  Ordre  om  at  afgaa  til  Yokohama 
med  de  ti  Kadetter  og  en  Del  Folk  med  Tilføjelse  af,  at  Paket- 
baaden  »Djemnah«  gik  ved  Daggry.  Der  var  ingen  Tid  at 
spilde;  Tøjet  blev  pakket  og  bragt  ombord  i  mit  nye  Hjem,  og 
ved  Solopgang  stode  vi  ud,  saa  at  der  ikke  blev  Noget  af  at 
se  Sa'igon  denne  Gang. 

En  underlig  Fornemmelse,  omtrent  som  ved  at  flytte  fra 
Kjælderen  op  paa  første  Sal,  betog  mig,  da  jeg  gik  rundt  og 
saae  mig  om.     Man  kunde  se,  at  det  ikke  var  Staten,  som  her 

stod  for  Styret.  I  den  store  Salon,  Røglukafet  paa  Dækket,  og 
overalt,  hvor  man  kunde  tænke  sig,  at  Passagererne  gad  op- 
holde sig  om  Læ,  var  Pankaen,  en  stor  Vifte,  stadigt  i  Bevæ- 
gelse, trukken  af  usynlige  Kinesere.  En  fortræffelig  Bespisning, 
lige  saa  meget  Ferskvand,  som  man  vilde  have,  fuldkommen 
tilfredsstillende  Opvartning  og  fremfor  Alt  en  elskværdig  Capi- 
tain  —  vare  Folk  ikke  tilfredse  her,  bleve  de  det  aldrig! 

Ti  katholske  Præster  fulgte  med  paa  anden  Plads;  dette 
huede  ikke  Capitainen,  han  rystede  paa  Hovedet  og  sagde,  at 
Præster  bragte  aldrig  Held  med  sig  ombord.  Om  det  nu  var 
deres  Skyld,  skal  jeg  lade  være  usagt;  men  nok  er  det,  at  næste 
Dag  viste  det  sig,  at  der  var  Maskinhaveri,  som  forsinkede  os 
en  hel  Del,  og  i  Hongkong  foraarsagede  dette  os  et  Ophold 
paa  otte  Dage.  For  Resten  var  der  ikke  mange  Passagerer  som 
Følge  af,  at  Paketbaaden  allerede  havde  anløbet  saa  mange 
Steder.  Dog  bør  jeg  ikke  glemme  at  nævne  en  Moder  med  sin 
smukke  Datter,  der  strax  stak  alle  Kadetternes  Hjærter  i  Brand. 

Capitainen,  en  Søofficer,  havde  et  sjældent  Greb  paa  at  gjore 
Livet  behageligt  for  sine  Passagerer.  Kunde  de  ikke  selv  finde 
paa  Noget  at  fordrive  Tiden  med,  saa  vidste  han  Raad.  Om 
Dagen  spilledes  der  »Palet«,  et  Spil,  som  meget  ligner  Spillet 
»Narrehoved«,  der  bruges  hos  os  ombord;  dette  bestaar  i,  at 
der  paa  Dækket  med  Kridt  tegnes  et  stort  Kvadrat,  der  igjen 
ved  Streger  deles  i  mindre,  hvert  af  disse  faaer  et  bestemt  Tal, 
som  angiver  dets  Værdi,  og  ovenover  det  Hele  tegnes  et  Narre- 
hoved.  De  Spillende  dele  sig  i  Partier,  hvert  under  sin  Chef, 
og  Spillet  bestaaer  nu  i,  at  Deltagerne  skiftevis  paa  en  Afstand 
af  tyve  Fod  kaste  store  Blybrikker  ind  i  Kvadratet,  i  Alminde- 
lighed fem  ad  Gangen,  og  for  hver  Gang  bliver  Pointsantallet 
skrevet  op;  men,  komme  Ens  Brikker  til  at  falde  i  Narrehovedet, 


?8  Hongkong  Rhed. 

taber  man  Alt,  hvad  man  tidligere  har  vundet.  Man  spiller  om 
et  vist  Antal  Points,  og  det  Parti,  som  først  har  naaet  dette, 
har  vundet.  Hos  Folkene  ombord  plejer  altid  det  sejrende 
Partis  Gevinst  at  være  den,  at  de  give  de  Overvundne  et  vist 
Antal  Slag  under  Fodsaalen  med  en  Skovl;  men  her  var  der  jo 
Damer  med  i  Spillet,  hvorfor  de  Tabende  maatte  give  Appelsiner. 
Den  unge  femtenaarige  Frøken  anførte  det  ene  Parti  og  Capi- 
tainen  det  Andet;  men  han  havde  altid  Vanskelighed  med 
at  faae  Deltagere  paa  sit  Parti,  da  Alle  helst  vilde  lade  sig 
kommandere  af  det  smukke  Kjøn. 

Aftenen  gik  med  Ordsprogslege  og  forskjellige  Selskabsspil 
i  Kahytten,  og  her  som  overalt  maatte  jeg  beundre  den  nydelige 
Maade,  paa  hvilken  den  unge  Dame,  uden  at  vi  mærkede  det, 
fik  os  Alle,  lige  fra  den  Ældste  til  den  Yngste,  til  at  gjøre  Alt, 
hvad  hun  vilde,  ligesom  jeg  tilfulde  forstod  en  af  Paragraferne 
i  vort  gamle  Reglement  for  Skik  og  Orden  ombord,  hvor  der 
staaer,  at  Kvinder  ere  forbudte  til  Søs. 

Paa  denne  Maade  gik  Tiden  hurtigt,  medens  det  lange, 
kraftige  Skib  arbejdede  sig  op  imod  den  stive  Monsun.  Den 
fjerde  Dag  begyndte  vi  atter  at  se  Land,  først  en  hel  Del  smaa 
Klippeøer,  med  skarpe,  forrevne  Tinder  og  saa  selve  Øen  Hong- 
kong;  Monsunen  havde  lagt  sig  herinde,  og  i  klart,  næsten 
stille  Vejr  stode  vi  ind  paa  den  stærkt  belagte  Rhed.  Ikke 
nok  med,  at  der  laa  mange  Skibe  til  Ankers;  men  en  utallig 
Mængde  kinesiske  Djonker  (Skibe)  og  Sampaner  (Baade)  gav 
det  Hele  et  saa  broget  og  bepakket  Udseende,  at  man  næsten 
ikke  skulde  tro,  at  der  var  Plads  til  flere  derinde,  og  da  disse 
Kinesere  nære  den  Tro,  at  det  bringer  Lykke,  naar  de  kunne 
komme  til  at  vende  akkurat  for  Bougen  af  et  eller  andet  Skib, 
kom  man  dem  ofte  meget  nær.     En   Djonke  nærmede  sig  saa 

meget  til  os,  at  »Djemnah«  ligefrem  skubbede  den  bort  med 
sin  Boug,  og  Master  og  Sejl  bleve  hængende  paa  Ankeret. 
Kineserne  bleve  saa  forbavsede,  at  de  rent  glemte  at  skjælde 
ud,  og  senere  saae  vi  dem  opsamle  det  Tabte,  som  vi  imidlertid 
havde  kappet  fra  os.  Alt  dette  generede  aldeles  ikke  »Djemnah«, 
som  med  fuld  Fart  stod  ind  i  denne  Mængde  af  Skibe;  et  Skud 
løsnedes,  og  medens  den  blaalige  Røg  blev  dødt  liggende 
paa  Overfladen,  hørte  man  Lyden  give  Ekko  inde  imellem 
Klipperne  og  forkynde  Honkongs  Beboere,  at  nu  kom  Post- 
damperen fra  Evropa. 

Et  Øjeblik  efter  laa  den  fredeligt  ved  sin  Bøje.  Ja,  dette 
Ord:  »Mailen:{:)  er  kommen«,  virker  magnetiserende  selv  paa  den 
mest  dovne  Evropæer  herude  i  det  fjerne  Østen  saa  langt  fra 
Hjemmet.  Udsigten  til  at  faae  Brev  eller  i  alle  Tilfælde  dog 
Aviser  med  Nyheder,  sætter  Liv  i  Folk. 

Naa,  afsted  kunne  vi  da  ikke  komme  ligestrax,  Maskinen 
skulde  repareres,  og  det  vilde  i  alle  Tilfælde  tage  nogle  Dage. 
Saa  hastede  det  jo  ikke  med  at  komme  iland,  og  jeg  gav  mig 
i  Ro  og  Mag  til  at  betragte  Omgivelserne. 

Paa  den  ene  Side  ligger  den  golde,  bjærgfulde,  kinesiske 
Kyst,  der  mod  Nord  skyder  en  lav  Pynt,  Kawloon,  over  imod 
Hongkong,  som  i  den  Grad  har  ærgret  sig  over  dennes  Nærhed, 
at  England  ogsaa  har  taget  dette  lille  Stykke  af  Kina  og  anlagt 
Dokker  og  Lagere  her.  Og  saa  den  anden  Side,  hvor  Hong- 
kongs nøgne  Klipper  skyde  op  af  Havet,  ja,  her  seer  man  rigtig- 
nok, hvad  den  engelske  Kolonist  har  formaaet  at  gjøre  ud  af 
denne  0,  der  er  saa  stedmoderlig  behandlet  af  Naturen.  Ved 
Kunst  er  der  dannet  de  nydeligste  Haver  og  Anlæg,  og  Villaerne 

*)  Paketbaad  eller  Postskib. 


aq  Kinesiske  Færgebaade.  —  »Pitchin« 

strække  sig  saa  langt  op  ad  Klippens  Sider,  til  denne  bliver 
lodret  og  hindrer  Mennesker  i  at  komme  højere  op.  Endelig 
er  der  den  store  Rhed,  der  myldrer  af  kinesiske  Fartøjer  med 
deres  Straasejl,  som  i  Solens  Lys  faae  et  ejendommeligt,  gyldent 
Skjær.  Kommer  man  dem  paa  nærmere  Hold,  gaaer  rigtignok 
Illusionen  bort;  thi  Noget  i  den  Grad  snavset  har  man  sjeldent 
seet.  Dog  gjøre  de  Sampaner,  der  forrette  Tjeneste  som  Færge- 
baade paa  Rheden,  og  som  af  den  Grund  staa  under  Politiets 
Tilsyn,  et  renligere  Indtryk  tiltrods  for,  at  det  lille  Fartøj 
tillige  om  Natten  udgjør  en  ofte  talrig  Kineserfamilies  eneste  Op- 
holdssted. Næsten  ingen  Evropæere  kunne  jo  forstaa  Kinesisk,  og 
der  har  derfor  udviklet  sig  et  ejendommeligt  Sprog,  det  saa- 
kaldte  »Pitchin«,  til  Brug  mellem  Englænderne  og  de  Indfødte. 
Næste  Morgen  havde  jeg  strax  gjort  det  første  Skridt  til  at 
sætte  mig  ind  i  denne  Afart  af  Sproget  og  havde  i  den  Anled- 
ning fra  Dækket  indledet  en  Konversation  med  en  ung  Kineser- 
inde,  som  tillige  med  sin  Søster  udgjorde  Besætningen  paa  en 
Sampan,  der  laa  ved  Falderebet.  Disse  unge  Piger  saae  ret 
godt  ud  i  deres  mørkeblaa  Dragt  med  bare  Arme  og  Ben, 
med  det  kulsorte  Haar  opsat  paa  en  snurrig  Maade  og  med 
store  Sølvørenringe  og  Baand  af  samme  Metal  om  Arme  og 
Ankler;  desuden  var  der  noget  kvikt  og  behændigt  i  de  Bevæ- 
gelser, som  de  foretog  paa  Dækket  af  det  lille  vraltevorne  Fartøj. 
Naturligvis  vare  Øjnene  lidt  skjæve;  men  netop  dette  gav  dem 
et  skjelmsk  Udtryk.  Det  begyndte  just  at  gaa  rigtigt  godt  med 
at  forstaa  hinanden,  og  jeg  havde  lovet  dem  om  lidt  at  gaa 
ombord  i  deres  lille  Baad,  da  jeg  pludseligt  fik  et  Puf,  efter- 
fulgt af  en  svag  Grynten  bagved  mig.  Etfedt,  smilende  Kineserinde- 
ansigt  skinnede  mig  i  Møde,  og  dets  Ejerinde,  en  ældre  Vadsker- 
kone,  meddelte  mig,  at  hun  havde  vadsket  for  mig,  da  jeg  sidst 

havde  været  her.  Tiltrods  for  min  Forsikring  om,  at  det  var 
første  Gang,  jeg  var  her,  forstod  hun  dog  alligevel  i  et  Sammen- 
surium af  Engelsk  og  Fransk  at  overbevise  mig  om,  at  hun  var 
Stedets  første  Kone  i  sin  Branche.  Hun  fik  Vadsketøjet  og  gik, 
stadigt  forsikrende  mig  om,  at  hun  altid  havde  vadsket  for  mig. 

Jeg  vilde  netop  vende  tilbage  til  mit  Sprogstudium,  da  en 
af  Passagererne  foreslog  mig  en  Tur  til  Victoria-Pie,  Hongkongs 
højeste  Top.  Under  mine  to  unge  Sproglærerinders  kraftige 
Aaretag  vare  vi  snart  iland.  Den  Jernbane,  som  nogle  Maa- 
neder  senere  gjorde  Toppen  saa  let  tilgængelig,  var  endnu  ikke 
færdig,  saa  at  der  kun  var  Tale  om  to  Befordringsmidler:  til 
Fods  eller  i  Bærestol.  Vi  vare  netop  i  Færd  med  at  diskutere, 
hvilken  Befordring  man  burde  foretrække,  da  vi  saae  os  om- 
ringede af  en  Hob  Kinesere  med  Bærestole.  For  at  blive  alt 
Dette  kvit  sprang  vi  hver  op  i  sin  Bærestol,  og  afsted  gik  det, 
inden  vi  endog  havde  faaet  sagt  dem,  hvor  vi  vilde  hen.  Vi 
vare  allerede  et  godt  Stykke  oppe,  da  det  lykkedes  os  at  faae 
dem  stoppede,  og  de  forklarede,  at  de  havde  antaget,  at  vi 
som  alle  Fremmede  skulde  op  til  Toppen.  Dette  lod  jo  rimeligt 
nok,  og  det  var  en  god  Fangst,  som  de  skyndte  sig  med  at 
bortføre;  thi  om  faa  Maaneder  vilde  jo  Jernbanen  gaa  dem 
svært  i  Bedene. 

Vejen  førte  stejlt  op;  men  det  lod  ikke  til  at  genere  mine 
fire  Kinesere,  som,  to  for  og  to  bag  og  Alle  i  samme  Trit, 
snarere  løb  end  gik  med  mig.  Bærestængerne  ere  af  Bambus 
og  saaledes  meget  elastiske,  saa  at  man  stadigt  har  en  For- 
nemmelse af,  at  man  endnu  er  paa  det  vaade  Element. 

De  første  to  Trediedele  af  Vejen  gik  i  Zigzag  mellem  Haver 
og  Villaer,  og  man  var  ikke  et  Øjeblik  i  Tvivl  om,  at  man 
befandt  sig  paa  engelsk   Grund;    thi  selv  den    mindste   Plæne 


aa  Hongkong  i  Fugleperspektiv. 

var  benyttet  til  Lawn-Tennis  Plads.  Paa  den  sidste  Trediedel 
af  Vejen  var  der  ingen  menneskelig  Bolig  med  Undtagelse  af 
Signalstationen  paa  Toppen,  og  denne  i  Forbindelse  med  den 
øde  Vej,  som  var  sprængt  i  Klippens  Sider,  mindede  i  den 
Grad  om  Gibraltar  og  Aden,  at  man  uvilkaarligt  kom  til  at 
tænke  paa,  at  alle  disse  Punkter,  som  Albions  Sønner  i  Aarenes 
Løb  have  taget  i  Besiddelse  Jorden  rundt,  i  Grunden  have  det 
samme  Præg.  Har  man  seet  en  By  fra  Søsiden,  og  kommer 
man  til  at  se  den  fra  den  anden  Side  og  især  da  i  Fugle- 
perspektiv, gjør  det,  man  seer,  et  underligt,  bagvendt  Indtryk. 
Alt,  hvad  der  laa  til  Højre,  ligger  nu  til  Venstre,  og  man  maa 
rigtig  give  sig  Tid,  inden  man  finder  de  kjendte  Steder  igjen. 
Dog  gjør  det  Hele,  naar  man  først  har  fundet  sig  til  Rette,  et 
mere  storslaaet  Indtryk;  i  alle  Tilfælde  gik  det  mig  saaledes 
her,  og  jeg  blev  staaende  en  god  Stund,  inden  jeg  vendte  mig 
om  og  saae  til  den  anden  Side.  Og  dog  kunde  det  nok  lønne 
sig  at  vende  sig  om.  Der  laa  Kinasøen  spejlblank  og  længere 
inde  Kysten  med  sine  mange  smaa  Fjorde,  hvor  den  svære 
Underdønning  sprøjtede  Vandet  op  over  Klippeblokkene.  Vi 
bleve  deroppe  et  Par  Timer  efter  at  have  sendt  Bærestolene 
ned  igjen,  og  saa  gik  vi  mod  Nord  over  paa  Øen,  hvortil  Vejen 
gaaer  ovenpaa  en  stor  Vandledning,  som  fører  Vandet  fra 
Tankene,  Cisternerne  midt  paa  Øen,  til  Byen.  Havde  man  ikke 
vidst,  at  det  kun  var  forholdsvis  faa  Aar,  siden  Hongkong  blev 
bebygget,  hvilket  skete  1842,  og  at  Romerne  aldrig  havde  været 
der,  kunde  man  have  troet,  at  denne  Ledning  var  fra  deres 
Tid;  thi  dens  Form  lignede  aldeles  den,  som  man  ellers  seer 
Brudstykker  af  i  Middelhavslandene. 

Længere  henne  gik  vi  ned  paa  Kennedy-Vejen,  de  Hongkong- 
Beboeres    Langelinie.     Ældre  Englændere    i    det   traditionelle, 

ternede  Tøj,  holdende  Stokken  en  halv  Alen  frem  foran  sig, 
skridtede  ud  for  at  ryste  Kontorets  daarlige  Luft  ud  af  Lungerne, 
og  ældre  Damer  af  samme  Nation,  som  vel  for  Størstedelen  havde 
tilbragt  Dagen  i  en  Lænestol,  lode  sig  bære  op  og  ned  i  Bære- 
stole, da  det  vilde  stride  mod  Etiketten,  om  de  gik.  Kom  man 
saa  ned  til  Byen,  var  den  yngre  evropæiske  Befolkning  i  fuld 
Bevægelse  paa  de  store  Plæner,  hvor  Lawn-Tennis  og  Fodboldt 
gik  sin  Gang. 

Længere  inde  i  Byens  Hovedgade  kom  jeg  forbi  »Det  store 
nordiske  Telegrafselskabs«  Kontor;  det  gjorde  ligefrem  godt  at 
se,  at  vor  lille  Nation  ogsaa  var  repræsenteret  herude  ved  et 
stort  Foretagende. 

Efter  et  Ophold  paa  otte  Dage  gik  vi  atter  Nord  paa  langs 
Landet,  som  ogsaa  her  er  goldt  og  stygt,  og  den  21de  De- 
cember stode  vi  ind  paa  Yang-Tse-Kiang  Floden.  Den  hedder 
jo  ogsaa  »den  blaa  Flod«;  men  den  Mand,  som  døbte  den,  maa 
have  været  farveblind;  thi  Vandet  er  saa  mudret  og  gult  som 
vel  muligt.  Hele  Fiskerflaader  af  Djonker  laa  og  dreve  med 
Nættene,  og,  kom  man  i  Nærheden  af  deres  Garn,  blev  man 
modtaget  med  Hyl  og  Skjældsord  ligesom  af  Fiskerne  i  Vester- 
havet, saa  at  Kineserne  i  den  Henseende  ingenlunde  staa  tilbage. 

Ved  Ankomsten  til  Shanghai  var  der  propfuldt  af  Mennesker 
paa  Kajen,  og  midt  i  Mængden  saae  jeg  et  bekjendt  Ansigt. 
Det  var  en  gammel  Skolekammerat,  som  havde  faaet  at  vide, 
at  jeg  kom,  og  da  han  tog  mig  med  sig  hjem,  slap  jeg  for  at 
komme  paa  Hotel.  Der  var  noget  hjemligt  ved  denne  Tempe- 
ratur af  kun  sex  Grader;  hvilken  Modsætning  til  det  røde  Hav 
og  SaTgon ! 

Den  evropæiske  Del  af  Byen  er  delt  i  tre  saakaldte  Con- 
cessioner:     den    franske,    den    engelske    og   den    amerikanske, 

Simoneseki. 


adskilte  fra  hverandre  og  fra  Kineserbyen  ved  Grave,  hvorover 
flere  Broer  skaffe  Forbindelse  tilveje.  Kineserbyen  gjorde  et 
mindre  svinsk  Indtryk  end  de  andre  Byer,  jeg  har  seet  i 
Kina;  men  om  dette  var  paa  Grund  af  Evropæernes  umiddel- 
bare Nærhed,  veed  jeg  ikke.     Dog  fik  jeg  ikke  meget  seet,  da 


Simoneseki. 


Opholdet  kun  var  saa  kort,  og  den  næste  Dag  dampede  vi 
atter  ned  ad  Floden  og  satte  Kurs  efter  den  opgaaende  Sols 
Land,  Japan. 

Juleaften  ankrede  vi  ud  for  Simoneseki  ved  Indgangen  til 
Indlandssøen,  som  indesluttes  af  de  tre  store  Øer  Kiusiu,  Sikok 
og  Nipon,    og  efter  gammel   fransk  Skik  holdt  vi  Reveilion,   et 


En  Landsmand.  —  Indlandssøen. 

Maaltid,  som  indtages  Julenat  ved  Midnat,  og  kom  først  sent 
til  Køjs.    Vejret  var  koldt,  og  en  tæt  Taage  skjulte  Landet. 

Det  var  et  ægte,  hjemligt  Julevejr,  da  jeg  næste  Morgen 
paa  Broen  saae  Solen  staa  op;  Thermometret  stod  kun  lidt 
over  Frysepunktet,  og  en  bidende  Nordenvind  havde  splittet 
Taagen. 

Foran  os  laa  det  smalle  Simonesekistræde,  og  hele  Byen 
af  samme  Navn  saae  saa  kjøn  og  fredelig  ud ,  at  man  daarligt 
kunde  tænke  sig,  at  den  for  nogle  og  tyve  Aar  siden  var  bleven 
bombarderet  af  de  evropæiske  Stormagter  og  saa  godt  som 
jævnet  med  Jorden. 

Kompagniets  Lods  her  var  Dansk,  og  da  jeg  saae  den  lille 
firskaarne  Mand  med  det  store  graa  Fuldskjæg  komme  op  paa 
Broen,  var  der  noget  saa  pæredansk  i  hans  Bevægelser,  at  jeg 
uvilkaarligt  udbrød:  »God  Morgen,  Lods,  og  glædelig  Jul !  <  Han 
saae  aldeles  forvirret  paa  mig,  og  det  var  jo  rimeligt  nok,  da 
jeg  var  i  fransk  Uniform.  Men  da  saa  Forklaringen  kom,  lod 
der  et  »Glædelig  Fest!«,  om  end  med  en  noget  engelsk 
Udtale. 

Farten  igjennem  Indlandssøen  hører  til  det  Smukkeste,  som 
Japan  kan  fremvise.  Det  minder  om  en  uhyre  Skjærgaard,  hvor 
alle  Øerne  ere  bevoxede  med  Skov.  Farvandet  er  ikke  bredere, 
end  at  man  i  klart  Vejr  stadigt  er  i  Sigte  af  Land.  hvor  de 
nydeligste  Smaabyer  ved  Foden  af  de  ofte  snedækte  Bjerge 
bringe  rig  Afvexling  i  Landskabet  i  Forbindelse  med  den 
livlige  Færdsel  af  store  og  smaa  Fiskerfartøjer.  En  rivende 
Strøm  førte  os  rask  igjennem  de  snævre  Passer,  og  Lodsen  havde 
nok  at  gjøre  hele  Dagen,  til  vi  om  Eftermiddagen  lagde  til 
ved  Broen  i  Kobe. 

Her  betraadte  jeg  første  Gang  Japans  Jordbund   og  gjorde 

BekjendtskatKmed  dette  fornøjelige  Folkefærd.  Dog  blev  Op- 
holdet her  kun  et  Par  Timer,  og  efter  to  Døgns  Rejse  naaede 
vi  Yokohama,  hvor  mit*,  endelige  Hjem,  Admiralskibet  »Turenne«, 
i  den  mørke  Nat  som  en  stor,  hvid  Masse  aftegnede  sig  skarpt 
mod  den  sorte  Sø. 


IV. 


DET  JAPANESISKE  FOLKS  KARAKTER, 
SÆDER  OG  SKIKKE. 


Endnu  den  Dag  i  Dag  er  Japan  et  lukket  Land,  hvor  kun 
enkelte  Byer  ere  aabne  for  Handelen,  og  kun  i  disse  have 
Evropæerne  Lov  til  at  tage  fast  Bopæl.  Skal  man  andre  Steder 
hen,  maa  man  have  Pas,  og  det  er  ikke  altid  velseet,  at  man 
forlanger  det.  Dog  nægtes  det  aldrig  til  Officerer  paa  fremmede 
Nationers  Krigsskibe;  men,  kommer  man  ind  i  Landet,  faaer 
man  snart  Indtryk  af,  at  Avtoriteterne  ikke  se  paa  En  med 
velvillige  Øjne;  thi  Øvrighedspersonerne,  Politibetjentene  og  selv- 
Hotelværterne  undersøge  Ens  Papirer  med  smaalig  Nøjagtighed. 
Af  Befolkningen  bliver  man  betragtet  med  Nysgjerrighed,  der 
paa  nogle  Steder  er  blandet  med  en  vis  Ærefrygt  for  denne 
fremmede  Race,  som  har  tiltvunget  sig  Adgang  til  den  opgaaende 
Sols  Land,  og  som  desuden  har  medbragt  saadanne  Ting  som 
Telegraf,  Jernbane  og  elektrisk  Lys;  paa  andre  Steder  er  det 
igjen  Hadet  til  den  Fremmede,  der  kommer  frem,  idet  man 
betragter  ham  som  en  Barbar,  der  har  traadt 

å   ^ japanesiske    Sæder     og    Skikke     under 

Fødder,   og  Alt,    hvad   han    har   fort    med    sig 

cq  Japanesisk  Æresfølelse. 

af  Opfindelser,  betragtes  som  staaende  langt  under,  hvad  Japan 
selv  har  frembragt  ved  sin  gamle  Kultur.  Dette  Had,  blandet 
med  en  vis  religiøs  Fanatisme,  fik  jo  for  nogen  Tid  siden  sit 
karakteristiske  Udslag  i  det  Overfald,  som  den  russiske  Storfyrst- 
tronfølger  var  Gjenstand  for.  Og  hvor  tidt  har  jeg  ikke  selv  i 
en  eller  anden  Landsby,  som  jeg  passerede  igjennem,  bagved 
mig  hørt  Ordene:  »Baka«  (den  Gale)  og  »dorobo«  (Misdæderen), 
der  utvivlsomt  sigtede  til  mig. 

En  dyb  Æresfølelse  er  et  af  de  mest  fremtrædende  Træk  i 
Japaneserens  Karakter,  og  ve  den  Fremmede,  som  ikke  tager 
Hensyn  dertil!  Heri  ligger  den  store  Forskjel  mellem  ham  og 
Kineseren,  denne  Japaneserens  Arvefjende,  idet  den  Sidste  som 
oftest  viger  for  Guldets  Magt,  selv  om  hans  Ære  lider  ved  det. 
Men  Eet  have  de  dog  tilfælles,  og  det  er  den  uhyre  Foragt,  de 
Begge  nære  for  Døden.  Kineseren  lader  sig  halshugge  uden  at 
skjælve,  og  Japanesernes  Historie  opviser  mange  Exempler  paa 
det  Heltemod,  hvormed  de  selv  toge  sig  af  Dage,  naar  de 
mente,  at  Æren  krævede  det.  Her  er  ikke  Tale  om  et  fejgt 
Selvmord,  hvor  den  Paagjældende  vil  af  med  Livet,  fordi  han 
troer  ikke  at  kunne  bære  de  Sorger,  som  dette  bringer  med 
sig;  nej,  Japaneseren  tager  sig  kun  af  Dage,  naar  hans  Ære 
kræver  det.  Selv  Forbryderen,  der  skal  have  sin  velfortjente 
Straf,  har  sin  Æresfølelse,  og  kan  han  faae  udvirket,  at  han 
selv  maa  tage  sig  af  Dage,  vil  han  sætte  en  Ære  i  ikke  at 
fortrække  en  Mine,  idet  han  gjør  det. 

For  to  og  tyve  Aar  siden  skete  der  et  frækt  Overfald  paa 
en  fransk  Kadet  og  en  Baadsbesætning,  som  var  inde  for  at 
hente  Vand  i  en  lille  Aa  Øst  for  Kobe.  To  og  tyve  Japanesere 
myrdede  dem  Alle,  og  den  franske  Chef  fordrede,  at  Volds- 
mændene skulde  straffes,  da  Byen   ellers  vilde  blive  bombar- 

deret.  Den  japanesiske  Øvrighed  gik  ind  herpaa,  og  en 
fransk  Lieutenant  med  nogle  faa  Mand  skulde  overvære  denne 
skrækkelige  Handling. 

Forbryderne  havde  faaet  Lov  til  at  tage  sig  selv  af  Dage 
paa  gammel  japanesisk  Vis  ved  at  aabne  Maven  med  en  Sabel, 
det  saakaldte  »Harakiri«. 

Man  kan  forlange  Meget  af  en  Militær;  men  at  se  paa,  at 
to  og  tyve  Mennesker  tage  sig  selv  af  Dage  paa  en  saa  mod- 
bydelig Maade,  er  dog  næsten  et  umenneskeligt  Forlangende. 
Lieutenanten  saae  paa  de  første  Elleve;  men  saa  kunde  hverken 
han  eller  det  Par  Matroser,  der  vare  med,  udholde  dette  Syn 
længere;  da  Tilskuerne  desuden  vare  i  en  ophidset  Stemning, 
gik  han  ombord,  og  de  sidste  Elleve  bleve  overgivne  til  den 
japanesiske  Øvrighed.  Det  havde  været  modbydeligt  at  se  paa; 
men  Eet  maatte  han  dog  indrømme,  og  det  var,  at  han 
aldrig  havde  seet  Folk  gaa  saa  modige  i  Døden.  Een  for  een 
traadte  de  frem,  blottede  sig  til  Bæltestedet,  og  uden  at  for- 
trække en  Mine  gave  de  sig  to  Snit  tværs  over  Maven,  raabte 
ud  til  Tilskuerne,   pegede  paa  det  opskaarne  Legeme  og  døde. 

Skjøndt  Sablernes  Tid  nu  er  forbi  i  Japan,  er  man  dog  let 
paa  Haanden  og  især  da  overfor  de  Fremmede,  naar  Æren 
kommer  med  i  Spillet. 

Selv  erindrer  jeg  saaledes,  at  jeg  en  Aften  i  Hiogo,  en  By, 
der  støder  op  til  Kobe,  sammen  med  et  Par  Kammerater  stod 
og  betragtede  en  lille  Forestilling,  som  blev  given  af  nogle 
omrejsende  Taskenspillere  midt  i  en  Gade.  Der  var  mange 
Mennesker  til  Stede,  og  i  Trængslen  skubbede  en  japanesisk 
Orlogsmatros  i  en  noget  beruset  Tilstand  til  en  af  de  franske 
Officerer.  Denne  bad  ham  paa  Japanesisk  om  at  se  sig  for. 
Matrosen   bliver  rasende,  trækker  Kniven    og  vil   fare  ind  paa 

~2  »Time  is  not  money«. 

Vedkommende,  som  for  at  afværge  dette  giver  ham  et  Slag  i 
Ansigtet  med  sin  Stok.  Mængden  tog  strax  Parti  for  Matrosen, 
og  var  Politiet  ikke  kommet  os  til  Hjælp  og  havde  kjørt  os  bort, 
veed  jeg  ikke,  hvorledes  det  var  endt.  Det  opklaredes  senere, 
at  hans  Bevæggrund  var  en  misforstaaet  Æresfølelse,  idet  han, 
som  var  i  Uniform,  ikke  vilde  lade  sig  skubbe  til,  selv  om  det 
var  ham,  som  begyndte. 

Ordsproget  »Time  is  money«  kjender  Japaneseren  slet  ikke; 
han  har  altid  god  Tid  og  stiller  ikke  store  Fordringer  til  Livet. 
Han  arbejder  akkurat  det  Nødvendige  for  at  leve,  og  er  der 
Fest  i  Gaden  ved  Siden  af,  gjør  han  sig  ingen  Skrupler  af  at 
lade  Arbejdet  hvile  og  gaa  derhen.  Selv  i  de  for  Evropæerne 
aabnede  Steder  seer  man  sjeldent  Japaneseren  i  betroede  Stil- 
linger i  de  fremmede  Handelshuse,  nej,  man  bruger  Kineseren: 
ham  kan  man  stole  paa;  saa  længe  der  er  en  Hvid  at  tjene, 
bliver  han  og  arbejder  haardt.  Denne  Bekymring  for  Dagen  i 
Morgen  er  aldeles  fremmed  for  Japaneserne,  og  vor  Lyst  til  at 
tjene  Penge  have  de  slet  ikke.  Deres  store  Gjæstfrihed  staaer 
vel  ogsaa  i  Forbindelse  hermed.  Har  man  ikke  Noget,  gaaer 
man  blot  ind  hos  Naboen,  lidt  The,  lidt  Ris  og  en  Pibe  Tobak 
kan  man  jo  altid  faae,  og  det  bliver  givet  af  et  godt  Hjerte. 

Et  høfligere  Folk  end  det  japanesiske  kan  man  ikke  tænke 
sig.  For  os  har  denne  overdrevne  Høflighed  ofte  noget  Komisk 
ved  sig,  især  i  Begyndelsen;  men  senere,  naar  man  har  lært 
Japaneserne  at  kjende,  seer  man  snart,  at  det  ikke  er  paa- 
taget, men  derimod  en  Vane,  der  er  bleven  saa  indgroet 
ved  Aarhundreders  Brug,  at  det  forekommer  dem  selv  uhyre 
naturligt.  Mødes  to  Bekjendte  paa  Gaden,  standse  de,  bøje  sig 
for  hinanden  og  fortsætte  derpaa  roligt  deres  Vej.  Inden  Døre 
er  denne  Høflighed  endnu  mere  fremtrædende  og  da  især  mellem 

Kvinderne  indbyrdes:  Sidder  man  i  et  japanesisk  Hus  og  over- 
værer et  saadant  Besøg  af  Damer,  har  man  vanskeligt  ved  at 
holde  sig  rolig;  thi  man  har  en  Fornemmelse  af  at  være  paa 
Komedie.  Baade  den  besøgende  og  den  modtagende  Dame 
lægge  sig  paa  Knæ,  bøje  sig  forover  et  Utal  af  Gange,  og  det 
saa  dybt,  at  Panden  næsten  hver  Gang  berører  Gulvet.  I  denne 
knælende  Stilling  blive  de  saa  en  vis  Tid,  medens  den  mod- 
tagende Dame  stiller  et  umuligt  Antal  Spørgsmaal,  saasom  hvor- 
ledes hun  har  det,  hvorledes  Familien  har  det,  hvorledes  hun 
har  været  tilfreds  med  dette  eller  hint  Klædningsstykke;  og  har 
den  Ene  gjort  den  Anden  en  Tjeneste,  selv  om  det  er  længe 
siden,  faaer  det  næsten  ingen  Ende  med  den  Takken  frem  og 
tilbage.  Mange  Gange  har  jeg  været  til  Stede,  og  hver  Gang 
har  det  tiltalt  mig,  og  hvorfor?  Fordi  det  Hele  bliver  udfort 
med  stor  Ynde,  og  samtidigt  se  begge  Parter  saa  glade  og 
tilfredse  ud. 

Efter  denne  Høflighedsudvexling  tænder  Værtinden  selv 
en  lille  Pibe,  aftørrer  omhyggelig  Mundspidsen  og  byder  den 
til  Gjæsten,  hvorpaa  hun  henter  en  Bakke  med  diminutive 
Kopper  og  fylder  dem  med  den  bitre,  japanesiske  The,  som 
man  i  Begyndelsen  ikke  kan  lide,  men  som  man  i  Regelen 
senere  lærer  at  sætte  Pris  paa.  Theen  drikkes  under  en  stadig 
Takken,  man  passiarer  lidt,  og  saa  begynder  Afskedsceremonien. 
Gjæst  og  Værtinde  lægge  sig  atter  paa  Knæ,  Bøjningerne  gjentages 
under  gjensidig  Takken,  og  det  lille  Væsen  vimser  videre. 

Det  eneste  Uskjønne  i  Japaneserindens  Bevægelse  er  Gangen, 
hun  gaaer  nemlig  altid  ind  til  Bens  og  holder  Knæene  sammen, 
saaledes  at  det  kun  er  den  Del  af  Benet,  der  er  nedenfor  Knæet, 
som  bevæges,  hvilket  giver  en  vraltende  Gangart.  Ellers  er 
Alt,    hvad  hun  foretager  sig,   graciøst.     Ligesaa  snavset,    som 

Paakaldelse  af  Guden. 


Kineseren  er,  ligesaa  renlig  er  Japaneseren,  og  det  gjælder  for 
begge  Kjøn.  Man  tager  varmt  Bad  hver  Dag  enten  hjemme 
eller  i  de  offentlige  Bade,  som  jeg  senere  skal  beskrive. 

Vel  have  Japaneserne  en  Religion;  de  bekjende  sig  for 
Størstedelen  til  Buddhas  Lære;  men  seer  man  dem  i  deres 
Templer,  faaer  man  ligesom  Indtrykket  af,  at  det  snarere  er  en 
Slags  Overtro,  blandet  med  Nysgjerrighed,  som  bringe  dem 
derhen.  Enten  det  saa  er  Mænd  eller  Kvinder  af  dette  altid 
glade  Folk,  komme  de  spøgende  og  fjasende  til  Templet,  og 
som  alle  Østens  Folkeslag  vaske  de  Hænderne  i  Stenkar,  der 
ere  opstillede  ved  Indgangen  til  Helligdommen.  Det  er  den 
samme  Tanke,  som  gaaer  igjen:  Sjæl  og  Legeme  skulle  være 
rene  i  Bønnen.  Saa  kalder  man  paa  Guden  —  han  kan  nemlig 
ikke  altid  høre  efter,  han  er  jo  mangestedsnærværende,  og  af 
denne  Grund  findes  der  udenfor  de  større  Templer  en  uhyre 
Bronceklokke,  hvorpaa  der  ringes  ved  Hjælp  af  en  stor  Bjælke, 
der  er  ophængt  i  nogle  Touge,  og  som  svinges  ind  imod  Klokken 
ved  Hjælp  af  et  andet  Toug;  udenfor  de  mindre  Templer  nøjes 
man  med  en  Gonggong.  Efter  at  Japaneseren  saaledes  med 
smilende  Ansigt  har  paakaldt  sin  Gud,  begynder  han  sin  Bøn  i 
knælende  Stilling,  og  er  det  ham  nu  Meget  om  at  gjøre,  at 
Guden  skal  tage  sig  af  denne  Bøn,  har  han  desuden  skrevet 
den  op  paa  et  Stykke  Papir,  viklet  om  en  Skilling,  som  Præ- 
sterne naturligvis  putte  i  Lommen.  Smilende  rejser  han  sig 
atter  op  og  begynder  strax  at  konversere  Venner  og  Bekjendte, 
hvis  der  er  Nogen  til  Stede. 

Jeg  erindrer  en  Gang  at  have  siddet  i  to  Timer  udenfor  et 
Tempel  i  Tokio  og  betragtet  Kirkegængerne,  og  naar  jeg  und- 
tager nogle  ældre  Koner  og  Mænd,  saae  de  Alle  ud,  som  om 
de  kom  til  og  forlod  et  Theater.     I  Nagasaki  findes  et  Tempel, 

Bronceklokke  ved  et  Tempel. 


hvor  der  i  Gaarden  staaer  en  stor  Broncehest,  som  ansees  for  en 
Slags  Helligdom.  Samtidigt  med  mig  stod  der  en  Moder  med 
sin  lille  Søn  og  betragtede  denne  Fremtoning,  og  med  den  Smule 


^6  Mand  og  Kvinde. 

Japanesisk,  som  jeg  kunde,  forstod  jeg  dog,  at  hun  forklarede 
Drengen,  at  denne  i  Grunden  var  ret  pudsig,  og  saa  lo  de  begge 
To  og  vare  endda  glade  over,  at  de  fik  mig  til  at  le  med. 

Hos  dette  evig  glade  Folk  skorter  det  naturligvis  heller 
ikke  paa  Fornøjelser  og  Forlystelser,  og  Festdagenes  Tal  er 
Legio.  Ja,  jeg  tror  næsten  at  kunne  staa  ved,  hvad  jeg  siger, 
at  en  Japaneser  dagligt  er  til  Kommers  et  eller  andet  Sted. 
Theaterforestillinger,  hvor  samme  Stykke  ofte  varer  Dage  i  Træk, 
Brydekampe,  Tryllekunster,  Væddeløb  og  mange  andre  For- 
lystelser udøve  en  svær  Tiltrækning  paa  dette  i  Grunden  saa 
naive  Folk,  og  Adgangsprisen  er  altid  saa  ringe,  at  selv  de  mest 
Ubemidlede  i  Reglen  kunne  være  med. 

Som  hos  alle  Folkeslag  paa  et  lavere  Kulturtrin  har  Kvin- 
den langt  færre  Rettigheder  end  Manden;  Loven  er  saa  at  sige 
kun  til  for  ham.  Skal  et  Ægteskab  hæves,  maa  vel  begge 
Parters  Samtykke  erhverves;  men  Kvinden  kan  ikke  vende  til- 
bage til  sit  tidligere  Hjem  uden  et  Bevis  fra  Manden  om,  at 
nu  er  Kontrakten  hævet.  Hverken  Stat  eller  Kirke  have  Noget 
med  Ægteskabet  at  gjøre,  naar  det  indgaaes,  og  Ceremonien 
indskrænker  sig  egentlig  ogsaa  til,  at  der  udfærdiges  en  skriftlig 
Kontrakt  mellem  Pigens  Forældre  og  den  vordende  Ægteherre. 
Utroskab  i  Ægteskabet  er  derfor  sjeldent,  da  baade  selve  Gifter- 
maalet  og  Skilsmissen  kræve  saa  faa  Formaliteter. 

Ligesaa  koket  og  barnlig  ligeglad  den  unge  Pige,  Mousméen, 
er,  ligesaa  sat  og  rolig  bliver  hun  efter  Giftermaalet,  og  det 
ikke  alene  i  sit  Væsen,  hvor  hun  strax  overtager  Husmoderens 
Rolle;  men  ogsaa  hendes  Person  gjennemgaaer  en  Forandring, 
der  selv  for  en  Fremmed  angiver,  at  hun  er  en  gift  Kone. 
Øjenbrynene  barberes  af,  Tænderne  overtrækkes  med  et  Lag  af 
sort  Lak,  Klædedragten  bliver  tarveligere,   Haaret  opsættes  paa 

en  anden  Maade  og  alt  Dette  ene  og  alene  for  ar.  give  hende 
et  værdigere  Udseende.  For  os  er  der  noget  Uforstaaeligt  i, 
at  en  Kvinde,  naar  hun  gifter  sig,  skal  berøve  sig  alle  disse 
legemlige  Prydelser,  og  jeg  troer  ogsaa,  at  Evropæernes  Indfly- 
delse har  gjort  sig  gjældende  i  denne  Retning  i  de  aabne  Stæder; 
thi  her  seer  man  ofte,  at  disse  Skikke  ikke  følges. 

Trangen  til  at  efterligne  Evropæerne  i  Klædedragten  er 
altid  meget  større  hos  Manden,  og  det  er  meget  almindeligt  at 
træffe  paa  Ægtepar,  hvor  Manden  bærer  fuldstændig  evropæisk 
Dragt,  medens  Konen  i  det  Højeste  er  naaet  til  at  gaae  med  Sko 
i  Stedet  for  Sandaler,  men  iøvrigt  har  bevaret  hele  sit  japane- 
siske  Kostume.  I  de  højeste  Lag  af  Samfundet  og  i  alle  Tilfælde 
af  Enhver,  der  kommer  til  Hoffet,  kræver  Etiketten  evropæisk 
Dragt;  men  selv  her  er  dette  stedse  en  skrækkelig  Pinsel  for 
Vedkommende,  og  inden  fire  Vægge  trække  de  Alle  som  Een 
i  den  gamle  japanesiske  Dragt.  Ja,  Kejserinden  selv  kan  ikke 
modstaa  Fristelsen,  naar  hun  er  alene  og  skjult  for  profane  Blikke. 
En  Dag  var  den  japanesiske  Marineminister  med  Frue  til 
Frokost  hos  Admiralen  og  Begge  paaklædte  efter  sidste  Pariser- 
mode. At  han,  som  nu  i  flere  Aar  havde  været  i  stadig  Be- 
røring med  Evropæerne,  kunde  bære  Dragten  med  Anstand,  for- 
undrede mig  ikke;  men  at  hun,  som  lige  til  for  tre  Aar  siden 
havde  baaret  den  japanesiske  Dragt  og  kun  omgaaedes 
med  Landsmænd,  saa  hurtigt  havde  kunnet  aflægge 
de  nationale  Skikke,  var  mig  næsten  ubegribeligt. 
Og  dog  fik  jeg  nogle  Dage  efter  et  Bevis  for,  at  hun 
selv  betragtede  det  Hele  som  noget  Unaturligt  og 
Ubehageligt.  Vi  kom  uventede  hjem  til  hende  i 
hendes  nydelige  Villa  med  Billardsal,  Badeværelse 
og  i  det  Hele  taget  med  alle  Nutidens  Bekvemme- 

ligheder;  midt  i  al  denne  vesterlandske  Pragt  sad  hun  selv  med 
sine  Børn  i  østerlandsk  Kostume,  hvad  der  var  mig  et  slaaende 
Bevis  paa,   at  den   evropæiske  Kultur  kun  var  en  ydre  Fernis. 

Underligt  nok  findes  der  hos  alle  Folkeslag,  der  gaa  ud 
paa  at  ligne  Evropæerne  i  deres  Optræden,  altid  en  Trang  til 
at  bære  Næseklemmer,  og  er  dette,  som  det  ofte  er  Tilfældet, 
umuligt  paa  Grund  af  den  lidet  fremtrædende  Næse,  nøjes  man 
med  Briller.  Enhver  japanesisk  Laps  gjør  Forsøg  i  denne  Retning, 
og  jeg  erindrer  tydeligt  fra  Porte  au  Prince  i  Negerrepubliken 
Haiti,  at  selv  Droskekuskene  gjorde  de  mest  fortvivlede  An- 
strængelser  for  at  holde  dette  Apparat  fast  paa  Næsen. 

Hvis  Japaneserne  vidste,  hvor  godt  de  se  ud  i  deres  natio- 
nale Dragter,  vilde  de  aldrig  gjøre  selv  det  fjerneste  Forsøg  paa 
at  efterligne  os  Evropæere  i  det  Ydre;  men  det  gjælder  dog 
især  for  Kvinden.  Japaneserne  af  begge  Kjøn  ere  meget  smaa, 
selv  om  de  engang  i  Tiden,  i  alt  Fald  efter  eget  Sigende,  have 
været  et  stort  Folk,  og  deres  Klædedragt  passer  udmærket  til 
hele  deres  Positur,  men  ikke  til  vor. 

For  at  begynde  fra  oven,  maa  man  vide,  at  Japaneseren 
som  Regel  ikke  bærer  Hat,  og  som  Bevis  for,  at  denne  Gjen- 
stand  er  indført  fra  Vesten,  kan  jeg  anføre,  at  den  er  gaaet  over 
i  det  japanesiske  Sprog  med  sit  franske  Navn  »chapeau«;  kun 
Krigerne  bare  tidligere  Hjelm  eller  en  flad  Stridshat  med  deres 
Suveræns  Mærke.  Dog  begynder  dette  Klædningsstykke,  Hatten, 
efterhaanden  at  trænge  mere  igjennem  overalt,  om  ikke  paa 
Landet,  saa  dog  i  Byerne.  Det  stive,  grove,  sorte  Haar  bæres 
nu  som  oftest  kort  klippet;  men  mange  og  især  ældre  Mænd 
have  bibeholdt  den  gamle  japanesiske  Frisure,  som  bestaaer  i, 
at  der  fra  Panden  til  Nakken  afbarberes  et  Stykke  saa  bredt 
som  Hovedet,   medens  Resten  af  Haaret  voxer  langt  og  samles 

til  en  lille  Pisk  i  Nakken,  hvor  den  bøjes  frem  efter,  saa  at 
den  kommer  til  at  ligge  ovenpaa  Hovedet;  desuden  omvikles 
den  med  et  sort  Baand,  saa  at  der  dannes  en  Løkke  bagtil. 
Ofte  er  hele  Kroppen  tatoveret,  og  i  denne  Retning  ere  Japa- 
neserne  rene  Mestre.  Paa  Landet  bære  de  ofte  et  lille  Hoved- 
tørklæde, som  bindes  under  Hagen.  Deres  eneste  Underbeklæd- 
ning er  et  flere  Alen  langt,  smalt  Skjærf,  som  vikles  om  Livet 
og  rundt  om  den  øverste  Del  af  Laaret,  hvorved  der  ligesom 
dannes  et  kort  Trikot.  Efter  Aarstiden  bære  de  een  eller  to 
Kjortler,  der  naa  til  Fødderne  og  med  temmelig  vide  Ærmer, 
som  holdes  til  Kroppen  ved  et  smalt  Skjærf.  Paa  Fødderne 
bærer  Japaneseren  korte,  hvide  Sokker  af  Bomuld,  som  hvile 
paa  Sandaler  af  Straa  eller  Træ;  i  sidste  Tilfælde  er  der  under 
hver  af  disse  to  Træklodser,  som  hæve  dem  et  Par  Tommer 
fra  Jorden,  og  i  Regnvejr  bruges  endog  Sandaler,  hvor  Klod- 
serne ere  sex  Tommer  høje.  Den  Maade,  hvorpaa  Sandalen 
holdes  til  Foden,  er  ret  ejendommelig,  idet  der  fortil  findes  to 
Stropper,  Tommeltaaen  stikkes  i  den  Ene,  de  øvrige  Tæer  i  den 
Anden,  og  Sokken  er  syet  med  dette  for  Øje.  I  Regnvejr 
bærer  han  en  Slags  kort  Kappe  af  olieret  Papir,  og  Parasollen 
af  samme  Stof  glemmer  han  ikke;  men  det  skal  holde  haardt. 
før  en  Japaneser  gaaer  ud,  naar  det  regner;  thi  i  dette  Land 
har  man  altid  god  Tid  til  at  vente,  indtil  det  holder  op. 

En  Japaneserinde,  der  skal  til  Fest,  begynder  Uger  i  For- 
vejen at  tænke  paa  sin  Dragt,  og  kommer  saa  endelig  den  store 
Dag,  gaaer  der  mange  Timer,  inden  hun  bliver  færdig  med  at 
smykke  sig;  men  det  er  ogsaa  utroligt,  hvad  der  skal  udrettes, 
og  det  gjælder  ikke  alene  for  de  voxne  unge  Damer;  nej,  lige 
fra  Sexaars-Alderen  griber  Koketteriet  hende,  saa  at  Moderen 
ofte  kan  tilbringe  Timer  med  at  pynte  den  unge  Froken. 

Først  skal  Haaret  redes  og  sættes  op,  ja,  det  tager  da  godt 
og  vel  to  Timer,  og  en  evropæisk  Frisør  vilde  fortvivle,  naar 
han  saae  alle  de  Kunstgreb,  der  skulle  anvendes.  Med  en 
Kammerat  har  jeg  engang  tilbragt  to  Timer  hos  en  japanesisk 
Familie,  hvor  Moderen  var  i  Færd  med  at  sætte  Haaret  paa 
sin  Datter,  der  skulde  i  Selskab.  Først  kæmmecles  det  lange, 
grove,  sorte  Haar  mindst  en  halv  Time,  saa  begyndte  det  egent- 
lige Kunstarbejde  med  Opsætningen,  hvorved  Haaret  blev  delt  i 
forskjellige  smaa  Partier,  der  saa  igjen  rulledes  op  og  bleve 
forenede  paa  den  snurrigste  Maade,  og  halvanden  Time  efter 
dannede  det  Hele  denne  aparte,  høje  Frisure;  men  at  huske, 
hvorledes  man  var  kommen  til  dette  smukke  Resultat,  vilde  da 
være  mig  lige  saa  umuligt  som  at  flyve  til  Maanen. 

Er  man  naaet  saa  vidt,  kommer  Hovedets  egentlige  Ud- 
smykning, som  bestaaer  i,  at  der  fæstes  Blomster  af  Porcellæn, 
Papir  og  Metal  i  Haaret;  en  Uendelighed  af  Naale  i  de  pud- 
sigste Former  stikkes  ind  paa  de  umuligste  Steder,  og  endelig 
sættes  en  lille  Kam   i  Toppen  som  Figuren  paa  Kransekagen. 

Nu  kommer  Turen  til  Ansigtet,  ja,  der  er  Meget  at  gjøre. 
Et  helt  lille  Apothek  af  Æsker  hentes  fra  en  Skuffe  i  et  mindre 
Møbel,  Æskerne  aabnes,  og  med  smaa  Totter  af  Vat  smøres  der 
nu  Sminke  paa  Læber,  Kinder,  Øjenbryn,  Arme,  Hals,  ja,  saa 
at  sige  overalt  og  stadigt  med  Alvor  og  med  Forespørgsel,  om 
det  eller  det  tager  sig  godt  ud,  og  saadan  bliver  det  ved  i  en 
Times  Tid.  I  Modsætning  til  Vestens  Kvinder,  hvor  det  dog 
især  er  de  Ældre,  som  ved  denne  Uskik  søge  at  bøde  paa 
deres  manglende  Ungdom,  er  det  her  især  Børnene  og  de  ganske 
unge  Piger,  som  bruge  det;  thi  en  gift  Kone  sminker  sig  aldrig. 

Skjønt  der  hverken  hører  Korsetter,  Tournurer  eller  slige 
Sager    til    Japaneserindens    Klædedragt,    tager    det   dog    ikke 


Karme- ,  Pige  fra  Yokohama. 

saa  ganske  kort  Tid,  inden  hun  faaer  det  Altsammen  paa, 
selv  om  Stykkernes  Antal  er  ringe.  Først  en  indre  Klædning 
af  Silkecrepe,  i  Halsen  ofte  kantet  med  en  Broderistrimmel,  der 
skal  stikke  frem  over  den  ydre  Kjole,  som  er  af  samme  Stof 
eller  af  almindeligt  Silketøj,  og  hos  den  unge  Pige  er  denne 
altid  af  meget  fremtrædende  Farver.  Begge  ere  de  aabne  fortil 
hele  Vejen  ned  og  altid  saa  lange,  at  de,  skjønt  der  lægges  en 
stor  Fold  rundt  om  Livet,  næsten  slæbe  paa  Jorden.  Ærmerne 
ere  vide  og  danne  ligesom  et  Par  enorme  Lommer,  der  næsten 
naa  til  Fødderne.  Det  Hele  bliver  samlet  tæt  til  Kroppen  ved 
»Obien«,  et  mange  Alen  langt  og  en  halv  Alen  bredt  Skjærf, 
som  vikles  om  Taillen  og  bagtil  bindes  i  en  enorm  Knude. 
Denne  »Obi«  er  Japaneserindens  Stolthed,  og  jo  finere  den  er, 
des  bedre;  ja,  for  hende  er  det  Indbegrebet  af  jordisk  Lykke 
at  faae  Lov  til  at  kjøbe  sig  en  smuk  Obi.  Og  saa  Knuden 
bagpaa  ikke  at  forglemme!  Efter  dennes  Udseende  bedomme 
Veninderne,  om  det  Hele  er  vellykket.  Har  hun  saa  endelig 
faaet  Sokker  og  Sandaler  paa,  skal  hun  rundt  til  Naboer  og 
Gjenboer  for  at  vise  sig  og  beundres,  hvorpaa  Veninderne  hentes 
—  og  saa  afsted  til  Festen!  Jeg  har  tidt  tænkt  paa,  at  disse 
Folk  altid  maatte  komme  for  sent,  naar  de  skulle  ud;  men  det 
gjør  vist  ikke  Noget,  man  har  som  sagt  Tid  nok. 

Japaneserne  holde  meget  af  Born  og  behandle  dem  godt; 
men,  om  det  er  deres  Egnes  eller  Andres,  har  ikke  saa  Meget 
at  sige.  Adoptivsystemet  er  meget  udbredt  i  Japan,  og  man 
seer  de  mærkeligste  Forhold  i  den  Retning.  En  Familie  adop- 
terer en  andens  Barn  og  denne  igjen  en  tredies.  Ja,  man  adop- 
terer selv  voxne  Mennesker;  jeg  har  endogsaa  talt  med  en  Mand, 
der  havde  adopteret  en  Anden,  der  var  ældre  end  han  selv. 
Intet  Under  da,  at  Familierne  aldrig  uddø! 


()A  Moral  og  Prostitution. 

Imellem  Børnene  i  samme  Familie  er  der  et  nydeligt  For- 
hold, og  man  seer  smaa  Drenge  og  Piger  paa  knap  syv  Aar 
løbe  og  lege  paa  Gaden  med  deres  bittesmaa  Søskende  paa 
Ryggen,  hvor  det  lille  Væsen  ofte  tilbringer  mange  Timer, 
siddende  i  et  stort  Tørklæde,  som  er  bundet  om  Livet  paa 
Broderen  eller  Søsteren,  der  kun  er  nogle  faa  Aar  ældre. 

Ofte  og  endog  paa  Tryk  har  jeg  seet  fremført,  at  Japane- 
seren  saa  at  sige  ingen  Moral  havde,  og  altid  anførtes  som 
Bevis  derfor,  at  den  vordende  Husmoder  hyppigt  udgik  fra  de 
Kvinders  Række,  der  i  civiliserede  Lande  betragtes  som  hørende 
til  Samfundets  Bærme.  Jeg  troer,  at  denne  Vildfarelse  hidrører 
fra,  at  de  i  Japan  boende  Evropæere  ofte  slutte  fra  sig  selv 
til  de  Indfødte,  idet  den  Kvinde,  som  indlader  sig  paa  for  et 
vist  Tidsrum  at  gifte  sig  med  en  Fremmed,  ikke  sjeldent,  eller 
snarere  som  oftest,  kommer  fra  dette  Lag  af  Samfundet.  Vel 
nægter  jeg  ikke,  at  det  kan  finde  Sted  hos  Japaneserne  —  men 
skeer  det  da  ikke  ogsaa  her,  hvor  vi  rose  os  af  Aarhundreders 
Civilisation? 

Prostitutionen  er  vel  ikke  nogen  anseet  Institution  der  i 
Landet;  men  paa  den  anden  Side  maa  det  indrømmes,  at  den 
langtfra  er  saa  foragtet  som  hos  os,  og  det  kommer  vel  simpelt- 
hen af,  at  Japaneserne  endnu  ere  et  Naturfolk,  hvor  Kvinden 
betragtes  som  et  Manden  underordnet  Væsen.  Prostitutionen 
staaer  under  Politiets  Tilsyn,  og  i  enhver  By  er  den  altid  hen- 
vist til  et  ubeboet  Kvarter.  Men  det  maa  desværre  erkjendes, 
at  mange  af  disse  Kvinder  næsten  ligefrem  ere  solgte  til  denne 
Institution  af  pengebegjærlige  Forældre.  Ofte  hengiver  ogsaa 
den  unge  Pige  sig  dertil  af  Lyst  til  at  faae  sin  Pyntesyge 
tilfredsstillet. 

Forholdet  mellem  Herre  og  Tjener  er  nærmest  patriarkalsk 
Tyendet  udgjør  næsten  en  Del  af  Familien,   man  spørger  det 
til  Raads  om  Alt,  det  er  inde  i  Alt,   hvad  der  vedrører  Huset 
og  som  oftest  i  Mandens  Forretninger. 

Skjønt  Japaneseren  langtfra  tager  Tiden  i  Betragtning  i  det 
daglige  Liv  og  er  i  højeste  Grad  ustadig  med  Arbejdet,  er  det 
dog  noget  helt  Andet,  naar  han  kommer  ind  paa  Kunstens 
Omraade.  Med  en  utrættelig  Iver  og  Akkuratesse  arbejder  han 
ofte  aarevis  paa  sine  Arbejder  i  Elfenben,  Lak,  Træ  eller  Por- 
cellæn,  og  det  forholder  sig  ikke  med  ham  som  med  Kineseren, 
der  har  sin  Force  i  at  efterligne;  nej,  han  opfinder  selv,  og 
hans  medfødte  Kunstsands  og  skarpe  Blik  for  det  Komiske 
sætter  sit  ejendommelige  Stempel  paa  alle  hans  Arbejder.  Man 
maa  ikke  tro,  at  han  selv  ynder  alle  de  Sager,  der  udgjøre 
mange  af  vore  Butiksvinduers  Pryd;  nej,  det  er  Altsammen 
Arbejder,  der  ere  fremkomne  ved  de  fremmede  Dollars  Klang. 
Ellers  var  det  jo  ogsaa  umuligt,  at  de  kunde  sælges  for  den 
Pris,  naar  man  tænker  paa,  at  et  Arbejde  i  Lak  ofte  har 
krævet  Aar  at  udføre.  Der  er  heller  ingen  Tvivl  om,  at  den 
japanesiske  Kunst  gaaer  tilbage;  det  evropæiske  Guld  har  øde- 
lagt den.  De  virkelig  gode  Ting  ere  ikke  billige  i  Japan ;  men 
de  komme  ogsaa  sjeldent  i  den  evropæiske  Handel,  hvor  Alt 
kjøbes  en  gros.  Jeg  mindes,  at  jeg  i  Kioto  har  truffet  en  Agent 
for  et  af  de  store  Handelshuse  i  Paris,  Louvre  eller  Bon  Marché; 
han  fortalte  mig,  at  han  havde  bestilt  1400  store  Broncevaser 
og  flere  tusinde  Knivskafter;  men,  naar  man  forst  kommer  ind 
paa  Masseindustrien,  gaaer  Kunsten  fløjten. 

Af  Blinde  findes  der  mange  i  Japan,  og  deres  arrede  Ansigt 
er  et  tydeligt  Bevis  paa,  at  en  smitsom  Sygdom  har  berøvet 
dem  Synet.    Aldrig  seer  man  dem  bede  om  Almisse,  Samfundet 

har  givet  disse  Stakler  en  særegen  Beskjæftigelse,  nemlig  som 
Massører;  thi  Massage  er  meget  yndet  i  Japan.  Altid  se  de 
glade  ud;  væbnede  med  en  lang  Stav  og  en  Fløjte,  hvis 
skjærende  Toner  tilbyde  Massage,  stavre  de  rundt  paa  Gaderne 
og  blive  vel  modtagne  overalt.  Underligt  nok  har  Blufærdig- 
hedsfølelsen  i  et  Land,  hvor  Mand  og  Kvinde  dagligt  vise  sig 
nøgne  for  hinanden  i  de  offentlige  Bade,  forlangt,  at  Massøren 
skal  være  blind. 

Man  stoler  meget  paa  hinandens  Ærlighed,  Tyveri  hører 
til  Sjeldenhederne  og  straffes  strengt  efter  Loven.  Folk  leve 
meget  paa  Gaden  og  for  aabne  Døre,  saa  at  Forholdene  med- 
føre, at  man  har  Tillid  til  hverandre. 

Grundmurede  Huse  finder  man  sjeldent  i  Japan,  og  jeg 
troer,  at  Civilisationen  aldrig  faaer  Beboerne  til  at  opgive  deres 
nuværende  Huse,  da  Landets  vulkanske  Natur  med  sine  hyppige 
Jordskjælv  modsætter  sig  murede  Bygninger. 

Renlighedssansen  gaaer  igjen  overalt,  og  noget  mere  propert 
og  pynteligt  end  et  japanesisk  Hus  kan  man  ikke  tænke  sig. 
Som  oftest  bestaar  dette  af  to  Etager,  af  hvilke  Stueetagen  er 
helliget  Mandens  Forretning  og  første  Sal  den  egentlige  Be- 
boelse. Begge  Etager  ere  satte  i  Forbindelse  med  hinanden 
ved  en  Trappe,  hvis  Underside  tillige  er  benyttet  som  en  Slags 
Kommode,  idet  der  her  er  anbragt  smaa  Skuffer.  Flere  svære 
Træstøtter  bære  Taget,  som  er  beklædt  med  olieret  Lærred. 
Væggene  bestaa  af  Trærammer  med  Fyldinger  af  hvidt  Ris- 
papir, de  glide  foroven  og  forneden  i  en  Rille,  saaledes  at  de 
altid  ere  bevægelige;  efter  Aarstiden  kan  der  aabnes  flere  eller 
færre,  og  det  gjennemsigtige  Papir  giver  rigeligt  Lys,  selv  om 
der  er  lukket  overalt.  Udvendig  fra  minder  det  om  et  Hus, 
der  er  bygget  op  af  Spillekort,  og  det  Eneste,  der  seer  lidt 

klodset  ud,  er  Taget,  som  er  konstrueret  forholdsvis  tungt  for 
at  give  det  Hele  et  Tryk  ned  mod  Jorden,  saa  at  det  ikke  skal 
vælte  under  Jordskjælvene.  Klimatet  er  jo  nok  godt;  men  ved 
Vintertid  kan  Vejret  dog  ofte  være  barskt,  og  det  har  tidt  for- 


Liggende  Japaneserinde  som  faaer  Massage. 


undret  mig,  at  man  inden  Døre  alligevel  kan  have  det  saa  lunt 
og  godt  med  disse  tynde  Skillevægge  af  Papir  som  eneste  Be- 
skyttelse. Ja,  dette  »Kami«  eller  Rispapir  kommer  igjen  over- 
alt, det  bruges  som  Dug  og  som  Lommetørklæde,  ja,  til  de  fast 
utroligste  Ting.    Gulvet  i  Stueetagen  ligger  en  Fod  over  Jords- 

monnet  og  begynder  først  nogle  Alen  indenfor  Døren;  thi  Gulvet 
er  Husets  Hovedprydelse,  og  har  man  seet  det,  forstaaer  man 
fuldt  ud,  at  de  betragte  os  som  Barbarer,  naar  vi  trave  ind 
med  Gadesnavset  paa  vore  Støvler.  Derfor  er  der  dette  lille 
Stykke  uden  Gulv  indenfor  Døren;  thi  der  skulle  Sko  eller 
Sandaler  stilles,  inden  man  betræder  Helligdommen. 

Paa  en  Mængde  Tværbjælker  hviler  det  egentlige  Gulv, 
som  er  løst  og  bestaaer  af  uhøvlede  Planker;  men  ovenpaa 
kommer  det  Fine,  nemlig  et  Lag  af  de  smukkest  forarbejdede 
Straamaatter  i  de  nydeligste  Mønstre  og  af  kvadratisk  Form. 
Bløde  og  behagelige,  som  de  ere,  erstatte  de  paa  een  Gang 
Stole  og  Senge,  det  vil  da  sige,  hvis  man  kan  vænne  sig  til  at 
sidde  paa  Japanesernes  Maner,  nemlig  lige  fladt  paa  Gulvet 
med  Benene  over  Kors. 

Næsten  overalt  er  den  indvendige  Udstyrelse  den  samme. 
Paa  Væggene  sees  et  Par  »Kakemonoer«,  langagtige  Malerier 
paa  Papir  eller  Silke,  enten  forestillende  Folkelivsscener  og 
Landskaber  eller  ofte  simpelthen  kun  en  hvid  Flade,  hvorpaa 
der  er  malet  et  Skriftsprog  eller  lignende  med  store  sorte  Bog- 
staver af  Tusk.  Skrivekunsten  sættes  nemlig  højt,  og  der  er 
egentlig  kun  meget  Faa,  som  kunne  skrive  alle  de  Tegn,  der 
udgjøre  det  japanesiske  Alfabet. 

Midt  paa  Gulvet  staaer  »Chibashien«,  en  firkantet,  poleret 
Kasse,  der  rummer  et  stort  Broncefad,  hvori  der  Dag  og  Nat 
brænder  en  Trækulild.  Det  er  et  Slags  Universalapparat  i  et 
japanesisk  Hus,  idet  det  tjener  som  Kogeapparat  og  om  Vinteren 
tillige  som  Kakkelovn.  Den  lille  Tobakspibe,  som  hele  Dagen 
er  i  Brug  hos  Mand  og  Kvinde,  tændes  her,  og,  efter  at  man 
har    indsuget  tre-fire   Drag  Tobaksrøg,    som   et  saadant  Røge- 

apparat  nok  kan  præstere,  stoppes  dette  paany,  og  saaledes  gaaer 
det  uafbrudt. 

I  Middelhavslandene,  hvor  Kaminen  i  de  kolde  Vinteraftener 
kun  daarligt  opvarmer  Rummet,  flytter  man  stedse  nærmere  og 
nærmere  til  Ilden  og  ender  næsten  med  at  putte  Fødderne  helt 
ind  i  Ildstedet;  men  hos  Japaneserne  er  det  den  øverste  Ende 
af  Kroppen,  som  man  varmer,  og  er  det  rigtig  koldt,  kan  man 
se  hele  Familien  paa  Knæ  og  paa  Hug  rundt  om  »Chibashien  , 
og  Alle  holde  de  Hænderne  ind  over  den. 

En  Kommode  af  poleret  Træ  med  en  hel  Labyrinth  af 
smaa  Rum  til  alle  Snurrepiberierne  og  et  Skab  til  Husgeraadet, 
hvor  Fyldingen  er  af  Papir,  udgjøre  hele  Møblementet. 

Gaaer  man  saa  ovenpaa  —  eller  i  det  Tilfælde,  at  Huset 
kun  har  een  Etage,  ind  i  et  Rum  bagved,  som  kun  er  adskilt 
fra  det  forreste  ved  en  Væg  af  Papir  —  kommer  man  ind  i 
Sovegemakket,  der  tillige  tjener  som  Opholdssted  for  de  kvinde- 
lige Medlemmer  af  Familien  om  Dagen.  En  lillebitte  Kommode, 
ovenpaa  hvilken  det  cirkelrunde  Spejl  kan  dreje  sig  om  sine 
Tapper  i  et  spinkelt  Stativ,  er  det  eneste  virkelige  Møbel;  men 
det  er  rigtignok  ogsaa  i  Brug  hele  Dagen,  Foran  dette  Spejl 
sættes  Haaret,  Ansigt,  Hals  og  Arme  sminkes,  de  forskjellige 
Naale  og  Kamme  til  Haaret  prøves,  der  rettes  og  pyntes  paa 
Klædedragten,  og  her  foregaaer  i  det  Hele  taget  Alt,  hvad  en 
Mousmee  kan  udtænke  for  at  gjore  sig  dejlig. 

I  et  Hjørne  staaer  den  næsten  tre  Fod  høje  Lysestage,  som 
ender  i  en  Top,  hvorpaa  Lyset  sættes,  og  hele  Natten  kaster 
dette  sit  matte  Skjær  over  Familiens  Medlemmer,  der  slumre 
paa  Gulvet,  hvilende  paa  og  indhyllede  i  store,  vatterede  Tæpper 
af  Silke  eller  Bomuld,  alt  efter  Familiens  Formuesomstændig- 
heder.     Om   Dagen   lægges   de   hen   i  et  Hjørne  som   en  stor 


yo  En  ejendommelig  Hovedpude.  —  Musik  og  Sang. 

Bunke,  naar  de  da  ikke  ere  i  Brug;  thi  Mousmeen  holder  meget 
af  at  tage  sig  et  Blund  ogsaa  om  Dagen  fuldt  paaklædt.  Over- 
rasker man  en  saadan  ung  Dame  i  sin  Middagsslummer,  for- 
bavses man  —  og  da  især  første  Gang  —  over  den  ejendomme- 
lige Stilling,  som  Hovedet  indtager  Man  faaer  en  Fornemmelse 
af,  at  den  kjære  Frøken  er  ifærd  med  at  radbrække  sig  selv, 
og  dog  slumrer  hun  saa  blidt  og  roligt;  men  Vanen  er  jo  den 
anden  Natur,  siger  man. 

Hovedet  hviler  nemlig  slet  ikke;  kun  Halsen  hviler  paa  et 
underligt  Apparat,  som  ligner  en  lille  Kasse,  staaende  paa  Høj- 
kant, men  dog  lidt  bredere  forneden  og  foroven  dækket  af  en 
lille  Pølle  med  nogle  løse  Blade  af  Papir  som  Overtræk.  Hvad 
er  Meningen  med  denne  underlige  Maade  at  understøtte  Hovedet 
paa?  Det  er  ene  og  alene  for  ikke  at  ødelægge  Frisuren;  ja, 
man  maa  lide  Noget  for  Stadsen!  Men,  naar  man  saa  tager  den 
Tid  i  Betragtning,  som  det  har  taget  at  sætte  dette  Haar  op, 
kan  man  jo  nok  forstaa  det. 

Ligesom  de  Folk,  der  gjemme  Nøglerne  til  Pengeskabet 
under  Hovedpuden,  saaledes  bevarer  hun  ogsaa  i  en  lille  Skuffe 
i  Bunden  af  denne  mærkværdige  Hovedpude  alle  sine  Herlig- 
heder og  Brevene  fra  Kjæresten  —  ikke  at  forglemme. 

Er  hun  nu  ikke  optagen  af  sin  personlige  Forskjønnelse,  eller 
sover  hun  ikke,  saa  maler  hun  eller  dyrker  Musiken.  Enten 
med  »Geishaen«,  den  af  Staten  uddannede  Spillelærerinde,  eller 
ogsaa  alene  synger  hun  sine  underlige,  melankolske  Sange  med 
snøvlende  Stemme  og  akkompagnerer  sig  selv  paa  »Skemisennen«, 
et  guitarlignende  Instrument,  hvor  selve  Kassen  er  meget  lille, 
firkantet  og  overspunden  med  et  hvidt  Skind,  medens  Halsen 
og  de  fire  Strænge  ere  meget  lange.  Hvis  Mousmeen  er  meget 
musikalsk,  har  hun  desuden  »Ghettoen«,  et  langt  Brædt,   som 

hviler  paa  Gulvet,  og  hvorpaa  der  over  to  Stole  er  udspændt 
otte  Strænge,  som  hun  anslaaer,  liggende  paa  Knæ,  idet  de  tre 
inderste  Fingre  paa  højre  Haand  ere  væbnede  med  et  Fingerbøl 
af  Ben,  som  ender  i  en  Spids. 


Japaneserinde  spillende  Ghetto. 


Som  Befordringsmiddel  i  Byerne  og  paa  Landet  bruges  nu 
udelukkende  de  saakaldte  »Korumaer«  eller  »Jinrikshaer«,  som 
ere  indførte  af  Amerikanerne  for  ca.  fyrgetyve  Aar  siden,  og  som 
altsaa  slet  ikke  ere  japanesiske,  hvilket  jeg  har  seet  dem  gaa  for 
at  være  i  flere  Beskrivelser  fra  Japan.  Kjoretojet  bestaaer  af  en 

lille  Kaleschevogn,  som  højst  kan  rumme  to  Personer,  og  som 
trækkes  af  een  eller  paa  længere  Ture  af  to  Mand.  Det  har 
fuldstændig  fortrængt  den  tidligere  Bærestol,  »Kangoen«,  som 
nu  kun  findes  i  enkelte  Bjergegne,  hvor  selvfølgeligt  ogsaa 
den  lille  kraftige,  men  stridbare  japanesiske  Hest  er  i  Brug. 

—  Efter  fattig  Evne  har  jeg  søgt  at  give  Læseren  et  Ind- 
blik i  det  japanesiske  Folks  Sæder  og  Skikke  og  prøvet  paa  at 
drage  de  vigtigste  Linier  af  dets  Karakteristik,  hvorpaa  jeg  til 
Slutning  vil  imødegaa  en  Ytring,  som  jeg  ofte  har  hørt.  Det 
er  nemlig  den,  at  om  faa  Aar  vil  det  japanesiske  Folk  være 
helt  forandret  paa  Grund  af  den  evropæiske  Civilisation.  Nej, 
det  er  kun  i  det  Ydre,  Indvirkningen  spores;  der  maa  gaa 
Hundreder  af  Aar,  inden  disse  Folk  kunne  stilles  op  som  vore 
Ligemænd  —  hvis  de  da  nogensinde  naa  saa  vidt. 


Vinden  har  lagt  sig,  Vintersolen  kaster  sine  Straaler  hen 
over  det  stille  Hav,  som  i  Dag  godt  svarer  til  sit  Navn,  og 
i  den  klare  Luft  aftegne  Yokohamas  Huse  sig  skarpt  mod  den 
mørke  Baggrund,  hvor  man  bagest  ser  Fuji-Yama,  dette  Japa- 
neserens  hellige  Bjerg,  hvis  snedækte  Too  forbavser  En  ved  sin 
Regelmæssighed.  Enhver  Japaneser  taler  altid  med  Stolthed 
om  dette  Bjerg,  og  der  findes  ikke  et  Landskabsmaleri,  hvor 
man  ikke  seer  det  i  Baggrunden;  det  spiller  i  den  Grad  rundt 
i  Japanesernes  Hoveder,  at  det  maa  med  overalt,  selv  om  det 
ikke  hører  til. 

Selve  Byen  gjør  et  underligt  Indtryk  fra  Søen;  man  veed 
ikke  rigtigt,  om  det  er  en  japanesisk  By  eller  ikke.  Til  Venstre 
ligger  den  høje  Pynt,  »the  Bluff«,  med  sine  Haver,  Villaer  og 
Flagstænger,  længere  til  Højre  møder  Øjet  den  lange,  ind- 
dæmmede Promenade,  hvor  Hoteller,  Magasiner  og  andre  høje, 
evropæiske  Bygninger  næsten  berøve  En  Synet  af  den  bagved 
liggende  Japaneserby,  og  endelig  seer  man  Havnen  med  sine 
Stenkajer  og  den  store  Toldbygning.  Alt  dette  minder  meget 
mere  om  Nizza   eller  Cannes  i    formindsket  Maalestok;    men, 

gaaer  man  saa  i  Land  og  har  gjort  det  første  Par  Skridt  op  i 
Byen,  faaer  man  snart  et  andet  Indtryk.  Allerede  paa  Vejen 
derind  —  og  den  er  ikke  kort;  thi  de  store  Skibes  Ankerplads 
er  langt  fra  Byen  —  opdager  man,  at  man  er  i  Japan;  et 
Mylder  af  Djonker  og  Sampaner  af  ejendommelig  Form  kommer 
ligesom  ved  et  Trylleslag  ud  af  Havnen  og  alle  Kanalerne, 
som  gjennemskjære  Byen,  for  at  benytte  det  svage  Vindpust, 
som  begynder  at  kruse  Vandets  Overflade  lidt  efter  Middag. 

.  Hvilken  Forskjel  mellem  disse  Fartøjer  og  Kinesernes  med 
de  snavsede  Straamaatter  til  Sejl!  Allerede  herude  mærker  man, 
at  man  er  kommen  til  et  Land,  hvor  Renligheden  sættes  højt: 
den  svære  Mast  med  det  kridhvide  Raasejl,  hvis  Duge  ikke  ere 
syede  sammen,  men  lidsede  med  Snore,  hvorved  det  seer  ud, 
som  om  en  Mængde  Lagener  hængte  til  Tørring  ved  Siden  af 
hverandre,  og  endelig  det  blanktskrabede,  renlige  Fartøj  —  ja, 
man  fristes  næsten  til  at  tage  det  for  et  Lystfartøj,  hvis  ikke 
Fiskelugten,  som  hænger  ved  Alle,  der  ernære  sig  af  Fiskeri, 
fortalte,  at  det  var  Fiskerfartøjer. 

Ogsaa  Sampanerne,  Stedets  Færgebaade,  ere  saa  godt 
holdte,  at  de  gjøre  mangt  et  Orlogsskibs  Fartøjer  til  Skamme. 
Stærkt  underløbne,  skarpe  som  en  Kile  fortil  og  dog  brede 
agter  fare  de  som  en  Pil  hen  over  Vandet,  drevne  af  et  Par 
senestærke  Arme,  som  tilhøre  den  lille,  magre,  ja  man  kan 
næsten  sige  indskrumpede  Person,  der  staaer  paa  Lønningen  agter 
og  skaffer  den  store  Fart  til  Veje  ved  at  vrikke  med  en  lang  Aare. 

En  underlig,  evropæisk  Madlugt  slaaer  mig  i  Møde  fra  en 
ualmindelig  stor  Sampan,  roet  af  sex  Mand,  jeg  synes,  at  jeg 
skulde  kjende  denne  Fremtoning  igjen,  men  hvorfra?  Jo,  det 
er  rigtigt;  det  er  Folkenes  Bombaad,  som  igaar  laa  langs  Siden 
af  Skibet  med  sit  fristende  Indhold  af  røget  Fisk,  Pølser,  Lobes- 

cowes  i  en  stor  Gryde,  Appelsiner,  Salat,  Tobak  og  mange 
andre  Herligheder.  De  gode  Japanesere  have  ikke  været  længe 
om  at  udfinde  de  forskjellige  Søfolks  Smag,  men  kjende  paa 
en  Prik  den  franske  Matroses  Vaner  og  Tilbøjeligheder.  De 
vide,  at  han   sjeldent  gaaer  iland   og,  som  man  siger,  solder 

sine  Penge  op;  nej,  Sou  for  Sou  giver  han  sine  surt  erhvervede 
Penge  ud  til  Fødevarer,  og  ikke  at  glemme  Salaten  —  ja, 
jeg  troer,  man  kunde  byde  ham  det  haardeste  Arbejde,  naar 
man  blot  lovede  ham  et  Hoved  Salat  eller  en  Extraration  af  Vin. 
Selv  om  han  ikke  hører  til  de  saakaldte  »Befarne-,  har  han 
dog  i  sin  lange  Tjeneste  faaet  saa  meget  Søvand  i  Ansigtet,  at 

han  ikke  kan  stilles  lige  med  den  samme  Klasse  i  vor  Marine, 
hvor  man,  takket  være  Værnepligtsloven,  faaer  udleveret  en  Flok, 
bestaaende  af  Kandidater,  Skuespillere,  Bønder  og  Lignende 
til  at  blande  ind  imellem  vore  glimrende  danske  Søfolk. 

Naa,  endelig  dreje  vi  ind  i  Havnen,  og  kort  efter  lægger 
Sluppen  til  ved  Landingsstedet,  hvor  en  Flok  Dagdrivere  staa 
og  betragte  os,  medens  de  skjælve  af  Kulde  og  siaa  ud  med 
Armene  for  at  holde  Varmen,  hvorved  de  faae  stor  Lighed  med 
Pingviner,  som  baske  med  Vingerne,  da  de  store  vide  Ærmer 
danne  ligesom  Vinger  eller  Luffer,  naar  de  ere  i  Bevægelse. 

Aldeles  ukjendt  med  Skik  og  Brug  her  paa  Stedet  giver 
jeg  mig  fuldstændigt  min  Kammerat  i  Vold,  da  han  dog  har 
været  her  i  nogle  Maaneder.  Han  gjør  et  Par  Skridt,  hvorpaa 
han  bliver  staaende  ganske  rolig,  klapper  stærkt  i  Hænderne  og 
raaber:  »Koruma,  Koruma!«  Det  virker  ligesom  Trylleordet  i 
en  Æventyrkomedie,  og  kort  efter  komme  en  halv  Snes  smaa 
Vogne,  de  saakaldte  Jinrikshaer  eller  Korumaer,  som  jeg  før 
har  omtalt,  i  en  susende  Fart,  hver  trukken  af  sin  menneskelige 
Droskehest.  Vi  vælge  hver  sit  Kjøretøj,  og  under  Tilraabet: 
»Jiki,  Jiki !«  hvilket  betyder  »Hurtigt,  hurtigt!«  fare  vi  afsted 
og  ere  snart  inde  i  den  virkelige  Japaneserby. 

Aarene  ere  ikke  gaaede  sporløst  hen  over  denne  Stad,  som 
ene  og  alene  har  dannet  sig  ved,  at  Evropæerne  have  faaet  Lov 
til  at  bosætte  sig  her.  Vor  Civilisation  har  sat  sine  dybe  Spor 
overalt.  Allerede  ude  paa  Gaden  seer  man  det  og  da  især, 
hvad  den  mandlige  Befolkning  angaaer;  thi  jeg  mindes  kun  at 
have  seet  een  å  to  Kvinder  i  europæisk  Dragt  her;  de  ere 
sjelden  naaede  videre  end  til  at  have  ombyttet  Sandalerne 
med  Sko,  og  det  er  endda  ikke  Mange,  som  bekvemme  sig 
hertil.    Med  Mændene  er  der  derimod  ofte  skeet  en  Forandring 

og  rigtignok  ikke  til  deres  Fordel;  thi  hvor  de  dog  se  latterlige 
ud  i  deres  evropæiske  Dragt,  som  baade  generer  dem  og  klæder 
dem  ilde!  Man  faaer  altid  en  Fornemmelse  af,  at  disse  Stykker 
er  en  Restbeholdning  af  færdigsyede  Klæder,  som  et  eller  andet 
evropæisk  Magasin  har  sendt  herud  for  at  blive  af  med,  et 
Indtryk,  der  bestyrkes,  naar  man  seer  deres  Snit,  som  nærmest 
passer  til  Moderne  for  en  halv  Snes  Aar  siden.  Men  endnu  er 
det  dog  et  Mindretal,  som  ad  denne  Vej  har  søgt  at  arbejde 
sig  op  til  at  være  vore  Ligemænd  i  det  Ydre. 

Denne  Gang  bliver  der  ikke  Tid  til  at  lægge  Mærke  til 
Meget  i  Byen,  som  jeg  da  ogsaa  i  det  nu  begyndende  Aar  faaer 
rig  Lejlighed  til  at  gjøre  nærmere  Bekjendtskab  med  ved  dag- 
lige Besøg. 

Vi  komme  over  mange  Broer,  endelig  ere  vi  ude  af  Byen, 
og  Vejen  gaaer  først  gjennem  Rismarker,  derpaa  op  paa  Høj- 
derne, hvor  Theplanterne  og  hist  og  her  et  Bambuskrat  eller 
vilde  Kameliaer,  samt  ikke  at  forglemme  Masser  af  Kirsebær- 
træer, danne  Vegetationen.  Tiltrods  for  den  uheldige  Aarstid  er 
her  dog  kjønt,  og  Byen  med  det  store,  blaa  Verdenshav  foran 
tager  sig  godt  ud  heroppe  fra.  Saa  drage  vi  nedover  igjen, 
have  paa  venstre  Haand  Byen  og  »the  Bluff« ,  hvor  den  ene 
Villa  ved  Siden  af  den  anden,  omgiven  af  de  dejligste  Haver, 
stikker  underligt  af  imod  alle  de  japanesiske  Huse.  der  ligne 
hinanden,  og  foran  os  ligger  »Missisipidalen- ,  som  Amerika- 
nerne have  døbt  den.  Jeg  har  imidlertid  aldrig  været  ved 
Missisipi,  saa  at  jeg  ikke  kan  dømme  om  Navnets  Berettigelse; 
det  er  derfor  meget  naturligt,  at  jeg  bedre  forstaaer  det  andet 
Navn,  som  er  givet  den  af  —  jeg  veed  ikke  hvilke  Udlændinge  — 
nemlig:  »Happy  Valley«;  thi  det  er  i  Sandhed  en  lykkelig  Dal. 
der  strækker  sig  imellem   »the  Bluff«   og  nogle  skovbevoxede 

Højder,  og  det  er  ogsaa  Japanesernes  Mening;  thi  sjelden  seer 
man  paa  en  kort  Strækning  en  saadan  Mængde  Thehuse,  som 
Alle  ere  omgivne  af  disse  vidunderlige  Haver,  hvor  Alt  er  frem- 
bragt ved  en  Kunst,  der  gaaer  ud  paa  at  gjøre  Alt  smaat.  Der 
findes  Damme,  som  ikke  ere  større  end,  at  man  godt  kan 
hoppe  over  dem;  men  alligevel  fører  den  nydeligste  Bro  der- 
over; smaa  bitte  Grotter,  Efterligninger  en  miniature  af  Sten- 
lanternerne i  Templerne,  Træer  og  Buske  i  Dværgformat  og 
med  de  underligste  Former,  som  det  ofte  har  taget  Gartneren 
mange  Aar  at  fremkalde,  en  stor  kugleformet  Glasskaal  med 
Guldfisk  —  ja,  alle  disse  Sager  maa  findes  i  et  Thehuses  Have; 
de  ere  ligesaa  nødvendige  som  Borde  og  Bænke  paa  Fortouget 
udenfor  vore  velrenommerede  Kaféer  i  Sommertiden. 

Turen  gaaer  hjem  over  »the  Bluff«,  og  jeg  maa  tilstaa,  at 
jeg  godt  kan  begribe,  at  alle  disse  Civilisationens  Bærere,  som 
Evropæere  og  Amerikanere  kalde  sig,  ikke  ere  velseete  herude 
i  det  fjerne  Østen;  thi  overalt,  hvor  de  komme  frem,  forlange 
eller  rettere  tage  de  de  bedste  Punkter  for  deres  egen  Mund. 
Saaledes  ogsaa  her.  Som  en  stor  Høj  hæver  »the  Bluff«  sig 
paa  Sletten  og  byder  alle  Fordelene  ved  et  godt  Opholdssted; 
kommer  man  saa  ned  til  Havet  paa  den  anden  Side,  ja,  saa 
have  alle  disse  Merkurs  Sønner  af  forskjellige  Nationer  anlagt 
deres  Magasiner,  Kontorer  og  Embedsboliger  her,  hvor  Havnen 
og  de  bedste  Landingssteder  ere.  Dog  maa  man  jo  være  ret- 
færdig; thi,  vare  Evropæerne  og  Amerikanerne  ikke  komne  hertil, 
havde  der  vel  ikke  været  Andet  end  et  Fiskerleje  og  nogle 
sumpede  Rismarker  den  Dag  i  Dag,  som  der  var  før  1859. 
Derfor  gjør  Yokohama  langt  mere  end  de  øvrige  aabne  Byer, 
ved  hvilke  jeg  især  tænker  paa  Nagasaki  og  Kobe,  Indtryk  af 
at  være  en  Stad,  hvor  det  evropæiske  og  amerikanske  Element 

har  modificeret  de  Indfødtes  Sæder  og  Skikke,  et  Forhold,  der 
selvfølgelig  stadig  vil  gjøre  sig  stærkere  gjældende,  efterhaanden 
som  Blandingsracer,  Frugten  af  Japanesernes  Forbindelser  med 
Udlændinge,  blive  talrigere. 

Altsaa  er  der  ikke  noget  egentlig  Originalt  ved  Yokohama, 
og  da  nu  Shogunens  eller,  som  han  ogsaa  kaldtes,  TaTcounens 
gamle  Residensstad  Tokio,  tidligere  ofte  kaldet  Yedo,  ligger 
saa  nær,  og  da  et  saa  moderne  Befordringsmiddel  som  en 
Jernbane  mange  Gange  om  Dagen  skaffer  Forbindelse  tilveje, 
er  det  naturligt,  at  man  ved  første  Lejlighed  begiver  sig  til 
denne  Stad. 

Tokio  er  en  stor  By,  som  man  ikke  kan  bese  paa  een 
Dag  eller  to,  og  da  Tjenesten  ombord  kun  tillader  Frihed  et 
Par  Dage  ad  Gangen,  er  det  klart,  at  mine  Indtryk  af  denne 
By  ere  samlede  ved  mange  Smaarejser.  Som  oftest  foretog  jeg 
alle  disse  Ture  ind  i  Landet  i  Følge  med  den  samme  Officer, 
hvilket  var  en  stor  Fordel,  da  man  saaledes  altid  kan  supplere 
hinandens  Optegnelser. 

Det  var  en  tidlig  Morgen  i  Januar,  at  jeg  første  Gang  be- 
steg et  japanesisk  Jernbanetog. 

D'Hrr.  Funktionærer  have  den  underlige  Vane  at  laase  En 
inde  i  Kupéen,  hvilket  muligvis  er  en  praktisk  Forholdsregel 
for  Japaneserne,  men  i  alle  Tilfælde  forekommer  os  noget 
aparte.  Vi  ere  de  eneste  Passagerer  uden  skjæve  Øjne,  og  da 
vi  ere  komne  i  god  Tid,  hænge  vi  ud  af  Vinduet  og  betragte 
alle  vore  Medrejsende,  som  gjøre  et  underligt,  forvildet  Indtryk. 
Det  seer  ud,  som  om  de  Alle  vare  bange  for  ikke  at  komme 
med,  Størstedelen  ere  Folk  af  den  arbejdende  Klasse,  som  ere 
belæssede  med  Byrder  og  Pakker,  og  naar  man  kiger  ind  i  en 
tredie  Klasses  Kupé,   har  den  egentlig  ligesaa  meget  Udseende 

af  en  Godsvogn.  Dog  søge  enkelte  Fremskridtsmænd,  iførte 
Ulstercoats  og  runde  Hatte  —  aabenbart  nogle  af  Tokios  Løver, 
som  have  været  paa  en  lille  Lysttur  til  Yokohama,  og  som  nu 
vende  tilbage  efter  at  have  betraadt  den  mere  civiliserede  Jord- 
bund, at  give  sig  et  vist  engelsk  Snit  ved  deres  langsomme 
Gangart.  Een  af  disse  unge,  haabefulde  Sjæle  skaffer  os  dog 
en  lille  velgjørende  Lungerystelse  af  Latter  i  den  tidlige  Morgen- 
stund; han  kommer  nemlig  i  det  afgjørende  Øjeblik,  da  han 
gravitetisk  skal  stige  op  i  sin  Kupé,  til  at  træde  i  sit  lange 
Klædebon  og  falder  paa  Hovedet  ind  imellem  sine  leende  Lands- 
mænd, som  ligefrem  gotte  sig  over  dette  lille  Uheld;  thi  Japa- 
neseren  har  altid  et  aabent  Øje  for  det  Komiske  i  enhver 
Situation. 

Et  Fløjt,  Toget  farer  afsted,  og  vi  overlades  til  vore  egne 
Betragtninger  af  Landskabet,  som  nærmest  maa  sammenlignes 
med  en  stor  Have,  og  det  er  da  ogsaa  Tokios  og  Yokohamas 
fælles  Kjøkkenhave.  Der  er  ikke  en  Plet,  som  ikke  er  opdyrket, 
og  det  endda  paa  dobbelt  Maade,  idet  Tusinder  og  atter  Tu- 
sinder af  Frugttræer  i  Espalier  danne  ligesom  lange,  italienske 
Pergolaer  over  den  dyrkede  Jord.  I  Foraarstiden,  naar  Mar- 
kerne ere  grønne  og  Frugttræerne  blomstre,  kan  man  ikke  tænke 
sig  et  mere  smilende  Landskab  end  denne  Slette,  hvor  en  stor 
Del  af  Jordsmonnet  er  indvundet  ved  Inddæmning  fra  Havet. 
Efterhaanden,  som  man  nærmer  sig  til  Hovedstaden,  bliver 
Terrænet  mere  og  mere  optaget  af  smaa  Høje,  hvor  et  enligt 
Tempel  eller  en  lille  Landsby  giver  en  passende  Mindelse  om 
menneskelige  Væseners  Tilstedeværelse,  man  faaer  Øje  paa  den 
store  Tokiobugt  med  sine  Forter  og  Masser  af  Fartøjer,  og 
endelig  bruser  Toget  ind  igjennem  Byen,  man  rives  ud  af  sine 
Betragtninger  ved  et  Ryk,  og  man  er  i  de  gamle  Shoguners  Stad. 

Først  et  Stormløb  af  Kommaer  for  at  faae  Lov  til  at  trække 
vore  evropæiske  Personer,  et  hurtigt  Valg  efter  »Droskehestenes« 
korporlige  Fordele,  og  saa  gaaer  det  i  flyvende  Fart  igjennem 
de  stærkt  befærdede  Gader  til  Sei-jo-ken,  det  eneste  evropæiske 
Hotel,  som  forresten  ejes  af  en  Japaneser. 

Det  var  Frokosttid,  og  vi  sloge  os  strax  ned  ved  et  af  de 
mange  smaa  Borde  i  den  store  Spisesal,  hvor  der  serveredes 
efter  »english  fashion«  med  mange  kraftige  Retter  og,  ikke  at 
forglemme,  et  Batteri  af  Flasker  og  Flakoner,  indeholdende  alle 
disse  stærke  Saucer,  der  gjøre  al  Mad  eenssmagende,  og  som 
ere  aldeles  nødvendige  for  en  engelsk  Turistmave  i  disse  Kli- 
mater. Store  Mestere  i  Kogekunsten  have  de  gode  Englændere 
jo  aldrig  været,  og  det  er  derfor  ganske  fornuftigt,  at  man  har 
slaaet  sig  paa  disse  stærke  Sager,  som  borttage  al  Smag. 

Foruden  os  var  der  ingen  Hvide;  men  kort  efter  holdt  et 
lille  Selskab  af  Tokios  »jeunesse  dorée«  sin  Entré  og  tog  Plads 
ved  et  Bord  i  vor  Nærhed.  Det  er  nemlig  det  højeste  »Chic 
for  disse  Fremskridtsmænd  at  spise  paa  evropæisk  Vis  og  da 
især  paa  dette  Sted.  En  ung  Mand  betraadte  rimeligvis  denne 
herlige  Hal  for  første  Gang;  thi  han  begyndte  strax  at  over- 
hælde sin  Tallerken  med  et  større  Kvantum  af  disse  stærke 
Elixirer,  og  kort  efter  saae  man  ham  skjære  de  frygteligste 
Ansigter,  efterhaanden  som  Stoffet  fordybede  sig  i  hans  Ind- 
volde. Ja,  man  maa  ofte  lide  Meget  for  denne  altopædende 
Gift,  som  hedder  Forfængelighed. 

Paa  os  havde  denne  lille  Episode  en  ganske  anden  Virk- 
ning; den  satte  os  nemlig  i  det  mest  glimrende  Humør,  som 
godt  kunde  behøves,  medens  vi  vandrede  rundt  i  Templer  og 
mellem  gamle  Grave  over  Japans  afdøde  store  Mænd.  Templer 
er  der  nok  af  i   denne  Japans  nuværende  Hovedstad;    ja,  der 

skal  i  det  Hele  være  3300,  hvoraf  dog  den  overvejende  Del, 
nemlig  ca.  3000,  ere  rejste  til  Ære  for  Buddha;  Resten  ere 
Shintotempler,  hvis  eneste  Prydelse  er  et  Spejl.  Da  der  kun 
er  noget  over  en  Million  Mennesker  i  Byen,  maa  det  kaldes  en 
temmelig  rigelig  Forsyning.  Men  Japaneseren  har  ikke  alene 
sine  Templer  for  der  at  forrette  sin  Andagt;  de  betragtes  des- 
uden som  udmærkede  Legepladser  for  Børn  og  som  et  yndet 
Opholdssted  for  Lediggængere.  Som  oftest  ere  de  da  ogsaa 
kjønt  beliggende  og  omgivne  af  smukke  Haver  eller  Anlæg,  og 
her  florerer  Handelen  i  mangfoldige  smaa  Boder;  foruden  Gjen- 
stande,  der  kunne  ofres  Guden,  falbydes  ogsaa  Kvindepynt  og 
andre  fristende  Ting.  Ikke  sjelden  seer  man  Komplexer  af 
Templer,  der  saa  at  sige  danne  et  helt  Kvarter  af  Byen,  og 
den  største  og  anseeligste  Samling  er  Shiba,  hvorhen  vi  strax 
rette  vore  Fjed. 

Man  kan  ligefrem  mærke,  at  man  nærmer  sig  Templerne 
paa  den  foruroligende  Maade,  hvorpaa  Præsterne,  de  saakaldte 
<Bonzer«,  tage  til  i  Tal.  Disse  Buddhas  Tjenere  ere  let  kjende- 
lige  paa  deres  glatragede  Hoveder  og  deres  mørke  Dragt,  hvor 
Ærmerne  ere  usædvanlig  vide;  i  et  Par  Seler  over  Skuldrene 
hænger  et  stort  Stykke  Silketøj  med  indvævede  Stjerner  eller 
andre  Forsiringer  i  Guld,  og  saa  er  der  endelig  Rosenkrandsen. 
Baade  i  hele  deres  Kultus  og  Udseende  er  der  aabenbart  taget 
Meget  op  efter  de  katholske  Missionærer,  som  for  et  Par  Aar- 
hundreder  siden  havde  god  Fremgang  i  Landet.  Det  var  til 
Portugal,  Paven  havde  foræret  Japan;  i  Begyndelsen  gik  det 
ogsaa  godt,  og  Jesuiter  og  Missionærer  omvendte  Mange;  men 
en  skjøn  Dag  bleve  de  Alle  enten  dræbte  eller  kastede  paa 
Porten,  og  saa  var  Japan  i  et  Par  Aarhundreder  lukket  for  Ud- 
lændinge. Men,  overværer  man  en  japanesisk  Gudstjeneste,  slaaer 


Buddhismen. 


83 


det  En  strax,  at  den  ligner  den  katholske;  hos  de  øvrige  Bud- 
dhister er  dette  ikke  Tilfældet. 

Hvad  selve  Buddhismen  som  Religion  angaaer,  er  den  jo 
stiftet  af  Buddha,  som  betyder  »den  Oplyste«,  og  som  egentlig 
hed  Sakirmuni.     Midt  i  Nydelsen  af  Livets  Glæder  blev  han 

greben  af  Tanken  om  Verdens  Forgængelighed,  hvorefter  han 
trak  sig  tilbage  og  levede  et  asketisk  Liv.  For  ham  var  -den 
sande  Visdom«  den  indre  Askese,  der  bestod  i  at  dræbe  de 
forskjellige  Drifter  og  Lyster.  Maalet  var  »Nirvana«,  en  Slags 
Lyksalighedstilstand,  som  man  maatte  tilkæmpe  sig,  og  hvorved 
man  undgik  Sjælevandringen.   Buddhismen  er  Intethedens  Reli- 

gion  —  »Alt  er  Intet  og  Alt  fører  til  Intet«  —  og  minder  kun 
ved  sin  Lære  om  alle  Menneskers  Lighed  og  ved  sin  menneske- 
kjærlige  Moral  Noget  om  Kristendommen. 

Efter  Talcounatets  Fald  i  1868  har  Shiba  tabt  Meget  af 
sin  Betydning,  og  det  hele  Tempelkomplex  har  nu  noget  for- 
ladt ved  sig  og  kan  betragtes  som  et  stort  Monument  over  en 
svunden  Stortid. 

Aldeles  ukjendte,  som  vi  vare  med  Forholdene,  have  vi 
opgivet  Navnet  paa  et  Tempel  til  vore  Korumamænd,  der  standse 
udenfor  en  stor  Port.  Den  Ene  bliver  tilbage  ved  Vognene, 
medens  den  Anden  uden  videre  følger  med  ind  og  giver 
Turistens  Rolle.  Det  er  nu  ikke  saa  galt  endda;  thi  han  skaffer 
os  fat  paa  en  Præst,  som  rigtignok  har  et  noget  idiotisk  Ydre, 
og  i  en  snøvlende  Tone  begynder  nu  denne  sin  Forklaring,  som 
vi  dog  ikke  forstaa  overdrevent  Meget  af;  men  det  kan  ogsaa 
være  det  Samme. 

Igjennem  endnu  en  Port  komme  vi  ind  i  en  stor  brolagt 
Gaard,  hvor  ca.  200  næsten  otte  Fod  høje  Stenlanterner  udgjøre 
Hovedprydelsen.  Hvor  man  kommer  hen  i  Japan,  have  disse 
Mindestene  over  Afdøde  den  samme  Form:  en  høj  Sokkel,  der 
ender  i  en  noget  bredere  sexkantet  Flade;  ovenpaa  denne  findes 
den  egentlige  Lanterne,  hvori  der  paa  Højtids-  og  Mærkedage 
ofte  sættes  et  lille  brændende  Lys  om  Natten;  Lanternen  er 
dækket  af  en  stor  Hat,  som  ender  i  en  Knop,  og  man  seer  paa 
flere  Steder  indhugget  Dens  Vaaben,  til  hvis  Ære  Lanternen 
er  sat.  Her  er  det  overalt  Talcounens  Mærke,  en  Cirkel,  hvori 
tre  Blade  vende  Spidsen  mod  hverandre;  thi  under  de  halvtredje 
hundrede  Aar,  hvori  Ta'i'counatet  eller,  som  det  ogsaa  kaldes, 
Shogunatet,  havde  Sæde  i  Tokio,  var  det  Skik  og  Brug,  at 
hveranden    Shogun    begravedes    her    og    hveranden    i    Ueno, 

en  anden  Samling  af  Templer  her  i  Tokio;  dog  ligge  den 
første  og  den  tredje  begravne  i  Nikko.  Vasallen  satte  en  saa- 
dan  Lanterne  for  sin  Hersker;  de  lavere  Daimioer  (Vasaller) 
nøjedes  med  at  sætte  dem  af  Sten,  medens  de  Fornemmere 
satte  dem  af  Bronce,  og  disse,  hvoraf  der  findes  et  langt  ringere 


Gaard  i  Shiba-Templet. 


Antal,  ere  ofte  hele  Kunstværker.  De  staa  nærmest  Indgangen 
til  den  indre  Tempelgaard,  hvor  et  Par  uhyre  Kar  af  Sten, 
indeholdende  Vand  til  Renselse  af  Legemet  inden  Bønnen, 
under  pagodeagtige  Tage  danne  ligesom  et  Par  Skilderhuse 
udenfor  det  Allerhelligste. 

Idet  vi  ville  gaa  op  for  at  bese  Alteret,  hvortil  der  fører 
en  lav  lille  Trappe,  holder  Præsten  os  i  Armen  og  peger  paa 

vore  Sko.  Der  hjælper  ingen  kjære  Moder:  hvis  vi  ville  se 
Noget,  maa  Skoene  af  tiltrods  for  Kulden.  Og  det  kan  nok 
betale  sig;  thi  en  mere  glimrende  Sammensætning  af  Farver 
end  de,  hvormed  disse  Træudskjæringer  ere  prydede,  har 
jeg  aldrig  seet.  Det  gjælder  Alt,  Porte,  Døre,  Vægge;  ja  selv 
Skillerummet,  som  adskiller  denne  Gaard  fra  den  ydre,  er 
glimrende  smykket.  Selve  Alteret  er  derimod  tarveligt,  og  jeg 
har  lige  besluttet  at  fortsætte  min  Vej  til  Shogunernes  Grav, 
da  et  Slag  paa  Gongongen  faaer  mig  til  at  vende  mig  om. 
Det  er  min  egen  Korumamand,  som  paakalder  sin  Gud  ved 
denne  Musik.  Han  har  aabenbart  ikke  villet  lade  Lejligheden 
til  at  forrette  en  lille  Bøn  gaa  fra  sig;  men  jeg  maa  tilstaa,  at 
han  ikke  er  længe  om  det,  han  leer  hen  til  mig  og  Præsten, 
kaster  en  lille  Mønt  i  et  Stykke  Papir  ind  i  Helligdommen,  som 
han  ikke  har  betraadt,  og  følger  videre  med  os. 

Næsten  i  en  Afkrog  ligger  de  fem  Ta'icouners  Gravsted,  om- 
givet af  et  Jerngelænder;  efter  det  Øvrige  havde  man  ventet  sig 
noget  mere  Storartet;  men  man  bliver  jo  tit  skuffet  i  denne  Verden. 
Præsten  faaer  sine  tyve  Sen  (en  Sen  er  omtrent  fire  Centimeter), 
og  vi  ville  lige  til  at  sende  vor  Mand  efter  Vognene  for  at  faae 
dem  hen  til  denne  Udgang,  da  vi  se  et  grinende  Ansigt;  det 
er  den  Anden,  som  har  trukket  begge  Vogne  herhen;  han 
vidste,  at  vi  vilde  komme  ud  her  og  har  aabenbart  gjort 
denne  Tur  før. 

Egentligt  havde  vi  nu  tænkt  os  at  besøge  den  store  Park 
Ueno,  hvor  der  foruden  en  Slags  Industriudstilling  findes  Byens 
Musæum  og  en  stor  Samling  af  Templer,  i  hvis  Nærhed  andre 
Syv  af  Shogunernes  Dynasti  ligge  begravede.  Dog  havde  vore 
Heste  eller  rettere  vore  Trækkere  ikke  tænkt  sig  det  saaledes, 
og  aldeles  ukjendte  i  Byen,  som  vi  ere  og  kun  Sproget  nogen- 

lunde    mægtige,    ere  vi   nødte  til  at  overgive   vor  Skjæbne    i 
deres  Hænder. 

Det  er  ikke  noget  langt  Løb,  som  de  have  gjort  med  os 
denne  Gang;  thi  efter  et  godt  Kvarters  Forløb  standse  de  foran 
Foden  af  en  Høj  med  et  lille  Tempel  paa  Toppen,  hvortil  en 
meget  stejl  og  en  noget  mageligere  Stentrappe  føre  op.  I  vort 
Overmod  over  lige  at  have  seet  det  store  Tempel  i  Shiba  og 
ved  Tanken  om,  at  vi  endnu  skulle  se  noget  lignende  i  Ueno, 
hvortil  der  desuden  føjer  sig  en  Mistanke  om ,  at  disse  gode 
Trækkere  have  gjort  dette  lille  Holdt  af  Magelighedshensyn, 
ryste  vi  paa  Hovedet  og  forlange  at  komme  til  Ueno.  Men 
disse  Fyre  give  nu  ikke  saa  let  tabt,  og  ved  Fagter  og  enkelte 
forklarende  Ord  antyde  de,  at  der  er  noget  Storartet  at  se  der- 
oppe; vi  lade  os  overtale  og  arbejde  os  op  ad  den  stejle  Trappe 
med  sine  høje  Trin,  da  vor  Trækker  forklarer  os.  at  den  anden 
kun  er  for  Kvinder  og  Oldinge. 

Han  følger  op  med  os,  og  det  er  ligefrem  fornøjeligt  at  se 
hans  tilfredse  Ansigt,  medens  vi  i  en  forpustet  Tilstand  nyde 
den  herlige  Udsigt.  »Okini  Arigato«  (»Mange  Tak«)  udbryde 
vi  Begge  paa  een  Gang,  og  vi  kunne  da  ogsaa  have  Grund  til 
at  takke  ham  for  den  smukke  Udsigt;  thi  han  har  jo  næsten 
tvunget  os  til  at  gaa  herop  og  tage  den  i  Øjesyn. 

Inden  vi  toge  fraborde,  havde  vi  i  vore  Lommebøger  op- 
skrevet de  mest  seværdige  Steder  i  Tokio,  og  da  vi  have  faaet 
at  vide,  at  vi  ere  paa  en  Høj  ved  Navn  Atago-Yama  —  Yama 
betyder  Høj  eller  Bjerg  —  staaer  der  bl.  A.,  at  man  herfra  har 
den  bedste  Udsigt.  Bogen  lyver  ikke;  thi  over  en  halv  Time 
gik  vi  rundt  og  betragtede  den  og  lode  det  lille  Tempel  fuld- 
stændig upaaagtet. 

Ligeoverfor  laa  det  store,  lyseblaa  Stillehav,  som  i  Form 
af  en  Halvmaane  skjærer  sig  ind  i  Kysten  og  danner  den  store 
Tokiobugt  med  sit  Mylder  af  kridhvide,  solbelyste  Sejl  paa 
Fiskerfartøjerne,  længere  ude  ligge  de  gamle,  nu  forladte  og 
græsbegroede  Forter,  og  yderst  ude  skimter  man  den  japanesiske 
Pansereskadre.  Ja,  Tiderne  skifte;  disse  Forter  bleve  opførte 
af  franske  Ingeniører  i  sin  Tid  for  at  beskytte  Tokio,  da  Japan 
endnu  var  et  Land,  hvor  man  væbnede  sig  med  Bue  og  Pile, 
og  nu  kun  tredive  Aar  efter  har  dette  Land  Panserskibe  og  Alt, 
hvad  dertil  hører.  Lader  man  saa  Øjet  glide  ind  over  Byen, 
hvor  hist  og  her  et  Tempel  med  sit  pagodeagtige  Tag  rager 
op  over  de  lave  Huse,  siger  man  dog  til  sig  selv,  at  det  er 
umuligt,  at  denne  glade,  letsindige  Befolkning  har  kunnet 
følge  Udviklingen  i  det  Ydre,  hvor  Alt  er  gaaet  frem  med 
Kæmpeskridt. 

Gaaer  man  over  paa  den  anden  Side  af  Højen,  forekommer 
det  En,  at  man  paa  een  Gang  er  kommen  langt  bort  fra  Byen 
og  dens  Travlhed.  Her  knejser  Fuji-Yama  i  fuld  Majestæt  op 
over  det  smukke  Bjerglandskab;  en  langagtig  hvidlig  og  halvt 
gjennemsigtig  Sky  lægger  ligesom  et  Slør  over  Keglens  Midte; 
men  højere  oppe  skinner  den  evige  Sne  og  minder  om,  at  ingen 
Menneskefod  maa  betræde  den  hellige  Top  paa  denne  Aarstid. 
Saa  vandrer  Øjet  ned  ad  Yokohama  til  og  saa  atter  tilbage  til 
Fuji-Yama,  hvis  underlige,  høje,  regelmæssige  Kegle  fængsler 
Øjet,  som  til  Slutning  standser  ved  en  højtliggende,  skovklædt 
Pynt:  det  er  Ueno  Park  med  sine  mange  Templer,  som  paa 
denne  Aarstid  skimtes  bagved  de  nøgne  Trætoppe. 

Et  lille  Ryk  i  Armen  river  os  ud  af  vore  Betragtninger; 
det  er  en  lille  Pige  fra  Thehuset,  som  byder  os  Velkommen  og 
rækker  os  hver  en  Kop  kogende  hed  The.     Vi   se  paa  Uhret, 

Klokken  er  allerede  mange,  og  der  er  ikke  langt  til  Solnedgang, 
saa  at  det  er  paa  Tide,  at  vi  bese  det  lille  Shintotempel,  da  vi 
nu  en  Gang  ere  her.  Simpelt  er  det  i  Sammenligning  med 
Shiba;  foran  Alteret  findes  nemlig  kun  et  Spejl,  ellers  ingen 
Prydelser.  Paa  Stene  er  der  udhugget  Billeder  af  Skjønhedens 
Gudinde  Benten  og  af  Lykkens  og  Rigdommens  Gudinder, 
Ebisu  og  Daikoku.  At  man  har  anbragt  disse  tre  Gudinder  her, 
viser  fuldt  ud,  at  de  Indfødte  se  paa  dette  Sted  med  samme 
Øjne  som  vi,  ellers  havde  de  vel  ikke  stillet  dem  op  her. 

Det  er  næsten  mørkt,  da  vi  naa  Ueno,  hvor  vi  vandre 
rundt  i  den  dejlige  Park,  indtil  Sulten  driver  os  ind  i  en  Shoya, 
hvor  man  kan  spise  paa  evropæisk  Vis;  thi  den  Ide,  som  nogle 
Rejsende  have,  at  man  skal  spise  paa  Japanesisk,  fordi  man  er 
i  Japan,  har  jeg  rigtignok  aldrig  kunnet  fatte  For  een  Gangs 
Skyld,  for  at  se,  hvad  denne  Fugleføde,  anrettet  i  diminutive 
Skaale  og  Kopper,  er  for  Noget  —  ja,  lad  gaa,  men  ellers  ikke 
uden  den  haarde  Nødvendighed! 

—  Som  jeg  har  omtalt  i  et  foregaaende  Kapitel,  er  der 
intet  Land  i  Verden,  hvor  Prostitutionen  indtager  en  saadan 
Særstilling  som  i  Japan  og  da  i  Særdeleshed  i  Tokio,  hvor  den 
beboer  et  helt  Kvarter  i  Udkanten  af  Byen,  det  saakaldte  Yoshi- 
wara. Enhver  mandlig  Turist  —  og  jeg  har  da  for  Resten  be- 
mærket ikke  saa  faa  kvindelige  Turister  af  den  evropæiske  Race 
her  —  bør  se  dette;  thi  det  er  i  Sandhed  et  ejendommeligt 
Syn  saaledes  at  se  Tusinder  af  unge  Piger  udstillede  paa  Rad 
og  endda  nogle  Steder  i  elektrisk  Belysning,  Noget,  som  jeg 
kun  har  seet  anvendt  her  i  Japan.  Er  man  ikke  kommen  saa 
vidt  som  til  denne  Nutidsbelysning,  har  man  Masser  af  Papirs- 
lanterner  i  alle  Farver.  Iførte  de  pragtfuldeste  Dragter  sidde 
Kvinderne  fredeligt  og  ryge  deres  lange,  rodskaftede  Piber;  det 


go  Gadeliv-  og  Butiksforhold. 

Hele  har  nærmest  Udseende  af  et  storartet  Menageri ,  da  de 
sidde  i  Stueetagen,  som  kun  er  adskilt  fra  Gaden  ved  et 
Tremmeværk. 

En  lille  Ildløs  faaer  os  til  at  stige  i  Vognene  og  begive  os 
til  Brandstedet;  men  Ilden  er  desværre  allerede  slukket,  og 
misfornøjede  over  ikke  at  faae  dette  lille  Slutningstableau  i 
Tilgift,  skynde  vi  os  til  Sei-jo-ken  for  at  hvile  ud  oven  paa 
Dagens  Anstrængelser. 

—  Næste  Morgen  tidlig  op  og  afsted  til  Fisketorvet,  hvor 
en  larmende  Mængde  pruttede  og  tingede  om  Prisen  paa  Havets 
Produkter,  som  vare  til  Stede  i  stor  Mængde  og  i  rigeligt  Ud- 
valg. Een  Ting  lægger  man  dog  Mærke  til,  og  det  er  det 
høflige  Forhold  mellem  Kjøber  og  Sælger,  i  det  Hele  taget  Intet, 
der  minder  om  Damerne  ved  Gammelstrand. 

Naa,  var  det  ikke  blevet  til  Noget  med  at  bese  Ueno  Park 
Dagen  i  Forvejen,  skulde  det  da  blive  til  Noget  den  Dag,  og 
med  denne  bestemte  Hensigt  vandrede  vi  op  ad  den  lange 
Hovedgade,  som  næsten  gaaer  igjennem  hele  den  store  By.  I 
det  glimrende,  klare  Frostvejr  var  det  en  fornøjelig  Tur  at  be- 
tragte Livet  her,  hvor  næsten  hvert  Hus  har  sin  Butik  med 
sine  Fristelser  saa  at  sige  paa  aaben  Gade,  og  ofte  var  der  slet 
Ingen  i  Butiken  tiltrods  for,  at  Kunderne  udefra  stode  og 
befølte  og  befingrede  hver  eneste  Ting,  som  var  udstillet.  Det 
kan  ikke  Andet  end  forbavse  En  at  se  denne  gjensidige  Tillid 
til  hinandens  Ærlighed  hos  det  japanesiske  Folk. 

Medens  vi  sidde  paa  Hug  inde  hos  en  Boghandler  og  tinge 
om  Prisen  paa  nogle  Billedbøger  —  thi  de  Handlende  forlange 
ofte  ligestrax  to  å  tre  Gange  saa  Meget  som  Salgsprisen  og  da 
især  af  Udlændinge  —  faae  vi  et  venligt  Blik  fra  to  barbenede 
Fyre  ud   paa   Gaden.     Det   er   vore    Korumamænd    fra    igaar, 

som  have  opsøgt  os  her  i  Byens  Hjerte  for  at  tilbyde  deres 
Tjeneste;  jeg  maa  tilstaa,  at  vi  lode  os  overtale  til  at  bruge 
dette  Befordringsmiddel  i  Stedet  for  Apostlenes  Heste,  og  for 
at  vise  deres  gode  Vilje  fore  de  nu  afsted  til  Ueno  i  en 
rygende  Fart. 

Vel  er  Parken  smuk  nu;  men  det  er  dog  for  Intet  at  regne 
mod  dens  Skjønhed  i  Midten  af  April  —  i  hvilken  Maaned  jeg 
senere  saae  den  —  naar  dens  Tusinder  af  Kirsebærtræer  ere  i 
Blomst,  for  saa  staaer  den  i  Ordets  egentlige  Forstand  i  rosen- 
rødt Skjær  for  Ens  Øjne.  Japaneserne  kalde  dette  Sted  »Shi- 
bas  Tvilling«,  og  der  er  Noget  i  det;  de  have  meget  tilfælles. 
Shogunernes  Gravsteder,  de  mange  Templer,  Sten-  og  Bronce- 
lanternerne,  som  findes  i  Snesevis  og  endelig  Parken,  der  om- 
giver det  Hele,  Alt  minder  i  den  Grad  om  Shiba,  at  man  hurtigt 
faaer  sin  N^sgjerrighed  tilfredsstillet  og  hjemsøger  Musæet,  hvis 
Indhold  er  en  mærkelig  Blanding  af  mange  gode  Ting  og  alt 
muligt  Skrabsammen.  Vaabensamlingen  er  den  Interessanteste, 
da  der  findes  mange  gamle  Vaaben  af  stor  Værdi. 

En  fyldig  Udstilling  af  Nutidsarbejder  er  indesluttet  i  en 
lang  Træbygning;  der  er  en  livlig  Færdsel  derinde,  og  især  er 
det  svage  Kjøn  stærkt  repræsenteret  blandt  de  Besøgende,  hvad 
der  er  meget  forstaaeligt,  da  en  stor  Del  af  Udstillingsgjen- 
standene  er  Modepynt,  Naale,  Kamme  og  lignende.  Medens  vi 
staa  og  handle  om  nogle  japanesiske  Kamme  og  Naale  til 
Kvinder,  høre  vi  en  frygtelig  Fnisen  bagved  os.  Et  helt  Kom- 
pagni af  unge  Mousmeer  finder  dette  uhyre  morsomt,  og  ligesom 
Børn  skubbe  de  til  hverandre,  da  Ingen  af  dem  vil  nærme  sig 
for  at  nyde  dette  morsomme  Syn  fuldt  ud.  Men,  da  vi  saa 
bede  dem  om  at  raade  os  med  Hensyn  til  Kjøbet,  vride  de  sig 
ligefrem  af  Latter,    og   da    endelig  Een   har   vovet  at  nærme 

sig,  tage  de  Andre  Mod  til  sig.  De  faae  nu  hver  en  Naal, 
hvorover  der  bliver  almindelig  Begejstring,  i  sluttet  Trop  gaa 
vi  Resten  af  Udstillingen  rundt,  og  overalt,  hvor  der  findes  et 
Spejl,  skulle  de  hen  og  se,  hvorledes  den  nye  Naal  tager  sig 
ud  i  Haaret.  Desværre  er  Tiden  knap  og  vi  maa  tage  Afsked 
med  dette  fornøjelige  Selskab.  Vore  Kommaer  passe  paa  os 
som  Smede,  og  ikke  saa  snart  ere  vi  ude  af  Døren,  før  de  komme 
med  Vognene  og  næsten  tvinge  os  til  at  tage  Plads  ved  at  lægge 
Vognstængerne  lige  for  vore  Fødder. 

Endnu  et  Tempel  skulle  vi  se  i  Dag;  men  der  er  nu  den 
Fordel  ved  det,  at  det  er  omgivet  af  et  Slags  Tivoli;  thi  An- 
dagt og  Fornøjelser  gaa  Haand  i  Haand  i  Japan.  Ja,  selv  inde 
paa  Templets  Grund  findes  der  et  Theater,  en  Cirkus,  Thehuse 
og  flere  af  disse  saa  meget  yndede  Skydesaloner,  hvor  man 
skyder  til  Skive  med  smaa  Flitsbuer  og  Pile.  Det  er  Japane- 
sernes  Yndlingsfornøjelse  fra  gammel  Tid,  og  de  have  ogsaa 
en  forbavsende  Færdighed  i  denne  Kunst,  ja  selv  de  smaa 
Mousmeer,  som  holde  disse  Etablissementer,  skyde  med  en 
mærkværdig  Sikkerhed  og  le  saa  hjerteligt,  naar  vi  øve  os  i 
denne  Kunst,  og,  selvfølgeligt  især  i  Begyndelsen,  ikke  ramme 
Maalet. 

Eftersom  vi  nærme  os  dette  Kvarter  af  Byen,  det  saakaldte 
Asaksa,  tiltager  Mængden,  og  Musik  og  Støj  er  der  overalt. 
Pludselig  faae  vi  Øje  paa  en  mærkelig  Fremtoning,  der  nær- 
mest ligner  et  diminutivt  Bjerg,  og  som  viser  sig  at  være 
ganske  tæt  pakket  med  Mennesker.  Det  er  ogsaa  et  Bjærg 
eller  rettere  en  Efterligning  af  Fuji-Yama,  Japanesernes  Stolthed. 
Det  er  bygget  af  Træ  og  Ler  med  en  Vindeltrappe  rundt  om, 
og  ved  en  Beklædning  af  Pap  og  Papir  med  graa  og  hvid 
Farve  har  man  virkelig  faaet  det  til  at  ligne  udmærket.     Den 

Mand,  som  har  fundet  paa  at  konstruere  dette  Bjerg,  maa  gjøre 
glimrende  Affærer;  thi  omtrent  et  Aar  efter  var  jeg  der  igjen, 
og  der  var  stadigt  Masser  af  Mennesker,  som  vandrede  op  og 
ned,  og  paa  deres  smilende  Ansigter  kunde  man  se,  at  de 
stadigt  fandt  det  storartet.     Denne  Entreprenør  har   rigtignok 

kjendt  sine  Landsmænd  paa  en  Prik;  dette,  at  Enhver  kunde 
komme  op  paa  Fuji-Yama,  ja,  det  var  absolut  Noget,  som  maatte 
trække.  Heller  ikke  vi  kunde  modstaa  Fristelsen,  men  vandrede 
op  paa  Toppen,  hvorfra  man  har  en  god  Udsigt  over  Byen. 
Tivoli  skulde  virkelig  sende  en  Filial  herud;  der  vilde  det 
gjøre  gode  Forretninger. 


q_i  Ejendommelig  Form  paa  Indgangsporten  til  Templet. 

Efter  en  kort  Kjøretur  ligger  Templets  Port  foran  os;  som 
sædvanlig  bestaaer  den  af  to  høje  Søjler  af  Sten,  hvorover  der 
ligger  en  Tværbjælke,  ligeledes  af  Sten;  Enderne  rage  lidt 
udenfor  og  ere  krumme  opefter.  Selv  det  mindste  Dukketempel 
her  i  Landet  har  sin  Port,  der  altid  har  samme  Form.  En 
lang  bred  Gang  fører  op  til  Helligdommen,  og  paa  begge  Sider 
er  der  Butiker  af  alle  Slags,  saa  at  det  næsten  ligner  en  Gade. 

Sværme  af  Duer  kredse  rundt  i  Luften;  de  tilhøre  Templet 
og  ansees  for  hellige;  i  alle  Tilfælde  ere  de  meget  tamme. 
xNogle  gamle  Koner  gjøre  rimeligvis  gode  Forretninger  ved  at 
sælge  Føde  til  disse  Dyr,  da  de  fleste  Tempelgængere  paa  Vejen 
kjøbe  et  Par  Haandfulde  og  strø  ud  til  dem,  og  paa  en  Maade 
skabe  Konerne  sig  en  dobbelt  Fordel  ved  at  holde  en  Masse 
Høns,  som  gaa  rundt  paa  Pladsen  og  spise  disse  milde  Gaver; 
det  vilde  vist  ogsaa  være  umuligt  for  Duerne  alene  at  æde 
disse  Mængder  af  Ris  og  Ærter,  som  daglig  kastes  ud  til  dem. 

Den  egentlige  Indgang  dannes  af  en  stor,  højrød  Træbygning 
med  et  pagodeagtigt  Tag,  og  paa  hver  Side  af  Indgangsporten 
staaer  i  Nicher  indenfor  et  Jærngitter  en  kolossal  Gud.  De 
kaldes  Ni-o,  de  to  Konger,  og  ere  satte  her  for  at  bevogte 
Helligdommen.  De  have  underlige,  fordrejede  Ansigter;  men 
alligevel  er  der  noget  Godmodigt  i  deres  Træk,  som  stemmer 
godt  overens  med  den  japanesiske  Legende,  der  fortæller,  at 
de  staa  her  for  at  byde  angrende  Sjæle  Velkommen,  det  vil 
da  sige,  naar  de  have  besluttet  sig  til  at  leve  et  nyt  og 
bedre  Liv. 

Der  er  en  stadig  Valfart  til  dette  Tempel,  som  er  helliget 
Barmhjertighedens  Gudinde,  Kwannon-Sama;  men  det  Inter- 
essanteste er  den  righoldige  Samling  af  legemsstore  Billeder, 
forestillende  alle  de  Mirakler,  Kwannon  har  gjort  som  Svar  paa 

de  Troendes  Bønner.  Hendes  eget  Billede  holdes  skjult  af 
Præsterne,  da  det  vel  ellers  vilde  forsvinde;  thi  det  er  kun  to 
Tommer  højt  og  af  rent  Guld,  saa  at  det  jo  let  kunde  puttes  i 
Lommen.  Hundreder  af  Afgudsbilleder,  som  ere  opstillede 
næsten  paa  Rad,  øve  en  vis  Tiltrækning  paa  os,  og  medens  vi 
paa  Hosesokker  under  en  Bonzes  Ledelse  gaa  rundt  og  betragte 
disse  Fremtoninger  i  den  store  Pagode,  ligger  der  fuldt  op  af 
knælende  Tempelgængere  paa  den  store  Trætrappe,  som  om- 
giver hele  Templet,  der  er  aabent  ud  imod  Pladsen  paa  de  tre 
Sider.  En  sagte  Mumlen  og  gjentagne  Bøjninger,  hvorved  Panden 
næsten  berører  Gulvet  hver  Gang,  ledsage  den  korte  Bøn;  den 
sædvanlige  Skilling,  indsvøbt  i  Papir,  kastes  ind  i  Helligdommen, 
og  med  et  fornøjet  Ansigt  rejser  den  Bedende  sig  op  og  gaaer 
bort,  fuldt  overbevist  om,  at  den  barmhjertige  Gudinde  vil  op- 
fylde hans  Bøn.  Uvilkaarligt  kommer  jeg  til  at  tænke  paa, 
hvor  underligt  det  er,  at  vi  gaa  her  og  trave  rundt  i  Hellig- 
dommen, medens  Landets  egne  Beboere  ligge  og  bede  udenfor. 
Det  kunde  ikke  tænkes  hos  os,  og  for  et  halvthundrede  Aar 
siden  vilde  det  vist  heller  ikke  være  gaaet  os  godt. 

Inden  vi  forlode  dette  hellige  Sted,  kigede  vi  ind  til  Gud- 
indens hellige  Hest  og  fik  her  et  Indtryk  af,  at  det  at  være 
betragtet  som  et  helligt  Dyr,  ikke  altid  maa  være  nogen  absolut 
misundelsesværdig  Stilling.  Lille,  som  den  var,  med  lange  Haar 
af  en  snavset  hvid  Farve  og  med  nogle  underlige,  rødkantede 
Øjne  stod  den  der  og  frøs  i  al  sin  Pragt;  vel  var  Krybben  fuld 
af  Gaver  fra  de  Troende;  men  alligevel  vilde  den  vist  hellere 
være  almindeligt  Trækdyr  i  Stedet  for  at  staa  her  Aar  ud  og 
Aar  ind  og  kjede  sig.  Selv  en  saa  beskeden  Fordring  som  den,  at 
have  Lov  til  at  lægge  sig  ned  om  Natten,  faaer  den  ikke  opfyldt; 
den  bliver  nemlig  ophængt  i  Seler,  saa  at  man  kan  sige,  at  det 

stakkels  Dyr  maa  lide  for  sin  Værdighed.  Saa  hellere  være 
Droskehest  og  faae  Lov  til  at  lægge  sig  ned  om  Natten!  I  et 
andet  Skur  er  der  en  hel  Del  Hjelme,  gjennemborede  af  Pile; 
de  hidrøre  fra  Stridsmænd,  som  i  Kampens  Hede  have  anraabt 
Gudinden  om  Hjælp,  og  som  derved  ere  blevne  frelste;  saaledes 
fortæller  i  alle  Tilfælde  Legenden. 

Mange  Timer  kunde  man  gaa  her,  hvis  man  vilde  se  Alt; 
men  vor  Tid  var  knap,  endnu  havde  vi  den  vigtigste  Valfart 
tilbage,  nemlig  Sengakuji,  og  uden  at  overdrive  troer  jeg  at 
kunne  sige,  at  sjelden  har  nogen  Japaneser  eller  Udlænding 
gjæstet  Tokio,  uden  at  han  er  valfartet  hertil;  thi  disse  Grave 
indeslutte  Helte,  hvis  Historie  er  kjendt  selv  af  det  mindste 
Barn  i  Japan.  Sikkert  er  det,  at  ingen  Begivenhed  i  den  japa- 
nesiske  Historie  giver  et  klarere  Billede  af  det  patriarkalske 
Forhold  mellem  Herre  og  Tjener  og  af  den  Selvopofrelse 
og  Kjækhed,  hvormed  dette  Folk  gik  i  Døden,  naar  Æren 
krævede  det. 

Vel  veed  jeg,  at  denne  Historie  ofte  før  har  været  be- 
rettet, blandt  Andet  af  Forfatteren  Pierre  Loti;  men  det  er 
umuligt  at  behandle  japanesiske  Forhold,  uden  at  den  bliver 
fortalt,  og  derfor  skal  jeg  her  gjengive  den  i  korte  Træk. 

Hovedmændene  i  denne  Episode  ere  syv  og  fyrge  tyve 
saakaldte  Roniner,  hvilket  Ord  fordrer  en  Forklaring,  og  den 
er  endda  ikke  saa  ganske  let  at  give,  da  dette  Ord  i  det  japa- 
nesiske Sprog  har  saa  mange  Betydninger.  De  Personer,  som 
de  nærmest  kunne  sammenlignes  med,  ere  Middelalderens  van- 
drende Riddere,  og  ligefrem  oversat  betyder  dette  Ord  en  om- 
flakkende Mand.  Men  Aarsagen  til,  at  en  Mand  kom  til  at 
indtage  denne  Stilling  i  Samfundet  var  ofte  højst  forskjellig. 
Som  Regel  var  det  Personer  af  god   Familie,   som  enten   ved 

egne  Fejl  eller  ved  et  Tilfælde  vare  traadte  ud  af  deres  fevdale 
Fyrstes  Tjeneste,  og  som  vandrede  rundt  i  Landet,  undertiden 
som  Røvere  for  at  opretholde  Livet,  undertiden  i  en  anden 
Prinses  Tjeneste,  og  man  har  endda  Exempler  paa,  at  de  ved 
Lykkens  Ugunst  ere  sunkne  ned  til  at  blive  simple  Arbejdere, 
tiltrods  for  at  de  hørte  til  den  Kaste,  der  havde  Lov  til  at 
bære  Vaaben.  Ofte  var  det  ogsaa  af  politiske  Grunde,  at  en 
Mand  blev  Ronin,  især  hvis  han  havde  været  Medvider  i  en 
eller  anden  blodig  Daad  og  ikke  ønskede,  at  hans  Fyrste  skulde 
impliceres  i  Sagen.  Naar  saa  en  vis  Tid  var  gaaet,  gik  han 
ofte  i  sin  tidligere  Herres  Tjeneste  og  forholdt  sig  rolig. 

Det  var  i  Begyndelsen  af  det  attende  Aarhundrede,  at 
Mikadoen,  Landets  egentlige  Hersker,  sendte  et  Bud  til  Sho- 
gunens  Hof  i  Tokio.  Saadanne  Sendebud  bleve  altid  modtagne 
med  kejserlige  Æresbevisninger,  og  for  at  overholde  det  rigtige 
Ceremoniel  blev  der  givet  to  Daimioer,  højere  Vasaller  af  Sho- 
gunen,  Ordre  til  at  forestaa  denne  Modtagelse.  Da  disse  to 
Herrer  nu  ikke  vare  rigtig  stive  i  Etiketten  ved  slige  Lejlig- 
heder, henvendte  de  sig  til  en  højtstaaende  Hofembedsmand  for 
at  faae  Underretning  herom.  Denne,  en  meget  pengegridsk 
Mand  ved  Navn  Kotsuké  no  Suké,  blev  fornærmet  over  det 
ringe  Vederlag,  han  fik  for  denne  Undervisning,  hvorfor  han 
haanede  dem  og  gjorde  dem  latterlige  paa  alle  Maader,  naar 
de  vare  sammen. 

Den  ene  Daimio  vilde  nu  dræbe  ham;  men  en  af  hans 
egne  Vasaller  fik  Nys  herom,  og  da  han  mente,  at  en  saadan 
Voldsgjerning  vilde  bringe  Ulykke  over  Daimioens  hele  Slægt 
bagefter,  bragte  han  Kotsuké  en  stor  Sum  Penge.  Næste  Gang 
behandlede  han  denne  Daimio  godt,  da  han  troede,  at  Pengene 
kom  fra  ham,  men  den  anden  Daimio,  Takuni  no  Kanu,  desto 

værre  og  vilde  endogsaa  have,  at  han  skulde  binde  hans  Strømpe- 
baand.  Herover  blev  han  rasende  og  gav  Hofmanden  et  Slag  med 
sit  Sværd,  hvorfor  han  dømtes  til  at  tage  sig  selv  af  Dage  ved 
Hara-Kiri,  da  han  havde  brugt  Vaaben  i  Paladset.  Hans  Ejen- 
domme bleve  konfiskerede  og  hans  Vasaller  Roniner. 

Sex  og  fyrgetyve  af  disse  Roniner  og  den  Afdødes  for- 
nemste Vasal,  Kuranosuké,  besluttede  at  hævne  deres  Herre, 
og  for  at  undgaa  Mistanke  spredte  de  sig  over  hele  Landet. 

Imidlertid  vidste  Hofembedsmanden  godt,  at  han  vilde  blive 
efterstræbt  af  den  Afdødes  Vasaller,  som  vilde  sætte  Alt  ind  paa 
at  dræbe  ham,  da  de  ellers  overalt  vilde  blive  betragtede  som 
foragtelige  Personer. 

Formanden  for  denne  Sammensværgelse,  Kuranosuké,  flyt- 
tede til  Kioto  og  hengav  sig  til  et  vildt  og  udsvævende  Liv, 
for  at  det  skulde  se  ud,  som  om  han  herved  søgte  at  slukke 
Sorgen  over  sin  Herres  Død.  Han  drev  det  endda  saa  vidt,  at 
han  blev  funden  døddrukken  paa  Gaden  ved  højlys  Dag,  og  en 
Mand  fra  Satsuma  spyttede  ham  i  Ansigtet  og  kaldte  ham  en 
fejg  Hund,  som  ikke  hævnede  sin  Herre.  Hans  Hustru  gjorde 
ham  Bebrejdelser;  men  han  skilte  sig  uden  videre  fra  hende 
og  antog  en  Medhustru. 

Alt  dette  blev  rapporteret  til  Tokio,  hvor  man  ved  Hoffet 
troede,  at  der  nu  ikke  mere  var  Tale  om  Hævn,  og  Kotsuké 
no  Suké  lod  sig  ikke  mere  bevogte.  Nogle  af  de  andre  Roniner 
havde  i  den  forløbne  Tid  faaet  Plads  som  Arbejdere  i  Kotsuké 
no  Sukés  Hus-  og  havde  gjort  sig  bekjendte  med  Alt  her,  og  et 
Aar  efter  samledes  de  syv  og  fyrge  i  Tokio  for  at  hævne  den 
Afdøde. 

En  stormfuld  Nat  overfaldt  de  hans  Palads,  hvor  der  op- 
stod en  heftig  Kamp,  som  endte  med  Sejer  for  dem;  men  Kot- 

suké  no  Suké  kunde  man  ikke  finde,  da  han  i  nøgen  Tilstand 
var  flygtet  ud  i  et  Udhus.  Det  var  næsten  blevet  Morgen,  da 
man  fandt  ham  her  og  opfordrede  ham  til  at  begaa  Selvmord, 
Hara-Kiri.  Dette  var  efter  japanesisk  Skik  en  Hædersbevisning, 
at  han  saaledes  fik  Lov  til  at  tage  sig  selv  af  Dage  ved  at 
aabne  Maven  med  sit  Sværd;  men,  da  han  nu  ikke  havde  Mod 
til  dette,  huggede  Kuranosuké  hans  Hoved  af,  og  i  Procession 
bare  de  det  op  til  deres  afdøde  Herres  Grav  efter  først  at  have 
vadsket  det  i  en  Kilde,  som  endnu  vises  den  Dag  i  Dag.  Der- 
paa  vendte  de  tilbage  til  deres  respektive  Fyrster,  og  da  Rege- 
ringens Dom  lød  paa,  at  de  skulde  begaa  Hara-Kiri,  gik  de 
modigt  i  Døden  og  bleve  begravede  i  Sengakuji  ved  Siden  af 
deres  Herre. 

Naar  man  kjender  Historien,  er  det  med  en  vis  Ærefrygt, 
at  man  betræder  disse  Heltegrave,  der  af  Japaneserne  næsten 
betragtes  som  et  helligt  Sted;  hele  Aaret  rundt  sættes  der  her 
Skaale  med  Vand  frem,  og  der  brændes  Røgelse  for  at  behage 
de  Afdødes  Sjæle.  Intet  Tempel  i  Japan  kan  rose  sig  af,  at 
der  valfartes  saa  meget  til  det  som  til  disse  Gravsteder. 

Da  vi  kom  nærmere,  var  det  første  Indtryk  en  vis  Skuffelse; 
thi  udefra  seer  Sengakuji  uanseelig  ud;  man  øjner  kun  en  lille 
Høj,  som  næsten  er  skjult  af  store  Træer.  Imellem  Træerne 
fører  en  ikke  videre  bred  Stentrappe  op  til  Templet,  et  af  dem, 
som  man  seer  Hundreder  eller  snarere  Tusinder  af  i  Japan;  i 
et  simpelt  lille  Hus,  som  kun  er  prydet  med  den  barmhjertige 
Gudinde  Kwannons  forgyldte  Billede  paa  Toppen,  findes  en 
Samling  Statuer  af  Heltene.  Vel  ere  de  kun  af  Træ;  men  det 
er  rene  Mesterværker  af  japanesisk  Billedskjærerkunst  og  ved 
Hjælp  af  Farve  og  Lak  er  det  lykkedes  Kunstnerne  at  give 
disse  Træstatuer  et  saadant  Præg  af  Liv  og  Naturlighed,  at  det, 

naar  man  træder  ind,  næsten  er  uhyggeligt  at  se.  Lige  fra  den 
syv  og  halvfjerdsindstyveaarige  Olding  med  sit  kridhvide  Haar 
til  den  sextenaarige  Yngling  staa  disse  syv  og  fyrgetyve  Roniner 
der,  og  Alles  Ansigter  lige  fra  den  Laveste  til  Kuranosuké  selv 
vise  tydeligt,  at  man  her  staaer  overfor  Folk,  som  ikke  kjendte 
til  FVygt.  Selv  Japaneserne,  som  ikke  engang  kunne  bevare 
Alvoren  i  Templet,  gjøre  ingen  Bemærkninger  hverken  over  det 
Ene  eller  det  Andet,  og  ligesom  vi  betragte  de  disse  Støtter 
med  tavs  Ærbødighed. 

Vi  gaa  atter  ud  til  Stentrappen  for  at  besøge  Gravene; 
men  vi  have  kun  gaaet  et  Par  Skridt,  da  vi  støde  paa  den 
lille  Kilde,  hvor  de  vaskede  det  blodige  Hoved,  inden  de  lagde 
det  paa  deres  Herres  Grav  som  Tegn  paa,  at  han  nu  var  hævnet. 
Udenfor  det  lave,  lille  Rækværk  gaa  vi  og  stirre  ned  i  det 
klare  Vand  og  tænke  paa,  at  det  dog  ikke  engang  er  hundrede 
Aar  siden,  at  der  en  Dag  kom  disse  syv  og  fyrgetyve  modige 
Mænd  i  deres  blodbestænkede  Klæder  til  denne  Kilde,  og  disse 
vare  sig  fuldt  bevidste,  at  om  ikke  mange  Dage  skulde  Hver 
især  tage  sig  selv  af  Dage  med  sit  eget  Sværd.  Der  har  været 
Krummer  i  de  Karle! 

Ved  Siden  af  Kilden  staaer  der  en  Pæl  med  en  Plade, 
hvorpaa  der  i  det  japanesiske  Sprog  staaer  følgende  simple  Ord: 
»Her  er  den  Kilde,  hvori  Hovedet  blev  vasket;  Du  maa  ikke 
vaske  Dine  Hænder  eller  Fødder  her.« 

Saa  følge  vi  Trappen  op  til  Toppen  af  Højen  med  den 
lille  indhegnede  Kirkegaard,  hvor  Løvet  paa  de  store  Træer  om 
Sommeren  danner  som  et  Tag  over  Heltenes  Hvilested. 

Alle  Ligstenene  ere  af  samme  Form  og  næsten  lige  store 
med  Undtagelse  af  een.  som  angiver  Daimioens,  deres  fælles 
Herres  Grav.     Men  der  er  otte  og  fyrgetyve  Stene,  og  der  var 

jo  dog  kun  syv  og  fyrgetyve  Roniner  — ?  Ja,  denne  ene  Sten 
har  en  Historie,  som  giver  en  smuk  Forestilling  om  Japanesernes 
Æresbegreber.  Under  denne  hviler  Manden  fra  Satsuma,  der 
—  som  før  omtalt  —  i  Kioto  spyttede  Kuranosuké  i  Ansigtet, 
fordi  han  antog  ham  for  en  fejg  Karl,  der  ikke  turde  hevne 
sin  Herre.  I  sin  Anger  over  at  have  haanet  en  Mand,  som 
fuldt  ud  gjorde  sin  Pligt,  begik  han  Hara-Kiri  paa  hans  Grav, 
og  siden  fik  han  Lov  til  at  hvile  ved  Siden  af  de  syv  og  fyrge- 
tyve Roniner. 

Tiltrods  for,  at  det  er  Vinter,  er  der  dog  grønt  heroppe; 
thi  evigt  grønne  Planter  dække  disse  Grave,  og  foran  hver  Sten 
staaer  der  baade  Vand  og  Røgelse  som  en  Slags  Tribut  til  de 
Afdødes  Sjæle.  Man  kan  ikke  Andet  end  gribes  af  en  dyb  Be- 
undring for  disse  Helte,  som  hvile  her,  og  idet  vi  gaa  ned  ad 
den  lange  Stentrappe,  tænker  jeg  paa,  hvor  forfærdet  den  gode 
Ypperstepræst  her  ved  Templet  maa  være  bleven,  da  de  kom 
og  overleverede  ham  det  blodige  Hoved. 

Dette  Besøg  i  Sengakuji  har  taget  os  længere  Tid,  end  vi 
havde  beregnet,  hvorfor  vore  Korumamænd  maa  strække  godt 
ud,  for  at  vi  kunne  naa  Toget  til  Yokohama,  og  vi  komme  da 
ogsaa  i  sidste  Øjeblik.  — 

Det  var  Foraar,  da  jeg  næste  Gang  kom  herop  paa  et 
Par  Dages  Tur. 

Bagagen  havde  vi  sendt  iforvejen,  og  tilfods  vandrede  vi 
nu  opad  den  store  Hovedgade,  hvor  Butikernes  fristende  Ud- 
stilling snart  lokkede  os  ind  eet  Sted  og  snart  et  andet.  Men 
tilsidst  begyndte  dog  Sulten  at  gjøre  sine  Krav  gjældende,  og 
da  Sporvognen  netop  kom  forbi,  sprang  vi  op  bag  paa  den  for 
at  tage  til  Sei-jo-ken  i  Ueno,  hvor  netop  nu  Kirsebærtræerne 
stode  i  fuld  Blomsterpragt.    Denne  Sporvogn  i  Tokio  gjør  gode 

Forretninger,  hvad  der  ikke  altid  er  Tilfældet  med  den  Slags 
Anlæg  i  Østens  Lande.  Saaledes  mindes  jeg  at  have  seet  en 
Dampsporvogn  i  Rangoon  i  Begyndelsen  af  Firserne,  der  tiltrods 
for,  at  Anlæget  den  Gang  kun  var  lidt  over  et  Aar  gammelt, 
stadigt  kjørte  tom  op  og  ned  gjennem  Byen,  medens  den  i  de 
første  Par.  Maaneder  var  propfuld  fra  Morgen  til  Aften.  I 
Tokio  er  det  en  ganske  anden  Sag;  indeni  Vognen  sade  de 
næsten  ovenpaa  hverandre,  og  bag  paa  stode  vi  som  Sild  i  en 
Tønde.  Egentlig  burde  man  jo  skamme  sig  ved  at  fortælle,  at 
vi  fik  det  barnlige  Indfald  at  springe  af  i  fuld  Fart  og  springe 
paa  igjen  for  at  fordrive  Tiden.  En  ung  japanesisk  Laps  har 
aabenbart  fundet  denne  Sport  uhyre  morsom;  thi  lidt  efter 
springer  han  af;  men  han  er  saa  uheldig  at  falde  lige  paa 
Maven  i  det  frygtelige  Pløre,  som  de  foregaaende  Dages  idelige 
Regn  har  frembragt  i  alle  Tokios  Gader.  Dette  vakte  en  saa 
udelt  Glæde  hos  alle  Passagererne,  at  de  endnu  en  halv  Time 
efter  lo  og  pludrede,  da  de  gik  ud  af  Vognen  ved  Ueno. 

Denne  store  Park  er  næsten  ikke  til  at  kjende  igjen ,  som 
den  nu  ligger  for  os;  Alt  er  rosenrødt,  og  kun  hist  og  her  af- 
brydes Farven  af  et  Cedertræs  eller  Grantræs  mørkegrønne 
Naale;  ellers  øjner  man  kun  et  Hav  af  Kirsebærblomster.  Fra 
den  lille  Restaurants  sirlige  Have  have  vi  en  pragtfuld  Udsigt 
over  Byen,  lige  nedenfor  ligger  en  lille,  spejlblank  Sø,  kun  af 
og  til  kruses  Overfladen,  naar  en  af  de  talrige,  fredede  Vild- 
ænder dykker  ned  for  atter  at  komme  op  et  utrolig  langt  Stykke 
derfra.  Rundt  om  Søen  gaaer  Væddeløbsbanen,  hvor  det  japa- 
nesiske  Derby  holdes,  og  lige  ved  Siden  af  dette  verdslige  Sted 
ligger  der  et  lille  Tempel  midt  i  en  Gruppe  af  Træer.  Solen 
skinner  paa  den  højrøde  Bygning,  og  hele  denne  Oase  i  Byen 

har  noget  saa  Tillokkende  ved  sig,  at  vi  ikke  ville  gaa  forbi 
uden  at  kige  indenfor. 

Stedets  Præst  —  vistnok  den  eneste  —  seer  lidt  forundret 
paa  os,  han  er  ikke  vant  til,  at  vi  Udlændinge  bese  hans 
Helligdom,  da  Tokio  har  ganske  anderledes  storartede  Ting  at 
byde  paa;  og  en  Forsamling  af  unge  Piger,  der  spille  Fjerbold, 
ville  løbe  deres  Vej.  Men,  da  vi  saa  tilbyde  at  deltage  i  Spillet, 
blive  de  staaende,  og  kort  efter  gaaer  Spillet  sin  Gang  under 
almindelig  Jubel.  Vi  anstrængte  os  af  alle  Kræfter  for  ikke  at 
prostituere  os  altfor  meget;  men  hver  Gang  et  Spil  var  forbi, 
kom  de  løbende  og  gave  os  et  Slag  paa  Ryggen  med  Ketseren 
til  Tegn  paa,  at  vi  havde  tabt.  Kun  en  eneste  Gang  lykkedes 
det  os  at  vinde;  vi  benyttede  selvfølgelig  vor  Ret  til  at  give 
det  lille  Slag,  og  det  morede  dem  saa  usigeligt,  at  det  næsten 
var  dem  umuligt  at  spille  videre  for  bare  Latter.  Inden  vi 
vidste  et  Ord  af  det,  var  der'gaaet  en  god  Time  paa  denne 
Maade,  og  vi  maatte  tage  Afsked  med  vort  fornøjelige  Spille- 
selskab,  som  under  stadig  Latter  fulgte  os  til  Porten,  hvor  vi 
gjentagne  Gange  bøjede  os  for  hverandre. 

Udenfor  fik  vi  fat  i  en  stor  Jinriksha,  bestemt  til  to  Per- 
soner, i  dette  Kjøretøj  toge  vi  Begge  Plads,  og  med  to  Mand 
for,  den  Ene  foran  den  Anden,  gik  det  afsted  gjennem  Tokios 
Gader. 

Det  var  Shiroet,  som  vi  vilde  se;  men  vi  bleve  ikke  saa 
lidt  skuffede;  thi  der  er  meget  Lidt  tilbage.  Saa  godt  som  hele 
Fæstningen  er  forsvunden,  og  der  existerer  endnu  kun  de  brede 
Grave  og  høje  Volde  med  den  indenfor  liggende  smukke  Have. 
Vi  troede,  at  vi  havde  gjemt  det  Bedste  til  sidst;  men  nej,  med 
Shogunatet  er  Shiroet  ogsaa  forsvundet,  og  kun  det  Ydre  er 
tilbage  af  denne  fordums  store  Fæstning. 

Egentlig  havde  vi  mest  Lyst  til  at  vende  tilbage  og  muligt 
fortsætte  vort  Spilleparti;  men  paa  Vejen  standsede  vi  ved  en 
høj  Lanterne  af  Sten,  rejst  til  Minde  om  de  i  Borgerkrigen 
faldne  Soldater,  hvori  der  hver  Nat  brænder  Lys,  saa  at  den 
nærmest  faaer  Udseende  af  et  Fyrtaarn.  Et  stort  Shintotempel 
er  ogsaa  rejst  til  Minde  om  disse  faldne  Krigere;  men  den 
eneste  Prydelse  indeni  er  et  stort  Spejl. 

Dog  -~  Templer  og  atter  Templer  bliver  man  kjed  af,  og 
de  senere  Gange,  vi  besøgte  Tokio,  satte  vi  ikke  vore  Ben  i 
disse  Helligdomme. 

Faaer  man  først  Interesse  for  gamle  japanesiske  Snurre- 
piberier, kan  man  tilbringe  Timer,  ja,  jeg  kan  næsten  sige  Dage 
i  de  Butiker,  hvor  man  forhandler  den  Slags  Sager.  Sjeldent 
faaer  man  kjøbt  Noget  den  første  Gang;  man  kan  undertiden 
handle  i  et  helt  Aar  om  den  samme  Ting,  og  man  maa  frem- 
for Alt  ikke  spørge  om  Prisen  paa  den  Ting,  man  vil  kjøbe; 
thi  mærke  de  først,  at  man  har  Lyst  til  noget  Bestemt,  skrues 
Prisen  ofte  op  til  det  Tredobbelte.  Men  det  bliver  i  den  Grad 
en  Passion  hos  En  saaledes  at  handle  uden  at  kjøbe,  at  jeg  i 
Tokio  ofte  mange  Timer  i  Træk  er  gaaet  fra  Butik  til  Butik; 
men,  selv  om  man  intet  kjøber,  bliver  man  altid  lige  godt  mod- 
taget og  budt  The. 

FRA  ØST  TIL  VEST  GJENNEM  NIPON 


Rejsen  gjaldt  Owaribugten  paa  Østkysten  af  Nipon;  herfra 
skulde  Admiralen  med  Følge  rejse  gjennem  Øen  til  Kioto, 
Japans  gamle  Hovedstad  og  videre  til  Kobe,  medens  Skibet 
skulde  gaa  Sønden  om  til  denne  By  og  afvente  hans  Ankomst. 
Der  kunde  ikke  være  Tale  om,  at  ret  Mange  af  Officererne 
kom  med,  da  Skibet  skulde  i  Søen,  og  i  de  sidste  Dage  under 
vort  Ophold  i  Yokohama  blev  der  i  Messen,  saa  snart  der  blot 
var  to  sammen,  en  Spekuleren  og  Regnen  ud,  hvem  der  nu 
skulde  blive  de  Lykkelige.  Vel  var  der  kommet  Pas  til  de 
Messemedlemmer,  der  kunde  være  Tale  om;  men  Alt  afhang 
af  Afgangsdagen,  da  Vagten  indrettede  sig  herefter.  »Saa  mange 
som  muligt«,  sagde  Højstkommanderende,  som  altid  holdt  paa. 
at  man  skulde  se  sig  om,  naar  der  var  Lejlighed  til  det;  men, 
selv  om  han  hyldede  det  franske  Ordsprog  »jamais  voyager 
comme  sa  malle«,  holdt  han  dog  strengt  paa  det  engelske  «duty 

before  pleasure«,  saa  at  Alt  beroede  paa  Afsejlingsdagen.  Vejret, 
hvoraf  dog  Søfolk  ere  i  saa  høj  Grad  afhængige,  havde  vi  slet 
ikke  taget  med  i  Beregningen;  thi  »Turenne«  med  sin  kraftige 
Maskine  skulde  nok  komme  frem ;  det  var  den  almindelige  Mening. 
Men  vi  fik  senere  Bevis  for,  hvor  vanskeligt  det  er  at  opstille 
Beregninger,  naar  der  ikke  bliver  taget  Hensyn  til  enhver  Faktor. 

Mine  Aktier  stode  meget  lavt,  da  vi  lettede  om  Morgenen 
en  af  de  sidste  Dage  i  Januar  for  at  staa  Syd  paa.  Vel  ind- 
fandt der  sig  en  tyk  Taage,  som  nok  kunde  forsinke  os  noget; 
men,  for  at  Aktierne  skulde  komme  op  i  Pari,  maatte  Taagen 
opholde  os  i  et  Døgn,  og  det  var  der  ikke  megen  Udsigt  til  i 
dette  rene  og  ubefærdede  Farvand.  Et  Par  Timer  efter  lettede 
Taagen,  og  Aktierne  vare  nu  saa  langt  nede,  at  de  ikke  engang 
vare  værd  at  have,  især  da  det  begyndte  at  friske  af  NV.  Efter- 
haanden  drejede  Vinden,  og  det  blæste  op  til  en  rigtig  god 
Storm,  som  i  Forbindelse  med  Maskinhaveri  forsinkede  os  saa 
meget,  at  vi  først  naaede  Bestemmelsesstedet  efter  Midnat  tredie 
Dagen  efter  vor  Afrejse  —  og  saa  vare  Aktierne  langt  over  Pari. 

Næste  Morgen  laa  den  store  Bugt  saa  dejlig  solbeskinnet 
og  fredelig,  at  man  slet  ikke  skulde  tro,  at  den  havde  haft 
Noget  at  gjøre  med  det  oprørte  Verdenshav  udenfor.  I  Bag- 
grunden saaes  overalt  Bjærge,  paa  hvis  snedækkede  Toppe  Solen 
skinnede;  længere  nede  Themarkerne,  hvor  hist  og  her  en 
Landsby  eller  et  Fiskerleje  eller  ogsaa  et  Bambuskrat  bragte 
Afvexling  i  det  smukke  Landskab,  og  i  Bunden  af  Fjorden  laa 
Atsuta,  den  store  By  Nagoyas  Havnestad  og  saae  saa  tillok- 
kende ud. 

En  mere  aparte  Fremtoning  end  den  lille  Trædamper,  som 
udførte  den  daglige  Forbindelse  mellem  Yokaitshi  —  en  tem- 
melig stor  Landsby  nærmest  vor  Ankerplads  —  og  Atsuta,  kan 

man  vanskeligt  forestille  sig.  Det  var  en  Mellemting  mellem 
en  japanesisk  Djonke  og  en  stor  Barkasse,  hvori  en  yderst 
primitiv  Maskine  virkede  paa  en  diminutiv  Skrue,  og  efter 
Farten  at  dømme  maatte  Trangen  til  en  god  Postforbindelse 
paa  dette  Sted  ikke  være  stor. 

Og  dog  —  da  vi  ved  Ettiden  tillige  med  flere  indfødte  Passa- 
gerer havde  taget  Plads  paa  dette  Befordringsmiddel  af  tredie 
eller  fjerde  Rang  og  begyndte  at  snegle  afsted  imod  vort  Be- 
stemmelsessted Atsuta,  fik  vi  snart  Vished  for,  at  man  her  paa 
Stedet  betragtede  dette  Bevægelsesredskab  med  ganske  andre 
Øjne.  Rundt  om  Lugen  over  Maskinen  var  der  tæt  besat  med 
Japanesere,  som  ikke  blot  havde  Hovedet,  men  ogsaa  hele 
Overkroppen  nede  i  denne  for  at  se  Maskinen  gaa  rundt.  Et 
Par  graahaarede  Folk,  rimeligvis  et  ældre  Ægtepar,  betragtede 
det  Hele  med  et  sløvt  og  halvidiotisk  Blik;  de  forstode  det 
aabenbart  ikke,  eller  ogsaa  ansaae  de  det  for  noget  næsten 
Overnaturligt;  imidlertid  spadserede  en  hel  Forsamling  af  Mous- 
meer  omkring  og  fjasede  med  deres  mandlige  Bekjendte,  som 
pegede  paa  de  forskjellige  Maskindele,  der  gik  rundt,  og  man 
fik  et  tydeligt  Indtryk  af,  at  de  Alle  betragtede  det  som  et 
sjeldent  Stykke  Legetøj;  thi  de  rystede  paa  Hovedet  og  lo 
hele  Tiden. 

Det  var  bidende  koldt,  og  efter  at  have  opholdt  os  paa 
Dækket  og  betragtet  vore  Medrejsende  gjorde  vi  et  Forsøg  paa 
at  trænge  ind  i  den  lille  Kahyt  under  Dækket  agter.  Men  det 
blev  ogsaa  kun  ved  Forsøget;  thi  den  Luft,  der  slog  os  i  Mode, 
da  vi  trak  Døren  tilside,  betog  os  al  Lyst  til  at  gjøre  nærmere 
Bekjendtskab  med  Skibets  eneste  Kahyt.  Propfuldt  var  der  af 
Mennesker,  der  holdt  sig  selv  hermetisk  indelukkede  og  syntes 
at  befinde  sig  vel  i  en  Atmosfære,  bestaaende  af  daarlig  Tobaks- 

røg  og  Kulos  fra  fire  Chibashier,  Fyrfade,  der  stod  paa  Gulvet. 
I  alle  Tilfælde  snakkede  de  og  lo,  medens  de  fortærede  den 
ene  Kop  The  efter  den  anden,  de  smaa  Tobakspiber  stoppedes, 
røgtes  og  bankedes  ud  for  atter  og  atter  at  gjennemgaa  den 
samme  Proces,  og  det  gjorde  i  det  Hele  taget  Indtryk  af  at 
være  en  Samling  af  lykkelige  og  tilfredse  Mennesker. 

Der  var  altsaa  ikke  Andet  at  gjøre  end  at  blive  paa  Dækket 
og  betragte  Omgivelserne,  til  vi  efter  halvtredje  Times  Sejlads 
lagde  til  ved  nogle  Pinde,  der  skulde  forestille  et  Bolværk. 
Som  sædvanlig  bleve  vi  ved  Landingsstedet  bestormede  af 
Jinrikshamænd,  som  tilbøde  at  trække  os  op  til  Nagoya  i  deres 
smaa  Kaleschevogne.  Man  kunde  næsten  faae  Lyst  til  at  tage 
dem  Alle  for  at  skaffe  dem  Varme  i  Kroppen,  saaledes  som 
de  stode  der  og  skjælvede  af  Kulde  i  deres  tynde,  mørkeblaa 
Lærreds  Tøj  med  det  store,  røde  Uldtæppe  om  Hovedet,  og, 
skjønt  man  jo  ikke  kan  sammenligne  Mennesker  med  Dyr,  maa 
jeg  dog  tilstaa,  at  der  var  megen  Lighed  mellem  dem  og  en 
dansk  Droskehest,  som  med  et  Dækken  paa  Ryggen  staaer  og 
stamper  i  Stenbroen  paa  sin  Holdeplads  om  Vinteren. 

Admiralens  Tolk  var  med,  og  paa  Japanesisk  bleve  nu  vore 
respektive  Kroppe  udbudte  til  Licitation  med  Hensyn  til  deres 
Befordring;  men  Allesammen  vilde  de  hen  til  en  stor,  tyk 
Lieutenant,  som  efter  deres  Mening  aabenbart  burde  betale  et 
Tillæg  i  Rejseomkostninger.  Da  der  nu  imidlertid  efter  en  kort 
Diskussion  blev  vedtaget  en  og  samme  Pris  for  Alle,  var  der 
et  Stormløb  om  at  faae  de  Letteste  i  Vognen,  og  en  lille  gusten 
Japaneser  maatte  bide  i  det  sure  Æble  at  trække  den  svære 
Mand;  men  jeg  maa  indrømme,  at  han  holdt  godt  Trup  med 
de  andre.  Vel  er  der  af  Regeringen  fastsat  en  vis  Taxt  for  al 
Kjørsel;  men  jeg  synes  virkelig,  disse  Folk  have  en  vis  Ret  til 

at  trække  os  Evropæere  op;  thi  Betalingen  er  fastsat  med  japa- 
nesiske  Kroppe  for  Øje,  og  vore  runde  og  trinde,  af  ordentlig 
Menneskeføde  nærede  Legemer  veje  ikke  saa  lidt  mere  end  disse 
smaa,  magre,  indskrumpede  Japaneserkroppe,  som  hovedsagelig 
kun  fyldes  med  Ris  og  The. 

Afsted  gik  det  op  ad  den  lange  Gade,  som  forbinder  Na- 
goya med  sin  Havnestad,  medens  det  menneskelige  Trækdyrs 
Straasandaler  klaprede  paa  den  frosne  Vej.  . 

Byen  overtraf  vore  dristigste  Forventninger  ved  sin  Størrelse, 
og  den  idelige  Sammenstimlen  af  Folk  overalt,  hvor  vi  kom 
frem,  sagde  os  tydeligt,  at  vi  vare  komne  til  en  By,  hvor  Evro- 
pæerne  i  alle  Tilfælde  kun  sjelden  vise  sig. 

Egentlig  var  det  Meningen  at  tage  ind  paa  et  japanesisk 
Hotel  og  blive  en  Dag  i  Byen  for  at  bese  dens  Mærkværdighed, 
det  saakaldte  Shiro,  som  er  det  eneste  store,  befæstede  Slot  fra 
gammel  Tid,  der  'er  vel  vedligeholdt.  Men,  da  Admiralen  havde 
forlangt  Pas  til  sig  og  sine  Officerer,  var  der  rimeligvis  fra  Re- 
geringen blevet  skrevet  til  Stedets  lokale  Myndigheder;  thi  der 
var  beredt  os  en  ganske  anden  Modtagelse,  end  vi  havde  ventet. 
En  Adjudant  i  Snorefrakke,  Sabel  og  Taske  mødte  strax  paa 
den  kommanderende  Generals  Vegne  for  at  indlogere  os  i  et 
dertil  indrettet  Hus,  hvor  der  endog  fandtes  et  Par  Stole,  og 
til  Tegn  paa,  at  vi  regnedes  for  fine  Gjæster,  viste  de  japane- 
siske  Tjenere  os,  at  Sovetæpper  og  Madrasser  vare  af  Silke, 
hvilket  man  ellers  maatte  betale  extra  for. 

Efter  at  have  skyllet  den  traditionelle  Kop  The  ned,  be- 
sluttede vi  Yngre,  medens  Admiralen  hvilede  sig,  at  kjøre  hen 
for  at  bese  Slottet,  da  Dagen  paa  denne  Tid  af  Aaret  var  kort, 
og  da  vi  desuden  i  Løbet  af  Dagen  i  Morgen  skulde  fortsætte 
Rejsen  ind  i  Landet. 


I  i  2  Militære  Æresbevisninger. 

Tidt  og  mange  Gange  har  det  forbavset  mig,  at  disse 
menneskelige  Droskeheste,  Jinrikshamændene,  befare  store 
Strækninger,  som  ere  dem  aldeles  ubekjendte;  hvor  langt  man 
end  vil  ind  i  Landet,  ere  de  aldrig  bange  for  at  paatage  sig 
det,  og  ved  kun  af  og  til  at  spørge  sig  for  finde  de  altid  rigtig 
Vej,  selv  om  de  ere  mange  Mile  borte  fra  deres  Distrikt.  Have 
de  engang  faaet  fat  i  en  Evropæer,  slippe  de  ham  ikke  og 
kunne  vente  timevis  paa  —  om  muligt  —  at  faae  en  ny  Tur 
med  den  Samme.  Det  Underlige  er  jo  ogsaa,  at  de  paa  denne 
Maade  ofte  maa  kjøre  uden  Passagerer  den  lange  Vej  tilbage 
igjen.  Noget  Mere  tjene  de  naturligvis  ved  Evropæeren  end 
ved  Japaneseren,  som  kan  tinge  om  Prisen  i  det  Uendelige, 
og  man  faaer  i  det  Hele  Indtrykket  af,  at  de  synes  bedre  om 
at  trække  os  end  deres  Landsmænd. 

Da  vi  traadte  ud  af  vor  Dør,  kom  strax  vore  respektive 
Droskemænd  i  fuldt  Spring  hen  og  tilbøde  deres  Tjeneste,  og 
kort  efter  susede  vi  igjennem  Gaderne  til  den  kommanderende 
Generals  Bolig,  hvor  vi  skulde  indhente  Tilladelse  til  at  bese 
Shiroet.  Et  højt  Jerngitter  afspærrede  denne  Helligdom  fra 
den  øvrige  By,  og  igjennem  en  stor  Jernport  kom  man  ind  paa 
en  rummelig  Gaardsplads,  for  Enden  af  hvilken  en  stor,  grim, 
rød  Murstensbygning  i  tysk  Stil  gav  det  Hele  et  kjedeligt,  ja, 
jeg  tør  næsten  sige,  provindsagtigt  Præg.  Med  Skildvagt  uden- 
for Skilderhuset  og  en  lille,  lav  Bygning  til  Vagtmandskabet 
med  sex  Jernstativer  til  at  stikke  Geværerne  i  mindede  det 
Hele  ikke  saa  lidt  om  Vagten  i  en  evropæisk  Garnisonsby. 

Da  vore  højst  tarvelige  Ekvipager  standsede  udenfor  Jern- 
porten, 'blev  der  Røre  i  Vagten,  der  raabtes  ud,  og  idet  vi 
passerede  den,  blæstes  der  Honnørmarsch  og  præsenteredes 
Gevær.     Forundrede  bleve  vi  staaende  og  saae  paa  hele  denne 

Forestilling,  som  vi  først  senere  om  Aftenen  fik  Forklaring  paa. 
Det  varede  dog  ikke  længe,  inden  vi  fandt  ud  af,  at  denne  Hæders- 
bevisning maatte  være  tiltænkt  os,  og  da  tilmed  Hornblæseren 
stadigt  blev  ved  og  saae  fortvivlet  hen  paa  os,  medens  han 
truttede  og  pustede  sine  Kinder  op,  gave  vi  os  til  at  vinke  med 
Hænderne  af  alle  Kræfter,  og  efter  nogle  Minuters  Forløb  lyk- 
kedes det  os  at  faae  ham  til  at  holde  inde. 

Vort  mangelfulde  Kjendskab  til  det  japanesiske  Sprog  paa 
det  militære  Omraade  forbød  os  at  bede  om  nærmere  Forkla- 
ring, og  vi  fortsatte  roligt  vor  Vej  op  mod  den  røde  Bygning, 
idet  vi  tænkte  os,  at  her  vilde  Gaaden  blive  løst. 

Dog  nej  —  atter  her  fortsattes  Forestillingen,  og  idet  vi 
traadte  ind  ad  Døren,  styrtede  en  Masse  Tjenere  os  imøde  og 
snarere  slæbte  end  førte  os  op  i  en  stor  Sal,  hvor  der  strax 
blev  budt  The. 

Ved  Hjælp  af  Tegn  og  Fagter  og  det  lidet  Japanesiske, 
som  vi  kunde,  forklarede  vi  dem  da,  hvad  vi  vilde,  og  gjorde 
ogsaa  et  Forsøg  paa  at  faae  dem  til  at  begribe,  hvem  vi  vare; 
men  det  Sidste,  troer  jeg  nok,  mislykkedes  fuldstændigt,  efter 
hvad  vi  senere  erfarede.  Den  kommanderende  General  var 
fraværende,  og  efter  en  Masse  Bøjninger  og  Dikkedarer  forlode 
vi  atter  denne  Hædersmands  Bolig  for  at  begive  os  til  Shiroet. 

Senere  hen,  omtrent  en  Time  efter  det  Skete,  kom  Admi- 
ralen for  at  faae  Tilladelse  til  at  bese  Shiroet,  og  der  var  saa- 
mænd  ikke  en  Sjæl,  der  tog  Notits  af  ham  med  Honnørmarsch 
og  lignende.  Da  vi  kom  tilbage  til  vort  Logis,  fortalte  vi  ham, 
hvorledes  det  var  gaaet  os,  og  han  gav  sig  til  at  le  rigtig 
hjerteligt;  thi  hele  Modtagelsen  havde  naturligvis  været  tiltænkt 
ham  og  ikke  os.  Japaneserne  havde  selvfølgelig  ventet,  at  vi 
vare  komne  i  Uniform;   men,  da  de  saa  ved  Ankomsten  saae, 

at  vi  Alle  vare  civile,  havde  de  hos  Tolken  forhørt  sig  om, 
hvem  af  dem,  der  var  Admiralen,  og  hvorledes  de  kunde 
kjende  ham  fra  de  Andre.  Da  han  nu  havde  et  meget  stort 
Fuldskjæg,  havde  Tolken  sagt  dem,  at  paa  dette  kunde  de 
kjende  ham;  men  nu  vilde  Skjæbnen,  at  netop  vi  Tre,  som 
vare  tagne  sammen  hen  til  Generalens  Bolig,  Alle  havde  Fuld- 
skjæg, og  saa  var  det  jo  umuligt  for  den  gode  japanesiske  Vagt 
at  se,  hvem  der  var  Admiralen;  de  havde  da  taget  os  alle  for 
Admiraler,  og  deraf  kom  denne  fortvivlede  Honnørmarsch  og  alt 
det  Øvrige.  Men  den,  som  morede  sig  mest  over  det,  det  var 
Admiralen  selv. 

Det  varede  ikke  mange  Minuter,  inden  vi  saae  det  skin- 
nende hvide  Shiro,  hvis  underlige  Taarne  med  sine  mange 
Etager  toge  sig  glimrende  ud  i  den  nedgaaende  Sols  Straaler, 
som  bragte  de  to  store  Drager  af  Guld  paa  det  højeste  Taarn 
til  at  skinne  med  saa  stærk  en  Glans,  at  hele  Bygningen  fik 
noget  Feagtigt  ved  sig.  Efter  Sigende  skulle  disse  to  Dragers 
oprindelige  Værdi  have  været  to  Millioner  Dollars,  og  det  er 
jo  ikke  saa  lille  en  Værdi  at  sætte  op  paa  Toppen  af  et  Tag. 
Dog  have  de  nu  en  langt  ringere  Værdi,  idet  de  to  Gange  ere 
blevne  omstøbte,  og  hver  Gang  blev  en  Del  af  Guldet  erstattet 
med  Sølv  og  Kobber.  Første  Gang  skete  denne  Omstøbning  i 
Aaret  1741,  circa  116  Aar  efter  den  oprindelige  Støbning,  og 
anden  Gang  var  det  omtrent  halvtredsindstyve  Aar  efter,  saa 
at  Værdien  af  denne  Skat  nu  kun  anslaaes  til  circa  360,000  Frcs. 
Disse  Drager  have  da  ogsaa  engang  i  Tiden  opvakt  Menneskenes 
Begjærlighed  og  ere  derfor  nu  omgivne  af  et  Jerngitter.  Maa- 
den,  hvorpaa  man  i  sin  Tid  havde  tænkt  at  sætte  sig  i  Besid- 
delse af  denne  Skat,  var  ret  ejendommelig,  og  man  kan 
egentlig  kun  tænke  sig,  at  en   saadan  Ide  kunde  udklækkes  i 

en  Japanesers  Hjerne.  Han  havde  fabrikeret  en  uhyre  Drage 
af  Papir,  og  Meningen  var  at  hænge  en  stor  Jernkrog  under 
denne  og  saa  en  Dag  i  stærk  Blæst  at  trække  den  hen  over 
Skatten  og  løfte  denne.  Men  Sagen  blev  opdaget,  og  efter 
hvad  der  blev  mig  fortalt,  maatte  Fyren  bøde  med  Livet  for 
sin  Opfindsomhed.  Den  ene  af  disse  Drager  har  forøvrigt 
været  i  Evropa  og  var  udstillet  paa  Wienerudstillingen ,  hvor 
den  vakte  almindelig  Opsigt. 

Slottet  er  omgivet  af  tre  Grave,  og  derover  fører  Broer,  der, 
som  det  er  Tilfældet  ved  alle  japanesiske  Fæstningsanlæg, 
mærkeligt  nok  ere  faste. 

Igjennem  en  vældig,  jernbeslaaet  Træport  kommer  man 
ind  i  Hovedtaarnet,  som  med  sine  Etager  og  mange  Udbygninger, 
kronede  af  disse  snurrige,  bøjede  Tage,  rager  op  over  hele 
Komplexet.  Dette  Taarn  er  da  ogsaa  at  betragte  som  den 
egentlige  Fæstning  og  byggedes  1608  efter  Shogunen  Seyasus 
Ordre,  og  efter  gamle  japanesiske  Optegnelser  skal  der  til  dette 
Arbejde  og  til  at  grave  Grave  og  opkaste  Volde  være  anvendt 
over  halv  sjette  Million  Koku.  (Koku  er  med  Hensyn  til  Vær- 
dien en  meget  variabel  Størrelse,  der  angiver  Prisen  paa  et 
Pund  Ris). 

Der  er  noget  mærkelig  Solidt  over  den  gamle  Fæstning, 
som  knejser  her  paa  Nagoya-Sletten;  de  tykke  Kampestensmure, 
som  rejse  sig  fra  Bunden  af  den  inderste  Grav  og  helde  ind- 
over, give  den  Udseende  af,  at  dette  Menneskeværk  med  sit 
brede  Fundament  ikke  hører  til  dem,  som  forsvinde  i  Tidens 
Strøm.  Men  dog  er  Intet  her  i  dette  Land  med  sin  smilende 
Natur  uforgængeligt;  thi  hele  den  opgaaende  Sols  Land  hviler 
som  paa  een  stor  Vulkan,  der  aarligt  kræver  sine  Ofre,  og  som 
endda  fra  Tid  til  anden  omstyrter  Bjerge  og  danner  Søer,  hvor 

man  før  gik  tørskoet.  Lad  os  dog  haabe,  at  denne  Kolos  maa. 
blive  skaanet,  for  at  den  i  Tiderne  kan  staa  som  et  mærk- 
værdigt Minde  om  gammel  japanesisk  Kunst  og  Kultur. 

Skummelt  og  trist  er  der  i  dette  store  Taarn,  hvor  vi  efter- 
haanden  gjennemvandre  Etage  efter  Etage,  der  stadigt  aftage  i 
Fladeindhold,  og  som  tiltrods  for  de  mange  Skydeskaar  i 
Muren  kun  vare  daarligt  oplyste,  da  disse  Aabninger  lukkes  af 
Porte,  og  vi  jo  ikke  kunde  forlange,  at  Opsynsmanden  skal 
lukke  dem  alle  op  for  at  skaffe  os  Lys;  det  vilde  da  vel  ogsaa 
mindst  tage  ham  en  Dag  eller  to,  saa  mange  er  der. 

Hundrede  og  nitten  Trappetrin  have  vi  maatte  passere  for 
at  naa  øverst  op,  hvor  vi  strax  give  os  til  at  lukke  saa  mange 
Porte  som  muligt  op  for  at  faae  Lys,  Luft  og  Udsigt.  Opsyns- 
manden seer  fortvivlet  paa  os,  han  skal  jo  lukke  dem  alle  igjen; 
men  det  faaer  nu  være  det  Samme;  thi  han  kan  jo  altid  faae 
Udsigten  at  se;  men  det  kunne  vi  ikke. 

Igjennem  det  smalle  Skydeskaar  se  vi  ud  paa  den  lange, 
brede  Slette,  hvor  Floden  som  en  Snog  af  Sølv  bugter  sig 
imellem  Rismarkerne,  og  begge  Sider  belyses  Bjergene  i  Bag- 
grunden af  den  nedgaaende  Sol,  som  giver  dem  et  fint,  rødligt 
Skjær. 

Hvor  vi  dog  passe  daarligt  til  disse  Omgivelser,  som  vi 
staa  her  i  vor  kjedelige  evropæiske  Dragt!  Ja,  hvad  der 
mangler  her,  er  Japanesere  i  Rustning  med  Bue  og  Pile.  Fra 
disse  Skydehuller  have  de  staaet  og  holdt  Øje  med  Fjenden, 
som  rykkede  frem  paa  Sletten,  og  naar  han  saa  kom  paa  Skud- 
vidde, have  de  med  sikker  Haand  strammet  Buestrengen  og 
sendt  Pilen  hvinende  ud  igjennem  Luften. 

Og  nu  staae  vi  her  i  Ulstercoats  og  med  Spadserestok! 
Ja,    Alle  som  Een  finde   vi    os  selv  latterlige  —  vi  have  en 

bestemt  Fornemmelse  af,  at  vi .  slet  ikke  passe  i  Landskabet, 
som  man  siger  paa  Dansk! 

Naa,  der  er  nu  ikke  Tid  til  at  anstille  lange  Betragtninger; 
det  bliver  snart  mørkt,  og  der  er  Meget  at  se  endnu. 

Atter  de  mange  Trin  ned  igjen,  og  hver  Gang  vi  passere 
det  lille  firkantede  Hul,  hvor  Trappen  fører  igjennem  det  solide 
Bjælkeslag,  som  adskiller  to  Etager  fra  hinanden,  stoppe  vi  op 
og  grunde  paa,  hvorledes  man  i  sin  Tid  har  faaet  de  svære 
Træstammer  førte  herop. 

Allernederst  og  i  Midten  af  denne  store  Bygning  ligger 
Borgens  stensatte  Brønd,  hvorfra  vor  Ledsager  haler  en  Pøs 
Vand  op,  for  at  vi  skulle  smage  paa  det;  thi  Brønden  er  be- 
kjendt  for  sin  Dybde  og  sit  gode  Vand. 

I  Udhusene  findes  den  egentlige  Beboelseslejlighed,  og  her 
bliver  pludselig  vor  Cicerone  meget  veltalende  for  at  forklare 
os  Vægmaleriernes  og  Lofternes  prægtige  Skulpturarbejder.  I 
Sal  efter  Sal  beundre  vi  de  gamle  Kunstneres  naturtro  Teg- 
ninger, som  for  Størstedelen  forestille  Landskaber  eller  Dyr. 
Smukke  Træudskjæringer  danne  pragtfulde  Rammer  for  disse 
Kunstværker,  hvoraf  især  eet,  der  forestiller  de  fire  Aarstider, 
tiltrækker  sig  vor  Opmærksomhed.  Det  maa  have  været  gode 
Farver,  som  man  anvendte  dengang;  thi  alle  Kulører  fremtræde 
endnu  klart  og  tydeligt.  Over  Dørene  findes  der  nydelige  Træ- 
udskjæringer, og  fint  ciselerede  Stykker  af  forgyldt  Kobber 
pryde  Væggene  i  de  større  Sale.  Tiltrods  for  al  denne  Rig- 
dom af  Kunst  er  her  dog  saa  underlig  tomt  og  indelukket. 
Her  mangler  ogsaa  Noget  for  at  gjøre  det  Hele  komplet.  De 
fleste  af  disse  Sale  vare  fordum  Opholdssted  for  Borgherren  og 
hans  Officerer  med  Koner  og  Børn,  men  hovedsagelig  dog  for 
de  Sidste.    Ja,  naar  der  blot   havde  været  nogle  Mousmeer  i 

deres  klædelige  Dragter;  det  vilde  rigtignok  have  livet  det  nu 
saa  tomme  Rum  betydeligt  op!  I  det  næste  Hjørne  af  den 
svære,  firkantede  Mur,  som  indhegner  hele  Fæstningen,  ligger 
et  mindre  Taarn,  opført  nogle  Aar  efter,  og  ligesom  hele  Muren 
er  ogsaa  dette  forsynet  med  Skydeskaar. 

Vi  havde  vel  tilbragt  en  Time  med  at  gaa  rundt  i  denne 
mærkelige,  gamle  Bygning,  og  idet  vi  kom  ud  af  Porten  og 
havde  givet  Opsynsmanden  hans  velfortjente  Drikkeskilling,  for 
hvilken  Gave  han  gjorde  en  Uendelighed  af  Bøjninger,  vendte 
jeg  mig  uvilkaarlig  om  og  betragtede  dette  Monument  fra  de 
svundne  Dage.  Tanken  om  alt  Det,  der  i  sin  Tid  var  foregaaet 
indenfor  disse  Volde  og  Grave,  betog  mig,  og  selv  da  jeg  var 
kommen  op  i  min  lille  Kaleschevogn,  og  Manden  vilde  løbe 
med  mig,  stoppede  jeg  ham  og  vendte  mig  om  for  endnu  en- 
gang at  betragte  den  stolte  gamle  Bygning.  Ja,  den  havde  en 
underlig  Tiltrækningskraft  for  mig,  og  senere  hen  paa  Aaret,  i 
Avgust  Maaned,  var  det  især  Tanken  om  at  gjense  den,  som 
fik  mig  til  at  rejse  tværs  igjennem  Japan  fra  den  lille  By  Tsu- 
ruga  paa  Vestkysten  hertil. 

I  fuld  Fart  rullede  vi  nu  ind  til  Byen  igjen;  inden  vi  havde 
naaet  vor  Bolig,  var  Mørket  faldet  paa,  og  det  underlige,  urolige 
Lys  fra  Tusinder  af  tændte  Papirslanterner  i  de  aabne  Huse 
tilligemed  den  stærke  Færdsel  i  Gaderne  bragte  En  snart  paa 
andre  Tanker.  Paa  engang  standsede  alle  tre  Vogne,  og  jeg 
var  lige  ved  at  sige  til  dem,  at  det  slet  ikke  var  her,  vi  skulde 
af;  men  saa  smilede  Manden  og  anmodede  mig  om  at  maatte 
tage  Noget  i  Vognen.  Vi  vare  nemlig  nu  komne  ind  paa  Byens 
Grund;  det  japanesiske  Politi  holder  strengt  paa,  at  der  skal 
være  Lygte  paa  Droskerne  efter  Mørkets  Frembrud,  og  Politiet 
er  ikke  til  at  spøge  med.    Min  Vognstyrer  tog  den  store,  gule, 

sammenklappede  Papirslanterne  under  Armen  og  løb  ind  i  det 
nærmeste  Hus  for  at  tænde  den;  efter  Masser  af  Taksigelser  og 
Bøjninger  fra  begge  Parter,  som  aabenbart  aldrig  havde  seet 
hinanden  før,  kom  han  tilbage,  og  afsted  gik  Vogntoget  igjen. 
Farten  tog  til,  efterhaanden  som  vi  nærmede  os  Bestemmelses- 

stedet,  og  Trækkerne  opmuntrede  stadigt  hinanden  ved  forskjellige 
Tilraab,  som  ogsaa  havde  til  Hensigt  at  advare  de  mange  Fod- 
gængere, som  enten  med  eller  uden  Haandlanterne  færdedes 
rundt  paa  Gaderne;  især  i  Svingene  omkring  Gadehjørnerne 
var  det  vist  ganske  praktisk  med  disse  Raab;  thi  man  drejede 
afsted  i  let,  hvirvlende  Fart. 

Klokken  kunde  vel  være  Sex,  da  vi  naaede  vort  Hus, 
her  var  der  beredt  os  en  morsom  Overraskelse  i  Form  af  en 
Indbydelse  til  Middag  hos  Byens  Generaler  og  Præfekten,  og 
for  at  vi  ikke  skulde  ulejlige  os,  skulde  Middagen  endogsaa 
holdes  i  vort  eget  Hus.  Ja,  det  var  noget  ganske  Andet,  at 
komme  til  at  spise  sammen  med  disse  Herrer  i  Stedet  for  at 
sidde  og  se  paa  hverandre,  og  vi  mødte  Alle  med  et  udmærket 
Humør  til  Festen,  der  blev  den  morsomste  Middag,  jeg  nogen- 
sinde har  været  med  til. 

Vi  gjorde  egentlig  en  løjerlig  Figur  i  vore  Rejsedragter  her 
i  denne  Forsamling,  hvor  Værterne  mødte  i  deres  højeste  Pragt; 
men  megen  Bagage  havde  der  jo  ikke  været  Tale  om  at  tage 
med  paa  denne  Rejse. 

For  at  begynde  med  de  civile  Avtoriteter,  var  der  altsaa 
Præfekten  og  hans  Sekretær,  hvilken  Sidste  engang  havde  været 
en  Sviptur  i  Amerika,  hvorfor  han  havde  sørget  for,  at  Bord- 
dækningen fik  et  civiliseret  Præg;  hvorledes  hans  Bestræbelser 
i  denne  Retning  vare  lykkedes,  skal  jeg  senere  komme  tilbage 
til.    Tæt  tilknappede  i  lange,  sorte  Diplomatfrakker  gjorde  disse 

to  Civilister  Indtryk  af  ikke  at  befinde  sig  vel;  selv  det  at  have 
Støvler  paa,  huede  dem  ikke  rigtigt,  og  de  have  vist  ikke  været 
mange  Minuter  i  Hjemmet  efter  denne  lille  Repræsentationsfest, 
før  de  kastede  hele  den  evropæiske  Udsmykning  og  krøbe  i 
deres  japanesiske  Kimonoer  (Klæder),  i  hvilke  man  anderledes 
frit  kan  bevæge  sig. 

De  militære  Avtoriteter,  tre  Generaler,  to  Oberster  og  en 
Major  marscherede  op  efter  den  militære  Etikettes  Regler  med 
sort  Snorefrakke,  Kepi,  Sabel  og  Taske,  Generalerne  med  Stor- 
kors og  de  Andre  med  Dekorationer,  svarende  til  Rangen.  For 
dem  var  det  jo  ogsaa  lettere;  thi  franske,  tyske  og  engelske 
Officerer  have  nu  skiftevis,  eftersom  den  ene  eller  den  anden 
Regering  var  i  Gunst  ved  Hoffet,  i  de  sidste  tyve  Aar  instrueret 
dem,  og  med  Hensyn  til  det  Ydre  er  det  i  alle  Tilfælde  lykkedes 
dem  ganske  godt  at  optræde  med  Værdighed.  Men,  besøger 
man  dem  i  deres  Hjem,  er  der  ikke  Mere  tilbage  af  Militæren 
med  det  evropæiske  Snit;  Familien,  og  som  oftest  Manden  selv, 
er  klædt  efter  japanesisk  Skik.  Naar  man  imidlertid  seer  dem 
komme  anstigende  i  den  militære  Pragt,  forundres  man  dog 
over,  at  de  kunne  skille  sig  saa  godt  fra  det.  Dertil  kommer 
ogsaa,  at  de  højere  Militære  som  oftest  udgaa  fra  Landets  bedste 
Familier,  og  i  alle  Tilfælde  gjælder  dette  for  Generalernes 
Vedkommende.  Man  kan  strax  høre,  at  der  er  Forskjel  paa 
Sproget,  og  efter  hvad  vor  Tolk  fortalte  os,  hører  det  med  til 
Etiketten  at  lade,  som  man  ikke  forstaaer  det,  naar  en  lavere 
Stillet  tiltaler  En,  og  stadigt  at  spække  sin  Tale  med  smaa  »Aa!« 

Efter  en  længere  Præsentation  gik  man.  tilbords,  og  jeg 
maa  tilstaa,  at  dette  frembød  et  ganske  ejendommeligt  Skue 
paa  Grund  af  sin  mærkelige  Opdækning.  Glas  og  Tallerkener 
i  alle  Størrelser  og  Former  og  et  Batteri  af  de  umuligste  Flasker 

gav  det  Hele  Udseende  af,  at  man  var  kommen  til  en  Avktion 
over  Glas  og  Porcelæn  istedetfor  til  et  dækket  Middagsbord. 
For  Resten  var  det  jo  let  at  begribe;  thi  alle  disse  Ting  vare 
naturligvis  Skrabsammen  fra  hele  Byen,  hvor  maaske  en  enkelt 
Gjenstand  af  de  hidbragte  Ting  i  Vedkommendes  Hjem  betrag- 
tedes som  en  evropæisk  Sjeldenhed  og  aldrig  kom  i  Brug,  lige- 
som vi  her  hjemme  samle  paa  japanesiske  Snurrepiberier.  I 
alle  Tilfælde  maatte  man  beundre  det  utrolige  Arbejde,  som  det 
sikkert  havde  kostet  at  stille  hele  dette  Apparat  paa  Benene. 

Byens  Stole  havde  man  jo  ogsaa  skrabet  sammen;  men  til- 
trods for,  at  der  var  flere  hundredtusinde  Indbyggere,  var 
Stolenes  Antal  kun  ringe,  og  flere  af  Værterne  maatte  nøjes 
med  smaa  Bænke  med  Puder.  Man  fik  næsten  ondt  af  disse 
gjæstfrie  Folk,  fordi  de  skulde  dømmes  til  den  Tortur  at  sidde 
paa  en  Stol,  hvilken  Hvilestilling  for  de  Flestes  Vedkommende 
var  dem  aldeles  uvant. 

Maden  var  egentlig  god  og  bestod  af  kogt  Fisk,  for- 
skjellige  Stege  og  til  Slutning  en  sød  Ret.  Men  Vinen  var  det 
frygteligste  Sammensurium  af  engelske  og  amerikanske  Elixirer, 
hvoraf  een  især  er  forbleven  i  min  Erindring,  da  jeg  næsten 
skoldede  mig  indvendig  ved  at  tage  en  god  Slurk  af  den,  og 
jeg  maa  vist  have  skaaret  et  skrækkeligt  Ansigt;  thi  min  venstre 
Sidemand,  Præfektens  Sekretær,  forklarede  mig  med  Stolthed, 
at  det  var  den  bedste  Bordeaux  fra  London;  men  hans  geo- 
grafiske Begreber  vare  maaske  lidt  forvirrede.  Der  var  ikke 
mange  Flasker  med  samme  Indhold:  man  fandt  baade  Kognac, 
Chartreuse,  Rom  og  Vermouth;  men  Meningen  var  saamænd 
god  nok. 

En  Oberst  kunde  lidt  Fransk,  og  Præfektens  Sekretær  lidt 
Engelsk;    for  Resten    gik  Konversationen    paa   Japanesisk   ved 

Tolk;  men  jeg  maa  dog  indrømme,  at  vi  Alle  gjorde  vort 
Bedste  for  saa  ofte  som  muligt  at  remse  de  faa  japanesiske 
Ord  op,  som  vi  kjendte;  desværre  -bleve  de  dog  ikke  altid 
rigtig  forstaaede.  Alligevel  blev  der  holdt  en  hel  Del  Taler, 
og  Tolken  fik  saamænd  ikke  megen  Madro;  men  Stemningen 
var  ogsaa  meget  livlig  hele  Tiden.  Ja,  den  stakkels  Tolk!  Hver 
Gang  En  vilde  tale,  maatte  han  frem  og  holde  Talen  paa  to 
Sprog,  og  Talernes  Række  var  uendelig. 

I  den  gladeste  Stemning  rejste  vi  os  fra  Bordet  og  troede, 
at  vi  om  lidt  skulde  synke  hen  i  Morfevs'  bløde  Arme,  men 
vore  gentile  Værter  havde  nu  arrangeret  en  lille  Aftenunder- 
holdning, som  egentlig  var  det  Bedste  ved  det  Hele.  Paa 
Hosesokker  gik  vi  Arm  i  Arm  fra  Bordet  ind  i  en  stor  Stue, 
hvor  vi  bleve  ikke  lidet  forbavsede  over  foran  et  stort  Skjærm- 
brædt  at  se  et  helt  Balletkorps  med  tilhørende  Orkester  op- 
stillet.    I  Sandhed,  en  smuk  Opmærksomhed! 

1  en  Fart  bleve  Stedets  faa  Stole  stillede  op  til  de  Ældre, 
medens  vi  Yngre  paa  japanesisk  Vis  satte  os  paa  Gulvet.  Dog 
varede  det  ikke  længe,  efterat  Forestillingen  var  begyndt,  før 
end  vore  japanesiske  Værter  tiltrods  for  Storkors  og  al  militær 
Værdighed  indtoge  den  samme  Stilling  og  gave  Stolene  en  god 
Dag,  og  da  Humøret  nu  var  oppe,  forklarede  de  os  rent  ud, 
at  nu  kunde  de  ikke  længere  holde  ud  at  sidde  paa  disse 
Apparater. 

Tilskuernes  Gruppe  var  paa  denne  Maade  bleven  ret  ejen- 
dommelig, og  inden  Forestillingen  begyndte,  vidste  man  ikke 
rigtig,  om  det  var  Danserindernes  Gruppe  eller  vor,  der  tog 
sig  morsomst  ud.  Admiralen  dannede  Midtpunktet,  og  han  var 
den  Eneste,  som  paa  dette  Tidspunkt  endnu  benyttede  sig  af 
en    saa   almindelig  Gjenstand    som  en   Stol.     Rundt  om   dette 

Midtpunkt  laa  i  mere  eller  mindre  umulige  Stillinger  franske 
Officerer,  japanesiske  Generaler  og  andre  veldekorerede  Herrer 
og  endelig,  ikke  at  forglemme,  de  civile  Øvrighedspersoner, 
indsnørede  i  deres  Diplomatfrakker. 

Danserinderne  og  Orkestret  dannede  ogsaa  en  Gruppe,  der 
nok  var  værd  at  betragte,  og  især  da  det  for  de  Flestes  Ved- 
kommende var  første  Gang,  at  et  saadant  Balletkorps  blev  os 
præsenteret. 

For  at  begynde  med  Orkestret,  saa  bestod  det  af  tre  ældre 
Damer  med  dejlige  sortlakerede  Tænder,  hvilket  gav  dem  det 
ægteskabelige  Stempel,  og  desuden  af  tre  ganske  unge  Piger 
paa  circa  otte  Aar.  Næsten  lydløst  indtoge  de  deres  Plads  paa 
Rad,  siddende  paa  Gulvet,  de  tre  Første  bevæbnede  hver  med 
sin  Guitar  (Skemisennen),  og  de  tre  Sidste  hver  med  et  Rabalder- 
instrument, der  havde  Form  som  et  Timeglas  og  gjorde  Tjeneste 
som  en  Slags  Tromme. 

Corps  de  ballet  bestod  af  ti  Damer,  som  efter  det  konge- 
lige Theaters  Regulativ  maatte  rangere  saaledes,  at  der  var  to 
Solo-  og  otte  Se-  dels    vare  disse  to 


konddanserinder ; 


Primadonnaer  mere 

pragtfuldt  paaklædte  end  de  øvrige,  og  dels  agerede  de  altid  i 
første  Række  under  Dansen,  medens  de  andre  hovedsagelig 
indskrænkede  sig  til  at  synge  og  gjøre  nogle  Haandbevægelser; 
men,  da  nu  japanesisk  Dans  for  en  stor  Del  bestaaer  i  at  be- 
væge Armene  fra  den  ene  yndefulde  Stilling  til  den  anden,  tør 
jeg  ikke  uden  videre  indskrænke  deres  Rolle  til  simpelt  hen  at 
være  Figurantinders. 

Saa  begyndte  Dansen;  de  to  Primadonnaer  traadte  frem, 
bagved  stillede  de  otte  Andre  sig  op  i  een  Række,  og  samtidigt 
begyndte  Orkestret  at  spille.  Det  var  Stedets  Nationaldans, 
Løvedansen,  som  vi  skulde  overvære,  og  i  den  Anledning  ud- 
smykkede Primadonnaerne  sig,  den  ene  med  et  uformelig  stort 
Løvehoved  ovenpaa  sit  eget  Hoved  og  den  anden  med  et  noget 
mindre  Rævehoved,  hvilke  aparte  Forklædninger  fuldstændigt 
skjulte  deres  smaa,  nydelige  Ansigter  med  de  skjælmske, 
skjæve  Øjne. 

Det  var  absolut  Noget  for  den  evropæiske  Sædeligheds 
Bevarere  at  se  en  saadan  japanesisk  Ballet,  hvor  Kvinderne 
møde  i  deres  lange  Kimonoer,  der  kun  løftes  saa  meget  op,  at 
man  akkurat  seer  Fødderne,  som,  befriede  for  de  klodsede 
Sandaler,  enten  ere  nøgne  eller  ogsaa  kun  dækkede  af  de  sæd- 
vanlige, hvide  Sokker,  hvor  Tommeltaaen  ved  en  Indsyning  er 
adskilt  fra  de  andre  Tæer.  Kun  et  meget  lille  Fladerum  be- 
nytter den  japanesiske  Danserinde  under  sin  Dans.  Alt  bestaaer 
i  at  indtage  yndefulde  Stillinger,  og  Armene  ere  i  stadig  Be- 
vægelse fra  den  ene  Stilling  til  den  anden,  saa  at  man  næsten 
kan  sige,  at  hun  har  mere  Brug  for  sine  Arme  og  Hænder  end 
for  sine  Ben.  Disse  Danserinder  have  en  utrolig  Bevægelighed 
i  Haandleddene,  og  naar  de  af  og  til  holde  Armene  stille  og 
bevæge  Hænderne  alene,  sidder  man  i  Begyndelsen  og  er  bange 

for,  at  de  skulle  vride  dem  af  Led.  Undertiden  et  lille  kjækt 
Tramp  i  Gulvet  med  den  ene  Fod  og  af  og  til  et  lille  Hop, 
men  for  Størstedelen,  som  sagt,  Grupperinger  i  plastiske  Stil- 
linger med  yndefulde  Bøjninger  i  Hofterne  —  ja,  det  er  Japa- 
neserindens  Dans. 

Orkestret  synger  og  spiller  ved  hele  Forestillingen  under 
Ledelse  af  den  ældste  gifte  Kone,  og  naar  Danserinderne  gjøre 
en  eller  anden  større  Bevægelse,  bliver  Sangen  kraftigere  og 
gaaer  næsten  over  til  opmuntrende  Tilraab,  men  synker  strax 
efter  ned  til  denne  slæbende  og  snøvlende  Toneart,  som  er 
Japaneserinderne  egen. 

Kun  naar  Danserinden  bliver  ivrig,  tager  Musiken  til  i 
Kraft,  Bækkener  og  Trommer  overdøve  næsten  Skemisennens 
blide  Toner,  og  der  er  noget  Pudsigt  ved  den  Iver,  hvormed 
de  smaa  Piger  behandle  deres  Instrumenter ;  men-  man  har  dog 
stadig  en  Fornemmelse  af,  at  der  er  en  god  Ledelse  i  dette 
Orkester. 

Under  alt  dette  indtage  Sekonddanserinderne  den  ene 
graciøse  Stilling  efter  den  anden,  idet  de  synge  den  til  Dansen 
hørende  Nationalsang,  og  naar  Primadonnaens  Dans  bliver 
hurtigere,  kommer  der  ogsaa  en  vis  Fart  i  Bevægelserne  over 
hele  Linien. 

En  lille  Time  varede  denne  morsomme  Præsentation,  vore 
Værter  rejste  sig  op  og  rettede  paa  de  derangerede  Fjer;  men 
men  det  var  dem  dog  umuligt  at  falde  ind  igjen  i  de  gamle, 
værdige  Folder.  Vi  takkede  Alle  for  den  smukke  Forestilling, 
og  det  saae  desværre  ud  til,  at  det  Hele  nu  var  forbi;  thi 
Corps  de  ballet  begyndte  allerede  at  pakke  sammen  og  vilde 
til  at  forlade  Lokalet,  da  den  yngste  Lieutenant  foreslog,  at  nu 
skulde  ogsaa  vi  have  os  en  Dans.   Dette  Forslag  vandt  almindelig 

Tilslutning  fra  alle  Sider,  og  Admiralen  erklærede  kun,  at  han 
vilde  forbeholde  sig  at  blive  siddende  paa  sin  Stol. 

Først  gjorde  vi  et  Forsøg  paa  at  danse  Vals  eller  Polka 
med  Damerne;  men  det  var  i  høj  Grad  mislykket;  der  maatte 
virkelig  findes  paa  noget  Andet  nu,  da  vi  havde  paataget  os  at 
lede  Dansen.  En  stor  Ronde  gjennem  alle  Stuerne  som  paa 
et  evropæisk  Bal  —  ja  det  var  absolut  Noget,  som  de  japane- 
siske  Damer  og  Herrer  ikke  kjendte.  Som  sagt,  saa  gjort; 
Enhver  af  os  styrtede  uden  videre  hen  og  tog  et  Par  japane- 
siske  Avtoriteter  ved  hver  Haand  og  anbragte  dem  og  os  selv 
mellem  Damerne,  og  nu  gik  det  lange  Tog  i  en  susende  Fart 
med  den  svære  Lieutenant  i  Spidsen  rundt  igjennem  Stuerne 
under  smaa  Hvin  fra  Damernes  og  krampagtig  Latter  fra  Her- 
rernes Side.  Saaledes  holdt  vi  ud  i  et  Kvarters  Tid,  da  en 
ældre  General  snublede,  hvorved  Alle  faldt  over  hverandre  enten 
med  eller  imod  deres  Vilje,  saa  at  der  foran  vor  egen  Admirals 
Fødder  opstod  en  stor  Bunke,  hvor  Officerer,  civile  Avtoriteter, 
Danserinder,  Storkors,  Orkesterdamer,  Generaler  og  vi  laa  i  den 
syndigste  Forvirring. 

Først  ved  Midnat  slumrede  vi  ind  i  vore  pragtfulde  Sove- 
poser af  Silke  for  at  udhvile  os  efter  Dagens  Anstrængelser  og 
styrke  os  til  Afrejsen,  der  skulde  gaa  for  sig  næste  Morgen. 

Klokken  kunde  vel  være  Otte,  da  jeg  skubbede  Papirsvæggen 
tilside  for  at  se  paa  Vejret.  Nede  paa  Gaden  holdt  to  elegante 
Landauere,  aabenbart  bestemte  til  os,  og  jeg  troer,  at,  om  de 
høje  Avtoriteter  havde  budt  os  Kameler  at  ride  paa,  var  jeg 
ikke  bleven  mere  forbavset  derover  her  i  denne  Afkrog.  Selv- 
følgeligt var  det  en  fin  Opmærksomhed  at  sende  Stadens  eller 
rettere  Generalens  to  eneste  Vogne,  som  aabenbart  vare  Byens 
Stolthed,   da  det  var  de  første  Vogne,   man   nogensinde  havde 

haft,  og  dertil  splinter  nye;   men  jeg  havde  dog  hellere  seet 
dem  Pokker  i  Vold  —  de  passede  jo  slet  ikke  til  hele  Resten. 

Klokken  Halvni  rullede  vi  afsted  med  en  Oberst  i  hver  Vogn 
som  Vært  og  to  Capitainer  tilhest  som  Eskorte  for  det  smag- 
fulde Optog,  som  kjørte  rundt  i  Byen  med  os.  Hvert  Øjeblik 
vare  vi  ved  at  kjøre  Folk  over,  da  Stedets  Beboere  aabenbart 
slet  ikke  vare  vante  til  dette  Befordringsmiddel,  som  jo  der- 
imod dagligt  sees  i  Brug  hos  Evropæerne  i  de  aabne  Byer.  At 
dette  Optog  vakte  en  vis  Opsigt,  var  en  Selvfølge;  men,  hvad 
der  især  forekom  os  iøjnefaldende,  var  den  Ærefrygt,  det  be- 
tragtedes med;  thi,  hvor  vi  kom  frem,  modtoge  Indbyggerne  os 
med  Bøjninger. 

Frokosten  blev  indtaget  i  et  Thehus;  Klokken  Ti  rullede  vi 
op  foran  den  lille  Jernbanestation,  hvor  alle  Byens  Honoratiores 
vare  forsamlede  til  Afskedskur,  og  den  tog  da  ogsaa  en  antagelig 
Tid;  men  Toget  kunde  jo  sagtens  vente  ved  en  saadan  Lejlighed. 

Lokomotivet  gav  omsider  sit  sædvanlige  Fløjt,  afsted  susede 
vi  igjennem  Nagoya-Sletten,  og  snart  forsvandt  Byen  og  tilsidst 
Shiroets  mægtige  Taarne  med  sine  gyldne  Drager,  der  luede  i 
Solen;  det  var  det  sidste  Farvel. 

Tilfældigt  fik  jeg  fat  i  en  gammel  Avis  i  en  af  mine 
Lommer;  den  var  dansk.  Jeg  foldede  den  ud  og  gav  mig  til 
at  læse  dens  Indhold  fra  Ende  til  anden,  om  det  saa  var  Aver- 
tissementerne; thi,  kan  man  ikke  tale  sit  Modersmaal,  er  det 
dog  altid  et  Surrogat  at  kunne  læse  det.  Efter  et  langvarigt 
Ophold  i  min  Lomme  var  den  bleven  saa  laset,  at  jeg  havde 
Møje  med  at  holde  den  sammen,  medens  Toget  raslede  afsted; 
men  det  lykkedes  mig  dog,  og  jeg  fordybede  mig  i  et  Foredrag 
om  Kjøbenhavns  Befæstning,  holdt  af  en  Landofficer  paa  en 
eller  anden  Kro  ude  paa  Landet.    Jeg  læste  om  Garderhøjfortet, 

Oversvømmelsen,  og  Gud  veed  hvad,  indtil  jeg  henfaldt  i  dyb 
Beundring  over  den  danske  Kvinde,  som  tog  Del  i  denne 
Forsvarsbevægelse  ved  at  kjøbe  Kanoner,  og  jeg  blev  begejstret 
over  den  Fædrelandskærlighed,  der  paa  eengang  var  blusset  op 
i  vort  lille  Folk;  det  mindede  jo  ligefrem  lidt  om  Frankrig, 
hvor  man  altid  er  enig,  naar  det  gjælder  Landets  Forsvar. 

Men  saa  kom  Reaktionen;  den  medfødte  Lyst,  man  har  til 
at  drage  Paraleller,  fik  Overhaand  over  min  Beundring  for  det 
Folk,  hvortil  jeg  hørte.  Jeg  kigede  ud  af  Vinduet  og  fik  et 
sidste  Glimt  at  se  af  Shiroet.  Ligesom  dette  vilde  Kjøbenhavns 
Befæstning  vel  om  et  Par  Hundrede  Aar  staa  som  et  Minde 
om  fordums  Befæstningskunst;  en  japanesisk  Turist  vilde  maaske 
komme  her,  og  medens  jeg  i  Aanden  havde  seet  japanesiske 
Krigere  i  deres  maleriske  Dragt,  vilde  han  se  Artilleriofficerer 
med  røde  Striber  ned  ad  Benklæderne  vandre  rundt  paa  Voldene 
ved  vore  Forter.  I  sin  Baedecker  havde  han  læst  om,  hvad 
disse  storartede  Anlæg  havde  kostet  og  saa  vilde  han  sige 
til  sig  selv:  »Nej,  hos  os  kom  vi  lettere  fra  det  i  Fortiden: 
Fyrsten  lod  kun  Folket  slæbe  og  gav  dem  ingenting  for  det; 
ja,  det  var  herlige  Tider!«  — 

—  Kulden  begynder  nu  efterhaanden  at  indfinde  sig,  efter- 
som vi  stige  tilvejrs;  istedetfor  den  smilende  Dal  komme  vi 
ind  i  snevre  Bjergkløfter,  og  paa  lange  Strækninger  seer  man 
ikke  et  Hus.  Men  ogsaa  her  er  der  smukt,  om  end  en  anden 
Slags  Skjønhed  fængsler  os  i  disse  afsides  liggende  Egne,  hvor 
Alt  er  dækket  af  Sne,  og  hvor  de  mange  udbrændte  Kratere 
og  forrevne  Klippepartier  give  Landskabet  et  barskt  og  vildt 
Præg.  Af  og  til  stoppe  vi  ved  en  lille  Station,  hvor  enkelte 
Bønder  staa  og  vente  paa  Toget,  saa  godt  som  Alle  indhyllede 
i   røde   Uldtæpper:    et  Produkt  af  evropæisk   eller  amerikansk 

Industri.  Alle  stirre  de  forbavsede  paa  os;  de  kunne  aabenbart 
ikke  forstaa,  hvad  vi  ville  heroppe  paa  denne  Aarstid.  Endelig 
ere  vi  da  naaede  op  til  en  ganske  antagelig  Højde,  og  atter 
gaaer  det  nedad  imod  mere  beboede  Egne.  Husenes  Antal 
voxer,  Landskabet  bliver  venligere,  Temperaturen  stiger,  til- 
sidst  se  vi  den  milelange  Biwasø  ligge  som  en  stor,  blygraa 
Masse  for  vore  Fødder,  og  kort  efter  standser  Toget  i  den 
lille  By  Nagahama,  hvor  vi  staa  af  for  atter  at  befare  det  vaade 
Element,  som  rigtignok  kun  er  ferskt. 

Det  har  sneet;  i  de  smalle  Gader  er  der  et  frygteligt  Uføre, 
og  vi  vandre  i  Mudder  til  op  over  Anklerne.  Endnu  er  der  en 
Time  til,  at  den  lille  Damper,  som  besørger  Vintertjenesten  her 
paa  Søen,  skal  afgaa,  og  vi  søge  derfor  ind  i  en  Shoya  (Thehus) 
for  at  nyde  en  Kop  The  og  faae  os  en  Passiar  med  Stedets 
Beboere.  Ogsaa  herovre  begynder  man  strax  at  tale  om  Vejret, 
naar  man  ikke  veed,  hvad  man  skal  sige  til  en  Fremmed,  og 
de  smaa  Mousmeer  i  Thehuset  indlede  efter  de  sædvanlige 
Bøjninger  strax  Konversationen  med:  »Taksan  samui«  (»Meget 
koldt»),  hvilket  vi  selvfølgeligt  strax  indrømme.  Man  kan  saa- 
mænd  ogsaa  se  paa  dem,  at  det  er  koldt;  de  ere  ganske  blaa 
i  Ansigtet  til  Trods  for  Sminke  og  andre  Toiletsager.  Den 
Varme  gjør  ligefrem  godt,  og  det  er  behageligt  at  faae  Fingrene 
tøede  op  over  Chibashien,  Fyrfadet,  omkring  hvilket  vi  Alle 
sidde  paa  Hug  for  at  faae  Plads. 

Ved  Tolvtiden  kom  vi  afsted;  men  det  var  ikke  nogen 
hurtig  Befordring,  den  gamle  Trædamper  frembød;  thi  det  varede 
halvfjerde  Time,  inden  vi  naaede  Otsu  ved  den  anden  Ende 
af  Søen.  Tiltrods  for,  at  det  var  koldt,  kunde  vi  dog  ikke 
nænne  at  gaa  ned,  saa  smukt  var  her.  Overalt  strakte  Sneen 
paa  de  høje  Bjerge  sig  lige  ned  til   det   blaagraa  Vand,  og  af 

og  til  sprang  en  Pynt  frem  med  en  lille  Landsby,  hvor  et 
gammelt,  forladt  Shiro  ragede  op  over  de  andre  Bygninger. 
Det  var  nok  smukt;  men  den  mørkegraa  Himmel  gav  det  Hele 
et  trist  Præg;  jeg  mindes,  at  jeg  senere  hen  paa  Sommeren, 
da  jeg  atter  saae  denne  store  Indsø  under  klar  Himmel  og  om- 
given af  grønne  Skraaninger,  fandt  den  endnu  mere  tiltalende. 
Efter  et  kjedeligt  Ophold  i  Otsu,  hvor  vi  vadede  rundt  i 
de  mudrede  Gader  i  Mulm  og  Mørke  for  at  vente  paa  Togets 
Afgang,  kom  vi  endelig  til  Kioto,  den  hellige  Stad,  og  det  kan 
nok  være,  at  de  sultne  Maver  satte  P'art  i  vore  Jinrikshamænd. 
Klokken  var  vel  Halvti,  da  vi  rullede  op  for  Døren  til  Yami 
Hotel,  hvor  der  efter  engelsk  Koloniskik  serveredes  Middag 
med  mange  kraftige  Retter.  Lidt  fik  jeg  jo  seet  af  Byen  næste 
Formiddag,  men  ikke  meget,  og  efter  en  Jernbanetur  paa  tre 
Timer  naaede  vi  Kobe,  hvor  vort  flydende  Hjem  allerede  havde 
ligget  opankret  over  et  Døgn. 


VII. 


KAGOSHIMA  — HAKODATE. 


Underligt  kan  det  jo  synes  saaledes  i  samme  Kapitel 
netop  at  omtale  de  to  Byer,  som  ligge  længst  fra  hin- 
anden i  den  opgaaende  Sols  Land.  Nogen  egentlig  Grund 
dertil  har  jeg  heller  ikke;  men  jeg  troer,  at  de  ere  blevne  for- 
enede i  min  Erindring,  fordi  jeg  paa  begge  Steder  saa  at  sige 
dagligt  overværede  de  japanesiske  Skuespil,  hvorved  jeg  for- 
staaer  Brydekampe  og  Theaterforestillinger.  Meget  er  der  ellers 
ikke  at  se  i  disse  Byer,  mest  dog  i  Kagoshima. 

Vejret  kan  være  barskt  ved  Vintertid  paa  denne  Tur  Sønden 
om  Japan;  Van  Diemens  Strædet  har  da  heller  ikke  noget  godt 
Ry  paa  sig,  hvad  Blidhed  angaar,  og  det  havde  vi  ogsaa  selv 
erfaret  tidligere  Gange;  men  denne  Gang  vare  vi  begunstigede 
af  et  udmærket  Vejr  paa  Rejsen  ned  langs  Kiusius  Østkyst. 
Stille  og  varmt  var  det,  da  vi  med  god  Fart  en  Morgen  i  Fe- 
bruar Maaned  stode  ind  i  Van  Diemens  Strædet,  hvor  den  ene 
vulkanske  Kegle  efter  den  anden  hævede  sig  op  af  det  spejl- 
blanke Hav. 


I  -IA  Historiske  Begivenheder. 

Det  myldrede  af  Fiskerfartøjer  i  det  smalle  Indløb  til  den 
lange  Kagoshimabugt,  i  hvis  Midte  Øen  af  samme  Navn  med 
sin  tretusind  Fod  høje  Vulkan  endnu  skjulte  Byen  for  os,  og 
først,  da  vi  stode  ind  i  det  smalle  Sund  imellem  Øen  og  Landet, 
fik  vi  Øje  paa  den  lavtliggende  By  paa  Fastlandet. 

Nu  laa  den  nok  saa  fredeligt  der;  men  den  har  for  ikke 
mange  Aar  siden  været  Øjenvidne  til  krigerske  Begivenheder 
af  højst  forskjellig  Slags. 

Første  Gang  var  det  egentlig  kun  et  Etikettespørgsmaal,  som 
bragte  Kanonerne  til  at  tordne  her,  hvor  den  af  Shogunen 
uafhængige  Prinds  af  Satzouma  regerede.  Han  havde  været 
i  Tokio  hos  Shogunen,  med  hvem  de  forskjellige  regerende 
Prindser  vare  meget  misfornøjede,  fordi  han  havde  indladt 
sig  paa  at  forhandle  med  de  Fremmede.  Som  det  var  Skik 
og  Brug  den  Gang,  rejste  han  med  et  stort,  væbnet  Følge, 
og  overalt,  hvor  han  kom  frem,  kastede  Folket  sig  i  Støvet  for 
ham  eller  traadte  ind  i  deres  Huse;  Ingen  maatte  nemlig  være 
paa  den  Vej,  ad  hvilken  han  passerede.  Fire  Englændere  til- 
hest vare  saa  uheldige  at  træffe  ham  ikke  langt  fra  Yokohama, 
og  skjønt  de  forholdt  sig  ganske  rolige,  laa  der  dog  i  det  Fak- 
tum, at  de  mødte  ham,  en  Fornærmelse  mod  Prindsen.  Følget 
huggede  ind  paa  dem,  og  medens  de  Tre  frelste  sig  ind  til 
Yokohama  paa  deres  hurtige  Heste,  blev  den  Fjerde,  en  vis 
Richardson,  dræbt  paa  Stedet. 

Dette  skete  midt  i  September  1862;  da  Talcounen  ingen 
Magt  havde  over  Prindsen  af  Satzouma,  trak  de  diplomatiske 
Forhandlinger  om  Skadeserstatning  i  Langdrag,  og  for  at  øve 
et  Tryk  paa  selve  Stedet  stod  den  engelske  Admiral  Kuper  ind 
til  Kagoshima  efter  først  at  have  beslaglagt  tre  Dampskibe,  som 
tilhørte  Prindsen.     Vejret  var   forrygende,  og  tiltrods   for,  at 

Forhandlingerne  endnu  ikke  vare  afsluttede,  aabnede  de  japa- 
nesiske  Batterier  Ilden.  Kampen  blev  heftig,  den  største  Del 
af  Byen  brændte  af;  men  paa  engelsk  Side  vare  Tabene  ogsaa 
betydelige,  og  da  Flaaden  næste  Dag  ilde  tilredt  forlod  Kago- 
shima,  fulgte  de  japanesiske  Kugler  den  tildørs.  Kort  efter 
blev  Sagen  ordnet  i  Mindelighed. 

Vel  sees  der  endnu  Spor  af  dette  Bombardement;  men  nye 
Huse  have  rejst  sig  paa  Tomterne  af  de  gamle,  saa  at  man  ikke 
lægger  videre  Mærke  hertil,  uden  man  kjender  Historien. 

Den  anden  Begivenhed,  som  forefaldt  nogle  Aar  senere, 
nemlig  i  1877,  har  derimod  efterladt  Mindestene  og  det  i 
massevis.  Det  var  hertil,  at  Marechal  Saigo  trak  sig  tilbage 
med  Resten  af  sine  Tropper  efter  sit  mislykkede  Oprør,  og  det 
var  her,  at  Oprørerne  toge  sig  selv  af  Dage  ved  Hara-Kiri  og 
her  ligge  de  ogsaa  begravede.  Det  er  underligt,  hvor  Tiderne 
forandre  sig!  tænkte  jeg  uvilkaarligt,  da  jeg  stod  ved  denne 
Mands  Grav.  Her  ligger  han,  som  for  knap  tyve  Aar  siden  tog 
sig  selv  af  Dage  paa  gammel  japanesisk  Vis;  for  en  Maaned 
siden  havde  jeg  været  til  Middag  sammen  med  hans  yngre 
Broder  i  Kjole  og  hvidt  Slips;  han  var  den  Gang  Marineminister, 
og  forresten  har  han  været  Medlem  af  alle  Ministerier  i  de 
sidste  Aar  alene  for  sit  Navns  Skyld  —  hvilket  der  ikke  kan 
være  nogen  Fornærmelse  i  at  fortælle;  thi  han  sagde  det  selv- 
ombord  en  Dag. 

Selve  Byen  er  der  ikke  meget  ved;  men  denne  Provins 
Satzouma  har  altid  været  bekjendt  for  sit  Porcellæn  t  der  nu 
eftergjøres  flere  Steder  i  Japan,  og  det  er  vanskeligt  for  Sam- 
lerne at  skrabe  endog  blot  enkelte  Stykker  sammen. 

—  Hvor  pludseligt  Vejret  kan  skifte  i  disse  Farvande,  fik 
vi  et  godt  Exempel  paa  Natten  efter  vor  Ankomst.    Fra  at  være 

blikstille  blev  det  en  orkanagtig  Storm,  som  løb  hele  Kompasset 
rundt,  og  Strædet  udenfor  saae  ud,  som  om  det  stod  i  Flammer 
paa  Grund  af  den  stærke  Morild.  Det  hele  varede  kun  i  atten 
Timer;  saa  blev  det  atter  Vindstille,  som  holdt  sig  i  den  føl- 
gende Uge. 

Der  var  mennesketomt  paa  Gaderne  den  næste  Dag,  man 
skulde  tro,  at  alle  Indbyggerne  vare  blæste  bort  af  Stormen, 
og  det  varede  nogen  Tid,  inden  vi  fandt  ud  af,  at  det  ikke  var 
Blæsten,  men  Japanesernes  Forlystelsessyge,  som  var  Aarsagen 
til  denne  Mangel  paa  menneskelige  Væsener.  Tilfældigvis  kom 
vi  ud  i  en  Udkant  af  Byen;  herfra  kunde  vi  se  en  stor  ind- 
hegnet Plads,  hvorfra  der  vajede  Flag  og  Vimpler,  og  en  underlig 
summende  Lyd  tydede  paa,  at  en  større  Menneskemasse  var  i 
Nærheden.  Vi  rettede  vore  Fjed  mod  Teltet;  men  desværre 
var  Forestillingen  forbi,  da  vi  kom,  og  de  fede,  velnærede 
Brydekæmper  kjørte  bort  hver  i  sin  Jinriksha,  medens  den  for- 
samlede Mængde  i  tavs  Beundring  betragtede  disse  menneskelige 
Kjødbunker.  Der  var  rigtignok  noget  at  trække  paa  for  de 
stakkels  Løbere;  men  selv  disse  Fyre  saae  stolte  ud  over  at  faae 
Lov  til  at  slæbe  af  med  Folkets  Yndlinge. 

Overalt  gjøre  disse  Selskaber  af  Brydekæmper  gode  Affærer; 
thi  selv  den  allerfattigste  Japaneser  kan  ikke  modstaa  den  Fri- 
stelse at  give  sine  Penge  ud  til  dette  Skuespil,  som  ofte  dagligt 
gjentages  Uge  efter  Uge. 

Kvinderne  ere  rent  forgabede  i  disse  Kjødkolosser,  som  paa 
en  ret  ejendommelig  Maade  drage  sig  dette  til  Indtægt,  idet  de 
skrive  deres  Navne  paa  et  lille  Stykke  Papir,  som  de  unge 
Damer  kunne  kjøbe  og  fæste  paa  en  Naal,  idet  de  anse  dem 
for  noget  af  det  Dejligste,  der  kan  tænkes  i  Retning  af 
Haarpynt. 

Den  Dag  blev  der  altsaa  ikke  Noget  af  at  overvære  Fore- 
stillingen ;  men  den  næste  Dag  og  de  følgende  Dage  mødte  vi 
som  nogle  af  de  Første  paa  Pletten.  Langt  mere  end  ved 
andre  Slags  Forestillinger  er  dette  nødvendigt  her;  thi  Begyn- 
delsen er  næsten  det  Morsomste. 

I  dejligt  stille  Solskinsvejr  kom  vi  til  den  store,  indhegnede 
Plads,  som  var  omgiven  af  Estrader,  og  for  en  meget  billig 
Penge  fik  vi  Billetter  til  den  allerfineste  Plads,  arrangeret  spe- 
cielt for  os  nede  paa  Arenaen.  Der  var  noget  Kongeligt  ved 
dette  Sæde,  som  bestod  af  en  Træbænk,  hvorover  der  var  bredt 
et  rødt,  uldent  Tæppe.  Vi  vare  komne  i  god  Tid  og  havde 
saaledes  rig  Lejlighed  til  at  betragte  Udsmykningen  af  Lokalet. 
Naar  man  undtager  de  mange  Stænger  udenfor  med  Vimpler 
og  Flag,  var  der  ikke  gjort  Meget  i  denne  Retning;  Estraden 
var  ganske  simpelt  af  uhøvlede  Bræder,  midt  paa  Arenaen  var 
der  en  lille  Jordforhøjning,  som  dækkedes  af  et  Tag,  baaret  af 
en  Stolpe  i  hvert  Hjørne  af  Forhøjningen,  som  var  af  næsten 
kvadratisk  Form,   og  her  skulde  den  egentlige  Kamp  foregaa. 

Paa  een  Gang  blev  der  stille  i  den  store  Forsamling,  og 
Processionen  begyndte  under  Publikums  tavse  Beundring,  hvad 
der  var  tydeligt  at  se  paa  de  mange  aabne  Munde  og  de  stir- 
rende Øjne. 

Gravetetisk  skrede  Kjødkolosserne  frem;  naar  de  ikke  havde 
været  saa  fede,  maatte  man  egentlig  kalde  dem  ret  velskabte; 
men  deres,  om  jeg  saa  maa  sige,  forspiste  Udseende,  gjorde  det 
*  uforstaaeligt  for  os,  at  alle  Stedets  Skjønheder  kunde  sværme 
for  dem.  I  karikeret  Skikkelse  mindede  dette  Optog  noget  om 
Begyndelsen  af  en  Tyrefægtning,  hvor  hele  Troppen  marcherer 
rundt  paa  Arenaen  i  pragtfulde  Klæder  —  men  Klædernes 
Antal  vare  rigtignok  her  formindsket   i  en  forbavsende  Grad. 

De  bestode  nemlig  ene  og  alene  af  et  lille  Bælte  omkring 
Livet  og  et  stort  Forklæde  af  Silke  eller  Fløjl,  hvorpaa  der 
med  store  Guldbogstaver  var  anbragt  vedkommende  Kæmpes 
Navn  og  forskjellige  Sejre;  men  da  de  skiftevis  kæmpe  med 
hinanden,  maa  det  ikke  være  saa  svært  at  faae  sit  Forklæde 
dekoreret  med  mange  Inskriptioner. 

Efter  denne  for  alle  Parter  højst  tilfredsstillende  Defilering, 
stille  de  sig  op  paa  deri  ene  Side  af  Jordforhøjningen  og  betragte 
Publikum  med  en  uhyre  vigtig  Mine.  Der  er  noget  i  den  Grad 
Selvbevidst  over  dem,  at  man  virkelig  venter  sig  storartede 
Præstationer. 

De  to  Kæmper,  der  skulle  aabne  Forestillingen,  træde  op 
paa  Forhøjningen  tillige  med  Dommeren,  der  er  iført  et  pragt- 
fuldt Kostume  og  bevæbnet  med  en  Vifte,  hvormed  han  giver 
Signalet  til  Kampens  Begyndelse.  Men  hvor  mange  Forbere- 
delser! Medens  Dommeren  med  høj  Røst  udraaber  de  to  Kæm- 
pers Navne,  deres  Ahners  Navne  og  de  Sejre,  som  de  have 
vundet,  søge  de  to  Kombattanter  at  tiltrække  sig  Mængdens 
Opmærksomhed  paa  en  højst  aparte  Maade. 

De  strække  Arme  og  Ben,  saa  at  det  knager  i  Knoklerne, 
og  idet  de  stampe  i  Jorden,  lade  de,  som  om  de  prøve,  om  de 
have  godt  Fodfæste.  Saa  sætte  de  sig  paa  Hug  og  strække 
skiftevis  Benene  og  Armene  for  at  vise  deres  smukke  Former, 
og  nu  gjentages  alle  disse  Exercitser  i  en  Uendelighed,  saa  at 
man  næsten  troer,  at  man  overværer  en  Præsentation  i  for- 
beredende Øvelser,  som  det  hedder  i  Gymnastiksproget,  og  alle 
disse  Fagter  maa  ogsaa  anstrænge  dem;  thi  de  rejse  sig  uaf- 
ladelig op  for  at  tage  sig  en  Slurk  Vand  af  en  lille  Spand.  Af 
og  til  smøre  de  sig  med  Jord  i  Armhulerne  —  hvorfor,  maa 
Guderne  vide;  thi  det  maa  dog  være  en  højst  tarvelig  Smørelse. 


En  Brvdekæmpe. 

Endelig  rejse  de  sig  for  Alvor,  og  man  venter  med  Utaal- 
modighed  paa,  at  det  nu  endelig  skal  begynde;  men  der  er 
endnu  een  Formalitet  at  iagttage.  Hver  af  dem  tager  en  Haand- 
fuld  Salt  af  en  lille  Kasse  og  strøer  det  rundt  omkring  sig  med 
en  meget  alvorlig  Mine;  det  er  nemlig  et  Udslag  af  den  japa- 
nesiske  Overtro,  idet  man  mener,  at  farlige  Fald  derved  for- 
hindres. 

Vi  ventede,  at  de  skulde  gaa  løs  paa  hinanden  i  oprejst  Stil- 
ling; men  det  slog  ikke  til;  de  sætte  sig  atter  paa  Hug,  stødte 
Næverne  mod  Jorden  og  stirre  alvo'rsfuld  ned  for  sig,  idet 
de  afvente  Signalet. 

Dommeren  giver  Tegnet,  og  med  rene  cimbriske  Hyl  styrte 
de  ind  paa  hinanden.  Det  gjælder  om  at  skubbe  sin  Mod- 
stander udenfor  Forhøjningen  eller  at  kaste  ham  til  Jorden; 
men  det  syntes  ikke  at  være  nødvendigt,  at  begge  Skuldre  rørte 
ved  Jorden  som  i  Cirkus.  Desuden  havde  de  Lov  til  at  tage 
fat  paa  alle  mulige  Steder,  ja  endogsaa  i  Bæltet. 

Som  oftest  varede  de  enkelte  Kampe  kun  kort;  de  samme 
to  Kæmper  toge  sig  nemlig  henimod  ti  Omgange,  og  imellem 
hver  gjentoges  disse  evindelige  Ceremonier  med  at  drikke  Vand, 
strø  Salt,  smøre  Legemet  ind  med  Jord  og  lade  alle  Ledemod 
knage. 

Men,  bliver  Modstanderen  løftet  og  kastet  til  Jorden  med 
et  Brag,  faaer  Tilskuernes  Begejstring  heller  ingen  Ende,  og 
ligesom  Spanierne  i  Enthusiasme  tilkaste  Toreadorerne  deres 
Hatte,  saaledes  falder  der  ogsaa  her  en  hel  Regn  af  Klædnings- 
stykker ned  over  den  lykkelige  Sejervinder.  Forst  troede  vi, 
at  han  leverede  dem  tilbage;  men  senere  blev  det  forklaret  os, 
at  hans  Beundrere  maatte  indløse  disse  Stykker  for  Betaling, 
hvilket  jo  er  en  ret  ejendommelig  Maade  at  skaffe  sig  en  extra 


14.2  Brydekampe.  —  Bjergbestigning. 

Indtægt  paa.  Ja,  det  er  endogsaa  ordnet  paa  den  praktiske 
Maade,  at  der  ligefrem  er  fastsat  en  »Gjenkjøbspris«  for  hvert 
Klædningsstykke  efter  dets  Størrelse  og  det  Stof,  hvoraf  det 
er  lavet. 

Forestillingen,  som  varede  et  Par  Timer,  endte  med,  at  de 
lykkelige  Sejerherrer  atter  smykkede  sig  med  deres  Forklæder, 
og  under  Folkets  Jubel  forkyndte  nu  Dommeren  Kampenes  Ud- 
fald, hvorefter  hele  Mængden  strømmede  ind  paa  Arenaen  for 
paa  nært  Hold  at  betragte  sine  Yndlinge,  som  vare  saa  naadige 
at  lade  sig  beundre. 

Det  Indtryk,  vi  fik  af  hele  denne  Forestilling,  var,  at  der 
ikke  kunde  være  megen  Alvor  i  disse  Kampe;  men  det  kom  jo 
forøvrigt  ikke  os  ved,  naar  de  Indfødte  blot  morede  sig. 

I  Begyndelsen  øvede  disse  Skuespil  stor  Tiltrækning  paa 
os,  og  vi  overværede  dem  saa  at  sige  dagligt;  men  efterhaanden 
slappedes  Interessen,  og  den  store  vulkanske  Kegle,  som  fra 
Kagoshimaøen  knejsede  saa  stolt  i  Vejret,  lokkede  nu  meget  mere. 

Med  sin  sædvanlige  Elskværdighed  arrangerede  Admiralen 
en  lille  Udflugt  til  den  anden  Side  af  Øen,  hvor  den  japane- 
siske  Præfekt  havde  stillet  et  nydeligt  lille  Landsted  til  hans 
Disposition.  Bestigningen  foregik  under  Ledelse  af  en  Fører, 
som  dog  ikke  havde  meget  Begreb  om  at  være  Cicerone;  kun 
nogle  af  Kadetterne  naaede  helt  op,  og  det,  fordi  de  gik  deres 
egne  Veje.  Alligevel  var  det  morsomt,  og  vi  stødte  paa  nogle 
mindre  Kratere,  hvor  Sneen  var  smeltet;  men  Vanddampe  i 
Forbindelse  med  en  ubehagelig  svovlagtig  Lugt  dreve  os  snart 
ned  igjen  til  Kjødgryderne  efter  et  Par  Timers  Strabadser. 
Tilsidst  sejlede  vi  omkring  Øen,  og  Dagen  efter  forlode  vi  denne 
historiske  Skueplads  for  at  staa  Nord  paa. 

HAKODATE. 


Det  var  først  hen  paa  Sommeren,  i  Slutningen  af  Juli 
Maaned,  at  vi  efter  flere  Besøg  i  Smaahavne  paa  Nipons  Vest- 
kyst stode  ind  i  Strædet  mellem  Nipon  og  Yesso,  Japans  nord- 
ligste 0.  Meget  fik  vi  ikke  at  se  af  Nipons  smukke  Kyst,  da 
den  evindelige  sibiriske  Taage  skjulte  den  lige  til  Indløbet,  og 
der  kan  man  nok  behøve  at  se  sig  for;  thi  vi  fik  et  mærkeligt 
Bevis  paa,  hvilken  Magt  Strømmen  har  her,  da  det  store,  om- 
trent 6,000  Tons  drægtige  Skib  i  en  Strømhvirvel  blev  drejet 
næsten  en  ret  Vinkel  ud  af  sin  Kurs,  skjøndt  der  var  god  Fart 
paa  Skuden. 

Man  skulde  ikke  have  troet,  at  vi  nærmede  os  til  det  japa- 
nesiske  Grønland;  der  herskede  næsten  en  tropisk  Varme,  og 
kun  enkelte  snedækkede  Toppe  mindede  om  den  barske  Vinter 
i  disse  Farvande.  Bjergformationerne  paa  begge  Sider  af  Strædet 
lignede  hinanden;  men  paa  Nipon  havde  Bjergene  en  underlig, 
rødlig  Tone,  medens  Yesso  selv  i  denne  straalende  Sol  viste 
sig  i  mørk  Belysning  og  ligesom  erindrede  os  om  dets  triste 
Beboere,  disse  stakkels  Einoer,  som  Japaneserne  efterhaanden 
have  fortrængt;  det  varer  heller  ikke  saa  længe,  inden  denne 
Race  helt  er  forsvunden  fra  Jordens  Overflade. 

Man  tænker  uvilkaarlig  paa  Hongkongøen,  naar  man  seer 
denne  smalle  Halvø,  hvor  Byen  Hakodaté  strækker  sig  langs 
Klippens  Fod  lige  til  den  smalle  Tange,  som  forbinder  den 
med  Landet  paa  den  anden  Side,  og  i  Forening  med  hvilket 
den  danner  den  store  Rhed  med  dens  Vrimmel  af  Fiskerfartøjer 
i  alle  Størrelser.  I  denne  Afkrog  havde  vi  søgt  hen  for  at  af- 
holde de  aarlige  Examina  og  Inspektioner,  og  der  var  saaledes 
kun  Tid  til  Smaature  paa  nogle  Timer  i  Byen  og  dens  Omegn. 


1 44  Einoer. 

Jeg  havde  læst  en  Del  om  denne  mærkelige  Einorace  her 
paa  Øen  og  var  nysgjerrig  efter  at  faae  den  at  se.  Det  var 
ganske  tilfældigt,  at  jeg  engang  traf  nogle  Stykker  af  dem,  som 
fra  Landet  havde  forvildet  sig  ind  i  Byen.  De  saae  i  Sandhed 
højst  apparte  ud.  Selv  mange  af  Japaneserne  betragtede  dem 
med  en  vis  Forundring,  og  Børnene  raabte  gjentagne  Gange 
»Einos«,  hvorved  vor  Opmærksomhed  blev  henledet  paa  dem. 
Der  var  noget  Fortrykt  i  deres  Udseende;  disse  Stakler  generte 
sig  aabenbart  ved  at  træde  frem  og  luskede  rundt  paa  deres 
korte  Ben.  Der  var  to  Mænd  og  een  Kvinde,  Alle  barfodede. 
Hun  var  iført  korte  Benklæder  og  en  Trøje  med  temmelig  vide 
Ærmer;  begge  disse  Klædningsstykker,  som  vare  af  mørk  Farve, 
holdtes  sammen  af  et  Bælte,  og  paa  Ryggen  bar  hun  et  lille 
Barn  i  et  Tørklæde.  Det  lange,  uredte  Haar  var  bundet  op 
med  et  andet  Tørklæde,  og  et  Halsbaand  af  ualmindelig  store 
Glasperler  udgjorde  hendes  eneste  Prydelse.  Øjnene  vare  egentlig 
ikke  saa  skjæve ;  men  de  saae  ud,  som  om  de  kunde  staa  paa 
Klem,  og  endelig  var  Overlæben  dekoreret  med  et  malet,  blaat 
Overskjæg.  Begge  Mændene  vare  gamle  Folk  med  langt,  uredt 
Haar  og  Skjæg,  der  næsten  naaede  til  Bæltestedet.  De  vare 
knap  fem  Fod  høje  og  bare  som  eneste  Klædningsstykke  en 
mørktfarvet  Kjortel,  der  naaede  til  Knæerne.  De  havde  været 
inde  i  Byen  for  at  sælge  Skind,  og  saa  hurtigt,  som  deres  smaa, 
korte  Ben  kunde  bære  dem,  søgte  de  nu  at  vralte  afsted  fra 
alle  disse  nysgjerrige  Tilskuere. 

I  den  Maaned,  vi  laa  her,  besøgte  vi  dagligt  vore  japane- 
siske  Venner,  og  intet  Sted  i  Japan  har  jeg  levet  saa  meget 
mellem  de  Indfødte  som  her.  Var  der  Fest,  fulgte  vi  med  dem 
til  Fest;    skulde  de  i  Bad,  fulgte  vi   ogsaa   med  dem,  og  jeg 

har  tilbragt  mange  morsomme  Timer  sammen  med  disse  Menne- 
sker, som  paa  deres  naive  Maade  forklarede  os  Alt. 

En  japanesisk  Badeanstalt  vilde  absolut  stride  imod  de  evro- 
pæiske  Sædelighedsbegreber;  men  for  Japaneseren  selv  er  denne 
Ordning  saa  naturlig,  at  man  uvilkaarligt  spørger  sig  selv,  om 
det  ikke  er  os,  der  ere  bornerte.  Dog  kommer  man  snart  til 
den  Slutning,  at  det  er  Aarhundreders  Skik  og  Brug,  som  have 
givet  disse  Folk  det  Syn  paa  Sagen,  at  begge  Kjøn  uden  An- 
stød kunne  færdes  sammen  i  Badet  fuldstændig  nøgne.  Dette 
varme  Bad  er  blevet  Japaneseren  en  saadan  daglig  Vane,  at 
der  stadig  er  fuldt  af  Badegjæster,  ja,  selv  de,  som  ere  lavest 
stillede  i  Samfundet,  møde  hver  Dag  for  at  tage  dette  Bad,  der 
snarere  maa  kaldes  en  Udkogning  end  et  Bad  paa  Grund  af 
Vandets  høje  Temperatur.  Seer  man  dem  komme  op  af  Vandet, 
forbavses  man  over,  at  de  gule  Kroppe  kunne  blive  saa  røde; 
de  ligne  nærmest  kogte  Krebs  eller  Hummer. 

Døren  ud  til  Gaden  er  ikke  engang  lukket,  og  det  vækker 
slet  ikke  Forbavselse,  at  vi  træde  ind  for  at  tage  denne  Vand- 
pantomime i  Øjesyn.  Man  maa  nu  ikke  tro,  at  hver  Enkelt 
faaer  sit  Badekar;  nej,  to  store,  firkantede  Bassiner,  som  kun 
ere  adskilte  ved  en  Bro  paa  en  Alens  Længde,  ere  Alt,  hvad 
der  findes.  Det  ene  er  til  Kvinder  og  Børn  —  og  her  er  der 
jo  Liv  paa  Grund  af  Ungernes  Sprællen  og  Skrigen  —  men  i 
det  andet,  hvor  Mændene  holde  til,  er  der  næsten  ganske  stille. 
Bademestre  og  Badekoner  vimse  rundt  og  passe  deres  Forret- 
ninger med  samme  Ro  og  Alvor  som  hos  os;  men,  idet  man 
gaaer  ud  af  Døren,  kan  man  ikke  Andet  end  le,  og  jeg  maa 
ærligt  tilstaa,  at  det  Anstødelige  i  Arrangementet  slet  ikke  et 
eneste  Øjeblik  faldt  mig  ind. 

Konow:  I  Asiens  Farvande.  10 

Paa  en  Tur  ud  til  Pynten  kom  vi  ved  et  Tilfælde  til  at 
overvære  en  højst  mærkelig  Ceremoni,  som  i  den  Grad  for- 
bavsede os,  at  vi  flere  Gange  vendte  tilbage  for  at  se,  om  vi 
virkelig  ikke  havde  taget  fejl. 

Et  Sted  lige  ved  Foden  af  Klippen  var  Lyngen  borte,  og 
det  saae  ud  til,  at  man  havde  brændt  Et  eller  Andet  her,  lige- 
som de  forkullede  Træstykker  tydelig  viste,  at  det  ikke  havde 
været  noget  lille  Baal.  Der  var  jo  overhovedet  ikke  Meget  at 
se  paa  dette  afsides  liggende  Sted,  saa  at  det  var  ganske 
naturligt,  at  vi  gave  os  god  Tid  for  at  se  at  skaffe  os  Forklaring 
herpaa. 

Mange  Minuter  havde  vi  ikke  staaet,  før  vi  fik  Gaaden  løst, 
og  jeg  troer  ikke,  at  nogen  Løsning  har  forbavset  mig  saa  meget 
som  denne.  Fire  Japanesere  kom  slæbende  med  en  temmelig 
stor  Kasse  af  Form  som  en  Tærning;  denne  anbragte  de  midt 
paa  den  aabne  Plads  og  begyndte  i  Ro  og  Mag  at  bygge  op 
omkring  den  med  Brændestykker  saaledes,  at  der  dannedes  et 
stort  Baal.  Medens  de  nu  gik  og  slæbte  Brændestykker  der- 
hen, indlode  vi  os  i  Samtale  med  dem  for  at  faae  at  vide,  hvad 
Trækassen  indeholdt.  Det  varede  jo  nogen  Tid,  inden  vi  kunde 
forstaa  deres  Dialekt;  men  det  lykkedes  dog  omsider,  og  vi 
kom  nu  paa  det  Rene  med,  at  vi  skulde  overvære  en  Lig- 
brænding. I  Aviserne  havde  vi  jo  læst,  hvorledes  man  i  for- 
skjellige  af  Evropas  Byer  diskuterede  det  Sømmelige  eller 
Usømmelige  i  denne  Begravelsesmaade;  men,  at  man  paa  dette 
Sted  allerede  havde  sat  Sagen  i  Værk,  kunde  ikke  Andet  end 
forundre  os.  Vi  ventede  jo  at  se  Familien  ankomme  til  denne 
Højtidelighed;  men  ikke  en  Sjæl  viste  sig,  og  Folkene  satte 
ganske  roligt  Ild  paa  det  Hele,  medens  vi  gave  os  til  at  betragte 
Baalet,  og  vi  bleve  da  Alle  enige  om,  at  det  maatte  være  en 

ualmindelig  tør  Herre,  der  blev  brændt;  thi  ikke  den  mindste 
ubehagelige  Lugt  generede  os  i  det  stille  Vejr.  Hvorlænge 
Forbrændingsprocessen  varede,  veed  jeg  ikke,  da  vi  kun  bleve 
der  en  Times  Tid. 

En  af  de  følgende  Dage  kom  vi  atter  forbi,  da  en  saadan 
Ligbrænding  netop  var  færdig,  og  med  smaa  Tænger  gik  de 
samme  fire  Fyre  og  rodede  i  den  varme  Aske  for  at  opsamle 
Benstumperne,  som  de  lagde  i  en  Krukke,  der  senere  skulde 
graves  ned  paa  Kirkegaarden. 

—  I  Hakodaté  gjorde  jeg  en  Dag  Bekjendtskab  med  en 
Skuespiller,  der  spillede  Kvinderoller,  hvilke  altid  udføres  af 
Mænd,  og  denne  nye  Ven  havde  jeg  megen  Fornøjelse  af,  da 
han  satte  mig  ind  i  Theatervæsenet.  Hver  Aften  var  der  Fore- 
stilling i  »Shiboyaen«,  som  Theatret  kaldes  her,  og  som  Regel 
indfandt  vi  os  der  for  i  Lampeos  at  nyde  Skuespillet,  idet  vi 
søgte  at  berolige  vor  Lugtesans  ved  ivrig  Tobaksrøgen.  Morskab 
maa  Japaneseren,  i  hvilken  Alder  han  end  er,  have  hver  Dag, 
og  derfor  var  det  jo  naturligt,  at  der  i  Theatersalen  ligesom 
overalt,  hvor  man  morede  sig,  var  propfuldt. 

Første  Akt  var  forbi,  Tæppet  rullede  ned,  Publikum  spiste, 
snakkede  og  røg,  da  vi  med  en  japanesisk  Ven  traadte  ind  i 
Salen.  Det  var  tydeligt  at  se  paa  hans  Ansigt,  at  han  var  stolt 
over  at  føre  os  hen  til  denne  Kunstnydelse  paa  et  offentligt 
Sted,  hvor  alle  hans  Venner  og  Bekjendte  fnisede  og  lo,  da  de 
saae  ham  komme  med  os.  Allerforrest  fik  vi  overladt  en  lille 
Bænk,  og  en  hel  Samling  af  unge  Mousmeer  vare  aabenbart 
henrykte  over  vor  Nærværelse;  thi  fra  nu  af  lo  de  lige  til 
Stykkets  Slutning,  og  vi  vare  vist  lige  saa  meget  Aarsag  til 
deres  Glæde  som  selve  Skuespillet.  Ethvert  andet  Sted  vilde 
man  jo  blive  fornærmet,  naar  man  saaledes  var  Skive  for  Publi- 

kums  Latter;  men  det  vænner  man  sig  hurtigt  til  her;  ellers 
kunde  man  aldrig  komme  noget  Sted,  og  dernæst  har  man 
selv  strax  en  Fornemmelse  af,  at  det  ikke  skeer  i  nogen  ond 
Mening,  men  ene  og  alene  har  sin  Grund  i  det  livsglade  Folks 
Lattermildhed. 

Belysningen  var  daarlig,  og  det  var  ikke  saa  underligt,  da 
hele  Belysningsvæsenet  bestod  af  otte  mandshøje  Lysestager, 
hver  forsynet  med  en  Tællepraas.  Medens  det  ellers  er  »chic« 
at  sidde  paa  første  Bænk  i  første  Parket,  var  der  her  forbundet 
den  Ubehagelighed  med  første  Plads,  at,  hvis  man  ikke  vilde 
kvæles  af  Os,  maatte  man  selv  holde  Tanden  ren;  thi  de  Opsyns- 
mænd, hvis  Bestilling  dette  egentlig  var,  viste  sig  kun  under 
Stykkets  Gang,  og  da  kom  de  netop  meget  ubelejligt.  Første 
Gang,  jeg  saae  dem  træde  ind  paa  Scenen,  ansaae  jeg  dem  for 
Skuespillere  og  blev  i  høj  Grad  forbavset  over  at  se  dem  gaa 
hen  og  pudse  Lysene  for  strax  efter  at  forlade  Skuepladsen. 

Væggene  vare  behængte  med  store,  hvide  Stykker  Papir, 
bemalede  med  japanesiske  Bogstaver.  Det  kostede  vor  Ven 
megen  Ulejlighed  at  forklare  os  disses  Betydning;  denne  er  da 
ogsaa  ret  ejendommelig  og  forstaaes  først,  naar  man  husker  paa, 
at  der  kun  er  Mænd  paa  Brædderne.  Hvor  der  er  Skuespiller- 
inder, er  det  jo  almindeligt,  at  man  giver  sin  Begejstring  til 
Kjende  ved  at  tilkaste  dem  Blomster;  men  ved  Mandfolke- 
komedier bruges  det  dog  sjeldent,  og  man  har  her  fundet  paa 
et  andet  Middel,  hvorved  man  kan  vise  Kunstneren  sin  Be- 
undring. Dertil  tjene  disse  beskrevne  Papirsstykker,  som  fortælle, 
hvorledes  den  eller  den  Aktør  et  bleven  begavet  med  Et  eller 
Andet  af  sine  Beundrere.  Fra  Indgangen  fører  der  en  lukket 
Gang  udenom  Tilskuerpladsen  hen  til  Scenen  og  de  forskjellige 
Paaklædnings-  og  Garderobeværelser,  og  overTilskuernes  Hoveder 

er  der  anbragt  en  hvælvet  Bro,  som  gaaer  op  paa  Scenen. 
Hvad  den  skulde  bruges  til,  interesserede  det  os  meget  at  faae 
at  vide;  i  næste  Akt  fik  vi  da  ogsaa  vor  Nysgjerrighed  tilfreds- 
stillet. 

Alle  de  Kunstgreb,  som  anvendes  paa  vore  civiliserede 
Scener  for  at  bringe  Tilskuerne  saa  nær  som  muligt  til  Virkelig- 
heden, kjendes  slet  ikke.  Dekorationsforandringerne  foregaa  paa 
den  mest  ligefremme  Maade,  idet  Folk  fra  Kulisserne  gaa  ind 
paa  Scenen  og  skifte  eller  opstille,  hvad  der  skal  skiftes  eller 
opstilles,  og  det  lader  ikke  til  at  betage  de  gode  Japanesere 
Illusionen;  thi  selv  Udførelsen  af  disse  Mellemhandlinger  kriti- 
seres fra  Tilskuerpladsen. 

Skal  der  foretages  en  større  Forandring,  gjør  man  sig  ikke 
engang  den  Ulejlighed  at  lade  Tæppet  gaa  ned,  medens  det 
sker.  Trods  denne  primitive  mise  en  scene  er  der  i  selve 
Spillet  noget  saa  Naturligt,  at  man  virkelig  maa  indrømme,  at 
disse  Folk  spille  godt:  det  er  aldeles,  som  man  seer  dem  hver 
Dag  i  deres  Hjem.  Altid  er  det  dagligdags  Begivenheder,  som 
fremstilles,  og  naar  man  seer  de  øvrige  Tilskuere  le  og  tale 
med  hele  Tiden,  beklager  man  virkelig,  at  man  ikke  kan  mere 
af  Sproget. 

Handlingen  i  Stykket  foregaaer  ude  paa  Landet,  hvor  en 
ung  Pige  og  en  ung  Mand  elske  hinanden;  men  Familien  ønsker, 
at  hun  skal  tage  en  laverestaaende  Embedsmand  af  Krigerkasten. 
For  at  vise,  at  han  kommer  langvejs  fra,  drager  den  uheldige 
Bejler  ad  den  tidligere  omtalte  Bro  op  paa  Scenen  og  ryster 
Støvet  af  Fødderne.  Det  var  med  dundrende  Skridt,  at  denne 
bevæbnede  Mand  og  hans  Følgesvende  af  -samme  Kaste  be- 
vægede sig  over  vore  Hoveder  og  virkelig  imponerede  os  ved 
deres  martialske  Holdning.     Men  vi  vare  vist  ogsaa  de  Eneste, 

som  bleve  betagne  af  Synet;  thi  de  øvrige  Tilskuere  lo  og  efter- 
abede dem,  og  det  var  næsten  morsommere  at  betragte  deres 
haanlige  Grimacer  end  Skuespillerne,  som  rimeligvis  vare  vante 
til  denne  Behandling;  thi  det  afficerede  dem  ikke  i  mindste 
Maade. 

Intet  gaaer  Ram  forbi  her,  hvor  der  gjøres  Nar  af  Alt; 
lige  saa  lydige  Japaneserne  til  dagligt  Brug  ere  overfor  Statens 
Embedsmænd,  lige  saa  meget  holde  de  af  at  kritisere  dem 
paa  Scenen. 

Hvor  langt  tilbage  i  Tiden  Handlingen  laa,  er  mig  umuligt 
at  sige;  men  det  behøver  da  ikke  at  være  ret  mange  Aar  siden; 
thi  Sablernes  Tid  er  ikke  saa  fjern.  Mærkværdigt  er  det  at  se, 
at  disse  Skuespillere  kunne  gjøre  det  saa  godt;  thi  de  vide  paa 
Forhaand,  at  der  vil  blive  leet  af  dem  netop  paa  de  Steder, 
hvor  man  ifølge  Handlingens  Gang  skulde  være  alvorlig;  man 
maa  i  alt  Fald  have  været  mange  Gange  paa  japanesisk  Komedie 
for  virkeligt  at  forstaa  dette  ejendommelige  Forhold,  og  jeg 
erindrer  da  ogsaa,  at  jeg  selv  var  længe  om  at  fatte  det. 

De  Skuespillere,  hvis  Fremstilling  man  mest  beundrer,  ere 
dog  alligevel  de,  som  udføre  Kvinderoller;  thi  det  er  virkelig 
fuldendt,  hvad  disse  præstere,  og  de  ere  da  ogsaa  i  den  Grad 
i  Mousmeernes  Gunst,  at  blot  en  Lap  Papir  med  Vedkommendes 
Navn  betragtes  som  en  lille  Relikvie.  Kan  en  ung  Pige  opnaa 
at  faae  flere  af  den  Slags  Papirlapper,  stiger  hun  utroligt  i  sine 
Veninders  Omdømme.  Det  er  ikke  alene  Kvindens  Manerer, 
Fagter  og  Bevægelser,  der  ere  efterlignede  til  største  Fuldkom- 
menhed; men  endogsaa  Stemmen  er  efterlignet  saaledes,  at  man 
ikke  et  Øjeblik  er  i  Tvivl  om,  at  den  virkelig  tilhører  en  Kvinde. 

De  fleste  Mellemakter  tilbragte  vi  inde  i  vor  Vens  Paa- 
klædningsværelse,  hvor  vi  saae  ham  gjøre  Toilette,  inden  han 

skulde  ind  paa  Scenen.  Han  var  en  ren  Mester  i  at  sminke 
sig;  men  det  var  ogsaa  et  utroligt  Antal  Krukker  og  Pensler, 
som  kom  i  Brug. 

Havde  han  nu  ikke  travlt  —  fordi  han  enten  ikke  skulde 
spille  mere  den  Aften  eller  først  skulde  optræde  senere  —  af- 
førte han  sig  Dragten  og  tændte  sin  Pibe,  og  det  var  i  disse 
Øjeblikke,  at  vi  havde  mest  Fornøjelse  af  ham.  Det  morede 
ham  aabenbart,  at  vi  vilde  sætte  os  ind  i  hans  og  hans  Lands- 
mænds Tankegang,  og  som  en  intelligent  Natur  forstod  han 
virkelig  at  give  os  den  rigtige  Opfattelse  af  Forholdene. 

Og  saa  alle  de  forundrede  Ansigter,  der  viste  sig,  naar  vi 
søgte  at  gjøre  Gjengjæld  saa  godt  som  muligt  ved  at  fortælle 
Skuespillerne  om  vore  Theatre!  Der  fremkom  da  en  Uendelighed 
af  »Soodeskaer«,  dette  Japaneserens  Yndlingsudbrud,  naar  han 
bliver  forbavset.  Forstaa  det  kunde  de  jo  ikke,  og  forklare  det 
ordentligt  formaaede  vi  jo  heller  ikke  paa  Grund  af  vore  mangel- 
fulde Sprogkundskaber;  men  det  var  dog  alligevel  tydeligt,  at 
de  interesserede  sig  i  høj  Grad  for  Alt  dette.  Velkomne  vare 
vi  altid  her  bag  Kulisserne,  og,  medens  vi  skyllede  den  ene  Kop 
The  ned  efter  den  anden  og  tvang  os  selv  til  at  ryge  daarlig 
japanesisk  Tobak  af  deres  smaa  Piber,  fordi  de  gjærne  vilde 
have  det,  fik  vi  et  klart  Indblik  i  dette  Folks  godmodige  og 
elskværdige  Karakter. 

—  Hvor  ofte  har  jeg  ikke  beundret  Damernes  Mod  til  at 
gaa  i  Butiker,  hvor  de  forlange,  at  hele  Personalet  skal  staa 
paa  Pinde  for  dem  og  forevise  dem  alle  saadanne  Gjenstande, 
som  de  ikke  engang  i  deres  vildeste  Fantasi  have  tænkt  paa  at 
kjøbe,  og  saa  alligevel  forlade  Lokalet  uden  at  kjøbe  for  en 
eneste  Hvid.  Herovre  vilde  de  rigtignok  kunne  faae  tilfreds- 
stillet deres  Lyst  i  saa  Henseende;  men   der  er  dog  den  For- 

skjel,  at  der  her  Ingen  er,  som  hjælper.  Vil  man  se  paa  Noget, 
maa  man  selv  finde  det;  der  er  heller  Ingen,  som  tager  Notits 
af,  at  man  roder  i  alle  Husets  Gjemmer  for  at  finde  det,  som 
man  vil  kjøbe.  Med  uforstyrrelig  Ro  betragter  Kjøbmanden 
sin  Kunde,  medens  Denne  endevender  alle  hans  Sager,  og  enten 
man  har  kjøbt  Noget  eller  ikke,  faaer  man  altid  den  samme 
smilende  Hilsen,  naar  man  gaaer.  Sælgeren  anbefaler  aldrig 
sine  Varer;  men  man  maa  ikke  tro  Andet,  end  at  han  er  snu 
nok,  naar  det  gjælder  om  at  slaa  en  Handel  af,  og  tilsyneladende 
ligegyldig  studerer  han  sin  Kundes  Ansigt,  medens  Denne  be- 
tragter Varerne.  Ønsker  man  at  kjøbe  en  bestemt  Gjenstand, 
maa  man  —  som  tidligere  bemærket  —  aldrig  lade  sig  mærke 
med,  at  man  synes  om  den;  thi  saa  kommer  Pungen  til  at 
bløde,  hvis  man  da  vil  have  den  med  sig  strax.  Man  maa  helst 
lade,  som  om  man  synes  bedre  om  en  anden  Ting  og  saa 
handle  om  den,  skjønt  man  slet  ikke  vil  have  den,  hvorpaa 
man  ganske  i  Forbigaaende  spørger  paa  den  Gjenstand,  som 
man  har  udseet  sig.  Faste  Priser  kjendes  nemlig  ikke,  og  Vær- 
dien retter  sig  ene  og  alene  efter  den  Lyst,  Sælgeren  mener, 
at  Kjøberen  har  til  Gjenstanden.  Man  maa  da  allermindst  be- 
gynde at  dividere  med  To,  og  saa  er  man  endda  ikke  vis  paa, 
at  man  befinder  sig  paa  den  rigtige  Side.  Jeg  husker  tydeligt, 
at  jeg  den  allerførste  Dag  spurgte  paa  en  Buddhafigur  i  en 
saadan  lille  Bod  og  sagde  Manden,  hvad  jeg  vilde  give  for  den; 
i  Løbet  af  en  Maaned  kom  jeg  dagligt  hos  ham,  og  Prisen  gik 
stadigt  nedad;  men  han  vilde  dog  ikke  slaa  saa  meget  af,  som 
jeg  forlangte.  Halvt  fortrydeligt  sagde  jeg  saa  den  sidste  Dag, 
at  nu  kunde  han  gjerne  beholde  Figuren;  imorgen  tidlig  sejlede 
vi  nemlig  for  aldrig  mere  at  komme  tilbage.  Dette  gjorde  ikke 
det  ringeste  Indtryk  paa  ham,  og  jeg  forlod  hans  Bod  i  daarligt 

Humør,  da  jeg  i  Grunden  gjerne  vilde  have  givet,  hvad  han 
forlangte;  men,  da  jeg  havde  sagt  A,  syntes  jeg,  at  jeg  ogsaa 
maatte  sige  B.  Ligesom  Baaden  skulde  støde  fra  Land,  saae 
jeg  en  Mand  komme  i  fuldt  Firspring,  bærende  min  Ven  Buddha, 
og,  da  han  stakaandet  naaede  Fartøjet,  overlod  han  mig  Guden 
for  den  Pris,  som  jeg  havde  fastsat  for  en  Maaned  siden.  Han 
havde  naturligvis  i  Mellemtiden  faaet  at  vide,  at  vi  virkelig 
skulde  sejle  derfra. 

I  hele  den  forløbne  Maaned  havde  vi  dog  været  de  bedste 
Venner,  og  hver  Dag  drak  vi  hans  The  og  røg  hans  Piber; 
undertiden  gik  vi  i  Theatret  sammen,  ja  engang  vare  vi  der 
endogsaa  med  hele  Familien.  Han  havde  mange  Døtre,  og  naar 
vi  skulde  ud  for  at  se  paa  Et  eller  Andet,  fulgte  de  ofte  med 
af  sig  selv  for  at  vise  os  Vej  og  det  af  ganske  uegennyttige 
Bevæggrunde;  de  tjente  ikke  Noget  paa  os. 

I  Avgust  Maaned  fejredes  her  den  store  »Matsouri-Fest  , 
som  vel  nærmest  svarer  til  vor  Fastelavn;  i  disse  Festdage 
tænker  man  nemlig  kun  paa  Løjer,  om  det  saa  er  i  Templet. 
Dette  laa  et  godt  Stykke  oppe  paa  Klippen;  langs  den  store 
Stentrappe,  som  førte  derop,  var  der  opslaaet  Bod  ved  Bod 
med  fristende  Udstillinger  af  Modepynt,  og  hist  og  her  var  en 
lille  Restaurant,  hvor  der  foruden  Masser  af  smaa  Skaale  med 
alskens  Ruskomsnusk  ogsaa  solgtes  en  af  Mousmeerne  meget 
yndet  Sommerdrik,  der  simpelthen  bestod  af  knust  Is  og  Sukker. 

Her  standsede  vore  kvindelige  Ciceroner  strax.  Det  var 
jo  en  billig  Fornøjelse  for  os  at  vise  os  galante  imod  Damerne 
ved  et  lille  Traktemente,  og,  da  vi  senere  ogsaa  kjøbte  en  Kam 
til  hver  af  dem,  vilde  de  i  den  Grad  vise  deres  Erkjendtlighed. 
at  de  i  et  Par  Timer  slæbte  os  rundt  fra  Sted  til  Sted,  hvor  der 
var  Noget  at  se.     Overalt  var  der  pragtfuld  Illumination,    Tu- 

sinder  af  store  og  smaa  Papirslanterner  af  alle  mulige  Kulører 
kastede  en  festlig  Glands  over  den  leende  Mængde,  og  af  og 
til  stødte  vi  paa  en  fuld  Mand,  som  i  Dagens  Anledning  havde 
nydt  et  større  Kvantum  Saki  (Risbrændevin).  Disse  Berusede 
lo  selv  og  de  Andre  lo  af  dem. 

I  selve  Tempelgaarden  var  Trængselen  stor  omkring  en 
Slags  ophøjet  Estrade,  hvor  kostumerede  Danserinder  udførte 
de  hellige  Danse,  og  under  al  denne  Tumult  færdedes  Præ- 
sterne rundt  omkring  med  en  beundringsværdig  Ro.  Denne 
Ide  at  holde  larmende  Fester  paa  de  hellige  Steder  er  jo  os 
uforstaaelig;  men  for  Japaneseren  er  det  noget  ganske  Naturligt. 

Tidt  havde  det  undret  mig,  at  de  smaa  Politikonstabler  nøde 
en  saadan  Anseelse  iblandt  Befolkningen;  man  er  nemlig  bange 
for  Politiet  i  Japan.  Ganske  tilfældigt  kom  jeg  nu  til  at  se, 
hvorledes  de  øvede  sig  i  at  bruge  deres  Stave,  og  saa  kunde 
jeg  bedre  forstaa  denne  Respekt.  Desværre  fik  vi  senere  et 
Bevis  paa,  hvor  hurtige  de  ere  til  at  skaffe  sig  Lydighed;  thi 
i  Nagasaki  sloge  de  en  af  vore  Folk  ihjel  og  lemlæstede  en 
Anden  med  deres  Stokke,  da  de  ikke  vilde  lystre  og  i  drukken 
Tilstand  havde  gjort  Optøjer.  Her  var  det  nu  kun  Øvelser, 
det  drejede  sig  om,  og  de  vare  morsomme.  De  bare  Hugge- 
masker  og  Plastroner,  som  lignede  dem,  der  bruges  hos  os; 
men  Vaabnet  bestod  af  en  circa  fem  Fod  lang  Stok,  sammensat 
af  tre  lige  lange  Stykker,  der  vare  surrede  til  hinanden.  De 
holdt  fast  med  begge  Hænder,  og,  naar  disse  Vaaben  susede 
igjennem  Luften,  var  det  ikke  blide  Slag,  der  bleve  uddelte. 
Naar  man  saae  den  Behændighed,  hvormed  de  parerede,  og  det 
Liv,  som  var  i  deres  Bevægelser,  kunde  man  godt  forstaa,  at 
Politistaven  var  et  farligt  Vaaben  i  deres  Haand.  I  godt  ti 
Minuter  bankede  de  saaledes  løs  paa  hinanden,  og,  vilde  Ingen 

af  dem  give  tabt,   kastede  de  som  paa   et  Signal   Stokken  og 
gik  løs  paa  hinanden  med  Næverne;  først,  naar  En  havde  bragt 

sin  Modstanders  Hoved  til  at  berøre  Jorden,  hørte  Kampen  op. 
Havde  Blodet  rullet  hurtigere  i  Aarene,  og,  havde  Sindet  været 
i  Oprør  under  Lemmernes  heftige  Bevægelse,  var  det  dog  altid 

med  smilende  Ansigt,  at  de  rakte  hinanden  Haanden,  naar 
Kampen  var  endt. 

En  gammel,  hvidhaaret,  næsten  sammensunken  Skikkelse 
stod  ved  Siden  af  os. og  betragtede  Øvelserne.  Vi  troede  na- 
turligvis, at  han  var  kommen  i  samme  Hensigt  som  vi;  men 
hvor  stor  blev  ikke  vor  Forbavselse,  da  vi  saae  ham  iføre  sig 
Maske  og  Plastron  for  lidt  efter  at  tage  sig  en  Dyst  med  en 
af  de  Unge,  og  han  kunde  rigtignok  gjøre  Gavn  endnu;  thi  faa 
Minuter  efter  var  Modstanderen  kastet  til  Jorden,  og  med  et 
triumferende  Smil  saae  han  hen  til  os,  medens  han  med  begge 
Hænder  knugede  den  Andens  Hoved  til  Jorden.  Han  var  af- 
skediget, og  sjeldent  tog  han  vel  Del  i  Øvelserne;  men  han 
vilde  aabenbart  vise  os,  at  der  endnu  var  Kraft  i  de  gamle 
Lemmer,  og  for  at  yde  ham  vor  Anerkjendelse  bøjede  vi  os 
gjentagne  Gange  for  ham. 

Ligesom  alle  Folk,  der  leve  fjernt  fra  civiliserede  Steder 
og  kun  af  og  til  komme  i  Berøring  med  den  hvide  Race,  var 
der  noget  Godmodigt  over  disse  Hakodatés  Beboere.  Det  var 
derfor  ikke  uden  Vemod,  at  vi  saae  Byen  forsvinde  bag  Klip- 
perne, da  vi  først  i  September  stode  ud  for  at  hjemsøge  for- 
skjellige  Bugter  paa  Sibiriens  Østkyst. 

Grimt  var  her  og  det  tilgavns,  og  saalænge  Eskadrens  Skibe 
vare  samlede  paa  Ankerpladsen  ved  de  golde  Øer,  Sadd- 
les,  som  ligge  flere  Mil  udenfor  Shanghai  i  det  kinesiske  Hav, 
var  der  ikke  en  Sjæl,  som  tænkte  paa  at  sætte  Foden  iland; 
men,  da  de  Andre  nu  havde  benyttet  Lejligheden  til  at  besøge 
Shanghai,  fik  ogsaa  vi  Lyst  til  at  sætte  Benene  paa  Landjorden; 
thi  den  kinesiske  Junisol  havde  i  den  Grad  opvarmet  Skibets 
pansrede  Sider,  at  man  nærmest  befandt  sig  som  i  en  stor 
Kakkelovn. 

Hvis  det  kan  kaldes  en  Tilfredsstillelse  at  blive  begloet, 
nød  vi  i  høj  Grad  denne  Fornøjelse  ved  vor  Landstigning; 
en  hel  Flok  pjaltede  Kinesere  med  Koner  og  Børn  jagt- 
toge os  nemlig  med  mere  Interesse,  end  om  det  havde  været 
et  Menageri. 

En  ulidelig  Stank 
af  Fisk,  blandet  med 
denne  underlige  ilde 
Lugt,    som    alle    Kine- 

sere  have  ved  sig,  betog  os  næsten  Lysten  til  at  gjøre  Alvor 
af  vor  Plan  at  gjennemvandre  Øen,  og  det,  som  egentlig 
mest  bevægede  os  til  ikke  at  opgive  vort  Forsæt,  var  en 
vis  Skamfølelse  overfor  vore  egne  Sluproere:  det  havde  jo 
været  en  drøj  Rotur  i  denne  Varme  og  i  det  haarde  Strøm- 
farvand. Vi  lode  dem  altsaa  ro  ombord  igjen  og  vandrede 
op  ad  en  smal  Sti,  fulgt  af  en  Sværm  Kinesere.  Flere 
Gange  bleve  vi  standsede  af  Oldinge  eller  Kvinder,  som  en 
eller  anden  smitsom  Sygdom  havde  berøvet  Synet  eller  Lem- 
mernes Brug.  Som  alle  Folk,  der  leve  afsondrede  fra  den 
øvrige  Verden  og  kun  sjeldent  se  Evropæere,  tro  de,  at 
disse  altid  ere  Læger,  og  ville  have,  at  man  skal  kurere 
dem  for  alle  mulige  Sygdomme.  Vore  egne  Læger  laa  begge 
syge  ombord,  saa  at  vi  ikke  engang  kunde  love  dem  Hjælp, 
og  rystende  paa  Hovedet  gik  vi  videre;  men  her  havde  rig- 
tignok været  en  smuk  Virkeplads  for  en  menneskekjærlig 
Læge;  thi  jeg  troer  aldrig  at  have  seet  saa  mange  Vanføre 
som  her.  Desværre  ere  de  selv  paa  en  Maade  Skyld  i  dette 
ulykkelige  Liv;  vel  er  den  første  Aarsag  en  uhyre  Fattigdom; 
men  en  ikke  uvæsentlig  Faktor  er  dog  vist  denne  Races  utro- 
lige Urenlighed. 

Efterhaanden,  som  vi  kom  højere  tilvejrs,  bleve  vi  frie  for 
de  paatrængende  Medrejsende,  og  paa  Toppen  vare  vi  ganske 
alene.  Vi  betragtede  de  mange  andre  Klippeøer,  som  alle 
vare  lige  golde  og  gule,  og  selve  Havet  havde  et  gulligt  An- 
strøg, rimeligvis  fordi  Stillehavet  her  var  blandet  med  Yangtse- 
kiangs  mudrede  Vand.  Et  Bad  havde  jo  været  glimrende  i 
denne  Varme;  men  det  vaade  Element  saae  alt  Andet  end  ind- 
bydende ud,  og  vi  gik  roligt  videre  ad  en  smal  Sti,  som  førte 
over  hele  Øen  langs  med  Bjergkammen. 

Der  var  absolut  Intet  at  se,  Alt  forekom  os  goldt  og  øde, 
hvorfor  Turen  ligefrem  var  at  betragte  som  en  Slags  Gymna- 
stik; men  den  kunde  vi  ogsaa  trænge  til. 

Paa  den  anden  Side  af  Øen  satte  vi  os  efter  en  Times 
Marsch  paa  en  Klippeblok  for  at  ryge  en  Pibe  i  Ro  og  Mag, 
da  en  lille  Kineserdreng  kom  løbende  hen  til  os  og  med 
Fagter  og  Grimacer  lod  os  forstaa,  at  han  havde  noget  Stor- 
artet at  vise  os.  Naar  man  Intet  har  seet,  bliver  man  jo  glad 
for  lidt;  vi  rejste  os  derfor  strax  og  fulgte  med  ham  r  spændt 
Forventning.  Men  hvor  vi  dog  maatte  le,  da  vi  efter  et 
Kvarters  Forløb  naaede  til  det  Vidunderlige,  som  den  unge 
Mand  vilde  vise  os!  Det  var  et  lille  forkrøblet  Træ,  der 
ikke  var  større  end  Drengen  selv;  men  for  ham  var  det  jo  en 
Mærkværdighed;  thi  det  var  vel  det  Eneste,  som  fandtes  paa 
alle  disse  golde  Øer.  Spændt  betragtede  han  vore  Ansigter  for 
deri  at  læse  vor  Beundring  eller  Forbavselse,  og  forbavsede 
have  vi  vel  nok  seet  ud;  men  det  var  rigtignok  som  Følge  af, 
at  han  ikke  havde  Andet  at  vise  os.  Meningen  var  jo  god  nok  fra 
hans  Side,  han  fik  da  ogsaa  sin  Drikkeskilling  og  løb  fornøjet 
bort.  De  følgende  Dage  var  det  stadige  Omkvæd  i  Messen 
»at  gaa  iland  og  se  paa  Træet«,  og  det  gjorde  vi  da  ogsaa 
dagligt. 

At  spadsere  rundt  paa  disse  Klippeblokke  morede  os  nu 
ikke  i  Længden,  og  den  voldsomme  Varme  indvirkede  saa 
stærkt  paa  vor  Fornuft,  at  vi  trods  Vandets  mindre  indbydende 
Kulør  ikke  kunde  modstaa  Fristelsen  til  at  tage  os  et  Bad; 
Baaden  vilde  desuden  først  være  her  for  at  hente  os  om  et  Par 
Timer,  hvorfor  Resultatet  blev,  at  vi  lejrede  os  paa  Skrænterne 
ud   imod  Havet,  og  det  lykkedes  os  da  ogsaa  at  finde  et  godt 

Sted,  hvor  store  Klippeblokke  i  Søen  dannede  et  naturligt 
Bassin. 

I  næsten  en  Timestid  havde  vi  ikke  seet  et  Menneske; 
men  ikke  saa  snart  vare  vi  begyndte  paa  Afklædningen,  før  en 
Skare  skuelystne  Kinesere  iagttog  vore  mindste  Bevægelser. 
Om  det  nu  var  vore  hvide  Kroppes  Skyld,  eller  de  blot  vilde 
vise  deres  Forbavselse  over  at  se  Mennesker  vaske  sig,  veed 
jeg  ikke;  det  var  i  hvert  Fald  tydeligt  at  see,  at  det  baade 
interesserede  og  morede  dem  meget. 

Men  ikke  nok  dermed;  thi,  da  Galaforestillingen  var  forbi, 
og  vi  strakte  os  paa  Ryggen  i  det  varme  Sand  for  at  ryge, 
rykkede  de  nærmere  og  sade  ganske  tavse  og  betragtede  os; 
de  Stakler  havde  vel  heller  ikke  mange  Adspredelser  til  dagligt 
Brug;  og  hver  Dag,  naar  vi  laa  her,  havde  vi  stadigt  en  talrig 
Tilskuerkreds  om  os. 

Vi  vare  unægtelig  glade,  da  vi  forlode  dette  Sted,  som  var 
blottet  for  al  Tiltrækningskraft,  og  dog  vidste  vi,  at  det  ikke 
blev  stort  bedre  i  den  første  Maaned,  hvad  Naturskønhederne 
angik;  thi  hele  den  kinesiske  Kyst  herfra  og  nordpaa  er  næsten 
ligesaa  øde  som  disse  afsides  liggende  Øer. 

Der  havde  været  Tale  om,  at  Admiralen  skulde  til  Peking, 
og  flere  af  os  havde  allerede  spidset  vor  Næse  efter  at  komme 
med  paa  denne  interessante  Rejse  under  vort  Ophold  i  Pet- 
schilibugten;  men  saa  røg  Forhaabningerne  i  Lyset,  og  vi 
maatte  tage  tiltakke  med  Chefoo  og  Port  Arthur  som  Exempler 
paa  de  nordkinesiske  Byer. 

Baade  Kinasøen  og  det  gule  Hav  havde  viist  sig  uhyre 
elskværdige  paa  Rejsen  herop,  og  kun  af  og  til  havde  et  svagt 
Pust  kruset  Overfladen;  derimod  var  Varmen  utaalelig;  thi 
baade  Solens  Straaler  og  Heden  fra  Maskinen  bragte  os  Alle  i 

en  mere  eller  mindre  opløst  Tilstand.  Denne  Slappelse  har 
vist  ogsaa  Indflydelse  paa  Hjernen;  jeg  mindes  saaledes  tyde- 
ligt, at  jeg  en  hel  Kveldsvagt  (fra  Middag  til  Klokken  Fire  E.  M.) 
gik  op  og  ned  ad  Broen  og  spekulerede  over,  hvorfor  man  i 
min  Barndom  havde  ført  mig  bag  Lyset  med  Geografien.  Efter 
Kortet  at  dømme  befandt  vi  os  midt  i  det  gule  Hav,  der 
viste  sig  at  være  sort;   ved  Shanghai  havde  jeg  selv  seet,   at 


Chefoo. 


den  blaa  Flod  var  gul,  og  naar  jeg  dertil  føjer,  at  det  røde 
Hav  er  blaat,  maa  Enhver  indrømme,  at  man  har  Ret  til  at 
føle  sig  bedraget. 

Endelig  faldt  Ankeret  et  Par  Kvartmil  fra  Chefoo,  Ilden 
blev  slukket  i  Maskinen,  og  der  blev  hængt  Presenninger  ud 
paa  Solsiden,  hvorved  Tilværelsen  blev  i  høj  Grad  behagelig. 

Chefoo  er  ingen  stor  By  og  seer  ikke  indbydende  ud;  det 
varede  da  ogsaa  et  Par  Dage,   inden  Nogen  satte  Foden   paa 

Landjorden.  Mange  Evropæere  er  her  ikke,  og  derved  frem- 
kommer det  aparte  Forhold,  at  en  og  samme  Mand  er  Konsul 
for  syv  å  otte  forskjellige  Nationer,  saa  at  det  i  urolige  Tider 
maa  være  vanskeligt  nok  for  ham  at  vide,  for  hvem  af  disse 
han  skal  tage  Parti. 

Snavset  var  der  paa  Gaderne,  som  forresten  vare  ganske 
brede,  og  meget  Seværdigt  syntes  der  jo  ikke  at  være;  men 
det  var  nu  den  første  ægte  kinesiske  By,  jeg  kom  til,  hvorfor 
den  i  alle  Tilfælde  havde  Nyhedens  Interesse.  Har  man  i  Kina 
først  forundret  sig  over  Mandfolkenes  Frisure  med  Pisken 
hængende  ned  ad  Ryggen,  er  det  Næste,  som  man  forbavses 
over,  unegtelig  Kineserindernes  smaa  Fødder.  Her  i  Byen 
havde  de  saa  godt  som  alle  disse  vanskabte  Undersaatter;  de 
simple  Kvinder  stavrede  rundt  paa  deres  Ben,  og  de  Bedre- 
stillede lode  sig  paa  en  ret  ejendommelig  Maade  bære  af  en 
Mand,  paa  hvis  Skuldre  de  laa  paa  Knæ,  idet  de  lagde  Fødderne 
overkors  paa  Ryggen.  Mange  Steder  gaaer  vist  denne  Uskik 
med  de  smaa  Fødder  af  Brug,  hvad  der  er  rimeligt  nok;  thi 
det  maa  være  en  frygtelig  Tortur  for  de  stakkels  Kvinder. 
Efter  Sagnet  skal  denne  Skik  være  indført,  fordi  Kvinderne  i 
sin  Tid  under  en  Invasion  af  Barbarer  uden  videre  styrtede  sig 
i  Armene  paa  disse.  Hvorvidt  det  er  sandt,  skal  jeg  lade  være 
usagt;  men  det  kan  jo  være  rimeligt  nok;  thi  paa  den  Maade 
hindrede  man  dem  jo  i  at  løbe! 

Det  var  ingen  let  Sag  at  faae  en  saadan  Kvindefod  at  se; 
men  omsider  lykkedes  det  dog  at  faae  en  gammel  Dame  til 
mod  en  Godtgjørelse  af  en  Dollars  at  tage  Sko  og  Bandager 
af  for  at  vise  os  Fodens  Form.  I  vore  allervildeste  Fantasier 
havde  vi  ikke  tænkt  os,  at  en  menneskelig  Fod  kunde  komme 
til  at  se  saaledes  ud.     Det  var  ligefrem  uhyggeligt  at  betragte 

dette  mishandlede  menneskelige  Lem,  og  det  varede  længe, 
inden  man  kunde  forstaa,  hvad  der  var  blevet  af  Hælen,  Vristen 
og  Ankelen;  thi  Alt  var  forrykket.  En  indgaaende  Beskrivelse 
vilde  blive  altfor  uappetitlig  for  Læseren,  saa  at  jeg  vil  over- 
lade til  Enhver  især  at  betragte  hosstaaende  Billede,  som  viser, 
hvorledes  Skinner  og  Bind,  anbragte  paa  Fod  og  Smalben  fra 


Kineserindefødder. 


den  tidligste  Barndom  have  gjort  disse  saa  forkrøblede  og  van- 
skabte, at  man  næsten  ikke  kan  tænke  sig  det  værre. 

Ret  glade  over  at  have  tilfredsstillet  vor  Nysgjerrighed, 
men  ikke  synderligt  opbyggede  ved  Synet,  forlode  vi  Konen 
med  de  smaa  Fødder  og  hengave  os  for  en  billig  Penge  til 
Nydelsen  af  et  kinesisk  Skuespil  under  aaben  Himmel.  Et 
lille  interimistisk  Theater  var  opført  paa  en  større  Plads  i  en 
Udkant  af  Byen,   og  en  tæt  pakket  Menneskemængde  hindrede 

os  i  at  komme  saa  nær  til  Scenen,  som  vi  ønkede.  Det  er 
dog  tvivlsomt,  om  vi  virkelig  havde  havt  nogen  Glæde  af 
at  komme  nærmere,  da  vi  ikke  forstode  Sproget,  og  Skuespil- 
lernes Bevægelser  og  Dragter  kunde  vi  se  godt  nok  fra  vor 
Plads. 

Som  bekjendt  kunne  saadanne  kinesiske  Theaterstykker 
vare  i  maanedsvis,  ja  endogsaa  i  aarevis,  saa  at  det  er  umuligt 
at  forstaa  Noget  af  Stykkets  Gang  ved  blot  at  være  tilstede  i 
en  Time  eller  to;  men  det  er  ogsaa  vanskeligt  at  begribe  det 
Fornøjelige  ved  en  saadan  Forestilling;  Skuespillerne  se  stive 
og  kjedelige  ud  paa  Scenen,  og  det  er  heller  ikke  muligt  at 
se  paa  Tilskuernes  Ansigter,  at  de  more  sig. 

Da  nu  hverken  Byen  eller  dens  faa,  daarligt  vedligeholdte 
Templer  øvede  nogen  stor  Tiltrækningskraft  paa  os,  gik  vi  ned 
ad  den  sandede  Vej,  som  fører  langs  med  Havet.  Vi  saae  her 
nogle  Straffefanger,  beskjæftigede  med  Vejarbejde,  og  det  var 
et  trist  Syn  at  iagttage  den  Maade,  hvorpaa  man  behandlede 
disse  Fyre,  som  i  Afdelinger  paa  sex  Mand  vare  sammen- 
lænkede paa  en  ejendommelig  Maade.  Ikke  nok  med,  at 
Enhver  af  dem  havde  en  Jernring  om  Halsen,  som  ved  en 
temmelig  svær  Jernkjæde  forbandt  ham  med  hans  Sidemand; 
men  han  var  desuden  tvungen  til  at  bære  den  saakaldte  »Kang«. 
Dette  Strafferedskab  bestaaer  i  et  stort  Stykke  Træ  af  kvadra- 
tisk Form,  som  er  savet  midt  over,  og  hver  Halvdel  er  paa 
Midten  forsynet  med  et  halvcirkelformet  Udsnit  saaledes,  at, 
naar  disse  to  Stykker  lægges  paa  Mandens  Skuldre,  dannes  der 
et  Hul  til  Halsen.  Begge  Halvdele  samles  nu  til  et  Hele  ved, 
at  der  spigres  et  Par  Tværpinde  ved  Underkanten,  og  endelig 
paaklistres  der  nogle  store  Papirsstrimler,  hvorpaa  der  staaer 
skrevet  Forbrydelsens  Art  og  Straffens  Varighed. 

Hele  Egnen  havde  et  alvorligt  Udseende,  og  i  Baggrunden 
laa  de  rødlige,  golde  Bjerge;  med  Undtagelse  af  nogle  Gran- 
træer paa  den  nederste  Side  af  Bjergskraaningen  var  Alt  blottet 
for  Vegetation,  og  Sletten  lignede  nærmest  et  stort  Morads. 


Kinesisk  Gaderestavration. 


Paa  den  lange  Sejltur  tilbage  til  Skibet  kom  vi  forbi  den 
kinesiske  Pansereskadre,  hvis  forholdsvis  moderne  Skibe  stode 
i  stærk  Modsætning  til  Indbyggernes  lave  Trin  paa  Civilisa- 
tionens Stige.  Da  senere  den  kinesiske  Admiral  kom  ombord 
paa  officielt  Besøg  i  sit  spraglede  Kostume  og  med  Mandarinhat 

paa  Hovedet,  hvor  Paafuglefjer  og  Rævehale  vare  anbragte 
som  krigeriske  Prydelser,  var  det  vanskeligt  at  faae  i  sit  Hoved, 
at  denne  Mand  virkelig  skulde  have  Forstand  paa  Nutidens 
komplicerede  Materiel;  thi  vel  havde  han  med  sig  en  engelsk 
Søofficer,  som  altid  sejler  med  Eskadren;  men  denne  ene  Mand 
kan  da  neppe  faae  de  kinesiske  Hjerner  til  paa  een  Gang  at 
gjøre  et  Spring  paa  et  Par  Hundrede  Aar. 

Endnu  var  der  een  kinesisk  Plads  at  hjemsøge,  nemlig 
Port  Arthur,  hvor  et  fransk  Ingeniørfirma  anlægger  en  stor 
kinesisk  Krigshavn,  og  saa  gik  det  atter  Nord  paa  til  Japans 
smukke  Kyster. 

Port  Arthur  laa  kun  nogle  faa  Timers  Vej  fra  Chefoo  ovre 
paa  den  nordlige  Side  af  Bugten,  hvor  Tusinder  af  gule  Kine- 
sere, som  vare  meget  let  paaklædte  paa  Grund  af  Varmen, 
arbejdede  i  deres  Ansigts  Sved  for  at  tjene  den  usle  Dagløn;  thi 
den  kinesiske  Arbejder  (Kuli)  er  ikke  forvænt  i  saa  Henseende. 

For  et  Par  Aar  siden  var  her  fuldstændigt  øde  og  tomt; 
men  nu  sled  og  slæbte  man  fra  Morgen  til  Aften,  og  paa  den 
sandede  Slette,  der  omsluttedes  af  høje  Bjerge,  havde  der  rejst 
sig  en  hel  By  af  usle  Hytter,  ligesom  Tavtaien,  den  kinesiske 
Præfekt,  havde  taget  Bopæl  her  for  at  holde  Orden.  Længere 
ude  paa  Sletten  laa  den  kinesiske  Lejr,  hvor  Generalen  havde 
taget  Kvarter,  og  dagligt  hørte  vi  Hornsignaler,  som  forresten 
meget  lignede  vore  egne;  oppe  paa  Bjergtoppene  var  der  op- 
kastet Batterier,  hvorfra  de  lange  kruppske  Kanoner  vendte 
Mundingen  ud  imod  os  ligesom  for  at  vise  os,  at  Kina  ikke  er 
til  at  spøge  med. 

Det  er  kostbare  Arbejder,  som  den  himmelske  Kejser  lader 
udføre  her;  men  de  ere  vist  ikke  meget  nyttige;  thi  Havnen 
er  lille,  om  end  godt  beskyttet.     I  denne  Arbejderby  saae  man 

næsten  ikke  en  Kvinde;  thi  Gagen  er  ikke  stor  nok  til,  at  en 
Kuli  kan  gifte  sig.  Et  Theater  var  der  dog,  som  rigtignok 
syntes  at  være  om  muligt  endnu  tarveligere  end  det  i  Chefoo. 
For  kinesiske  Theaterdirektører  er  der  jo  den  store  Fordel, 
at  de  ikke  behøve  Skuespillerinder;  thi  alle  Kvinderoller  udføres 
ligesom  i  Japan  af  Mænd.     Derfor  havde  ikke  engang  Stedets 

eneste  Forlystelsesetablissement  forøget  Kvindernes  Antal,    og 
der  var  noget  underligt  i  saaledes  at  se  en  hel  By  af  Mænd. 

En  Dag  var  der  Fest;  Forterne  saae  ud,  som  om  de  vare 
forladte;  men  til  Gjengjæld  vare  de  udsmykkede  med  smaa 
røde  Flag,  og  i  Byen  og  Havnen  arbejdedes  der  ikke.  Den 
kinesiske  General  og  Tavtaien  vare  ombord  hos  Admiralen  og 
bleve  saluterede  med  femten  Skud;  paa  Batterimandskabets 
Ansigter  kunde  jeg  tydeligt  læse  Forbavselse  over,  at  disse  to 
højtstaaende  Personer   med  deres  Suite   af  snavsede  Officerer 

skulde  nyde  en  saadan  Hædersbevisning,  og  selv  morede  jeg 
mig  over  alle  disse  gule  Sjæle,  som  nysgjerrigt  undersøgte  Alt 
ombord.  Senere  hen  paa  Dagen  gave  disse  to  Herrer  Middag 
for  Admiralen;  efter  Indbydelsen  at  dømme  maa  den  have 
været  ganske  god,  og  Retternes  Antal  var  mange;  thi  efter 
kinesisk  Skik  stode  nemlig  Retterne  opførte  paa  Indbydelsen, 
saa  at  man  altid  er  paa  det  Rene  med,  hvilke  Delikatesser, 
der  venter  En,  hvad  der  saamænd  kan  være  ganske  praktisk. 

Det  var  dog  med  en  vis  Tilfredsstillelse,  at  vi  igjen  lettede 
Anker  for  at  forlade  denne  Myretue,  og  sjeldent  troer  jeg,  at 
Japan  har  forekommet  mig  smukkere,  end  da  vi  fire  Dage  efter 
ankrede  ved  det  lille  Fiskerleje  Igama,  tæt  Norden  for  Simone- 
sekistrædet. 

Hvilken  Forandring  efter  i  en  Maaned  at  have  hjemsøgt 
Kinas  grimme  Kyster  atter  at  se  dette  smilende  Land!  Det 
var  en  ren  Svir  at  have  Ankervagt  og  gaa  op  og  ned  paa 
Dækket  og  se  paa  de  smukke  Omgivelser.  Det  var  dog  kun 
fattige  Folk,  som  boede  her;  men  enten  det  nu  var  Fiskere 
eller  Bønder,  man  traf  iland,  var  der  een  Ting,  der  strax  slog 
os:  Alt  var  saa  nydeligt  og  renligt.  Der  var  noget  tiltrækkende 
ved  denne  lille  By  med  sine  sirlige  Smaahuse,  omgivne  af 
grønne  Rismarker,  som  terrasseformigt  hævede  sig  mod  de 
dejlige  Skove  af  Bambus-  og  Kameliatræer. 

Enhver  vil  kunne  forstaa  mine  Kammeraters  og  min  For- 
bavselse, da  vi  næste  Dag  sprang  i  Baaden  for  at  tage  os  en 
Tur  iland  og  strax  bleve  modtagne  med  Raabet  »Leve  Bou- 
langer«.  Det  gav  os  jo  Noget  at  grunde  paa,  og  Forklaringen 
fik  vi  først  ved  vor  Tilbagekomst.  Uforstaaeligt  var  det  jo 
ogsaa,  at  man  her  paa  dette  Sted,  der  laa  saa  afsides,  kjendte 
denne  Mand,   som   havde  spillet  sine  Kort  saa  daarligt.     Som 

sædvanligt  var  det  naturligvis  Kadetterne,  der  havde  været  paa 
Spil,  idet  de  den  foregaaende  Dag  havde  lært  en  hel  Flok  Børn 
dette  Leveraab,  skjønt  disse  selvfølgeligt  ikke  anede,  hvad  de  raabte. 
Det  var  maaske  første  Gang,  at  Evropæere  satte  deres  Fod 
her,  saa  at  man  ikke  maatte  undres  over,  at  Indbyggerne  vare 
nysgjerrige,  og  i  Begyndelsen   havde  vi  da  ogsaa  en  hel  Hale 

af  vraltende  Japanesere  efter  os;  men  efterhaanden  bleve  de 
kjede  af  det,  og  vi  kunde  i  Ro  og  Mag  fortsætte  vor  Vej 
mellem  Rismarkerne.  Her  var  Arbejdet  i  fuld  Gang,  Mænd  og 
Kvinder  stode  opkiltrede  til  Bæltestedet  i  den  dyndede  Jord 
for  at  rykke  de  smaa  Risplanter  op  med  Rode  og  senere  at 
plante  dem  ud.  Værre  Tyveri  end  det  at  stjæle  Vand  fra  sin 
Nabo  kjendes  ikke  i  Japan;  men  de  have  rigtignok  ogsaa  Brug 
for  Vandet  ved  Riskulturen.    Ikke  en  Draabe  gaaer  til  Spilde;  fra 

de  højest  liggende  Marker  ledes  Vandet  til  de  lavere;  thi  de 
ligge  alle  terrasseformigt  for  hinanden  og  kun  adskilte  ved 
smaa  Jordvolde.  Først  saaes  Risen  meget  tæt,  de  smaa  Planter 
rykkes  op  i  Slutningen  af  Juni  Maaned  og  plantes  ud  over  hele 
det  kultiverede  Terræn,  og  Jorden  om  dem  hyppes  ligesom  ved 
Kartofler.  Det  var  næsten  udelukkende  Kvinder,  som  udførte 
dette  Arbejde,  medens  Mændene  med  Bøfler  og  Oxer  gjennem- 
pløjede  den  dyndede  Jord.  Kom  man  forbi  en  saadan  Bøffel, 
der  ellers  gik  fredeligt  og  trak  sin  Ploug,  standsede  den  og 
opspilede  sine  Næsebor  ligesom  for  at  lugte,  hvad  vi  vare  for 
nogle  Fyre.  Heri  saae  vi  et  Bevis  paa,  at  det  er  sandt,  at 
hver  Race  har  sin  ejendommelige  Lugt.  Vi  maa  ikke  bilde  os 
ind,  at  vi  ere  bedre  end  Kinesere,  Japanesere  eller  Negre  i  den 
Retning;  thi  Dyrene  i  disse  exotiske  Lande  kunne  lugte  os 
paa  lange  Afstande. 

Ofte  tog  en  af  Officererne  sit  Fotografiapparat  med  iland, 
og  her  var  denne  Kunst  vist  ganske  ny;  thi  Beboerne  vare 
ligesom  rasende  efter  at  være  i  Nærheden  af  Apparatet,  naar 
det  blev  stillet  op.  Det  kostede  megen  Møje  at  forklare  dem 
Brugen  af  det,  og  Gud  veed,  om  det  lykkedes  os;  men  vi  fik 
dog  taget  nogle  ypperlige  Grupper. 

Som  Regel  afsluttedes  altid  Spadsereturen  med  et  Bad  fra 
Strandbredden,  og  saa  var  der  Jubel  blandt  Befolkningen,  der 
snakkede,  lo  og  gjorde  Bemærkninger  over  os  baade  ved  Af- 
og  Paaklædningen,  og  medens  vi  svømmede. 

En  Dag  vare  vi  To  i  Følge  komne  tidligt  tilbage  og  havde 
sat  os  paa  et  Par  Stene  paa  Strandbredden  for  at  afvente 
Sluppens  Ankomst. 

Paa  een  Gang  se  vi,  at  en  stor  Børneflok  kommer  an- 
stigende. 

Den  standsede  omsider  tæt  ved  os,  nogle  af  de  dristigste 
Smaapiger  kom  helt  hen  til  os,  og  under  mange  Bøjninger 
overrakte  de  os  hver  nogle  Blomster.  Vi  rejste  os  op  og 
bøjede  os  for  de  unge  Damer  som  Tak  for  denne  Opmærksom- 
hed ,  som  vi  forresten  ikke  forstode  Meningen  med.  Men  det 
blev  os  lidt  efter  klart,  at  vi  kunde  takke  vort  Skjæg  for 
denne  Opmærksomhed;  thi  paa  den  netteste  Maade  anmodede 
de  unge  Frøkener  os  om  at  faae  Lov  til  at  føle  paa  det.  Først 
troede  vi,  at  de  ansaae  det  for  uægte;  men,  da  de  havde 
trukket  i  det  og  gjentagne  Gange  raabt:  »Oki,  oki«  (Stort,  stort), 
blev  det  os  klart,  at  det  var  Japanesernes  almindelige  Beundring 
for  Skjæg,  der  her  gav  sig  Udslag;  thi  deres  eget  er  nemlig 
altid  kort,  og  det  er  vel  egentlig  det  Punkt,  hvor  de  mest 
misunde  den  hvide  Race. 

Man  kunde  godt  have  haft  Lyst  til  at  blive  liggende  her 
paa  dette  idylliske  Sted  i  lang  Tid;  men  efter  nogle  Dages 
Forløb  lettede  vi  og  stode  langs  Nipons  Vestkyst,  hvor  den 
store  medgaaende  Strøm  Kuro  Sivo  tilligemed  Skruens  Om- 
drejninger hurtigt  bragte  os  Nord  paa  til  vor  næste  Ankerplads 
Tsuruga. 

Vort  Ophold  skulde  først  have  været  af  kortere  Varighed; 
men  Ankeret  fik  Lov  til  at  blive  i  Bunden  en  Maaned,  og  det 
var  slet  ikke  saa  galt;  thi  for  det  Første  var  her  smukt,  og 
Jernbanen  satte  os  desuden  i  nem  Forbindelse  med  Kioto, 
Gifu  og  Nagoya. 

Som  en  stor  Gryde  laa  Tsurugabugten  indeklemt  mellem 
de  høje  Bjerge,  hvis  grønne,  kratbevoxede  Sider  gik  stejlt  ned 
til  det  klare  Vand,  hvor  man  mange  Favne  nede  kunde  se 
Havets  rige  Fiskebestand  i  livlig  Bevægelse.  Om  Dagen  var 
Varmen  saa  trykkende,   at  man  sjeldent  følte  sig  oplagt  til  at 

beundre  Naturen;  men  den  Dag,  man  havde  Dagvagt  (fra 
Klokken  Fire  til  Otte  om  Morgenen),  efter  at  Natten  havde 
afkjølet  denne  store  Jernkasse  (Skibet),  maatte  man  beundre 
den  storslaaede  Natur,  hvad  enten  man  vilde  eller  ikke.  For 
det  Meste  var  det  stille  paa  denne  Aarstid,  og  saa  snart  det 
begyndte  at  lysne,  myldrede  det  ind  ad  Bugtens  snevre  Løb 
med  store  og  smaa  Fiskerfartøjer,  som  ligefrem  bugnede  af 
Fisk  lige  fra  den  store  Hammerhaj  med  sine  stilkede  Øjne  til 
disse  tusinde  Arter  af  sølvglindsende  og  forskjelligt  farvede 
Smaafisk. 

Inde  langs  Bjergenes  stejle  Sider  var  der  udhugget  en  Vej; 
den  gik  vi  dagligt,  og  det  var,  som  om  Natur  og  Kunst  her 
havde  været  enige  om  at  gjøre  Alt  saa  godt  som  rriuligt  for 
Mennesker,  der  ikke  vare  fødte  under  dette  Himmelstrøg,  og 
hvis  Hoveder  ikke  kunde  taale  at  være  ubedækkede  som  Japa- 
nesernes;  thi  dem  generer  tredive  Graders  Varme  og  Solens 
lodrette  Straaler  slet  ikke.  Alt  syntes  at  være  viselig  indrettet, 
Vejen  langs  Bugtens  Sydside  var  som  skabt  til  Formiddags- 
ture, gratis  Styrtebade  i  Form  af  smaa  Vandfald  indbøde  til  en 
kjølende  Forfriskning,  paa  den  nordlige  Side  var  der  svalt  om 
Eftermiddagen,  og,  vilde  man  tage  sig  en  Siesta  iland  ovenpaa 
Dagens  Øvelser  og  Manøvrer,  var  der  en  dejlig  lang  Tunnel, 
hvor  der  aldrig  trængte  en  Solstraale  ind. 

I  Bunden  af  Fjorden  laa  Byen  i  den  lange  og  brede  Kløft, 
der  med  forskjellige  Bøjninger  strækker  sig  helt  op  til  Biva- 
søen,  og  herigjennem  suser  Jernbanetoget  fra  Vest  til  Øst 
gjennem  Nipon. 

Tsuruga  er  en  stor  By;  men  paa  Grund  af  dens  forholdsvis 
afsides  Beliggenhed  have  Fremmedes  Besøg  endnu  ikke  for- 
dærvet dens  naturlige  Indbyggere. 

Det  varede  ikke  længe,  før  vi  havde  skaffet  os  Venner  og 
Bekjendte  blandt  de  Indfødte,  der  her  som  overalt  ere  uhyre 
gjæstfrie. 

En  Institution,  som  vi  jævnligt  besøgte,  og  hvor  man  fik 
et  godt  Indblik  i  de  japanesiske  Præsters  Syn  paa  deres  Stil- 
ling, var  Bonzeskolen.  Der  opdroges  omtrent  en  Snes  unge 
Mennesker,  som  for  at  vise,  at  de  i  hvert  Fald  i  det  Ydre  for- 
beredte sig  til  deres  hellige  Kald,  vare  glatragede  paa  Hovedet 
og  bare  mørke  Klæder.  Men,  naar  man  overværede  deres 
Undervisning  og  saae  dem  gjøre  Løjer,  medens  de  i  Templet 
bleve  indøvede  i  alle  de  Stillinger,  som  en  japanesisk  Præst 
skal  indtage  under  Gudstjenesten,  var  det  vanskeligt  at  forstaa, 
at  disse  unge  Mennesker  havde  valgt  denne  Livstilling;  thi  med 
deres  Kald  for  Øje  skulde  man  dog  tro,  at  de  her  i  det  Mindste 
kunde  være  alvorlige  et  Øjeblik.  Men  nej;  Bonzen  er  ikke  et  Haar 
bedre  i  den  Retning  end  Lægmanden,  hvor  underligt  det  end  lyder. 

Dans  og  Musik  sættes  højt  i  Japan,  og  i  Tokio  findes  der 
en  hel  Statsinstitution,  hvor  unge  Piger  uddannes  i  disse  skjønne 
Kunster.  Efter  endt  Uddannelse  spredes  de  over  hele  Landet 
og  leve  af  at  give  Undervisning  til  Landets  Døtre.  De  kaldes 
Geishaer,  lade  sig  ofte  leje  ud  til  Fester,  Selskaber  og  lignende 
og  nyde  ikke  saa  ringe  Agtelse.  Hver  Provinds  har  sine  Sange 
og  sine  Danse,  og,  da  det  var  en  billig  Fornøjelse,  lode  vi  ofte 
en  lille  Ballet  opføre  for  os  i  et  Thehus,  hvor  en  Geisha  under- 
viste en  Flok  Smaapiger  paa  en  sex  og  syv  Aar.  Der  var  især 
en  lille  Pige,  som  udførte  Tsurugadansen  med  en  saadan  Alvor 
og  Præcision,  at  vi  Alle  vare  enige  om,  at  hun  engang  vilde 
ende  som  Primadonna  i  Hovedstaden. 

Ellers  var  der  ikke  mange  Adspredelser  i  Byen,  og  vi 
havde  længe  tænkt  paa  en  Par  Dages  Tur  til  Gifu  og  Nagoya. 

Der  var  Noget,  som  trak  begge  Steder;  i  Gifu  var  der  et  ret 
ejendommeligt  Fiskeri,  som  dreves  paa  en  Indsø  ved  Hjælp  af 
Kormoranen  (Aalekragen),  og  i  Nagoya  var  det  stadigt  det 
gamle  Shiro,  der  havde  imponeret  os  saa  stærkt  ved  vort 
første  Besøg. 

Turen  blev  imidlertid  opsat  til  den  femtende  Juli;  thi  den 
fjortende  var  det  jo  Republikens  Festdag,  og  paa  den  Dag 
maatte  jo  Alle  være  ombord,  om  ikke  for  Andet  saa  for  at  se 
paa  Folkenes  Løjer. 

Festen  begunstigedes  af  et  herligt  Vejr,  og  »Turenne«  tog 
sig  glimrende  ud  med  sin  høje  Rejsning,  flagsmykket  fra  Top 
til  Taa;  da  Klokken  slog  tolv,  og  Saluten  gik  af,  rungede 
Ekkoet  saaledes  mellem  Fjeldene,  at  der  vist  ikke  har  været 
mere  Larm  i  Paris  den  Dag,  Bastillen  blev  indtaget.  Næste 
Nummer  paa  Programmet  var  Festmaaltidet  for  Folkene,  saa 
begyndte  Løjerne  under  Næstkommanderendes  Ledelse,  og  den 
var  god. 

Vel  vare  Præmierne  ikke  store;  men  der  var  alligevel 
Konkurrenter  nok  i  alle  de  forskjellige  Lege,  og  Humør  var 
der  over  det  Hele. 

Først  kom  Kapsvømning,  saa  Kapløb  i  Sække  og  Kap- 
roning i  Ballier,  hvilket  Skuespil  tog  sig  højst  pudsigt  ud,  da 
disse  runde  Fartøjer  stadigt  snurrede  omkring  som  Toppe.  Det 
var  dog  kun  Begyndelsen,  og  senere  kom  mere  indviklede  Lege, 
der  varede  en  Time,  som  at  spise  Traad  og  med  Munden  at 
tage  et  Tællelys  op  af  en  Ballie.  Dog  var  Forestillingens 
»clou«  de  to  sportsmæssige  Idrætter  »mat  de  cocagne«  og 
»chasse  aux  canards«.  Den  første  Sport  bestaaer  i,  at  der  rejses 
en  Mast,  vel  indsmurt  i  Fedt,  og  paa  Toppen  hænges  forskjel- 
lige Præmier,    bestaaende   af  Cigarer,  Appelsiner  og  lignende 

Ting.  Nu  gjælder  det  om  at  klatre  op  og  selv  tage  sin  Præmie; 
men  det  lykkes  sjeldent;  thi  Masten  bliver  stadigt  smurt,  og 
den  Ene  efter  den  Anden  af  Konkurrenterne  falder  ned  under 
Forsamlingens  Latter. 

I  Slutningsnumret,  Andejagten,  kulminerer  Interessen,  i  alle 
Tilfælde  for  Tilskuernes  Vedkommende,  og  det  er  da  ikke 
saa  underligt;  thi  det  er  en  fuldstændig  maritim  Leg.  Et 
bemandet  Fartøj  med  nogle  levende  Ænder  i  en  Kurv  lægger 
sig  paa  Aarene  halvtresindstyve  Alen  fra  Falderebet,  hvor  fire 
å  fem  gode  Svømmere  staa  opstillede,  klare  til  at  springe  i 
Vandet,  og  under  aandeløs  Stilhed  vente  Alle  paa  det  afgjørende 
Signal  fra  Næstkommanderende.  »Gaa  an!«  lyder  det,  sam- 
tidigt kastes  Ænderne  i  Vandet,  og  Svømmerne  styrte  sig  paa 
Hovedet  i  det  vaade  Element  for  at  forfølge  dem.  Man  kan 
ordentlig  faae  rystet  sine  Lunger  af  Latter;  thi  noget  mere 
Komisk  kan  vanskeligt  tænkes  end  denne  fortvivlede  Kamp 
mellem  Matroserne  og  deres  fjedrede  Modstandere,  der  stadigt 
dykke  for  at  undvige  de  nærgaaende,  begede  Næver.  Tilsidst 
faaer  Menneskekløgten  Overmagten,  forpustede  og  stønnende 
vende  Sejerherrerne  tilbage  med  Byttet,  en  forpjusket  og  for- 
skræmt And  i  Haanden,  og  om  Aftenen  figurerer  Anden  i  kogt 
eller  stegt  Tilstand  paa  Mandens  Tallerken.  Saa  gik  Flagene 
ned  med  Solen,  ved  Mørkets  Frembrud  begyndte  Pantomime- 
forestillingen paa  det  lille,  improviserede  Theater  paa  Dækket, 
og  Bastilledagen  sluttedes  med  et  stort  Bal  uden  Damer,  men 
under  japanesiske  Lanterners  brogede  Skjær. 

Allerede  næste  Morgen  ved  Daggry  var  Varmen  trykkende; 
men  det  fik  være;  thi  nu  kunde  vi  Tsuruga  udenad,  derfor 
afsted  til  Gifu  og  Nagoya. 

Den  lille,  smalsporede  Bane,  der  satte  Tsuruga  i  Forbin- 
delse med  Gifu,  forhastede  sig  ikke,  og  i  Kupeen  var  der  saa 
utaaleligt  hedt,  at  man  for  ikke  at  kvæles  absolut  maatte  hænge 
ud  af  Vinduet  saa  godt  som  hele  Vejen. 

Landskabet  var  fortryllende. 

Hvorledes  der  nu  seer  ud,  er  ikke  godt  at  sige;  thi  det  er 
jo  netop  dette  Strøg,  der  for  nogen  Tid  siden  hjemsøgtes  af 
et  af  disse  frygtelige  Jordskjælv,  som  koste  saa  mange  Menne- 
sker Livet.  Netop  som  jeg  sad  og  skrev  dette  Kapitel,  bragte 
illustrerede  Blade  Billeder  af  disse  Ødelæggelser;  det  skar  mig 
ligefrem  i  Hjertet  at  se  den  nydelige  lille  By  Gifu  i  den  Til- 
stand. Endnu  den  Dag  i  Dag  kan  jeg  ikke  faae  ind  i  mit 
Hoved,  at  det  Meste  af,  hvad  jeg  har  seet,  er  opslugt  af  den 
graadige  Vulkan,  der  ikke  engang  har  skaanet  det  smukke  Gifu- 
bjerg,  fra  hvis  skovbevoxede  Top  vi  havde  den  dejligste  Udsigt 
over  det  smukke  Landskab  med  sine  mange  vulkanske  Kegler. 
Vi  Nordboere  forstaa  ikke  rigtigt,  hvilken  Landeplage  disse 
Jordskjælv  ere.  Jeg  mindes,  at  der  en  Aften  i  Tsuruga,  medens 
jeg  sammen  med  et  Par  Kammerater  var  til  The  hos  en  japa- 
nesisk  Familie,  kom  en  stærk  Jordrystelse.  Familien  blev  for- 
skrækket og  løb  ud  paa  Gaden,  uagtet  vi  ikke  havde  Indtryk 
af,  at  dér  var  nogen  Fare  paafærde,  og  vi  lo  endda  af  de 
Andre  —  vi  havde  jo  ikke  bedre  Forstand.      * 

Dengang  generede  imidlertid  kun  Varmen  os;  ved  Middags- 
tid viste  Thermometret  33  °  i  Skyggen. 

Forrevne  vulkanske  Klippeformationer  begrændsede  denne 
lange  Kløft  eller  Dal  paa  begge  Sider;  men  Naturen  havde 
lagt  sin  milde  Haand  paa  disse  Mindestene  om  fordums  Rædsler, 
og  en  yppig  Vegetation  dækkede  nu  de  nøgne  Klippesider. 
Alt   var  Grønt    i   Grønt,    og    i   Dalen    saae  vi   Bønderne    paa 

Arbejde  i  Rismarkerne,  der  strakte  sig  saa  langt  op  ad 
Bjergets  Sider,  som  det  havde  været  muligt  for  menneskelige 
Kræfter  at  slæbe  Jorden,  og  længere  oppe  groede  Fyr  og  Gran 
i  tætte  Smaaskove.  Disse  japanesiske  Bønder  med  deres  enorme 
Straahatte  paa  Hovedet  lignede  Paddehatte,  som  de  stode  der 
i  Dynd  til  Knæerne. 

Hvor  det  var  underligt  at  se  den  milelange  blaa  Biwasø 
med  sine  grønne  Omgivelser;  Alt  var  saa  forandret  fra  i  Vinter, 
da  vi  vare  her,  medens  Sneen  og  den  overtrukne  Himmel  gav 
det  Hele  et  mere  storslaaet  og  alvorligt  Præg.  Jeg  kunde  ikke 
samstemme  med  Rejsehaandbogens  Udtalelser  om,  at  her  kun 
var  værd  at  komme  om  Sommeren;  men  det  var  maaske,  fordi 
jeg  var  Nordbo,  og  vi  have  jo  en  Forkjærlighed  for  de  hvide 
og  sorte  Farvetoner. 

Sidst  havde  vi  skjælvende  af  Kulde  travet  rundt  i  Naga- 
hamas  snesjappede  Gader  i  den  Time,  som  man  maatte  tilbringe 
her,  fordi  Jernbanetogene  ikke  staa  i  Forbindelse  med  hinanden. 
Denne  Gang  bleve  vi  ikke  længe  paa  aaben  Gade;  thi,  naar 
Thermometret  viser  over  tredive  Grader,  og  Stuvet  staaer  En 
ind  i  Halsen,  søger  man  hurtigt  under  Tag. 

Ved  Titiden  gik  det  atter  videre  til  Gifu,  hvor  vi  skulde 
sætte  os  ind  i  Fiskeriet,  og  i  det  japanesiske  Thehus,  hvor  vi 
opsloge  vore  Pavluner,  havde  vi  tænkt  at  tage  os  en  lille  Siesta 
efter  Maaltidet;  men  det  blev  der  nu  ikke  Noget  af. 

Stole  og  Borde  var  der  ikke  Tale  om  at  opdrive;  men  i 
vor  opløste  Tilstand  kunde  vi  godt  spise  liggende,  og  det  gjorde 
vi  da  ogsaa.  Vin  og  Brød  havde  vi  selv  med,  og  ved  at  holde 
et  længere  Foredrag  for  den  japanesiske  Kok  lykkedes  det  os 
at  faae  nogenlunde  menneskelig  Føde.  Paa  een  Gang  lød  der 
Sang   og  Spil    i  Værelset  ved  Siden  af,    hvorfra  vi   kun  vare 

adskilte  ved  en  tynd  Papirsvæg,  og  Lyden  af  højrøstede,  noget 
rustne  Mandfolkestemmer  lod  os  formode,  at  der  holdtes  et 
større  Drikkegilde.  Ganske  rigtigt.  Igjennem  en  Sprække  i 
Papiret  saae  vi  en  Forsamling  af  unge  Mænd,  hvis  Aandsevner 
aabenbart  vare  under  stærk  Paavirkning  af  Sakien,  Risbrænde- 
vinen, og  deres  derangerede  Paaklædning,  strittende  Haar  og 
sløve  Ansigtstræk  viste  tydeligt,  at  Gildet  stundede  mod  sin 
Afslutning;  foran  dem  laa  der  væltede  Drikkeskaale,  og  Gulvet 
var  oversaaet  med  de  sørgelige  Rester  af  Maaltidet.  Paa  en 
Slags  Forhøjning  i  en  Krog  sade  tre  Geishaer  med  deres  Ske- 
misenner,  og  det  var  deres  musikalske  Præstationer,  som  vi 
tidligere  havde  hørt. 

Man  havde  fortalt  mig  om  disse  Drikkegilder,  som  de  vel- 
staaende  unge  Japanesere  afholdt  fra  Tid  til  anden,  og  hvortil 
der  altid  lejedes  Sangerinder  for  at  udføre  TafTelmusiken  under 
det  vilde  Orgie;  men  jeg  havde  ikke  villet  tro  det.  Nu  fik  jeg 
Syn  for  Sagn;  det  var  et  modbydeligt  Skue  at  se  de  unge 
Piger  mellem  disse  døddrukne,  dinglende  Mandfolk. 

Gifu  er  bekjendt  for  sine  Papirslanterner,  som  laves  af 
Silkepapir,  der  er  spilet  ud  med  Ribber  af  Bambustrevler,  og 
af  dem  maatte  vi  jo  bringe  nogle  Stykker  hjem  med;  men 
forinden  skulde  vi  dog  træffe  Aftale  med  vor  Vært,  for  at  han 
kunde  besørge  det  Fornødne  i  Retning  af  at  leje  en  Baad  til 
os,  for  at  vi  fra  denne  kunde  overvære  Natfiskeriet  paa  Gifu- 
søen.  Portemonnæen  maatte  gjentagne  Gange  raadspørges;  thi 
Værten  var  vist  en  Mand,  der  vilde  arrangere  det  i  stor  Stil. 
Skal  der  være  Gilde,  saa  lad  der  være  Gilde  —  tænkte  vi; 
skjøndt  Summen  betydeligt  overskred  den  paa  Rejsebudgettet 
opførte,  gik  vi  derfor  alligevel  ind  paa  Forslaget,  og  det  viste 
sig  ogsaa  senere,  at  vi  havde  gjort  Ret  heri. 

Det  grønklædte  Gifubjerg  kunde  jo  ellers  nok  friste  til 
Bestigning;  men  i  denne  Varme  —  nej  Tak;  vi  nøjedes  da  med 
at  betragte  det  og  beundre  dets  regelmæssige  Form,  som  nu  er 
undergaaet  en  saa  gjennemgribende  Forandring  ved  Jordskjælvet. 
Den  trykkende  Varme  og  et  Tordenvejr  med  paafølgende  tropisk 
Regn  dreve  os  snart  hjem  til  Hotellet,  hvor  vi  afventede  Mørkets 
Frembrud. 

Temperaturen  var  faldet  og  Luften  ikke  nær  saa  trykkende, 
da  vi  bestege  vore  Yinrikshaer  for  at  rulle  ned  til  Floden,  hvor 
Baaden  ventede. 

Det  er  næsten  umuligt  at  skildre  det  dejlige  Syn,  som  her 
oprullede  sig  for  os. 

Var  det  Virkelighed  eller  et  Tableau  af  en  Eventyrkomedie, 
som  mødte  vort  Øje?  Vi  bleve  snart  bragte  til  Besindelse 
igjen,  da  en  Tjener  fra  Hotellet  meddelte  os,  at  han  havde 
bragt  01  og  Spisevarer  ned  i  Baaden. 

Den  klare  Fuldmaane  kastede  sine  Straaler  paa  Søens  kul- 
sorte Vand,  som  af  en  rivende  Strøm  førtes  forbi  vore  Øjne, 
og  de  høje,  takkede  Bjerges  Konturer  stode  skarpt  i  det  blege 
Maaneskin,  medens  Hundreder  af  smaa  Baade,  smykkede  med 
utallige,  kulørte  Papirslanterner,  roede  frem  og  tilbage,  og 
overalt  lød  Latter,  Sang  og  Guitarspil.  Vi  vare  nemlig  ikke 
ene  om  den  Ide  at  ville  overvære  dette  besynderlige  Fiskeri; 
i  de  to  Maaneder,  det  drives,  er  der  altid  Fest  og  Lystighed 
paa  Søen,  hvor  Masser  af  Tilskuere  i  pyntede  Baade  fordrive 
Tiden  med  Sang,  Spil  og  vel  de  Fleste  ogsaa  med  Drik,  medens 
de  afvente  Fiskeriets  Begyndelse.  Denne  bestemmes  af  det 
Klokkeslet,  da  Maanen  gaaer  ned;  thi  før  kan  der  ikke  fiskes. 

Den  Aften  skulde  det  nu  begynde  Klokken  Ti,  og,  da  vi 
allerede  vare  paafærde  Klokken  Otte,  havde  vi  jo  i  det  dejlige 

Vejr  rigelig  Tid  til  at  betragte  Fiskernes  Forberedelser  og  Til- 
skuerne i  deres  glade  Overgivenhed.  Vi  begyndte  med  det 
Sidste  og  roede  ud  paa  Strømmen  i  vor  egen,  festligt  oplyste 
Baad,  hvor  de  mange  Lanterner,  som  vare  ophængte  paa 
Stangen,  kastede  deres  kulørte  Skjær  over  det  Indre  af  Baaden 
og  spejlede  sig  i  det  klare  Vand.  Vort  Fartøj  var  ikke  saa 
pragtfuldt  som  de  Andres;  thi  alle  Stedets  Geishaer  vare 
iforvejen  optagne,  og  vi  maatte  nøjes  med  een;  men  hun  holdt 
da  ogsaa  troligt  ud  med  Sang  og  Spil  i  mange  Timer,  skjøndt 
vi  bade  hende  om  ikke  at  overanstrænge  sig.  Alt  var  dækket 
af  nydelige  gule  Straamaatter,  og  med  Geishaen  i  sin  pragtfulde 
Klædedragt  midt  i  Baaden,  der  var  oplyst  af  de  orientalske 
Lampers  magiske  Glans,  kunde  man  godt  drømme  sig  midt  i 
et  Eventyr,  hvis  man  havde  været  alene;  men,  naar  vi  betrag- 
tede hinandens  tærnede  Rejsedragter,  meldte  Prosaen  sig  ufor- 
tøvet, og  det  gik  snart  op  for  En,  at  det  kun  var  Fantasien, 
der  var  løbet  af  med  Fornuften. 

Saavidt  muligt  holdt  Baadene  sig  sammen  i  store  Klynger, 
og  den  herligste  Stemning  herskede  i  disse  smaa  Flotiller, 
bemandede  med  glade  og  lykkelige  Mennesker,  der  alle  kun 
tænkte  paa  at  more  sig. 

Efter  en  Times  Forløb  styrede  vi  nu  ind  imod  den  lille 
Pynt,  hvor  Fiskerbaadene  havde  samlet  sig  for  at  klargjøre 
deres  Redskaber,  inden  de  skulde  stage  sig  op  langs  Kysten 
for  senere  at  komme  fiskende  ned  med  Strømmen. 

Baadene  vare  temmelig  store  og  havde  en  ejendommelig 
Form;  de  vare  spidse  agter  og  brede  fortil,  hvor  der  paa  en 
flere  Fod  lang  Stang  var  ophængt  en  Jernkurv,  fuld  af  Spaaner 
og  Brænde,  som  antændtes,  naar  Fiskeriet  tog  sin  Begyndelse, 
for  at  Fiskene  skulde  søge  hen  til  Lyset.    Bemandingen  bestod 

af  otte  Fiskere,  hvoraf  en  styrede  agter  med  en  Aare,  sex  trak 
paa  Aarene  og  den  ottende  besørgede  med  Assistance  af  en 
Dreng  det  egentlige  Fiskeri;  men  han  benyttede  hverken  Net, 
Kroge  eller  Ketser;  det  var  levende  Fugle,  de  saakaldte  Kor- 
moraner  eller  Aalekrager,   som   han   lod   dykke  efter  Fiskene. 


Fiskeri  med  Maager. 


Disse  Fugle  blive  derfor  iførte  et  Slags  Seletøj,  hvorfra  der 
gaaer  en  Line  op  til  Baaden,  og  de  faae  en  Ring  om  Halsen, 
for  at  de  ikke  skulle  sluge  Fangsten.  Hver  Baad  har  ti  Fugle, 
saa  at  der  er  Meget  at  passe  paa  for  den  ene  Mand  i  Stævnen. 
Da  nu  alle  Forberedelser  vare  trufne,  roede  og  stagede  de 
sig  Alle  paa  een  Gang  op  langs  med  Landet,   indtil  de  vare 

komne  til  det  Punkt,  hvorfra  de  skulde  begynde.  Selv  lagde 
vi  os  inde  ved  Land  i  en  lille  Bugt  for  at  se  dem  drive  Fiske- 
stimen derind. 

Maanen  gik  ned,  og  det  blev  bælgmørkt;  de  mange  brogede 
Lanterner  paa  Lystbaadene  toge  sig  endnu  mere  glimrende  ud 
i  de  mørke  Omgivelser  end  før,  og  efterhaanden  forstummede 
Sang  og  Spil,  medens  man  i  tavs  Forventning  afventede  Fisker- 
nes Ankomst. 

»Saa,  nu  komme  de«,  raabte  vor  japanesiske  Gondoliere, 
og  langt  borte  saae  vi  dem  virkelig  komme  paa  Rad  med 
tændte  Baal.  De  nærmede  sig  raskt  for  kraftige  Aaretag,  skub- 
bede frem  af  den  rivende  Strøm,  og,  da  Linien  kom  nærmere, 
hørte  man  Raaben  og  Skrigen,  idet  Alle  i  Baadene  gjorde  saa 
megen  Støj  som  muligt  for  at  drive  Stimen  foran  sig. 

Endelig  kom  de  os  paa  saa  nært  Hold,  at  vi  rigtigt  kunde 
iagttage,  hvorledes  de  bare  sig  ad,  og  det  var  et  storartet  Syn 
at  se  disse  Baade  komme  ned  imod  os  med  stærk  Fart  og  op- 
lyste af  de  mægtige  Baal. 

I  Stævnen  stod  Fiskeren  og  styrede  sine  Fugle,  ligesom 
man  paa  Billedet  seer  Neptun  styre  Hvaler,  og  med  en  utrolig 
Behændighed  kunde  han  holde  de  forskjellige  Liner  ud  fra 
hinanden;  thi  snart  kom  Fuglene  op  paa  den  ene  Side  af  Baaden 
og  snart  paa  den  anden  efter  at  have  dykket  ned  efter  Fiskene. 

Hver  Gang  en  Kormoran  havde  snappet  et  Par  Fisk, 
halede  Fiskeren  den  til  sig,  og  ved  at  trykke  den  paa  Halsen 
tvang  han  den  til  at  spytte  sit  Bytte  ud  igjen  i  Bunden  af 
Baaden,  hvorfra  Drengen  samlede  Fiskene  op  i  store  Kurve. 
Efter  denne  Behandling  blev  Fuglen  paany  kastet  i  Vandet, 
hvor  den  atter  dykkede,  og  saalænge  blev  det  ved,  til  man 
naaede  den  lille  Vig,  hvor  vi  havde  taget  Stade. 

For  nu  at  holde  Modet  oppe  i  Fuglene  til  næste  Nat,  blev 
Ringen  taget  af  dem,  nogle  af  de  fangne  Fiske  kastedes  ud  i 
Vandet,  dem  fik  de  Lov  til  at  dykke  efter  og  imod  Sædvane 
ogsaa  at  fortære. 

Alt  blev  nu  tyst  og  stille,  og  kun  en  enkelt  Baad  hist  og 
her  roede  endnu  rundt  paa  Søen,  Fiskerne  slukkede  deres  Baal 
ved  at  styrte  dem  i  Vandet,  Kormoranerne  puttedes  i  en  Kurv, 
og  det  varede  ikke  en  Time,  inden  dette  før  saa  befærdede 
Sted  var  tomt  og  øde. 

Vi  vendte  tilbage  til  vort  Thehus,  og  Klokken  Et  slumrede 
vi  ind  i  Silkesoveposer;  —  mindre  kunde  ikke  gjøre  det  oven- 
paa  saadan  en  Forestilling. 

Næste  Morgen  tidlig  toge  vi  med  Banen  til  Nagoya;  men 
hvorledes  det  gik  til,  veed  jeg  ikke:  ogsaa  her  fandt  jeg  langt- 
fra Landskabet  saa  smukt  nu  som  i  Vinter,  da  alle  de  store 
vulkanske  Kegler  vare  snebedækkede.  Shiroet  blev  atter  beseet 
og  beundret,  og  vi  overværede  nogle  Balletforestillinger;  men 
ellers  var  dette  Besøg  ikke  saa  morsomt  som  det  sidste;  vi 
havde  jo  heller  ikke  vor  Admiral  med  denne  Gang,  hvorfor 
der  ikke  blev  foranstaltet  officielle  Festligheder. 

I  en  stegende  Hede,  men  1  et  gemytligt  japanesisk  Rejse- 
selskab foretoge  vi  nu  den  lange  Tilbagerejse  fra  Øst  til  Vest 
gjennem  Øen,  og  et  Par  Dage  efter  vor  Ankomst  til  Tsuruga 
stode  vi  Nord  paa  til  køligere  Egne. 


. , . 


IX. 

DEN  SIBIRISKE   KYST  —  KOREA  —  HIRADO  — 

NAGASAKI. 


Et  herligt  Vejr  med  stille  og  klar  Himmel  var  det  den  første 
Dag  i  September  Maaned,  da  vi  om  Morgenen  stode  ud 
af  Sangar  Strædet  mellem  Japans  to  nordligste  Øer  for  at  sætte 
Kursen  efter  Sibiriens  Kyster. 

Det  var,  som  om  Skjæbnen  havde  tænkt  sig,  at  vi  akkurat 
skulde  slippe  ud  af  Strædet  med  sin  stærke  Strøm  og  saa  der- 
med Basta;  thi,  ikke  saa  snart  havde  vi  passeret  den  yderste 
Pynt,  før  den  sibiriske  Taage  indfandt  sig  og  skjulte  Japans 
smilende  Kyster  for  vore  Øjne.  Dampfløjten  begyndte  at  lade 
sit  hæse  Hyl  høre  hvert  andet  Minut,  og  det  var  med  Nød  og 
neppe,  at  vi  kunde  se  Forenden  af  vort  eget  Skib.  Da  Far- 
vandet var  rent,  og  Udsigten  til  at  møde  andre  Skibe  ringe  i 
disse  lidet  befærdede  Farvande,  og  der  foreløbigt  heller  ikke 

var  Noget  at  se,  generede  Taagen,  Sømandens  værste  Plage, 
os  ikke  videre;  thi  Fløjtens  monotone  Lyd  bliver  man  hurtigt 
vant  til.  Havde  vi  været  i  den  engelske  Kanal,  havde  det 
været  en  anden  Sag;  thi  der  kan  det  mest  nervestærke  Men- 
neske faae  nok  af  at  staa  og  lytte  efter  de  andre  Skibes  Tuden 
og  med  spændt  Opmærksomhed  vente  paa,  om  der  pludselig 
dukker  Noget  frem  tæt  ved  En;  men  her  afficerede  Taagen  os 
ikke,  og  i  majestætisk  Ro  stode  vi  vesterpaa  i  to  Døgn. 

Ordet  Sibirien  havde  altid  for  mig  været  ensbetydende 
med  store,  øde  Strækninger,  opfyldte  af  Sne  og  Is,  og  jeg  blev 
da  ikke  lidet  forbavset  ved,  da  Taagen  velvilligt  lettede,  efter- 
som vi  nærmede  os  Kysten  af  denne  Ruslands  østligste  Provins, 
at  se  den  yppige  Vegetation,  som  bredte  sig  paa  Wrangels- 
bugtens  Bredder. 

Saa  indbydende,  som  Kysten  præsenterede  sig  udefra,  var 
der  dog  den  lille  Hage  ved  at  ture  rundt  her,  at  der  hverken 
fandtes  Vej  eller  Sti,  naar  man  havde  gjort  nogle  Skridt  op  fra 
Strandbredden,  hvor  nogle  faa,  sammenhobede  Sten  viste  os,  at 
der  dog  havde  været  Folk  iland  før  os.  Det  mandshøje  Græs 
var  nedtrampet  paa  et  Stykke  op  ad  den  bratte  Skrænt;  men 
paa  een  Gang  var  der  ikke  mere  Spor  af,  at  menneskelige 
Fødder  havde  betraadt  denne  Jordbund  Man  gik  saa  at  sige 
paa  Lykke  og  Fromme;  thi  Krat  og  Græs  skjulte  Omgivelserne 
for  os,  og  ikke  sjeldent  snublede  man  over  en  væltet  Træ- 
stamme eller  en  stor  Sten;  men  Jagtlidenskaben  og  Lysten  til 
at  se  Noget  af  dette,  som  vi  troede,  fuldstændig  ubeboede 
Land,  drev  os  dog  stadigt  videre  ind  i  Landet.  Store  Huller  i 
Jorden,  Morads  og  Dynd,  som  man  snart  sank  i  til  Knæerne, 
standsede  os  ogsaa;  men  den  vilde  Natur  øvede  netop  sin  Til- 
trækning paa  os,  og  vi  gik  stadigt  videre  i  Gaasegang.    Endelig 

blev  der  da  Noget  at  se;  vi  kom  ind  i  en  stor  Dal,  hvor  en 
lille  Bæk  fredeligt  rislede  ud  imod  det  store,  lyseblaa,  stille 
Ocean,  som  viste  sig  for  os  imellem  de  skovbevoxede  Skrænter. 
Folk  maatte  der  jo  være  i  Nærheden;  thi  ikke  langt  fra  os 
saae  vi  en  svag,  blaalig  Røg,  som  i  den  stille  Morgen  steg 
lodret  i  Vejret;  men  ikke  en  Sjæl  var  der  at  se,  og  nu  laa 
Emmerne  og  glødede  ligesom  for  at  anspore  os  til  at  fortsætte 
Turen.  Hidtil  havde  vi  arbejdet  os  frem  igjennem  Krat  og 
højt  Græs;  men  nu  kom  vi  paa  een  Gang  ud  paa  en  temmelig 
bred  Slette,  hvor  saa  at  sige  al  Vegetation  var  som  blæst 
bort,  og  store,  hvidlige  Kampestene,  der  rimeligvis  vare  førte 
herhen  af  Vinterens  Sne  og  Is,  gave  den  Udseende  af  et  stort 
Stenbrud,  indesluttet  imellem  de  stejle,  grønne  Sider  af  de  om- 
givende Høje  og  Bjerge.  Det  var  en  underlig  Overgang;  men 
vi  kunde  dog  mærke,  at  vi  nærmede  os  til  menneskelige 
Boliger  eller  rettere  Tilholdssteder;  thi  i  den  dyndede  Jord 
saae  vi  temmelig  friske  Spor  af  menneskelige  Fødder. 

.  Underligt  nok  havde  vi  ikke  seet  et  eneste  Stykke  Vildt, 
ja  ikke  engang  en  Fugl,  og  af  og  til  toge  vi  os  en  Tur  op  paa 
Skrænterne  for  —  om  muligt  —  at  jage  noget  op,  men  stadigt 
uden  Resultat.  Saa  fik  vi  paa  een  Gang  Øje  paa  to  hvide 
Pletter,  som  højt  oppe  paa  Skrænten  bevægede  sig  imellem  de 
grønne  Træer;  vor  Hund,  som  var  den  eneste,  vi  havde,  satte 
afsted  efter  dem,  vi  fulgte  med  saa  hurtigt,  som  vi  kunde  bane 
os  Vej  igjennem  Krattet,  og  det  lykkedes  os  ikke  at  naa  vort 
Maal  og  faae  vor  Nysgjerrighed  tilfredsstillet  uden  at  snuble 
adskillige  Gange.  Hunden  var  standset  og  betragtede  ligesaa 
overrasket  som  vi  dette  sjeldne  Vildt,  som  ikke  var  Andet  end 
to  Tartarer,  der  paa  en  lang  Gren  bare  en  Spidshjort,  som  de 
rimeligvis  havde  nedlagt  tidligere  paa  Dagen,    og  som   de  nu 

vilde  hente;  thi  de  havde  intet  Skydevaaben  med.  Det  var 
høje,  velvoxne  Folk,  og  baade  i  Udseende  og  Klædedragt 
lignede  de  Kinesere;  men  de  vare  meget  kraftigere  byggede. 
Øjnene  sade  skjævt  i  Hovedet,  og  Hudfarven  var  gul:  men  de 
himmelske  Børns  evindelige  Pisk  var  erstattet  af  en  Knude, 
der  samlede  det  lange,  sorte  Haar  paa  Issen,  og  et  smalt  lille 
Tørklæde  af  en  ubestemmelig  Farve,  viklet  om  Hovedet,  var 
deres  eneste  Hovedbedækning.  Ellers  havde  de  ligesom  Kine- 
serne fra  de  nordlige  Provinser  lange  Filtstøvler,  som  naaede 
til  Knæerne,  posede,  men  rigtignok  meget  snavsede  Lærreds- 
benklæder  og  den  korte  vide  Busseronne  af  samme  Stof  med 
et  stort  Overfald  fortil.  Lidt  forskræmte  og  forbavsede  saae  de 
paa  os  som  for  at  spørge  om,  hvad  vi  havde  at  gjøre  her  paa 
deres  Enemærker.  At  vi  ikke  vare  Russere,  kunde  de  tydeligt 
se;  thi  vi  havde  hverken  lange  Læderstøvler  eller  flad  Kaskjet, 
hvilke  to  Beklædningsgjenstande  ere  karakteristiske  for  Russeren 
og  da  især  herovre,  hvor  Vestens  Kultur  kun  har  haft  liden 
Indvirkning  paa  det  Ydre. 

Nogen  Samtale  kunde  der  jo  ikke  være  Tale  om  at  bringe 
istand;  men  ved  Fagter  og  Gebærder  gjorde  de  os  forstaaeligt, 
at  de  boede  ude  ved  Havet  ved  den  Bugt,  der  laa  lige  Nord 
for  vor  Ankerplads. 

Hunden  interesserede  sig  kun  for  Spidshjorten ;  den  var  da 
ogsaa  smuk,  som  den  hang  der  med  sit  næsten  lysegule  Skind, 
og  Misundelse  er  jo  en  slem  Ting;  men  ingen  Jæger  holder  af 
at  komme  tomhændet  hjem,  og  vi  vidste  jo,  at  vore  Messe- 
kammerater vilde  modtage  os  med  dette  halvt  foragtelige 
Smil,  naar  vi  kom  uden  Noget,  hvorfor  vi  egentlig  gjerne 
havde  slæbt  dette  Dyr  den  lange  Vej  tilbage,  hvis  vi  selv 
havde  skudt  det.    Nu  kunde  der  jo  ikke  være  Tale  om  det,  og 

vi  fulgte  roligt  efter  dem  et  Stykke  af  Vejen;  men  Solen  be- 
gyndte at  dale  betænkeligt,  og  fra  sidste  Aars  Kampagne  her 
paa  Kysten  vidste  min  Ledsager,  at  det  ikke  var  godt  at  kam- 
pere  under  aaben  Himmel  om  Natten;  thi,  om  man  end  tænder 
Baal,  blive  Moskitoerne  dog  utaalelige,  selv  om  den  store  Rov- 
dyrbestand ikke  generer  En.  Saaledes  var  det  gaaet  Abbeden 
og  en  Officer  sidste  Aar,  og  vi  havde  ofte  hørt  Tale  om  denne 
Tur.  Forresten  var  denne  Skibets  eneste  Gejstlige  en  glimrende 
Fodgænger,  og  jeg  har  ofte  beundret  ham  netop  her  i  dette 
ufremkommelige  Land,  naar  han  i  sin  lange,  sorte  Soutane*, 
som  den  katholske  Gejstlige  altid  bærer,  arbejdede  sig  frem 
igjennem  Krat  og  Skov  for  at  tage  sig  en  Motion. 

Vore  to  halvvilde  Følgesvende  satte  et  ret  fornøjet  Ansigt 
op,  da  vi  vendte  om  og  overlode  dem  til  sig  selv;  de  ønskede 
aabenbart  ikke  at  slutte  nærmere  Bekjendtskb  med  os,  og  fra 
deres  Standpunkt  var  det  jo  rimeligt  nok;  thi  megen  Glæde  af 
dette  Bekjendtskab,  som  fra  vor  Side  kun  gik  ud  paa  at  til- 
fredsstille vor  Videbegjærlighed,  kunde  de  ikke  have.  Det  er 
forresten  den  eneste  Gang,  jeg  mindes  at  have  stødt  paa  nogle 
af  disse  Østsibiriens  spredte,  veritable  Indbyggere;  thi  i  andre 
Bugter  har  jeg  vel  truffet  smaa  Afdelinger  af  russiske  Soldater 
stationerede  der  af  Regeringen,  men  aldrig  et  eneste  af  Landets 
egne  Børn. 

Efter  saadanne  Smaature  paa  sex  å  otte  Timer  mødte  man 
altid  ved  Landingsstedet  i  en  udaset  Tilstand ;  som  oftest  saae 
man  ud,  som  om  man  snarere  havde  været  til  Arbejde  paa  en 
Mudderpram  end  paa  en  Fornøjelsestur  med  Bøssen  paa  Nakken, 
og  dog  gjentoge  vi  disse  Udflugter,  hver  Gang  Øvelserne  ikke 
krævede  vor  Nærværelse  ombord.     Der  var  noget  Tiltrækkende 

ved  denne  vilde  Natur,  hvor  Øxen  endnu  ikke  havde  skaffet 
Luft  imellem  Træerne,  og  man  kunde  træffe  paa  de  dejligste 
Smaapartier,  hvor  en  lille  rislende  Bæk  snoede  sig  mellem 
Krat,  skovklædte  Skrænter  og  græsbegroede  Skraaninger. 

Jeg  mindes,  at  vi  engang  paa  et  saadant  Sted  havde  strakt 
os  i  det  alenhøje  Græs,  da  to  Spidshjorte  kom  susende  ud  af 
en  Tykning,  og  de  bleve  saa  forbavsede  over  vore  hvide  An- 
sigter, at  de  roligt  vendte  om  og  betragtede  os;  men,  da  vi 
rørte  os  for  at  faae  fat  i  Bøssen,  vare  de  borte;  de  havde  banet 
sig  Vej  igjennem  Tykningen  paa  modsat  Side. 

Dette  uhyre  russiske  Rige  med  sine  mange  Millioner  Ind- 
byggere er  ulykkeligt  stillet  med  Hensyn  til  Krigshavne,  det 
være  sig  i  Ishavet,  Østersøen,  Sortehavet  og  herude  i  det  stille 
Ocean;  Havnene  spærres  ubarmhjertigt  af  Isen  om  Vinteren, 
og  det  er  jo  ikke  til  at  undres  over,  at  Russerne  ville  have  fat 
i  Korea  for  dog  at  faae  aabent  Vande  eet  Sted  hele  Aaret. 

Nu  var  det  imidlertid  om  Sommeren  i  en  stegende  Sol- 
hede, at  vi  stode  ind  til  Vladiwostock,  hvis  store  Rhed  af  og  til 
krusedes  af  et  Kast  fra  de  omgivende  høje  Bjerge,  og  fra  den 
lange,  brede  Promenade,  som  næsten  gaaer  igjennem  hele 
Byen,  hvirvledes  Støvet  op  i  store  Skyer.  Herudefra  saae  den 
ret  godt  ud  med  sine  mange  smaa,  forskjelligtfarvede  Træhuse 
med  deres  hvidmalede  Vinduer,  og  i  Baggrunden  de  grønne 
Skrænter;  men,  kom  man  iland,  gjorde  det  Hele  Indtryk  af  en 
Nybygd  og  ikke  en  By.  At  man  var  paa  russisk  Grund,  var 
det  ikke  til  at  tage  fejl  af;  blot  man  var  kommen  op  paa 
Promenaden  og  saae  de  mange,  flade  Kaskjetter,  de  lange 
Slængkapper  og  de  høje  Fedtlædersstøvler  og  saa  disse  aparte, 
russiske  Kjøretøjer  med  det  store  Aag  over  Hestene,  som  drives 
afsted  i  en  susende  Fart,  kjendte  man  det  strax  fra  de  russiske 

Østersøhavne,  selv  om  Alt  her  var  noget  tarveligere.  Man 
mærker,  at  man  er  langt  fra  de  store  Byers  Modemagasiner  og 
Butiker;  thi  selv  Damer  af  de  bedre  Klasser  bære  som  oftest 
Nationaldragt,  og  der  er  noget  Oplivende  ved  at  se  disse 
brogede  Dragter  mellem  alle  Mændene,  som  gaa  i  lange  Støvler 
og  Kapper  af  graa  eller  sort  Farve. 

Guvernøren  har  en  smuk  Have;  men  ellers  er  det  tarveligt 
med  Vegetationen;  man  maa  over  paa  den  anden  Side  af  Høj- 
derne for  at  træffe  Skov,  og  noget  værre  Opholdssted  end 
Vladiwostock  kan  man  vanskeligt  tænke  sig  i  Vintermaanederne; 
selv  om  Sommeren  er  det  ikke  misundelsesværdigt. 

Det  var  altsaa  ikke  med  Vemod,  at  vi  saae  Vladiwostock 
forsvinde  bag  Fjeldene,  da  vi  i  Slutningen  af  September  stode 
ud  af  denne  ypperlige  Rhed  for  at  vende  Næsen  mod  Japan 
igjen;  men  vi  skulde  dog  først  en  lille  Tur  indenfor  hos  de 
gode  Koreanere,  og  efter  at  Skruerne  havde  drejet  rundt  i 
tvende  Døgn,  ankrede  vi  ved  »Gensan«  paa  Koreas  Østkyst, 
der  med  sine  nøgne,  rødlige  Bjerge  og  den  lave,  sandede  Bred 
mindede  om  Portugal. 

Da  vi  vare  komne  nærmere  til  den  lille  kratbevoxede  0, 
som  knejser  midt  i  Bugten,  fik  vi  Øje  paa  den  japanesiske  Ko- 
loni og  længere  henne  Koreanerbyen.  Man  havde  Fornemmelsen 
af  at  have  en  Indsø  for  sig;  Øen  havde  næsten  lukket  for  Ind- 
sejlingen og  saae  nu  ud,  som  om  den  var  landfast  med  den 
lange,  smalle  Landtunge,  hvorover  man  hist  og  her  skimtede 
Stillehavet  i  sin  majestætiske  Ro  imellem  de  smaa  Grupper  af 
Træer. 

Der  var  ikke  lang  Tid  til  Solnedgang,  da  Ankeret  faldt, 
hvorfor  det  ikke  kunde  betale  sig  at  gaa  iland;  men  den 
Passion    for   at    fiske    og   skrabe    Østers,    som    Sibiriens    øde 

Bugter  havde  vakt  hos  os,  fik  atter  Næring,  da  vi  med  sagte 
Fart  giede  forbi  den  lille  0,  hvis  temmelig  skraa  Sider  vare 
som  oversaaede  med  Østersskaller;  der  maatte  altsaa  være 
Banker  paa  det  lave  Vand  omkring  Øen,  og  vi  bleve  heller 
ikke  skuffede  i  saa  Henseende,  da  vi  tre  Mand  høj  i  Jollen 
lagde  til  ved  Bredden.  Jo,  der  var  nok  af  disse  Bløddyr;  lige 
saa  hurtigt ,  som  Hænderne  kunde  rive  dem  løs  fra  Bunden, 
bleve  de  kastede  over  i  Baaden,  og  med  det  rige  Udbytte  af 
flere  Hundrede  droge  vi  tilbage;  en  Time  efter  marscherede 
det  ene  Fad  efter  det  andet  ind  paa  de  forskjellige  Middagsborde. 

De  følgende  Dage  overlode  vi  denne  lille  Fornøjelse  til 
Folkene,  som  hver  Morgen  ved  Solopgang  med  Udsigt  til  en 
Extraration  Vin  for  deres  Ulejlighed  og  Fritagelse  for  Morgen- 
rengjøringen  begave  sig  ind  paa  Banken,  og  i  de  fjorten  Dage, 
vi  laa  her,  svælgede  Alle  lige  fra  Admiralen  til  den  simple 
Matros  i  disse  Skaldyr. 

At  det  ikke  var  en  kultiveret  Østersbanke  som  i  vore 
civiliserede  P'arvande,  kunde  man  snart  se;  thi  der  var  næsten 
aldrig  to  Skaller,  der  lignede  hinanden,  selv  om  Bløddyret 
indeni  omtrent  altid  havde  samme  Form  og  Størrelse.  Under- 
tiden kunde  man  faae  fat  paa  et  rent  Monstrum  i  Retning  af 
Størrelse;  men,  naar  man  saa  aabnede  Skallen,  kunde  der  være 
to  Dyr  indeni,  eller  ogsaa  laa  Østersen  henne  i  et  Hjørne, 
medens  Resten  af  Skallen  var  tom. 

Dog  gik  det  med  Østers  som  med  Lax,  Fasaner,  Vildænder  og 
andet  Vildt:  med  Hensyn  til  Smag  kunde  det  aldrig  maale  sig  med 
vore  civiliserede  Fødemidler  af  samme  Slags;  men  man  tager 
jo  tiltakke  med  det,  som  er  forhaanden,  og  er  endda  glad  til. 

Det  var  ligefrem  en  Fornøjelse  at  se  disse  smaa,  nydelige 
Huse    i   den   japanesiske   Koloni   Gensan,    og  naar  man   herfra 

Konow:   I  Asiens  Farvande.  ,  -. 

1  1 


IQ4  Koreanere. 

gik  ud  ad  Vejen  og  kom  ind  i  den  temmelig  store  koreanske  By, 
mærkede  man  strax,  at  der  var  Forskjel  paa  disse  to  Folkeslags 
Boliger  og  paa  dem  selv  indbyrdes.  Alligevel  kunde  man  ikke 
lade  være  med  at  spørge  sig  selv,  hvorledes  et  Land  som  Japan, 
som  dog  selv  endnu  har  noget  tilbage,  inden  det  kan  regnes 
blandt  de  civiliserede  Stater,  kan  finde  paa  at  anlægge  Kolonier 
i  Lande,  der  staa  paa  et  lavere  Kulturtrin  end  det  selv.  Det 
er  ikke  let  at  forklare;  men  det  er  vel  atter  Menneskenes  Trang 
til  at  tjene  Penge,  der  har  givet  sig  Udslag  i  denne  Udvandring. 

Har  man  først  betragtet  Koreaneren  paa  nærmere  Hold, 
forstaaer  man  det  bedre;  thi  en  Race,  der  er  lavere  stillet  paa 
Civilisationens  Stige,  er  det  vist  vanskeligt  at  finde.  Der  er 
noget  saa  Dyrisk  udbredt  over  disse  aandssløve  Ansigter,  og 
deres  Industri  og  Arbejder  staa  saa  lavt,  at  det  ikke  er  til  at 
undres  over,  at  man  her  lærer  en  Race  at  kjende,  som  er  et 
fuldstændig  villieløst  Redskab  enten  i  Kinas  eller  Ruslands 
Hænder. 

Den  gule  Ansigtsfarve,  de  skjæve  Øjne,  det  kulsorte  Haar 
have  Koreanerne  tilfælles  med  Kineseren;  men  Øjnenes  Udtryk 
er  et  ganske  andet;  der  mangler  baade  Liv  og  Intelligens  i 
disse  sløve  Øjne.  Een  Ting  er  dog  endnu  fælles  for  disse  to 
Racer,  og  det  er  den  lidet  udviklede  Sans  for  Renlighed,  hvorved 
de  danne  en  skarp  Modsætning  til  Japaneserne. 

Hvis  ikke  en  eller  anden  af  det  stærke  Kjøn  havde  haft 
nogle  faa  Haar  paa  Overlæben  og  Kinderne,  skulde  man  paa 
Grund  af  Frisuren  tro,  at  der  kun  var  Kvinder  i  dette  Land, 
naar  man  da  saae  bort  fra,  at  Mændene  vare  lidt  højere  end 
det  svage  Kjøn,  ja  Nogle  af  dem  endda  ualmindeligt  høje. 

De  unge  ugifte  Mænd  bare  det  lange,  kulsorte  stride  Haar 
udslaaet  med  den  midterste  Del   flettet  som  en   Pisk,    medens 

de  ældre  og  gifte  ligesaa  vel  som  Kvinderne  havde  det  opsat  i 
en  Knude  paa  Issen,  og  denne  Frisure  lignede  aldeles  den,  som 
for  et  Par  Aar  siden  var  i  Mode  hos  Nutidens  unge  Damer, 
kun  med  den  Forskjel,  at  det  jo  altid  er  vanskeligt  at  give 
Hestehaar  samme  Fald  som  Menneske-dito. 


Koreanere. 


Om  der  var  mange  Børn  her  i  Landet,  skal  jeg  lade  være 
usagt;  men  efter  Kvindernes  Klædedragt  at  dømme  skulde  man 
tro,  at  dette  ellers  saa  golde  Land  i  denne  Retning  maatte 
være  frugtbart;  thi  man  kunde  godt  have  taget  dem  Alle  for 
Ammer.  Barhovede  vare  de  og  forsynede  med  en  lille  Trøje, 
der  naaede  lige  til  Overkanten  af  Brysterne,  og  med  et  Skjørt, 
som    begyndte  lige  under  Samme,  hvorved  der  baade  for  og 

bag  blev  en  Stribe  bart  Kjød  synligt  paa  en  saadan  Maade,  at 
disse  alt  andet  end  smukke  og  renlige  Repræsentanter  for  det 
smukke  Kjøn  mindede  levende  om  de  Madammer  af  Træ, 
som  findes  i  Legetøjskasser  fra  Nurnberg  med  Huse,  Mennesker, 
Dyr  og  Træer,  og  som  have  været  En  til  saa  megen  Fornøjelse 
i  Barndommen.  De  store,  flade  Fødder  med  Straasandalerne, 
som  Gadernes  Dynd  havde  bibragt  en  ubestemmelig  Kulør, 
bidroge  jo  heller  ikke  synderligt  til  at  forøge  Ens  Beundring 
for  Kvinden  —  en  Følelse,  som  dog  ellers  iet  vækkes,  naar 
man  dagligt  omgaaes  med  sex  hundrede  Mandfolk  indenfor 
Skibets  pansrede  Vægge. 

Mændenes  Klædedragt  lignede  vel  omtrent  Kinesernes;  men 
Hovedbedækningen  var  saa  ejendommelig,  at  jeg  for  mit  Ved- 
kommende ikke  kunde  modstaa  Fristelsen  til  at  hjemføre  en  af 
dem.  Den  kvindelige  Fantasi  i  Retning  af  Hatte  er  stor,  og 
min  Hjerne  har  ofte  staaet  stille,  naar  jeg  betragtede  en  af  disse 
Modernes  sjeldne  Frembringelser,  hvorved  Kvindens  Hoved  enten 
omdannes  til  et  helt  lille  Haveanlæg  eller  til  Noget,  der  ligner 
en  zoologisk  Have;  men  at  Mænd  kunde  udfinde  Noget  saa 
upraktisk  som  den  koreanske  Hat,  er  og  bliver  mig  en  Gaade. 
Nu  ligger  den  her  foran  mig  paa  mit  Skrivebord,  og  det  er 
dog  tre  Aar,  siden  jeg  kjøbte  den;  men  jeg  kan  alligevel  ikke 
komme  til  andet  Resultat  end,  at  en  saadan  Hovedbedækning 
kun  kan  udtænkes  af  en  Mandfolkehjerne  paa  et  uhyre  lavt 
Standpunkt. 

Ellers  plejer  man  dog  at  bære  sin  Hat  paa  Hovedet;  men 
disse  koreanske  Herrer  have  i  den  Grad  indseet  Nødvendigheden 
af  at  lufte  deres  Hoveds  ædlere  Dele,  at  de  ovenpaa  Issen 
bære  et  Stativ,  hvorpaa  Hatten  sidder.  Denne  er  af  en  saa 
ringe   Diameter,   at  det  mindste   Barnehoved   ikke   kunde  faae 

Plads  i  denne  Mellemting  mellem  en  høj  Hat  og  en  af  de  sorte 
Hestehaarsklokker,  som  man  bruger  til  at  sætte  over  Oste,  eller 
Skaale  til  at  fange  Fluer  i  om  Sommeren. 

Denne  Hat  er  da  ogsaa  af  Hestehaar,  saa  at  de*  er  aldeles 
unødvendigt  at  sætte  den  paa  et  Stativ  oven  paa  Hovedet;  thi 
Fletningen  er  saa  lidet  tæt,  at  der  alligevel  vilde  komme  Luft 
nok  til  Hovedet,  og  imod  Solen  skjærmer  denne  Hovedbedæk- 
ning ikke  meget,  selv  om  Skyggen  er  bred  og  rager  et  godt 
Stykke  ud  fra  Hovedet  Grim  er  og  bliver  den;  men  vi  stakkels 
Mennesker  lade  os  jo  i  den  Henseende  kommandere  saaledes 
af  Moden,  at  vi  egentlig  ikke  have  Ret  til  at  forundre  os  over 
disse  Folks  Syn  paa  Sagen. 

Ellers  var  Klædedragten  som  Kinesernes  med  den  Tilføjelse, 
at  den  saae  —  om  muligt  —  endnu  mere  snavset  ud,  og  dette 
var  i  denne  varme  Tid  især  fremtrædende,  da  de  Alle  vare 
klædte  i  Hvidt  eller  snarere  i  Graat,  som  engang  i  en  længst 
forsvunden  Tid  havde  været  hvidt. 

Vel  var  dette  jo  kun  en  mindre  By,  hvis  Beboere  hoved- 
sageligt levede  af  Fiskeri  og  Agerbrug,  og  Industri  var  der  saa 
godt  som  Intet  af  —  de  raat  formede  Lerfade  og  Krukker  af 
samme  Materiale,  som  jeg  saae  udstillede  i  enkelte  Hytter,  kunde 
man  vel  ikke  med  god  Samvittighed  kalde  en  industriel  Frem- 
bringelse —  men  Byen  gav  dog  et  godt  Indblik  i  Landets  Forhold. 

Korea  er  jo  egentlig  en  kinesisk  Vasalstat;  men  den  har 
egne  Gesandter,  selv  om  disse  tildels  gaa  det  himmelske 
Riges  Ærinde;  Enden  bliver  dog  vel,  at  Rusland  tager  denne 
Bid  med,  og  fra  de  Indfødtes  Side  vil  der  vist  ikke  blive  rejst 
mange  Vanskeligheder;  de  se  overhovedet  ikke  ud  til  at  inter- 
essere sig  for,  hvem  der  er  deres  egentlige  Herre. 


Iq8  En  Vicekonge  med  Følge. 

En  Dag  kom  en  koreansk  Vicekonge  paa  Rejse  til  Gensan, 
og  han  har  rimeligvis  ikke  kunnet  modstaa  Fristelsen  til  at  bese 
»Turenne«,  hvis  Rejsning  knejsede  saa  højt  i  Veiret.  For  at 
gjengjælde  Admiralens  officielle  Besøg  blev  han  afhentet  i  dennes 
Slup  tilligemed  sit  Følge,  og  et  sjeldnere  Selskab  havde  vist 
dette  vort  fineste  Fartøj  aldrig  seet;  man  kunde  mærke  paa 
Sluproerne,  da  Baaden  lagde  til  ved  Faldrebet,  at  det  var 
vanskeligt  for  dem  at  lade  være  med  at  briste  i  Latter,  og  det 
var  da  ogsaa  tilgiveligt  nok;  thi  vi  maatte  selv  gaa  lidt  afsides, 
inden  vi  skulde  honorere  denne  store  Mand  og  være  elskvær- 
dige mod  hans  snavsede  Følge. 

Hvilken  Lykke  vilde  denne  koreanske  Mandarin  med  sine 
Ledsagere  have  gjort  paa  et  Karneval!  Det  var  nemlig  i  Sandhed 
et  fuldstændigt  Maskeradeoptog,  som  nu  kom  ind  ad  Faldrebet, 
og,  var  det  ikke  i  September  Maaned,  havde  man  da  troet,  at 
nu  begyndte  Fastelavnsløjerne.  Glade  og  fornøjede  saae  de  ud 
ved  at  aflægge  os  dette  Besøg,  og  Glæden  var  gjensidig;  thi 
lige  fra  Admiralen  til  den  sidste  Matros,  troer  jeg  nok  at  kunne 
sige  uden  Overdrivelse,  var  der  almindelig  Tilfredshed  over 
denne  lille  Adspredelse  paa  dette  afsides  liggende  Sted,  og  det 
Hele  var  jo  ligesaa  godt  som  en  Theaterforestilling. 

Paaklædningen  lignede  de  andre  Koreaneres,  og  den  vel- 
signede Hat  havde  de  Alle;  men  hos  Rangspersonerne  var  dens 
komiske  Præg  forhøjet  ved  forskjellige  Prydelser  som  Paafugle- 
fjer  og  Rævehaler,  og  Mandarinen  saa  ud,  som  om  han  var 
sluppen  ud  af  en  Galeanstalt. 

Det  koreanske  Flag  blev  hejset,  og  saa  lød  Saluten  baade 
til  Glæde  og  Forbavselse  for  disse  fornemme  Herrer,  der  satte 
de  pudsigste  Ansigter  op  under  denne  Ceremoni. 

Det  var  nu  umuligt  længere  at  holde  Ansigtet  i  de  passende 
Folder,  og  Latteren  fik  Overtag  over  Optugtelsen;  men  det  toge 


Mandarin  fra  Korea. 


de  os  slet  ikke  fortrydeligt  op;  de  troede  aabenbart  at  vi  vare 
ligesaa  henrykte  som  de  selv. 


200  Følgets  Omvisning  i  Skibet. 

Saa  begyndte  Forevisningen  af  Skibet.  Alt,  hvad  de  saae, 
vakte  deres  udelte  Forundring,  og  ligesom  Børn  skulde  de  pille 
ved  Alt;  de  troede  aabenbart,  at  der  var  Hexeri  ved  den  alier 
simpleste  Ting.  En  af  de  lavere  staaende  Officerer  fandt  jeg 
saaledes  hensunken  i  dyb  Beundring  over  en  blankpudset  Ring 
i  Dækket;  han  havde  vist  en  Fornemmelse  af,  at  den  ogsaa 
kunde  sige  Bum  ligesom  Kanonerne  eller  noget  Lignende. 

I  Almindelighed  er  det  ikke  morsomt  at  gaa  rundt  og  vise 
omkring  ombord;  men  her  kunde  det  skam  betale  sig  at  være 
med;  thi  mere  fornøjelige  Tilskuere  kunde  man  ikke  have,  og 
blot  det  at  betragte  deres  Ansigter,  naar  et  Vaaben  blev  dem 
foreviist,  var  Penge  værd.  Munden  aabnede  sig  uvilkaarligt  af 
Forundring,  og,  naar  saa  Ansigtet  i  forholdsvis  lang  Tid  havde 
haft  et  halvt  idiotisk  Udtryk,  kom  der  et  næsten  fjollet  Grin  i 
Ansigtet,  og  tilsidst  begyndte  de  at  snakke  i  Munden  paa  hver- 
andre for  at  give  deres  Forundring  Luft. 

En  Timestid  gik  paa  denne  Maade;  saa  forlode  de  os  atter, 
dog  sikkert  uden  at  vide,  hvormeget  de  havde  fornøjet  os; 
men  man  kunde  se,  at  de  vare  tilfredse;  thi  paa  Turen  ind 
vendte  de  sig  sig  stadigt  om  og  nikkede  til  os  med  de  mest 
smilende  Ansigter. 

Renligheden  hos  disse  Herrer  tog  af  med  Rangen,  og  det 
var  jo  ganske  rimeligt;  thi  de  kom  langvejs  fra  og  ad  dyndede 
Veje,  og  medens  Mandarinen  lod  sig  bære  i  Bærestol,  og  de 
højere  Embedsmænd  sade  overskrævs  paa  en  Hest,  maatte  de 
Laveste  i  Rangen  vandre  afsted  med  Apostlenes  Heste  som 
Befordring,  og  saa  kunde  man  jo  forstaa,  at  de  ikke  kunde 
møde  til  officielle  Visitter  i  renlig  Tilstand. 

—  Jagtlysten  kunde  man  let  faae  tilfredsstillet  i  dette  Land; 
thi  saa  mange  Gjæs  og  Ænder,    som  der  holdt  til   i   Damme, 

Kanaler  og  Moradser  paa  den  lave  Tange  ud  imod  Havet,  har 
jeg  aldrig  seet;  men  det  var  dog  vanskeligt  at  komme  dem  paa 
Skud,  da  disse  velsignede  Fremskridtsmænd,  den  japanasiske 
Kolonis  højere  stillede  Borgere,  ogsaa  havde  lagt  sig  efter  Jagten. 
Det  var  ligefrem  Noget,  som  disse  Merkurs  Sønner  havde  taget 
op  efter  Evropæerne;  men  jeg  troer  egentlig,  at  de  aldrig  skjøde 
Noget,  skjøntde  vare  udrustede  med  alle  Nutidens  Frembringelser 
paa  Jagtomraadet.  De  lo  hjerteligt,  hver  Gang  de  sigtede  paa 
Noget,  som  de  ikke  traf,  og  der  var  en  Plaffen  i  Mosen  hele 
Dagen,  hvilket  i  høj  Grad  generede  os. 

Kun  nogle  faa  Mil  Nord  for  Gensan  ligger  den  store 
LazarefTsbugt.  Den  Ros  skal  Russen  have,  at  han  har  udseet 
sig  et  godt  Sted  til  Krigshavn,  og  det  er  ikke  saa  underligt,  at 
Englænderne  med  Hænder  og  Fødder  sætte  sig  imod  Russernes 
Protektorat  over  Korea.  Saa  er  der  desuden  ganske  smukt  her, 
og  paa  store  Strækninger,  hvor  et  lavt  Krat  udgjør  den  eneste 
Vegetation,  er  der  saa  mange  Fasaner  og  andet  Vildt,  at  selv  et 
længere  Ophold  ikke  vilde  være  kjedeligt. 

Endnu  kun  et  Par  Maaneder  her  Nord  paa,  saa  ned  til 
de  grimme  Kinesere  igjen!  Det  blev  derfor  hilset  med  almindelig 
Glæde,  da  vi  i  den  første  Halvdel  af  Oktober  satte  Kurs  efter 
Japan,  der  —  som  altid  —  forekom  os  dobbelt  smukt,  naar  vi 
havde  været  borte  i  et  Par  Maaneder. 

Nagasaki  var  Bestemmelsesstedet;  men  efter  to  Dages  Sejlads 
faldt  Ankeret  i  Fukuyé-Bugten  paa  den  lille  0  Hirado,  der  kun 
ligger  nogle  Timers  Vej  fra  vort  endelige  Maal.  Intetsteds 
befinder  man  sig  saa  godt  som  herude  paa  disse  Smaapladser, 
hvis  Beboere  endnu  ikke  fortæres  af  Lyst  til  at  bortkaste  alt 
deres  Eget  og  stræbe  at  efterligne  Vestens  Folk. 

Gjennem  snevre  Passer  kommer  man  ind  paa  Bugten,  hvor 
man  paa  een  Gang  seer  sig  indelukket  imellem  de  høje  grøn- 
klædte Bjerge  og  de  udenfor  liggende  smaa  Klippeøer.  Selv 
en  Dag,  det  blæste  godt,  var  Vandets  Overflade  som  et  Spejl, 
og  kun  et  kraftigt  Pust  af  og  til  erindrede  En  om  det  daarlige 
Vejr  udenfor.  Øen  var  temmelig  høj,  og  fra  den  lille  spinkle 
Landgangsbro  gik  Vejen  stejlt  opad  gjennem  Kameliaskove  og 
Bambuskrat;  hist  og  her  havde  den  menneskelige  Haand  bort- 
fjernet denne  oprindelige  Vegatation,  og  Rismarkene  hævede  sig 
terrasseformigt  op  til  Øens  Midte,  hvorfra  man  havde  en  hen- 
rivende Udsigt  til  begge  Sider.  Ad  den  Kant,  hvorfra  vi  vare 
komne,  saae  man  igjennem  en  Udhugning  i  Kameliaskoven 
Oceanet  med  de  mange  smaa  Øer  og  Klippeskjær,  som  tillige- 
med Hiradoøen  selv  danne  et  helt  Arkipelag,  og  inderst  inde 
den  næsten  cirkelformede  Fukuyé-Bugt,  hvor  »Turenne«  med  sit 
hvidmalede  Skrog  og  slanke  Rejsning  dannede  som  et  Slags 
Centrum;  rundt  om  var  der  et  Mylder  af  Søndagsfartøjer,  hid- 
kaldte ved  Synet  af  den  uventede  Gjæst.  Til  den  anden  Side 
førte  Strømmen  igjennem  Strædet  mellem  Kiusiu  og  alle  Smaa- 
øerne.  Da  Vind  og  Sø  gik  imod  Strømmen,  skummede  og 
brød  det  derude,  og  Hundrede  af  Fiskerbaade  med  snehvide  Sejl 
arbejdede  sig  indefter  igjennem  den  krappe  Sø  og  de  mange 
Strømhvirvler.  Saa  kom  Byen  Hirado  paa  Skraaningen  med 
Ruiner  af  den  gamle  Fæstning,  det  egentlige  Maal  for  denne 
Tur;  men  endnu  saae  vi  dog  kun  enkelte  Huse,  der  tittede  frem 
mellem  de  mørkegrønne  Kameliatræer  og  slanke  Bambusrør  med 
deres  nydelige,  lysegrønne  Løv. 

Slottet  bleve  vi  hurtigt  færdige  med,  da  der  ikke  var  Meget 
at  se.  Det  var,  ligesom  man  med  Vilje  havde  ødelagt  alle  disse 
gamle    Fæstninger   for  at  sikre  sig  imod  fremtidige  Oprør  af 

urolige  Prinser,  og  man  har  da  ogsaa  opnaaet  den  tilsigtede 
Virkning;  thi  alle  de  tidligere  saa  uafhængige,  fevdale  Fyrster 
leve  nu  fredeligt  og  roligt  som  andre  Privatfolk,  og  den  opvoxende 
Slægt  har  vel  ogsaa  snart  glemt  dette  Afhængighedsforhold  til 
Fyrsten,  som  deres  Forfædre  havde  saa  stor  Respekt  for  i  den 
Tid,  da  Landet  var  delt  i  mange  smaa  Fyrstendømmer. 


Japansk  Djonke. 

Enhver  By,  ja  selv  enhver  nogenlunde  stor  Landsby  har 
sin  Handel  eller  Butik  (om  man  kan  kalde  det  saa)  hvor  der 
er  udstillet  en  underlig  Blanding  af  gamle  og  nye  Sager  af  alle 
Slags  til  Salg,  og  paa  samme  Sted  finder  man  baade  Tegninger, 
Broncesager,  Thepotter,  Silkebroderier  o.  s.  v.  Sjeldent,  eller 
rettere  sagt,  aldrig  kunde  vi  modstaa  Fristelsen  til  at  kige  inden- 

for  for  at  bese  Udstillingen;  thi  ofte  var  det  netop  i  saadanne 
Smaabyer,  at  man  fandt  de  bedste  Ting,  og  saa  var  der  tillige 
den  Fordel,  at  Pengene  sloge  ganske  anderledes  til  her  end  i 
de  store  Byer. 

Et  gammelt  Silkeskjærf,  en  af  disse  saakaldte  Obier,  som 
ere  Japaneserindens  kjæreste  Smykker,  havde  tiltrukket  sig  min 
Opmærksomhed;  men  Sælgeren  var  stædig  som  en  Karriolhest, 
og  det  gik  slet  ikke  med  Handelen.  Vort  Indkjøb  bestod  kun 
af  et  Par  Tegninger;  med  dem  under  Armen  tiltraadte  vi  Til- 
bageturen, og  jeg  ærgrede  mig  saa  smaat  over  min  egen  Fasthed ; 
thi  Skjærfet  var  nok  den  Pris  værd,  som  han  havde  forlangt. 
Efterhaanden  bragte  de  smukke  Omgivelser  mig  dog  paa  andre 
Tanker,  og  efter  to  Timers  March  vare  vi  næsten  helt  nede  ved 
Landingsstedet,  da  Historien  med  Buddhafiguren  gjentog  sig 
paa  en  lignende  Maade.  Vi  bleve  indhentede  af  en  halv  Snes 
Japanesere  i  fuld  Firspring.  Midt  i  Flokken  gjenkjendte  jeg 
min  Handelsmand  og  brast  i  Latter,  da  han  rakte  mig  Obien 
med  et  smilende  Ansigt  og  en  Masse  Bøjninger  og  meddelte 
mig,  at  nu  kunde  jeg  faae  den  for  den  af  mig  bestemte  Pris, 
og  til  Slutning  anmodede  han  mig  om,  at  han  og  Vennerne 
maatte  komme  ombord  for  at  bese  Skibet. 

Det  var  der  ikke  Noget  ivejen  for.  I  de  følgende  Timer 
var  hele  Skibet  nu  oversvømmet  af  Japanesere  med  Koner  og 
Børn,  og  man  maatte  rentud  forbavses  over,  at  der  var  saa 
mange  Indbyggere  her;  men  der  blev  vel  heller  ikke  Andre 
tilbage  i  Byen  end  de,  som  hverken  kunde  gaa  eller  krybe. 
Disse  Folkeindvandringer  ombord  paa  saadanne  Steder  vare 
altid  til  stor  Glæde  for  Besætningen,  der  ikke  kom  saa  ofte 
iland,  og  selv  Skibets  Næstkommanderende,  som  ellers  ikke 
ynder,    at  Folk  i  massevis  trave  omkring  paa  det  hvidtskurede 


Nagasakis  Rhed.  —   Concessionen.  20) 

Dæk,  havde  ikke  Grund  til  at  klage;  thi  dette  Folks  Renlig- 
hedssans  bevirker,  at  de  behandle  Alt  med  største  Omhu. 

Tre  Dage  tilbragte  vi  her  i  denne  lille  Bugt.  Et  Par  Timer, 
efter  at  vi  vare  ude  af  det  sidste  Pas,  stode  vi  ind  paa  Nagasakis 
Rhed,  og,  da  der  var  mange  Orlogsmænd  paa  Rheden,  varede 
det  ikke  længe,  før  Saluten  begyndte,  og  Skuddene  rungede 
og  gave  Ekko  i  den  lange,  smalle  Bugt;  men  i  den  stille  Efter- 
middag blev  Røgen  staaende,  saa  at  Byen  kun  blev  synlig 
gjennem  en  Taage  af  Krudtdamp. 

Flere  Gange  havde  vi  været  her;  men  man  kunde  aldrig 
blive  kjed  af  at  komme  igjen;  thi  her  er  overordentlig  smukt, 
og  for  Søfolk  har  denne  Ankerplads  store  Behageligheder:  den 
er  sikker,  og  der  er  kort  til  Land  til  alle  Sider. 

Som  en  lang,  smal  Tunge  skyder  Nagasakifjorden  sig  ind 
mellem  de  høje  kratbevoxede  Bjerge,  og  selv  i  Mundingen  kan 
man  kun  hist  og  her  se  Horisonten;  thi  en  Gruppe  af  smaa, 
vulkanske  Øer  er  kastet  ud  i  Oceanet  som  for  at  beskytte 
Skibene  imod  dettes  Braad.  Paa  flere  af  disse,  tildels  bevoxede, 
Øer  findes  der  Kulminer,  og  høje,  slanke  Skorstene  rage  op 
som  Vidnesbyrd  om  Menneskenes  underjordiske  Gjerninger. 

Stillede  man  sig  med  Ryggen  imod  Fjordens  Munding  og 
saae  ind  paa  Rheden,  hvor  Skibene  laa  saa  tæt,  at  de  akkurat 
kunde  svaje  klar  af  hinanden,  fik  man  Øje  paa  Byen,  omgiven 
af  grønklædte  Højder,  og  en  stor  Mængde  Sampaner  med  deres 
lille  Hus  forude  —  en  Ejendommelighed  for  Nagasaki  —  roede 
frem  og  tilbage  og  gav  det  Hele  et  livligt  Præg. 

Længst  tilhøjre  laa  hele  den  evropæiske  Concession,  som 
en  Blanding  af  evropæisk  og  japanesisk  Kunst  baade  for  Byg- 
ningernes og  Havernes  Vedkommende  havde  givet  et  eget  smukt 
Udseende,  og  det  gjorde  ligefrem  godt  at  se  det  danske  Split- 

flag  vaje  fra  den  danske  Konsuls  Flagstang;  en  lille  Nation  sætter 
altid  Pris  paa  ikke  at  blive  glemt. 

En  Halvø  skyder  sig  frem  som  for  at  danne  et  Grænseskjel 
imellem  dette  Villakvarter  og  den  egentlige  Japaneserby,  og 
det  er  i  Grunden  heller  ikke  Naturen,  som  har  lagt  den  der; 
nej,  den  er  dannet  ved  Menneskehænder  og  hedder  »Desima«. 
Her  var  det,  at  de  hollandske  Kjøbmænd  i  mange  Aar  levede 
som  frivillige  Fanger.  I  Byen  maatte  de  ikke  komme  ind,  om 
Aftenen  bleve  Portene  lukkede,  og  tre  Gange  om  Aaret  kom 
der  et  hollandsk  Skib  for  at  hente  japanesiske  Varer,  som  førtes 
til  Evropa  og  solgtes  for  uhyre  Priser.  Men  hvad  maatte  disse 
Mennesker  ikke  gjennemgaa  for  at  tjene  alt  dette  Guld?  Thi 
ikke  nok  med,  at  de  saaledes  holdtes  indespærrede;  nej,  de 
maatte  foretage  den  lange  Rejse  til  Tokio  for  at  overrække 
Ta'icounen  Gaver,  og  under  disse  Besøg  maatte  de  tage  imod 
alle  mulige  Ydmygelser;  men  man  faaer  jo  desværre  Folk  til 
Alt  for  Penge.  Nu  er  denne  kunstige  0  beboet  af  Japanesere, 
og  saa  godt  som  Intet  minder  om,  at  Hollænderne  engang  havde 
idømt  sig  frivilligt  Fangenskab  her. 

Saa  strækker  Japaneserbyen  sig  op  igjennem  en  lang  Kløft 
mellem  Bjergene;  længst  tilhøjre  støder  Øjet  paa  det  store 
pagodeagtige  Tag,  der  stikker  frem  imellem  de  grønne  Træer, 
og  oppe  paa  Skraaningen  ligger  det  store  Thehus,  hvorfra  man 
især  i  maaneklare  Nætter  har  den  mest  fortryllende  Udsigt 
over  Rheden.  Paa  den  flade  Strand  strækker  Byen  sig  videre 
i  Bunden  af  Bugten,  og  talrige  smaa  Kanaler  gjennemskjære 
den  her.  Man  kan  næsten  slet  ikke  blive  træt  af  at  se  paa 
alt  Dette,  hvor  Natur  og  menneskelig  Haand  have  skabt  Noget 
saa  usædvanlig  smukt;  men  saa  kommer  Lysten  til  altid  at  ville 
se  mere,    og  man   lader  Øjet  strejfe  hen  over  grønne  Marker, 

opad  skovbevoxede  Skraaninger,  indtil  det  atter  standser  ved 
en  lille  By,  som  ligger  paa  en  Afsats  af  Bjerget. 

Det  var  rimeligst  at  tage  den  for  en  Forstad  eller  større 
Landsby;  men  det  er  den  slet  ikke,  og  det  mærkeligste  ved 
det  Hele  turde  være,  at  det  nærmest  er  en  russisk  By,  selv  om 
de  fleste  Indbyggere  have  skjæve  Øjne. 

Praktiske  Folk,  disse  Russere!  Har  man  ikke  isfrie  Havne 
i  sit  eget  Land,  anlægger  man  —  om  ikke  en  Havn,  saa  dog 
en  By  med  Magasiner  til  Flaadens  Forbrug  i  et  fremmed  Land, 
og  foreløbigt  gaaer  det  jo  godt;  men  det  er  ikke  godt  at  vide, 
hvorlænge  det  varer.  En  blandet  Befolkning  er  voxet  op  paa 
dette  Sted  i  Aarenes  Løb;  men,  hvorvidt  det  er  heldigt,  er  jo 
et  Spørgsmaal;  thi  alle  disse  Blandingsracer  klæber  der  dog 
som  oftest  store  Mangler  ved. 

De  oversøiske  Eskadrer,  som  jeg  før  omtalte,  komme  aldrig 
samlede  ud  paa  Stationen;  de  enkelte  Skibe  skifte  som  Regel, 
naar  de  have  været  derude  et  Par  Aar.  Naar  et  Skib  forlader 
Eskadren,  er  det  altid  en  Festdag,  og,  har  man  ikke  tidligere 
overværet  denne  Højtidelighed,  er  den  ret  morsom. 

Dagen  efter  vor  Ankomst  skulde  en  af  den  franske  Eskadres 
Avisodampere  forlade  Stationen,  og  Aftenen  iforvejen  holdt 
Folkene  et  Slags  Maskeradebal,  som  tog  sig  godt  ud  i  den  stille, 
klare  Aften  til  Hundrede  af  japanesiske  Lanterners  Skjær.  Om 
Morgenen  hejsedes  den  lange  Vimpel,  der  slæber  i  Vandet  helt 
agterude  til  Tegn  paa,  at  man  har  været  længe  borte  fra  Hjemmet, 
og,  da  Skibet  var  lettet,  stod  det  med  langsom  Fart  saa  tæt 
forbi  de  forskjellige  Orlogsmænd  som  muligt.  Hver  Gang  det 
passerede  En  af  dem,  entrede  begge  Besætninger  op  i  Vantet 
og  raabte  Hurra,  og,  da  det  endelig  kom  forbi  »Turenne«,  hvor 
dets  eget  Admiralsflag  vajede,  kan  det  nok  være,  at  Begejstringen 

steg:  det  sydlandske  Blod  kom  i  den  Grad  i  Oprør,  at  Matroserne 
kastede  deres  Straahatte  i  Vandet  for  at  sige  rigtig  godt  Farvel, 
og  Skibets  Kjølvand  var  oversaaet  med  disse  store,  gule,  flade 
Hatte,  som  Japaneserne  i  deres  smaa  Baade  skyndte  sig  med 
at  samle  op. 

Den  næste  Dag  var  det  Russernes  Tur;  en  stor  Krydser, 
der  ovenikjøbet  havde  en  Storfyrste  ombord,  skulde  hjem. 
Ceremonien  med  at  entre  og  raabe  Hurra  blev  gjentaget;  men 
Huerne  kastedes  ikke  i  Vandet;  Nordboens  Blod  er  for  trægt 
til  den  Slags  Ting.  Russerne  kunde  imidlertid  smigre  sig  med, 
at  Deltagelsen  ved  Afskeden  fra  de  Indfødtes  Side  var  langt 
større  end  Dagen  før;  men  de  havde  jo  ogsaa  ganske  anderledes 
fast  Fod  i  Landet  end  vi,  da  de  næsten  ejede  deres  egen  Koloni. 

Masser  af  Sampaner  fulgte  med  i  Kjølvandet,  og  en  Del  af 
disse  Baadfolk  havde  endda  været  saa  praktiske  at  tage  fat  i 
den  lange  Vimpel,  der  slæbte  mange  Fod  agter  for  Skibet;  paa 
denne  Maade  vare  de  sikre  paa  at  komme  hurtigt  nok  afsted. 
Vi  laa  yderst  ude  og  kunde  saaledes  allerbedst  betragte  dette 
ejendommelige  Skuespil.  Alle  Passagererne  vare  næsten  Kvinder, 
og  de  græd  ynkeligt  ved  at  se  deres  Venner  drage  bort.  Man 
kunde  næsten  blive  rørt  ved  dette  Syn,  hvis  Reaktionen  ikke  var 
kommen  lige  bagefter.  Et  Stykke  fra  os  satte  Krydseren  Fart 
paa,  den  lange,  smalle  Vimpel  kunde  ikke  taale  det  forøgede 
Træk  af  alle  disse  mange  Fartøjer,  der  skulde  slæbes  igjennem 
Vandet,  den  brast,  og  Skibet  fortsatte  sin  Vej  med  stadigt 
voxende  Fart,  Sampanerne  bleve  tilbage,  liggende  i  en  Klump, 
delte  den  afrevne  Stump  af  Vimpelen  imellem  sig  og  roede 
langsomt  tilbage.  De  kom  tæt  forbi  os  —  men  hvilken  For- 
skjel  paa  disse  kvindelige  Ansigter  før  og  nu!  Alle  lo  og 
spasede  —  ikke  en  Mine,  der  kunde  tyde  paa  Sorg,  var  at  se. 

Det  var  et  slaaende  Exempel  paa  den  sorgløse,  japanesiske  Be- 
tragtningsmaade,  og  jeg  er  vis  paa,  at  disse  Kvinder  vare  villige 
til  at  indgaa  Ægteskab  med  Hvemsomhelst  et  Par  Dage  efter. 


Min  blinde  Ven. 


Medens  jeg  stod  paa  Hytten  og  anstillede  disse  Betragtninger, 
fik  jeg  Bud  om,  at  der  var  en  gammel  blind  Japaneser  med 
Familie,  der  ønskede  at  hilse  paa  mig.  Hurtigt  kunde  jeg  finde 
ud  af,    hvem  det  maatte  være;   thi  mit  Bekjendtskab  med  de 

2io  Min  blinde  Ven. 

Blinde  her  i  Byen  indskrænkede  sig  til  en  eneste  Person,  nemlig 
en  Massør,  som  under  vort  sidste  Besøg  havde  kureret  min 
forvredne  Fod.  Det  kunde  jo  synes  underligt,  at  jeg  ogsaa 
kjendte  hans  Familie;  men  det  var  gaaet  til  paa  følgende  Maade. 
Første  Dag  kom  han  alene  anstigende  i  en  Sampan,  satte  sig 
roligt  i  mit  Lukaf  og  anvendte  sin  Kunst  paa  min  Fod;  den 
næste  Dag  kom  Konen  med  og  anbragte  sig  ganske  ugenert  i 
mit  lille  Rum,  de  følgende  Dage  fulgte  Ægteparrets  Børn  med, 
og  hele  Familien  betragtede  efterhaanden  min  Residens  som 
sin  egen,  satte  sig  til  at  ryge  og  fordrev  Tiden  paa  bedste  Maade; 
tilsidst  var  jeg  saa  vant  til  denne  Forsamling,  at  jeg  betragtede 
det  som  en  Selvfølge,  at  de  saaledes  hver  Morgen  lagde  Beslag 
paa  min  Lejlighed;  men  hvad  Fornøjelse  de  egentlig  havde  af 
disse  Morgenbesøg,  er  mig  uforklarligt,  og  Grunden  maa  vel 
ene  og  alene  søges  i  denne  Nations  utrolige  Nysgjerrighed. 

Som  gamle  Bekjendte  hilste  vi  meget  venskabeligt  paa 
hinanden;  men,  da  mine  Undersaatter  vare  i  Orden,  var  der  jo 
ikke  Noget  at  gjøre  for  Massøren,  og  jeg  har  aldrig  seet 
Familien  siden. 

Nagasakis  Omegn  er  ualmindelig  smuk.  Naar  der  var  Lejlig- 
hed til  det,  turede  vi  rundt,  snart  til  nogle  nærliggende  Vandfald 
og  snart  til  flere  af  de  dybe  Fjorde,  der  skjære  sig  ind  i  Landet 
overalt  her,  og  navnlig  var  der  een  Fjord  i  Nærheden,  som 
man  ikke  kunde  blive  træt  af  at  se  paa;  men  jeg  troer,  at 
hosstaaende  Billede  af  »Takabakofjorden«  giver  en  bedre  Fore- 
stilling om  Naturens  Skjønhed,  end  det  er  min  Pen  muligt  at 
beskrive. 

Helt  oppe  i  Byens  højeste  Del  ligger  Siwa-Templet,  om- 
givet af  et  gammelt  Haveanlæg  med  kæmpehøje  Træer,  og  en 
glimrende  Udsigt  over  Nagasakifjorden   belønner    En    for   den 

temmelig  varme  Tur  derop.  Dernæst  har  dette  Tempel  i  sin 
indre  Gaard  en  stor  Broncehest,  og  man  skulde  tro,  at  det  var 
en  Helligdom;  men  det  gaaer  her  som  andre  Steder:  Japaneserne 
more  sig  selv  over  denne  ejendommelige  Opstilling  i  et  Gude- 


Takabako-Fjorden. 


hus,  og  det  er  ikke  godt  at  sige,  af  hvilken  Grund  man  har 
opstillet  Broncedyret  her. 

En  sørgelig  Begivenhed  trak  vort  Ophold  længere  ud  end 
beregnet. 

Nogle  franske  Matroser  vare  gaaede  iland.  De  havde  vel  faaet 
for  Meget  at  drikke  og  havde  sat  sig  op  imod  Politiet,  og,  da 
de  ikke  vilde  lystre,  huggede  Politibetjentene  ind  paa  dem  med 

Lovens  Haandhævere. 


deres  Stave.  Selv  om  disse  Lovens  Haandhævere  ere  smaa, 
slaa  de  dog  godt  til;  een  Mand  blev  saaledes  dræbt  og  en  anden 
slemt  lemlæstet;  men  som  sædvanligt  endte  vel  Sagen  med  en 
Skadeserstatning. 

—  Altid  den  samme  Historie!    De  ere  bange  for,   at  den 
Fremmede  skal  se  dem  over  Hovedet! 


KOBE 


X. 


HIOGO  —  OSAKA  —  NARA. 


I  alle  store  Mariner  er  man  konservativ  overfor  gamle  Skikke, 
og,  selv  om  man  er  Tusinder  af  Mile  borte  fra  Hjemmet, 
opfyldes  Ceremoniellets  Fordringer  til  mindste  Detailler.  Lang- 
fredag har  saaledes  sit  eget  Ceremoniel:  Flag  og  Vimpel  hales 
paa  halv  Stang,  Ræerne  brases  i  Kryds  og  Pik,  hvorved  forstaaes, 
at  Alt,  hvad  der  ellers  tjener  til  at  holde  dem  i  deres  Stilling, 
kastes  los,  og  man  sørger  i  det  Hele  taget  for  at  give  Skibet 
et  saa  bedrøveligt  Udseende  som  muligt. 

Det  var  paa  denne  Helligdag,  at  vi  tidligt  om  Morgenen 
kom  ind  og  ankrede  paa  Kobes  Rhed  paa  Sydsiden  af  Nipon. 
De  forskjellige  Nationers  Orlogsskibe  havde  ligesom  efter  en 
fælles  Overenskomst  samlet  sig  her  til  Højtiden,  og,  da  Klokken 
slog  otte,  frembød  Rheden  et  trist  Skue  med  alle  de  sørgende 
Skibe  under  den  blygraa  Himmel. 

Al  denne  ydre  Sorg  indvirkede  paa  Humøret,  og  aldrig 
troer  jeg,  at  det  japanesiske  Folks  Livlighed   har  slaaet  mig  i 

den  Grad  som  paa  denne  Dag,  da  vi  kort  efter  Middag  satte 
Foden  paa  Land. 

Tilmed  havde  de  Fest  den  Dag  iland,  Qg  der  var  en  Latter 
og  Snakken  i  Gaderne,  der  stod  i  en  skrigende  Modsætning  til 
Livet  ombord,  hvor  Alt  gik  saa  stille  og  tyst  af  som  muligt. 
Børn  var  der  især  mange  af,  og  disse  japanesiske  Unger  se 
uimodstaaelig  komiske  ud,  naar  de  ere  pyntede  med  deres  lange, 
brogede  Dragt,  medens  deres  mærkelige  Frisurer  give  dem  Ud- 
seende af  Dukker,  saa  at  man  maa  le,  enten  man  vil  eller  ej. 
Der  var  næsten  ingen  Folk  iland  fra  Skibene,  saa  at  denne  for 
Fremmede  traktatmæssig  aabnede  By  idag  var  fuldstændigt  over- 
ladt til  Japaneserne;  men  det  vidste  de  ikke  Noget  af;  ellers 
skulde  man  have  troet,  at  det  var  af  den  Grund,  de  holdt  Fest. 

Foran  os  gik  et  Par  Børn,  som  vel  kunde  være  syv  og  sex 
Aar  gamle,  en  lille  Pige  og  en  lille  Dreng,  og  under  Latter  og 
Fnisen  slæbte  de  paa  en  Fisk  af  Pap,  der  næsten  var  større 
end  de  selv.  Det  var  vel  en  Gave,  som  de  skulde  overbringe 
nogle  af  Forældrenes  Venner,  og  denne  ærefulde  Mission  for- 
nøjede dem  aabenbart  meget.  Af  og  til  standsede  de  for  at 
betragte  deres  aparte  Byrde,  og  man  lagde  strax  Mærke  til,  at 
Sansen  for  at  finde  det  Komiske  i  enhver  Ting  var  noget  Med- 
født hos  denne  Race;  thi,  naar  de  saae  paa  Fiskens  karikatur- 
agtige Hoved,  skare  de  de  frygteligste  Ansigter  og  lo  af  Hjertens 
Grund.  Dog  var  Hovedfornøjelsen  ved  dette  Ærende  den,  at 
de  havde  faaet  Lov  til  at  pynte  sig,  og  de  mødte  da  ogsaa  i 
deres  allerherligste  Pragt.  Hun  var  saaledes  iført  en  højrød 
Kimono  (Kjortel),  samlet  om  Livet  af  den  store  Obi,  der  bag  til 
var  knyttet  i  en  Knude,  som  Moderen  vist  havde  brugt  lang 
Tid  til  at  arrangere.  Paa  Ryggen  bar  hun  i  et  Skjærf,  der  dan- 
nede ligesom  en  Hætte,  en  stor  Dukke.     Ere  Japeneserinderne 

ikke  saa  gamle,  at  de  enten  kunne  bære  deres  egne  Børn  eller 
(i  en  yngre  Alder)  deres  mindre  Søskende  paa  Ryggen,  lade  de 


Japaneserinde  med  sit  Barn. 


sig  nøje  med  en  Dukke  ligesom  for  at  vænne  sig  til  Moder- 
gjerningen.     Denne  Kjærlighed  til  smaa  Børn  er  fremtrædende 

hos  Japaneseren,  og  selv  om  det  ene  Barn  kun  er  et  Par  Aar 
ældre  end  det  Andet,  tager  det  sig  af  det  yngre  med  moderlig 
Kjærlighed. 

Den  lille  Piges  Hoved  lignede  aldeles  en  Naalepude  paa 
Grund  af  de  mange  Naale,  som  vare  anbragte  i  Haaret. 

Drengen  var  naturligvis  mindre  fin;  men  med  Hensyn  til 
Hovedets  Udsmykning  veed  jeg  ikke  hvem  af  dem,  der  bar  Prisen. 
Flere  Steder  var  Haaret  barberet  af,  medens  man  paa  andre 
Steder  havde  ladet  det  voxe  ud  til  smaa  Duske,  hvad  der  altid 
er  Brug  her  for  mindre  Børn;  men,  selv  om  man  dagligt  seer 
disse  Smaafyre,  kan  man  dog  ikke  lade  være  med  at  le  af  dem. 
Der  er  noget  saa  Tiltrækkende  ved  japanesiske  Børn,  at  man 
umuligt  kan  undgaa  at  give  sig  af  med  dem;  Liv  og  Lystighed 
sprutter  ligefrem  af  dem,  og  jeg  mindes  aldrig  at  have  seet  et 
uartigt  Barn  i  Japan.  Hvoraf  det  kommer,  veed  jeg  ikke;  men 
det  maa  vel  ligge  i,  at  Forældrene  selv  ere  nogle  store,  for- 
nøjelige Børn. 

Disse  To,  som  kom  slæbende  med  deres  Fisk,  maatte  vi 
naturligvis  i  Lag  med;  snart  efter  havde  vi  en  hel  Flok  af 
jublende  Børn  efter  os,  og  i  Spidsen  gik  vi  med  Fisken. 

Dette  smukke  Optog  drog  nu  nedad  den  lange  Hovedgade, 
og,  da  vi  naaede  til  det  Hus,  hvor  Presenten  skulde  afleveres, 
toge  vi  Afsked  med  hverandre  under  en  Mængde  Bøjninger  fra 
begge  Sider;  thi  selv  Børnene  her  holde  strængt  paa  Etiketten. 

Leende  slentrede  vi  videre  og  vare  snart  ude  i  den  lange 
Gade,  som  forbinder  Kobe  med  sin  Tvillingby  Hlogo,  hvor  det 
ikke  er  tilladt  de  Fremmede  at  bosætte  sig. 

De  to  Byer  ligge,  som  om  den  ene  var  en  Fortsættelse  af 
den  anden;  men  der  er  dog  alligevel  stor  Forskjel  paa  dem; 
thi  herude  i  Hiogo  mærker  man,  at  der  ikke  er  noget  fremmed 

Element,  og,  kommer  den  Fremmede  hertil,  er  det  kun  paa  en 
Spadseretur.  Selve  Byen  er  der  heller  ikke  meget  ved,  den  er 
akkurat  som  de  andre  smaa  japanesiske  Byer;  men  det  lønner 
sig  dog  at  gaa  herud;  fra  en  Høj  paa  den  anden  Side  af  Byen 
har  man  nemlig  en  fortræffelig  Udsigt  over  begge  Byer  og  den 
store  Rhed,  som  de  sørgende  Skibe  idag  gave  et  trist  Udseende. 
Heroppe  ligger  et  smukt  lille  Tempel,  som  man  jo  sagtens  kan 
bese,  naar  man  engang  er  her;  men  man  bliver  desværre  blaseret 
ved  at  se  paa  Templer,  fordi  der  er  saa  mange  af  dem,  og  til- 
sidst  skal  man  paa  Forhaand  vide,  at  der  er  noget  Sjeldent  ved 
dem  for  virkeligt  at  faae  Interessen  frem. 

Paa  Vejen  hjem  aflagde  vi  Besøg  hos  en  gammel  Japaneser, 
som  i  Evropa  sikkert  vilde  have  tjent  en  stor  Formue  ved  sine 
kunstneriske  Frembringelser.  Han  levede  nemlig  af  at  skjære  ud 
i  Bambus;  men  det  var  ikke  saa  nemt  at  faae  nogle  af  hans 
Arbejder  tilkjøbs;  thi  han  brugte  en  uendelig  lang  Tid  til  hvert 
enkelt  Stykke  og  arbejdede  altid  paa  flere  Ting  ad  Gangen. 
Den  allerførste  Gang,  vi  kom  til  Kobe,  havde  jeg  bestilt  et 
Krus  og  en  Stok  hos  ham,  og,  skjøndt  jeg  stadigt  mindede  ham 
om  disse  Bestillinger,  varede  det  dog  næsten  et  Aar,  inden  jeg 
fik  dem;  men  saa  vare  de  rigtignok  ogsaa  fuldendte.  Hver  Gang 
vi  to  Rejsefæller  kom  tilsyne  foran  hans  lille  Bod,  hvor  han 
fra  tidlig  Morgen  til  sildig  Aften  sad  paa  Hug  og  snittede  med 
sine  smaa,  skarpe  Knive  i  det  sejge  Bambusrør,  satte  han  et 
komisk,  halvt  leende  og  halvt  undskyldende  Ansigt  op.  Naar  vi 
saa  havde  anbragt  os  i  Boden,  som  var  aaben  ud  imod  Gaden, 
trak  han  vore  Bestillinger  frem  og  viste  os,  hvorledes  Arbejdet 
var  skredet  fremad,  og  det  gik  da  især  hurtigt  i  de  Dage,  hvor 
vi  dagligt  kunde  interviewe  ham.  Dog  skal  det  siges  til  hans 
Ros,  at  han  holdt  sit  Ord,  og  vi  fik  Alt,  hvad  vi  havde  bestilt. 


2  1 8  Guden  bestemmer  Rejsen. 

Foruden  Mandens  elskværdige,  godmodige  Væsen  var  der 
en  anden  Ting,  som  havde  stor  Tiltrækning  for  os,  og  det  var 
den  store  Samling  af  gamle,  japanesiske  Tegninger,  som  han  i 
sine  mange  Leveaar  havde  samlet,  dels  fordi  han  interesserede 
sig  for  dem  og  dels  for  at  benytte  dem  som  Modeller  til  at 
snitte  efter.  Efter  disse  Bøger  havde  vi  selv  valgt  de  Sujetter, 
som  vi  ønskede  overførte  paa  de  forskjellige  Gjenstande,  og  ofte 
sade  vi  i  Timevis  og  lo,  saa  det  klukkede  i  os,  af  disse  Billeder; 
thi  den  japanesiske  Kunstner  har  en  mærkelig  Evne  til  at 
fremstille  selv  de  alier  almindeligste  Ting  paa  en  komisk  og 
dog  alligevel  naturtro  Maade. 

Den  Dag  fik  vi  nu  fat  paa  en  Bog  med  Gudebilleder,  og 
blandt  Andet  beundrede  vi  et  Billede  af  den  store  Buddhafigur 
i  Nara.  Billedskjæreren  haanede  os  næsten,  da  han  hørte,  at 
vi  ikke  havde  seet  Japans  største  Gudebillede  og  tændte  derved 
vor  ulmende  Lyst  til  at  foretage  en  Tur  derop;  paa  Vejen  ned  til 
Baaden  var  Beslutningen  fattet,  og  Udførelsen  lod  ikke  vente  paa 
sig.  Øjeblikket  syntes  os  at  passe  godt  til  en  saadan  Expedition 
paa  et  Par  Dage;  i  Helligdagene  skulde  der  ingen  Øvelser  være, 
og  Næstkommanderende  vilde  hellere  end  gjerne  være  af  med 
os,  da  han  skulde  male  og  pudse  sit  Skib  til  den  forestaaende 
Sommerkampagne.  En  Ikke-Sømand  kan  slet  ikke  fatte  den 
Glæde,  det  er  for  Næstkommanderende  paa  et  Skib  at  se  alle 
sine  Kammerater  forsvinde,  for  at  han  selv  i  et  Par  Dage  kan 
male  og  pudse  efter  sit  eget  Hoved  med  hele  Besætningen  til 
Dispositon.  Selv  kunde  jeg  heller  ikke  fatte  det,  før  jeg  kom  i 
samme  Situation. 

Det  var  altsaa  med  almindelig  Tilfredshed,  at  man  saae  os 
drage  afsted,  og  med  den  glade  Bevisthed,  at  Ingen  savnede  os, 

lode  vi  os  indelukke  i  en  Kupé  i  Jernbanetoget,  som  ved  Otte- 
tiden dampede  afsted  til  Osaka,  »Østens  Venedig«. 

En  Timestid  efter  bleve  vi  lukkede  ud  af  vort  frivillige 
Fængsel,  og  efter  at  have  truffet  et  passende  Valg  af  Jinriksha- 
mænd  eller  Trækkere  satte  vi  os  i  Bevægelse  for  at  naa  Byens 
eneste  Shoya,  hvor  der  var  menneskelig  Føde  at  faae. 

Det  var  slet  ikke  saaledes,  jeg  havde  tænkt  mig  Middel- 
havets Dronning,  Venedig;  men,  da  jeg  aldrig  havde  seet  denne 
italienske  By,  var  det  umuligt  for  mig  at  drage  rigtige  Paraleller. 
En  Uendelighed  af  Kanaler  var  der,  men  Intet,  som  kunde 
sammenlignes  med  Gondoler;  kun  nogle  store  Pramme  stagede 
sig  frem  igjennem  det  skidne,  gulgraa  Vand.  Desuden  vare 
Husene  saa  lave,  at  de  slet  ikke  kunde  minde  om  disse  stolte, 
venetianske  Paladser,  som  jeg  havde  seet  Afbildninger  af. 

Kun  een  Dag  havde  vi  Raad  til  at  ofre  paa  denne  By, 
som  forresten  heller  ikke  var  videre  seværdig.  Vi  begyndte 
derfor  strax  med  at  stryge  Rigets  Mønt  af  vor  Rejseliste;  thi, 
da  den  er  indrettet  efter  evropæisk  Mønster,  var  der  jo  ingen 
Grund  til  at  spilde  Tiden  med  at  bese  den.  Alle  Fremmede 
begyndte  imidlertid  her  i  Osaka  med  dette  Sted,  og  det  var  os 
meget  vanskeligt  at  gjøre  vor  Vært  begribeligt,  at  vi  ikke  brøde 
os  om  at  se  den.  For  ham  var  det  Byens  største  Seværdighed, 
og  han  kunde  slet  ikke  forstaa  vor  Ringeagt  for  denne  store 
Murstensbygning. 

Osaka  er  en  By,  hvor  Oprøret  i  1869  har  ødelagt  Alt, 
hvad  der  var  af  Seværdigt,  og  kun  hist  og  her  opdager  man 
de  sørgelige  Rester  af  svunden  Storhed.  Dette  gjælder  da  især 
om  Shiroet,  det  befæstede  Slot,  som  vi  dog  ikke  vilde  nægte 
os  den  Fornøjelse  at  se,  og  derfor  begyndte  vi  vor  Turnée 
med  dette. 

Udefra  saae  det  ganske  lovende  ud  med  sine  brede  Grave  og 
murede  Volde,  og  efter  at  have  passeret  en  lang  Træbro  stødte 
man  paa  en  kolossal,  jernbeslaaet  Port,  som  knagede  og  bragede 
paa  sine  Hængsler,  da  den  aabnede  sig  for  os.  Men  saa  kom 
Skuffelserne,  den  ene  efter  den  anden;  thi  der  var  næsten  Intet 
tilbage,  og  nymodens  Kaserner  havde  nu  indtaget  det  stolte 
Slots  Plads.  Et  sort-  og  hvidmalet  Skilderhus  i  preussisk  Stil 
med  en  kluntet  japanesisk  Soldat  var  det  Første,  vi  traf  paa; 
han  standsede  os  og  forlangte  at  se  Tilladelsen  til  at  bese 
Enceinten.  Da  vi  ikke  havde  nogen  saadan,  lode  vi  os  føre 
ind  i  Vagten,  hvor  en  Sergeant  eller  Korporal  gav  sig  til  at 
studere,  hvad  der  stod  paa  vort  Pas.  Det  maatte  være  et 
vanskeligt  Dokument  at  forstaa;  thi  han  lo  og  rystede  paa 
Hovedet,  og  endelig  tilkaldte  han  hele  Vagtmandskabet,  hvorpaa 
alle  disse  Skriftkloge  gave  sig  til  i  Forening  at  udtyde  de 
snirklede  Bogstaver  under  gjentagne  Latterudbrud.  Det  var  et 
rigtig  slaaende  Bevis  for,  hvor  lidet  det  nytter,  at  evropæiske 
Instruktører  søge  at  bibringe  dette  Folk  vor  Opfattelse  af  militære 
Forhold ;  thi,  saasnart  Latteren  kommer  frem,  er  det  forbi  med 
Respekten  for  den  Overordnede,  og  det  var  tydeligt  at  se,  at 
der  mellem  Korporalen  og  hans  Soldater  herskede  et  fuldstændig 
kammeratligt  og  ikke  militært  Forhold.  Her  som  overalt  er 
det  kun  Overfladen,  der  har  faaet  evropæisk  Politur.  At  vi 
lo  af  denne  lille  Forestilling,  toge  de  os  slet  ikke  ilde  op,  og, 
da  de  nu  aabenbart  ikke  kunde  forstaa  Passets  Indhold,  lode 
de  os  uhindrede  fortsætte  vor  Vej,  en  Del  slentrede  endogsaa 
med  for  at  vise  os  rundt. 

En  gammel  Opsynsmand  eller  Portner  fulgte  med  os;  han 
var  vist  vant  til  at  vise  Fremmede  om,  da  han  i  en  snøvlende 
Tone  begyndte  Beretningen  om  Slottets  Plyndring  og  Brand, 

hvilken  vi  forresten  kjendte;  men  det  var  jo  Synd  at  nægte 
ham  denne  lille  Fornøjelse.  Hans  Beretning  tændte  dog  en 
Brand  i  vor  Sjæl,  idet  han  løseligt  omtalte,  at  endnu  den  Dag 
i  Dag  fandtes  der  her  i  Byen  hos  de  Handlende  mange  af  disse 
plyndrede  Gjenstande  og  blandt  Andet  flere  Silkebroderier. 

Tempel  i  Osaka. 


Vi  havde  en  lang  Rejse  for  til  Nara  og  derfra  til  Kioto, 
saa  at  der  ikke  godt  kunde  være  Tale  om  at  slæbe  Noget  med 
sig  af  Sjeldenheder  i  den  lille  Kaleschevogn,  hvor  der  akkurat 
var  Plads  til  et  Menneske  med  den  allernødvendigste  Bagage. 
Turen  kunde  blive  drøj  nok  for  vore  Løbere  iforvejen,  uden  at 
vi  behøvede  et  bebyrde  dem  med  unyttige  Ting.     I  vort  Over- 

mod  gjorde  vi  Regning  paa,  at  vi  med  Karakterstyrke  kunde 
modstaa  Fristelsen  til  at  kjøbe  Noget  og  besluttede,  at  vi  senere 
skulde  tage  disse  Herligheder  i  Øjesyn. 

Som  vi  nu  gik  og  talte  om  disse  Planér,  naaede  vi  op  paa 
den  indre  Enceinte,  hvor  hist  og  her  en  gammel  Kanon  vendte 
sin  rustne  Munding  ud  imod  Byen.  Pladsen  har  været  godt 
valgt  til  dette  Shiro;  thi  det  ligger  højt,  og  heroppe  fra  var 
der  en  udmærket  Udsigt  over  hele  Byen.  Gjennemskaaren  af 
Kanaler  paa  Kryds  og  tværs  laa  den  for  vore  Fødder,  og  i  det 
Fjerne  saae  vi  Bjergene,  der  skjulte  Nara  med  sin  Kolos  af 
en  Gud  for  vore  Blikke.  Et  Kvarter  bleve  vi  deroppe,  kigede 
ind  i  en  af  Kasernerne  og  forlode  saa  denne  Ruin. 

Som  alle  store  japanesiske  Byer  er  ogsaa  Osaka  rig  paa 
Templer,  og  det  fornemste,  Teonoditemplet,  udmærker  sig  ved 
sin  glimrende  Portal  af  Sten.  To,  tyve  å  tredive  Fod  høje  Søjler 
bære  en  Tværbjælke,  som  bøjer  sine  Ender  op  mod  Himlen, 
og,  skjønt  Portalen  har  samme  Form  som  i  alle  andre  Templer, 
er  den  mærkelig  ved  sine  uhyre  Dimensioner. 

Under  de  høje  Fyrretræer,  som  fandtes  indenfor  Templets 
Grund,  legede  en  større  Børneflok,  og,  hvis  det  er  sandt,  hvad 
der  blev  os  fortalt,  at  det  var  Præstebørn,  maa  det  virkeligt 
være  et  frugtbart  Sted.  Blandt  de  mange  Templer  var  der  især 
eet,  der  tiltrak  sig  vor  Opmærksomhed,  og  dette  var  rejst  til  Ære 
for  afdøde  Børn.  Man  skulde  ikke  have  troet,  at  det  var  et 
Tempel,  men  snarere  en  Dukkeudstilling;  bag  Alteret  var  der 
nemlig  et  helt  Rum,  som  var  helliget  til  Opbevaring  af  en 
Samling  af  større  og  mindre  Dukker.  Det  var  ikke  uden  et 
vist  Besvær,  at  det  lykkedes  os  at  faae  Oplysning  om  Meningen 
hermed.      For  at  ihukomme  de  Døde  havde  man   iført  Dukker 

deres  Klæder,  og  nu  laa  de  der;  men  at  det  kunde  være  nogen 
Tilfredsstillelse  for  de  Efterlevende,  synes  temmelig  uforstaaeligt. 

De  øvrige  Templer  lignede,  hvad  vi  tidligere  have  seet, 
baade  i  det  Ydre  og  i  indre  Udstyrelse,  og  med  Tanken  om  de 
ventende  Herligheder  i  Nara  forlode  vi  dette  hellige  Sted  for 
at  begive  os  til  en  Antikvitetshandel,  hvor  vi  kunde  slukke  vor 
Tørst  efter  gamle  Sager. 

Da  vi  endeligt  havnede  i  den  efter  japanesisk  Maalestok 
uhyre  store  Butik,  maatte  vi  give  vor  Cicerone  Ret  i,  at  der 
her  var  ophobet  ikke  saa  Lidet  af  Fortidens  kunstneriske  Frem- 
bringelser. Men  der  boer  desværre  Evropæere  i  Osaka,  og  en 
Sværm  af  Turister  har  i  Aarenes  Løb  hjemsøgt  denne  saa  let 
tilgængelige  By,  hvorfor  Stedets  Kjøbmænd  snart  have  opdaget 
de  Hvides  Svaghed  for  gamle  Sager.  Priserne  ere  derfor  satte 
efter  Tingenes  Alder;  men  hermed  har  man  ikke  nøjedes:  man 
her  lagt  Aar,  ja  Hundreder  af  Aar  til,  og  Turisten  lader  sig 
bedrage  lige  saa  villigt,  som  en  Hest  æder  Hø. 

Alt  dette  vidste  vi  Besked  om  paa  Forhaand,  og,  idet  vi 
ansporede  al  vor  Energi  for  at  stampe  mod  Brodden,  gave  vi 
os  Mine  af  at  være  velkjendte  paa  den  Slags  Steder.  Jeg 
troer  ogsaa,  at  det  til  dels  lykkedes  os  at  føre  de  vraltende 
Kjøbmænd  bag  Lyset;  men  jeg  maa  dog  tilstaa,  at  jeg  blev 
hængende  ved  en  for  mig  meget  unyttig  Gjenstand,  nemlig  en 
Japaneserindeklædning.  Hvorledes  det  gik  til,  veed  jeg  ikke 
rigtigt  selv,  og,  da  jeg  stod  ude  paa  Gaden  med  et  Bronceskib 
under  den  ene  Arm  og  en  Bunke  Fruentimmerklæder  under 
den  anden,  maatte  jeg  uvilkaarligt  le  af  mig  selv.  Naa,  nu 
havde  jeg  det,  hjem  skulde  det,  og,  da  jeg  som  sagt  ikke 
selv  paa  Turen  kunde  kjøre  rundt  i  Landet  med  det,    overgav 

jeg  det  i  min  brave  Værts  Hænder;  da  jeg  kom  tilbage,  laa  det 
ogsaa  nok  saa  fredeligt  i  mit  Lukaf  paa  »Turenne«. 

Da  vi  nu  havde  arbejdet  os  igjennem  Hotellets  solide, 
engelske  Middag  og  nedskyllet  en  meget  tynd  Kop  Kaffe,  og 
da  endvidere  de  osende  Petroleumslamper  i  Spisesalen  havde 
gjort  et  længere  Ophold  mindre  behageligt,  gik  vi  ud  paa 
Balkonen,  hvorfra  vi  havde  en  smuk  Udsigt  over  Byen,  belyst 
af  det  prægtigste  Maaneskin.  Næste  Dag  skulde  vi  jo  rystes 
igjennem  paa  den  stenede  Vej  til  Nara  i  vor  lille  Jinriksha,  saa 
at  der  var  Noget,  der  talte  for,  at  vi  gik  tidligt  tilkøjs;  men 
paa  den  anden  Side  saae  Byen  saa  fristende  ud  i  denne  Be- 
lysning, at  vi  strax  bestilte  os  en  stor  Jinriksha,  hvori  vi  begge 
kunde  sidde.  Saa  gik  det  rundt  igjennem  Byen,  hvor  Maanen 
spejlede  sig  i  Kanalerne,  og  der  var  Mange  ude  at  kjøre 
den  Aften,  hvorfor  de  Indfødte  nok  havde  samme  Syn  paa 
Sagen  som  vi. 

Da  vi  passerede  Shiroet,  som  tog  sig  imponerende  ud  i 
denne  natlige  Belysning  med  sine  Volde  og  Grave,  gjorde 
vi  omtrent  samtidig  den  Bemærkning,  at  det  dog  var  den 
gamle  Opsynsmand,  som  havde  forledt  os  til  alle  vore  Indkjøb, 
Saa  kom  vi  uvilkaarligt  til  at  le  af  os  selv,  og  vi  lo  vel  ganske 
højt;  thi  et  forbikjørende  Selskab  af  Japanesere  med  Damer 
tilraabte  os  Goddag  og  en  hel  Del,  som  vi  ikke  forstode.  Uden 
videre  gjorde  vi  omkring  og  sluttede  os  til  Selskabet,  hvor 
denne  Tilslutning  navnlig  vakte  udelt  Fornøjelse  hos  Mous- 
meerne;  thi  de  lo,  saa  at  det  klukkede  i  dem.  Tager  man 
ikke  Livet  her  fra  den  fornøjelige  Side,  maa  man  hellere  blive 
hjemme;  dels  passer  man  ikke  til  Forholdene,  og  dels  faaer 
man  under  saadanne  Omstændigheder  intet  Udbytte  af  Turen. 

I  et  Thehus  drak  vi  The  og  røg  vor  Pibe  i  det  livlige 
Selskab,  hvor  man  gjorde  Alt  for  at  behage  os,  og  en  af 
Mousmeerne  satte  sig  endogsaa  til  at  synge.  Endelig  skiltes  vi 
ad,  Vognene  spredtes  til  Byens  forskjellige  Kvarterer,  og  kort 
efter  strakte  vi  os  for  sidste  Gang  paa  denne  Tur  i  en  Seng. 

Meningen  havde  jo  været  at  tage  afsted,  før  Fanden  fik 
Sko  paa,  og  vi  troede  at  have  truffet  alle  Dispositioner  til  at 
udføre  denne  Plan.  Men  den  hellige  Grav  var  alligevel  ikke 
vel  forvaret. 

Da  vi  ved  Daggry  kom  ned  paa  Gaden,  hvor  Vognene, 
som  Hotellets  Vært  havde  bestilt,  holdt  forspændte  hver  med 
to  Mand,  begyndte  Vanskelighederne.  Løberne  stillede  langt 
større  Fordringer  til  vor  Pung,  end  denne  kunde  overkomme, 
og  dernæst  sloge  de  stærkt  paa,  at  Rejsen  vanskeligt  kunde 
gjøres  i  den  af  os  fastsatte  Tid,  selv  om  vi  vilde  forhøje 
Betalingen.  Der  var  ingen  Tid  at  spilde,  vi  afskedigede  strax 
Hotellets  Vogne  og  begave  os  ud  i  Byen  for  selv  at  hverve 
det  fornødne  Befordringsmateriel.  To  Timer  efter  var  det 
lykkedes  os  at  faae  to  Vogne  og  fire  Mand,  som  paa  vore  Be- 
tingelser vilde  paatage  sig  Turen.  Vel  rystede  de  lidt  paa 
Hovedet,  da  de  hørte,  hvor  lang  Turen  egentlig  var;  men  ved 
Løfte  om  en  god  Drikkeskilling,  hvis  det  gik  strygende,  lykkedes 
det  os  dog  at  overvinde  deres  Betænkeligheder,  som  jo  vare 
ret  forstaaelige ;  thi  der  er  firsindstyve  Kilometer  til  Nara  og 
omtrent  lige  saa  langt  fra  Nara  til  Kioto,  saa  at  de  vilde  faae 
rørt  Benene  godt  i  de  to  Dage;  —  men  det  fik  ikke  hjælpe, 
vor  Orlov  var  nu  engang  ikke  længere.  Ganske  naturligt  har 
man  her  i  Landet  i  Begyndelsen  Medlidenhed  med  disse  men- 
neskelige Droskeheste  og  vil  gjerne  give  efter  for  deres  For- 
dringer;   men  i  Praxis  gaaer  det  ikke  an;    thi,  har  man  først 

een  Gang  givet  efter,  er  man  fuldstændig  i  Kløerne  paa  dem. 
De  maa  fremfor  Alt  mærke,  at  man  har  en  ubøjelig  Villie  og 
tro,  at  Ens  Hjerte  er  lukket  for  al  menneskelig  Medfølelse,  ellers 
standse  de,  hvor  de  have  Lyst,  og  saa  gaaer  Tiden  fløjten. 

Vor  Vært  saae  lidt  surt  til  os,  da  vi  rullede  op  for  Døren 
i  vore  selvlejede  Kjøretøjer  for  at  hente  Bagagen;  men  Manden 
havde  jo  ikke  holdt  sit  Ord;  derfor  maatte  han  nu  tage  Skade 
for  Hjemgjæld.  I  det  Hele  taget  skal  man  vogte  sig  for  Hotel- 
lernes Befordringsmidler;  thi  Løberne  ere  forvænte  af  de  evro- 
pæiske  og  amerikanske  Dollars. 

Foruden  at  være  bekjendt  ved  sit  Gudebillede  er  Nara  og- 
saa  berømt  for,  at  her  findes  Japans  skjønneste  Kvinder,  og 
Kioto  og  Osaka  ere  omtalte  for  deres  Løberes  Udholdenhed 
og  Hurtighed.  Vi  vilde  jo  snart  selv  kunne  bedømme,  hvorvidt 
det  forholdt  sig  rigtigt,  og  med  det  Sidste  kom  vi  da  hurtigt 
paa  det  rene;  thi  Mage  til  det  Løb,  vore  fire  Mand  præsterede 
paa  denne  lange  Tur,  har  jeg  aldrig  seet. 

Enhver  vil  selv  kunne  gjøre  sig  et  Begreb  om,  hvad  saa- 
danne  øvede  japanesiske  Løberes  Muskler  kunne  byde  sig  selv. 
Vi  startede  fra  Osaka  Kl.  Ni  om  Formiddagen,  og  Kl.  Tre  om 
Eftermiddagen  rullede  vi  ind  i  Nara.  Altsaa  havde  disse  Men- 
nesker i  sex  Timer  tilbagelagt  mellem  elleve  og  tolv  danske 
Mile,  stadigt  trækkende  os  og  vor  Bagage.  Og  dette  Heste- 
arbejde besørgede  de  endda  paa  langt  ringere  Tid,  end  man 
kunde  forlange  det  af  virkelige  Heste!  Da  de  kom  til  Nara,  gik 
de  ganske  roligt  og  rygende  paa  deres  Pibe  rundt  i  Byen  for 
at  hilse  paa  Slægt  og  Venner  og  se  sig  om.  Spurgte  man  dem 
om  noget  paa  Vejen,  svarede  de  altid  med  Smil  paa  Læben, 
og  indbyrdes  lode  de  ogsaa  til  at  være  fornøjede;  thi,  naar  de 
engang  imellem  gik  i  Skridt  for  at  puste   lidt,    spøgte  de  med 

hverandre  og  gjorde  vist  meget  morsomme  Bemærkninger  om 
os;  men  denne  lille  Fornøjelse  var  dem  vel  undt.  —  I 
dejligt  Foraarsvejr  forlode  vi  Osaka  i  skarpt  Trav,  og,  da  vi 
vare  ude  af  Byen,  gik  Vejen  over  en  stor  Slette,  der  var  saa 
vel  dyrket,  at  man  skulde  tro,  at  man  kjørte  gjennem  Amagers 
Kjøkkenhave,  hvis  ikke  de  takkede  Bjerge  i  Baggrunden  havde 
mindet  om,  at  man  var  fjernt  fra  Danmark.  Af  og  til  kom  vi 
over  en  rivende  Strøm,  formodentlig  et  Afløb  fra  Bjergene;  men 
Intet  standsede  Løberne  i  deres  Fart,  selv  om  Vejen  efterhaanden 
blev  nok  saa  stenet  og  daarlig,  kun  nu  og  da  stoppede  de  op 
for  efterhaanden  at  afføre  sig  det  ene  Klædningsstykke  efter  det 
andet.  Da  vi  efter  halvtredje  Times  Kjørsel  rullede  ind  i  den 
lille  Landsby  Hashimodo,  hvor  der  skulde  holdes  Rast  en 
Timestid  for  Frokostens  Skyld,  bestod  hele  deres  Klædedragt 
af  et  Bælte  om  Livet  og  Straasandaler  paa  Fødderne.  Nu 
skulde  man  have  troet,  at  de  vilde  have  strakt  sig  paa  Thehusets 
Straamaatter  i  denne  Bedetime;  men  de  foretrak  alle  Fire  at 
være  med  til  at  pakke  vor  Frokost  ud  af  Kurven;  det  var  en 
altfor  interessant  Beskjæftigelse,  til  at  de  skulde  lade  den  gaa 
fra  sig.  Og  at  det  aldeles  ikke  skyldtes  egennyttige  Hensyn, 
fik  vi  snart  Beviser  paa;  thi,  skjønt  vi  bød  dem  nogle  Stykker 
af  vor  Mad,  vare  de  aldeles  ikke  til  at  formaa  at  tage  Noget 
til  sig  af  den.  De  betragtede  den  aabenbart  som  Spise,  man 
ikke  saadan  uden  videre  kunde  byde  en  japanesisk  Mave,  og 
dog  vare  de  sultne;  thi  kort  efter  saae  vi  dem  i  fuldt  Arbejde 
med  deres  Pinde,  som  befordrede  de  mange  Skaales  Indhold 
ind  i  Munden  med  forbavsende  Fart.  Denne  Afsky  for  evro- 
pæisk  Mad  er  fremtrædende  hos  alle  disse  Racer,  og  jeg  har 
seet  Messens  kinesiske  Kok  tilberede  en  Middag  paa  ti  Retter 
Mad,   som  Kokken  i  en  af  Paris's  første  Restauranter  vistnok 

ikke  vilde  have  vraget,  og  dog  havde  denne  Mand  ikke  smagt 
paa  Maden  en  eneste  Gang. 

Da  den  fastsatte  Tid  var  udløben,  opfordrede  vore  Træk- 
kere os  til  at  fortsætte  Rejsen;  men  fra  nu  af  blev  Vejen 
daarligere,  og  det  gik  stejlt  opad  mod  Bjergkammen.  Den  ene 
dejlige  Kløft  efter  den  anden  gled  os  forbi,  og  Løberne  an- 
strængte  sig;  men  vort  Tilbud  om  at  gaa  ved  Siden  af,  saalænge 
Stigningen  varede,  blev  ikke  modtaget;  de  satte  tvertimod  al 
den  Fart  paa,  som  de  trætte  Lemmer  kunde  præstere. 

Hidtil  havde  vi  saa  godt  som  ikke  mødt  en  Sjæl;  men  her 
oppe  saae  vi  den  ene  Skare  Mennesker  efter  den  anden,  og 
Alle  havde  de  lange,  hvide  Stave  i  Haanden.  De  gik  i  Gaase- 
gang  med  ti  Mennesker  i  hvert  Hold  og  saae  ud  til  at  have 
hele  deres  rørlige  Ejendom  i  en  Bylt  paa  Ryggen,  saa  belæs- 
sede vare  de. 

Vi  maatte  naturligvis  standse  og  indhente  Forklaring  paa 
disse  sjeldne  Fremtoninger,  som  Alle  næsten  lydløst  gik  samme 
Vej.  Ellers  plejede  dog  altid  Japaneserne  at  være  nysgjerrige 
og  betragte  de  Forbigaaende  med  aaben  Mund;  men  disse 
Mennesker  saae  hverken  tilhøjre  eller  tilvenstre.  Løberne  med- 
delte os,  at  det  var  Pilgrimme,  som  i  Anledning  af  Festen  i 
Kioto  den  ellevte  April  nu  vare  paa  Vejen  derop.  Paa  de 
lange  Stave  var  der  indridset  Skriftsprog,  og  disse  i  Forbindelse 
med  den  store,  flade  Straahat  gave  dem  virkeligt  Udseende  af 
Middelalderens  Pilgrimme,  som  man  seer  dem  fremstillede  paa 
Billeder;  men,  som  jeg  før  har  bemærket,  kan  det  ogsaa  godt 
være,  at  Pilgrimsvandringen  ligesom  adskilligt  Andet  er  en  Rest 
fra  de  første  Missionærers  Tid  nogle  Hundredaar  tilbage.  Hvor 
mange  Pilgrimme  vi  mødte,  veed  jeg  ikke;  men  de  vare  Alle 
støvede,  saa  at  man  kunde  se,  de  kom  langvejs  fra. 

I  den  lille  Flække  Tatsuta  lode  vi  Løberne  puste  i  ti 
Minuter;  fra  nu  af  gik  det  nedad,  og  det  kan  nok  være,  der 
kom  Fart  i  Kjøretøjerne. 

Foran  os  laa  en  udstrakt  Dal,  og  Nara  tog  sig  godt  ud 
paa  den  modsatte  Skraaning,  hvor  Templerne  og  de  hellige 
Skove  ragede  op  over  Byens  lave  Huse,  som  begyndte  helt 
nede  paa  Sletten.  Endelig  vare  vi  lidt  før  Tre  i  den  lange 
Hovedgade,  der  strækker  sig  igjennem  hele  Byen,  og  som  vi 
skulde  passere,  da  Hotellet  eller  rettere  Thehuset,  som  var  det 
eneste,  der  var  i  Besiddelse  af  Stole  og  Senge,  laa  højt  oppe 
paa  Skraaningen. 

Her  havde  vi  en  stor  Skuffelse:  Amerika  var  kommet  Ev- 
ropa  i  Forkjøbet. 

Man  kunde  slet  ikke  huse  os,  da  et  stort  Selskab  af  ameri- 
kanske Turister  havde  beslaglagt  Hotellet.  Lidt  slukørede  kjørte 
vi  atter  tilbage  og  maatte  tage  tiltakke  med  japanesiske  Be- 
kvemmeligheder og  Fødemidler.  Pilgrimmene  og  andre  Rejsende 
havde  i  den  Grad  overfyldt  alle  Shoyaerne  eller  Thehusene,  at 
der  ingen  Plads  var,  og,  da  vi  dog  skulde  have  Tag  over  Hovedet, 
indlogerede  vi  os  i  et  Hotel  af  tolvte  Rang. 

Efter  Bestemmelsen  skulde  vi  afsted  næste  Morgen  ved 
Daggry,  hvorfor  vi  maatte  tage  Tiden  iagt,  hvis  vi  vilde  se 
Noget  af  Nara. 

Vi  betroede  vor  Vært,  at  han  skulde  have  den  Ære  at  vise 
os  rundt,  og  han  lod  ogsaa  til  at  føle  sig  smigret  over  denne 
Mission;  thi  med  en  for  Japaneserne  uhyre  livlig  Bevægelse 
rejste  han  sig,  stoppede  Piben  i  sit  Futteral,  og  saa  gik  det  opad 
den  lange  Gade.  Det  var  vist  første  Gang  i  sit  Liv,  at  han 
havde  følt  sig  som  en  saa  betydelig  Mand  i  Samfundet;  thi  for 
at  vise  os  sin  gode  Villie  foer  han  afsted  det  Bedste,  han  havde 

lært  og  standsede  først,  da  vi  vare  komne  ind  i  den  hellige 
Skov  ved  Foden  af  et  lille  Bjerg,  medens  vi  forpustede  fulgte 
ham  i  Hælene.  Efterat  have  forklaret  ham  det  Unødvendige  i 
saaledes  at  galopere  afsted  som  en  Rasende,  da  vi  kun  ønskede 
at  se  de  store  Templer  og  Udstillingen,  fik  vi  ham  til  at  sagtne 
Gangen.  Egentlig  var  det  jo  vor  egen  Skyld;  thi  paa  vort  elen- 
dige Japanesisk  havde  vi,  belærte  af  Erfaringen  om  dette  Folks 
Sendrægtighed,  med  Fagter  og  Ord  tilkjendegivet  ham,  at  det 
skulde  gaa  i  en  Fart. 

Der  var  noget  Hjemligt  ved  denne  Skov  med  sine  høje, 
knudrede  Ege,  og  de  evindelige  japanesiske  Graner  vare  kun 
svagt  repræsenterede  her.  En  Mængde  hellige  Hjorte,  som 
fodres  fra  Templet,  promenerede  fredeligt  omkring,  og  her  som 
overalt  i  Japan,  hvor  der  er  hellige  Dyr,  have  gamle  Koner 
gjort  sig  en  Levevej  af  at  sælge  Fødemidler  til  Dyrene.  Langs 
Vejen  sad  der  flere  af  dem  og  ventede  paa,  at  en  glad  Giver 
skulde  foretage  Indkjøb  hos  dem  for  derved  at  gjøre  et  godt 
Indtryk  paa  sin  »Helgen«.  Det  morede  vor  Vært  usigeligt,  at 
ogsaa  vi  vilde  fodre  Hjortene  —  men  hvorfor,  forstode  vi  rigtig- 
nok ikke;  thi  alle  Forbigaaende  gjorde  det  Samme. 

At  det  ikke  havde  været  for  at  holde  Løjer  med  os,  at 
Værten  saaledes  havde  travet  med  os,  blev  os  hurtigt  klart; 
thi  han  pustede  som  en  Dampmaskine,  medens  han  arbejdede 
sig  opad  de  mange  Trin  paa  den  lange  Stentrappe,  der  førte 
op  til  Templerne. 

Fra  det  store  Shintotempel  paa  Trappen  havde  vi  en  stor- 
artet Udsigt  over  Dalen,  som  overalt  var  gjennemskaaren  af 
Smaafloder  og  Kanaler,  og,  var  der  ikke  Meget  at  se  inde  i 
Helligdommen,  kunde  det  nok  lønne  sig  at  gaa  herop  alene  for 
at  se,  hvad  der  var  udenfor.    Ligesom  Soldater  stode  nogle  store 

Stenlanterner  opstillede  i  Geledder  til  Minde  om  de  Døde; 
fra  Templets  Tag  hang  i  lange  Kjæder  den  ene  Messinglanterne 
ved  Siden  af  den  anden,  og  uden  Symmetri  vare  de  ophængte, 
store  og  smaa  ved  Siden  af  hinanden;  skulde  der  Lys  i  alle 
disse  Lygter,  kunde  Præsterne  faae  nok  at  bestille  med  at 
tænde  dem.  Japanesiske  Præster  eller  Bonzer  overanstrænge 
sig  dog  ikke;  deres  indolente  og  aandsløve  Udtryk  viser  noksom, 
at  de  aldrig  foretage  sig  Noget,  og  ved  at  betragte  dem  faaer 
man  egentlig  det  Indtryk,  at  denne  Kaste  rekruteres  fra  de  til 
andre  Livsstillinger  uanvendelige  Personer. 

Man  havde  ikke  engang  nøjedes  med  at  holde  hellige  Hjorte 
i  Skovene;  men  flere  Monumenter  i  Form  af  Hjorte  erindrede 
En  stadigt  om,  hvor  højt  man  her  satte  dette  Dyr. 

Vor  Foreviser  syntes  vist,  at  vi  fordybede  os  for  meget  i 
Betragtningen  af  alle  disse  Herligheder;  thi  uafladeligt  forsøgte 
han  med  Fagter  og  Ord  at  gjøre  os  begribeligt,  at  vi  endnu  havde 
det  mest  Storartede  tilbage,  nemlig  Buddhas  kolossale  Billede 
i  Templet  nede  i  Byen.  Det  var  aabenbart  Indbyggernes  Stolt- 
hed; vi  maatte  da  ogsaa  tilstaa,  at  det  imponerede  os,  og  vi 
havde  dog  allerede  seet  ikke  saa  lidt  af  lignende,  om  end 
mindre  Fremstillinger  af  Religionsstifteren,  hvis  Læresætninger 
vor  gamle  Abbed  under  Vagttjenesten  ombord  paa  Skibet  havde 
gjort  mig  bekjendt  med.  Trods  det  meget  Smukke,  der  findes 
i  dem,  er  Buddhismen  dog  —  som  tidligere  bemærket  —  Intet- 
hedens Religion,  og  Gudsdyrkelsen  indskrænker  sig  væsentlig  til 
Ceremonitjeneste  og  Askese. 

Et  Tempel  er  bygget  over  den  vældige  Statue;  men  Plads 
er  der  kun  lidet  af;  thi  den  opfylder  næsten  hele  Rummet,  og 
Altre  samt  Gudebilleder  af  den  sædvanlige  Størrelse  tage  sig 
her  ganske  ubetydelige  ud  ved  Siden  af  denne  Kæmpe. 

Omgiven  af  en  stor  Straaleglorie  sidder  han  paa  Hug  med 
den  højre  Haand  løftet  i  Vejret,  og  denne  Haandens  Stilling  i 
Forbindelse  med  de  alvorlige,  halvt  tillukkede  Øjne  give  hele 
Skikkelsen  Udseende  af  en  formanende  Gud. 

Dette  Indtryk  har  han  dog  neppe  gjort  paa  de  tilstede- 
værende Japanesere;  thi  de  lo  og  søgte  at  karikere  hans  alvor- 
lige Ansigtstræk,  og  underligt  er  det  at  se  en  Nation,  som  ikke 
engang  har  Respekt  for  de  Guddomme,  som  den  selv  har  rejst 
sig.  Foran  ham  var  der  opstillet  to  enorme  Lotusblomster 
af  Bronce,  og  paa  den  ene  Side  førte  en  Trappe  op  bag  Gude- 
billedet, som  indvendigt  er  hult  og  forsynet  med  Trapper,  saa 
at  man  kan  spadsere  rundt  indeni  den  hellige  Mand.  Det  er 
vanskeligt  at  sige,  hvor  høj  denne  Statue  er;  men  jeg  vil  an- 
tage, at  den  er  circa  tresindstyve  Fod,  og  i  dens  hule  Indre 
er  der  opstillet  smaa  Altre  og  mindre  Fremstillinger  i  Bronce 
af  den  samme  Gud.  I  mange  forskjellige  Stykker  maa  dette 
Kæmpemonument  jo  være  støbt;  men  godt  er  det  gjort;  thi  det 
er  ikke  muligt  at  finde  Sammenføjningerne. 

Udenom  Templet  ligger  der  et  Slags  Museum,  hvor  der 
findes  en  stor  Samling  af  gamle  Silkemalerier,  de  saakaldte 
Kakemonoer;  i  enkelte  Afdelinger  kunde  man  endogsaa  kjøbe 
af  de  udstillede  Gjenstande,  og  denne  underlige  Sammenblan- 
ding af  et  Musæum  og  en  Udstilling  har  jeg  aldrig  kunnet  faae 
rigtig  Forklaring  paa.  Foruden  Malerier  var  der  ogsaa  udstillet 
til  Salg  en  Mængde  lakerede  Sager,  og  særlig  forbavsede  en 
temmelig  stor  Æske  af  Rødlak  os  ved  sin  billige  Pris;  ere 
denne  Slags  Ting  ægte,  er  det  nemlig  en  meget  kostbar  Vare 
i  Japan.  De  tre  Kroner  kunde  man  jo  gjerne  spendere,  og 
uhyre  tilfreds  drog  jeg  afsted  med  min  Lakæske.  Ombord 
vakte  den  almindelig  Beundring,  og  i  et  Selskab  hos  Admiralen, 

hvor  den  gik  rundt  til   Eftersyn,    erklærede    en    ældre   Herre, 
som    i    mange  Aar  havde   været   bosat  i   Landet,    at  den  var 


Gudebilledet  i  Nara. 


særdeles  meget  værd.     Jeg   gjemte   da    omhyggeligt   paa   min 
Skat;    men    det  viste  sig  desværre  to  Aar   efter,    at   den   var 

uægte;  thi  Lakken  begyndte  at  skalle  af.  Det  kan  overhovedet 
ikke  betale  sig  at  kjøbe  billigt  i  Japan;  saadanne  Ting  ere  kun 
beregnede  paa  at  afsættes  i  Udlandets  Magasiner  og  Butiker. 

Udsigten  til  at  skulle  stille  vor  Hunger  ved  japanesisk  Føde 
i  vor  elskværdige  Værts  Familie  var  jo  ikke  meget  lovende,  og 
vore  Hjerner  arbejdede  stærkt  paa  at  finde  ud  af,  hvorledes  vi 
skulde  skaffe  os  almindelig  Menneskeføde.  Dog  lykkedes  dette 
omsider  i  den  anden  Ende  af  Byen,  hvor  vi  fandt  et  Thehus, 
der  var  i  Besiddelse  af  Knive  og  Gafler  samt  Stole,  og  den 
japanesiske  Kok  præsterede  virkelig  en  meget  ordentlig  Middag. 

Ikke  alene  vi  vare  tilfredse,  men  hele  det  kvindelige  Op- 
vartningspersonale  ogsaa,  idet  Mousmeerne  uden  videre  overlode 
Stedets  øvrige  Gjæster  til  sig  selv  og  fuldstændigt  stillede  sig 
til  vor  Disposition.  Alle  skulde  de  have  at  vide,  hvorfor  vi 
vare  komne,  om  det  nu  var  for  at  se  det  store  Gudebillede, 
Dai-Butz,  som  de  kaldte  det,  eller  om  vi  skulde  til  Kioto  i  An- 
ledning af  Festerne.  Da  det  var  os  umuligt  at  besvare  alle 
disse  Spørgsmaal,  som  de  stillede  i  Munden  paa  hinanden,  paa- 
toge vi  os  en  meget  alvorlig  Mine  og  fortalte  dem,  at  vi  blot 
vilde  overbevise  os  om,  hvorvidt  Ordsproget  havde  Ret  i,  at 
man  fandt  Japans  skjønneste  Kvinder  i  Nara.  Saa  blev  der  en 
Latter  og  Fnisen,  og  det  var  i  høj  Grad  vanskeligt  at  bruge 
Gaffel  og  Kniv,  saadan  trak  de  i  os.  Men,  at  de  igrunden 
vare  ret  tilfredse  med  denne  Forklaring,  fik  vi  snart  at  mærke; 
thi  Een  efter  Een  forsvandt  og  vendte  hurtig  tilbage  efter  at 
have  pyntet  sig  efter  fattig  Evne.  Illustrerede  Blade  havde  i  den 
sidste  Tid  bragt  Portræter  af  de  Damer,  som  i  Paris  havde  vundet 
Prisen  ved  Skjønhedskonkurrencen;  det  var  altsaa  en  Sag,  der 
var  paa  Moden  for  Øjeblikket.  Hvad  skulde  der  nu  være  ivejen 
for,  at  vi  her  i  Japans  Hjerte  afholdt  en  lille  privat  Skjønheds- 

konkurrence  efter  Opfordring  fra  det  smukke  Kjøn?  Vi  indlode 
os  da  ogsaa  strax  paa  at  overtage  det  vanskelige  Dommerhverv, 
og  jeg  troer  at  kunne  sige,  at  vi  skilte  os  fra  det  paa  en  meget 
passende  Maade,  idet  vi  til  Slutning  erklærede,  at  de  Alle  vare 
lige  dejlige.  I  alle  Tilfælde  var  der  saa  lidt  Forskjel  paa  dem, 
at  det  vilde  være  Synd  at  foretrække  den  Ene  for  den  Anden. 
Oprigtigt  talt  lignede  disse  unge  Piger  ganske  dem,  vi  tidligere 
havde  seet  i  Nara  og  overhovedet  i  Japan;  det  livlige  Væsen, 
de  skjæve  Øjne  og  den  gaaseagtige  Gang  havde  de  allesammen. 
Paa  denne  Maade  blev  jo  Middagen  noget  langvarig,  og  vi  maa 
vist  have  leet  godt  under  Maaltidet;  thi  en  midaldrende  japanesisk 
Mand  i  evropæisk  Dragt  rejste  sig  fra  sin  Plads  og  kom  hen 
til  vort  Bord,  hvor  han  stillede  sig  op  og  saae  paa  os  med 
opspilede  Øjne.  Vi  antoge  Manden  for  at  være  lidt  smaatosset; 
men,  da  han  kort  efter  kom  nærmere  og  bad,  om  han  maatte 
faae  Lov  til  at  føle  paa  vore  Tænder,  maatte  vi  bede  ham  om 
at  tage  Fingrene  af  Fadet,  da  vi  ikke  skjøttede  om  denne  Følen 
paa  Tænderne.  Med  et  smilende  Ansigt  forklarede  han  os,  at 
han  var  Tandlæge  af  Profession  og  oplært  i  Amerika.  Dette 
formildede  os  jo  noget;  men  det  var  dog  ikke  tilstrækkeligt  til 
at  berettige  ham  til  at  rode  os  i  Munden,  da  vi  Intet  fejlede. 
Tilsidst  gave  vi  dog  efter,  han  fik  Lov  til  at  bese  vore  Tænder 
og  udtalte  sin  Forbavselse  over  deres  Størrelse  samt  over,  at  de 
vare  ægte.  Vi  lagde  senere  Mærke  til,  at  han  havde  benyttet 
hele  Tjenerpersonalet  til  at  øve  sig  paa;  de  unge  Pigers  Tænder 
vare  alle  plomberede,  og  han  pegede  med  en  vis  Stolthed  paa 
sit  Værk.  Medens  Damer  ellers  ikke  holde  af  at  faae  deres 
Tænder  plomberede,  synes  Japaneserinderne,  at  der  er  noget 
Flot  ved  det,  især  hvad  Fortænderne  angaaer,  og  de  fremvise 
gjerne  denne  Udsmykning  i  Guld  eller  Sølv. 

Manden  blev  vor  Ven,  vi  tømte  en  Flaske  01  sammen,  og 
senere  turede  vi  rundt  i  Byens  Thehuse;  men  intetsteds  kunde 
vi  bekræfte  Sandheden  af,  at  Naras  Kvinder  vare  smukkere 
end  de  andre. 

Ved  Midnat  overgave  vi  os  i  Søvnens  Arme  efter  at  have 
rullet  os  ind  i  de  japanesiske  Sovetæpper,  og  kun  et  tyndt  og 
lavt  Papirsskjærmbrædt  skilte  os  fra  den  japanesiske  Familie, 
som  forresten  ikke  forstyrrede  vor  Søvn  ved  Snorken. 

Himlen  var  overtrukken,  og  en  tæt  Støvregn  slog  os  imøde, 
da  vi  næste  Morgen  ved  Syvtiden  stege  op  i  vore  Jinrikshaer,  som 
vore  Løbere  vilde  slaa  op  for  at  beskytte  os  imod  det  vaade 
Element.  Det  vilde  vi  dog  ikke  have;  thi  nu  kom  den  smukkeste 
Del  af  Turen,  og  hellere  blive  lidt  vaad  end  slet  Intet  at  se. 
Ved  et  samtidigt  Udraab  gave  de  fire  Mænd  et  Ryk  i  Vognene, 
og  det  varede  ikke  mange  Sekunder,  før  vi  med  god  Fart  atter 
susede  ud  af  Nara. 

Det  var  en  frugtbar  Slette,  vi  kom  igjennem,  og  Vand  var 
der  nok  af  i  de  mange  Smaaelve  og  Kanaler.  De  fleste  Steder 
var  der  ingen  Broer;  men  Overgangene  dannedes  af  Vadesteder, 
hvor  vi  i  høj  Grad  bleve  rystede,  naar  Hjulene  hoppede  fra  den 
ene  Sten  til  den  anden,  og  det  kan  nok  være,  at  de  menneskelige 
Trækdyr  maatte  slæbe  paa  disse  Steder;  men  de  rystede  altid 
paa  Hovedet,  naar  vi  vilde  staa  af  for  at  lette  dem  Arbejdet. 
Bambustræerne  groede  frodigt  langs  med  Aaløbene,  og  et 
nydeligere  Træ  kan  ikke  godt  tænkes,  naar  det  staaer  med  sine 
lange  smalle  Rør  og  lysegrønne  Blade.  Efter  to  Timers  Kjørsel 
naaede  vi  den  store  Flod  Kidzugava,  hvor  en  lille  indskrumpen 
Japaneser  forlangte  Bropenge  af  vore  Løbere.  Summen  var  ikke 
stor,  men  vi  havde  dog  en  Fornemmelse  af,  at  man  debatterede 
Prisen.    Tilsidst  blev  der  bragt  Enighed  tilveje  imellem  Statens 

Embedsmand  og  vore  Droskeheste,  og  vi  fik  derved  at  se,  at 
Fyrene,  som  næsten  intet  Tøj  havde  paa  Kroppen,  dog  bare  deres 
Formue  paa  sig,  indsvøbt  i  et  Stykke  Tøj,  ombundet  med  en 
Snor  og  viklet  ind  i  det  smalle  Bælte  om  Livet.  Resten  af 
Paaklædningen  laa  under  vore  Fødder  i  Vognen. 

Broen  blev  passeret,  og  en  Time  efter  naaede  vi  den  lille  By 
NagaTké,  hvor  vi  holdt  Rast  i  tre  Kvarter  i  et  kjønt  lille  Thehus. 
Haven  var  aldeles  nydelig,  og  i  de  mange  smaa  stensatte  Bassiner 
var  der  udsat  Karper,  som  vi  morede  os  med  at  tage  ved 
Hjælp  af  en  Ketser  for  senere  at  spise  dem  paa  japanesisk 
Maner,  simpelthen  ristede  over  Ilden. 

Saa  afsted  igjen,  Regnen  styrtede  ned  i  Strømme,  Løberne 
udsmykkede  sig  med  store  flade  Hatte  af  Form  som  en  Cham- 
pignon og  en  kort  lille  Trøje  af  Oliepapir, 
hvilken  Overdaadighed  syntes  unødveni 
da  de  allerede  vare  pjaskvaade.  En 
gik  det  langs  med  den  store  Sø,  Ongi 
Ike,  Husenes  Antal  begyndte  at  tage 
og  efter  at  have  passeret  Broen  over 
den  mægtige  Flod  Uji-gawa,  rullede  vi 
ind  i  Fushimi,  der  næsten  maa  be- 
tragtes som  en  Forstad  til  Kioto. 
Klokken  var  vel  to,  da  vi  standsede 
udenfor  Yami  Hotel  i  den  hellige 
Stad. 


XI. 
NIKKO. 


v; 


edere  Napoli  e  poi  mori«,  siger  Italieneren,  men  jeg  maa 
alligevel  tilstaa,  at  der  er  mange  Steder  paa  Jorden,  som 
ere,  om  ikke  smukkere,  saa  dog  lige  saa  smukke  som  Neapel. 

Japaneseren  er  ganske  anderledes  beskeden,  naar  han  taler 
om  sit  Lands  Naturskjønheder;  han  siger  nemlig:  »Den,  der 
ikke  har  seet  Nikko,  er  en  Nar.« 

Har  man  været  nogen  Tid  i  Japan,  vil  man  nødig  lade 
dette  sidde  paa  sig,  og  hver  Gang,  man  har  seet  noget  Smukt 
deri  Landet  og  taler  til  en  Japaneser  om  det,  faaer  man  altid 
det  samme  Svar,  at,  hvis  man  ikke  har  været  i  Nikko,  har 
man  egentlig  ikke  seet  noget.  Vel  bringer  den  nysanlagte  Jern- 
bane de  Rejsende  et  godt  Stykke  paa  Vej  til  alle  disse  Herlig- 

heder;  men  det  er  alligevel  en  Udflugt,  som  kræver  Tid,  og 
det  er  netop  den,  det  kniber  med,  naar  man  da  ikke  rejser 
som  Turist.  Helst  skulde  man  jo  derop  om  Sommeren,  naar 
Vejret  er  godt;  thi  ved  Vintertid  er  der  hundekoldt,  da  det 
ligger  saa  højt;  men  i  Betragtning  af,  at  det  dog  var  bedre  at 
se  det  om  Vinteren  end  slet  ikke,  begave  vi  to  Rejsefæller  os 
i  Slutningen  af  November  til  dette  Japans  smukkeste  Punkt,  og 
det  var  ogsaa  paa  Tide;  thi  knapt  en  Maaned  efter  forlod 
Eskadren  den  opgaaende  Sols  Land  for  stedse. 

Begyndelsen  af  Turen  var  langtfra  lovende;  thi  regnfuldt 
og  blæsende  var  det  den  Dag,  vi  roede  iland  i  Yokohama  for 
at  tage  med  Toget  til  Tokio,  hvorfra  vi  næste  Morgen  skulde 
starte. 

Hotelværten  i  Seyo-ken  gav  os  den  lidet  trøstende  Med- 
delelse, at  Vejene  rimeligvis  vare  ufremkommelige  paa  Grund 
af  de  sidste  Dages  Regn;  men  fast  bestemte  paa  alligevel  at 
gjøre  et  Forsøg  og  i  Haabet  om,  at  Vejret  blev  gunstigere,  sov 
vi  roligt  ind  efter  at  have  befriet  vore  Senge  fra  Moskitonettet, 
som  der  absolut  ingen  Brug  var  for  paa  denne  Aarstid. 

Da  Lyden  af  den  japanesiske  Tjeners  Straasandaler  lod 
sig  høre  ude  paa  Gangen  næste  Morgen,  havde  vi  allerede 
været  paa  Benene  en  halv  Times  Tid  for  at  se  Vejret  an,  saa 
at  han  forholdsvis  let  kom  over  den  vanskelige  Forretning  at 
purre  morgengnavne  Gjæster  ud. 

Vel  havde  vi  selv  seet,  at  der  ikke  var  en  Sky  paa  Himlen, 
og  at  Alt  lovede  godt;  men  der  var  alligevel  noget  Velgjørende 
ved  hans  Forsikring  om,  at  det  vilde  blive  et  storartet  Vejr. 
Det  kan  gjerne  være,  at  hans  Begreber  om  Vejrforhold  vare 
højst  tarvelige;  men  det  gaaer  jo  altid  saaledes,  naar  man  ønsker 
noget  bestemt,    at  man  bliver  glad  ved,    at  en  Anden  har  den 

samme  fordelagtige  Mening  om  Sagerne  som  man  selv;  saa- 
ledes  gik  det  ogsaa  her,  og  i  en  glad  og  fornøjet  Stemning 
toge  vi  afsted  i  den  tidlige  Morgenstund. 

Hvad  der  endelig  fik  Humørets  Thermometer  til  at  stige 
ikke  saa  faa  Grader,  var  den  Omstændighed,  at  det  var  vore 
to  gamle  Bekjendte,  som  trak  os  hen  til  Jernbanestationen,  og 
hvert  Øjeblik  vendte  de  sig  om  og  opmuntrede  os  til  Rejsen, 
ved  at  fortælle  os,  at  Nikko  var  »Nummer  Et«.  Aftalen  var, 
at  de  skulde  hente  os  ved  Tilbagekomsten;  men,  da  vi  stode  af 
ved  en  anden  Station,  saae  vi  ikke  mere  til  dem. 

Klokken  kunde  vel  være  omtrent  halv  Syv,  da  vi  stode  af 
ved  den  lille  Jernbanestation  ved  Ueno,  hvor  der  til  vor  For- 
bauselse  stode  nogle  ikke  skjævøjede  Individer,  som  aabenbart 
ogsaa  skulde  med  Toget,  da  de  vare  bevæbnede  med  Plaider 
og  andet  Rejsegods.  Ligesaa  forbausede,  som  vi  havde  seet 
paa  dem,  saae  de  paa  os;  de  kunde  aabenbart  ikke  forstaa, 
hvad  vi  vilde  mod  Nord  paa  denne  Aarstid.  Imidlertid  lode 
de  ogsaa  til  at  være  i  godt  Humør,  og  det  varede  ikke  længe, 
førend  de  gave  sig  i  Snak  med  os.  De  fortalte  os,  at  de  vare 
amerikanske  Missionærer,  der  skulde  paa  en  lille  Missionsrejse 
til  flere  Pladser  i  det  Nordlige. 

I  Almindelighed  har  man  jo  stor  Agtelse,  ja  endog  Be- 
undring for  Mennesker,  som  for  den  gode  Sags  Skyld  sætte 
alle  Fordringer  til  eget  Velvære  tilside.  Som  Regel  ere  de 
ogsaa  tarveligt  klædte,  da  de  ikke  sætte  Pris  paa  det  Ydre,  og 
desuden  ere  de  saa  daarligt  lønnede,  at  der  ikke  kan  ofres  ret 
Meget  paa  Klæderne. 

Vel  vare  Disse  ikke  klædte  efter  sidste  Mode  (thi  det  er 
jo  saa  godt  som  Ingen  herude);  men  der  var  noget  vist  Soig- 
neret i  deres  hele  Paaklædning,  som  slet  ikke  passede  med  det 

hellige  Kald.  Især  maa  dette  have  været  paafaldende  for  min 
franske  Kammerat,  der  satte  et  meget  mistroisk  Ansigt  op,  da 
de  fortalte  os,  at  de  vare  Missionærer.  Sydboere  have  jo  over- 
hovedet Vanskelighed  ved  at  forstaa,  at  Folk  i  Kirkens  Tjeneste 
ikke  ere  i  Ornat;  men  selv  mig,  som  dog  var  vant  til  i  vore 
protestantiske  Lande  at  se  Præsterne  klædte  som  vi  Andre, 
var  det  umuligt  at  forene  disse  Menneskers  Dragt  med  min 
Forestilling  om,  hvorledes  Missionærer  skulde  se  ud.  Denne 
Mistro,  som  aabenbart  malede  sig  paa  vore  Ansigter  —  for  mit 
Vedkommende  rigtignok  meget  imod  min  Villie  —  bragte  En  af 
dem  til  at  aabne  en  uhyre  Lædertaske,  som  han  bar  i  en  Rem 
over  Skulderen.  Heraf  udkrammede  han  en  Del  løse,  trykte 
Blade;  men,  da  Skriften  var  Japanesisk,  bleve  vi  ikke  klogere. 
Da  han  saa  fortalte  os,  at  det  var  forskjellige  Bibelsprog,  over- 
satte paa  Japanesisk,  som  han  nu  paa  sin  Rejse  skulde  uddele 
paa  Landet,  maatte  vi  dog  indrømme,  at  han  i  alle  Tilfælde 
havde  noget  for  i  den  Retning;  men  rigtig  klarede  bleve  vore 
Begreber  ikke  før  senere  hen  paa  Turen. 

Endelig  kom  Toget,  og  nu  førte  Vejen  igjennem  en  grim, 
flad  Slette,  hvorfor  vi  ved  Tanken  om  den  forestaaende  lange 
Tur  gave  os  til  at  sove  og  overlode  Missionærerne  i  Ku- 
peen ved  Siden  af  til  deres  egne  Betragtninger  og  til  at  ryge 
Cigarretter. 

Saaledes  laa  vi  vel  en  Times  Tid,  da  Togets  sagtnende 
Fart  vækkede  os  og  samtidigt  underrettede  os  om,  at  vi  strax 
skulde  holde  ved  en  Mellemstation ;  thi  Klokken  var  endnu 
kun  lidt  over  Otte,  og  vi  skulde  først  Kl.  q74  være  ved  vort 
Maal,  Utsonomia. 

Det  var  en  lille  Afvexling  at  se  paa  de  Rejsende,  som 
baade  skulde  med   og  ud   af  Toget;   thi   der  er  noget  Komisk 

Konow:    I  Asiens  Farvande.  y(, 

over  Japaneserne  med  deres  store  Haandbagage,  naar  de  f.  Ex. 
skulle  ud  og  ind  af  en  Waggon.  Ud  af  Vinduerne  ved  Siden 
af  hang  Missionærerne,  som  vi  troede,  akkurat  med  det  samme 
Maal  for  Øje  som  vi;  men  vi  bleve  snart  revne  ud  af  vor 
Vildfarelse.  Allerede  ved  et  lille  Led  kort  før  Ankomsten  til 
Stationen,  hvor  Banevogteren  stod  med  sit  aandssløve  Ansigt 
og  betragtede  Toget,  begyndte  Missionærerne  deres  velsignelses- 
rige  Virksomhed.  Baade  den  lille  Bestillingsmand  og  andre 
vejfarende  Personer,  der  standsede  sammesteds,  blev  der  tilkastet 
nogle  Papirsblade  med  paatrykte  Bibelsprog.  De  gloede  aldeles 
idiotisk  paa  dem  og  troede  sig  vistnok  paa  een  Gang  forflyttede 
til  et  Sted,  hvor  Annoncevirksomheden  florerede. 

Ved  Togets  Standsning  stege  de  ud,  fortsatte  Uddelingen 
til  de  Tilstædeværendes  udelte  Glæde,  og  tiltrods  for,  at  de  af 
og  til  sagde  et  lille  forklarende  Ord,  lo  og  fornøjede  Japaneserne 
sig  i  den  Grad,  at  jeg  ikke  troer,  at  selv  de  nydeligste  Billed- 
bøger havde  gjort  mere  Lykke. 

Imidlertid  lod  Vedkommende  til  at  være  meget  tilfredse 
med  deres  Virksomhed  og  fortsatte  denne  Resten  af  Turen,  hver 
Gang  der  gaves  Lejlighed  dertil.  Vi  fik  derfor  det  Indtryk,  at 
det  maatte  være  en  meget  behagelig  Bestilling  at  være  Missionær 
paa  denne  Maade,  hvor  man  paa  turistmæssig  Vis  rejste  rundt 
og  saae  sig  om,  og  saa  havde  man  den  store  Behagelighed, 
at  det  amerikanske  Missionsselskab  betalte  Rejseudgifter  og 
Ophold.  Ved  Utsonomia  havde  de  omtrent  tømt  deres  Taske 
og  vendte  vel  hjem  med  det  følgende  Tog. 

Man  havde  forberedt  os  paa,  at  vi  vilde  møde  mange 
Vanskeligheder,  naar  vi  skulde  til  at  hyre  vore  Trækkere  til 
denne  lange  Tur,  og  det  viste  sjg  da  heller  ikke  at  være  saa 
ganske  let  at  træffe  Aftale  om  Betalingen;  de  bleve  ved  med 

at  forklare  os,  at  Vejen  baade  var  lang  og  næsten  ufrem- 
kommelig. I  og  for  sig  var  Dette  ganske  mærkeligt;  thi  der 
var  nok  af  dem,  og  paa  denne  Tid  af  Aaret  er  vist  Fortjenesten 
meget  ringe  imod  Indtægten  om  Sommeren,  naar  de  mange 
Turister  tage  nordpaa  til  Bjergene  for  Varmens  Skyld.  Paa 
manges  Ansigter  kunde  vi  nok  se,  at  de  egentlig  havde  Lyst; 
men  der  var  alligevel  intet  Udkomme  med  dem,  hvorfor  vi 
toge  det  fornuftige  Parti  at  efterlade  vor  Bagage  i  en  Shoya 
og  drage  tilfods.  Vi  havde  vel  ikke  gaaet  i  fem  Minuter,  før 
to  Vogne,  hver  forspændte  med  to  Mand,  indhentede  os,  og 
tilbøde  at  trække  os  for  den  af  os  fastsatte  Pris,  hvilket  vi  selv- 
følgeligt gik  ind  paa.  Hele  denne  Forestilling  havde  kun  været 
et  Forsøg  paa  at  trække  os  op  ,  hvilket  vi  nu  fik  et  tydeligt 
Bevis  for;  thi  disse  Fyre  havde  været  saa  forsynlige  at  medbringe 
vor  Bagage.  Nu  lovede  de  imidlertid  Bod  og  Bedring,  og  jeg 
maa  indrømme,  at  de  holdt  Ord;  thi  bedre  Løbere  har  jeg 
aldrig  seet  tiltrods  for,  at  det  stadigt  gik  op  ad  Bakke. 

I  de  første  tre  Timer  gik  det  i  fuldt  Firspring  til  Mat- 
sumoto,  hvor  vi  holdt  Rast  i  en  halv  Time,  dels  for  at  spise 
Frokost  og  dels,  for  at  Løberne  kunde  faae  et  lille  Hvil.  Noget 
forpustede  vare  de  jo,  men  dog  ikke  mere,  end  En  af  os  vilde 
have  været  efter  en  rask  Spadseretur  paa  en  Times  Tid.  Vi  til- 
bøde dem  Mad;  det  brøde  de  sig  nu  ikke  om,  men  lode  sig  nøje 
med  et  Par  Kopper  The  og  nogle  Piber  Tobak,  hvorpaa  de 
lagde  sig  hen  i  en  Krog,  indsvøbte  i  uldne  Tæpper.  Stakkels 
Fyre!  Det  maa  være  et  haardt  Liv  saaledes  at  tjene  sit  Brød, 
eller  rettere  sin  Ris,  ved  at  løbe  Dag  ud  og  Dag  ind.  De 
fleste  af  disse  Folk  ende  ogsaa  deres  Dage  i  en  forholdsvis 
ung  Alder,  da  dette  Liv  angriber  Lungerne;  men  af  og  til  seer 
man  dog  ogsaa  graahaarede  og  skallede  Folk  i  dette  Levebrød. 

Hvad  os  angik,  gave  vi  os  god  Tid  med  Frokosten,  som 
vi  heldigvis  selv  havde  haft  med;  thi  efter  det,  vi  senere  saae 
de  Rejsende  nyde,  maa  Restaurationen  her  aabenbart  have 
staaet  paa  et  lavt  Trin.  Videre  hyggeligt  var  her  ikke  i  denne 
lille  Krostue,  som  efterhaanden  blev  propfuld  af  Folk;  men, 
da  der  var  aabent  til  to  Sider  ud  til  Vejen,  var  Luften  ikke 
trykkende,  og  for  vore  Løberes  Skyld  vilde  vi  dog  blive  en 
Stund  endnu.  Men  at  holde  Hvil  paa  Vejen  sætte  disse  Folk 
ikke  Pris  paa,  og  de  opfordrede  os  derfor  til  at  fortsætte  Rejsen 
for  ikke  at  komme  for  sent  til  Nikko,  da  Dagen  var  kort. 

Det  lode  vi  os  ikke  sige  to  Gange,  og  saa  gik  det  afsted 
igjen,  først  lidt  langsommere,  men  efter  en  halv  Times  Forløb 
med  fuld  Fart.  Koldere  og  koldere  blev  det,  eftersom  vi  kom 
højere  tilvejrs,  og  af  og  til  maatte  vi  ud  af  Vognen  og  løbe 
ved  Siden  af  for  at  holde  Varmen,  hvilket  rigtigt  gottede  vore 
Løbere,  som  leende  og  snakkende  satte  saa  megen  Fart  paa, 
at  vi  havde  Møje  med  at  følge  dem,  og  vi  havde  dog  ikke 
Noget  at  trække  paa. 

Medens  vi  i  Begyndelsen  havde  haft  en  glimrende  Udsigt 
til  begge  Sider  over  det  smukke  Landskab,  var  der  nu  ikke 
mere  Tale  om  det;  thi  Mil  efter  Mil  gik  Vejen  igjennem  kæmpe- 
høje Alleer  af  Grantræer,  snorlige  som  Master.  Ingen  af  de 
Alleer,  som  i  Ind-  og  Udland  ere  bekjendte  for  deres  Længde 
og  Højde,  kan  sættes  ved  Siden  af  denne,  som  fører  op  til 
Nikko.  Man  faaer  næsten  en  uhyggelig  Følelse  af  sin  egen 
Lidenhed  her  under  denne  enorme  Hvælving,  der  aldrig  synes 
at  skulle  faae  Ende,  og  man  aander  atter  frit,  naar  man  efter 
et  Par  Timers  Forløb  er  naaet  igennem  den. 

Højtoppe  seer  man  Træernes  Toppe;  men  de  lange,  nøgne 
Stammer   staa  saa  tæt  ved    hinanden,  at  der  inde  i  Alleen  er 


En  Kæmpeallé. 


245 


Halvmørke,  hvilket  giver  den  et  alvorligt  Præg.  Lader  man  nu 
Fantasien  løbe  af  med  sig,  kan  man  godt  i  Tankerne  se  det 
lange  Ligtog  med  Shogunens  Kiste  bevæge  sig  herop  igjennem 
denne  Mur  af  Træstammer,  hvor  der  er  trist  og  stille. 


En  Alle. 


Omsider  fik  vi  Ende  paa  denne  imponerende  Hvælving,  og 
det  var  velgjørende  atter  at  nyde  godt  af  Dagens  Lys,  som  dog 
snart  skulde  forsvinde;  thi  Solen  var  ifærd  med  at  gaa  ned. 
Løberne  begyndte  at  trække  paa  Benene,  hvilket  jo  ikke  var 
saa  underligt  og  opmuntrede  stadig  hinanden  ved  gemytlige 
Tilraab. 

Ved  halv  Firetiden  rullede  vi  ind  i  Byen  Nikko,  hvor 
Hovedgaden   gaaer  temmelig  stejlt  opad;    men  ligesom   Heste, 


2^.6  Den  lakerede  Bro.   —  Et  varmt  Bad. 

der  lugte  Kroen,  gjorde  Løberne  en  sidste  Anstængelse,  og  vi 
kjørte  op  for  Shoyaens  Port  i  skarpt  Trav. 

Den  Smule  Dagslys,  der  endnu  var  tilbage,  benyttede  vi 
til  at  tage  den  berømte  Bro  i  Øjesyn.  Nu  er  den  afspærret 
for  profane  Fødder,  og  en  simpel  lille  Træbro  fører  over  den 
skummende  Flod  blot  et  Par  Alen  derfra.  Paa  denne  gik  vi  ud 
for  at  betragte  dette  gamle  Kunstværk,  som  i  Sandhed  er  en 
kongelig  Bro.  I  en  smuk  Bue  hvælver  den  sig  over  den  brusende 
Strøm,  fra  hvis  Bredder  høje  Stensøjler  hæve  sig  for  at  bære 
det  imponerende  Bygningsværk,  og  den  røde  Lak,  som  her  er 
traadt  istedet  for  Maling,  skinner,  belyst  af  den  nedgaaende 
Sol  og  gjør  sin  Virkning  her  imellem  de  mørkegrønne  Fyrre- 
træer paa  Skrænterne  og  det  sorte  Vand  forneden.  Det  var 
den  Tids  Kunst,  denne  røde  Lak,  som  Nutidens  Arbejdere 
endnu  ikke  have  kunnet  eftergjøre.  Vel  har  Vind  og  Vejr  sat 
sine  Mærker  paa  den  i  Aarhundreders  Løb;  men  alligevel  staaer 
den  lige  frisk  i  Farven  og  er  saa  haard,  at  en  Negl  ikke  kan 
ridse  den. 

Mørket  falder  paa,  og  vi  vende  tilbage  til  Shoyaen,  hvor  de 
smaa  Mousmeer  foreslaa  os  at  tage  et  Bad,  medens  Maden  bliver 
tilberedt,  og  det  tager  nogen  Tid;  thi  man  har  ikke  været  be- 
lavet paa  at  skaffe  Føde  efter  vore  civiliserede  Mavers  Fordringer 
paa  denne  Tid  af  Aaret. 

Et  varmt  Bad  kunde  i  og  for  sig  gøre  godt;  men  det  er 
en  noget  primitiv  Badeanstalt,  som  kun  bestaaer  af  en  uhyre 
stor  muret  Gryde,  hvorunder  der  brænder  en  livlig  Ild  og  den 
staar  endda  ude  i  det  Frie  midt  i  Haven.  Havde  vi  ikke  været 
saa  længe  i  Japan,  vilde  det  jo  have  forundret  os,  at  de  unge 
Piger  fulgte  med  ud  for  at  se  os  gaa  i  Vandet;  nu  faldt  det 
os  derimod  ganske  naturligt.     Det  er  en  ren  Festforestilling  for 

dem  at  overvære  Afklædningen,  og  de  le  og  more  sig  over 
hvert  af  vore  Klædningsstykker.  Og  da  vi  saa  Begge  vare 
oppe  i  Gryden  i  det  skoldende  hede  Vand,  der  var  beregnet 
paa  japanesiske  Kroppe,  som  kunne  taale  det  Utrolige  i  Retning 
af  Varme,  maatte  vi  ogsaa  selv  le;  thi  Situationen  var  højst 
pudsig.  Idet  vi  kun  havde  Hovedet  ovenover  Vandet,  sade  vi 
der  i  Gryden  som  to  Stykker  Kjød,  der  skulde  koges,  og  udenfor 
sad  Mousmeerne  paa  Rad  og  lo,  saa  at  det  klukkede  i  dem. 
En  af  dem  lod,  som  om  hun  vilde  fyre  mere  under;  men  af 
Frygt  for  at  blive  stegte  helt  møre  gave  vi  os  til  at  stænke 
dem  over  med  Vand,  hvorpaa  de  flygtede  under  Latter  fra  alle 
Parter. 

Selv  om  Maden  ikke  var  upaaklagelig,  var  Selskabet  det 
i  alt  Fald;  thi  hele  det  kvindelige  Tjenerpersonale,  som  aaben- 
bart  bestod  af  Piger  fra  Landet,  der  for  nyligt  vare  traadte  i 
Tjeneste  her,  slog  sig  ned  ved  Siden  af  os  og  saae  os  behandle 
Kniv  og  Gaffel  med  samme  Opmærksomhed  og  Interesse,  hvor- 
med vi  selv  vilde  have  iagttaget  en  Mand,  der  spiste  brændende 
Blaar  eller  Lignende.  Munden  stod  ikke  et  Øjeblik  paa  disse 
Evadøtre,  og  uafladeligt  forlangte  de  Forklaringer  paa  Dit 
eller  Dat. 

I  tidligere  Tider  er  der  vist  blevet  skjænket  en  Mængde 
Gaver  til  Templerne,  og  jeg  har  en  Mistanke  om,  at  de  gode 
Præster  i  de  senere  Aar  have  gjort  sig  en  lille  Bifortjeneste 
ved  at  afhænde  mange  af  dem.  Disse  Lak-  og  Broncearbejder 
solgtes  til  Kjøbmænd,  som  atter  overlode  dem  til  udenlandske 
Turister.  Kort  efter  Middag  ankom  en  Skare  Kjøbmænd  med 
en  hel  Oppakning  af  de  smukkeste  gamle  Sager. 

Den  ulyksalige  Samlermani  blussede  atter  op,  og  der  be- 
gyndte en  livlig  Handel.     Der  var  saa  mange  Fristelser,  at  vi 

gjerne  kunde  have  solgt  Klæderne  af  Kroppen,  hvis  vi  ikke 
gjensidigt  havde  mindet  hinanden  om,  at  der  endnu  paa  denne 
Tur  stilledes  store  Fordringer  til  vor  fælles  Kasse.  Hele  den 
lange  Vinter  forestod  jo  nu,  og  Udsigten  til  at  faae  Noget  solgt 
var  næsten  lig  Nul ,  saa  at  Priserne  vare  forholdsvis  lave. 
Alligevel  strammede  vi  os  op  og  sagde,  at  der  ikke  kunde  være 
Tale  om  at  handle  før  imorgen,  naar  vi  havde  en  bedre  Over- 
sigt over  vore  nødvendige  Udgifter. 

Søvnen  bringer  jo  altid  Ro  i  Sjælen,  og  næste  Morgen,  da 
Mousmeerne  klappede  i  Hænderne  for  at  vække  os,  var  denne 
vor  Kjøbelyst  allerede  et  forlængst  tilbagelagt  Stadium.  Vi 
kom  strax  til  at  le  hjerteligt,  da  de  unge  Piger  med  ustandselig 
Latter  opfordrede  os  til  at  begynde  Dagen  med  et  Bad  i  Haven; 
men  vi  betakkede  os,  den  Forestilling  skulde  vi  ikke  have 
Noget  af:  Thermometret  stod  paa  Frysepunktet,  og  Tiden  var 
knap.  Vi  maatte  afsted  saa  hurtigt  som  muligt,  hvis  vi  vilde 
op  til  Chuzenzisøen  og  tilbage  igen,  inden  Mørket  faldt  paa. 

Vor  Vært  havde  lovet  at  skaffe  os  Heste  til  denne  Expedi- 
tion;  men  det  lod  ikke  til,  at  han  vilde  holde  sit  Løfte,  og  vi 
begave  os  paa  Vej  med  vor  Fører.  Denne  forklarede  stadigt, 
at  Hestene  kom  nok;  de  skulde  hentes  langt  borte  fra,  hvor  de 
vare  paa  Arbejde. 

I  Begyndelsen  kunde  det  nu  ogsaa  være  det  Samme;  thi 
Vejen  var,  om  ikke  god,  saa  dog  uden  Stigninger.  Langsmed 
den  skummende  Elv  gik  det  hele  Tiden,  efter  halvanden  Times 
Marsch  drejede  Vejen  op  i  Bjergene,  og  det  var  med  et  vist 
Velbehag,  at  vi  hørte  Hestenes  Hovslag  i  det  Fjerne;  thi  her 
saae  der  noget  ufremkommeligt  ud,  og  vi  kunde  egentlig  ikke 
forestille  os,  hvorledes  Hestene  vilde  bære  sig  ad  her. 

En  Vej  kan  det  ikke  kaldes,  og  knapt  engang  en  Sti. 
Snart  kom  man  paa  den  ene  Side  af  Strømmen  og  snart  paa 
den  anden,  og  saa  vare  Overgangene  noget  af  det  mest  Primitive 
i  Retning  af  Brobygning,  som  jeg  endnu  har  seet.  Ligesom 
vilkaarligt  henkastede  laa  der  ved  Overgangen  et  Par  store 
Planker  over  dette  Chuzenzisøens  skummende  Afløb,  og  tværs 
over  var  der  lagt  et  Lag  af  løse  Grene  som  Broplanker.  Naar 
man  gik,  skulde  man  tage  sig  iagt  for  ikke  at  falde  ned  imellem 
dem,  da  de  ikke  laa  fast,  men  at  Heste  kunde  passere  herover, 
var  os  en  Gaade  ;  det  gjorde  de  nu  alligevel,  skjønt  Grenene 
ofte  rullede  bort  under  Fødderne  paa  dem,  hvor  forsigtigt  de  end 
satte  Hovene  paa  Broen.  Jeg  blev  dog  endnu  mere  forbavset 
over  disse  Dyrs  Færdighed,  da  de  højere  oppe  gik  op  ad  en 
Trappe  paa  hundrede  Trin,  huggede  ud  i  Klippen  og  endda 
med  stor  Afstand  imellem  Trinene,  og  jeg  troer  saamænd  ikke, 
at  de  give  de  norske  Heste  noget  efter  med  Hensyn  til  sikkert 
Fodfæste.  Sko  kjende  disse  Heste  herude  paa  Landet  ikke 
noget  til :  Hovene  ere  simpelthen  omviklede  med  en  Fletning 
af  Straa. 

Medens  vi  nu  Fod  for  Fod  stege  tilvejrs,  naaede  vi  efter  en 
Times  Forløb  to  smukke  Vandfald,  et  større,  Hanna-Taiki.  og 
et  mindre,  Hodo-no-Taiki,  som  begge  styrte  ned  i  Elven  fra 
Bjerget  Nautaisan.  Havde  vore  Førere  ikke  mindet  os  om,  at 
vi  maatte  afsted,  vare  vi  blevne  her  længe;  thi  Udsigten  ned 
over  Dalen  til  Nikko  var  henrivende.  Efteraaret  har  nu  altid 
forekommet  mig  at  være  den  smukkeste  Aarstid,  da  de  for- 
skjellige  Træer  optræde  med  en  saa  rig  Farvepragt  i  Løvet,  at 
det  bringer  Afvexling  i  Landskabet,  og  her  i  denne  svulmende 
Vegetation  vare  saa  godt  som  alle  Nuancer  tilstede  lige  fra  det 

krogede  Fyrretræ  med  sine  mørkegrønne  Naale  til  det  slanke 
Arabeltræ  med  sine  højrøde  Blade. 

Nede  i  Dalen  saae  man,  hvorledes  Elven  forgrenede  sig 
igjennem  de  forskjellige  Kløfter  for  atter  at  samles  igjen  i  den 
brede  Flodseng  ned  ad  Nikko  til ,  og  dernede  havde  Efteraars- 
stormene  endnu  ikke  hærget  meget,  saa  at  der  endnu  var  for- 
holdsvis grønt.  Og  saa  heroppe  disse  forrevne  Klippepartier 
med  Vandfald  og  dybe  Kløfter!  Alt  dette  er  saa  imponerende, 
at  man  ikke  troer  at  kunne  finde  noget  mere  Storartet,  og  dog 
—  da  vi  saa  kom  op  paa  Bjergryggen  i  den  anselige  Højde  af 
4000  Fod  over  Havfladen,  maatte  vi  indrømme,  at  her  er  Kul- 
minationspunktet. P>a  fire  hundrede  Fods  Højde  styrter  det 
store  Vandfald  Kingono-Taiki  sig  larmende  ned  i  Afgrunden, 
og  i  det  klare  Vejr  har  man  en  glimrende  Udsigt  til  begge  Sider. 

Det  nytter  slet  ikke,  at  vore  Førere  skynde  paa  os,  vi  holde 
et  Kvarters  Rast,  saa  gaaer  det  i  rask  Trav  ned  imod  Chuzenzi- 
Søen,  og  Klokken  er  vel  omtrent  Et,  da  vi  naa  den  lille  By  af 
samme  Navn. 

Nydeligt  laa  den  lille  Landsby  ved  den  store,  spejlblanke 
Sø,  omgiven  af  de  høje  Bjerge;  men  som  ved  alle  Indsøer  var 
der  noget  Trist  udbredt  over  den.  Og  det  var,  ligesom  denne 
Stemning  havde  udbredt  sig  baade  til  Mennesker  og  Dyr.  Der 
var  nok  Folk  paa  Gaderne;  men  de  lignede  slet  ikke  Japaneserne 
i  deres  Maade  at  være  paa;  der  var  noget  Sørgmodigt  over 
dem,  og,  om  det  saa  var  Vildænderne  ude  paa  Søen,  saae  de 
underlig  livløse  ud.  Det  lille  Thehus  laa  nydeligt  med  sin  Altan 
ud  over  den  sorte  Sø,  hvor  tamme  og  vilde  Ænder  levede  i 
den  fredeligste  Forening. 

Man  var  ikke  belavet  paa  at  modtage  evropæiske  Rejsende, 
saa  at  vi  maatte  slaa  os  paa  det  japanesiske  Kjøkken  med  dets 

mangfoldige  smaa  Kopper,  indeholdende  de  snurrigste  Retter, 
som  det  var  os  umuligt  at  bestemme.  Noget  surt  01  af  japa- 
nesisk  Bryg,  rimeligvis  en  Rest  fra  Sommergjæsterne,  var  det 
Eneste,  som  —  om  end  paa  en  ubehagelig  Maade  —  mindede 
os  om  vor  sædvanlige  Kost. 

Efter  dette  tarvelige  Maaltid  startede  vi  for  at  gaa  til 
Ritso-no-Taiki  Vandfaldet,  og  efter  en  lille  Times  Marsch  stand- 
sede vi  nedenfor  det,  forbavsede  over  dets  ejendommelige 
Udseende.  Det  saae  ud  som  en  af  disse  Kaskader,  som  man 
ofte  seer  i  Haveanlæg  i  Bjerglande,  og  man  skulde  næsten  tro. 
at  det  var  frembragt  ved  Menneskehænder,  saa  regelmæssigt 
var  det.  Men  Vandfaldets  Bredde  og  Længde  var  dog  en  Borgen 
for,  at  Naturens  store  Haand  havde  været  med  i  Spillet.  Til- 
trods for  Kulden  vilde  vi  have  os  et  Bad  i  denne  Kaskade; 
men  Vandet  var  saa  isnende  koldt,  at  vi  i  fuldt  Løb  maatte 
vende  tilbage  til  Chuzenzi  for  at  faae  Varme  i  Kroppen,  og 
efter  at  have  skyllet  et  Par  Kopper  skoldende  hed  The  ned 
gik  det  hjemad  paa  Hesteryggen.  Førerne  meldte  os,  at  de 
nu  vilde  gaa  en  kortere  Vej  og  senere  støde  til  os,  da  Hestene 
nok  selv  skulde  finde  Vej.  Det  gjorde  de  saamænd  ogsaa,  og 
om  det  saa  var  paa  de  Steder,  hvor  der  var  en  smuk  Ud- 
sigt, saa  standsede  de  af  sig  selv.  Jeg  veed  ikke,  om  jeg 
beundrede  disse  Dyr  eller  Naturen  mest;  men  jeg  troer  dog 
næsten,  at  Hestene  vandt  Prisen,  især  da  vi  skulde  ned  ad  den 
i  Klippen  udhuggede  Trappe;  thi  den  Besindighed,  hvormed 
de  satte  deres  Ben  paa  dette  vanskelige  Sted,  var  beundrings- 
værdig. 

Vi  passerede  Bro  efter  Bro,  paa  den  flade  Vej  satte  vi 
Hestene  i  skarpt  Trav,  og  skjønt  disse  gjorde  Alt,  hvad  de 
kunde,  vare  dog  Førerne  foran  os  i  det  første  Kvarter,   uagtet 


2;j2 


Solens  Glans. 


de  kun  benyttede  deres  egne  Ben;  men  der  maa  ogsaa  have 
været  gode  Muskler  i  de  skindmagre  Kroppe. 

Det  var  næsten  mørkt,  da  vi  naaede  vort  Logi.  Efter  Maal- 
tidet  mødte  saa  godt  som  alle  Nikkos  Antikvarer  med  deres 
Sager,  og  vore  respektive  Portemonnæer  bleve  plukkede  saaledes, 
at  vi  maatte  give  Afkald  paa  evropæisk  Føde  paa  Resten  af 
Turen.  Japaneserinderne  elske  at  spille  Domino,  og  lige  til 
Midnat  hengave  vi  os  til  denne  Sport  med  Mousmeerne  i  Shoyaen 
til  gjensidig  Morskab. 

En  faatallig  Befolkning  og  mange  Templer  havde  rimeligvis 
givet  den  høje  Gejstlighed  her  paa  Stedet  Anledning  til  at 
sætte  Tiden  for  Helligdommens  Aabning  til  Klokken  Otte,  hvor- 
ved vi  spildte  ikke  saa  lidt  Tid,  da  vi  nødvendigvis  maatte 
afsted  Klokken  Tolv.  Og  vi  kunde  ikke  noksom  prise  os 
lykkelige  over,  at  vi  havde  gjort  vor  dejlige  Tur  til  Chuzenzi 
Dagen  iforvejen;  thi  med  en  overtrukken  Himmel  og  Støvregn 
som  idag  havde  vi  neppe  medbragt  et  gunstigt  Indtryk. 

»Nikko«  betyder  Solens  Glans,  saa  at  man  har  Ret  til  at 
stille  store  Fordringer,  og  jeg  maa  tilstaa,  at  vi  ikke  bleve 
skuffede,  skjønt  vi  havde  seet  det  Bedste,  som  Japan  har  at 
byde  paa  i  Retning  af  Arkitektur  og  Kunst. 

Allerede  ved  at  gaa  opad  den  lange  Stentrappe,  som  fører 
til  Helligdommen,  hvor  en  Kæmpeallee  danner  en  uhyre  Hvælving, 
faaer  man  en  Fornemmelse  af,  at  man  er  paa  Vej  til  noget  Stort. 

Nederst  paa  Bjergskraaningen  laa  en  Samling  mindre  Tem- 
pler, hvoraf  det  største,  Sambudsedo,  indeholdt  tre  circa  tyve 
Fod  høje  Buddhafigurer,  og  paa  en  høj,  sort  Stensøjle  findes 
buddhistiske  Inskriptioner;  men  det  egentlige  Hovedtempel  er 
Iyeyas,  rejst  til  Ære  for  den  første  Shogun,  Dynastiets  Grund- 
lægger. 

Medens  Mikadoen  fra  den  tidligste  Tid  har  været  Japans 
Hersker,  hændte  det  her  —  som  i  sin  Tid  i  Frankrig  —  at  en 
underordnet  Fyrste  opkastede  sig  til  den  egentlige  Hersker  og 
antog  Titlen  Shogun.  Efterhaanden  blev  det  denne,  som  fra 
Tokio   herskede  over  Land  og  Rige,   medens  Mikadoen   blev  i 


Iyeyas  Tempel. 


Kioto  og  holdtes  skjult  for  profane  Blikke;  ja,  han  betragtedes 
halvt  som  en  Guddom.  Titlen  Taicoun,  som  betyder  »den  store 
Prinds«,  anlagde  Shogunerne  forst  i  Halvtredserne  for  at  give 
sig  mere  Værdighed  overfor  de  udenlandske  Diplomater,  altsaa 
paa  det  Tidspunkt,  da  de  første  Handelstraktater  bleve  af- 
sluttede. 

Alle  de  øvrige  Prindser  maatte  anerkende  hans  Overhøjhed, 
ved  hans  Død  førtes  Liget  hertil,  og  Templet  blev  rejst.  En 
Indskrift  af  Mikadoen  pryder  den  yderste  Port,  som  er  en  Gave 
fra  en  af  de  fevdale  Fyrster,  i  Gaarden  indenfor  findes  som  i 
alle  større  Templer  et  temmelig  højt  Taarn,  efter  Sigende  til 
Opbevaring  af  hellige  Ting,  og  nu  føres  man  fra  Gaard  til 
Gaard,  indtil  man  til  Slutning  naaer  det  Allerhelligste.  Men 
paa  hele  Vejen  er  der  Noget  at  beundre,  saaledes  et  mægtigt 
Stenkar,  der  staaer  over  en  Kilde,  saa  at  Vandet  kommer  ind 
igjennem  Bunden,  i  den  næste  Gaard  findes  et  Par  kolossale 
Broncelanterner,  som  kunne  drejes  rundt,  og  to  smaa  Stenløver 
vende  Ryggen  til  Udgangen  ligesom  for  at  betegne,  at  Alt 
dette  er  for  intet  at  regne  imod  det  Allerhelligste.  Selve  Porten 
til  den  inderste  Gaard  er  et  rent  Mesterværk  af  Træudskjæring 
med  Lak  i  forskjellige  Farver  og  Forgyldning;  men  mærkeligt 
nok  findes  her  Afbildninger  af  Kinesere,  saa  at  de  gode  Japa- 
nesere  slet  ikke  kunne  nægte,  at  de  have  optaget  Meget  af 
Kinesernes  Religion  og  Skikke  i  Templerne. 

1  selve  Templet,  som  er  et  Shintotempel,  føres  man  først 
ind  i  et  Rum  ved  Navn  Iyeyas  Værelse  med  pragtfulde  Vægge 
og  Lofter,  men  næsten  ganske  tomt;  i  det  næste  Rum,  hvor 
hele  Gulvet  er  dannet  af  een  Sten,  er  der  bagved  et  glimrende, 
gjennemskaaren  Panel  med  ægte  Guldlak  opstillet  den  store 
Mands  Efterladenskaber  og  bagest  findes  Værelser  for  Præsterne, 
som,  hvis  de  ikke  ere  saa  sløve,  som  de  se  ud  til,  dagligt 
kunne  fryde  sig  ved  at  betragte  det  ene  Mesterværk  efter  det 
andet  af  Billedskjærerarbejde.  Dog  have  disse  Præster  neppe 
Sans  for  Kunst;  de  gaa  i  alt  Fald  rundt  som  Spøgelser  i  hele 
denne  Herlighed;  men  een  Ting  glemme  de  dog  ikke,  og  det 
er  at  strække  Haanden   ud  efter  Drikkepenge  ved   Udgangen. 


Vejen  til  Gravstedet. 

De  have  jo  ogsaa  paa  en  Maade  anstrængt  sig  usædvanligt;  thi 
i  Løbet  af  en  Time  have  de  i  snøvlende  Tone  opremset  de 
mest  umulige  Navne  paa  alle  Helligdommens  Seværdigheder. 
En  af  dem  følger  med  os  ud  igjennem  Porten,  som  mærke- 


Broncelanterne. 


ligt  nok  er  prydet  med  en  Kat,  og  vi  befinde  os  paa  en  bred, 
mosgroet  Stentrappe,  som  fører  op  til  Hvilestedet  for  en  Fyrste, 
der  af  Folket  næsten  æres  som  en  Gud.  Det  tager  Tid  at 
komme  opad  de  mange  Trin,  som  tydeligt  vise,  at  der  sjeldent 
slides  paa  dem,  og  selv  Præsterne  synes  ikke  at  være  vante 
til  denne  Tur;  thi  de  glide  hvert  Øjeblik  i  det  slimede  Mos. 


256  Iveyas  og  Iyemits  Grave. 

Et  lille  Tempel  knejser  paa  Toppen ,  og  bagved  ligger 
selve  Gravstedet  indenfor  en  lille  Indhegning.  Dette  Grav- 
kammer ligner  en  stor  Klokke  af  Bronce,  dækket,  som  det  er, 
af  et  lille  pagodeagtigt  Tag.  Foran  det  trappeformede  Funda- 
ment af  Sten,  hvorpaa  det  hviler,  staa  paa  det  store  Bord, 
prydet  med  Shogunens  Mærke,  de  sædvanlige  japanesiske  Sym- 
boler: i  Midten  en  Broncekasse  til  Røgelse  paa  fire  Løvefødder 
og  Laaget  forsynet  med  et  Slags  Uhyre,  en  Mellemting  imellem 
en  Løve  og  en  Sphinx;  paa  den  ene  Side  en  stor  Broncevase 
med  Lotusblomster  og  paa  den  anden  en  Lysestage  i  Form  af 
en  Hejre,  som  træder  paa  en  Skildpadde. 

Man  seer  disse  tre  symbolske  Fremstillinger  i  Huse,  paa 
Altre  og  paa  Gravsteder,  aldrig  det  ene  Billede,  uden  de  to 
andre  ere  med  og  altid  opstillede  paa  samme  Maade. 

Endnu  en  Shogun,  en  Sønnesøn  af  den  foregaaende,  hviler 
her  i  Nikko.  Det  er  Iyemits,  og  det  er  ham,  som  egentlig 
har  gjort  Tokio  til  det,  den  nu  er.  Disse  Landets  to  største 
Fyrster  har  man  ladet  hvile  her  i  Modsætning  til  de  øvrige 
Shoguner,  som  skiftevis  bleve  begravede  i  Shiba  og  Ueno,  altsaa 
i  Tokio.  Gravstederne  ere  omtrent  ens.  Ogsaa  her  i  Nikko 
forbavses  man  over,  at  det  ikke  er  den  samme  Religion,  som 
har  frembragt  disse  Mesterværker.  Saaledes  er  Iyemitos  Tempel 
et  Buddhatempel,  medens  hans  Bedstefaders  Eftermæle  blev 
hædret  ved  et  Shintotempel 

I  timevis  kan  man  beundre  disse  Porte  og  Paneler;  men  det 
er  dog  især  Broncesagerne,  der  her  tiltrække  sig  Opmærksom- 
heden. Et  Par  store  Potteplanter  af  Bronce  vise,  hvad  de  gamle 
Japanesere  have  kunnet  præstere  paa  dette  Omraade,  og  selve 
Blomsterpotten  er  opfyldt  med  et  Arbejde  i  Lak,  som  er  i  den 
Grad  skuffende,  at  det  seer  ud,  som  om  den  var  fyldt  med  Vand. 


Shogunens  Gravsted. 

Intet  er  forfaldent,  og  denne  Sans  for  at  bevare  det  Gamle 
er  særegen  for  Japaneseren  i  Modsætning  til  hans  Arvefjende 
Kineseren,  der  lader  alle  sine  Kunstværker  forfalde,  selv  om 
det  engang  har  kostet  et  utroligt  Arbejde  og  lang  Tid  at  ud- 
føre dem. 

Det  var  Middag  og  derfor  paa  høje  Tid  at  komme  afsted, 
hvis  vi  skulde  naa  Toget,  og  af  samme  Mening  vare  nok  vore 
Trækkere,  som  efter  er  Par  Dages  Ophold  havde  hvilet  godt 
ud  og  nu  ligesom  utaalmodige  Heste  stode  og  stampede  i  Jorden 
for  at  holde  Varmen;  man  maatte  jo  ogsaa  indrømme,  at  det 
var  ganske  nødvendigt;  thi  de  havde  ikke  Meget  paa  Kroppen. 

Som  Dragen,  der  rugede  over  sine  Skatte,  satte  vi  os  i  Vognen 
med  vore  indkjøbte  Sager,  Kalescherne  bleve  slaaede  op  for 
den  stadigt  tiltagende  Regn,  Løberne  istemte  samtidigt  et  Skrig, 
og  saa  gik  det  Alt,  hvad  Remmer  og  Tøj  kunde  holde,  ned  ad 
de  stejle  Gader.  Dog  holdt  vi  stille  et  Kvarters  Tid  efter,  da 
Kalescherne  skulde  slaaes  ned;  thi  hellere  blive  vaade  og  se 
Noget  end  sidde  tørskindet  og  Intet  se. 

Alt,  hvad  vi  mødte,  passerede  vi  i  en  rivende  Fart,  og  lige 
saa  stolte  som  Folk,  der  kjøre  med  Fire,  betragte  en  roligt 
agende  Flødebonde,  ligesaa  tilfredse  iagttoge  vi  de  andre 
Jinrikshaer,  som  kom  samme  Vej,  og  som  alle  bleve  trukne  af 
een  Mand;  thi  Japaneserens  økonomiske  Sans  forbyder  ham  at 
sætte  mere  end  een  for  Vognen,  selv  om  han  skal  kjøre  mange 
Mil  paa  denne  Maade.  Ofte  var  der  To  i  Vognen  og  endda  en 
Del  Bagage,  som  den  ene  ulykkelige  Mand  maatte  slæbe  paa; 
men,  havde  vi  Evropæere  villet  førsøge  paa  at  være  lige  saa 
sparsommelige,  vilde  Trækkerne  aldrig  været  gaaede  ind  derpaa. 

Det  var  morsomt  at  se  dem  anstrænge  sig  for  at  passere 
en  Vogn,  der  kjørte  i  samme  Retning;  Løberne  for  begge  Vogne 

opmuntrede  hinanden  ved  Raab,  og  tiltrods  for,  at  Farten  tog 
til,  passede  de  dog  nøje,  at  Hjulene  ikke  kom  ud  i  Pytterne, 
for  at  det  ikke  skulde  stænke  paa  os.  Efterhaanden  som  det 
hurtige  Løb  bragte  Varme  i  Blodet,  formindskedes  Klædnings- 
stykkernes Antal  i  den  Grad,  at  de  efter  en  Times  Forløb  kun 
havde  det  Allernødvendigste  paa  til  at  dække  deres  Nøgenhed 
med.  Klokken  var  kun  Noget  over  Et,  da  de  svingede  ind 
foran  Porten  af  Shoyaen  i  Matsumoto,  og  med  grinende  Ansigter 
spurgte  de  os,  om  det  ikke  var  gaaet  raskt.  Det  maatte  vi 
indrømme;  men  det  gik  jo  ogsaa  hjemad  og  nedad  Bakke  hele 
Tiden. 

Mange  var  der  ikke  i  Thehuset  nu;  men  jeg  saae  dog  eet 
bekjendt  Ansigt,  som  tilhørte  en  af  Antikvitetshandlerne  fra 
Nikko,  og  han  havde  sin  Vogn  godt  stoppet  med  Kasser  og 
Pakker.  Skulde  det  være  muligt,  at  han  for  vor  Skyld  havde 
begivet  sig  paa  den  lange  Rejse!  Vi  havde  rigtignok  i  Spøg 
sagt,  at,  hvis  han  mødte  ombord  med  sine  Sager,  kunde  det 
nok  være,  at  han  vilde  faae  en  god  Afsætning.  For  at  opret- 
holde det  gode  Forhold  mellem  Kjøber  og  Sælger  vilde  han 
vise  sig  saa  flot  at  give  01;  men  dels  i  sørgelig  Ihukommelse 
af  det  sure,  japanesiske  01  i  Chuzenzi  og  dels  for  at  hævde  vor 
Værdighed  som  Evropæere  afsloge  vi  dette  elskværdige  Tilbud 
og  hengave  os  til  Nydelsen  af  Masser  af  The.  Medens  Løberne 
hvilede  sig,  anstillede  vi  de  mest  detaillerede  Beregninger  af 
de  kommende  Rejseudgifter,  hvilket  var  højst  nødvendigt,  da 
vore  Pengesager  vare  i  en  højst  sørgelig  Forfatning.  Der  blev 
stillet  to  Finantslovforslag,  hvoraf  det  ene  gik  ud  paa  at  op- 
træde paa  en  værdig  Maade,  men  sulte,  og  det  andet,  paa  at 
kunne  tilfredsstille  vore  respektive  Mavers  Fordringer,  men  saa 
til  Gjengæld    kjøre   paa  tredie  Klasse  til  Tokio,   og    jeg  maa 

tilstaa,  at  vi  valgte  det  sidste  Forslag  ved  almindelig  Af- 
stemning. 

Nu  var  der  forholdsvis  temmelig  god  Tid  paa  Grund  af 
det  Væddeløb,  som  Trækkerne  havde  foranstaltet  fra  Nikko 
hertil;  men  disse  længtes  aabenbart  efter  deres  hjemlige 
Kjødgryder,  som  efter  al  Sandsynlighed  ikke  have  indeholdt 
Andet  end  Ris,  og  de  opfordrede  os  til  at  fortsætte  Rejsen. 
Saa  gik  det  afsted  igjen  i  en  Fart,  og  nu  nøjedes  de  ikke  en- 
gang med  at  løbe  andre  Vogne  forbi,  men  holdt  indbyrdes 
Væddemaal;  snart  var  den  ene  Vogn  forrest  og  snart  den  anden. 
Saaledes  gik  det  uafladeligt,  indtil  vi  standsede  udfor  den  røde 
grimme  Jernbanestation. 

Atter  maatte  Fordringerne  til  vort  fremtidige  Velvære  ned- 
stemmes; thi  vore  brave  Folk  maatte  jo  have  Noget  for  deres 
gode  Villie,  og  i  Stedet  for  at  spise  paa  Seyo-ken  i  Tokio  paa 
evropæisk  Vis  var  der  nu  ikke  Andet  at  gjøre  end  at  holde  sig 
til  det  japanesiske  Kjøkken  i  et  eller  andet  Thehus. 

Vi  kunde  ikke  andet  end  le  af  hinanden  ved  denne  stadige 
Reduktion,  men,  hvem  der  egentlig  morede  mig  mest,  var  min 
Rejsefælle;  thi  det  var  ikke  min  gamle,  som  havde  gjort  saa 
mange  Ture  med  mig;  nej,  hans  pekuniære  Omstændigheder 
vare  ganske  anderledes  straalende;  men  det  kan  jo  ikke  nytte 
at  have  en  Million  i  Frankrig,  naar  man  kun  har  et  Par  Kroner 
et  afsides  Sted  i  Japan !  Allerede  ved  Billethullet  vakte  vort 
Forlangende  om  tredie  Klasses  Billetter  en  saadan  Forbavselse, 
at  vi  havde  den  største  Møje  med  at  gjøre  os  forstaaelige.  Man 
var  ikke  vant  til  at  se  selv  de  tarveligste  Hvide  kjøre  paa  tredie 
Klasse,  og  Billetkontroløren  rystede  paa  Hovedet,  idet  han  gav 
os  dem  og  antog  os  aabenbart  for  nogle  halvgale  Englændere, 
som  havde  faaet  denne  fixe  Ide. 

Naa,  vi  fik  da  Billetterne  og  installerede  os  i  en  Kupé 
med  alle  vore  Pakker,  saa  at  vi  ikke  gave  Japaneserne  Noget 
efter  i  den  Retning.  Det  var  ingen  behagelig  Atmosfære,  vi 
kom  ind  i;  thi  der  var  propfuldt  af  vaade,  japanesiske  Bønder. 
Duften  af  deres  Klæder,  blandet  med  Lugten  af  simpel,  japa- 
nesisk  Tobak  indvirkede  saa  uheldigt  paa  vore  forskjellige  Or- 
ganer, at  vi  for  ikke  at  blive  daarlige  maatte  ryge  alt,  hvad  vi 
kunde.  Det  hjalp,  og  vi  kunde  nu  i  Fred  og  Ro  betragte  vore 
Medrejsende,  som  ogsaa  iagttoge  os  med  megen  Interesse. 

For  en  Familie  med  mange  Børn  vare  vi  aabenbart  til 
stor  Underholdning;  alle  vore  forskjellige  Klædningsstykker 
bleve  iagttagne  og  forklarede  for  Børnene,  og  tilsidst  kunde 
disse  ikke  modstaa  Fristelsen,  men  bade  om  Lov  til  at  føle  paa 
os,  og  det  gjorde  de  saamænd  ogsaa  grundigt  paa  alle  Leder 
og  Kanter.  Det  trøstede  os  imidlertid,  at  nogle  japanesiske 
Soldater  ikke  undgik  samme  Skjæbne;  men  Undersøgelsen  var 
kortere;  rimeligvis,  fordi  man  antog,  at  indenfor  det  yderste 
Lag  var  dog  Alt  som  hos  dem  selv. 

Een  Ting  maatte  vi  indrømme,  og  det  var,  at  tiltrods  for, 
at  vi  kjørte  paa  den  daarligste  Plads,  var  der  dog  uhyre  propert 
i  Modsætning  til  vore  mere  civiliserede  Jernbaner  i  Evropa. 
De  Fleste  skulde  ind  til  Tokio,  hvor  der  var  en  af  Japans 
utallige  Fester,  og  af  den  Grund  vare  de  vel  i  Stadstøjet.  Alle 
vare  høflige  og  venlige,  og,  da  vi  saa  viste  dem  vore  indkjøbte 
Sjeldenheder,  opstod  der  et  saa  godt  Forhold  imellem  os,  at 
vi,  da  vi  stege  ud  i  Tokio  Klokken  halv  Otte,  havde  saa  mange 
Bekjendte,  at  det  tog  Tid  at  faae  sagt  Farvel. 

Fast  utroligt  var  det  at  se,  hvorledes  Pengene  sloge  til  i 
det  lille  Thehus,  hvor  vi  spiste  til  Middag,  og  bedre  Opvartning 
kunde  man  ikke  ønske  sig  end  de  tre  smaa  Mousmeer,  som 

aabenbart  vare  stolte  over  at  se  Evropæere  slaa  sig  ned  i  deres 
Shoya.  Vi  morede  os  kosteligt  over  deres  Nysgjerrighed  efter 
at  faae  at  vide,  hvem  vi  vare  og,  hvorfra  vi  kom  og  endeligt, 
hvad  der  var  i  vore  Pakker  og  Kasser.  Hver  Gang  vi  svarede 
dem  paa  et  Spørgsmaal,  kom  der  altid  det  samme  Forundrings 
Udbrud:  »Soodeska«,  det  vil  sige  saa  Meget  som:  »Nej  virkelig!« 
Vi  maatte  love  at  komme  igen;  men  Loven  er  jo  ærlig  og 
Holden  besværlig:  det  blev  sidste  Gang,  vi  satte  vore  Ben  i 
Tokio. 

Standsmæssigt  kom  vi  til  Yokohama  i  første  Klasses  Kupé, 
hvor  vort  Rejseselskab  kun  bestod  af  en  japanesisk  Oberst  med 
Frue,  han  i  stram  Uniform  og  hun  i  sin  Nationaldragt  med 
Sandaler  og  sortlakerede  Tænder;  men  Begge  røg  af  deres 
smaa  Piber  og  følte  sig  vist  i  lige  Grad  ilde  tilpas  ved  at  sidde 
paa  Sæderne.  Det  er  altid  den  samme 
Historie:  det  Evropæiske  ligger  kun 
paa  Overfladen. 

I  øsende  Regnvejr  kom  vi  om- 
bord i  en  lille  Sampan,  godt  fornøjede 
med  Resultatet  af  denne  Tur,  som 
man  havde  spaaet  os  saa  liden  For- 
nøjelse af. 

Vor  Antikvitetshandler  fra 
Nikko  kom  senere  ombord  og 
gjorde  store  Forretninger. 


XII. 

KIRSEBÆRTRÆERNES  FEST  —  CHRYSANTEMUM 
BLOMSTERNES  FEST  —  BLANDET  BRYLLUP. 


Det  var  langt  fra,  at  Hendes  kejserlige  Majestæt  i  den 
opgaaende  Sols  Land,  ogsaa  kaldet  Mikadessen,  havde 
tænkt  paa  at  indbyde  mig  til  det  »garden  party«,  som  hun  gav 
i  det  Herrens  Aar  1888  midt  i  April  i  Anledning  af  Kirsebær- 
træernes Blomstring.  Ja,  det  kan  vel  endog  siges  med  Sikkerhed, 
at  ikke  engang  Hendes  aller  ringeste  Hofembedsmand  havde 
tænkt  paa  en  saa  lavt  stillet  Person  som  en  Lieutenant.  Men, 
som  det  tit  gaaer:  naar  de,  som  ere  højere  i  Rang,  ikke  kunne 
give  Møde,  saa  komme  de  lavere  med,  og  Tjenesten  ombord 
kan  især  for  Skibets  Næstkommanderende  lægge  mange  Hin- 
dringer i  Vejen,  naar  det  gjælder  om  at  gaa  iland. 

Det  var  derfor  en  glad  Overraskelse,  da  jeg   blev  kaldet 
ind  til  denne  Skibets  øverste  Politimyndighed,   som  tilbod  mig 

at  gaa  i  hans  Sted,  og  vel  tilfreds  vendte  jeg  tilbage  til  mit 
Lukaf  medbringende  den  sirlige  Invitation,  hvis  Konvolut  var 
prydet  med  Mikadoens  Vaaben:  en  stor  Sol.  Undenpaa  stod 
der  jo  rigtignok  med  store,  snirklede  Bogstaver,  at  Den,  der 
skulde  nyde  godt  af  denne  Indbydelse,  skulde  være  Capitaine 
de  frégate;  men  Japaneserne  kjendte  vel  ikke  Snorenes  Antal 
paa  Ærmerne,  og  mig  kunde  det  jo  være  ligegyldigt,  da  Ad- 
miralen havde  givet  sin  Sanktion  til  Ombytningen. 

Konvoluten  var  aaben,  og,  da  jeg  vilde  trække  det  stive, 
hvide  Papir  ud  for  at  betragte  Hendes  Majestæts  Indbydelse, 
fik  *jeg  fat  paa  en  tynd  Papirsstrimmel  med  paatrykte  Bogstaver, 
som  jo  maatte  have  en  eller  anden  Betydning;  denne  smalle 
Strimmel  af  tyndt  Papir  var  desuden  bøjet  om  Kanten  af  selve 
Invitationskortet  ligesom  for  at  forebygge,  at  profane  Fingre 
skulde  tilsmudse  denne  kejserlige  Naadesbevisning.  Det  kunde 
jo  opfattes  som  et  Mistillidsvotum  fra  dette  renlige  Folk  til 
Vestens  Barbarer;  men  det  kunde  man  dog  tage  sig  meget  let, 
og  dels  for  at  faae  Forklaring  paa  denne  Strimmels  Betydning, 
dels  for  at  faae  selve  Indbydelsen  oversat  sendte  jeg  Bud  efter 
Admiralens  japanesiske  Tolk,  som  for  Øjeblikket  ikke  var  stærkt 
optaget,  da  jeg  havde  seet  ham  spadsere  op  og  ned  af  Batteriet, 
efter  at  Middagen  var  forbi. 

Som  et  Slags  Inventar  var  han  nu  Aar  efter  Aar  gaaet 
over  fra  det  ene  franske  Admiralskib  til  det  andet;  ved  denne 
stadige  Omgang  med  Franskmænd  havde  han  lært  at  tale  godt 
Fransk,  og  den  japanesiske  Klædedragt  var  ombyttet  med  en 
sort  Diplomatfrakke,  en  Kaskjet  og  et  Par  stribede  Benklæder; 
men,  selv  om  man  saae  ham  bagfra,  var  der  ikke  Tvivl  om, 
til  hvilken  Nation  han  hørte;  thi  paa  den  vraltende  Gang  kan 
man  kjende  Japaneseren   overalt.     Han  spiste  sammen  med  de 


Vor  Tolk.  265 

ældste  Underofficerer  og  var  afholdt  af  Alle  lige  fra  den  højeste 
til  den  laveste  ombord  paa  Grund  af  sin  godmodige  og  tjenst- 
villige Karakter. 

En  Admirals  Stilling  her  ude  i  disse  fjerne  Lande  er  en 
ganske  anden  end  i  evropæiske  Farvande,  hvor  Ministeriet  er 
forholdsvis  nær,  og  man  kan  vel  sige,  at  han  foruden  sin  høje 
militære  Stilling  ogsaa  beklæder  en  Slags  diplomatisk,  saa  at 
det  er  rimeligt,  at  han  stadig  fører  en  Tolk  med  sig.  Men  for- 
uden denne  alvorlige  Side  af  Sagen  er  der  den  fornøjelige  og 
behagelige  for  Skibets  Officerer;  thi  en  saadan  Mand  er  til 
utrolig  Nytte  i  mange  Tilfælde,  og,  har  højeste  Vedkommende 
i  Øjeblikket  ikke  Brug  for  ham,  er  det  jo  ganske  godt,  at  de 
lavere  Stillede  kunne  bruge  ham,  Lediggang  er  som  bekjendt 
Roden  til  alt  Ondt.  For  Tidsfordriv  havde  Admiralens  yngste 
Adjudant  indledet  en  Korrespondance  med  nogle  unge  japa- 
nesiske  Damer;  men,  da  han  nu  ikke  selv  kunde  skrive  Sproget, 
maatte  Tolken  overtage  denne  Bestilling  efter  Diktat  paa  Fransk, 
og  jeg  har  ofte  ærgret  mig  over,  at  jeg  ikke  fik  en  Afskrift  af 
denne  naive  Brevvexling,  som  forkortede  os  saa  mangen  en 
Time  ombord.  Den  Slags  smaa  Tillidshverv  morede  Tolken 
ubeskriveligt.  Naar  han  blev  tilkaldt,  mødte  han  altid  med  et 
smilende  Ansigt,  som  passede  godt  til  Situationen,  og  det  gjorde 
han  da  ogsaa  den  Dag,  da  han  med  mange  Bøjninger  traadte 
ind  i  mit  Lukaf  for  at  give  de  ønskede  Oplysninger.  Han  satte 
et  polisk  Ansigt  op,  da  jeg  viste  ham  Invitationen  og  sagde, 
at  her  tillands  havde  man  nok  ikke  megen  Tillid  til  os  med 
Hensyn  til  Renligheden.  Heller  ikke  kunde  han  rigtigt  over- 
bevise mig  om,  at  det  ikke  havde  været  Hovedøjemedet  med 
denne  Papirslap;  men  han  søgte  dog  af  Høflighed  at  forklare 
mig,  at  den  hovedsagelig  havde  den  Betydning  at  angive,  ved 

hvilken  Indgang  til  Slottet  man  skulde  holde.  Saa  oversatte 
han  selve  Indbydelsen;  men  desværre  er  den  Afskrift,  som  jeg 
tog  deraf,  gaaet  tabt  med  saa  mange  andre  Papirer  af  lignende 
Indhold.  Een  Ting  kan  jeg  dog  huske,  og  det  er,  at  Stilen  var 
Noget  af  det  Høfligste,  som  tænkes  kunde;  men  saaledes  burde 
det  jo  ogsaa  være  i  et  Land,  hvor  selv  den  laveste  Klasse  iagt- 
tager en  stræng  Etikette. 

Et  rigtigt  »Kejserindevejr«  havde  Mikadessen  faaet  til  sin 
Fest,  og  paa  Stationen  i  Yokohama  myldrede  det  af  galaklædte 
Søofficerer  og  Folk  med  høje  Hatte  og  Diplomatfrakker,  og 
nogle  enkelte  Damer  i  lyse  Toiletter  bragte  en  behagelig  Af- 
vexling  i  denne  Forsamling  af  pyntede  Mandfolk.  Der  var  kun 
faa  Lykkelige,  som  kunde  faae  Plads  sammen  med  disse  enkelte 
Repræsentanter  for  det  smukke  Kjøn;  men  med  Søfolks  sæd- 
vanlige Resignation  sluttede  vi  os  sammen  med  en  hel  Del 
Officerer  af  forskjellige  Nationer  i  en  stor  Salonvogn.  Det 
varede  ikke  længe,  før  Toget  havde  rystet  os  sammen,  og 
Samtalen  gik  livligt  paa  et  Sammensurium  af  Fransk  og  Engelsk, 
medens  en  tæt  Røgsky  fra  de  mange  dampende  Cigarretter 
bredte  sig  over  det  lille  Rum,  saa  at  man  daarligt  kunde  se 
fra  den  ene  Ende  til  den  anden.  Uniformen  og  de  fælles 
Interesser  give  Søofficeren  noget  Internationalt,  og  naar  ikke 
Nationalhad  eller  lignende  kommer  imellem,  er  det  utroligt,  hvor 
hurtigt  der  sluttes  Bekjendtskab. 

Toget  indeholdt  saa  godt  som  udelukkende  kejserlige  Gjæster, 
og  Tokios  Jinrikshaer  vare  aabenbart  belavede  paa  at  tage  imod 
os  paa  en  værdig  Maade;  thi  de  vare  mødte  hver  især  forspændte 
med  to  Mand.  Hvad  man  ikke  var  vant  til  at  se  her,  var 
Landauere,  og  der  var  hele  tre,  som  skulde  hente  Admiraler 
med  Fruer  og  andre  Damer  til  de  respektive  Legationer,   hvor 

hver  Nations  Repræsentanter  samledes  for  senere  at  begive  sig 
til  den  kejserlige  Have  i  fælles  Optog.  Det  er  ingen  let  Sag 
at  være  Kusk  i  de  store,  japanesiske  Stæder;  thi  Befolkningen 
er  kun  vant  til  at  støde  paa  disse  menneskelige  Droskeheste, 
og  der  maa  derfor  altid  løbe  en  Mand,  den  saakaldte  Beto, 
foran  Vognen  for  at  fjerne  Fodgængerne.  De  fleste  af  disse 
Legationer  ere  ikke  videre  store;  men  de  tilhørende  Haver  ere 
saa  henrivende,  at  man  snarere  troer  sig  hensat  paa  Landet 
end  i  Hjertet  af  en  By  med  over  en  Million  Mennesker.  Og 
dog  var  det  Intet  imod,  hvad  vi  fik  at  se  en  Time  senere. 

Da  vi  nærmede  os  vort  Bestemmelsessted,  blev  F'ærdselen 
større,  og  i  Begyndelsen  troede  vi,  at  det  Altsammen  var  Gjæster 
til  Majestæten;  men  senere  viste  det  sig,  at  Størstedelen  vare 
Nysgjerrige,  som  vilde  se  de  Fremmede  stige  af  Vognene. 
De  samme  Landauere  som  paa  Jernbanestationen  figurerede 
atter  her,  og  paa  lange  Rader  holdt  Yinrikshavognene,  medens 
Løberne  havde  samlet  sig  i  Klynger  for  at  hengive  sig  til 
Nydelsen  af  deres  Pibe  og  for  at  gjøre  Bemærkninger  om  de 
Ankommende,  hvis  da  ikke  disses  Udseende  i  den  Grad  for- 
bavsede dem,  at  de  glemte  at  ryge  og  med  opspilede  Øjne  og 
aaben  Mund  henfaldt  i  stum  Beundring.  Japanesiske  Officerer 
kom  sprængende  paa  deres  smaa,  langhaarede  Heste,  som  bleve 
overgivne  til  en  militær  Hestepassers  Varetægt;  men  det  var 
ingen  let  Bestilling  at  holde  dem  rolige  her  i  denne  Menneske- 
sværm, og  de  sparkede  og  slog  bag  ud  til  stor  Glæde  for 
Løberne,  der  aabenbart  betragtede  disse  Dyr  som  en  Slags 
Konkurrenter. 

Lige  indenfor  Indgangen  bleve  hver  Nations  Søofficerer  op- 
stillede for  sig  paa  den  ene  Side  af  den  Vej,  ad  hvilken 
Majestæten  skulde  passere,   medens  de  japanesiske   Avtoriteter 

og  Medlemmerne  af  de  forskjellige  Gesandtskaber,  ikke  at  for- 
glemme de  kinesiske  og  koreanske,  toge  Plads  paa  den  anden 
Side,  og  i  stum  Forventning  oppebiede  vi  Mikadessens  Komme. 

Man  kunde  ikke  kjede  sig  i  det  Kvarter,  hvori  hun  lod 
vente  paa  sig;  thi  man  behøvede  blot  at  betragte  Forsamlingen 
paa  den  anden  Side  af  Gangen. 

Hvem  der  blot  havde  haft  et  lille  Fotografiapparat;  thi  det 
havde  nok  været  Umagen  værdt  at  tage  et  Billede  af  dette  Sel- 
skab. Længst  henimod  Indgangen  stode  de  japanesiske  Avtoriteter 
med  Damer.  Nogle  Enkelte  vare  i  Uniform,  Størstedelen  dog 
i  høj  Hat  og  lang,  sort  Frakke;  men  vi  vare  jo  vante  til  at  se 
dem  gjøre  en  aparte  Figur  i  den  evropæiske  Klædedragt.  Med 
Damerne  var  det  en  ganske  anden  Sag;  thi  det  var  yderst 
sjeldent,  at  man  saae  dem  iførte  de  parisiske  Magasiners  Pro- 
dukter, og  jeg  maa  da  ogsaa  ærlig  tilstaa,  at  disse  Klædnings- 
stykker, som  vare  forskrevne  fra  den  anden  Side  af  Kloden, 
ikke  klædte  dem.  Meget  smaa  af  Væxt,  som  de  ere,  kommer 
der  noget  Karikeret  over  dem,  naar  de  ere  iførte  den  evropæiske 
Dragt;  den  ulykkelige  Mode  med  Tournure  gjorde  jo  heller 
ikke  noget  for  at  pynte  paa  deres  legemlige  Svagheder,  og  de 
mindede  svært  om  Børn,  som  have  taget  Dameklæder  paa. 
Der  var  et  Par  Enkelte,  som  havde  tilsidesat  Hoffets  Fordringer 
til  Klædedragten,  og  de  skinnede  ligefrem  som  Solen  imellem 
de  Andre.  Kun  Hænder  og  Fødder  havde  maattet  give  efter 
for  vor  Civilisation;  istedetfor  Sandaler  bare  de  nemlig  Sko, 
og  de  havde  Handsker  paa  Hænderne,  hvilket  ellers  er  Noget, 
en  Japaneserinde  ikke  kjender.  En  af  dem  havde  modstaaet 
Fristelsen  til  at  give  efter,  og  jeg  kunde  gjerne  have  taget  min 
Hat  af  for  hende,  da  senere  hele  Toget  satte  sig  i  Bevægelse, 
og  jeg  saae  hende  vralte  afsted  paa  sine  Sandaler. 

Saalangt  var  jeg  kommen  i  mine  Betragtninger.  Saa 
istemte  et  af  de  militære  Musikkorpser,  som  Staten  har  ladet 
uddanne  af  evropæiske  Musikdirektører,  den  japanesiske  National- 
sang. Samtalen  hørte  op  overalt,  og  Alles  Øjne  rettedes  mod 
Indgangen,  hvorfra  Kejserinden  skulde  komme. 

Det  var  ikke  nogen  imponerende  Personlighed,  denne  Østens 
Kejserinde;  thi  lillebitte  af  Væxt  var  hun  og  iført  en  lila  Silke- 
kjole med  tilsvarende  Hat,  begge  Dele  efter  sidste  Parisermode, 
i  alle  Tilfælde  efter  Modefigurerne  i  vore  illustrerede  Blade  om- 
bord, hvorfor  hele  dette  Optog  ikke  kunde  Andet  end  skuffe  os 
ligestrax;  thi  vi  ventede  egentlig  at  se  hende  komme  i  en  af  de 
pragtfulde,  gammeldags,  japanesiske  Dragter,  og  dog  vidste  vi 
Alle  paa  Forhaand,  at  Ceremoniellet  paabød  vore  almindelige 
Kostumer  til  denne  og  andre  Hoffester.  Interessen  blev  altsaa 
strax  noget  sløvet;  men  det  varede  kun  kort,  og  efterhaanden 
som  den  fyrstelige  Dame  nærmede  sig,  blev  den  atter  vakt. 
Der  var  noget  Ædelt  og  Værdigt  i  dette  Ansigt,  hele  den  Maade, 
hvorpaa  den  lille  Person  bevægede  sig,  bevirkede,  at  man  imod 
sin  Villie  alligevel  blev  imponeret  af  hende,  og  naar  man  saa 
tænkte  paa,  hvor  faa  Aar  det  var  siden,  at  denne  Kvinde  havde 
kastet  sin  Nationaldragt,  som  hun  nok  forresten  efter,  hvad  man 
siger,  alligevel  ifører  sig  inden  fire  Vægge  —  ligesom  hun  heller 
ikke  har  kunnet  overvinde  Lysten  til  at  vedblive  med  at  nyde 
sin  lille,  japanesiske  Tobakspibe,  naar  kun  de  Allernærmeste 
ere  tilstede  —  ja,  saa  begyndte  Beundringen  at  voxe,  og,  da 
hun  standsede  foran  vor  Admiral  for  ved  Hjælp  af  Tolken  at 
underholde  sig  med  ham,  var  den  paa  sit  Toppunkt.  Og  dog 
var  det  ganske  almindelige  Spørgsmaal,  hun  stillede,  om  hvor- 
ledes han  behagede  at  befinde  sig  i  Japan,  hvorlænge  han 
havde  været  der  og  saa  videre.     Men   paa   mig  selv  mærkede 

jeg,  at  selv  disse  dagligdags  Ting  interesserede  mig;  thi  jeg 
anstrængte  mig  i  den  Grad  for  at  følge  med  Samtalen ,  at  jeg 
i  Ordets  egentlige  Forstand  spidsede  Øren.  Alene  hendes  Ud- 
tryk, naar  hun  fik  Svaret,  som  hendes  evropæiske  Selskabsdame 
maatte  oversætte  for  hende,  var  saa  fornuftigt  og  elskværdigt, 
ikke  den  mindste  Forlegenhed  stod  præget  i  disse  fine  Træk, 
og  dog  var  hun  sig  sikkert  bevidst,  at  Hundreder  af  kritiske 
Øjne  vare  heftede  paa  hende.  Saaledes  gik  hun  fra  den  ene 
Nations  Repræsentanter  til  den  andens,  og  Alle  bleve  behand- 
lede paa  samme  Maade,  det  være  sig  Franskmænd,  Englændere, 
Tyskere,  Russere,  Kinesere  og  Koreanere;  der  blev  ikke  gjort 
Forskjel,  den  samme  Elskværdighed  og  den  samme  Værdighed 
lagde  sig  for  Dagen  overfor  dem  Alle. 

Dog  kunde  der  jo  nok  være  Anledning  til  at  trække  paa 
Smilebaandet;  thi  hendes  Suite  var  ret  ejendommelig,  og,  da 
hun  selv  var  passeret,  var  det,  som  om  man  havde  en  For- 
nemmelse af,  at  det  sarkastiske  og  kritiserende  Element,  som 
for  et  Øjeblik  havde  været  undertrykt,  nu  maatte  have  Luft. 

Enkelte  Prindser,  yngre  Officerer  og  civilklædte  Embeds- 
mænd bare  henholdsvis  Uniformerne  og  de  høje  Hatte  samt  de 
sorte  Frakker  med  megen  Anstand  og  havde  en  vis  Frihed  i 
deres  Bevægelser,  saa  at  man  baade  kunde  se,  at  Støvlerne 
ikke  generede  dem,  og  at  de  rimeligvis  havde  været  en  lille 
Sviptur  i  Evropa;  men  saa  var  der  ogsaa  ældre,  højtstaaende 
Personer  af  forskjellige  Charger,  de  spillede  Alle  Riddere  af  den 
bedrøvelige  Skikkelse.  Hvad  der  morede  os  mest,  var  Damerne 
i  deres  Toiletter,  som  mindede  om  længst  forsvundne  Moder. 
Paa  dem  kunde  man  da  ogsaa  se,  at  de  ikke  syntes  om  at  passere 
Revue  mellem  disse  to  Rækker  af  Kritikere,  og  for  de  Flestes 
Vedkommende    lod    det   til,    at  denne  Klædedragt  var  Noget, 

som    man   kun   brugte  ved   højtidelige  Lejligheder  og  ikke   til 
dagligt  Brug. 

Efterhaanden  som  dette  Tog  var  kommet  forbi,  sluttede 
de  forskjellige  Legationer  og  Korporationer  sig  til  det,  og  i 
Gaasegang  gik  det  nu  opad  den  forholdsvis  smalle  Gang  igjen- 


Mikadoens  Have. 


nem   Haven,    som    paa   denne  Solskinsdag  frembød   det  præg- 
tigste Skue. 

Vi  vandrede  vel  rundt  i  en  halv  Times  Tid  for  at  betragte 
Naturens  Skjønheder,  inden  vi  skulde  hengive  os  til  Maaltidets 
Glæder.  Hvad  enten  man  saae  frem  eller  tilbage,  bugtede  dette 
lange  Tog  af  festligt  klædte  Mennesker  sig  igjennem  Parken, 
idet    det  fulgte  Vejens  mange   Krumninger.     Man   kunde   ikke 

blive  træt  af  at  betragte  dette  underlig  sammensatte  Optog  og 
den  glimrende  Natur,  hvor  Kirsebærtræernes  lyserøde  Blomster 
toge  sig  saa  ypperligt  ud  imod  den  mørke  Baggrund  af  Graner 
og  palmelignende  Chycaer,  som  her  kunne  naa  en  betydelig 
Størrelse  og  sikkert  maa  regnes  for  Japans  mest  karakteristiske 
Træ.  Snart  kom  man  over  en  lille  Bro;  der  førte  over  en 
Kanal  med  stillestaande  Vand,  hvori  Træerne  spejlede  sig,  og 
snart  passerede  man  en  af  de  ejendommelige  Stenlanterner  og 
andre  Arrangementer,  som  kun  en  japanesisk  Have  kan  præstere. 
Endelig  naaede  vi  op  paa  en  Slags  Terrasse,  hvor  der  var  op- 
stillet smaa  Borde  og  Bænke;  under  Taget  af  en  stor  Pavillon, 
som  var  aaben  imod  Terrassen,  var  der  dækket  en  lang  Buffet, 
bugnende  med  alle  Slags  Herligheder,  som  vilde  have  tilfreds- 
stillet den  mest  kræsne  Evropæer. 

Damer  og  Herrer,  som  vare  højt  paa  Straa,  toge  nu  Plads 
indenfor,  og  en  Sværm  af  japanesiske  Lakajer  udførte  Betje- 
ningen her  og  ved  Buffeten.  Vi  Andre,  hvis  Antal  af  Galloner 
paa  Ærmerne  var  ringe,  og  som  ogsaa  vare  i  Besiddelse  af 
yngre  Ben,  indtoge  en  staaende  Stilling  paa  den  ene  Side  af 
det  lange  Bord,  medens  de  kejserlige  Tjenere  paa  den  anden 
Side  med  den  for  Japaneserne  ejendommelige  Høflighed  havde 
et  Øje  paa  hver  Finger  for  at  tilfredsstille  de  kejserlige  Gjæsters 
Fornødenheder. 

Klokken  var  allerede  bleven  saa  mange,  at  Sulten  begyndte 
at  gjøre  sine  Fordringer  gjældende,  og  denne,  om  jeg  saa  maa 
sige,  uappetitlige  Huggen  ind  paa  et  dækket  Bord  tog  sin  Be- 
gyndelse, hvilket  tilkjendegaves  ved  Klirren  af  Tallerkener  og 
Glas  samt  Raslen  af  de  forskjellige  Spiseredskaber  af  Sølv.  Et 
Par  Stykker  af  os  havde  slaaet  os  sammen  og  skulde  lige  til 
at  efterligne  de  Andres  glorværdige  Exempel  for  at  stille  Hun- 


Med  Anstand.  2/} 

geren;  men  saa  foregik  der .  Noget  saa  Interessant  i  den  ene 
Ende  af  Pavillonen,  at  vi  holdt  inde  med  Chargeringen  og 
gjorde  halvt  venstre  om  for  iagttage  det,  som  skete  i  dette 
Hjørne. 

Et  langt  og  temmelig  bredt,  firkantet  Bord  var  opstillet 
her.  Ved  den  ene  Ende  var  der  anbragt  en  Stol,  paa  hvilken 
Mikadessen  tog  Plads,  saaledes  at  hun  havde  fri  Udsigt  ned 
over  den  lange  Buffet,  fire  eller  fem  Prinsesser,  som  vel  gjorde 
en  Slags  Hofdametjeneste,  toge  Plads  bag  ved  hende,  og  med 
de  alvorligste  Miner  af  Verden  bleve  de  staaende  der  under 
hele  Maaltidet,  idet  de  aabenbart  følte  sig  meget  smigrede  ved 
at  være  i  Majestætens  Nærhed,  medens  hun  spiste.  Maaltidet 
fristede  dem  vist  heller  ikke  synderligt;  de  havde  rimeligvis 
haft  mere  Fornøjelse  af  at  staa  Ansigt  til  Ansigt  med  en  Skaal 
Ris  og  nogle  smaa  Kopper  og  Assietter,  indeholdende  deres 
eget  Kjøkkens  Frembringelser.  Dertil  kom  jo  ogsaa  Udsigten 
til  at  skulle  betjene  sig  af  Kniv  og  Gaffel  istedetfor  de  smaa 
Pinde,  som  de  fra  Barnsben  af  vare  vante  til  at  benytte. 

Meget  var  det  ikke,  Majestæten  nød,  og  hun  sad  egentlig 
kun  til  Stads  ved  Bordet;  men  det  gjorde  hun  ogsaa  godt,  og 
her  som  altid  var  der  udbredt  noget  saa  Indtagende  og  paa 
samme  Tid  Værdigt  over  hende,  at  man  vanskeligt  kunde  faae 
Øjnene  fra  den  Plads,  som  hun  indtog.  Hun  nippede  til  sit 
Glas,  spiste  af  og  til  ganske  lidt  og  beærede  samtidigt  engang 
imellem  en  af  de  Tilstedeværende  med  at  henvende  et  Par 
Ord  til  ham. 

Ved  hver  af  de  to  lange  Sider  af  Bordet  var  der  placeret  fire 
å  fem  Personer  af  Rang;  disse  fulgte  deres  høje  Herskerindes 
Exempel  og  aabnede  kun  sjeldent  Munden  for  at  meddele 
hinanden   noget.     Man   kunde  tydelig  se,  at  ogsaa  disse  sade 

Konow:    I  Asiens  Farvande.  1 8 


274 


Vore  Bordkammerater. 


der  til  Parade,  de  Fleste  vare  jo  ogsaa  ældre  Folk,  og  i  en  høj 
Alder  er  det  jo  ikke  saa  let  paa  engang  at  skifte  Levemaade; 
dertil  kom,  at  de  formodentlig  følte  sig  generte  ved  at  sidde 
som  paa  en  Scene  og  være  til  Skue  for  alle  disse  kritiserende 
Udlændinge. 

Uden  at  vide  af  det  havde  vi  to  Lieutenanter  faaet  Plads 
nærmest  ved  den  opgaaende  Sol,  og  paa  den  ene  Side  havde 
vi  de  koreanske  Herrer,  paa  den  anden  nogle  Medlemmer  af 
det  kinesiske  Gesandtskab.  Hvor  fornøjelige  ellers  disse  Folk 
i  deres  ejendommelige  Dragter  vare  at  se  paa  ved  en  hvilken- 
somhelst  anden  Lejlighed  end  netop  her  ved  Bordet,  maa  jeg 
dog  tilstaa,  at  de  her  generede  os  Begge  meget.  I  Begyndelsen 
forholdt  de  sig  rolige  og  betragtede  det  lange  Bord  med  for- 
bavsede Øjne,  og  Guderne  maa  vide,  om  de  ikke  i  deres  stille 
Sind  saae  ned  paa  disse  Japanesere,  som  havde  forladt  deres 
gamle  Skikke  og  Traditioner,  og  som  nu  holdt  Fest  i  evropæisk 
Stil.  Sultne  saae  de  ud  til  at  være,  og  de  havde  vist  egentlig 
nok  Lyst  til  at  smage  paa  Varerne;  men  endnu  beherskede  de 
dog  denne  Tilbøjelighed  og  betragtede  med  et  skulende  og 
mistroisk  Blik  en  Bunke  Sølvgafler,  der  laa  lige  tæt  ved  dem. 
Dette  Sidste  trøstede  os  noget;  det  var  jo  dog  alt  Andet  end 
appetitligt,  hvis  de  vilde  angribe  Maden  med  Fingrene;  thi 
deres  uhyggeligt  lange  Negle  mindede  i  den  Grad  om  Kløer,  at 
man  havde  en  Fornemmelse  af  at  være  sammen  med  Væsener 
af  en  lavere  Race  end  Menneskene. 

Lige  saa  sløve  og  enfoldige  Koreanernes  Repræsentanter 
med  deres  høje  Hatte  saae  ud,  lige  saa  intilligente  syntes  Ki- 
neserne at  være  med  deres  Mandarinhatte,  hvor  deres  Rang 
var  angivet  ved  en  Knap,  som  dannede  Toppen  paa  dette  Taarn 
af   en    menneskelig    Hovedbedækning.     Navnlig    den    kinesiske 

Gesandt  med  sin  lyserøde  Koralknap,  som  angav,  at  han  var 
Mandarin  af  første  Klasse,  saae  forstandig  ud,  og  gjennem  sine 
store  Hornbriller,  som  gave  ham  Udseende  af  en  Ugle,  betragtede 
han  det  Hele  med  en  fornem  Tilbageholdenhed,  idet  han  lod 
til  at  foragte  den  franske  Koks  Kunstprodukter.  Paa  een  Gang 
tog  en  af  Koreanerne  Mod  til  sig,  lænede  sig  forover  og  vilde 
lige  til  at  angribe  en  nydelig  opstillet,  stegt  Fasan  med  Fingrene; 
men  vort  Blik  maa  have  udtrykt  en  saadan  Grad  af  Ringeagt, 
at  det  har  slaaet  Manden;  thi  han  trak  sig  forlegent  tilbage, 
og  hele  Sværmen  af  de  himmelske  Sønner  fortrak  til  den  anden 
Ende  af  den  lange  Buffet. 

Rækkerne  tyndedes  ud,  og  efterhaanden  trak  Gjæsterne  ud 
i  Haven  baade  for  at  trække  frisk  Luft,  beundre  Naturen  og 
lytte  til  Musikken  fra  de  forskjellige  Musikkorpser,  som  nu  for- 
lystede Forsamlingen  med  fransk  Operettemusik  og  andre  kvikke 
Melodier. 

Det  lakkede  mod  Enden  af  Festen,  Selskabet  samlede  sig 
i  smaa  Grupper  udenfor  Pavillonen;  man  ventede  kun  paa,  at 
Kejserinden  skulde  give  Tegn  til  Opbrud. 

Endelig  traadte  hun  frem,  Musiken  istemte  Nationalhymnen, 
og  med  Majestæten  i  Spidsen  bugtede  atter  det  lange  Tog  sig 
igjennem  Havens  snirklede  Gange  til  Udgangsporten,  hvor  hun 
tog  Afsked  med  sine  Gjæster  og  forsvandt  paa  den  anden  Side 
af  Porten  med  sin  Suite ;  snart  efter  rullede  de  kejserlige  Ekvi- 
pager bort,  og  Festen  var  til  Ende. 

Alle  vilde  nu  hurtigst  muligt  afsted,  hvorfor  der  var  en 
Trængsel  og  Raaben  af  de  forskjellige  Løbere  forat  faae  fat 
paa  deres  Passagerer,  og  naar  en  eller  anden  japanesisk  Officer 
svang  sig  op  paa  sin  vælige  Ganger,  blev  der  en  Puffen  og 
Trængen   paa  forat  komme  tilside,    da   Hestene  havde  en  vis 

Forkjærlighed  for  at  slaa  bag  ud.  Af  og  til  hørte  man  et  lille 
Hvin  fra  en  af  Damerne,  naar  de  kom  i  Nærheden  af  Hestene, 
og  disse  kvindelige  Nødskrig  bragte  god  Afvexling  i  Løbernes 
monotone  Opraab  i  den  lidt  snøvlende  Toneart,  som  er  den 
japanesiske  Race  ejendommelig. 

Endelig  kom  vi  afsted,  den  lange  Række  af  smaa  Vogne 
susede  ned  igjennem  Tokios  Gader  til  Jernbanestationen,  og 
overalt  kom  Befolkningen  ud  af  Husene  for  at  se  de  kejserlige 
Gjæster  kjøre  forbi. 

Aarligt  gives  der  to  saadanne  Havefester  her  i  Tokio,  og 
medens  kun  den  kvindelige  Majestæt  viser  sig  ved  Kirsebær- 
træernes Blomstring,  faaer  man  ved  Efteraarsfesten,  der  gives, 
naar  Chrysantemumblomsterne  staa  i  deres  fuldeste  Flor,  baade 
Kejseren  og  Kejserinden  at  se. 

Denne  sidste,  om  jeg  saa  maa  sige,  mere  nationale  Fest 
ligner  aldeles  den  foregaaende;  men  den  holdes  i  en  langt  større 
Park:  den  store  Slotshave  Akasaka,  hvor  Mikadoen  har  sit 
midlertidige  Palads. 

Ikke  alene  Mikadoen  med  Gemalinde  holde  Fest  i  Anled- 
ning af  Chrysantemumblomsternes  Udfoldelse,  hele  Nationen 
tager  Del  i  Beundringen  for  denne  Blomst,  der  staaer  i  sin 
Farvepragt  i  Begyndelsen  og  Midten  af  November,  og  i 
Tokio  findes  to  store  Udstillinger  af  disse  Planter,  hvortil  man 
faaer  Adgang  for  en  billig  Penge.  Det  er  ligefrem  kolossale 
Opstillinger  i  Form  af  Dyr  og  Mennesker,  ja  hele  Scener  af 
Sagnhistorien  og  det  daglige  Liv.  I  det  Kvarter  af  Byen,  hvori 
Udstillingerne  holdes,  er  der  stadigt  propfuldt  af  Mennesker, 
og  Dag  og  Nat  færdes  her  en  glad  og  fornøjet  Mængde,  der 
under  det  velkomne  Paaskud  at  beundre  Naturens  og  Kunstens 

forenede  Frembringelser  spiser  Frokost,  Middags-  eller  Aftensmad 
i  de  nærliggende  Thehuse. 

Lidt  rigeligere  havde  det  været  med  Invitationerne  til  dette 
Selskab  hos  Mikadoen,  Alle  i  Messen  fik  deres  Indbydelseskort, 
og  hindrede  Tjenesten  En  i  at  gaa,  kunde  man  dog  i  alt  Fald 

tage  denne  kejserlige  Naadesbevisning  hjem  med  til  Evropa. 

Selve  Festen  skal  jeg  ikke  trætte  Læseren  med,  da  den 
aldeles  lignede  den  foregaaende;  men  Mikadoens  Ankomst  maa 
jeg  omtale  med  et  Par  Ord;  thi  den  var  ret  ejendommelig. 

Efter  Aftale  skulde  vi  ikke  møde  Alle  paa  een  Gang;  men 
der  var  fastsat  et  Klokkeslet,  til  hvilket  vi  skulle  samles  ved 
Slottet  for  derefter  senere  at  stille  os  op  i  en  samlet  Korpora- 

tion  ligesom  sidst.  Vi  to  yngste  Lieutenanter  vare  mødte  i  god 
Tid,  og  hvordan  det  nu  gik  eller  ikke,  kom  vi  til  en  forkert 
Indgang;  men  undertiden  kan  man  jo  have  Fordel  af  at  gaa 
galt  i  Byen. 

Da  vi  vare  komne  saa  tidligt,  toge  vi  ingen  Notits  af,  at 
vi  pludselig  befandt  os  paa  en  stor  Ridebane,  der  strakte  sig 
udenom  den  temmelig  høje  Mur,  som  omgav  Haven.  Det  var 
netop  et  Held  saaledes  at  kunne  spadsere  rundt  i  Ro  og  Mag 
og  betragte  Blomsterudstillingen,  inden  Parken  var  overfyldt  af 
Mennesker.  Kun  nogle  faa  Skridt  fra  Porten  bleve  vi  revne 
ud  af  vore  stille  Betragtninger  ved  nogle  høje,  advarende  Raab, 
samtidigt  hørte  vi  Hovslaget  af  en  galoperende  Hest,  og  vi 
havde  netop  faaet  Tid  til  at  trykke  os  ind  mod  Muren,  da  to 
Mænd,  holdende  en  fuxrød  Hest  ved  Bidslet,  kom  susende  forbi 
i  strakt  Karriere,  uden  at  der  sad  nogen  Rytter  i  Sadlen.  Lidt 
efter  kom  de  tilbage  i  samme  stærke  Tempo.  Mange  Gange 
havde  jeg  seet,  at  man  rørte  Heste,  men  aldrig  paa  denne 
Maade,  og  baade  Løberne  og  Hesten,  der  stod  i  Skum,  pustede 
og  stønnede,  saa  at  man  skulde  tro,  at  de  i  længere  Tid  havde 
øvet  denne  Sport.  Efter  godt  ti  Minuters  Forløb  havde  alle 
Parter  faaet  nok  af  det  og  begave  sig  bort  med  den  stakkels 
Hest,  som  trak  paa  Lemmerne  ovenpaa  denne  Anstrængelse. 
Nogen  videre  Vægt  paa  denne  lille  Begivenhed  lagde  vi  selv- 
følgelig ikke,  og  mindst  anede  det  os,  at  den  stod  i  Forbindelse 
med  den  Fest,  som  vi  om  lidt  skulde  overvære. 

Det  var  et  talrigt  Selskab,  som  havde  samlet  sig  ved  Ind- 
gangen for  at  modtage  Majestæterne,  og  vi  kunde  se,  at  man 
havde  udstrakt  Indbydelserne  til  de  laveste  Klasser  i  Rangen; 
thi    der   mødte  Folk   med   kun  een  Snor  paa  Armen.     Sidste 


Mikadoen.  279 

Gang  havde  vi  jo  seet  Mika  dessen,  hvorfor  det  naturligvis  denne 
Gang  særlig  gjaldt  om  at  faae  et  Glimt  af  Mikadoen. 

Han  aabnede  selv  Toget  tilhest,  og  et  uvilkaarligt  Smil 
gled  hen  over  min  Sidemands  Læber;  thi  ligesom  jeg  havde 
ogsaa  han  gjenkjendt  Majestætens  Ganger  og  de  to  Løbere,  som 
gik  paa  hver  Side  og  holdt  i  Bidslet,  og  dog  syntes  hans  kejserlige 
Majestæt  ikke  at  befinde  sig  vel  i  Sadlen.  Det  var  formodentlig 
Etiketten,  der  fordrede,  at  han  skulde  vise  sig  tilhest,  og  det 
er  jo  sikkert  nok,  at,  hvis  Hesten  havde  været  balstyrig,  vilde 
det  have  været  mindre  heldigt  her  paa  denne  smalle  Gang, 
hvis  Sider  vare  tæt  pakkede  med  Mennesker,  og  det  var  egentlig 
ganske  fornuftigt  at  lade  Dyret  løbe  sig  træt  iforvejen  —  saa 
led  Værdigheden  jo  intet  Skaar! 

Mikadoen  bar  en  Uniform  af  evropæisk  Snit,  der  lignede 
vore  Artilleriofficerers  ikke  saa  lidt,  og  paa  Brystet  skinnede 
den  opgaaende  Sols  Stjerne  ved  Siden  af  andre  japanesiske 
Udmærkelsestegn.  Ret  høj  af  en  Japaneser  at  være  og  med  et 
for  denne  Race  temmelig  stort  Overskjæg  saae  han  ved  første 
Øjekast  ganske  godt  ud ;  men  der  var  noget  Sløvt  eller  Aands- 
fraværende  i  hans  Ansigtstræk,  og  dette  i  Forbindelse  med  den 
underlig  usikre  Maade,  paa  hvilken  han  sad  paa  sin  Hest, 
gjorde  i  alle  Tilfælde  paa  mig  det  Indtryk,  at  denne  Østens 
Kejser  ikke  kom  her  med  sin  gode  Villie,  men  snarere,  fordi 
hans  høje  Stilling  krævede  det,  og  han  lod  da  heller  ikke  til 
at  tage  Notits  af  Nogetsomhelst.  Af  og  til  hilste  han  paa  En 
eller  Anden,  som  gjorde  sin  Reverents  for  ham;  men  man 
kunde  tydelig  se,  at  de  Alle  vare  ham  komplet  ligegyldige. 

Atter  her  maatte  jeg  give  det  svage  Kjøn  Fortrinet;  thi 
hans  bedre  Halvdel  havde  imponeret  mig  og  gjorde  det  ogsaa 
denne  Gang. 

Majestætens  Følge  bestod  af  en  underlig  Samling  af  Folk 
tilhest  og  tilfods,  uniformerede  og  civilklædte  Personer  imellem 
hverandre.  Langsomt  bevægede  det  sig  opad  Gangen,  og,  da  det 
var  passeret,  kom  den  lille  Kejserinde  tilsyne  med  sin  Suite  af 
Damer  og  Herrer.  Kvindens  underordnede  Stilling  i  dette  Land 
faldt  rigtigt  i  Øjnene  ved  denne  Lejlighed;  thi,  medens  Alles 
Blikke  havde  været  henvendte  paa  hende  ved  Kirsebærtræernes 
Fest,  var  det  nu,  da  hendes  Ægtefælle  var  tilstede,  som  om  al 
Beundring  tilfaldt  ham,  og  efter  min  Mening  burde  det  have 
været  omvendt.  Selv  havde  hun  vist  ogsaa  en  Fornemmelse 
af,  at  hun  denne  Gang  spillede  en  mere  underordnet  Rolle; 
thi  vel  lod  hun  nogle  faa  Udvalgte  forestille  for  sig,  men  der 
var  noget  Uroligt  over  hende,  som  om  hun  var  bange  for  at 
tiltrække  sig  for  megen  Opmærksomhed;  hendes  Optræden  var 
dog  præget  af  Værdighed ,  og  beskedent  fulgte  hun  efter  sin 
Gemal  med  sit  Følge. 

Da  vi  naaede  henimod  det  Sted,  hvor  Maaltidet  skulde 
indtages,  stødte  vi  paa  store  Opstillinger  af  Chrysantemums- 
planter  i  Urtepotter,  og  mere  pragtfulde  Exemplarer  baade  med 
Hensyn  til  Størrelse  og  Farvepragt  har  jeg  aldrig  seet. 

Ellers  var  Arrangementet  ligesom  sidst,  Frokosten  blev 
serveret,  og  efter  at  Festen  ver  endt,  bevægede  det  lange  Tog 
sig  tilbage  igjen  forat  følge  Majestæterne  til  Porten;  men  paa 
Grund  af  det  store  Antal  Gjæster  var  det  om  muligt  endnu 
vanskeligere  end  forrige  Gang  at  komme  afsted.  — 

Naar  jeg  til  Overskrift  for  dette  Kapitel  ogsaa  har  sat 
»Blandet  Bryllup«,  trænger  dette  til  en  Forklaring;  thi  det 
kunde  jo  forstaaes  paa  mange  Maader.  Men  jeg  troer  at  kunne 
forsvare  at  bruge  dette  Udtryk,  da  det  gjælder  en  Forbindelse 
mellem  en  fransk  Kvinde  og  en  Japaneser,  og  naar  jeg  dertil 

føjer,  at  Bryllupsgjæsterne  vare  af  højst  forskjelligt  Udseende, 
Stand  og  Nationalitet,  vil  Læseren  vist  give  mig  Ret  til  at  kalde 
det  en  blandet  Fornøjelse. 

Forbindelser  imellem  evropæiske  eller  amerikanske  Mænd 
og  japanesiske  Mousmeer  høre  til  Dagens  Orden  herude;  men 
som  oftest  vare  de  kun  kort,  og  det  har  sin  Grund  i  den  japa- 
nesiske Opfattelse  af  Ægteskabet,  der  kan  indgaaes  paa  en 
bestemt  Tid  og  egentlig  maa  betragtes  som  en  Slags  Handel 
imellem  Pigens  Forældre  og  Brudgommen.  Bruden  gaaer  uden 
videre  ind  paa  et  saadant  Arrangement;  thi,  hvis  Parterne  blive 
kjede  af  hinanden,  vender  hun  ganske  simpelt  tilbage  til  sit 
Hjem  og  indtager  sin  Plads  i  Huset  som  tidligere.  Fødes  der 
Børn  i  Ægteskabet,  hænder  det  ofte,  at  Manden  faaer  sin 
Hustru  til  at  antage  den  kristne  Tro,  og  de  indgaa  da  et  legi- 
timt Ægteskab  efter  Kirkens  Forskrifter  —  for  Børnenes  Skyld. 
Som  Regel  maa  vel  disse  Forbindelser  kaldes  ulykkelige;  thi 
Manden  bliver  udelukket  fra  sin  egen  Races  Omgang,  idet  de 
evropæiske  Damer  ikke  ville  omgaaes  med  de  gule,  selv  om 
disse  have  skiftet  Tro. 

Men  det  er  en  endnu  vanskeligere  Sag,  naar  en  hvid  Kvinde 
indgaaer  en  Forbindelse  med  en  gul  Mand;  thi  for  det  Første 
er  Kvindens  Stilling  en  ganske  anden  herude,  idet  hun  betragtes 
som  et  lavere  Væsen  end  Manden,  og  for  det  Andet  er  han 
snarere  nødt  til  at  indtage  samme  Stilling  i  Samfundet  som 
Manden  end  omvendt.  I  de  sidste  Aar  er  der  dog  forefaldet 
flere  af  den   Slags  Forbindelser  især  med  amerikanske  Damer. 

Den  japanesiske  Brudgom,  en  Søofficer,  havde  været  i  fransk 
Tjeneste  og  boet  tilleje  i  Toulon  ligesom  vi  Andre;  men  han 
var  nu  stødt  paa  en  Værtinde,  der  havde  en  Datter,  og  hendes 
lysegule  Haar  og   blaa  Øjne  havde  haft  en  saadan  Indflydelse 

paa  den  gule  Mand,  at  han  friede  og  fik  Ja.  For  at  vaage  over 
sin  Datters  Lykke  tog  Moderen  med  til  Japan,  hvor  Vielsen 
skulde  foregaa  i  Tokio;  men  det  varede  rigtignok  nogle  Maaneder, 
inden  man  kom  saa  vidt;  thi  Brudgommen  skulde  først  døbes, 
og  denne  højtidelige  Handling  blev  foretaget  Dagen  før  Bryllupet 
i  den  katholske  Kirke.  Alle  Admiralskibets  Officerer  bleve  ind- 
budte til  at  overvære  Vielsen  og  deltage  i  den  store  Middag  i 
den  evropæiske  Klub,  og  vel  vare  Invitationerne  udstedte  paa 
Japanesisk;  men  der  var  dog  et  vist  fransk  Sving  over  dem, 
idet  de  respektive  Forældre  samtidigt  udsendte  Indbydelsen. 

Bruden  havde  Ingen  af  os  seet,  og  Alle  som  Een  havde  vi 
ventet,  at  vi  skulde  stifte  Bekjendtskab  med  en  midaldrende 
Dame,  som  paa  Grund  af  Mangel  paa  Medgift  havde  taget  til- 
takke med  en  Japaneser;  thi,  hvormeget  man  end  holder  af 
den  franske  Nation,  maa  man  dog  indrømme,  at  den  har  den 
Fejl,  at  Pengespørgsmaalet  spiller  en  altfor  dominerende  Rolle 
ved  Indgaaelsen  af  et  Ægteskab.  Vi  bleve  derfor  ikke  lidet 
forbavsede,  da  vi  efter  Vielsen  saae  Brudeparret  komme  smilende 
ud  forat  modtage  de  Tilstedeværendes  Lykønskninger,  og  da 
Bruden  viste  sig  at  være  en  smuk  ung  Pige  paa  atten  Aar. 
Glad  og  fornøjet  saae  hun  ud,  hvorfor  vi  jo  egentlig  ingen  Grund 
havde  til  at  beklage  hende;  men  man  havde  dog  en  Følelse  af, 
at  hun  ikke  vidste,  hvad  hun  indlod  sig  paa.  Den  franske 
Legation  var  mødt  in  pleno  med  Damer,  og  foruden  os  var 
der  endnu  nogle  faa  Evropæere  i  Kirken;  men  Hovedmassen 
af  de  Tilstedeværende  var  dog  af  japanesisk  Herkomst,  og  en 
Samling  af  mere  forskjelligt  udseende  Individer  kan  vanskelig 
tænkes;  der  var  Admiraler  og  højtstaaende  Embedsmænd  af 
Marinen  med  Guldgalloner  helt  op  til  Albuen  og  en  Uniform, 
der  meget  lignede  de  engelske  Søofficerers,  gamle  Japanesere, 

rimeligvis  af  Brudgommens  Familie,  i  Nationaldragt  og  med 
Sandaler  paa  Fødderne,  et  Par  enkelte  japanesiske  Damer  i 
evropæisk  Dragt  og  —  heldigvis  —  ogsaa  nogle  unge  Piger  i 
Nationaldragt;  men  desværre  saae  vi  ved  Middagen  kun  nogle 
Faa  af  alle  disse  brave  Folk,  som  havde  holdt  fast  ved  deres 
klædelige  Dragt  og  ikke  givet  efter  for  fremmed  Indflydelse.  I 
Kirken  var  der  henlagt  en  stor  Protokol,  i  hvilken  de  Tilstede- 
værende skulde  skrive  deres  Navne  som  en  Slags  Vidne;  men 
jeg  vil  være  saa  ærlig  at  tilstaa,  at  jeg  ikke  kunde  bekvemme 
mig  til  at  sætte  mit  Navn  under  denne  Kontrakt,  hvis  Ind- 
gaaelse  jeg  overværede  med  noget  blandede  Følelser,  og  forresten 
var  der  vel  heller  Ingen,  der  savnede  det. 

Brudeparret  kjørte  bort  i  Vogn  med  Heste  for  og  vi  Andre 
i  vore  mere  beskedne  Yinrikshaer,  men  til  Gjengæld  trukne 
af  Mennesker,  og  nogle  Timer  efter  mødtes  en  Del  af  Selskabet 
til  Festmiddagen  i  Klubben. 

Her  manglede  Intet;  det  Hele  var  i  stor  Stil.  I  Festsalen 
var  der  dækket  et  langt  Bord,  og  den  franske  Kok  havde  gjort 
sit  Bedste  forat  stille  Gjæsterne  tilfreds;  Gardens  Musikkorps 
spillede  Brudemarschen,  da  vi  gik  tilbords,  og  under  hele  Maal- 
tidet  glædede  det  os  med  at  spille  Stykker  af  Evropas  første 
Mestre.  Brudgommen  holdt  en  meget  passende  Tale  til  sin 
Svigermoder,  og  det  Eneste,  der  manglede,  var  Damer;  thi  de 
Fleste  af  os  maatte  nøjes  med  Herrer  til  Borddamer.  Jeg 
havde  nu  faaet  en  japanesisk  Diplomat,  der  ovenikjøbet  havde 
været  i  Kjøbenhavn,  tilbords  —  saa  mere  hensynsfuld  kunde 
man  jo  ikke  være  —  og  han  underholdt  mig  meget  livligt  om 
Thorvaldsens  Museum,  som  jeg  med  Skam  at  bekjende  maa 
tilstaa,  at  han  lod  til  at  være  bedre  hjemme  i  end  jeg.  En 
oprømt  Stemning    herskede   under  hele  Middagen,    og  D'Hrr. 

Slutningsbal. 


Japanesere  gjorde  Indtryk  af  at  være  uhyre  tilfjredse  med  denne 
Forbindelse. 

Kort  efter  Middagen  tog  Brudeparret  bort,  og  de  fleste 
Gjæster  forsvandt  efterhaanden,  medens  vi  afholdt  et  lille 
Slutningsbal  i  en  af  de  store  Sale;  men  til  de  mange  Dansere 
var  der  kun  to  Damer,  en  evropæisk  og  en  japanesisk,  og  denne 
sidste,  der  havde  været  nogle  Aar  i  Evropa,  forbavsede  os  Alle 
ved  sin  Færdighed  i  vore  Danse. 

Sent  paa  Natten  skiltes  vi  ad,  og  det  var  sidste  Gang;  vi 
vare  i  Tokio. 


^-N^X 


XIII. 

KIOTO. 


Fra  alle  fire  Verdenshjørner  er  jeg  kommen  til  Kioto,  og  jeg 
maa  altsaa  have  seet  Noget  til  Byen;  men  hvor  stor  en  Del 
af  den,  det  er,  er  alligevel  et  Spørgsmaal;  thi  Japans  hellige 
Stad  er  stor,  og  der  er  Meget  at  se. 

Naar  der  nu   er  saa  mange  Ting  indenfor  Byens  Mure  at 
bese,  vilde  det  jo  falde  ganske  naturligt  at  begynde  med  det; 
men   man   higer  jo  altid  efter  det,  som  er  længst 
borte,  og  saaledes  gik  det  da  til,  at  den   første 
Tur,  som  jeg  foretog  under  mit  Op- 
hold her,   var  til  de  saakaldte  »ra- 
pides«,   Floder,    som    paa 
Grund   af  deres  skraa  Leje 
løbe  med  stor  Fart. 

Om  Aftenen  vare  vi 
komne  til  Yami,  det  evro- 
pæiske  Hotel  i  Kioto,  og  da 
de  to  Dages  Orlov  maatte 
benyttes  paa  bedste  Maade, 
bestilte  vi  strax  to  Jinrik- 
shaer,   hver  med  to  Mand, 

til  Exkursionen  den  næste  Dag.  Ved  Daggry  skulde  vi  have 
været  afsted ;  men  det  blev  dog  ikke  til  noget  før  Klokken  Syv, 
da  vor  fede  Vært  havde  misforstaaet  os;  men  det  letter  jo 
altid  Hjertet  at  kunne  give  lidt  Ondt  af  sig  paa  Morgenstunden, 
og  det  gjorde  vi  da  ogsaa. 

Havde  han  nu  ikke  sørget  for,  at  Befordring  og  Føde 
vare  klare  til  rette  Tid,  maatte  vi  dog  være  glade  for,  at  der 
var  sørget  for  et  saa  prægtigt  Vejr  til  denne  Tur,  og  i  et 
straalende  Solskin  rullede  vi  i  den  stille  Morgenstund  ud  af 
Kiotos  øde  Gader. 

Noget  underligt  Gammeldags  eller  rettere  Gammeljapanesisk 
hviler  der  over  Kiotos  Befolkning;  det  er,  ligesom  om  disse 
Folk  endnu  ikke  have  kunnet  fatte,  hvilke  store  Forandringer, 
der  ere  foregaaede  i  deres  eget  Lands  Styrelse  og  Forhold. 
De  gjøre  altid  Indtryk  af,  at  de  endnu  leve  i  den  Tro,  at 
Mikadoen  er  en  mystisk  og  hellig  Person,  og  denne  Frygt  for 
de  Højtstaaende  i  Samfundet  giver  sig  Udslag  i  den  Ærbødighed, 
ja,  man  kan  næsten  sige  Ærefrygt,  hvormed  man  bliver  be- 
handlet. Dette  slog  mig  strax  den  første  Morgen  i  Kioto,  og 
selv  ved  mine  senere  gjentagne  Besøg  i  Byen  har  jeg  ikke 
kunnet  løsrive  mig  fra  denne  Opfattelse. 

I  Forstæderne  og  ude  paa  Vejene,  der  føre  over  den  store 
Slette,  hvor  den  hellige  Stad  ligger,  mødte  vi  den  ene  Skare 
Bønder  efter  den  anden.  De  skulde  ind  med  deres  Grøntsager 
og  andre  Produkter  til  Markedet;  men  Alle  standsede  og  bøjede 
sig,  naar  vi  fore  forbi,  alt  hvad  vore  Løbere  kunde  strække  ud. 

Her  er  smukt  herude  paa  Sletten,  der  begyndte  at  grønnes. 
Kirsebærtræerne  vare  vel  endnu  ikke  komne  i  Flor;  men  de 
store,  hvide  Knopper  mindede  dog  om,  at  nu  stundede  Foraaret 
til;    paa   Bjergene,    som    indesluttede   denne    store   Flade,    var 

Sneen  næsten  forsvundet,  og  kun  en  hvid  Plet  hist  og  her 
deroppe  erindrede  os  om  Vinteren.  Thi  der  kan  være  koldt 
her  i  Solens  Land,  og  dog  leve  Indbyggerne  saa  at  sige  kun  i 
Huse  af  Papir;  men  det  er  naturligvis  Vanen,  der  hærder  dem. 

Saa  forlode  vi  den  store  Landevej  og  drejede  ind  paa  smaa 
Stier  igjennem  Markerne,  og  jeg  havde  en  Mistanke  om,  at  vore 
»Heste  <  ikke  kjendte  Vejen  stort  bedre  end  vi;  thi  de  standsede 
ofte  forat  spørge  sig  for  hos  en  eller  anden  Forbigaaende,  men 
det  vare  vi  nu  saa  vante  til,  og  de  Folk  fandt  altid  Vej  alligevel. 
Der  spildtes  dog  ikke  Tid  paa  denne  Maade;  thi  de  forøgede 
blot  Farten  bagefter  ligesom  forat  vise  deres  gode  Villie,  og  selv 
nu,  da  vi  begyndte  at  stige,  gik  det  stadigt  i  Trav,  og  man 
kunde  se,  at  det  anstrængte  dem. 

Kioto  med  sine  mange  Templer  og  den  brogede  Slette 
forsvandt  ved  en  Krumning  af  Vejen,  som  var  hugget  ud  i 
Bjergets  Side  og  strakte  sig  op  igjennem  den  lange,  bugtede 
Kløft.  Ofte  var  Vejen  smal,  og  det  var  en  underlig  For- 
nemmelse at  kige  ned  i  Afgrunden  tæt  ved ;  snart  blev  Held- 
ningen  saa  brat,  at  Løberne  begyndte  at  gaa  i  Skridt,  og  ved 
de  mange  Ryk  i  Vognen  mærkede  man,  at  de  begyndte  at  blive 
trætte.  Vi  vilde  standse  et  Øjeblik  for  deres  Skyld,  men  de 
lode  os  forstaa,  at  nu  gik  det  snart  nedad,  og  meddelte  os 
med  Fagter  og  Ord,  at  om  lidt  skulde  vi  se  noget  Mærkeligt. 

Naturskjønheder  var  det  vel  ikke,  de  vilde  vise  os;  men 
hvad  kunde  det  da  være?  thi  efter  deres  Gebærder  at  dømme 
maatte  det  være  noget  Langstrakt,  da  de  strakte  Armene  ud,  som 
om  de  vilde  skille  dem  fra  Kroppen. 

Det  var  ikke  Andet  end  en  stor  Tunnel,  og  da  vi  trillede 
ind  i  den,  vendte  de  sig  stadigt  om  forat  læse  i  vore  Ansigter, 
om  vi  ikke  vare  imponerede. 

Et  smukt  Stykke  Ingeniørarbejde  maatte  det  siges  at  være; 
men  for  os  havde  det  jo  ikke  megen  Interesse,  og  dernæst 
betog  Tunnelen  os  Udsigten  til  den  dejlige,  skovbevoxede 
Kløft  med  sin  skummende  Elv  i  Bunden,  og  vi  vare  mere  til- 
fredse ved  at  slippe  ud  af  den  end  ved  at  komme  ind  i  den. 
Saa  gik  det  nedad  Bakke,  og  ligesom  Heste,  der  lugte  Stalden, 
styrtede  de  nu  afsted  i  fuldt  Firspring;  snart  vare  vi  atter  paa 
fladt  Land,  hvor  Vognhjulene  skumplede  over  Stenene  paa  de 
næsten  ufarbare  Stier,  og  noget  over  Ti  naaede  vi  »Hozingawa«, 
hvorfra  Sejlturen  skulde  begynde. 

Det  var  ingen  let  Sag  at  træffe  Aftale  med  Ferskvands- 
søfolkene; thi  de  fremmede  Turister  havde  ogsaa  her  fordærvet 
og  forvænt  disse  Mennesker,  saa  at  de  stillede  aldeles  ublu 
Fordringer.  Altsaa  var  der  intet  Andet  at  gjøre  end  at  im- 
ponere Fyrene  og  bruge  den  gamle  Methode  at  lade,  som  om 
vi  vilde  kjøre  hjem  igen  med  uforrettet  Sag;  men  Udsigten  til 
at  løbe  den  samme  Vej  tilbage  igjen  tiltalte  aabenbart  ikke 
vore  Løbere,  hvorfor  de  paa  vore  Vegne  begyndte  at  underhandle 
om  Betalingen,  og  de  havde  mere  Held  med  sig  end  vi;  thi 
efter  fem  Minuters  Forløb  gik  man  ind  paa  den  af  os  fastsatte 
Betaling.  Og  det  er  det  Pudsige  ved  Japaneseren,  der  saaledes 
søger  at  skrue  Prisen  op,  at,  lykkes  det  ikke,  sætter  han  ikke 
et  surt  Ansigt  op,  men  giver  sig  tvertimod  til  at  le,  og,  vil  man 
rejse  behageligt  og  blive  godt  betjent  i  Japan,  maa  man  aldrig 
strax  give  efter  for  deres  Fordringer. 

Løbere,  Vogne  og  Bagage  skulde  jo  stuves  i  Baaden,  og 
det  tog  nogen  Tid,  som  vi  benyttede  til  at  betragte  vort  nye 
Befordringsmiddel  og  de  henrivende  Omgivelser.  Baaden  saae 
ud  til  at  være  foruroligende  spinkelt  bygget,  især  naar  man  tog 
den    stærke   Strøm    og   det   vanskelige   Farvand   i   Betragtning. 


En  skrøbelig  Baad. 

Ganske  fladbundet  og  temmelig  bred,  men  spids  fortil,  som  den 
var,  stak  den  vel  kun  to  Tommer  dybt,  og  Plankerne  vare  saa 
tynde,  at  de  gave  efter,  naar  man  tog  i  Baadens  Sider;  men 
saadan  skulde  det  vel  være,  og  senere  viste  den  sig  ogsaa  glim- 
rende skikket  til  denne  Fart. 


Hotel  Yami. 


For  bedre  at  faae  et  Overblik  over  Landskabet  stege  vi 
op  paa  en  lille  Høj,  hvorfra  vi  havde  Udsigt  til  begge  Sider. 
Neden  under  os  brusede  og  fossede  Elven,  og  Skummet  stod 
højt  over  de  store  Klippeblokke,  som  laa  strøede  omkring  over 
hele  Flodsengen.  Hist  og  her  dannede  disse  store  Stene  Bassiner 
med  stillestaaende  Vand,  og  heri  spejlede  de  stejle  Bjerges 
skovbevoxede  Skrænter   sig,   fra    den    klare  Himmel    skinnede 

Solen  varmt  paa  Træerne,  og  ved  Elvens  mange  Krumninger 
fremkom  der  de  skjønneste  Farvefortoninger  af  Lys  og  Skygge  i 
de  næsten  lodrette  Skove.  Og  der  var  Færdsel  paa  den  larmende 
Strøm;  man  saae  ikke  alene  Baade,  Mage  til  den,  som  vi  snart 
skulde  benytte,  hvirvles  afsted  med  svimlende  Fart  imellem 
Klippeblokkene;  men  Tømmerflaader  af  ejendommelig  Form 
og  anseelig  Længde  manøvreredes  mellem  alle  disse  Skjær  af 
ganske  faa  Mennesker  med  en  Behændighed,  som  man  ikke 
noksom  kunde  beundre. 

Hver  Flaade  kunde  vel  være  circa  tredive  Alen  lang;  de 
afbarkede  Træstykker,  hvoraf  de  alle  vare  sammentømrede, 
fulgte  efter  hverandre  i  flere  Længder,  tæt  forenede  ved  Touge, 
og,  naar  vi  her  oppe  fra  saae  dem  fare  forbi  med  svimlende 
Fart,  mindede  de  om  lange,  gule  Orme,  der  bugtede  sig  efter 
Elvens  Krumninger.  Fortil  var  Flaaden  ganske  smal ,  kun  to 
eller  tre  Træstammer  laa  her  Side  om  Side,  surrede  sammen, 
og  det  forreste  Led  dannede  ligesom  et  Slags  Forror,  hvorved 
hele  Flaaden  styredes,  idet  en  Mand  ved  at  stikke  en  lang 
Stang  ind  i  den  forreste  Surring  kunde  dreje  Forstykket  efter 
Behag.  Han  passede  paa  som  en  Smed  for  ikke  at  komme  for 
nær  til  Bredderne  eller  til  de  mange  Skjær,  og,  skete  det  Uheld, 
som  vi  saae  paa  Nedfarten,  at  en  Flaade  kom  til  at  hænge 
paa  et  Skjær,  var  Situationen  meget  kritisk;  thi  i  et  Nu  blev 
Flaaden  kastet  tværs  paa  Strømmen,  og  det  var  da  flere  Timers 
Arbejde  at  faae  den  løs  igjen,  og  ikke  nok  dermed:  den  standsede 
ogsaa  al  Færdselen,  og  saa  kan  det  nok  være,  at  de  efterfølgende 
Flaaders  Mandskab  brugte  Munden  og  skjældte  ud !  Men  det 
morede  mig  dog  at  se,  at  selv  i  dette  Tilfælde  fik  disse  Folks 
godmodige  Natur  igjen  Overhaand,  og  kort  efter  saae  man  dem 


Tømmerflaader.  —  Paa  Rutschbane.  29 1 

atter  under  Latter  arbejde  af  alle  Livsens  Kræfter  for  at  kunne 
fortsætte  Rejsen. 

Bagtil  vare  Flaaderne  meget  bredere,  og  den  tunge  Hale 
var  det  næsten  umuligt  at  styre;  de  Folk,  som  vare  her,  bleve 
ogsaa  ordentlig  rystede,  hvergang  Fartøjet  stødte  paa  en  Pynt 
eller  et  Skjær;  men  altid  lo  de  af  det. 

Den  ene  Flaade  kom  nu  farende  efter  den  anden,  og,  da 
vor  Nøddeskal  vilde  være  ilde  faren  imellem  disse  Kolosser, 
maatte  vi  vente,  til  der  blev  rent  Farvand,  hvad  der  tog  et 
Kvarterstid,  som  dog  ikke  var  spildt;  thi  der  var  saa  meget 
Liv  paa  Floden,  at  man  ikke  kunde  faae  Øjnene  fra  den.  Ja, 
selv  vore  udmattede  Løbere,  som  nu  sammen  med  os  og  vore 
Vogne  vare  placerede  i  Baaden,  viste  sig  saa  ivrige  efter  at 
se  dette,  at  de  rent  glemte  at  strække  deres  trætte  Lemmer. 

Capitainen,  eller  rettere  Føreren  af  vort  Fartøj,  var  kravlet 
op  paa  en  lille  Høj  forat  kunne  vælge  det  rette  Øjeblik  til  at 
starte  med  Expeditonen.  Nu  kom  han  ned  igjen  i  fuldt  Fir- 
spring, fordelte  sine  tre  Mand:  to  til  Aarerne,  men  —  mærkeligt 
nok  —  begge  paa  samme  Side,  og  een  i  Stævnen,  bevæbnet 
med  en  Stage;  selv  styrede  han  agter  med  en  Aare. 

Et  Skub  ud  med  Stagen,  et  lille  Tag  med  Aarerne,  saa 
tog  Strømmen  fat  i  vort  skrøbelige  Befordringsmiddel,  og  med 
en  Følelse,  som  om  vi  kjørte  paa  Rutschbane,  sejlede  vi  ned 
ad  Elven,  idet  vi  i  Begyndelsen  bede  os  godt  fast  til  Toften 
ligesom  for  at  holde  igjen.  Vilde  vi  se  Noget,  maatte  vi  skynde 
os  at  bruge  Øjnene,  thi  de  smilende  Kyster  fore  forbi  med  en 
rivende  Fart.  Ofte  kom  vi  saa  nær  til  et  Skjær,  at  et  Sammen- 
stød syntes  uundgaaeligt;  men  ved  et  let  lille  Stød  sørgede 
Manden  i  Stævnen  altid  for  at  dreje  Baaden,  medens  han,  der 
sad  agter,  gjorde  et  Par  kraftige  Tag  med  Styreaaren,  og  efter 

nogle  Minuters  Forløb  vare  vi  allerede  saa  vante  til  denne 
underlige  Sejlads,  at  vi  fandt  disse  Manøvrer  uhyre  naturlige. 

Nogen  dejligere  Tur  end  denne  Fart  ned  ad  den  skum- 
mende Elv  kan  vanskeligt  tænkes.  Især,  naar  vi  saae  tilbage, 
gjorde  Farvandet  en  underlig  Virkning  paa  os;  thi  det  saae  ud, 
som  om  vi  stadigt  kjørte  ned  ad  Bakke,  idet  Vandets  Overflade 
var  helt  skraa,  og  dette  forekom  os  ligefrem  at  stride  imod 
Naturens  Love.  I  det  Fjerne  saae  vi  nu  atter  en  hel  Eskadre 
af  Tømmerflaader  komme  susende,  og  man  havde  en  For- 
nemmelse af,  at  de  ikke  kunde  standse  deres  vilde  Løb,  men 
snart  maatte  støde  paa  os;  saa  skjulte  en  Krumning  i  Kløften 
dem  for  vore  Øjne,  vi  vendte  os  om  og  saae  til  den  anden 
Side.  Farvandet  havde  en  lang  Tid  været  forholdsvis  rent; 
men  nu  begyndte  det  rigtignok  at  se  noget  broget  ud;  thi 
heroppe  fra  syntes  det,  som  om  de  mange  Skjær  spærrede 
os  Vejen. 

Megen  Plads  var  der  heller  ikke  imellem  de  store  Stene, 
og  vi  sade  i  spændt  Forventning  for  at  se,  hvorledes  det  nu 
skulde  gaa  for  sig;  thi  det  saae  ud,  som  om  Baaden  skulde 
gjøre  et  Hop  ned  ad  de  smaa  Vandfald,  som  dannedes  af  den 
naturlige  Stenbarrikade.  Det  maatte  den  da  ogsaa,  og  jeg  vil 
tilstaa,  at  det  var  en  underlig  Fornemmelse;  thi  Baaden  rystede 
i  alle  Sammenføjninger,  og  den  tynde,  flade  Bund  bøjede  sig  i 
den  Grad  under  Vandets  Tryk,  at  man  skulde  tro,  at  den  vilde 
blive  slaaet  ind.  Men  den  holdt;  ikke  een,  men  mange  Gange 
foretog  vort  ejendommelige  Befordringsmiddel  disse  Hop;  det 
var  næsten  ubegribeligt,  at  Folkene  kunde  faae  Styr  paa  det  i 
de  kraftige  Strømhvirvler. 

Enkelte  Steder  var  der  anbragt  smaa  Pæle,  som  vare  for- 
bundne ved  en  Slags  Kurvefletning,  og  vi  fik  først  senere  For- 

klaring  paa,  hvad  de  anvendtes  til.  Man  bruger  dem  til  at  hjælpe 
Baadene  op  ad  Elven  igjen;  det  er  nemlig  ingen  let  Sag,  og 
det  tager  da  ogsaa  mange  Timer;  thi  der  er  jo  ikke  Tale  om 
at  ro  imod  den  rivende  Strøm,  Er  der  et  Stykke  Strandbred 
nedenfor  Fjeldet,  gaaer  hele  Baadsmandskabet  paa  een  nær  ind 
paa  denne  og,  slæber  ved  Hjælp  af  lange  Touge  Baaden  op 
imod  Strømmen;  men  flere  Steder  gaa  Klipperne  lodret  ned  i 
Vandet,  saa  maa  Folkene  ud  paa  Skjærene  for  at  hale,  og 
derfor  er  der  disse  Pæle  med  Kurvefletning,  hvori  de  holde  sig. 

Hist  og  her  er  der  anbragt  en  Slags  Vejviserpæl  for  at 
vise  Løbet;  men  ellers  er  der  Intet  til  at  vejlede  Sejlerne  i 
dette  Farvand.  Man  maa  derfor  beundre  Folkenes  Hukommelse 
med  Hensyn  til  de  rette  Gjennemsejlingsløb.  Der  skeer  dog 
saa  godt  som  aldrig  en  Ulykke;  men  det  ligger  vel  i,  at  de  ikke 
bestille  Andet  hele  deres  Liv. 

Efter  at  vi  i  to  Timer  havde  rutschet  afsted  paa  denne 
Maade,  begyndte  Farten  at  sagtne,  Flodsengen  blev  næsten 
horizontal,  og  i  det  Fjerne  saae  vi  Kiotosletten. 

Klokken  var  vel  halv  Et,  da  Baaden  lagde  til  ved  den 
lille  Bro  ud  for  Thehuset  Sangeya-Sangi,  vort  Bestemmelsessted, 
hvor  vi  gik  iland  med  al  vor  Bagage.  Man  sagde,  at  der  var 
en  ypperlig  Fiskebestand  i  Elven,  og  det  havde  sin  Rigtighed; 
thi  bedre  Fisk  har  jeg  sjeldent  smagt  end  den,  som  Mousmeerne 
serverede  os  i  ristet  Tilstand. 

Atter  gik  det  hjemad  over  den  store  Kiotoslette.  og  Efter- 
middagen helligede  vi  til  at  bese  en  Cloisonnéfabrik,  hvor  man 
kunde  beundre  den  japanesiske  Arbejders  Omhu  og  Akkuratesse 
for,  hvad  han  havde  med  at  gjøre. 

Det  kan  nok  vække  Ens  Forundring  at  se,  at  Arbejder, 
som   koste  saa  megen  Tid  og  Øvelse,  i  Evropa  kunne  sælges 

for  en  saa  forholdsvis  billig  Pris;  men  det  ligger  i,  at  vi  ikke 
ere  saa  nøjeregnende  som  Japaneseren,  naar  vi  bedømme  Ar- 
bejdets Udførelse.  En  fejlfri  Gjenstand  koster  nemlig  tre  å  fire 
Gange  saa  meget  som  en,  der  har  en  Fejl,  hvilken  dog  næsten 
ikke  er  til  at  opdage  —  i  alle  Tilfælde  ikke  med  vore  evro- 
pæiske  Øjne. 

Tyve  Mænd  af  alle  Aldre  sade  paa  Rad  i  en  stor  Stue 
hver  med  sin  Kobbervase,  hvorpaa  der  med  et  Slags  Kridt  var 
tegnet  et  Mønster,  og  med  smaa  Tænger  fastloddede  de  mikro- 
skopisk smaa  Kobbertraade  paa  disse  Kridtstreger,  hvorved 
der  dannedes  ligesom  en  Labyrinth  af  Skillerum  paa  Vasens 
Overflade. 

Naar  nu  en  Vase  var  færdig  i  denne  Stue,  gik  den  ind  i 
den  næste,  hvor  andre  Arbejdere  toge  fat  paa  den  og  lagde 
Farver  i  alle  Fordybninger.  Endelig  kom  de  forskjellige  Bræn- 
dinger, hvoraf  den  skal  gjennemgaa  ti,  og,  kommer  den  lykkelig 
ud  af  hele  denne  Skærsild,  er  det  en  Gjenstand  af  Værdi;  men, 
findes  der  een  eller  flere  Fejl  paa  den,  exporteres  den  til  Ev- 
ropa  og  opnaaer  endda  en  anseelig  Pris  i  vore  saakaldte  japa- 
nesiske  Magasiner  eller  Theforretninger;  en  Japaneser  gider 
ikke  eje  den. 

Senere  besaae  vi  et  Silkespinderi,  hvor  man  paa  en  ejen- 
dommelig Maade  gjorde  de  forskjellige  Mønstre  eller  Figurer 
ophøjede,  saa  at  de  saae  ud  som  Fløjl,  idet  man  nemlig  over- 
klippede Traadene  og  kartede  dem  op. 

I  Forbindelse  med  Spinderiet  var  der  ogsaa  et  stort  Broderi- 
udsalg, og  her  syslede  Arbejdere  af  begge  Kjøn  med  Naal  og 
Traad;  men,  hvor  nydelige  deres  Arbejder  end  vare,  maatte 
man  dog  indrømme,  at  de  stode  tilbage  for  Kinesernes,  som  er 
første  Rangs  Kunst. 

En  hellig  Stad  maa  jo  have  mange  Gudehuse,  og  der  er 
da  ogsaa  et  Utal  af  Templer  i  Kioto,  men,  vilde  man  bese  og 
og  beskrive  dem  alle,  kunde  man  fylde  mange  Bøger  dermed. 
Ved  hvert  af  vore  Besøg  her  i  Byen  besøgte  vi  nogle  og  selv- 
følgelig de  berømteste,  hveraf  flere  indeholde  uvurderlige  Skatte, 
især  af  Broncesager;  men,  for  at  kunne  sige,  at  man  havde 
seet  Alt  i  Kioto,  maatte  man  mindst  opholde  sig  der  et  Aar 
eller  to. 

Hos  de  store  Antikvitetshandlere  findes  der  prægtige  Ting; 
men  ogsaa  her  har  Turiststrømmen  i  den  Grad  indvirket  paa 
Priserne,  at  man  maa  være  Millionær  for  at  kjøbe,  hvad  man 
har  Lyst  til. 

Et  Tempel  med  fire  hundrede  Gudebilleder  var  absolut 
Noget,  som  maatte  friste  en  videbegjærlig  Turist,  og,  tiltrods 
for  vor  Værts  uhyre  fornuftige  Forestillinger  om,  at  det  var 
mere  praktisk  at  begynde  Tempeltourneen  med  nogle  andre 
Gudehuse,  var  det  i  alle  Tilfælde  den  Morgen  umuligt  for  ham 
at  faae  os  til  at  følge  hans  Raad.  Da  det  jo  forresten  kunde 
være  ham  ligegyldigt,  hvor  vi  begyndte,  rystede  han  blot  paa 
Hovedet  og  lode  os  kjøre  afsted  i  vore  Jinrikshaer,  forspændte 
med  to  Mand.  Vi  opgave  dem  Navnet  »Senjusanjen«,  da  det 
naturligvis  ogsaa  kunde  være  dem  det  Samme,  hvor  vi  først 
toge  hen,  og,  idet  de  samtidigt  istemte  et  Raab,  strøge  de  afsted 
med  os  igjennem  de  tæt  befærdede  Gader. 

Det  var  et  langt  Løb,  og,  da  vi  endelig  naaede  Bestemmelses- 
stedet, var  det  med  en  Blanding  af  Forundring  og  Skuffelse, 
at  vi  betragtede  denne  store,  grimme  og  støvede  Bygning,  som 
nærmest  vilde  have  lignet  en  stor  Lade  eller  et  Hømagasin, 
hvis  den  ikke  havde  været  forsynet  med  et  pagodeagtigt  Tag. 
Man  kunde  da  være  kjørt  forbi,  uden  at  det  var  faldet  En  ind 

at  standse,  og  den  store,  trøskede  Træport,  som  førte  ind  til 
Helligdommen,  saae  alt  Andet  end  indbydende  ud.  Vi  vilde 
da  heller  ikke  rigtigt  tro,  at  vi  vare  komne  til  det  rette  Sted, 
og  det  mærkede  nok  vore  Løbere;  thi  de  bleve  ved  med  at 
gjentage  Stedets  Navn  ligesom  for  at  tvinge  os  til  at  staa  af 
Vognene ,  hvilket  vi  da  ogsaa  tilsidst  gjorde,  og  eskorterede  af 
To  af  dem  traadte  vi  ind  i  Helligdommen. 

Ogsaa  indeni  Bygningen  kunde  man  daarligt  faae  i  sit  Hoved, 
at  man  var  i  et  Tempel ;  man  skulde  snarere  tro,  at  man  befandt 
sig  i  et  stort  Pulterkammer. 

Ikke  en  Sjæl  var  der  at  se  i  den  lange  Hal,  og  der  er 
dog  ellers  Præster  nok  i  de  japanesiske  Gudehuse,  selv  om  der 
ikke  er  Besøgende. 

De  femhundreder  Guder  vare  opstillede  amfitheatralsk 
bagved  et  Gitter  og  —  saavidt  muligt  —  paa  fem  Geledder; 
men  selv  den  dygtigste  Infanteriofficer  havde  vist  ikke  kunnet 
faae  disse  Herrer  til  at  staa  i  Geled;  thi  de  Fleste  af  dem 
havde  flere  Arme,  som  pegede  i  de  mest  forskjellige  Retninger, 
og  dernæst  stode  de  store  og  smaa  imellem  hinanden.  Og  saa 
disse  Ansigter!  Man  kunde  næsten  blive  uhyggelig  tilmode  ved 
at  betragte  dem  —  saa  forvrængede  vare  de. 

I  det  hele  taget  er  denne  Samling  af  Billedstøtter  i  Træ 
og  Bronce  det  Mærkeligste  af  den  Art,  som  jeg  har  seet,  og 
man  spørger  uvilkaarligt  sig  selv,  hvor  det  er  muligt  for  en 
Billedhugger  at  udtænke  noget  Saadant.  Japaneserne  selv  synes 
vel  ikke  om  dem;  ellers  havde  de  neppe  stillet  dem  paa 
Pulterkammeret. 

Det  var  en  ren  Komedie  at  se  vore  Løberes  Fagter  og 
Gebærder,  naar  de  standsede  foran  en  eller  anden  Billedstøtte, 
som  enten  udmærkede  sig  ved  sine  mange  Arme,  sit  forvrængede 

Ansigt  eller  sin  ejendommelige  Stilling.  Saa  begyndte  de  at 
karrikere  ham,  idet  de  gjorde  Forsøg  paa  at  indtage  samme 
Stilling,  og  saa  kom  Latteren  rigtigt  igang.  Men  ikke  nok  med, 
at  de  selv  morede  sig  over  deres  egne  Guder;  vi  Andre  skulde 
ogsaa  nyde  godt  af  deres  forskjellige  Opdagelser.  Sikkert  er 
det,  at,  naar  de  saaledes  kom  hen  og  trak  os  i  Ærmet  for  at 
vise  os  Noget,  som  de  fandt  morsomt,  slog  det  aldrig  fejl,  at 
det  virkelig  var  det,  og  vi  maatte  indrømme,  at  de  vare  os  i 
høj  Grad  overlegne  med  Hensyn  til  Sans  for  det  Komiske. 

Ligesaa  ubemærkede,  som  vi  vare  komne,  forlode  vi  dette 
Regiment  af  Guder,  og  der  var  især  een  af  dem,  der  saae  arrigt 
paa  os,  ligesom  om  han  vilde  spørge,  hvorfor  vi  havde  forstyrret 
deres  Fred;  men  nu  kan  han  jo  staa  og  ærgre  sig  indtil 
videre. 

Den  japanesiske  Historie  er  saa  ejendommelig,  at  det  har 
varet  mange  Aar,  inden  Vestens  Folk  ere  komne  til  at  forstaa 
de  politiske  Forhold  i  den  opgaaende  Sols  Land.  For  vore 
Hjerner  var  det  ubegribeligt,  at  man  i  et  Land  kunde  have 
to  Kejsere  eller  rettere  regerende  Fyrster,  Mikadoen  og  Tal- 
counen,  og  man  søgte  at  forklare  det  saaledes,  at  den  Første 
var  det  gejstlige  Overhoved  og  den  Anden  det  verdslige.  Noget 
Rigtigt  var  der  i  denne  Forklaring,  og,  da  Landet  var  lukket 
for  Fremmede,  var  det  naturligt 
nok,  at  man  ikke  kunde  under- 
søge Sagen  nærmere;  thi  de  faa 
hollandske  Kjøbmænd,  som  i  en 
Slags  Fangetilstand  havde  Lov  til 
at  bo  i  Nagosaki,  kunde  ikke 
bringe  de  civiliserede  Magter  nær- 
mere til  Forstaaelse  af  dette  under- 

lige  Forhold  i  Statsstyreisen.  Nu  veed  man  god  Besked, 
takket  være  den  Omstændighed,  at  Landet  delvis  er  aabent 
for  Fremmede. 

Mikadoen  boede  i  Kioto  og  var  Landets  egentlige  Kejser; 
men  han  førte  en  mystisk  Tilværelse;  man  saae  ham  aldrig,  og 
dog  vare  hans  Bud  en  Lov  for  Alle  lige  fra  den  Højeste  til  den 
Laveste  Landets  forskjellige  Provinser  regeredes  næsten  uaf- 
hængigt af  Fyrster,  i  hvis  Familier  Værdigheden  var  arvelig. 

Indtil  Slutningen  af  det  sextende  Aarhundrede  var  der 
ingen  TaTcoun,  og  de  forskjellige  uafhængige  Prinser  skiftedes 
til  at  kommandere  i  Kioto,  Mikadoens  Residentsstad,  som  man 
sagde  for  at  beskytte  hans  Person.  Men  for  circa  trehundrede 
Aar  siden  lykkedes  det  en  af  disse  Prinser,  Hieas,  at  faae 
Kejseren  til  at  oprette  TaTcounatet,  hvorved  han  fik  en  Slags 
Myndighed  over  de  øvrige  Prinser,  og  en  Lov,  den  saakaldte 
»Gongensama«,  som  fastslog  denne  mærkelige  Forfatningsform, 
blev  undertegnet  af  Mikadoen  og  de  forskjellige  uafhængige 
Prinser. 

Det  er  ikke  her  Meningen  at  behandle  denne  karakteristiske 
Del  af  den  japanesiske  Historie;  men  det  skal  dog  anføres,  at 
paa  Grund  af  dette  besynderlige  Forhold  skete  det  netop,  at 
de  evropæiske  Stormagter  og  de  amerikanske  Fristater  i  Be- 
gyndelsen ansaae  Talcounen  for  den  egentlige  Kejser  og  af- 
sluttede Traktater  med  ham,  og,  da  de  øvrige  Prinser  mente,  at 
han  ikke  havde  Ret  dertil,  opstode  en  Række  af  Borgerkrige, 
som  i  flere  Aar  hærgede  Landet. 

Hieas  gjorde  Tokio  til  sin  Residensstad,  og  der  bleve  de 
følgende  Talcouner  boende  indtil  1868,  da  Værdigheden  faldt  bort. 

Har  man  nu  læst  en  Del  om  alle  disse  besynderlige  For- 
hold,  falder   det   ganske,  naturligt,   at   man    gjerne  vil  se  de 

Steder,  hvor  baade  TaTcounen  under  sit  Ophold  i  Kioto  og 
Mikadoen  indtil  for  et  Par  Aar  siden  havde  opslaaet  deres 
Pavluner. 

Ære  den,  som  Ære  bør,  og  derfor  gjaldt  vor  første  Besøg 
Mikadoens  tidligere  Bopæl,  det  saakaldte  »Gosho«. 

Disse  Fyrster  maa  have  været  nøjsomme,  hvis  man  da  kan 
dømme  efter  det,  vi  saae;  men  Meget  er  vel  i  Tidens  Løb 
forandret.  De  store  Sale  med  Gulve  af  prægtige  Straamaatter 
og  pragtfulde  Væggemalerier  af  Japans  første  Kunstnere  stode 
nu  tomme,  og  i  det  Hele  taget  gjorde  Slottet  ikke  noget  stort 
Indtryk. 

Eet  Minde  er  der  dog  endnu  tilbage  om  denne  mystiske 
Person,  hvem  man  aldrig  fik  at  se,  men  som  regerede  og  halvt 
om  halvt  blev  betragtet  som  Gud,  og  det  er  den  Stol,  i  hvilken 
han  sad,  naar  han  gav  Avdiens  til  Fyrsterne,  de  saakaldte 
Daimioer.  Den  staaer  i  Avdiensgemakket  og  ligner  egentlig 
nærmest  en  gammeldags  Porte -chaise;  støvede,  hvide  Silke- 
gardiner hænge  endnu  for  Vinduerne  og  minde  om,  at  selv 
disse  fornemme  Herrer  ikke  engang  fik  Lov  til  at  se  Kejseren, 
men  maatte  nøjes  med  at  høre  hans  Stemme. 

Naar  jeg  undtager  det  glimrende  vedligeholdte  Slot  i  Na- 
goya, som  virkeligt  er  imponerende,  bliver  man  som  oftest 
lidt  skuffet  i  alle  Tilfælde  for  det  Ydres  Vedkommende,  naar 
man  staaer  overfor  de  nu  forladte  fyrstelige  Boliger.  Ofte 
benyttes  nu  disse  Bygninger  til  Præfekturer  eller  lignende, 
og  i  Nishihingashi,  som  vi  derpaa  besaae,  var  det  Første,  vi 
bemærkede  ved  vor  Indtrædelse  i  et  Udhus  paa  Slottet,  en  Flok 
Skrivere,  som  enten  i  japanesisk  Kostume  eller  ogsaa  i  de 
skrækkeligste  evropæiske  Dragter  vare  ifærd  med  deres  Arbejde. 
Det  var  vel  Japanesisk,  som   de  skrev  —  eller  rettere  malede 

—  paa  de  langagtige  Stykker  Papir  med  Pensel  og  Tusch,  og 
jeg  har  da  ogsaa  til  sine  Tider  beundret  Japaneseren,  naar 
han  i  sin  mærkelige,  sammenkrøbne  Stilling  med  Næsen  helt 
nede  paa  Papiret  udførte  alle  disse  Snirkler  og  Kruseduller, 
som  udgjøre  japanesiske  Bogstaver  og  Tal;  men  her  paa  dette 
Sted,  hvor  Taicounen  holdt  sine  store  Receptioner,  passe  disse 
Penne-  eller  Penselhelte  slet  ikke. 

Pragtfuldt  var  der  baade  i  den  store  Modtagelsessal  og  i 
de  to  Tempelsale,  som  man  vel  nærmest  maa  kalde  dem,  og 
vi  havde  vist  opholdt  os  meget  længe  her  for  i  Ro  og  Mag  at 
betragte  disse  Kunstværker  af  japanesisk  Malerkunst,  som  ud- 
gjorde Vægdekorationen,  da  en  stærk  Fodkulde  nødte  os  til  at 
forkorte  vort  Besøg.  Som  overalt  vare  Gulvene  ogsaa  her  be- 
lagte med  de  fine  Straamaatter,  som  absolut  ikke  kunde  taale 
vore  evropæiske  Hæle,  hvorfor  man  altid  maa  vandre  rundt  paa 
Hosesokker,  og  i  Januar  Maaned  er  dette  en  temmelig  kold 
Fornøjelse. 

Vi  fik  dog  nu  det  Indtryk,  at  disse  Fyrster  ikke  havde 
nægtet  sig  Noget  i  Retning  af  Udstyrelse  og  Bekvemmelighed, 
Haven  udenfor  var  ligefrem  et  Mønster  paa  en  japanesisk 
Lystpark.  Her  holdt  Taicounen  sine  smaa,  intime  Fester,  og 
de  have  vist  ikke  været  saa  daarlige  endda;  thi  Omgivelserne 
vare  smukke ;  særligt  ved  en  Aftenfest,  hvor  Tusinder  af  kulørte 
Lamper  kastede  et  farvet  Skjær  over  alle  de  smaa  Damme 
og  Kanaler  med  de  nydelige  Smaabroer,  og  hvor  de  utallige 
Stengrotter  og  Pavilloner  vare  oplyste,  maa  her  have  været 
feagtig  skjønt. 

Nu  var  det  imidlertid  højlys  Dag  med  dejligt  Solskinsvejr, 
og  foruden  os  var  der  ikke  en  Sjæl  i  Haven,  saa  at  vi  maatte 
nøjes  med  at  tænke  os,  hvor  smukt  her  kunde  være  en  stille 

Sommeraften,  naar  Vinden  viftede  gjennem  Løvet,  og  vi  vandrede 
rundt  ad  de  snirklede  Gange  og  over  Smaabroerne,  som  vare 
saa  spinkle,  at  det  næsten  var  Synd  at  træde  paa  dem.  I  vore 
Haver  er  det  i  Reglen  Naturen  og  ikke  Kunsten,  der  skaber 
det  Meste;  men  her  er  Alt  Kunst,  og,  naar  man  seer  nøje  til, 
staaer  det  ogsaa  klart  for  En,  hvad  for  et  uhyre  Arbejde  et 
saadant  Anlæg  repræsenterer,  thi,  selv  om  Alt  er  smaat,  har 
det  dog  kostet  en  utrolig  Tid  at  udføre. 

I  den  største  Dam  myldrede  det  af  Guldfisk;  men  de  vare 
rigtignok  større  end  dem,  vi  ere  vante  til  at  se.  Nogle  af  dem 
saae  endog  ud  til  at  være  henved  en  Fod  lange,  og  efter 
Opsynsmandens  Oplysninger  skulde  de  nok  ogsaa  være  utrolig 
gamle,  men  hvor  gamle,  kunde  han  ikke  sige  os,  og  det  for- 
undrede os  ingenlunde;  thi  den  simple  Mand  i  Japan  har  aldrig 
noget  rigtigt  Begreb  om  Alder,  ja  som  oftest  kjende  de  ikke 
engang  deres  egen. 

Sidste  Gang,  jeg  kom  til  Kioto,  skreve  vi  December,  og  jeg 
havde  tænkt  mig  at  tilbringe  mine  to  Dages  Orlov  med  at 
gjøre  de  sidste  Indkjøb  i  den  opgaaende  Sols  Land;  thi  et  Par 
Dage  efter  skulde  vi  for  stedse  forlade  det. 

En  Morgen  var  dog  Vejret  saa  glimrende,  at  det  var  Synd 
at  tilbringe  hele  Dagen  hos  de  forskjellige  Antikvitetshandlere, 
og  vi  toge  derfor  en  Tur  op  til  Kiomidsutemplet,  hvorfra  man 
har  den  bedste  Udsigt  over  Byen,  der,  seet  herfra,  strækker  sig 
saa  langt,  som  Øjet  rækker. 

Af  Skatte  indeholder  dette  Tempel  vel  ikke  flere  end  de 
andre  store  Templer  i  Kioto;  men  baade  dets  maleriske  Be- 
liggenhed og  dets  ejendommelige  Konstruktion  vare  nok  værd 
at  beundre,    og  vi  vare  meget  glade  over,    at  vi  ikke  havde 

forladt  den  hellige  Stad  uden  at  have  taget  Templet  med  dets 
Omgivelser  i  Øjesyn. 

Halvdelen  af  Bygningen  hviler  paa  et  Slags  svært  Stillads 
af  store  Planker,  og  Bjælkehovederne  ere  med  japanesisk  Omhu 
beskyttede  mod  Vandets  Indflydelse  paa  de  mest  udsatte  Steder 
ved  smaa,  skraatstillede  Træplader,  som  paa  denne  Maade  danne 
et  Afløb.  Den  anden  Halvdel  hviler  paa  en  stejl  Skraaning, 
der  gaaer  ned  til  en  lille,  men  dyb  Kløft.  Hvorfor  man  saaledes 
har  hængt  dette  Gudehus  ud  over  Afgrunden,  er  ret  ufor- 
staaeligt,  især  naar  man  tager  de  hyppige  Jordskjælv  i  Betragt- 
ning; men  man  kan  ikke  nægte,  at  det  tager  sig  malerisk  ud. 

Den  rige  Vegetation  paa  begge  Sider  af  Kløften  maa  gjøre 
dette  Sted  aldeles  fortryllende  om  Sommeren,  naar  Alt  er 
grønt.  Nu  var  det  Vinter;  men  her  var  alligevel  smukt,  og 
maaske  netop  paa  Grund  af  det  manglende  Løv  kunde  vi 
bedre  se  det  nydelige  lille  Vandfald,  som  fra  den  modsatte 
Skraaning  falder  ud  i  et  lille  firkantet  Bassin.  Vi  gik  et  Stykke 
ned  for  bedre  at  kunne  se  Vandfaldet,  og  af  den  Grund  bleve 
vi  Vidne  til  en  meget  ejendommelig  Ceremoni,  som  vi  havde 
Besvær  med  at  faae  en  Bonze  til  at  forklare  os. 

En  gammel  Kone,  som  vel  kunde  være  omtrent  tresinds- 
tyve Aar  (thi  Kvinderne  se  altid  meget  ældre  ud,  end  de  ere) 
havde  afført  sig  alt  sit  Tøj  og  løb  nu  i  et  kort  Luntetrav  med 
foldede  Hænder  bedende  rundt  om  Bassinet.  Hun  maatte  jo 
være  gal,  naar  hun  saaledes  midt  om  Vinteren  klædte  sig  fuld- 
stændig nøgen  og  foretog  den  Slags  Krumspring !  Men  ikke 
nok  dermed:  hvert  femte  Minut  kastede  hun  sig  paa  Knæ 
under  Vandstraalen,  hvor  hun  saa  blev  liggende  i  et  å  to  Mi- 
nuter, hvilket  jeg  kontrollerede  ved  at  se  paa  Uhret.  I  over 
tyve  Minuter  blev  jeg  staaende  der  og  saae  paa  hende,  og  hun 

blev  ved  med  at  løbe,  og  med  regelmæssige  Mellemrum  kaste 
sig  under  Vandstraalen.  Da  jeg  saa  hørte,  at  hun  foretog 
denne  lille  Øvelse  for  at  bede  for  sin  afdøde  Mand,  kom  jeg 
rigtignok  til  det  Resultat,  at  her  i  Landet  var  det  bedst  at 
bevare  den  ugifte  Stand,  eller  ogsaa  maatte  man  da  sørge  for 
at  dø  først,  hvis  man  var  Kvinde. 

Nu  havde  vi  ligesom  faaet  Smag  paa  den  Slags  Ting,  og, 
skjønt  vi  paa  dette  Tidspunkt  havde  seet  saa  mange  kolossale 
Gudebilleder,  styrede  vi  dog  Kursen  efter  Kiotos  store  Dai-Butz 
(Gudebillede).  Noget  mindre  end  det  i  Nara  er  det  jo  nok; 
men  det  har  den  Ejendommelighed,  at  det  er  af  Træ,  og  allige- 
vel er  det  hult  indvendig;  ad  en  smal  Trappe  kan  man  næsten 
gaa  helt  op  til  Toppen,  og  paa  Vejen  seer  man  flere  Buddhaer 
en  miniature,  som  igrunden  forekomme  højst  ubetydelige  og 
unyttige  ved  Siden  af  det  store  Exemplar. 


XIV. 


HONGKONG  —  MAKAO. 


En  frisk,  nordvestlig  Vind  fejede 
hen  over  Bugten  ved  Kobe,  og 
paa  denne  vor  sidste  Dag  i  den  op- 
gaaende  Sols  Land  viste  dette  sig  i 
sin  fulde  Skjønhed  under  en  sol- 
beskinnet Himmel,  og  foran  det  laa 

det    lille,    mørkeblaa  Stykke  af  Indlandssøen,    hvor  de    korte, 
krappe  Søers  Skumtoppe  lyste  i  Sollyset. 

Det  lakkede  mod  Enden  med  Togtet,  og  om  et  Par  Maa- 
neder  skulde  Størstedelen  af  Officerer  og  Mandskab  sendes 
hjem  ved  Ankomsten  til  Sa'i'gon,  hvor  Admiralen  skulde  aflevere 
Kommandoen  til  sin  Afløser.  For  de  fleste  Ældres  og  Giftes 
Vedkommende  var  det  en  glad  Dag,  da  man  jo  nok  kunde  sige, 
at  Hjemrejsen  paa  en  Maade  begyndte;  men  for  os  Yngre  var 
der  noget  Trist  i  at  skulle  forlade  Japan,  hvor  vi  saaledes 
havde  indlevet  os  i  Forholdene,  at  vi  virkeligt  følte  os  som 
hjemme,  og  for  min  Part  kom  dertil,  at  Udsigten  til  at  komme 
igjen  næsten  var  lig  Nul.  Alle  vare  tidligt  paa  Benene,  og,  da 
Ankeret  skulde  hives  hjem  ved  Middagstid,  havde  egentlig  Ingen 
af  os  tænkt  paa  at  gaa  iland;  men,  da  Fartøjet,  der  skulde  ind 

efter  Proviant,  lagde  til  ved  Bagbords  Faldreb,  blev  Fristelsen 
for  stor:  vi  to  gamle  Rejsefæller  hoppede  ned  i  Fartøjet,  og 
kort  efter  satte  vi  for  sidste  Gang  Foden  paa  japanesisk  Grund. 

Bedre  havde  det  jo  været  at  blive  ombord;  thi,  naar  man 
saae  Livet  paa  Gaderne,  ærgrede  man  sig  naturligvis  dobbelt 
over  at  skulle  afsted.  Vi  svælgede  ligefrem  i  at  tale  Japanesisk; 
thi  fra  nu  af  blev  der  jo  ikke  mere  Brug  for  dette  fornøjelige 
Sprog,  og  saa  maatte  man  benytte  Lejligheden;  vi  fik  desuden 
Lyst  til  at  kjøbe  nogle  Sjeldenheder  endnu,  og  vi  vandrede  da 
fra  Butik  til  Butik  og  anvendte  stadigt  det  samme  Argument 
overfor  Kjøbmændene:  at  nu  maatte  de  sælge  det  billigt;  thi 
for  Fremtiden  blev  der  ikke  mere  Tale  om  at  handle  med  os. 
Og  de  fleste  Steder  hjalp  det;  man  vidste  nemlig  overalt,  at 
ved  Middagstid  skulde  »Turenne«  forlade  Stationen. 

Resultatet  blev  saa,  at  vi  vendte  ombord  med  en  Masse 
Pakkenilliker  af  mere  eller  mindre  Værdi;  men  i  alle  Tilfælde 
vare  vi  selv  uhyre  tilfredse  med  dem,  og  det  var  jo  det  Vig- 
tigste. 

Da  Solen  stod  højest  paa  Himlen,  lettede  vi  Anker,  det 
store  Fartøj  drejede  rundt  som  en  Top  for  sine  to  Skruer,  og, 
da  Agterenden  var  vendt  mod  Byen  og  begge  Maskiner  arbejdede 
fremover,  tilvinkede  vi  Japan  det  sidste  Farvel,  og  med  Vinden 
i  Ryggen  stode  vi  med  alle  Sejl  til  ind  i  Kii-Strædet  mellem 
Nipon  og  Sikok. 

Ikke  saasnart  havde  vi  passeret  Van  Diemens  Strædet  og 
saaledes  ladet  Japans  sydligste  Pynt  bagved  os,  før  det  var, 
som  om  vi  med  det  samme  mistede  det  gode  Vejr,  og  det  faldt  i 
med  Taage  og  Blæst;  først,  da  vi  nærmede  os  vor  Ankerplads, 
Hongkongs  Rhed,  klarede  det  op,  og  i  blikstille  Solskinsvejr 
faldt  Ankeret  om  Eftermiddagen  den  en  og  tyvende  December. 

Et   længere   Ophold  ved    denne    Klippeø  er  absolut  ikke 
morsomt;  thi  man  faaer  snart  seet,  hvad  der  er  at  se,  og  man 


Jernbanen  til  Victoria-Pic. 


bliver  hurtig  kjed  af  altid  at  gaa  de  samme  Ture  for  at  strække 
Benene.  Siden  vi  sidst  vare  her,  var  Jernbanen  op  til  Victoria 
Pie  kommen  igang,    og  herude  fra  saae  det  ret  pudsigt  ud  at 

se  Vognene  kjøre  op  og  ned  ad  Bjergets  temmelig  stejle  Sider. 
Har  man  aldrig  før  kjørt  paa  en  saadan  Jernbane,  hvor  man 
ligesom  hejses  op  ad  Bjerget  ved  Hjælp  af  en  Staaltraadstrosse, 
som  er  rullet  over  en  stor  Tromle  ved  Banens  højeste  Ende- 
punkt, og  hvor  den  ene  Vogn  gaaer  op,  medens  den  anden 
gaaer  ned,  er  en  saadan  Tur  morsom,  og  det  var  derfor  ikke 
saa  underligt,  at  vi  strax  den  næste  Dag  forsøgte  en  saadan 
magelig  Bjergbestigning. 

Et  kostbart  Anlæg  har  denne  Jernbane  eller  Sporvej  jo 
været;  thi  paa  de  fleste  Steder  var  Underlaget  bygget  op  af 
store  Kampestene  og  Cement;  men  den  betaler  sig  ganske 
sikkert  ogsaa;  thi  Byens  Indbyggere  have  ikke  mange  Adspre- 
delser, og  i  de  varme  Sommermaaneder  er  det  jo  en  glimrende 
Maade  at  komme  op  til  kjøligere  Egne  paa.  Ellers  pleje  den 
Slags  Foretagender  ikke  at  kaste  noget  af  sig  herude,  da  de 
Indfødte  betragte  dem  som  et  Slags  Kuriosum,  der  kun  har  en 
vis  Tiltrækningskraft  i  Begyndelsen.  Her  er  det  derimod  en 
ganske  anden  Sag,  da  de  engelske  Indbyggeres  Antal  er  for- 
holdsvis stort,  og,  da  alle  Paketbaade  anløbe  Hongkong,  er  den 
flydende  Befolkning  talrig,  foruden  at  den  almindelige  Skibsfart 
ogsaa  giver  sit  Kontingent,  og  de  nærliggende  Byer  Kanton  og 
Macao  kaste  ugentlig  mange  Rejsende  iland  her.  Kineseren 
har  nemlig  ogsaa  Lyst  til  at  more  sig  engang  imellem,  og  saa 
gjør  han  det  tilgavns.  Det  er  ogsaa  en  billig  Fornøjelse;  thi, 
hvis  jeg  ikke  husker  fejl,  koster  det  knap  en  Krone  at  komme 
op  og  ned.  En  særegen  Kaste  her  i  Byen  har  dog  lidt  et  be- 
tydeligt Skaar  i  sine  Indtægter,  og  det  er  Portørerne,  som  leve 
af  at  bære  deres  lykkeligere  stillede  Medmennesker  i  Bærestole, 
der  udgjøre  Byens  egentlige  Befordringsmiddel.  Det  er  utroligt, 
hvad  disse  Folk  kunne  præstere  i  Retning  af  Udholdenhed,  og 

det  er  drøje  Ture  op  ad  Øens  stejle  Veje.  Det  er  heller  ikke 
til  at  undre  sig  over,  at  disse  Mennesker,  hvis  Bedrift  gaaer 
tilbage,  søge  at  kapre  de  Fremmede,  og  som  altid  bleve  vi  be- 
stormede af  en  Flok  halvnøgne  Portører,  som  udbade  sig  den 
Ære  at  slæbe  paa  os.  Vi  kunde  nu  ikke  hjælpe  dem  idag;  thi 
vi  vare  komne  iland  for  at  benytte  os  af  et  mere  moderne  Be- 
fordringsmiddel for  at  komme  op  til  Victoria  Pie,  og  slukørede  og 
mismodige  samlede  de  sig  i  en  Klump,  idet  de  rimeligvis  forbandede 
os,  fordi  vi  foretrak  Dampmaskinen  for  deres  staalsatte  Muskler. 
Det  er  en  let  Sag  at  komme  ud  af  Byen,  og  efter  nogle 
faa  Skridt  naaer  man  den  store,  offentlige  Have,  hvor  den 
nederste  Endestation  er,  om  man  da  kan  kalde  den  saaledes: 
thi  det  Eneste,  som  man  kjender  den  paa,  naar  da  ikke  Vognen 
tilfældigt  holder  der,  er,  at  Skinnerne  hører  op,  og  af  og  til 
vente  nogle  faa  Passagerer  her.  Ogsaa  vi  maatte  vente  en 
Stund;  thi,  da  vi  kom,  kunde  vi  se  begge  Vognene  halvvejs 
oppe  paa  Skraaningen  paa  et  Sted,  hvor  et  dobbelt  Spor  gjør 
det  muligt  for  dem  at  passere  hinanden.  Det  lod  til  at  gaa 
langsomt;  thi  en  rum  Tid  saae  man  begge  Vognene  jævnsides, 
og  de  lignede  to  store,  sorte,  firkantede  Klodser,  som  vare 
kastede  ud  i  den  smalle  Kløft  imellem  de  grønne  Skraaninger. 
Endelig  begyndte  de  at  skilles  ad ,  den  øverste  Vogn  forsvandt 
for  vore  Blikke  bagved  Træerne,  og  den  underste  kom  med 
stadigt  tiltagende  Hastighed  ned  imod  os,  indtil  Farten  sagtnede 
i  Nærheden  af  Stationen,  og  kort  efter  holdt  den  lige  ud  for 
det  sorte  Gangbrædt,  hvor  vi  utaalmodigt  ventede  ligesom  Folk, 
der  skulle  op  i  en  Rutschbane.  Havde  Anlæget  været  dyrt, 
var  der  saamænd  ikke  anvendt  for  Meget  paa  Vognenes  indre 
Udstyrelse,  jeg  har  sjeldent  seet  en  mere  lurvet  offentlig  Be- 
fordring;   men  det  kunde  vel  ogsaa   komme  af,    at  Trafiken   i 

Begyndelsen  havde  været  saa  livlig,  og  den  kinesiske  Race,  som 
havde  afgivet  det  største  Antal  Rejsende,  er  jo  ikke  bekjendt 
for  sin  Properhed. 

Foruden  os  var  der  en  halv  Snes  Mennesker,  hvoraf  Største- 
delen Kinesere,  der  skulde  op,  da  vi  toge  Plads  i  Vognen,  og 
selv  paa  disse  gule  Kineseransigter  kunde  man  se,  at  de  længtes 
efter,  at  Forestillingen  skulde  begynde.  Det  var  aabenbart 
Fremmede  ligesom  vi,  for  hvem  det  Hele  havde  Nyhedens  In- 
teresse; disse  ellers  saa  rolige  gule  Mennesker  viste  nemlig 
tydeligt  deres  Utaalmodighed  ved  at  lade  Pisken  svinge  frem 
og  tilbage  paa  den  vatterede  Trøje,  et  højst  unødvendigt  Klæd- 
ningsstykke i  det  dejlige  Vejr,  og  de  kunde  ikke  sidde  roligt 
et  Øjeblik,  men  gik  fra  Vindue  til  Vindue  og  kigede  ud  for 
at  se,  om  det  ikke  snart  blev  til  Noget. 

Vognen  begyndte  nu  at  glide  afsted,  først  langsomt,  saa 
hurtigere,  og  paa  sine  Steder  var  virkelig  Heldningen,  som  jeg 
anslog  til  henved  400,  saa  betydelig,  at  man  havde  en  For- 
nemmelse af,  at  man  fik  vendt  op  og  ned  paa  sig  selv,  og 
man  kunde  ikke  noksom  undre  sig  over,  at  Ingeniørerne 
ikke  havde  taget  dette  i  Betragtning  og  gjort  Sæderne  drejelige. 
Ved  Skiftesporet  var  Banen  næsten  horizontal,  og  her  mødte 
vi  den  anden  Vogn;  men  Passagerer  var  der  Ingen  af.  Selskabet 
har  ogsaa  hurtigt  fundet  ud  af  Folks  ret  forstaaelige  Ulyst  til 
at  gaae  ned  med  Sporvognen  igjen,  og  Prisen  for  Nedturen  er 
da  kun  det  Halve  af  Betalingen  for  Opfarten;  thi  de  Fleste 
ville  ikke  samme  Vej  tilbage,  men  foretrække  en  af  de  ypper- 
lige Spadsereveje,  som  i  Zikzak  gaa  ned  ad  Bjergets  stejle  Side. 

Atter  gik  det  opad,  og  ikke  ret  langt  fra  Toppen  ligger 
den  lille  Endestation,  hvor  en  Dampmaskine  sætter  den  store 
Tromle  i   Bevægelse,    hvorom  Staaltraadstouget  er  rullet;    der 

behøves  ikke  megen  Kraft,  da  de  to  Vogne  jo  kontrabalancere 
hinanden.  Victoria  Pie  med  sin  Signalstation  og  udmærkede 
Kikkert  lokkede  os  ikke  idag,  og  vi  lagde  Vejen  ind  over  Øen 
til  den  store  Vandtank,  hvorfra  Vandet  føres  til  Hongkong 
igjennem  den  lange,  murede  Vandledning,  der  seer  saa  romersk 
ud.  Kort  efter  mødte  vi  et  større  Selskab  af  Hongkongs  Mata- 
dorer med  Damer,  de  kvindelige  Medlemmer  af  Selskabet  i 
deres  Bærestole  med  fire  Kinesere  til  Portører,  uglede  ud  i 
Dragter  af  kinesisk  Snit  med  skrigende  Farver,  medens  de 
mandlige  Medlemmer  skridtede  ud  ved  Siden  af,  rimeligvis  for 
den  velsignede  Sports  Skyld.  Thi  en  saa  simpel  Befordring 
som  Dampsporvognen  kunde  disse  Folk  aldrig  tænke  sig  at 
benytte;  Stedets  Etikette  foreskrev  nu,  at  det  skulde  foregaa 
paa  denne  bestemte  Maade,  og,  skjønt  det  vel  var  en  Fornøjel- 
sestur, saae  de  dog  saa  alvorlige  ud,  som  om  de  udførte  en 
eller  anden  offentlig  Forretning.  Folk,  der  kjøre  i  Vogn,  se 
altid  med  en  overlegen  Mine  paa  Fodgængerne,  Damerne  be- 
tragtede os  ligefrem  med  et  medlidende  Blik,  hvad  der  dog  ikke 
afficerede  os,  og  vi  kjørte  roligt  videre  med  Apostlenes  Heste. 
Vandforsyningen  til  disse  Kolonier  er  ofte  en  meget  kostbar 
Historie;  i  Aden  har  det  f.  Ex.  kostet  mange  Millioner  at  an- 
lægge Vandtanke  oppe  paa  Klippen,  og  dog  har  man  tijsidst 
maattet  ty  til  Havet  for  ved  Destillationsapparater  at  skaffe 
fersk  Vand,  de  store  Tanke  staa  næsten  altid  tomme,  da  Himlen 
ikke  vil  forsyne  dem  med  Væde.  Her  var  der  derimod  Vand 
nok  i  de  store  Bassiner,  og  man  saae  det  rulle  igjennem  en 
stor  Tunnel  ned  til  Vandledningen,  ovenpaa  hvilken  vi  spad- 
serede ned  til  Happey  Valley.  Vi  overværede  her  et  meget 
morsomt  Skuespil,  som  heller  ikke  havde  hidkaldt  saa  faa  Til- 
skuere af  Hongkongs  Beaumonde.     Det  var  det  saakaldte  Polo- 

spil,  som  udførtes  af  flere  Landofficerer  i  de  pragtfuldeste 
Sportsdragter  og  tilhest  paa  Ponyer.  Man  var  delt  i  to  Partier, 
og  med  lange  Køller  gjaldt  det  nu  om  at  skaffe  en  stor  Kugle 
over  paa  en  bestemt  Side  af  en  Demarkationslinie;  det  saae  ud 
til  at  gaae   temmelig  vildt  til;    det  var  morsomt  at  være  Til- 


Vandledningen  til  Hongkong. 


skuer,  da  man  stadigt  ventede  at  se  Ryttere  og  Heste  vælte 
over  hverandre  i  en  stor  Bunke;  men  Britannias  Sønner  ere 
flinke  i  denne  som  i  al  Sport,  og  det  forløb  uden  Uheld. 

Kirkegaarde  er  i  Reglen  ikke  et  Sted,  som  man  besøger  for 
sin  Fornøjelses  Skyld;  men  nogen  smukkere  Plet  end  den  pro- 


Et  idyllisk  Hvilested.  2  1  2 

testantiske  Begravelsesplads  findes  ikke  paa  denne  Klippeø. 
Dette  havde  vi  hørt,  og  paa  Hjemturen  lagde  vi  Vejen  om  ad 
Kirkegaarden  og  fandt  Rygtet  bekræftet;  havde  ikke  hist  og 
her  et  Monument  eller  en  større  Sten  med  Inskription  over 
faldne  Søfolk  eller  Krigere  mindet  om,  at  man  var  paa  de  Dødes 
Hvilested,  skulde  man  have  troet,  at  man  vandrede  rundt  i 
Byens  Have.  Den  tropisk-rige  Vegetation  i  Forbindelse  med 
den  engelske  Havekunst  havde  frembragt  en  idyllisk  Plet,  hvor 
Alt  var  grønt  i  grønt,  og  de  mosgroede  Stene  og  det  lille, 
af  Kampesten  opførte  Kapel  mindede  i  den  Grad  om  England 
selv,  at  man  godt  kunde  have  troet  sig  henflyttet  til  en  mere 
hjemlig  Landsbykirkegaard,  hvis  ikke  høje  Palmetræer  og 
andre  tropiske  Væxter  havde  mindet  om,  at  man  var  under  et 
blidere  Himmelstrøg  end  Storbritanniens  taagede  Kyster.  Det 
er  netop  det,  som  udgjør  den  engelske  Nations  Storhed,  at, 
hvor  den  kommer  hen,  søger  den  at  omdanne  den  fremmede 
Jordbund  til  engelsk  Grund,  og  derfor  egner  den  sig  til  at 
kolonisere;  thi  en  Kolonist  maa  føle  sig  tilfreds,  hvor  han  er, 
betragte  Kolonien  som  sit  virkelige  Hjem  og  ikke  gaa  ud  til 
fjerne  Lande  med  den  Tanke  blot  at  samle  Penge  sammen  for 
hurtigst  muligt  at  vende  hjem  som  rig  Mand. 

Ikke  langt  fra  dette  Hvilested  ligger  den  parsiske  Kirke- 
gaard paa  Toppen  af  en  Klippe,  hvortil  en  høj  Stentrappe  fører 
op.  Ligesaa  mærkelige  som  Parserne  selv  se  ud,  disse  Folk, 
som  vel  overgaa  Jøder  og  Grækere  i  Handelsdygtighed,  lige- 
saa ejendommelige  ere  deres  Gravsteder.  Ikke  lige  store,  men 
Alle  af  samme  Form  staa  disse  Stenkister  i  lange  Rader  og 
ligne  smaa,  lave  Senge,  udhugne  i  Sten,  medens  en  Blanding 
af  arabiske  og  evropæiske  Inskriptioner  fortælle  om  den  Døde, 
der  hviler  nedenunder.      Nogle  Steder  var   Inskriptionen   alene 

paa  Arabisk,  og  jeg  tænkte  mig,  at  her  maatte  vel  den  Afdøde 
være  en  af  dem,  som  ikke  havde  givet  efter  for  fremmed  Ind- 
flydelse, men  beholdt  den  nationale  Dragt;  thi  Mange  have  nu 
anlagt  vor  Klædedragt,  dog  altid  i  mørke  Farver;  men  Alle  have 

dog  beholdt  den  store,  violette,  spidse  Hue,  der  minder  noget 
om  Pavens  Tiara. 

Stor  var  denne  Plads  ikke;  men  dens  Omgivelser  vare 
smukke.  At  lægge  de  mange  firkantede,  kunstige  Stene,  som 
hvile  paa  det  flade  Betongulv,  over  de  Døde  som  et  trykkende 
Laag,    var  mere  iøjnefaldende  end  smukt;    men   rundt  om  var 

der  en  yppig  Vegetation,  hvor  Palmens  lange,  sirlige  Blade  tittede 
ud  imellem  de  mørkegrønne  Graner  og  Fyrretræer,  længst 
tilhøjre  laa  det  lille  Kapel  med  sine  aabne  Vinduer  i  Spidsbue- 
stil, og  de  hvide  Sten,  hvoraf  det  var  bygget,  aftegnede  dets 
Konturer  skarpt  imod  den  mørke  Baggrund,  hvor  Bjerget  gik 
stejlt  op,  og  man  kunde  undre  sig  over,  at  selv  et  saa  nøjsomt 
Træ  som  Granen  kunde  slaa  Rødder  imellem  disse  Klippeblokke. 
Til  den  anden  Side  havde  man  Udsigt  over  det  smalle  nordlige 
Indløb  til  Rheden,  og  i  det  stille,  klare  Vejr  var  der  tæt  pakket 
med  kinesiske  Djonker,  hvis  gule  eller  snarere  rødlige  Sejl 
næsten  helt  optog  Aabningen  imellem  de  nøgne  graa  Klipper. 
Langsomt  gik  vi  atter  ned  Trin  for  Trin;  efterhaanden,  som  vi 
nærmede  os  Dalen,  naaede  Byens  Larm  og  Tummel  vort  Øre, 
og  faa  Minuter  efter  vare  vi  inde  i  den. 

Netop  nu  var  der  mest  Liv  paa  Gaderne,  engelske  Soldater 
i  deres  røde  Trøjer,  Landlovsgaster  fra  Orlogsmændene  med 
deres  skjørteformede  Benklæder,  store  brede  Straahattte  og  den 
korte  Pibe  i  Munden,  Kinesere  i  massevis,  og  hist  og  her  ragede 
en  engelsk  Politibetjents  Hjelm  eller  den  højrøde  Turban  paa 
Hovedet  af  en  af  deres  indiske  Medhjælpere  op  over  Mængden, 
som  vilde  have  afgivet  det  mest  glimrende  Sujet  for  en  Maler. 
Der  er  noget  Imponerende  ved  det  engelske  Politi;  selv  herude 
i  denne  Stad  med  sin  blandede  Befolkning  fra  alle  Verdensdele 
har  man  en  Fornemmelse  af,  at  Ordenens  Haandhævere  betragtes 
med  Ærefrygt,  og  det  er,  ligesom  om  en  Del  af  denne  er  gaaet 
over  paa  deres  indiske  Stalbrødre.  En  af  disse  Fyre,  der  vel 
var  en  sex  Fod  høj,  havde  foretaget  nogle  Arrestationer,  og 
som  et  Knippe  holdt  han  nu  fire  Kinesere  sammen  ved  deres 
Piske.  Det  rørte  ham  slet  ikke,  at  de  sloge  ud  med  Arme  og 
Ben,  og  at  de  lode  Munden  løbe  for  at  forklare  sig;   roligt  og 

sindigt  skridtede  han  afsted  med  dem,  saa  at  de  korte,  kinesiske 
Ben  maatte  gaa  som  Trommestikker  for  at  følge  med,  og  i 
dette  ubevægelige,  indiske  Ansigt  kunde  man  ikke  se  en  Mine 
fortrække  sig. 

Det  var  Juledag.  Overalt  vare  Butikerne  lukkede,  og 
mere  end  sædvanligt  havde  Folk  søgt  ud  i  det  Frie,  saa  at 
man  maatte  bane  sig  Vej  igjennem  Mængden  for  at  komme 
frem,  og  tiltrods  for  den  strenge  engelske  Helligdagslov  saae 
det  ud  til,  at  man  særligt  den  Dag  havde  lagt  sig  efter  Nydelsen 
af  Alkohol.  Saa  mange  tusinde  Mile  fra  civiliserede  Egne 
holder  man  vel  heller  ikke  saa  strengt  paa  det  Sømmelige,  og 
de  Herrer  Kinesere  have  jo  heller  ikke  Noget  at  gjøre  med 
vore  Helligdage,  hvorfor  det  slet  ikke  kunde  vække  Forundring, 
at  saa  Manges  Bevægelser  vare  lidt  usikre.  Efterhaanden,  som 
vi  naaede  ned  til  Kaien  ved  Lawn-Tennispladsen,  som  idag 
stod  ubenyttet,  tog  Mængden  af,  og,  medens  vi  ventede  paa 
Fartøjet,  satte  vi  os  paa  en  Bænk  og  betragtede  Rheden,  som 
idag  frembød  et  festligt  Skue,  da  alle  de  engelske  Orlogsmænd 
og  KorTardiskibe  i  Anledning  af  Højtiden  havde  pyntet  sig  med 
store  Buketter  af  Gran  eller  andet  Grønt  paa  Mastetoppe  og 
Raanokker. 

Hongkong  har  som  sagt  ikke  mange  Adspredelser  at  byde 
paa  hverken  Dag  eller  Nat,  og,  kan  man  faae  fri,  er  det  rime- 
ligt, at  man  søger  andre  Steder  hen.  Byen  bliver  man  hurtig 
kjed  af;  i  den  ildelugtende  Kineserby  kommer  man  ikke  mere 
end  højst  nødvendigt,  da  den  paa  Grund  af  Evropæernes  Nærhed 
ikke  frembyder  nogen  Interesse,  og,  naar  man  ikke  som  Eng- 
lænderne stadigt  lever  med  en  Ketser  til  Lawn  Tennis  i  Haanden, 
er  man  om  Dagen  henvist  til  at  ture  rundt  paa  Øen  for  Mo- 
tionens og  i  Butiker  for  sin  Fornøjelses  Skyld,  saalænge  Porte- 

monæen  tillader  En  den  Forlystelse.  Nogle  lade  sig  male  af 
Kinesere,  som  efter  Fotografi  fremstille  Ens  Kontrafej  i  Minia- 
tur  paa  Elfenbensplader,  og,  skjønt  disse  Billeder  sjeldent  ere 
til  stor  Glæde  for  Ens  Familie  eller  En  selv,  da  man  som 
Regel  har  faaet  et  citrongult  Ansigt  med  skjæve  Øjne,  er  det 
dog  morsomt  at  se  paa  Udførelsen.  Fotografiet  formindskes  til 
den  Størrelse,  som  man  ønsker,  at  Maleriet  skal  have,  Elfen- 
benspladen  kvadreres,  og  Kunstneren  afsætter  nu  med  Passer 
de  forskjellige  Dimensioner,  tagne  paa  Fotografiet,  paa  dette 
Næt  af  Kradrater.  Først  trækkes  Billedet  op  med  Blyant,  i 
Løbet  af  otte  Dage  males  det,  og  Udførelsen  er  ofte  god,  om 
end  noget  flad  i  Opfattelsen.  Det,  som  dog  forbavser  mere 
end  selve  Hurtigheden  i  Udførelsen,  er,  at  Kunstnerne  efter 
Billeder  af  Folk,  som  de  aldrig  have  seet,  kunne  male  Mi- 
niaturmalerier, som  ofte  ligne  godt,  og  de  forlange  kun  at 
faae  nogle  faa  Ting  opgivne  som  Øjnenes,  Haarets  og  Klæd- 
ningsstykkernes Farve. 

Hvad  Aftenfornøjelserne  angaa,  begynder  man  selvfølgeligt 
med  det  kinesiske  Theater;  men,  da  Atmosfæren  er  trykkende, 
og  Skuespillerne  se  kjedelige  ud,  har  man  snart  faaet  nok  af 
denne  Adspredelse,  naar  man  tilmed  kun  kan  nogle  faa  kine- 
siske Ord.  Af  og  til  kan  man  forlyste  sig  i  en  tilrejsende 
Cirkus,  hvis  Præstationer  ikke  overgaa  vore  hjemlige  Provins- 
selskabers. Her  sidder  Byens  mandlige  Ungdom  i  stum  Be- 
undring over  Truppens  eneste  kvindelige  Artist,  og  det  mest 
Interessante  ved  disse  Selskaber  er,  at  de  som  oftest  komme 
fra  den  femte  Verdensdel,  Avstralien.  Har  man  nu  nydt  godt 
af  disse  to  Anstalter  et  Par  Gange,  er  der  kun  Hongkong  Ho- 
tellets Billarder  tilbage,  og  det  er  vel  ogsaa  Beboernes  mest 
søgte  Adspredelse  om  Aftenen. 

Canton  og  Makao  frembyde  sig  som  det  naturligste  Maal 
for  en  Turist  paa  Grund  af  den  regelmæssige  Dampskibsfor- 
bindelse med  Hongkong.  Selvfølgelig  har  Canton  mest  Inter- 
esse; men,  har  man  været  der,  skal  man  ikke  foragte  en  Tur  til 
Makao;  thi  denne  gamle  portugisiske  Koloni  har  ogsaa  noget 
Ejendommeligt  at  byde  paa,  og  som  Sømand  maa  man  dog 
have  en  vis  Respekt  for  den  portugisiske  Nation,  som  engang 
var  Nummer  Et  paa  Opdagelsernes  Omraade. 

Det  er  jo  Verdens  Gang,  at  hver  Nation  har  sin  Glans- 
periode; men,  naar  det  gaaer  tilbage,  er  det  vel  ogsaa  for 
Størstedelen  dens  egen  Skyld.  Det  klerikale  Regimente  i  Portugal 
bærer  ikke  alene  Ansvaret;  Nationen  selv  har  glemt  Marinen, 
som  i  sin  Tid  var  Aarsagen  til  det  portugisiske  Folks  frem- 
ragende Stilling.  Det  er  ikke  nok  som  Portugiserne  —  og  vi 
Danske  forresten  ogsaa  —  have  gjort,  at  oprejse  Monumenter 
for  sine  store  Mænd  i  Hovedstæderne;  man  maa  ikke  glemme 
at  holde  det  Værn  vedlige,  der  har  skabt  disse  Helte.  I  den 
Retning  maa  man  tage  sin  Hat  af  for  den  engelske  Nation; 
den  nøjes  ikke  med  at  erklære  Matrosen  for  sin  Yndling;  den 
veed,  at  med  Marinen  staaer  og  falder  Landet,  og  den  viger 
ikke  tilbage  for  noget  Offer,  naar  det  gjælder  om  at  gjøre 
denne  stærk. 

Vi  gik  da  ombord  og  traf  en  engelsk  Søofficer  og  en  Lieutenant 
af  det  for  nyligt  ankomne  Highlanderregiment,  der  havde  afløst 
Rødkjolerne,  og  hvis  Soldater  havde  vakt  Hongkong  Damernes 
Indignation  paa  Grund  af  deres  bare  Ben,  hvilket  havde  for- 
bavset os,  da  Officererne  dog  møde  i  denne  Dragt  hos  selve 
Dronning  Viktoria,  naar  der  er  Hoffest.  Disse  to  Officerer 
havde  rigtignok  et  ganske  andet  Maal  end  vi;  thi  de  skulde  i 
Makao  leje  en  Baad  og  gaa  paa  Jagt  i   et  Par  Dage  paa  den 

kinesiske  Kyst,  hvor  der  paa  denne  Tid  af  Aaret  ofte  findes 
store  Sværme  af  Bekkassiner.  Senere  traf  vi  dem  igjen;  men 
de  havde  ikke  seet  saameget  som  en  Fugl,  hvorfor  vi  vare 
glade  over  at  have  anvendt  vor  Tid  til  at  bese  Byen  i  Stedet 
for  at  tage  med  dem. 

Klokken  kunde  vel  være  Tre,  da  vi  kastede  los  fra  Broen; 
men,  da  vi  nu  engang  havde  været  i  Canton  frembød  Sejladsen 
ingen  Interesse;  vi  vidste  af  Erfaring,  hvor  lidet  smukke  Om- 
givelserne vare  paa  denne  tre  Timers  Overrejse,  og  Tusmørket 
havde  allerede  indfundet  sig,  da  vi  traadte  iland  paa  dette  lille 
Stykke  af  den  portugisiske  Krones  exotiske  Besiddelser. 

Vi  kom  mere  fredeligt  i  Land  her  end  i  Canton;  men 
Mængden  var  dog  paatrængende;  og  for  hurtigst  muligt  at  slippe 
bort  overgave  vi  os  paa  Naade  og  Unaade  til  et  Par  Portører, 
der  igjennem  smalle  Gyder  førte  os  til  Byens  eneste  Hotel,  In- 
Ken,  der  ikke  var  videre  godt. 

Man  skulde  jo  fordrive  Aftenen  med  Et  eller  Andet;  men 
denne  By  er  lige  saa  lidt  som  Hongkong  beregnet  paa  at  ad- 
sprede de  Tilrejsende,  og  det  eneste  orginale  Sted,  som  er 
værdt  at  bese,  er  den  kinesiske  Spillehule.  Ved  Nitiden  holdt 
vi  da  sammen  med  Englænderne  vort  Indtog  i  dette  Lastens 
Arnested.  Det  var  intet  Monte  Carlo,  hvor  Spillelidenskaben 
kunde  faae  Luft,  ja,  der  var  endog  saa  megen  Forskjel  paa 
Østens  og  Vestens  Spillehuse  som  paa  Sort  og  Hvidt.  I  Stedet 
for  den  lange  Sal  med  Marmorsøjler  og  gyldne  Tapeter  kom 
man  her  ind  i  et  lille,  firkantet,  af  Os  og  daarlig  Luft  opfyldt 
Rum,  hvor  en  smal  Balkon,  som  gik  næsten  hele  Salen  rundt 
højt  oppe  under  Loftet,  var  forbeholdt  de  finere  Spillende, 
medens  de  tarveligere  havde  samlet  sig  om  et  lille  Bord,  hvor 
Etablissementets  Croupier,  en  gammel  Kineser  med  Hornbriller. 

assisteret  af  to  yngre  Medhjælpere  havde  Plads  paa  den  ene 
Side,  medens  Spillefuglene  havde  besat  Bordets  tre  andre  Sider, 
saa  mange,  der  var  Plads  til.  Resten  af  Rummet  forneden  var 
opfyldt  af  staaende  Kinesere,  som  med  stive  Øjne  betragtede 
Spillets  Gang.  Ikke  en  Kvinde  var  der  at  se  herinde,  og  det 
var  maaske  det  eneste  Fortrin  foruden  det  lave  Spil,  som  denne 
Hule  havde  fremfor  Monte  Carlo;  thi  noget  Uhyggeligere  end 
en  Dame,  der  er  besat  af  Spilledjævlen,  kan  man  vanskeligt 
tænke  sig.  Paa  den  anden  Side  maa  man  jo  indrømme,  at 
man  har  mere  Fornøjelse  af  at  betragte  Selskabet  i  Monte 
Carlo  end  her;  thi  alle  Kinesere  ligne  hverandre,  og  smukke 
ere  de  nu  engang  ikke,  medens  Monacos  Spillesalon  udøver 
sin  Tiltrækning  paa  Ikke-Spillere  ved  sit  brogede  Selskab,  hvor 
alle  Nationer  ere  repræsenterede  og  ved  den  Pragt  i  Toiletterne, 
som  det  smukke  Kjøn  udfolder.  Koncerter,  Haveanlæg,  Theater, 
tir  aux  pigeons  o.  1.  findes  naturligvis  heller  ikke.  Vil  man 
ikke  spille,  maa  man  derfor  hellere  blive  borte. 

Naar  man  havde  betragtet  Spillet  et  Par  Gange,  forstod 
man  det;  det  var  aldeles  ikke  kinesisk  i  dette  Ords  evropæiske 
Betydning.  Af  en  stor  Bunke  Mønter  med  det  sædvanlige,  fir- 
kantede Hul  i  Midten  skrabede  Croupieren  et  vilkaarligt  Antal 
tilside,  den  resterende  Dynge  blev  nu  dækket  med  et  Klæde, 
og  de  Folk,  som  ønskede  at  spille,  kunde  saa  vælge  et  af  de 
fire  første  Tal  i  Talrækken  og  holde  en  vis  Sum  paa  dette. 
Naar  alt  var  indbetalt,  toges  Klædet  af,  og  med  en  utaalelig 
Sendrægtighed  begyndte  Bankørerne  nu  at  tælle  Mønterne  op 
med  nogle  lange,  tynde  Pinde  og  fordele  dem  i  fire  Bunker. 
Den  Bunke,  paa  hvilken  den  Sidste  faldt,  var  den  vindende,  og 
Enhver,  der  havde  dens  Nummer,  fik  udbetalt  det  dobbelte 
af  sin  Indsats.     Noget  simplere,  men  tillige  kjedeligere  Hasard- 

spil  kan  ikke  godt  tænkes;  alligevel  fulgtes  det  med  stive  Øjne 
af  alle  Spillerne,  og  en  Dødsstilhed  vilde  have  hersket  i  dette 
Rum,  hvis  vi  ikke  af  og  til  fra  vort  ophøjede  Stade  paa  Bal- 
konen havde  sat  Liv  i  disse  Alvorsmænd.  Thi  det  var  netop 
det  Morsomme  at  være  Spiller,  naar  man  sad  deroppe,  hvorfra 
Indsatsen  blev  firet  ned  og  Gevinsten  hejset  op  i  en  lille  Kurv, 
der  var  gjort  fast  til  en  lang,  tynd  Snor;  et  saadant  Hejse- 
apparat var  nemlig  blevet  udleveret  til  enhver  især.  Det  var 
umuligt  at  blive  passioneret  for  dette  simple  og  langsomme  Spil, 
og,  da  vi  nu  absolut  vilde  more  os,  maatte  der  findes  paa  Noget, 
om  end  nok  saa  barnligt,  og  en  engelsk  Søofficer  havde  nu 
udfunden  en  særegen  Sport,  som  unægteligt  fik  os  andre  til  at  le. 

Ligesom  af  Vanvare  lod  han  stadigt  under  mange  Und- 
skyldninger, som  ikke  bleve  forstaaede,  sin  lille  Kurv  falde 
ned  paa  Hovedet  af  en  Kineser,  hvorover  navnlig  den  gamle  med 
Hornbrillerne  satte  et  ustyrlig  komisk  Ansigt  op,  naar  han  paa 
denne  himmelske  Maade  blev  forstyrret  i  sin  Optælling.  Dels 
kunde  en  saadan  Børnefornøjelse  ikke  vare  længe,  dels  vare 
vist  Kineserne  meget  nær  ved  at  blive  kjede  af  os,  og  vi  for- 
lode  da  Lokalet  for  at  strække  vore  Lemmer  i  Hotellets  skræk- 
kelige Jernsenge. 

Mange  ubehagelige  Nætter  har  jeg  tilbragt  i  mit  Liv;  men 
jeg  troer  nok,  at  denne  var  en  af  de  værste.  Rummet  var  ikke 
stort  bredere  end  selve  Sengen,  og  denne  var  alt  Andet  end 
bred.  Vel  var  der  Skillerum,  som  adskilte  Ens  Værelse  fra 
Naboens;  men  de  vare  ikke  stort  tykkere  end  Træet  i  en 
Appelsinkasse.  Havde  man  nu  været  saa  heldig  at  komme  til 
at  bo  ved  Siden  af  Folk,  der  vilde  sove,  kunde  det  jo  nok  gaa 
an,  hvis  de  ikke  snorkede;  men  nu  vilde  Skæbnen,  at  jeg  paa 
den  ene  Side  fik  et  meget  tørstigt,  amerikansk  Ægtepar.    Hvert 

Kvarter  eller  halve  Time  hylede  de  i  Kor:  »Boy!«  med  dette 
ostindiske  Tonefald,  som  der  skal  lang  Øvelse  til  at  efterligne; 
saa  kom  den  ulykkelige  Kineserdreng  i  Gallop  igjennem  Gangen 
for  at  høre,  hvad  der  var,  og  paa  een  Gang  nær  blev  der  stadig 
forlangt  Whisky  og  Sodavand.  Da  nu  et  Par  Timer  vare  gaaede 
paa  denne  Maade,  brast  min  Taalmodighed;  jeg  gav  mig  til 
at  dunke  i  den  tynde  Væg,  saa  at  det  rystede  i  Hotellet  og 
anmodede  dem  om  at  holde  op  med  deres  Fylderi,  da  jeg  nok 
ønskede  at  sove.  Lampen  blev  nu  slukket,  og  man  hørte  ikke 
en  Lyd  derinde  fra;  men  de  laa  vel  ogsaa  paa  deres  Gjerninger. 

En  Timestid  blev  jeg  paa  Hotellet  næste  Morgen  for  — 
om  muligt  —  at  faae  et  Glimt  at  se  af  disse  sjeldne  Frem- 
toninger, som  havde  imponeret  mig  ved  den  Mængde  Fluidum, 
de  kunde  indtage;  men  det  lykkedes  desværre  ikke,  og,  da 
Klokken  slog  Ni,  maatte  vi  ud  i  Byen  for  at  bese  den;  thi 
næste  Morgen  skulde  vi  atter  afsted. 

Man  kan  ikke  lade  være  med  at  anstille  en  Sammenligning 
mellem  Makao  og  Hongkong,  naar  man  gaaer  rundt  i  disse 
skumle  Gader,  og  man  har  en  Fornemmelse  af,  at  man  lever 
et  Par  Aarhundreder  tilbage  i  Tiden,  da  Præsteregimentet 
florerede;  det  er  da  forresten  ogsaa  Ærkebispen,  der  er  Koloniens 
Guvernør.  Man  kan  ikke  et  Øjeblik  være  i  Tvivl  om,  at  det 
er  Spaniere  eller  Portugisere,  der  have  anlagt  denne  By,  Alt 
tyder  derpaa:  Husenes  Form,  de  smalle  Gader,  den  ene  store 
Promenade  langs  Søen  paa  hver  Side  af  Halvøen,  ja,  selv  Be- 
boerne, de  saakaldte  Makaister,  har  Moderlandet  givet  et  eget, 
trist  Præg,  og  naar  saa  dertil  kommer  Garnisonen  med  citron- 
gule, indskrumpede  Soldater  i  deres  mørke  alvorlige  Uniformer, 
skulde  man  tro,  at  man  var  i  Portugal,  hvis  ikke  de  himmelske 
Sønners  Pisk  mindede  om  Kinas  umiddelbare  Nærhed.    I  Hong- 

kong  er  alt  lyst  og  livligt;  de  brede  Gader,  de  henrivende 
Villaer,  de  lyshaarede  engelske  Kolonister,  paa  hvis  Ansigter 
Tilfredshed  og  Velstand  staa  skrevet,  Soldaterne  i  deres  røde 
Trøjer  eller  Skotterne  med  deres  Skjorter  og  bare  Ben,  ja,  kort 
sagt,  Alt  tyder  paa  en  By,  der  er  i  Fremgang,  medens  Makao 
overalt  bærer    Dekadencens    Præg.     Albion    har   trukket   hele 

Makao. 


Handelen  over  til  sig,  og  Portugiserne  have  selv  maattet  ind- 
rømme det;  thi  de  have  flyttet  deres  største  Forretninger  hertil, 
Makao  staaer  kun  som  et  Minde  om  fordums  Storhed,  og  denne 
Koloni  var  dog  Evropas  første  i  Kina. 

Men  ligesom  Englænderne  sejgt  og  udholdende  holde  paa 
Gibraltar,  som  dog  er  en  unaturlig  Besiddelse,  saaledes  hævde 
Portugiserne  Besiddelsen  af  Makao,   og  med   Hensyn  til  deres 

■J2A.  En  grim  Blandingsrace. 

Stilling  have  disse  to  Steder  meget  tilfælles.  Begge  ligge  paa 
en  Halvø,  et  smalt,  nevtralt  Bælte  adskiller  dem  fra  Landets 
egentlige  Beboere,  og  den  højtliggende  Fæstning  dominerer 
denne  nevtrale  og  flade  Grund;  men  der  er  dog  den  Forskjel, 
at  i  Makao  ere  Fæstningsværkerne  de  samme  som  for  hundrede 
Aar  siden,  medens  Gibraltar  er  fulgt  med  Tiden.  Naa,  det  er 
jo  ogsaa  en  anden  Sag  at  skulle  forsvare  sig  overfor  en  civili- 
seret Nation  end  overfor  Kinesere. 

Begge  Steder  er  der  ved  Forbindelser  imellem  Kolonisterne 
og  de  indfødte  Kvinder  opstaaet  en  Blandingsrace;  men,  medens 
man  i  Hongkong  kan  træffe  smukke  Kvinder  af  denne  Blanding 
af  Hvide  og  Gule,  kan  man  næsten  ikke  tænke  sig  en  grimmere 
Slægt  end  den,  som  er  opammet  paa  Makaos  sandede  Jordbund, 
og  som  desværre  nu  forplanter  sig  videre.  Hvorfra  hidrøre 
disse  Naturens  uforstaaelige  Lunefuldheder?  Vel  ved  jeg,  at 
Portugiserne  ikke  have  Ord  for  at  være  smukke;  men  det  maa 
da  kun  være  for  Mandens  Vedkommende;  thi  man  seer  mange 
smukke  Kvinder  i  Lissabon,  og  i  Japan  har  jeg  dog  seet  mange 
af  disse  »half  cast« ,  der  toge  sig  godt  ud,  og  det  er  ogsaa 
Efterkommere  af  Portugisere.  En  Englænder  gav  mig  en  For- 
klaring; men,  om  den  er  rigtig  kan  jeg  ikke  indestaa  for.  Han 
sagde,  at  disse  Folk  ikke  alene  vare  Frugten  af  Portugisernes. 
Forbindelser  med  Kineserinder,  men  at  der  baade  var  Neger- 
blod og  malajisk  Blod  i  dem,  og,  naar  de  vareret  Produkt  af 
saa  mange  Faktorer,  var  deres  Grimhed  jo  mere  forklarlig. 

Stakkels  Mennesker!  De  se  ud,  som  om  de  vare  paa  det 
Rene  med  deres  eget  ufordelagtige  Udseende;  med  ludende 
Hoved  og  Øjnene  fæstede  paa  Stenbroen  gaa  de  rundt  paa 
Gaderne,  altid  klædte  i  mørke  Farver;  Kvinderne  med  et  stort, 
kulsort  Klæde  over  Hovedet  og  med   en   Dragt,  der  hverken 

er  portugisisk  eller  kinesisk,  gjøre  ogsaa  et  trist  Indtryk,  hvad 
der  heller  ikke  bidrager  til  at  stemme  den  Fremmede  sympathe- 
tisk  imod  dem. 

Denne  Evropas  første  Koloni  i  det  himmelske  Rige  maa 
jo  siges  at  være  godt  valgt,  og,  vare  Englænderne  ikke  komne 
i  Besiddelse  af  Hongkong,  havde  Makao  vel  ogsaa  haft  lysere 
Dage  at  gaae  imøde. 

Udefra  seer  Byen  godt  ud,  som  den  ligger  der  paa  den 
flade  Tange  med  sine  hvide  Huse,  og  Guvernørens  Slot  ved 
den  lange,  mennesketomme  Promenade  giver  den  et  vist  Stor- 
stadspræg. Men,  tager  man  den  nærmere  i  Øjesyn,  dufte  Illu- 
sionerne bort  een  for  een,  og  man  sporer  overalt  Tilbagegangen. 
Igjennem  snavsede  og  støvede  Gader  kommer  man  op  til  Dom- 
kirken, som  i  sin  Tid  maa  have  været  pragtfuld;  men  nu  er 
der  kun  Facaden  og  den  lange,  brede  Stentrappe  tilbage.  Korset 
paa  Toppen  staaer  skjævt,  store  Buske  voxe  ud  imellem  Søjler 
og  kristelige  Figurer,  Murstensbrokker  og  forvitret  Kalk  spærre 
Trappen,  og  Græsset  spirer  frodigt  imellem  Trinene;  der  er 
noget  Sørgeligt  udbredt  over  disse  Ruiner,  der  staa  som  en 
Runesten  til  Minde  om  Portugals  Glansperiode. 

Oppe  paa  Toppen  af  en  Høj  ligger  Fæstningen,  som  er 
opført  i  Aaret  1626  og  alligevel  stadigt  bruges,  uagtet  Kanonerne 
snarere  passede  paa  et  Artillerimusæum  end  til  Bestykning  af 
Voldene  paa  en  Fæstning  i  vore  Dage.  Den  portugisiske  Soldat, 
der  viste  os  rundt,  havde  aabenbart  en  anden  Mening  om 
Sagerne;  thi  han  søgte  at  forklare  os  Alt  med  største  Nøjagtig- 
hed og  med  en  Stolthed,  som  vidnede  om,  at  han  egentlig  ansaae 
dette  Anlæg  for  meget  tidssvarende.  Var  han  tilfreds,  kunde 
vi  jo  ogsaa  være  det,  og  vi  gik  de  mange  Trin  ned  igjen  for 
at  begive  os  til  Camoens  Grotte,    hvor  denne  Portugals  største 

Digter  skal  have  skrevet  sit  berømte  Epos  »Os  Lusiados«,  hvori 
han  beskriver  sit  Folks  Heltetid.  Han  var  bleven  forvist  til 
Makao,  fordi  han  havde  gjort  Nar  af  Kolonibestyrelsen  i  et 
satirisk  Skrift,  og  fra  1556— 1558  opholdt  han  sig  her.    Men  da 


Ruinen  af  Domkirken  i  Makao. 


han  atter  skulde  vende  tilbage,  led  han  Skibbrud  i  Cochinkina 
og  reddede  sig  ved  Svømning  med  sit  Epos  i  Lommen.  Hans 
Buste  er  rejst  ved  denne  Grotte,  et  smukt  Haveanlæg  forskjønner 
denne  store  Mands  Opholdssted,  og  de  Tilrejsende  have  som 
altid  foreviget  sig  selv  ved  talrige  Inskriptioner  paa  alle  mu- 

lige  Sprog.     Det  danske  var  ikke  glemt,   og  med  store,  fede 
Bogstaver  stod  der: 

Her  i  denne  Grotte 

sad  den  lille  Lotte 

og  tænkte,  at  hun  maatte  .  . . 

Resten  var  visket  ud  og  ulæseligt,  og  det  gjorde  mig  ondt 
ikke  at  kunne  hjembringe  min  poetiske  Landsmands  Inspira- 
tioner her  paa  denne  golde  Kyst. 

Et  Silkespinderi,  nogle  tarvelige  Butiker,  det  er  Alt,  hvad 
Makao  har  at  byde  paa. 

En  svag  Vind  med  temmelig  høj  Dønning  bragte  den  lille 
Damper,  som  næste  Morgen  satte  os  over  til  Hongkong,  til  at 
hoppe  ikke  saa  lidt,  og  samtlige  Kinesere  ofrede  til  Neptun. 
Det  er  jo  slet  ikke  oplivende  at  se  paa  søsyge  Folk;  men  een 
Iagttagelse  fik  jeg  dog  Lejlighed  til  at  gjøre,  og  det  var,  at  end 
ikke  denne  Pine  kunde  forandre  de  himmelske  Sønners  Ansigts- 
kulør, og  jeg  fik  Bekræftelse  paa,  hvilken  uhyre  Mængde  Ris 
disse  Folk  kunde  tage  til  sig;  thi  det,  som  kom  ud,  maatte  jo 
ogsaa  være  kommet  ind,  og  det  var  ikke  Smaating. 

Kineserne  holde  ogsaa  Nytaar  i  Januar  Maaned,  og  de  to 
foregaaende  Dage  var  der  paa  Gader  og  Pladser  opført  interi- 
mistiske Butiker,  hvor  de  solgte  Porcellæn,  Træarbejder  og  andre 
Kunstsager  til  Spotpris  blot  for  at  skaffe  Penge  til  Højtiden, 
hvor  denne  Nations  ellers  saa  smaalige  økonomiske  Sans  er 
som  blæst  bort. 

Allerede  Dagen  før  begyndte  man  at  berede  sig  til  Festen, 
og,  om  det  saa  var  paa  Rheden,  bleve  de  kinesiske  Djonker 
udsmykkede  med  smaa,  kulørte  Papirslapper,  og  Masser  af 
Flag  vajede  for  den  svage  Vind.  Alle  Kinesere,  som  vare  iland, 
havde  faaet  Stadstøjet  paa;    klædte  i  Silke  fra  Top  til   Taa  og 

i  de  mest  skrigende  Farver  vandrede  de  rundt  paa  Gaderne, 
der  vare  oversaaede  med  røde,  kinesiske  Pistoler,  og  der  blev 
en  Futten  og  Knalden  af  disse  Fyrværkerisager,  som  vist  i  høj 
Grad  vilde  have  tiltalt  vore  Gadedrenge.  Man  maa  ikke  tro, 
at  der  her  afbrændtes  en  eller  højst  et  Par  Stykker  ad  Gangen; 
nej,  Tusinder  futtede  af  samtidigt,  og  fra  fire  Etagers  Huse 
hang  der  store  Guirlander  af  en  Arms  Tykkelse,  udelukkende 
bestaaende  af  Papirspistoler.  De  tændtes  nu  an,  og,  naar  man 
ikke  tog  sig  iagt,  blev  man  helt  bedækket  af  røde  Papirsstumper. 
Havde  man  ikke  mødt  en  engelsk  Politibetjent,  som  med  stoisk 
Ro  betragtede  dette  Skuespil,  skulde  man  have  troet,  at  der 
blev  gjort  Forsøg  paa  at  svide  Byen  af. 

Alt  er  som  overladt  til  Kineserne  i  disse  Dage,  man  opdager 
næsten  ikke  Evropæere  paa  Gaden  og  ærgrer  sig  over  at  se 
de  pragtfulde,  silkebroderede  Dragter  paa  disse 
gule  Kroppe,  som  det  ikke  kan  nytte  at  pynte  paa. 
Men  naar  det  er  saaledes  her  i  Hongkong,  hvor 
Englænderne  ere  de  egentlige  Herrer,  hvorledes 
maa  Tilstanden  saa  ikke  være  i  en  virkelig 
kinesisk  By  under  Nytaarshøjtiden? 


XV. 
CANTON. 


Dont  forget  to  see  the  flower-boats«,  lyder  endnu  den  Dag 
i  Dag  for  mine  Øren,  naar  jeg  tænker  paa  mit  allerførste 
Ophold  i  Honkong  med  Paketbaaden  »Djemnah«.  Ja,  selv 
Lyden  af  den  unge  italienske  Piges  sølvklare  Stemme  synes 
jeg  at  kunne  høre,  og  jeg  seer  hende  endnu  med  sin  ung- 
dommelige Ivrighed  kaste  denne  Sætning  ud  til  de  sex  franske 
Kadetter,  som  havde  taget  Plads  paa  den  lille  kinesiske  Sampan, 
der  laa  ved  Falderebet,  for  at  tage  til  Canton  og  tilbringe  et 
Par  Dage  der. 

Der  var  ikke  noget  anstødeligt  i  disse  Ord,  og  man  kunde 
da  heller  ikke  tænke  sig,  at  denne  femtenaarige  Dame  over- 
hovedet kunde  faa  noget  Saadant  over  sine  Læber.  Dog  frem- 
kaldte disse  Ord  en  Dødsstilhed  imellem  Passagerne  paa  Dækket, 
og  i  den  lille  vraltevorne  Sampan  vare  de  sex  Turister  i  den 

Grad  betagne  af  indvendig  Latter,  at  de  Kvinder,  som  færgede 
dem,  trak  i  dem  for  at  bede  dem  om  at  sidde  rolige,  da  der 
ellers  var  Udsigt  til  at  kæntre.  Men  de  unge  Mennesker 
klarede  dog  Situationen  og  svarede,  at  de  ikke  skulde  glemme 
at  følge  hendes  Raad.  Herved  blev  det  umuligt  for  os  Andre 
at  bekæmpe  Latteren,  der  nu  brød  løs  som  et  Tordenskrald, 
og  den  stakkels  unge  Pige  saae  sig  forbavset  og  ulykkelig  om; 
hun  mærkede  jo  nok,  at  det  var  galt  fat;  men,  hvad  der  var 
ivejen,  forstod  hun  ikke,  og  det  var  da  forresten  ogsaa  rime- 
ligt nok. 

Det  ligger  jo  nærmest  at  antage,  at  »flower-boats«  ere 
Baade,  udsmykkede  med  Blomster,  og  denne  Forklaring  har 
Pigebarnet  vel  ogsaa  faaet  af  sin  Moder;  men,  har  man  læst 
Lidt  om  Canton,  veed  man,  at  Ordet  har  en  anden  Betydning. 
Disse  saakaldte  Blomsterbaade  ere  nemlig  en  Slags  flydende 
Restauranter,  hvis  Ry  for  god  Tone  og  Sædelighed  ikke  er  absolut 
uomtvisteligt.  Derfor  var  der  for  os  noget  saa  Grundkomisk  i 
hele  denne  Scene,  hvor  en  ung  Pige  paa  femten  Aar  opfordrer 
sine  Beundrere  til  at  søge  hen  paa  Steder,  hvor  Moralen  ikke 
sættes  højt.  Næsten  en  Maaned  bleve  vi  i  Honkong,  og,  naar 
jeg  paa  mine  Ankervagter  skridtede  op  og  ned  af  Dækket  i 
timevis,  randt  denne  Historie  mig  ofte  i  Hu,  og  især,  naar  Øjet 
tilfældigt  faldt  paa  disse  store  flydende  Huse,  som  Floddamperne 
til  Canton  nærmest  ligne. 

Canton  stod  for  mig  som  Noget,  jeg  maatte  se,  og  denne 
Tanke  lod  mig  ikke  have  Ro,  før  jeg  fik  arrangeret  en  Tur 
derop  med  min  gamle  Rejsefælle,  der  forresten  altid  var  villig 
til  den  Slags  Expeditioner. 

Den  franske  Konsul  vilde  have  Admiralen  derop;  men,  da 
han   ikke  selv  vilde,  var  han  saa  elskværdig  at  lade  os  tage 

afsted,  og  ledsagede  af  Alles  Ønsker  om  en  god  Tur  satte  vi  en 
Morgenstund  i  glimrende  Vejr  af  med  Jollen  fra  »Turenne«  for 
at  gaa  ombord  i  Floddamperen.  Vore  Lommebøger  vare  i  den 
Grad  overfyldte  med  Kommissioner  fra  Kammeraterne,  at  vi 
nærmest  lignede  et  Par  Handelsrejsende,  der  skulde  opkjøbe 
kinesiske  Broderier,  og  Gud  skal  vide,  at  vi  kun  havde  ringe 
Forstand  paa  den  Slags  Varer.  Ellers  vilde  Enhver  altid  selv 
kjøbe  sine  Sjeldenheder  til  at  tage  hjem  med  efter  endt  Togt; 
men  denne  Gang  var  der  en  særlig  Grund,  nemlig  den,  at  det 
netop  var  Ugen  før  Kinesernes  Nytaar,  hvor  Alt  sælges  billigt, 
hvad  jeg  tidligere  har  fortalt;  thi  de  vide  jo  selv,  at  der  skal 
være  Mønt  til  »Hovedet«,  som  de  kalde  Nytaarsfesten. 

Paa  Broen  myldrede  det  med  Kinesere,  da  vi  lagde  til,  og 
der  var  vel  den  Dag  særlig  Mange,  som  skulde  op  til  Højtiden. 
Rige,  velnærede  Kjøbmænd  med  den  smukt  flettede  Pisk  ding- 
lende ned  ad  Ryggen  stege  ud  af  deres  Bærestole  og  skrede 
gravitetisk  igjennem  Mængden,  som  ærbødigt  gjorde  Plads  for 
den  personificerede  Rigdom;  thi  det  er  Noget,  som  det  him- 
melske Riges  Sønner  have  Respekt  for.  Nogle  af  dem  havde 
vi  end  ogsaa  den  Ære  at  se  paa  første  Plads  senere,  og  det 
maa  derfor  have  været  velrenommerede  Folk;  thi  ellers  kommer 
der  kun  Evropæere  her.  Deres  Landsmænd,  som  ikke  vare  saa 
godt  situerede,  slæbte  af  med  Kasser  og  Pakker,  og  Pisken,  dette 
Kinesernes  Klenodie,  var  rullet  op  om  Hovedet;  thi  dels  er 
den  jo  upraktisk  for  en  Arbejdsmand,  dels  slides  den  ved  at 
hænge  ned,  og  saa  skulle  de  manglende  Haar  erstattes  ved 
flettede  Baand  (thi  Længden  er  omtrent  altid  den  samme),  og 
det  er  jo  en  extra  Udgift  til  Frisøren  for  disse  Stakler,  hvis 
Dagløn  iforvejen  er  knap  nok.  Hvor  denne  Pisk  dog  kan 
blive  tynd   hos  de  Gamle,  denne  Pisk,  som  er  deres  Stolthed 

lige  til  det  Sidste!  Mig  har  det  nu  altid  været  uforstaaeligt, 
at  denne  Rottehale  af  en  kinesisk  Hjerne  kan  betragtes  som 
noget  Storartet. 

Som  aldeles  frie  Borgere  betragtes  de  kinesiske  Passagerer 
ikke  paa  det  engelske  Kompagnis  Dampere;  men  det  er  da 
heller  ikke  til  at  undre  sig  over,  naar  man  tager  i  Betragtning, 
at  de  gjentagne  Gange  havde  søgt  at  gjøre  det  af  med  Capitain 
og  Besætning  samt  de  evropæiske  Passagerer,  og  et  Par  Gange 
have  de  stukket  Ild  paa  Skibet  under  Sejladsen.  Man  har 
derfor  paa  forskjellig  Maade  taget  sine  Forholdsregler,  hvorved 
man  faaer  en  underlig  Fornemmelse  af,  at  man  egentlig  snarere 
sejler  med  et  Slaveskib  end  med  en  Passagerdamper,  og  det 
falder  En  slet  ikke  ind,  at  det  er  en  Lysttur,  som  nu  skal 
begynde. 

Allerede,  naar  man  hilser  paa  Capitainen,  mærker  man,  at 
man  er  paa  et  Sted,  hvor  der  føres  et  strengt  Regimente.  En 
ren  Kolos  er  han  med  et  energisk  Ydre,  og  trods  hans  høflige 
og  venlige  Væsen  er  der  Noget,  der  siger  En,  at  han  ikke  er 
vant  til  at  have  at  gjøre  med  Vorherres  bedste  Børn. 

Det  Samme  er  Tilfældet  med  Styrmanden  og  det  Par 
Matroser  eller  Kvartermænd,  som  have  Tilsyn  med  Besætningen, 
der  udelukkende  bestaaer  af  Kinesere. 

Som  alle  Floddampere  stikker  Skibet  ikke  dybt;  men  det 
ligger  højt  paa  Vandet  og  minder  om  et  tre  Etages  Hus  med 
høje  Skorstene.  Paa  øverste  Dæk  var  der  ikke  en  Sjæl  med 
Undtagelse  af  Rorgængeren,  som  prøvede  sit  Rat  i  Styrehuset, 
og  Bænke  fandtes  heller  ikke;  men  derimod  laa  der  i  Stabler 
en  Del  smaa  Svømmeflaader,  hvis  Brug  vi  ikke  kunde  forklare 
os.  En  af  de  kinesiske  Matroser  besvarede  vort  Spørgsmaal 
herom    paa    sit   radbrækkede  Engelsk    med    et   halvt  grinende 

Ansigt,  og  netop  seet  fra  hans  Standpunkt  var  det  jo  meget 
naturligt;  thi  disse  Flaaders  Bestemmelse  var,  at  vi  og  andre 
første  Klasses  Passagerer  kunde  frelse  os  paa  dem,  hvis  det 
skulde  behage  Pøblen  i  Lasten  at  svide  Skibet  af. 

Først  lo  vi  og  syntes,  at  det  dog  var  for  galt,  at  en  Kineser 
skulde  drive  Løjer  med  os,  og  i  en  overlegen  Tone  svarede 
vi  ham,  at  det  ikke  var  første  Gang,  vi  vare  ombord  paa  et 
Skib.  Hans  lakoniske  Svar  var:  »Ask  the  Captain,«  og  det 
gjorde  vi.  Da  vi  saa  fik  samme  Besked  her,  maatte  vi  jo  give 
os,  og  for  at  gjøre  Situationen  endnu  mere  klar  for  os,  pegede 
han  paa  en  af  de  hvide  Matroser,  der  stod  Skildvagt  ved  Lugen 
ned  til  underste  Plads. 

Han  stod  roligt  med  Sabel  og  Revolver,  klar  til  at  nægte 
enhver  Kineser  Adgang  til  den  friske  Luft,  og  det  var  paalagt 
ham,  hvis  Nogen  alligevel  skulde  faae  Lyst  til  at  trække  Vejret 
paa  Dækket,  da  at  hindre  dette,  enten  han  nu  vilde  benytte 
sig  af  Sablen  eller  ved  Hjælp  af  sin  Revolver  anbringe  et  vist 
Kvantum  Bly  i  Vedkommendes  Hjerne. 

Medens  vi  endnu  laa  fortøjede  ved  Broen  i  Honkong, 
spadserede  vi  med  Styrmanden  ned  paa  underste  Dæk,  og, 
skjønt  Luger  og  Porte  paa  Skibsiden  endnu  vare  aabne,  var 
det  dog  en  rædsom  Stank,  der  slog  os  imode.  Tusinde  Ki- 
nesere med  alle  deres  Pakkenilliker  var  der  vel  i  det  Hele;  de 
Fleste  røg  ganske  roligt  af  deres  ejendommelige  Piber,  som  kun 
kunne  rumme  en  saa  liden  Mængde  Tobak,  at  de  stadigt  maa 
bankes  ud  og  stoppes  igjen,  og  brandfarlige  Sager  var  der  nok 
af.  Efter  min  Mening  behøvedes  der  ikke  engang  nogen  bestemt 
Villie  til  at  svide  denne  Trækasse  af,  den  mindste  Uforsigtighed 
var  saamænd  mer  end  tilstrækkelig,  hvorfor  Svømmeflaaderne 
paa    øverste  Dæk    maaske    ikke   vare   helt  unødvendige.     Dog 

er  der  i  de  sidste  Aar  ikke  forekommet  nogen  Ulykke  af 
denne  Art. 

Udturen  er  temmelig  lang;  thi  der  er  over  fem  og  tyve 
geografiske  Mile  fra  Honkong  til  Canton,  og  dels  af  denne 
Grund,  dels,  fordi  der  ikke  findes  noget  ordentligt  Hotel  i  Canton, 
er  der  Sovelukafer  til  alle  første  Klasses  Passagerer.  Vel  havde 
vi  sikret  os  at  komme  til  at  bo  hos  en  Amerikaner  under  vort 
Ophold  i  Byen;  men  for  en  Sikkerheds  Skyld  toge  vi  dog  et 
Lukaf  i  Besiddelse.  Ogsaa  her  bleve  vi  mindede  om,  at  Sej- 
ladsen ej  var  blot  til  Lyst;  Væggene  vare  nemlig  prydede  med 
en  hel  Vaabensamling  af  Sabler  og  Revolvere,  og  i  Aanden  saae 
vi  os  allerede  i  Negligé  sælge  vort  Liv  saa  dyrt  som  muligt  til 
de  kinesiske  Røvere. 

Vejret  var  straalende,  om  end  lidt  koldt,  og  Alt,  hvad  vi 
havde  seet  her  ombord,  havde  bragt  Humørets  Thermometer 
til  at  stige,  hvorfor  vi  i  en  glad  Stemning  oppe  paa  Kommando- 
broen hos  Capitainen  afventede  Skibets  Afgang. 

Porte  og  Luger  bleve  lukkede,  Damppiben  gav  sit  Signal, 
Trosserne  kastedes  los,  de  store  Skovlhjul  snurrede  rundt,  og 
lidt  efter  giede  vi  ud  af  Honkongs  tæt  pakkede  Rhed. 

De  utallige  Klippeøer,  Honkongs  hvide  Huse  og  det  triste 
Makao  forsvandt  snart  bag  de  høje  Bjerge  paa  begge  Sider,  og 
Skovlene  piskede  nu  i  Cantonflodens  gule,  mudrede  Vand,  der 
passede  saa  godt  til  dette  himmelske  Rige,  hvor  Alt  er  gult 
eller  sort. 

Landskabet  er  grimt  med  sine  nøgne  Bjerge  paa  begge  Sider 
af  den  brede  Flod,  hvor  vi  hist  og  her  passerede  nogle  Djonker, 
som  krydsede  mod  Vind  og  Strøm,  og  det  var  slet  ikke  vanskeligt 
at  tage  Afsked  med  dette  Syn  for  at  gaa  ned  og  lade  Sulten 
vederfares  sin  Ret.     Capitainen  trøstede  os  med,  at  der  blev 


Risnydelse.  —  Kunstige  Spærringer.  33  5 

nok  at  se  højere  oppe,  og  man  havde  taget  Hensyn  dertil  ved 
at  sætte  Spisetiden  saa  tidligt.  Vi  toge  Plads  hver  paa  sin 
Side  af  denne  Kæmpe,  for  hvem  de  opvartende  Kinesere  løb 
som  piskede  Rotter.  De  Øvrige  ved  Bordet  vare  Kinesere, 
som  aabenbart  havde  vanskeligt  ved  at  behandle  Kniv  og  Gaffel; 
men  det  kan  nok  være,  at  der  kom  Fart  i  dem,  da  der  blev 
serveret  en  Ret  garneret  med  Ris.  Nu  vare  de  rigtigt  i  deres 
Element,  med  Hovedet  helt  ned  i  Tallerkenen  arbejdede  de  i 
den  Grad  hurtigt  med  Redskaberne,  at  jeg  virkelig  var  bange 
for,  at  de  skulde  sluge  disse  med,  og  de  viste  os  tydeligt,  at, 
havde  de  før  siddet  til  Stads  ved  Bordet,  vilde  de  nu  gjøre 
Gavn  for  Alvor.  Uvilkaarligt  rykkede  jeg  min  Stol  lidt  bort  for 
ikke  at  blive  skubbet  tilside,  medens  hele  Maskineriet  i  disse 
Herrer  arbejdede  af  fuld  Kraft.  Dog  maa  man  jo  være  over- 
bærende imod  dem;  thi  Situationen  var  vel  det  Samme  for 
dem,  hvad  den  vilde  have  været  for  os  Andre,  hvis  der  pludselig 
blev  præsenteret  os  en  Bøf  eller  lignende,  naar  man  med  sulten 
Mave  spiste  til  Middag  hos  en  Kineser,  og  dernæst  var  der  jo 
ingen  Pinde,  som  Staklerne  kunde  manøvrere  med. 

Kaffen  blev  hurtig  skyllet  ned,  og  vi  overlode  dem  til 
deres  Risnydelse  for  at  gaa  op  paa  Dækket.  Nu  var  der  da 
Noget  at  se  paa,  og  med  stor  Elskværdighed  gav  Capitainen 
os  Oplysninger  om  Alt;  men  man  maa  være  vant  til  at  sejle 
her;  thi  Flodarme  og  Kanaler  danne  et  stort  Delta,  hvor  Strøm- 
men er  stærk,  og  desværre  have  Kineserne  selv  ødelagt  Far- 
vandet. Under  Tonkinkrigen  med  Franskmændene  var  man 
nemlig  bange  for,  at  disse  vilde  bombardere  Byen,  og  af  den 
Grund  anbragte  man  paa  flere  Steder  Sperringer  enten  af  ned- 
rammede Pæle  eller  Sten  med  ganske  smaa  Sejlløb  imellem, 
og  med  sædvanlig  kinesisk  Omhu  har  man  ikke  gjort  sig  den 

Ulejlighed  at  fjerne  dem  igen.  Floden  bringer  saa  meget  Dynd 
og  Mudder  med  sig,  at  der  sikkert  efterhaanden  maa  dannes 
hele  Banker  her,  og  den  Tid  er  vel  ikke  fjern,  da  al  Sejlads 
for  nogenlunde  dybtgaaende  Skibe  bliver  umulig,  hvis  der  ikke 
skeer  en  Forandring  i  Forholdene.  Capitainen  bander  de  ki- 
nesiske Avtoriteter,  medens  han  fortæller  os  det,  og  det  er 
da  ikke  til  at  undre  sig  over;  thi  alt  Dette  har  jo  ikke  gjort 
hans  Bestilling  saa  lidt  besværligere. 

Floden  bliver  smallere  og  smallere,  og  en  Trafik  af  Djonker 
og  Sampaner,  som  jeg  aldrig  har  seet  Mage  til,  bringer  et  vel- 
gjørende  Liv  i  Landskabet.  Diminutive  Dampkanonbaade  stryge 
forbi  i  alle  Retninger,  og,  da  jeg  nu  tidligere  havde  seet  den 
store,  kinesiske  Pansereskadre  med  sine  virkelig  gode  Skibe, 
tænker  jeg  paa,  hvor  godt  disse  Folk  dog  ere  komne  med  paa 
det  maritime  Omraade;  indtil  jeg  pludselig  faaer  Øje  paa  et 
Krigsskib  af  en  anden  Art.  Det  er  en  af  disse  gammeldags 
Krigsdjonker  af  Træ,  bestykket  med  Oldtidskanoner,  og  Capitainen 
betroer  mig,  at  i  Grunden  have  Folk  mere  Tillid  til  disse  gamle 
Uhyrer  end  til  de  Panserskibe,  der  ere  kjøbte  i  Udlandet. 

Efter  at  vi  have  passeret  den  lille  By  Wampoa,  er  der 
saa  mange  store  og  smaa  Fartøjer,  at  man  ofte  slet  ikke  kan 
se  Vandet,  og  det  staaer  En  fuldstændig  klart,  at  Geografilæreren 
i  Skolen  havde  talt  sandt,  naar  han  fortalte  os,  at  Cantons 
flydende  Befolkning  udgjør  circa  200,000  Sjæle. 

Havde  det  ikke  været  Fredstid,  skulde  man  have  troet,  at 
Skibet  blev  entret,  da  vi  lagde  til  ved  Bolværket  i  Canton. 
Capitainen  leer  blot;  thi  han  er  vant  til  Turen;  men  vi  stirre 
forbavsede  paa  denne  Hoben  Mennesker,  som  uden  videre 
vælter  ombord.  Og  det  er,  ligesom  om  der  samtidigt  skete  et 
Overfald   af  den   forenede  Sø-  og  Landkrigsmagt;  thi  Stormen 

kommer  fra  begge  Sider,  og  man  maa  beundre  den  Ulejlighed, 
disse  Folk  gjøre  sig  for  at  tjene  det  Par  Skilling,  som  de 
kinesiske  Passagerer  ville  lette  deres  Pung  for  som  Vederlag 
for  de  forskjellige  Tjenester,  de  tilbyde. 

Dog  var  Overfaldet  fra  Søsiden  mest  imponerende,  og  det 
begyndte  allerede,  medens  Maskinen  endnu  var  igang,  idet 
Hundreder  af  Sampaner  ligefrem  hagede  sig  fast  til  Skibet  ved 
Hjælp  af  lange  Bambusrør  med  en  skarp  Krog  i  Enden,  og  op 
ad  disse  lette  Broer  entrede  nu  Mænd  og  Kvinder  for  at  kapre 
Passagerer  til  deres  respektive  Fartøjer.  Havde  de  faaet  fat  paa 
deres  Bytte,  slæbte  de  det  ned  i  Baadene,  og  Alle  lode  til  at 
være  vante  til  denne  Behandling. 

Efter  Capitainens  Raad  havde  vi  forskanset  os  paa  det 
alier  heldigste  Sted,  Kommandobroen,  hvilket  skaffede  os  to 
Fordele,  for  det  Første  ikke  at  blive  taget  tilfange  af  Røverne, 
og  for  det  Andet  i  Ro  og  Mag  at  kunne  betragte  dette  ejen- 
dommelige Skue  fra  vort  ophøjede  Stade,  Skibets  Allerhelligste. 

Fra  Landsiden  foretoges  Angrebet  med  ligesaa  megen 
Energi;  men  her  gjaldt  det  om  at  tage  det  rette  Bytte  i  Be- 
siddelse, og  det  maatte  overvejes,  om  Passagerens  pekuniære 
Stilling  kun  tillod  ham  at  gaa  og  lade  Pakkerne  bære  eller  sig 
selv  ovenikjøbet.  En  saadan  Skraalen  og  Skrigen  var  der  i  en 
halv  Timestid,  at  man  troede  sig  henflyttet  til  et  Galehus;  saa 
tog  det  lidt  efter  lidt  af,  og  kun  nogle  enkelte,  udholdende  Sjæle 
bleve  tilbage  for  at  vente  paa  den  fedeste  Bid,  nemlig  os. 
Ligesom  i  Japan  arbejder  man  helst  for  Udlændingen;  thi  det 
kaster  Mest  af  sig,  selv  om  Evropæeren  er  meget  nøjeregnende. 

Fra  vor  Fæstning  indledede  vi  en  Time  senere  Forhandling 
med  nogle  Kinesere  om  at  bære  os  og  vor  Bagage  hen  til  den 

evropæiske  Concession;  kort  efter  var  Pladsen  ved  Skibet  tom, 
og  kun  nogle  faa  Udvalgte  ventede  paa  os. 

Blive  Kineserne  behandlede  paa  en  noget  arbitrær  Maade 
paa  Kompagniets  Skibe,  gaaer  det  ikke  de  Hvide  bedre  her  i 
Staden.  De  leve  paa  en  0,  omgiven  af  Kanaler,  hvorover  der 
fører  flere  Broer  ind  til  Kineserbyen;  men  disse  ere  Alle  be- 
vogtede af  kinesiske  Soldater,  og  det  er  forbudt  de  Fremmede 
at  forlade  Øen  efter  Solnedgang,  naar  Portene  lukkes.  Deres 
Stilling  er  derfor  ikke  stort  bedre  end  Hollændernes  i  gamle 
Dage  i  Japan,  da  de  fik  Lov  til  at  bo  i  Nagasaki  paa  den  lille, 
kunstige  0  Desima,  som  ved  en  Bro  stod  i  Forbindelse  med 
Staden.  Der  er  noget  ydmygende  heri;  men  Pengene  have 
desværre  saa  længe  regeret  Verden,  at  al  Undseelse  snart  er 
svunden  bort. 

Vejen  fra  Dampskibet  til  »Shanin«,  som  Concessionen  kaldes, 
er  ikke  lang,  og  faa  Minuter,  efter  at  vi  havde  taget  Afsked 
med  Capitainen,  passerede  vi  en  af  Broerne,  hvor  Vagten,  be- 
staaende  af  lasede,  kinesiske  Soldater  stirrede  paa  os  med  dette 
aandsfraværende,  halvt  idiotiske  Blik,  som  kun  en  Kineser  har. 

Det  første,  som  Øjet  støder  paa  indenfor  Porten,  er  naturlig- 
vis en  Lawn  Tennis  Plads;  men  i  og  for  sig  er  det  jo  ikke 
Andet,  end  hvad  man  kunde  vente;  thi  Øen  er  ikke  stor,  og 
lidt  Bevægelse  maa  man  jo  have  af  og  til.  Klokken  er  allerede 
bleven  mange,  og  paa  »Bundens  den  offentlige  Promenade, 
der  vender  ud  imod  Floden,  strække  Damer  og  Herrer  Benene 
efter  Dagens  Slid;  men  det  varer  kun  et  Par  Timer,  saa  er  der 
atter  tomt,  man  trækker  ind  i  Husene  for  at  hengive  sig  til 
Bordets  Glæder,  omtrent  de  eneste,  som  disse  Stakler  have. 

Gjæstfriheden  er  stor  her  i  den  evropæisk -amerikanske 
Koloni,  og  man  skjønner  dobbelt  paa  den,  da  der  ikke  existerer 

noget  Hotel.  Her  findes  en  Klub,  hvor  vi  bleve  indskrevne 
af  den  franske  Chancellier,  og,  da  vi  vare  de  eneste  Fremmede, 
fik  vi  Soverum  her.  Saavidt  jeg  veed,  findes  der  iøvrigt  kun 
tre  Værelser  til  dette  Brug. 

Efter  Middagen  samledes  Alle,  som  ikke  vare  indtraadte  i 
den  hellige  Ægtestand,  i  Klubben,  hvor  Billardspillet  dyrkedes 
med  Iver  af  de  forskjellige  Nationers  Repræsentanter.  Man 
behøvede  ikke  at  høre  deres  Tungemaal  for  at  sige,  til  hvilken 
Nation  de  hørte. 

Englænderne  med  deres  stive,  afmaalte  Væsen  og  Alle, 
ligefra  Handelshusets  Chef  til  den  sidste  Kommis  kjoleklædte, 
spillede  med  rolig  Majestæt  og  saae  af  og  til  paa  de  Andre 
med  en  vis  Forbavselse,  rimeligvis  fordi  de  ikke  kunde  forstaa, 
hvorledes  disse  overhovedet  havde  kunnet  faae  Maden  ned  uden 
at  være  i  Kjole.  En  umaadelig  Respekt  maa  disse  Mennesker 
have  for  sig  selv,  og  den  kan  vist  ogsaa  smitte  Folk,  der  komme 
i  Berøring  med  dem.  Jeg  mindes  saaledes  engang  i  Kjøbenhavn 
at  have  hørt  en  Samtale  imellem  to  unge  Mennesker,  hvoraf 
den  ene  havde  været  i  London  over  et  halvt  Aar,  og  han 
forsikrede  den  Anden,  at  Maden  ikke  smagte  ham,  uden  naar 
han  var  i  Kjole. 

Amerikanerne  mødte,  som  de  gik  og  stod,  og  Tyskerne 
spillede  godt,  men  med  en  Mine,  som  tydeligt  udtalte:  »Vi 
alene  vide«. 

Men  hyggelige  og  gjæstfrie  vare  de  Allesammen. 

De  kinesiske  Soldater  skulde  vel  beskytte  »Shanins«  Be- 
boere mod  Overfald  fra  Indbyggernes  Side;  men  alligevel  er 
saadanne  Overfald  skeet  flere  Gange,  og  sidste  Gang  er  endda 
ikke  saa  mange  Aar  siden.  Stormagterne  stationere  derfor 
skiftevis  en  Korvet  eller  en  Kanonbaad  paa  Floden,   saa  at  de 

i  værste  Tilfælde  kunne  søge  Tilflugt  her.  »Shanin«  maa  dog 
være  et  ubehageligt  Opholdssted;  thi  man  har  stedse  en  For- 
nemmelse af  at  være  i  en  Slags  Fangenskab,  selv  om  man  om 
Dagen  kan  faae  Lov  til  at  gaae  rundt  i  Byen,  og  det  er  en  alt 
andet  end  venlig  Stemning,  som  Befolkningen  viser  overfor  Ud- 
lændinge. Øvrighedspersonerne  lade  vel,  som  om  der  hersker 
det  bedste  Forhold  imellem  de  Fremmede  og  dem  selv,  og  det 
fik  vi  et  godt  Bevis  paa  den  første  Dag.  Vi  mødte  den  kinesiske 
General  i  Bærestol  med  et  Følge  af  lasede  Soldater,  og  han 
smilede  huldsaligt  til  os  og  de  Andre,  som  han  mødte  paa  sin 
Vej,  da  han  vendte  tilbage  fra  et  officielt  Besøg  hos  en  af  de 
fremmede  Magters  Konsuler.  Men  den  store  Mængde  hader 
den  hvide  Mand  som  Pesten,  og  det  Samme  gjøre  vel  ogsaa 
disse  høje  Herrer,  naar  de  skulde  være  ganske  ærlige. 

I  et  dejligt  Vejr  og  ledsagede  af  den  franske  Chancellier 
satte  vi  os  næste  Morgen  hver  i  sin  Bærestol,  og  med  en  ki- 
nesisk Guide  i  Spidsen  forlod  Processionen  »Shanin«  og  svingede 
ind  i  Kineserbyen  efter  at  have  passeret  den  sovende  Vagt 
paa  Broen. 

Canton  har  Ord  for  at  være  en  af  de  renligste  kinesiske 
Byer;  men  det  vil  nu  ikke  sige  meget.  Gader  kan  man  egentlig 
ikke  tale  om,  da  de  ikke  ere  bredere  end  fem  å  sex  Fod  og 
maa  nærmest  kaldes  Gyder,  hvis  de  da  kunne  naa  saa  højt  op 
paa  Rangstigen.  Foruden  den  myldrende  Menneskemasse  er 
der  en  anden  Ting,  der  forbavser  En  i  Begyndelsen,  og  det  er, 
at  der  selv  midt  paa  Dagen  hviler  et  underligt  Halvmørke 
over  Gaderne,  dette  kommer  af  de  mange  Udhængsskilte,  som 
hænge  ned  fra  Husenes  Tage  og  danne  ligesom  et  Tremme- 
værk over  den  smalle  Gyde.  Da  nu  Husene  ere  høje,  og  man 
af  den  Grund   som   oftest  slet  ikke  kan  læse,   hvad  der  staaer 

paa  disse  Skilte,  begriber  man  jo  ikke  rigtig,  hvad  Meningen 
skal  være  med  at  hænge  dem  saa  højt  op;  men  det  er  nu 
engang  Skik  og  Brug  og  dermed  Basta.  Mørket  skjuler  ogsaa 
det  eneste  Seværdige  i  disse  Gyder,  nemlig  Brolægningen,  der 
bestaaer  af  store,  firkantede  Fliser. 

En  absolut  venlig  Modtagelse  fik  vi  just  ikke  af  Befolk- 
ningen, medens  Bærestolene  møjsommeligt  banede  sig  Vej 
igjennem  denne  Bisværm  af  snavsede  Mennesker.  Vel  spyttede 
man  ikke  ligefrem  paa  os;  men  der  blev  dog  ialtfald  spyttet 
efter  os,  og  jeg  var  næsten  glad  over,  at  jeg  havde  saa  ringe 
Kjendskab  til  det  kinesiske  Sprog;  thi  ellers  havde  det  vist 
forbitret  min  Fornøjelse  at  høre  alle  disse  haanende  Tilraab, 
som  ideligt  tilkastedes  os  paa  vor  Vej  igjennem  Staden.  Men 
vor  franske  Ven  forstod  Sproget  og  forklarede  os  senere,  at  de 
havde  brugt  saadanne  Velkomstord  som  »Dræb!  Dræb!«  og 
Lignende.  Aldrig  maa  man  lade,  som  om  man  tager  Notits  af 
denne  ugjæstfrie  Behandling;  thi  hurtigt  komme  Gemytterne 
i  en  ophidset  Stemning,  og  saa  er  man  ilde  faren;  selv  Øvrig- 
heden kan  ikke  hjælpe  En  overfor  Befolkningen. 

Gade  op  og  Gade  ned  laa  Butikerne  ved  Siden  af  hver- 
andre, og  der  handledes  og  pruttedes  overalt.  Af  og  til  stoppede 
vi  op  ved  en  eller  anden  Bod  for  at  slaa  en  Handel  af;  men 
længe  kunde  vi  ikke  blive,  da  der  hurtigt  samledes  Oplob. 
Noget  Uappetitligere  end  en  kinesisk  Viktualiehandel  kan  man 
ikke  tænke  sig,  og  det  er  navnlig  en  meget  yndet  Fødevare, 
som  giver  den  dette  Præg,  og  som  lyder  Navnet  »hamrede 
Ænder«,  fordi  Indvoldene,  efter  at  Dyret  er  plukket,  tages  ud, 
Kroppen  bankes  nu  ud  til  en  stor  flad  Kage,  og  det  er  en  af 
Kinesernes  største  Lækkerbidskener.     Hele  stegte  Grise  sættes 

ogsaa  højt,  de  anvendes  meget  som  Gaver  paa  Festdage,  og  i 
tusindvis  seer  man  dem  hænge  paa  Gaderne. 

Kina  har  jo  den  Mærkelighed  i  sin  Regeringsform,  at  Tar- 
tarerne  eller,  som  de  ogsaa  kaldes,  Mantschurerne,  hvoraf  der 
vel  ikke  er  flere  end  circa  100,000,  ere  den  egentlig  rege- 
rende Kaste.  For  os  er  det  naturligvis  uforstaaeligt,  at  denne 
Klat  Mennesker  kunne  regere  et  Folk  paa  400  Millioner;  men 
saadan  er  det  nu  engang,  og  deraf  kommer  følgende  aparte 
Forhold  i  Styrelsen.  Ved  Siden  af  enhver  Kinesergeneral  er 
der  altid  en  Tartargeneral,  og  det  er  egentlig  ham,  der  kom- 
manderer; thi  alle  Tartarer  udgjøre  en  Krigerkaste,  som  holder 
sig  afsondret  fra  de  andre,  dette  Haandværk  gaaer  i  Arv  fra 
Fader  til  Søn,  og  de  gifte  sig  kun  indenfor  deres  egen  Kreds. 
Disse  Folk  bestille  ikke  Noget,  Regeringen  sørger  for  dem,  hvad 
der  er  rimeligt  nok;  thi  ellers  kunde  Kejseren  ikke  beholde 
sin  Trone,  og  endnu  er  det  ikke  lykkedes  Folket  at  bryde 
dette  ydmygende  Aag  —  tiltrods  for  mange  Forsøg  i  denne 
Retning. 

Her  gaa  nu  daglig  over  to  Millioner  Mennesker  og  se 
paa,  at  et  Par  Hundrede  Tartarer  have  slaaet  sig  ned  i  Byens 
Hjerte  og  have  omgivet  deres  Huse  med  en  høj  Mur,  der  er 
bestykket  med  Kanoner,  som  vende  Mundingen  ud  imod  Landets 
egne  Børn.  Sønnerne  af  det  himmelske  Rige  ere  ingenlunde 
bange  for  at  gaa  i  Døden;  men  flere  Aarhundreders  Trældom 
under  Aaget  og  en  indgroet  Respekt  for  Øvrigheden  have  gjort 
dem  til  villieløse  Redskaber  for  Kejserens  Villie,  selv  om  der 
af  og  til  er  et  mindre  Oprør  i  en  eller  anden  Provins. 

Have  Kineserne  opfundet  Krudtet  før  os,  have  de  dog  vist 
ikke  forbedret  det  synderlig  siden  den  Tid,  ialtfald  efter  deres 
Artilleri  at  dømme;  thi  mærkeligere  Oltidsvaaben  end  de,    der 

bestykke  denne  Mur,  kan  man  vanskelig  træffe.  Man  forstaaer 
ikke,  at  de  kunne  tjene  til  at  hæve  Tartarernes  Prestige,  da 
Kineserne   jo   dog   nu   have  faaet  Bagladekanoner  paa   mange 

Forter  og  paa  Flaaden,  og  mange  af  Cantons  Beboere  have 
vel  ogsaa  seet  sig  ganske  godt  om. 

Ligesom  alle  kinesiske  Seværdigheder  er  Muren  forfalden, 
og  paa  dette  Punkt  .staaer  det  himmelske  Rige  rigtignok  tilbage 
for  den  opgaaende  Sols  Land,  hvor  Alt  bevares  med  minutiøs 
Nøjagtighed  baade  offentlig  og  privat. 

Højt  tilvejrs  indenfor  Muren  ligger  den  bekjendte  fem 
Etages  Pagode,  som  vist  i  sin  Tid  har  lidt  endel  under  den 
fransk-engelske  Okkupation  af  Byen  i  Halvtredserne.  Den  blev 
dengang  brugt  som  Kaserne,  og  Inskriptioner  paa  Væggene  i 
det  franske  Sprog  minde  endnu  om  denne  Tid.  Det  kunde 
jeg  ikke  lide;  thi  det  viser  en  vis  Ringeagt  for  Andres  Hellig- 
domme; vi  vilde  dog  ikke  synes  om,  at  man  brugte  vore 
Kirker  til  Hoteller.  Rødmalet  og  bygget  op  af  Træ,  som  den 
er,  staaer  den  der  og  rager  op  af  Byen,  og  fra  øverste  Etage 
har  man  en  god  Udsigt.  Heroppe  trone  i  kongelig  Majestæt 
to  Buddhafigurer,  en  hvid  og  en  rød,  og  desuden  findes  her 
to  Freds-  og  to  Krigsguder;  man  har  maaske  forudset,  at  der 
engang  vilde  blive  indlogeret  Soldater  i  dette  Tempel. 

Fra  Tartarbyen  gik  Vejen  igjennem  afsides  liggende  Gader 
til  Vicekongens  Sommerpalads,  som  egentlig  blot  er  et  almin- 
deligt, vel  udstyret  kinesisk  Hus,  og  Parken  er  heller  ikke 
videre  stor;  men  i  Muren  findes  nogle  ejendommelige  Porte, 
der  ligne  et  cirkelrundt  eller  sexkantet  Hul,  som  er  anbragt 
saaledes,  at  dets  Overkant  er  ligesaa  langt  fra  Murens  Overkant, 
som  dets  Underkant  er  fra  Murens  Fod. 

Tidligere  boede  de  fremmede  Konsuler  i  selve  Byen,  disse 
Boliger  med  tilhørende  Park  tilhøre  ogsaa  endnu  de  respektive 
Regeringer,  og  i  den  franske  Concession,  ogsaa  kaldet  »Yamen«, 
indtoge  vi  vor  Frokost.     En   enlig  Opsynsmand   viste  os  rundt 

i  Parken,  hvor  det  ene  smukke  Anlæg  afløser  det  andet;  men 
Alt  er  desværre  i  Forfald  nu,  da  de  egentlige  Herrer  ere  for- 
jagede til  Øen  »Shanin«  paa  Grund  af  Befolkningens  fjendtlige 
Sindelag. 

Efter  en  Times  Ophold  her  besaae  vi  Mandarinskolen,  som 
desværre  ingen   Elever  havde  for  Øjeblikket;    men  vi  besøgte 


Port  i  Vicekongens  Havemur. 


saa  til  Gjengjæld  det  Sted,  hvor  Eleverne  aarligt  absolvere 
Mandarinexamen,  og  hele  det  Apparat,  der  ved  denne  Lejlighed 
sættes  igang,  er  ganske  enestaaende. 

Den  skriftlige  Del  af  Examen  er  den,  som  der  lægges 
mest  Vægt  paa,  og  den  varer  i  otte  Døgn  itræk,  idet  Exami- 
nanderne  sættes  i  Forvaring  paa  en  ret  ejendommelig  Maade. 


348  Sjeldne  Examensforhold. 

Paa  en  stor  Plads  findes  circa  1500  murede  Bygninger 
eller  Celler,  som  ere  anbragte  saaledes,  at  de  Alle  vende  Aab- 
ningen  samme  Vej,  og  de  ere  byggede  i  Rader  med  Hundrede 
i  hver.  En  bred  Vej  gaaer  midt  over  Pladsen,  og  fra  begge 
Sider  af  denne  udgaa  smaa  Gader,  som  dannes  af  Byg- 
ningerne. 

Hver  Celle  er  kun  tarveligt  udstyret;  der  findes  en  Sovebrix 
og  et  lille  Bord,  hvorfor  det  ikke  maa  være  nogen  lystelig  Til- 
værelse, som  de  stakkels  Examinander  føre  her  i  de  otte  Dage, 
hvori  de  indespærres  med  deres  Opgaver.  Maden  bliver  stukket 
ind  til  dem  igjennem  et  Hul  i  Muren,  og  om  Aftenen  udleveres 
der  dem  en  Straamaatte  til  at  sove  paa.  Stadigt  patrouillerer 
der  Soldater  op  og  ned  paa  Gaderne  baade  Dag  og  Nat  for  at 
passe  paa,  at  Ingen  snyder,  og  de  faae  under  ingen  Omstændig- 
heder Lov  til  at  forlade  Cellen  i  de  otte  Dage. 

Den  mundtlige  Examen  er  derimod  meget  kort,  og  ved  den 
præsiderer  Vicekongen.  For  at  give  et  Begreb  om,  hvor  strengt 
det  gaaer  til,  skal  jeg  blot  anføre,  at  for  ikke  ret  mange  Aar 
siden  begunstigede  Vicekongen  en  af  Examinanderne,  og  til 
Straf  maatte  han  bøde  med  sit  Hoved  derfor.  Denne  Mand 
var  endda  Mandarin  af  første  Klasse,  og  det  vil  sige  Noget. 

For  Enden  af  den  lange  Gang  ligger  en  to  Etages  Pagode; 
her  er  det,  at  den  mundtlige  Overhøring  finder  Sted,  jeg  be- 
tragtede den  med  Ærbødighed,  da  jeg  havde  faaet  at  vide,  hvor 
strengt  det  gik  til. 

Efterat  Examen  er  endt,  tager  D'Hrr.  »Kandidater«  ogsaa 
Revanche  for,  hvad  de  have  udstaaet,  og  i  den  paafølgende 
Uge  leve  de  som  gale  Mennesker.  Det  skal  gaa  aldeles  for- 
færdeligt til,  og  det  er  ikke  alene  Mandarinskolens  Elever  i 
Canton,  der  solde;  langvejs  fra  kommer  man  hertil  for  at  under- 

kaste  sig  Examen,  og  Skolarerne  fra  Landet  skulle  være  de 
værste  Svirebrødre  af  dem  Alle  ved  denne  Lejlighed.  Naar  de 
saa  vende  hjem  til  deres  Landsby,  holdes  der  atter  Fest;  thi 
man  er  overalt  stolt  over,  at  Ens  Byesbarn  er  bleven  Mandarin. 
I  Sammenligning  med  de  japanesiske  Templer  er  der  ikke 


Mandarinele vernes  Examenslokaler. 


Meget  ved  de  kinesiske;  men  Kejserindens  Tempel  var  dog 
ganske  smukt,  og  navnlig  var  der  anbragt  nydelige  Stenarbejder 
paa  Trappen  derop. 

Inden  vi  tiltraadte  Tilbageturen  igjennem  de  tæt  befolkede 
Gader,  aflagde  vi  et  Besøg  hos  en  Herre,  der  havde  det  mod- 
bydeligste Ansigt,  jeg  endnu  har  seet,  hvad  der  iøvrigt  ikke 
var  saa  underligt,  eftersom  det  tilhørte  Stadens  Bøddel. 


3  ^0  Skarpretteren. 

Da  denne  nyttige  Medborger  havde  faaet  en  halv  Dollar, 
blev  han  meget  veltalende,  og  vor  Guide  fortalte  os,  at  han 
inderlig  beklagede,  at  han  netop  idag  ikke  havde  nogle  For- 
brydere, hvis  Hoved  han  kunde  forkorte.  Vi  lode  vor  Fører 
takke  ham  for  hans  Venlighed  og  tilføjede,  at  vi  kun  vare 
komne  for  at  se  Exekutionspladsen  og  hans  Redskaber.  Han 
saae  halvt  foragteligt  paa  os,  da  han  hørte,  at  vi  ikke  havde 
mere  Interesse  for  hans  halsbrækkende  Kald,  og  idet  han  ud 
af  en  gammel  Trækasse  fremtog  en  ganske  kort  Sabel,  som 
nærmest  lignede  en  stor  Kjøkkenkniv,  lod  han  den  gaa  fra 
Haand  til  Haand,  og,  hvad  der  forbavsede  mig  mest,  var,  at 
den  ikke  syntes  at  være  rigtig  skarp. 

Selve  Pladsen  var  ikke  videre  stor,  ja,  vel  ikke  større  end 
en  lille  kjøbenhavnsk  Baggaard,  og  dernæst  var  der  fuldt  op  af 
Potteskaar,  hvis  Betydning  vi  ikke  rigtigt  kunde  forklare  os. 
Han  lagde  Mærke  til  vor  Forundring,  og  med  et  væmmeligt  Smil 
fortalte  han  os,  at  det  var  de  sørgelige  Rester  af  de  Krukker, 
hvori  han  gjemte  de  afhuggede  Hoveder;  den  kinesiske  Lov 
forlanger  nemlig,  at  Hovedet  skal  udstilles  i  en  Lerkrukke, 
hvorpaa  Forbryderens  Navn  bliver  skrevet. 

Senere  kan  Familien  af  Skarpretteren  tilbagekjøbe  Hovedet, 
og  det  var  ligefrem  modbydeligt  at  se  hans  Ansigt,  da  han 
meddelte  os,  at  nogle  Familier  vare  saa  sjofle  kun  at  give  en 
halv  Dollar  for  det;  men  der  existerede  dog  ogsaa  honnette  Folk, 
der  havde  givet  indtil  fem  Dollars.  Denne  uhyggelige  For- 
klaring afsluttede  han  ved  at  meddele  os,  at  han  en  Dag  havde 
haft  den  Ære  og  Indtægt  at  befordre  omtrent  ioo  Sjæle  over 
i  den  anden  Verden.  Hans  lige  saa  hæslige  Kone  stod  ved 
Siden  af,   og  det  var  med  en  vis  Lettelse,  at  vi  forlode  dette 

Ægtepar  og  denne  skumle  Plads,  som  hører  til  Cantons  Se- 
værdigheder. 

Solen  gik  ned,  da  vi  atter  passerede  Broen,  som  fører  op 
til  de  Hvides  frivillige  Fængsel,  »Shanin«,  og  kort  efter  lukkedes 
Portene  af  de  pjaltede  Soldater. 

Det  var  sidste  Nat,  vi  skulde  tilbringe  her;  thi  Floddamperen 
gik  næste  Dag  Klokken  Fem,  og  endnu  havde  vi  ikke  seet 
»Blomsterbaadene«;  men  koste,  hvad  det  koste  vilde,  dem  maatte 
vi  nu  se,  ellers  vilde  man  le  os  ud  bagefter  i  Messen.  —  Sammen 
med  et  Par  Andre  af  »Shanins«  Beboere  besluttede  vi  at  betro 
os  til  det  vaade  Element,  og,  da  netop  to  Kineserpiger  kom 
roende  forbi,  medens  vi  spadserede  paa  »Bunden«,  raabte  vi 
dem  an  og  sprang  i  Baaden.  Strømmen  var  haard;  men  de 
manøvrerede  deres  lille  Fartøj  saa  ypperligt  langs  med  Landet, 
at  vi  kort  efter  lagde  til  ved  en  stor  Blomsterbaad.  Udefra 
var  der  ikke  noget  Pragtfuldt  at  se;  det  var  en  almindelig,  om 
end  meget  stor  Djonke  med  Tag;  men  Blomster  saae  man  ikke 
Noget  til  hverken  indvendig  eller  udvendig.  Navnet  maa  da 
vel  stamme  fra  de  blomstrende  Kvinder,  som  derinde  under 
Taget  frembragte  den  gyseligste  Musik. 

Man  kunde  ikke  paastaa,  at  der  var  godt  besøgt  den  Aften; 
hist  og  her  sade  en  velnæret  Kineser  og  koketterede  med  nogle 
sminkede,  rigt  paaklædte  Fruentimmer,  som  vel  for  dem  udgjorde 
Stedets  Lokkeduer;  men  vi  vare  Alle  enige  om,  at  disse  Fyre 
maatte  have  en  tarvelig  Smag.  Desuden  saae  de  saa  kjedelige 
ud,  at  man  slet  ikke  fik  Indtryk  af  at  være  paa  et  Forlystelsessted, 
og  den  skrigende  Musik,  som  frembragtes  af  tre  lignende  Fruen- 
timmer, skulde  heller  ikke  bidrage  til  af  forhøje  Stemningen. 

Een  Ting  maa  man  dog  indrømme,  og  det  er,  at  efter 
kinesisk  Maalestok  var  den  indre  Udsmykning  straalende;   men 

paa  den  anden  Side  kan  man  ikke  tænke  sig  noget  mere 
Umuligt  end  kinesiske  Sofaer  og  Stole.  Hele  Møblementet  var 
af  Ibenholt;  men  man  maa  ikke  tro,  at  Sæderne  vare  udstoppede; 
nej,  røde  Marmorplader  vare  traadte  istedetfor  Sæder,  hvilket 
jo  kan  være  meget  godt  om  Sommeren  i  stærk  Varme;  men 
paa  denne  Aarstid  passede  det  ikke.  Store,  prægtige  Hænge- 
lamper oplyste  de  forskjellige  Sale,  udenfor  paa  Balkonerne  ud 
imod  Floden  var  der  i  et  passende  Halvmørke  henstillet  Sofaer 
til  de  berusede  Sjæle,  og  det  kunde  der  nok  trænges  til  paa 
dette  Sted.  Det,  der  slog  mig,  var  den  uhyre  Forskjel  imellem 
Kineseren  og  Japaneseren,  naar  de  hengave  sig  til  Glæden; 
Japaneserens  Latter  har  Noget  saa  Smittende  ved  sig,  at  man 
uvilkaarligt  rives  med,  medens  Kineseren,  enten  han  er  paa 
Arbejde  eller  ude  for  at  more  sig,  kun  sjeldent  faaer  et  Smil 
over  Læberne. 

En  Time  nøde  vi  dette  Skue,  hvorpaa  vi  atter  gave  os 
vore  to  Kineserinder  i  Vold,  og  i  Løbet  af  nogle  faa  Minuter 
bragte  de  os  til  »Shanin«,  uden  at  de  behøvede  at  anstrenge  sig 
videre;  thi  den  rivende  Strøm  besørgede  selv  Farten. 

Noget  Smidigt  og  Katteagtigt  er  der  over  disse  Flodens 
Døtre,  og  man  forbavses  over,  at  disse  spinkle  unge  Legemer 
kunne  manøvrere  Fartøjerne  under  saa  vanskelige  Forhold. 
Her  paa  denne  lille  Baad  havde  de  Alt,  hvad  de  ejede,  her 
leve  de  hele  deres  Liv,  og  dog  ere  de  vel  forholdsvis  godt 
situerede  i  Modsætning  til  mange  Kvinder  i  Byen;  thi  Daglønnen 
for  alt  muligt  Arbejde  er  saa  lav,  at  man  undres  over,  at  de 
kunne  leve  af  den. 

Næste  Dag  skulde  helliges  til  vore  mangfoldige  Kom- 
missioner. 


Silkebroderier. 

Mandfolk  have  jo  sjeldent  Forstand  paa  Broderier  og  deres 
Værdi;  men  det  fik  nu  ikke  hjælpe;  overfor  Kjøbmanden  maatte 
vi  i  alle  Tilfælde  lade,  som  om  vi  havde  Kunstforstand;  men 
her  havde  vi  ogsaa  al  vor  Frækhed  nødig. 


Blomsterpagoden  i  Canton. 


Strax  ved  vor  Indtrædelse  i  Butiken,  hvor  broderede  Kjoler, 
Trøjer  og  Tæpper  laa  paa  Hylder  lige  op  til  Loftet  og  i  store 
Dynger  paa  Gulvet,  gjorde  vi  Manden  opmærksom  paa,  at  vi 
godt  vidste,  at  han  trængte  til  rede  Penge  til  »Hovedet  , 
Nytaarsfesten.  Vor  Guide  lo  lidt,  da  han  skulde  oversætte  dette 
for  Manden;   men   det  maa   dog  have  gjort  et  vist  Indtryk  paa 


Konow:    I  Asiens  Farvande. 


?  c  i  Haard  Kamp. 

ham;    thi    ved  vor  Tilbagekomst   bleve  vi  beundrede  for  vort 
billige  Indkjøb. 

I  flere  Timer  rodede  vi  Dyngerne  igjennem  og  toge  fra, 
hvad  vi  vilde  kjøbe.  Saa  kom  det  store  Øjeblik,  da  Handelen 
skulde  gaa  for  sig,  og  det  kan  nok  være,  at  den  tog  Tid. 
Kjøbmanden  stred  som  en  Helt  for  at  trække  os  op;  men  efter 
en  Times  Kamp  gav  han  sig,  vi  fik  Varerne  til  den  af  os  be- 
stemte Pris,  og  hjemad  gik  det  tilfods,  da  Bærestolene  vare 
fulde  af  de  indkjøbte  Skatte. 

Det  var  et  morsomt  Øjeblik,  da  vi  næste  Dag  paa  det  store 
Bord  i  Messen  foretog  Fordelingen  til  Messekammeraterne,  og 
først  da  gik  det  rigtig  op  for  mig,  hvor  smukke  disse  Sager 
vare;  thi,  seer  man  dem  i  en  Butik  imellem  saa  mange  Andre, 
bliver  man  let  blaseret  i  sin  Dom.  Selv  lod  jeg  mig  ogsaa 
rive  med  af  Kjøbelysten  og  kom  ombord  med  flere  Mandarin- 
kjoler. 

Hen  paa  Eftermiddagen  begave  vi  os  ombord  i  Flod- 
damperen for  at  sejle  til  Hongkong;  men  da  lignede  vi  virkelig 
Handelsrejsende,  som  havde  gjort  store  Indkjøb  og  ikke  Turister. 

Meget  Daglys  var  der  ikke  tilbage,  da  Damperen  kastede 
los;  men  de  sidste  Straaler  oplyste  dog  endnu  denne  flydende 
By  for  os,  og  det  kunde  nok  betale  sig  endnu  en  Timestid  at 
blive  oppe  for  at  nyde  Synet  af 
dette  Mylder  af  Fartøjer.  Saa  be- 
gyndte Mørket  at  falde  paa,  den 
katholske  Kathedrals  to  mægtige 
Taarne  paa  Flodens  højre  Bred  gled 
ind  i  Skyggerne,  og  snart  var  Canton 
skjult  for  vore  Øjne. 


- 


XVI. 
SAIGON. 

an  kunde  nok  mærke,  at  det  var  sidste  Gang,  Ankeret 
Ide  hives  hjem,  Folkene  løb  rundt  i  Gangspillet,  som 
om  det  gjaldt  Livet,  og  den  svære  Ankerkjæde  raslede  ned  i  sit 
Rum  med  en  skurrende  Lyd,  og  dog  havde  Ankeret,  som  man 
siger  i  Sømandssproget,  groet  sig  fast  i  Bunden;  thi  i  halvanden 
Maaned  havde  vi  ligget  ud  for  Klippeøen  Hongkong,  og  Alle 
længtes  efter  at  komme  afsted. 

I  Troperne  kan  Natten  være  kold,  inden  Solens  brændende 
Straaler  næste  Morgen  falde  over  Landskabet.  En  klam  Taage 
laa  da  ogsaa  hin  Morgen  over  Havfladen  og  skjulte  Byen  for 
vore  Blikke;  men  foroven  var  Himlen  klar,  Stjernerne  begyndte 
at  blegne  for  det  kommende  Sollys,  og  Klippetoppenes  Konturer 

bleve  kantede  med  røde  Bræmmer  af  Solkuglen,  som  faa 
Minuter  efter  spredte  Taagerne  og  lod  Byen  komme  tilsyne  som 
en  sidste  Afskedshilsen. 

Der  kom  lidt  efter  lidt  Liv  paa  Rheden,  i  de  mange  Or- 
logsmænd hørte  man  Baadsmandspibernes  skingrende  Lyd,  som 
kaldte  Besætningerne  op  til  den  daglige  Rengjøring,  og  de  smaa 
kinesiske  Sampaner  begyndte  deres  Færgefart,  medens  Damp- 
spillene i  de  mange  Dampere  snurrede  rundt.  Alt  Dette  var 
jo  vanlig  Musik  for  vore  Øren,  Chefen  ringede  paa  Telegrafen 
ned  til  Maskinen,  der  strax  kom  i  Gang,  og  vi  troede,  at 
vi  ubemærket  kunde  have  forladt  vor  Ankerplads  i  den  tidlige 
Morgenstund,  da  paa  en  Gang  en  Mængde  kinesiske  Pistoler 
bleve  skudte  af,  efterfulgte  af  et  gyseligt  Spektakel.  Holdt  de 
gode  Kinesere  endnu  engang  Nytaar,  eller  skete  al  den  Staahej 
til  Ære  for  os?  Ja,  vist  var  det  til  Ære  for  os;  thi  det  kom 
Altsammen  fra  en  stor  kinesisk  Djonke,  paa  hvis  Agterstavn 
eller  Ruf  vi  saae  en  stor  tyk  Kineser,  i  hvem  vi  gjenkjendte 
vor  Ven  Afong. 

Denne  Mand  var  et  godt  Bevis  paa,  hvad  en  Søn  af 
Himlen  kan  bringe  det  til  ved  Energi  og  Snuhed.  For 
knap  ti  Aar  siden  havde  han  indtaget  den  mere  beskedne 
Stilling  at  være  Oppasser  i  Kadetmessen  paa  et  fransk  Admiral- 
skib, og  nu  var  han  maaske  mange  Gange  Millionær,  havde 
stor  Butik  og  Lager  i  Byen  og  var  under  hele  vort  Ophold 
Leverandør  til  Mandskabet,  og  til  Tak  for  de  Penge,  han  saaledes 
havde  tjent  paa  os,  vilde  han  nu  gjøre  Stads  af  os  ved  Afrejsen. 
En  af  Lieutenanterne  havde  tidligere  været  hans  Overordnede, 
og,  selv  om  den  gode  Afong  nu  var  klædt  i  Silke  og  Fløjl  og 
selv  havde  Masser  af  Undergivne,  kunde  hans  Stilling  som  en 
af  Byens  Matadorer  dog  ikke  rigtigt  bringe  ham    til    at    tabe 

Respekten  for  hans  gamle  Herre.  Hver  Dag  Klokken  Tolv 
lagde  han  til  med  sin  store  Djonke,  hvor  alle  Slags  fristende 
Sager  vare  opstillede  i  Kasser  og  Kurve,  og  som  en  gammel 
Vikingehøvding  stod  han  nu  der  og  styrede  paa  Hytten,  medens 
en  halv  Snes  magre  Kinesere  trak  de  lange  Aarer,  og  disse 
hans  Undergivne  nærede  stor  Ærbødighed  for  ham  eller  —  for 
hans  Penge.  Stor  og  tyk  og  hovmodig,  som  han  var,  kom  han 
ind  ad  Falderebet  og  uddelte  sine  Ordrer  med  en  vigtig  Mine; 
men,  saa  snart  han  fik  Øje  paa  den  vagthavende  Officer,  skete 
der  et  fuldstændigt  Omslag;  han  blev  smilende,  sledsk  og  krybende 
og  da  især  overfor  sin  gamle  Skibskammerat.  Det  morede  mig 
ofte  at  overvære  Mandskabets  Indkjøb  og  at  se  fransk  Økonomi 
og  kinesisk  Snuhed  udkæmpe  en  haard  Kamp,  og  ve  den 
Kineser,  som  bukkede  under  og  lod  sig  friste  til  at  gaa  under 
Prisen!  Ham  skulde  Afong  nok  tildele  en  alvorlig  Røffel,  og  der 
blev  vist  ogsaa  trukket  af  paa  hans  usle  Dagløn,  naar  han  kom 
iland.  —  En  Dag  stod  jeg  netop  med  vedkommende  Lieutenant 
og  betragtede  en  saadan  Scene,  og,  saavidt  vi  kunde  forstaa, 
blev  der  uddelt  en  uretfærdig  Irettesættelse.  Min  franske  Vens 
livlige  Natur  bragte  ham  strax  til  at  tage  Parti  for  Synderen, 
og,  idet  han  greb  Afong  i  Pisken,  mindede  han  ham  om,  at  han 
i  sin  Tid,  før  han  havde  erhvervet  sig  sine  Millioner,  havde  om- 
gaaedes  noget  letsindigt  med  Kadetternes  Penge.  Lidt  haardt 
tog  han  maaske  i  Pisken;  men  det  gjorde  en  glimrende  Virkning, 
Afongs  Vrede  var  som  blæst  væk,  og  han  behandlede  den  arme 
Mand  med  en  saa  udsøgt  Elskværdighed,  at  man  skulde  vente, 
at  han  vilde  ende  med  at  kysse  ham.  Det  var  Angsten  for 
ikke  at  faae  Lov  at  sælge  mere  den  Dag,  som  drev  ham,  og 
for  Penge  kryber  Kineseren  til  Korset,  saa  mange  Gange  det 
skal  være. 

Utrolig  billigt  udførte  han  vore  Kommissioner,  ja  langt 
billigere,  end  vi  selv  kunde  have  besørget  dem;  men  derfor 
maa  man  ikke  tro,  at  han  ikke  tjente  paa  dem;  thi  saa  vilde 
han  have  fornægtet  sig  selv. 

Et  smukt  Træk  var  det  i  hans  Karakter,  at  han  nu  vilde 
vise  os  sin  Taknemmelighed  ved  at  hædre  os  med  sin  infer- 
nalske Musik  og  sine  kinesiske  Pistoler;  men  især  om  Morgenen 
er  man  jo  ikke  altid  oplagt  til  den  Slags  Nydelser,  og  vi  ønskede 
ham  egentlig  Alle  som  En  Pokker  i  Vold.  —  Selv  efter  at 
»Turenne«  var  begyndt  at  skyde  over  Stevn,  blev  han  ved,  og, 
idet  han  viftede  med  et  lille  fransk  Flag,  afgav  han  en  Salut  paa 
en  og  tyve  Skud.  Fyren  kjendte  nemlig  Reglementet  for  Cere- 
moniellet i  Orlogsskibene,  og  hans  stakkels  vindtørre,  gule 
Rorkarle  maatte  trække  paa  Aarerne  for  et  følge  med;  Musiken 
hamrede  som  rasende  paa  Trommer  og  Bækkener,  saa  længe 
vi  kunde  høre  det,  og  som  Slutningsnummer  opsendte  han  en 
Bunke  Raketter,  idet  vi  drejede  omkring  Pynten  og  for  stedse 
tabte  Hongkong  af  Syne. 

Kun  tre  å  fire  Dages  Sørejse,  og  vi  skulde  ikke  mere  høre 
Maskinerne  snurre  rundt.  Det  var,  som  om  Skjæbnen  havde 
gjort  Alt  for  at  lade  os  hjembringe  et  godt  Indtryk  af  vort 
flydende  Hjem;  thi  Kinasøen  var  paa  hele  Turen  som  et  Stue- 
gulv, og  der  var  ikke  saa  Meget  som  en  Smule  Dønning;  ikke 
det  svageste  Pust  krusede  Overfladen,  og  anden  Bevægelse  i  det 
lyseblaa  Hav  end  den,  som  Jernkolossen,  dreven  af  Dampens 
Kraft,  selv  frembragte,  var  ikke  synlig.  Man  behøvede  ikke  at 
se  paa  Kompasset  for  at  overbevise  sig  om,  at  vi  stode  Syd 
paa;  den  trykkende  Varme  og  af  og  til  en  Flyvefisks  graciøse 
Spring  over  Havfladen  skulde  nok  minde  En  om,  at  man  nu 
med  stærke  Skridt  nærmede  sig  Ækvator. 

Dag  ud  og  Dag  ind  havde  jeg  i  min  Tjeneste  i  den  franske 
Marine  hørt  Tale  om  Tonkin,  og  det  ærgrede  mig  at  komme 
hjem  uden  at  have  seet  saa  Meget  som  et  Glimt  af  dette 
Vidunderland;  men  man  klynger  sig  jo  til  Haabets  Rednings- 
planke, og  denne  Gang  skulde  det  ikke  beskjæmmes,  takket 
være  vor  elskværdige  Admiral,  som  lod  mig  gaa  ombord  i  et 
Transportskib,  der  skulde  Nord  paa  fjorten  Dage  senere;  men 
for  Øjeblikket  anede  det  mig  ikke,  at  det  vilde  gaa  saa  glat. 

Horizonten  stod  som  en  skarp  Streg  imellem  den  solklare 
Himmel  og  det  blanke  Hav,  og  helt  derude  imod  Vest  bag 
denne  Demarkationslinie  laa  mine  Ønskers  Maal,  Tonkin;  se 
det  kunde  jeg  altsaa  ikke,  efterhaanden,  som  vi  stode  Syd  paa, 
svandt  Haabet,  og  andre  Tanker  fik  Overhaand.  Saa  kom 
Landet  atter  isigte;  men  man  saae  ikke  mere  end  højst  nød- 
vendigt paa  det;  thi  goldt  og  grimt  var  det,  og  man  kan  i 
disse  Farvande  skimte  det  paa  umaadelige  Afstande  paa  Grund 
af  de  heldige,  atmosfæriske  Forhold.  Fjerde  Dagen  efter  vor 
Afrejse  fra  Hongkong  drejede  vi  om  Pynten  ved  Kap  St.  Jacques, 
det  eneste  nogenlunde  høje  Punct  ved  Indløbet  til  Sa'i'gon;  men, 
skjønt  Klokken  kun  var  To,  maatte  vi  vente  til  næste  Dags 
Højvande,  for  at  vort  dybtstikkende  Skib  kunde  passere  Koral- 
banken midt  i  Floden,  og  der  var  endda  ikke  ret  mange  Tommer 
under  Kjølen,  da  vi  kom  over. 

Den  samme  kjedelige  Sejlads  som  sidst  igjennem  det  flade, 
af  Mangeltræer  bevoxede  Land  gjentog  sig  nu ;  idet  vi  skjøde 
over  Koralrevet,  saae  det  ud,  som  om  vi  skulde  sejle  lige  op  i 
det  grønne  Land,  da  Styret  gik  fra  Skibet  paa  det  læge  Vand; 
men,  ikke  saa  snart  var  Dybden  atter  taget  til,  før  Kolossen 
snurrede  rundt,  og  saa  gik  det  fredeligt,  indtil  vi  efter  at  have 
passeret  Byen  gjentoge  den  interessante  Manøvre,  hvorved  For- 

skibet  befandt  sig  midt  inde  imellem  Palmetræerne;  kun  et 
Par  Minuter  efter  havde  den  stærke,  medgaaende  Strøm  drejet 
os  rundt,  og  efter  nogle  Omdrejninger  af  Maskinen  laa  vi  vel 
fortøjede  ved  vor  Bøje  midt  i  Strømmen. 

At  gaa  iland  om  Dagen  i  denne  By  betragtes  som  Vanvid, 
selv  om  man  er  iført  hvidt  Tøj  og  Stanleyhat;  en  brændende 
Sol  gjør  nemlig  Opholdet  paa  Gaderne  utaaleligt,  Byen  ligger 
som  død  til  langt  hen  paa  Eftermiddagen,  og  kun  enkelte 
Kinesere  og  Anamiter  færdes  ude  i  denne  Temperatur,  som  faaer 
Thermometret  til  at  stige  til  32  °  og  derover.  Men  saa  kommer 
der  paa  engang  Liv  i  Gaderne,  Alle  skulle  benytte  de  sidste 
Timer,  inden  Tusmørket  falder  paa,  og  Byens  utallige  Embeds- 
mænd og  enkelte  evropæiske  Handelsmænd  vise  sig  enten  for 
i  Ro  og  Mag  at  slaa  sig  ned  paa  en  af  de  talrige  Kaféer  eller 
for  i  en  Kaleschevogn,  trukken  af  Lilleputheste,  der  styres  af 
en  Anamit  med  en  stor,  paddeagtig  Hat  paa  Hovedet,  at  fore- 
tage den  traditionelle  »tour  de  l'inspection«.  Kun  Kineserne 
komme  ikke  ud  af  deres  Boder  eller  Værksteder,  hvor  de 
svedende  og  nøgne  til  Bæltestedet  drive  deres  Haandværk  til 
langt  ud  paa  Natten.  Ikke  saa  snart  havde  Franskmændene  an- 
lagt denne  Koloni,  Cochinchina,  før  Kineserne  havde  lugtet,  at 
her  var  Penge  at  tjene,  og  der  dannede  sig  snart  en  hel  By, 
Cholen,  ikke  ret  langt  fra  SaTgon  og  nu  sat  i  nem  Forbindelse 
med  denne  ved  en  Dampsporvogn. 

Enhver  Nation  holder  selvfølgeligt  paa  sine,  og  saaledes 
holde  Franskmændene  ogsaa  paa  Anamiterne,  men,  skulle  de 
være  ganske  ærlige,  maa  de  dog  indrømme,  at  denne  Race 
staaer  lavt  ikke  alene  i  legemlig,  men  ogsaa  i  aandelig  Hen- 
seende. Maaske  er  det  ikke  rigtigt;  men  mig  forekommer  det, 
at,    naar  Mand  og  Kvinde  næsten   ikke  ere  til  at  skjelne  fra 


Usundt  Klima.  36 1 

hinanden,  er  det  Tegn  paa  et  lavt  Standpunkt.  I  Birma  har 
jeg  haft  det  samme  Indtryk,  selv  om  der  er  mere  Forskjel  paa 
de  to  Kjøn  der,  og  Mændene  i  det  Hele  ere  højere.  Man 
skulde  næsten  tro,  at  disse  store  Deltaer  med  deres  uendelige 
Flader  af  Mudder  havde  faaet  Slægten  til  at  vanslægte;  thi  det, 
som  i  alle  Tilfælde  gjør  os  Folk  fra  Vesten  Opholdet  her  ube- 
hageligt, er  den  stegende  Varme  i  Forbindelse  med  en  evig 
Stank  af  Mudder.  Den  Indfødte  ved  jo  ikke,  at  der  existerer 
noget  bedre  Klimat,  og  Generation  efter  Generation  er  voxet 
op  i  denne  Mudderlugt,  saa  at  de  tilsidst  ere  komne  til  den 
Overbevisning,  at  der  kun  er  godt  at  leve  der,  hvor  der  er 
Dynd  og  Mudder.  For  os  Andre  er  det  en  ganske  anden  Sag, 
og,  hvad  der  saa  end  skrives  i  Tidsskrifter  og  Aviser,  og  hvor 
mange  Forbedringer  der  end  gjøres  i  sanitær  Henseende,  maa 
det  dog  slaaes  fast,  at  her  er  usundt  for  de  Hvide,  og  man 
behøver  da  kun  at  se  deres  gule  Ansigtsfarve  og  slappe  Træk 
for  at  overbevise  sig  om,  at  det  forholder  sig  saaledes.  Den 
store  Mængde  Ligkistesnedkere  af  den  himmelske  Race,  som 
findes  her,  er  jo  ogsaa  Bevis  nok  for,  at  Dødeligheden  er  stor. 
Men  Kisterne  maa  ogsaa  staa  færdige;  thi  at  blive  syg,  dø  og 
komme  i  Jorden  gaaer  for  sig  med  Jernbanefart.  Selv  har  jeg 
seet  et  slaaende  Exempel  paa  denne  hurtige  Overgang  til  den 
anden  Verden  med  en  fransk  Ingeniør,  der  sad  ved  et  Bord 
ved  Siden  af  mig  paa  en  Kafé  Klokken  To  om  Natten  og  nød 
sit  01  i  bedste  Velgaaende.  Næste  Morgen  Klokken  Ni  blev 
han  syg,  Klokken  Elleve  døde  han,  og  Klokken  Et  blev  han 
begravet.  Har  man  ikke  Testamentet  i  Orden  paa  Forhaand, 
bliver  der  altsaa  ikke  Tid  til  at  affatte  det,  naar  Sygdommen 
kommer.  Saa  godt  som  Alle  faae  et  lille  Smæk  herude,  selv 
om  ikke  enhver  bliver  alvorligt  syg.     Har  man   gjort   blot  een 

Rejse  ud  og  een  Rejse  hjem  med  et  af  Statens  store  Trans- 
portskibe, faaer  man  Syn  for  Sagen;  Passagerernes  Ansigter 
vise  tydeligt,  om  de  foretage  Rejsen  fra  Vest  til  Øst  eller  fra 
Øst  til  Vest;  i  sidste  Tilfælde  er  der  endda  den  vigtige  Faktor 
med  i  Spillet,  at  Rejsen  gaaer  hjemad,  og,  naar  man  veed,  hvad 
Frankrig  er  for  en  Franskmand,  kan  man  ogsaa  tænke  sig,  at 
den  blotte  Udsigt  til  at  komme  hjem  kan  faae  Blodet  til  at 
stige  op  i  Kinderne. 

Man  maa  jo  næsten  vende  op  og  ned  paa  sit  Levesæt  her- 
ude, og,  naar  man  ikke  kan  komme  ud,  saalænge  Solen  er  paa 
Himlen,  maa  man  tage  Revanche,  naar  den  er  gaaet  ned.  Lige 
til  den  tidlige  Morgenstund  ere  Kaféerne  overfyldte,  og  Natte- 
taxten  er  den  eneste,  som  Droskerne  virkeligt  tjene  paa;  thi 
om  Dagen  kjører  man  saa  lidt  som  muligt. 

En  fransk  Officer  har  engang  i  Spøg  sagt  til  mig,  at  af 
virkelige  Kolonister  fandtes  der  kun  Kaféværter  og  Frisører  i 
de  franske  Kolonier;  skjønt  det  var  en  Overdrivelse,  er  der 
dog  meget  sandt  i  disse  Ord,  i  alle  Tilfælde  for  de  førstes 
Vedkommende;  thi  Kaféerne  ere  mange  i  den  gode  By  SaTgon. 
Kun  faa  Embedsmænd  føre  deres  Koner  med  sig  herud,  og 
deri  have  de  Ret;  thi  Kvinderne  kunne  langt  mindre  end 
Mændene  taale  Klimatet.  Egentligt  Familieliv  existerer  der 
altsaa  ikke  i  SaTgon,  og  fra  en  Kaféværts  Standpunkt  er  det  jo 
en  Lykke. 

Gaaer  man  saaledes  ikke  iland  særligt  for  at  se  Byen, 
hvilket  kun  kan  gjøres  om  Dagen  i  de  sidste  Par  Timer  før 
Solens  Nedgang  eller  en  tidlig  Morgenstund,  har  man  om  Aftenen 
kun  Valget  imellem  at  besøge  nogle  kinesiske  Butiker,  hvis 
Varer  ere  tarvelige  i  Sammenligning  med,  hvad  Kina  og  Japan 
have  at  byde  paa   i   den   Retning,    eller  at  overvære  en  eller 

anden  tarvelig  Operetteforestilling  i  det  franske  Theater  eller 
endelig  at  hænge  paa  en  Kafé  i  timevis.  Andre  Forlystelser 
har  SaTgon  ikke;  men  man  bliver  nøjsom  af  Nødvendighed,  og, 
selv  om  der  er  en  aldeles  bedøvende  Varme,  og  de  mest  middel- 
maadige  Skuespillere  optræde  paa  Scenen,  møder  man  dog 
pligtskyldigst  i  Theatret,  hver  Gang  der  spilles,  og  forlader 
endda  dette  Kunstens  Tempel  i  en  glad  Stemning  for  derefter 
at  stille  Tørsten  ved  at  nedskylle  den  ene  iskolde  Drik  efter 
den  anden;  selv  i  vore  allerstørste  Kafeer  i  Evropa  ødsles  der 
ikke  i  den  Grad  med  Is  som  herude,  hvor  den  udelukkende 
frembringes  ved  Kunst.  Idet  man  styrter  de  vaade  Varer  ned 
igjennem  Halsen,  har  man  allerede  fortrudt  det;  thi  man  ved, 
at  om  lidt  skal  det  atter  ud  igjennem  alle  Ens  Porer,  og  den 
deraf  følgende  stikkende  Fornemmelse  i  Huden  er  højst  ube- 
hagelig; men  man  kan  dog  ikke  lade  være  med  at  drikke. 

Noget,  der  i  Begyndelsen  ikke  huer  En  i  SaTgons  Kaféer, 
er  de  mange  Firben,  da  saakaldte  »margouillats  som  findes 
overalt  paa  Borde,  Bænke  og  Vægge,  hvor  de  kunne  sidde  i 
timevis  uden  at  røre  sig;  men  undertiden  taber  en  eller  anden 
Fodfæstet,  enten  det  nu  er  for  at  snappe  en  Myg  eller  en  Flue, 
eller  det  skeer  ved,  at  en  af  Gjæsterne  pirrer  den  ned  med 
sin  Stok,  og,  falder  den  uforvarende  ned  paa  En,  farer  der  en 
isnende  Fornemmelse  igjennem  Kroppen  ved  Berørelsen.  Lidt 
efter  lidt  vænner  man  sig  til  dem,  man  synes,  at  de  høre  til, 
og  i  denne  Varme,  hvor  Hjernen  arbejder  saa  langsomt,  kan 
det  være  en  morsom  Tidsfordriv  at  se  det  lille  graadige  Dyr 
holde  Jagt  paa  Myggene,  som  man  selv  ikke  kan  døje. 

En  af  Kaféerne  ejedes  af  en  ældre,  førladen  fransk  Kone, 
som  Varmen  havde  gjort  korpulent  istedetfor  mager,  og,  om 
det  nu  var  ved  dagligt  at  leve  sammen  med   disse  Dyr,    veed 

jeg  ikke;  men  hun  havde  i  Aarenes  Løb  faaet  en  paafaldende 
Lighed  med  dem  og  gik  aldrig  under  andet  Navn  end  »la  mere 
Margouillat«,  Mutter  Firben. 

Hver  Kafé  havde  sine  bestemte  Timer,  hvor  den  var  prop- 
fuld af  Gjæster,  og  Resten  af  Døgnet  var  der  ikke  en  Sjæl 
med  Undtagelse  af  de  halvt  slumrende  kinesiske  Opvartere,  der 
fore  op  som  skræmte  Dyr,  naar  nogen  viste  sig  paa  den  Tid, 
hvor  det  var  Skik  og  Brug,  at  en  anden  Kafé  skulde  have 
Søgningen.  En  daglig  Gjæst  paa  disse  Kaféer  var  »Phuen«  fra 
Cholen;  han  var  en  Slags  Maire  i  denne  By  og  Anamit  af 
Fødsel;  men  han  havde  nu  aflagt  sin  nationale  Dragt,  og  i 
Knaphullet  paa  hans  sorte  Frakke  skinnede  Æreslegionens  røde 
Roset,  som  Regjeringen  havde  tildelt  ham  til  Tak  for  hans 
Fortjeneste  af  Kolonien. 

Han  omgikkes  med  de  forskjellige  civile  og  militære  Em- 
bedsmænd og  spillede  dagligt  sit  Parti  Domino  med  tre  af  dem 
paa  en  af  Kaféerne,  og  man  kunde  ikke  Andet  end  forbavses 
over  hans  Manerer  og  dannede  Optræden;  thi  det  var  dog  ikke 
mange  Aar,  siden  han  havde  levet  som  anamitisk  Mandarin, 
hvis  Rang  regnedes  efter  Parasollernes  Antal.  Her  i  denne 
franske  Koloni,  hvor  man  har  gjort  Alt  ad  Lovgivningens  Vej 
for  at  trække  de  Indfødte  til  sig,  har  denne  Mand  vist  den 
franske  Stat  store  Tjenester,  og,  selv  om  man  ikke  rent  ud  vil 
indrømme,  at  det  er  rigtigt  at  slutte  sig  til  dem,  som  tage  Ens 
Land  i  Besiddelse,  er  det  dog  sikkert,  at  denne  Mand  har  for- 
staaet  Situationen  og  indseet,  at  Franskmændene  vare  hans 
Landsmænd  overlegne,  og  at  de  for  Fremtiden  vilde  faae  Herre- 
dømmet. Og  det  er  ikke  alene  for  sit  eget  Vedkommende,  at 
han  har  gjort  denne  Opfattelse  gjældende;  han  har  ogsaa  ladet 
sine  Sønner  opdrage  i  Frankrig. 


Mandarinernes  Regimente. 

Den  simple  Anamit  levede  før  under  Præsternes  Regimente, 
og  Mandarinerne  udsugede  og  udpinte  denne  frygtsomme  Race, 


Mandarin  fra  Anam. 


som  dog  har  den  samme  Foragt  for  Døden  som  de  andre 
asiatiske  Folkeslag.  Men  efterhaanden,  som  franske  Love  og 
mere  menneskelige  Straffe  ere  komne  i   Brug,    have    de   selv 

indseet  Fordelen  ved  det  fremmede  Formynderskab,  og  ligesom 
for  at  hævde  deres  Stilling  som  frie  Borgere  vandre  de  rundt 
med  Parasoller,  der  rigtignok  ere  indførte  fra  Evropa;  tidligere 
kunde  det  kun  tillades  Mandarinerne  at  bære  dette  Beskyttelses- 
middel mod  Solens  Straaler;  men  nu  gik  Alle  med  dem  for  at 
hævne  sig  paa  Tyrannerne. 

Den  franske  Administration  er  som  bekjendt  meget  kom- 
pliceret, intet  Land  har  vel  forholdsvis  saa  mange  Embedsmænd 
i  sin  Tjeneste  som  Frankrig,  og  i  Kolonierne  er  der  et  Utal  af 
dem;  men,  da  Klimatet  tager  saa  Meget  paa  dem,  har  man  i 
Aarenes  Løb  oplært  Anamiter  til  de  lavere  Stillinger.  Med 
stor  Værdighed  udføre  de  deres  Hverv,  og  efter  Sigende  vise 
de  sjeldent  Mangel  paa  Intelligens;  men  to  Ting  kunne  de  ikke 
lægge  af,  og  det  er  de  lange  Negle,  som  Kineserne  vist  ikke 
kunne  opvise  Magen  til,  og  som  synes  at  være  aldeles  nød- 
vendige for  Enhver,  der  giver  sig  af  med  skriftligt  Arbejde, 
og  saa  endelig  denne  modbydelige  Uskik  at  tygge  Betel,  hvilken 
Delikatesse  ingen  Anamit  kan  undvære,  hvor  høj  end  hans 
Stilling  i  Samfundet  er.  At  den  lille  Phu  i  Cholen  havde 
kunnet  aflægge  denne  Uvane,  maa  være  det  bedste  Bevis  paa 
denne  Mands  høje  Standpunkt,  og  han  er  vel  ogsaa  den  eneste 
Anamit,  der  har  kunnet  bringe  dette  Offer  paa  Civilisationens 
Alter. 

Langt  bedre  kan  man  forstaa  Japaneserinderne,  som  lakere 
deres  Tænder;  thi  det  kan  da  gaa  af  igjen,  og  det  vansirer  i 
alle  Tilfælde  ikke  Munden,  medens  Nydelsen  af  Betel  sværter 
Anamiternes  Tænder,  som  oprindeligt  ere  gode  som  hos  alle 
Racer,  som  leve  af  uciviliseret  Føde,  og  i  en  ældre  Alder  falde 
de  ud,  ligesom  Munden  faaer  en  slap  og  udvidet  Form.  Noget 
Uappetitligere  end  en  Anamitmund  kan   man  vanskeligt  tænke 

sig;  thi  den  er  stadig  overfyldt  af  Betel,  som  bestaar  af  en 
Blanding  af  Arecnød,  Blade  af  en  egen  Slags  Pebertræ,  der 
slynger  sig  om  de  større  Træer  og  endelig  rødt  farvet  Kalk, 
uddraget  af  Muslingeskaller.  Gummerne  ere  i  en  stadig  Be- 
vægelse for  at  tygge  denne  uhyggelige  Blanding,  og  Spyttet 
faaer  en  vis  rødlig  Kulør,  saa  at  man  skulde  tro,  at  de  spyt- 
tede Blod. 

I  Begyndelsen  er  det  som  sagt  næsten  umuligt  at  skjelne 
Manden  fra  Kvinden.  Begge  ere  lige  høje  og  bære  langt  Haar, 
som  er  rullet  op  i  en  Knude  ovenpaa  Hovedet;  Gang  og  Be- 
vægelser ere  de  samme,  og  Klædedragten  er  der  saa  liden 
Forskjel  paa,  at  man  først  opdager  den,  naar  man  er  bleven 
gjort  opmærksom  paa  det.  Baade  Mand  og  Kvinde  ere  iførte 
sorte  og  meget  vide  Benklæder,  og  en  Slags  Mauresque  af 
samme  Kulør,  der  hos  Kvinden  er  ubetydelig  længere,  og  det 
Eneste,  som  man  sikkert  kan  kjende  Kvinden  paa,  er  de  ejen- 
dommelige Øreprydelser  af  Guld  eller  Glas,  der  have  Form  af 
en  Champignon.  Undertiden  bære  de  Hals-  eller  Armbaand; 
men  dette  gjælder  selvfølgeligt  kun  de  mere  heldigt  Stillede  af 
det  svage  og  Alt  Andet  end  smukke  Kjøn.  »Svag«  kan  man 
vel  i  Grunden  heller  ikke  kalde  Kvinden  her;  thi  ogsaa  i  Ret- 
ning af  fysisk  Kraft  er  der  meget  liden  Forskjel  paa  de  to  Kjøn. 
Størstedelen  gaaer  barbenet,  og  de  Rige  bære  nogle  ejendomme- 
lige lave  Sko  med  spidse  Næser. 

Noget  Tiltrækkende  er  der  langt  fra  ved  denne  magre  og 
tørre  Race  med  skjæve  Øjne,  gulbrun  Ansigtsfarve,  flad  Næse 
og  bredt  Ansigt,  og,  selv  om  man  kunde  see  bort  fra  dette 
uheldige  Ydre,  klæber  der  en  ubehagelig  Lugt  ved  dem,  da  de 
stadigt  indgnide  Haar  og  Legeme  med  Kokosolie,  hvorfor  man 
giver  sig  saa  lidt  som  muligt  af  med  dem. 

De  gaa  altid  i  Gaasegang,  stikke  Maven  frem  og  holde 
Armene  bagud;  have  de  Noget  at  bære,  gaaer  Gangarten  over 
til  en  Art  Løb,  og  saa  tage  de  sig  —  om  muligt  —  endnu 
værre  ud.  Til  dagligt  Brug  have  de  som  Hovedbedækning  kun 
et  lille  Tørklæde,  som  dækker  Nakken;  men  paa  Festdage  bære 
Kvinderne  en  Hat  af  Palmeblade,  der  har  Form  som  en  stor 
Schweitzerost,  medens  Mændenes  Hat  er  mere  spids  og  foroven 
ender  i  en  lille  Blikæske. 

Den  militære  Stand  sættes  højt,  og  en  hvilkensomhelst  Ud- 
lænding bliver  altid  tiltalt  som  »Capitaine«;  de  kunne  nemlig 
ikke  forstaa  Andet  end,  at  Folk,  der  staa  over  dem,  maa  være 
Militære.  Selv  indtræde  de  gjerne  i  den  franske  Armé,  og,  naar 
en  saadan  Soldat  af  de  anamitiske  Tiraillører,  i  hvilket  Korps 
kun  Officerer  og  de  højere  Underofficerer  ere  Franskmænd,  er 
ude  for  at  spadsere,  er  det  en  hel  Svir  for  Slægt  og  Venner 
at  faae  Lov  til  at  gaae  med,  det  staaer  ligefrem  at  læse  paa 
deres  Ansigter,  at  de  ere  stolte  af  dette  Følgeskab. 

I  flere  af  Kampene  i  Tonkin  have  disse  Lilleputsoldater 
vist  sig  tapre  og  gjort  god  Fyldest;  men  efter  deres  egne 
Officerers  Sigende  maa  de  helst  være  i  Følge  med  evropæiske 
Tropper,  da  det  pirrer  deres  Æresfølelse  at  konkurrere  med 
disse.  Paa  Hjemturen  havde  vi  flere  af  disse  Soldater  med, 
og  de  vare  uden  Tvivl  de  mest  militære  af  Alle  ombord;  den 
Værdighed,  hvormed  de  udførte  selv  det  mindste  Tillidshverv 
som  at  hente  Lunten  til  at  tænde  en  Cigaret  ved,  var  ligefrem 
rørende,  og  ikke  en  Mine  fortrak  sig  i  deres  Ansigt,  selv  om 
en  af  deres  Overordnede  mod  sin  Villie  kom  til  at  le  af  dem. 

Naar  man  seer  bort  fra,  at  Anamiten  er  løgnagtig  og  ynder 
at  gjøre  Nar  af  Folk,  har  han  mange  gode  Egenskaber,  og  til- 
trods for  sin   indesluttede  Karakter  er  han  fredelig  og  blid  og 

som  Regel  flittig  til  det  Arbejde,  som  man  sætter  ham  til.  Lige- 
som mange  af  Østens  Folkeslag  ere  disse  Folk  stive  i  Cere- 
moniellet, og  de  have  en  afgjort  Ærbødighed  for  de  Overordnede 
eller  de  Rige,  som  udmærke  sig  ved  at  have  sjeldent  lange 
Negle,  der  ofte  kunne  naa  en  Længde  af  femten  Centimeter; 
de  dreje  sig  i  en  Spiral  og  beskyttes  af  et  Futteral. 

Renlighedssansen  er  ikke  stærkt  udviklet  hos  den  anami- 
tiske  Race,  og  deres  Boliger  gjøre  et  alt  Andet  end  tiltalende 
Indtryk. 

Som  Regel  findes  der  kun  et  eneste  Rum,  hvor  Børn, 
Hunde,  Katte,  Svin,  Høns  o.  1.  leve  i  den  skjønneste  Forening, 
og  en  saadan  Blanding  af  forskjellige  Væsener  skal  naturligvis 
ikke  bidrage  til  at  gjøre  Boligen  renlig.  Hytterne  ere  opførte 
af  Bambusrør,  Taget  dækkes  af  Palmeblade,  kløvede  i  to  Stykker 
og  lagte  ved  Siden  af  hinanden,  og  Væggene  ere  enten  af  dette 
Materiale  eller  af  stampet  Ler.  Som  oftest  hviler  det  hele  paa 
Pæle  langs  med  Floden,  og  en  smal  Planke  af  flettet  Bambus, 
der  tages  ind  om  Natten,  giver  Adgang  til  hele  Herligheden 
Imellem  Pælene  ligger  den  fladbundede  Sampan,  dækket  af  et 
Bambustag,  og  den  Øvelse  og  Færdighed,  som  Anamiten  — 
baade  Mand  og  Kvinde  —  har  i  at  manøvrere  disse  smaa  Far- 
tøjer paa  Floderne,  hvor  en  rivende  Strøm  besværliggjor  enhver 
Manøvre,  er  ligefrem  beundringsværdig.  Staaende  og  med 
Ansigtet  forefter  ro  de,  en  for,  en  agter,  denne  sidste  styrer 
tillige  Roret  med  Foden,  og  den  Kraft,  som  disse  smaa  tørre 
Kroppe  og  visne  Arme  kunne  udfolde  uden  synlig  Anstrengelse, 
kan  ikke  Andet  end  forbavse  En  i  højeste  Grad.  Mange  Fa- 
milier leve  og  dø  i  deres  Sampan,  og  selv  Maaltiderne  koges  i 
dette  spinkle  lille  Fartøj. 

Konow:  1  Asiens  Farvande.  24 


?yo  Fødemidler.  —  Husgeraad. 

Som  alle  Folkeslag  herude  er  deres  Hovednæringsmiddel 
kogt  Ris,  og  den  eneste  Slags  Kjød,  som  de  nyde,  er  Svinekjød, 
hvilket  naturligvis  forekommer  os  besynderligt  i  denne  Varme; 
men  det  samme  er  Tilfældet  i  Birma,  ja  selv  i  Singapoore, 
hvor  disse  Dyr  saa  at  sige  slæbe  deres  Bug  hen  ad  Jorden  og 
se  højst  uappetitlige  ud;  men  alligevel  høre  de  paa  en  Maade 
med  til  Familien.  Fisk  er  der  nok  af  i  Floderne,  hvis  mudrede 
Vand  ikke  har  nogen  god  Indflydelse  paa  Smagen;  men  for  de 
Indfødte  har  det  ikke  Noget  at  sige,  da  de  endogsaa  spise  dem 
i  fordærvet  Tilstand.  Grøntsager  og  Frugter  foragtes  ikke;  men 
ved  SaTgon  er  det  dog  hovedsagelig  den  kinesiske  Koloni,  der 
har  bragt  Kjøkkenkulturen  op. 

Hos  en  rig  Anamit  har  jeg  aldrig  været;  men  paa  mine 
Spadsereture  er  jeg  gaaet  ind  i  flere  Hytter  og  har  altid  faaet 
en  venlig  Modtagelse.  Kvinderne  viste  sig  dog  aldrig;  maaske 
hørte  det  ikke  med  til  god  Tone,  at  de  toge  imod  Besøg. 

Alle  Huse  ligne  hverandre  og  ere  omgivne  af  et  Slags 
Galleri,  hvor  der  i  Reglen  findes  en  Opstilling  af  Blomsterpotter 
og  en  Bænk,  hvor  der  hver  Aften  henlægges  vellugtende  smaa 
Stænger  og  Papirslapper,  paa  hvilket  der  er  opskrevet  Bønner 
til  Forfædrene.  Ufravigelig  findes  der  i  det  Indre  et  liile  Alter 
med  et  Buddhabillede  af  Træ,  to  Lysestager  i  Bronce,  to  Kar 
med  Sand  og  midt  for  Billedet  ligesom  hos  Japaneserne  et 
Røgelsekar,  hvori  der  brændes  Sandeltræ.  Under  Altret  eller 
Bordet  findes  Thestellet,  og  efter  Sigende  kan  enhver  Besøgende 
selv  forsyne  sig  med  The  uden  at  spørge  om  det;  det  hører 
med  til  Skik  og  Brug. 

Hos  os  taler  man  om  at  sætte  sig  tilbords;  men  i  Anam 
sætter  man  sig  paa  Bordet,  og  derfor  er  det  meget  forstaaeligt, 
at   Bordene  ere  af  Jerntræ,    som   er    uhyre    haardt   og    solidt. 

Fadet  med  Maden  sættes  midt  paa  Bordet,  Familien  indtager 
sin  sædvanlige  Hvilestilling,  nemlig  paa  Hug,  og,  hvis  man  vilde 
give  dem  en  Stol  eller  en  Bænk,  vilde  de  vistnok  ogsaa  indtage 
den  samme  Stilling.  Ligesom  Kineserne  spise  de  med  Pinde, 
som  holdes  i  samme  Haand,  den  ene  mellem  Tommelfingeren 
og  de  to  første  Fingre,  den  anden  imellem  Langemand  og  den 
fjerde  Finger,  og  Maden  skovles  nu  ind  i  Munden  ved  Hjælp 
af  Pindene.  At  spytte  paa  Bordet  lader  ikke  til  at  høre  til 
daarlig  Tone,  og  ligesom  i  Japan  giver  Gjæsten  sin  Tilfredshed 
over  Maaltidet  tilkjende  ved  at  frembringe  denne  ubehagelige 
Lyd,  som  endog  hos  de  lavest  stillede  Folk  af  vor  Race  ansees 
for  simpel.  Om  Tonen  er  bedre  hos  Mandarinerne  og  de  Rige, 
skal  jeg  lade  være  usagt;  men  det  er  vel  rimeligt  nok,  at  det 
ikke  er  Tilfældet. 

Ligesaa  urenlige,  de  ere  under  deres  Maaltider,  ligesaa  lidet 
propre  ere  de  med  Hensyn  til  at  skifte  Tøj,  og  de  fornye  ikke 
Klædningsstykkerne,  før  disse  bogstavelig  talt  falde  af  dem  i 
Stumper  og  Stykker.  Præsterne  bære  en  sort  Turban  og  gaa 
i  det  Hele  taget  bedre  klædte. 

De  gode  Anamiter  ere  ikke  Handelsfolk;  men  hvorledes 
skulde  disse  Stakler  ogsaa  kunne  konkurrere  med  Kineserne,  som 
ere  dem  overlegne  i  Tal? 

Den  franske  Regjering  behandler  sine  Kolonier  med  stor 
Rundhaandethed;  ja,  i  sit  stille  Sind  kan  man  tidt  undres  over 
den  Flothed,  hvormed  man  har  udstyret  Dit  eller  Dat.  Men, 
naar  man  ikke  er  godt  inde  i  Forholdene  herude,  skal  man 
tage  sig  iagt  for  at  kritisere.  Alt,  hvad  der  hedder  Vejvæsen, 
monumentale  Bygninger  og  Broer  har  den  franske  Nation  en 
Svaghed  for,  og  i  disse  tre  Retninger  er  der  gjort  Meget  her  i 
Salgon.      Dog    blive    de  franske  Besiddelser  (thi   Protektorater 

•>n  2  Domkirken.  —  Promenaden. 

ere  jo  ikke  Andet)  efterhaanden  store  herude;  i  SaTgon  har 
Generalguvernøren  jo  sit  Sæde,  og  denne  By  maa  ogsaa  regnes 
for  Hovedstaden  i  det  franske  Indo-Chine. 

Man  synes  som  sagt,  at  lidt  mindre  Pragt  kunde  have  gjort 
det;  men  en  hel  Del  er  der  vel  ogsaa  bygget  for  at  imponere 
de  Indfødte,  og  det  kan  jo  have  sin  Betydning. 

For  Enden  af  den  lange  Hovedgade  knejser  Domkirken 
med  sine  to  Taarne  over  alle  de  lave  Huse  og  gjør  et  storartet 
Indtryk;  men  paa  samme  Tid  har  man  en  underlig  Fornemmelse 
af,  at  dette  store  røde  Murstensmonument  er  for  tungt  til  den 
bløde  Grund,  og  man  spørger  uvilkaarligt  sig  selv:  Hvorlænge 
vil  det  vare,  inden  Taarnene  ere  det  Eneste,  som  rager  op 
over  Jorden? 

Er  det  en  af  de  Dage,  hvor  Musiken  spiller  i  Guvernørens 
Have,  maa  man  ikke  undlade  at  gaa  derud  ikke  alene  for  den 
musikalske  Nydelses  Skyld,  men  ogsaa  for  at  se  paa  Mængden, 
der  har  givet  Møde  tilfods  eller  tilvogns. 

Kjørevejen  gik  i  en  stor  Cirkel  udenom  det  Stykke  af 
Haven,  hvor  enkelte  Fodgængere  vandrede  rundt  i  Gangene  til 
Musikens  Toner;  men  Størstedelen  af  de  Spadserende  havde 
stillet  sig  op  for  at  se  de  to  lange  Vognrækker  passere  forbi  i 
forskjellig  Retning.  Alt,  hvad  SaTgon  havde  kunnet  stille  paa 
Benene  af  Hvide,  var  herude,  og  ikke  alene  Byens  mange  Drosker, 
men  ogsaa  flere  Selvejerkjøretøjer,  Alle  forspændte  med  Lille- 
putheste, passerede  forbi  i  Skridt,  det  ene  Kjøretøj  tæt  efter 
det  andet.  Naar  man  stod  stille  og  saae  paa  den  stadige  Kjøren 
i  Ring,  havde  man  en  Fornemmelse  af,  at  man  kigede  ind  i  et 
Kalejdoskop,  som  drejede  langsomt  rundt.  To  Ting  blev  man 
snart  opmærksom  paa,  nemlig  for  det  første  den  følelige  Mangel 
paa  kvindelig  Staffage;    thi  de  Damer,    som  vare  mødte,    saae 

saa  blege  og  elendige  ud,  at  man  i  sit  stille  Sind  ønskede,  at 
de  vare  blevne  hjemme  i  Evropa.  For  det  Andet  kunde  man 
da  se,  at  Vogne  vare  en  billig  Vare  her;  thi  selv  de  lavest 
lønnede  Embedsmænd  havde  deres  egen. 

Saa  hørte  Musiken  paa  engang  op,  Vognene  fore  afsted, 
medens  de  smaa  Hestes  Ben  gik  som  Trommestikker,  Fod- 
gængerne forsvandt  lidt  efter  lidt,  Pladsen  blev  paa  engang  øde, 
og,  hvis  man  ikke  strax  vilde  slaa  sig  ned  paa  de  overfyldte 
Kaféer  før  Middag,  kunde  man  benytte  det  sidste  Daglys  til 
en  Tur  i  Guvernørens  Have.  Her  var  ualmindelig  smukt  i 
denne  Aftentime,  og  kun  nogle  enkelte  Soldater  og  Anamiter 
og  et  Par  kinesiske  Drenge  som  Barnepiger  for  nogle  hvide 
Børn  vandrede  rundt  i  Havens  rødlige  Gange.  Pragtfulde 
Palmer  og  andre  tropiske  Træer  dannede  en  ypperlig  Forgrund 
for  den  store,  hvide  Bygning,  der  selv  i  et  civiliseret  Land 
vilde  have  gjort  sig  bemærket  paa  Grund  af  sine  Dimensioner 
og  sin  smukke  Stil;  den  har  da  ogsaa  kostet  Staten  en  Bagatel 
af  henved  otte  Millioner  Francs.  Men  der  er  ikke  Noget  at 
sige  til  det;  thi  her  boer  Hovedet  for  det.  Hele,  Regjeringen  maa 
jo  sørge  godt  for  sin  første  Repræsentant,  og  der  er  Mange, 
som  faae  Del  i  disse  Herligheder,  da  Guvernørerne  skifte  for- 
holdsvis tidt;  Klimatfeber  og  andre  Sygdomme  tage  som  be- 
kjendt  ikke  altid  det  tilbørlige  Hensyn  til  Rang  og  Stilling  her 
i  Livet. 

Lægger  man  saa  Vejen  ned  igjennem  den  lange  Hoved- 
gade, hvor  Kaféerne  ligefrem  bugne  af  Gjæster,  og  hvor  Domino- 
brikkerne rasle  paa  de  smaa  Marmorborde,  mærker  man  paa 
den  livlige  Færdsel,  at  Spisetiden  snart  er  forhaanden,  og  lige- 
som paa  Kommando  tømmes  Kaféerne  for  Gjæsterne,  som  i 
store  Klynger  strømme  ind  i  Restauranterne. 


■>ha  Kaféer.  —  Restavrationer. 

Der  er  noget  uhyre  tiltalende  ved  disse  Spisesteder  i  Sai'gon, 
hvad  enten  de  nu  ejes  af  en  Evropæer  eller  en  Kineser.  Oppe 
under  Loftet  hænge  de  store  Pankaer  (Vifter),  som,  trukne  af 
usynlige  Hænder,  holde  frisk  Luft  i  de  store,  aabne  Sale; 
himmelske  Sønner  i  hvide  Dragter  med  Pisken  dinglende 
ned  ad  Ryggen  vimse  omkring  og  give  Agt  paa  Gjæstens 
mindste  Vink,  og  bedre  Opvartning  kan  man  ikke  forlange; 
hurtigt  og  lydløst  bevæge  de  sig  frem  og  tilbage,  og  herude, 
hvor  det  at  spise  og  drikke  er  Hovedfornøjelsen,  ere  Gjæsterne 
fordringsfulde;  men  selv  den  mest  utaalmodige  og  vanskelige 
Evropæer  faaer  ikke  den  kinesiske  »Boy«  til  at  fortrække  en 
Mine  ved  sine  ofte  urimelige  Forlangender. 

Af  alle  Aftenfornøjelser  staaer  Kjøreturen  højest,  og,  naar 
man  i  de  maaneklare  Nætter  ruller  hen  ad  de  udmærkede  Veje 
i  den  raske  Fart,  som  SaTgons  Droskekuske  altid  sætte  deres 
Heste  i,  er  det,  ligesom  om  man  fik  et  Luftbad  ovenpaa  Dagens 
fortærende  Varme  og  trykkende,  dyndfulde  Atmosfære. 

Cholen  med  sit  kinesiske  Theater  og  sine  Opiumsrygerier 
er  et  godt  Maal  for  en  Aftenkjøretur,  og,  da  man  jo  bør  prøve 
Alt,  skal  man  ikke  undlade  at  besøge  et  saadant  Lastens  Tempel 
som  et  Opiumsrygeri;  ja,  selv  det  at  forsøge  Virkningen  af 
Opium  maa  man  ikke  lade  gaa  fra  sig;  een  Gang  er  jo  ingen 
Gang,  siger  man. 

Ofte  havde  jeg  været  i  Cholen,  men  altid  om  Dagen,  og 
hver  Gang  havde  jeg  benyttet  mig  af  et  saa  moderne  Etefordrings- 
middel  som  en  Dampsporvogn.  Det  er,  som  om  man  kjørte 
igjennem  en  stor  Kirkegaard,  og  denne  store,  flade  Strækning, 
som  adskiller  de  to  Byer,  kaldes  da  ogsaa  »Gravstedernes  Slette«. 
Fattige  og  Rige  ligge  begravede  her  imellem  hverandre;  men 
intet   af   Gravstederne   er  vel  vedligeholdt,    og    Dette,    at    en 

Nation  ikke  engang  har  saa  megen  Respekt  for  sine  Afdøde,  at 
den  holder  deres  sidste  Hvilested  i  Ære,  kan  ikke  Andet  end 
bestyrke  En  i  den  Overbevisning,  at  den  maa  staa  uendelig 
lavt.  Alt  er  forfaldent,  en  vild  Vegatation  skjuler  en  stor  Del 
af  de  ejendommeligt  formede  hvide  Monumenter,  og  store 
Murstensbrokker  ligge  ligesom  saaede  ud  over  hele  Sletten; 
roligt  vandrer  Bøflen  hen  over  den  Fattiges  prunkløse  Gravsten, 
som  kun  bestaaer  i  en  Jordforhøjning,  og  mange  Aar  faaer  vel 
et  saadant  Minde  over  en  fattig  Mand  ikke  Lov  til  at  staa, 
inden  det  bliver  jævnet  med  Jorden.  Selv  om  den  Riges  Grav- 
sten faaer  Lov  til  at  staa  lidt  længere,  gnaver  dog  Tidens  Tand, 
og  i  den  dyndede  Jordbund  forvitrer  Alt. 

En  Dag,  da  jeg  kom  kjørende  til  Cholen,  havde  jeg  det 
Uheld,  at  vi  i  fuld  Fart  tørnede  mod  et  andet  Kjøretøj,  der 
gik  i  Stykker,  og  jeg  maatte  fortsætte  Vejen  tilfods  i  den  stegende 
Solhede.  Af  og  til  standsede  jeg  for  at  puste  ud  og  stirrede 
ud  over  Sletten,  hvor  Solen  skinnede  paa  de  hvide  Gravmonu- 
menter og  spejlede  sig  i  Vandpytterne.  Tilfældigt  befandt  jeg 
mig  paa  engang  ved  Siden  af  en  gammel  Anamit,  som  da  mindst 
maatte  være  Bedstefader;  thi  kun  disse  bære  Skjæg.  Han  saae 
sløvt  ud  over  Landskabet  og  regnede  vel  i  sit  stille  Sind  ud. 
at  han  snart  kunde  faae  sig  en  Plads  i  denne  dyndede  Jord. 
Jeg  rystede  paa  Hovedet  hen  til  ham  —  tale  med  ham  kunde 
jeg  ikke  —  men  han  har  aabenbart  været  tilfreds  med  sin  Lod, 
at  skulle  hvile  her,  og  jeg  fik  det  Indtryk,  at  selv  et  Menneske, 
saa  nær  ved  Gravens  Rand,  ikke  kunde  forstaa  det  Sørgelige  i 
saaledes  strax  at  blive  glemt  af  sin  Slægt. 

Besøget  i  det  kinesiske  Theater  blev  kun  kort;  thi  kine- 
siske Skuespil  har  jeg  aldrig  kunnet  faae  Smag  for;  men  een 
Ting  stod  mig  dog  klart,   og  det  var,  at  Kineserne  her  levede 

under  et  fremmed  Herredømme;  thi  i  Kina  skulde  man  vist 
ikke  have  vovet  at  gaa  lige  op  paa  Scenen  og  ud  i  Kulisserne, 
hvad  jeg  saae  flere  Officerer  gjøre  her. 

Man  behøver  ikke  at  gjøre  mange  Skridt  for  at  tilfredsstille 
sin  Lyst  til  at  ryge  Opium.  Igjennem  en  mørk,  smal  Gang  og 
opad  en  højst  tarvelig  Trappe  kom  vi  to  forfaldne  Sjæle  ind  i 
Rygesalonen,  der  ikke  var  saa  lille  endda,  men  elendigt  oplyst 
af  nogle  smaa  Lamper. 

Naar  jeg  skal  være  ganske  ærlig,  havde  jeg  ventet  mig  noget 
mere  storartet  af  dette  Glædens  Etablissement,  og  hverken  Gjæ- 
sterne  eller  de  to  snavsede  kinesiske  Opvartere  —  herude  kalder 
man  enhver  tjenende  Aand  »boy«  —  skulde  bidrage  til  at  løfte 
Stemningen  i  nogen  særlig  Grad.  Min  Kammerat  var  derimod 
en  Mand,  som  under  flere  Aars  Ophold  i  Tonkin  ikke  havde 
nydt  saa  faa  Piber  af  dette  berusende  Stof,  og  jeg  overlod  da 
til  ham  at  sætte  de  to  smidskende  Kinesere  i  Aktivitet  med 
Tilberedelserne,  medens  jeg  besaae  Lokalet,  hvilket  forresten 
hurtig  var  gjort. 

Hele  Salen  var  inddelt  i  smaa  Baase,  hvor  der  i  hver  stod 
en  anamitisk  Seng  af  haardt  Træ  og  med  en  Træhovedpude; 
imellem  dem  var  der  anbragt  et  Bord,  hvor  paa  en  lille  Glas- 
lampe brændte  med  et  svagt  Lys  og  kastede  et  dunkelt  Skjær 
over  det  lille  Rum.  I  en  Box  laa  der  to  Kinesere,  som  allerede 
vare  paa  et  fremskredent  Stadium  af  Nydelsen,  Piben  var  falden 
dem  ud  af  Haanden,  og  Opvarteren  havde  for  Økonomiens 
Skyld  slukket  Lampen,  saa  at  man  med  Nød  og  neppe  kunde 
skjelne  deres  Ansigtstræk.  Det  kan  gjerne  være,  at  disse  Fyre 
for  Øjeblikket  levede  i  en  anden  og  bedre  Verden;  men  paa 
deres  Ansigtstræk  kunde  man  ikke  se  det;  thi  de  magre  og 
indfaldne  Ansigter  saae  saa  sløve  ud  som  vel   muligt,    og  jeg 

saae  mig  selv  i  Aanden  have  det  samme  Udseende  om  et  Par 
Timers  Tid;  men  det  afskrækkede  mig  dog  ikke;  thi  endnu 
dengang  haabede  jeg  at  opleve  de  herligste  Ting  i  Tankerne 
under  denne  kunstige  Søvn. 

I  min  Vens  Baas  var  Kineseren  i  fuld  Aktivitet  med  at 
tilberede  Piben;  selv  havde  han  strakt  sig  paa  Sengen  og  ventede 
med  en  Paschas  Majestæt  paa,  at  man  skulde  række  ham  Piben. 


Opiumsryger. 

Saa  begyndte  han  at  ryge;  en  fin  kvalm  Røg  indhyllede  ham 
efterhaanden,  og  jeg  fortrak  til  min  egen  Baas,  hvor  Kineseren 
nu  tog  fat  for  min  Regning,  og  paa  hans  poliske  Ansigt  kunde 
jeg  tydeligt  se,  at  han  var  sig  bevidst  at  staa  overfor  en  Be- 
gynder paa  denne  Lastens  Bane. 

Medens  jeg  strakte  mig  paa  Sengen,  saae  jeg  ham  udvælge 
en  af  Piberne,  der  laa  paa  Bordet.  Den  lignede  en  Fløjte 
baade  af  Form  og  Dimensioner;  kun  var  der  et  Hul  paa  Midten, 
hvori  der  var  anbragt  et  pæreformigt  Legeme,  gjennemboret  af 

et  fint  Hul.  Han  satte  derpaa  den  ene  Ende  af  Piben  til  sine 
Læber,  hvilket  langtfra  opbyggede  mig,  og  saa  pustede  han 
igjennem  den  for  at  se,  om  der  var  Luft.  Saa  lagde  han  den 
igjen  og  tog  en  lang  Naal,  som  han  dyppede  i  en  lille  Skaal 
med  en  brunagtig,  klistret  Masse,  og  jeg  beundrede  den  Færdig- 
hed, som  han  havde  i  at  faae  den  lille  Klump  til  at  hænge  paa 
Spidsen.  Denne  Klump  var  altid  af  samme  Størrelse;  men 
Kineseren  giver  nu  heller  ikke  Mere  end  højst  nødvendigt  for 
Pengene,  og  man  betaler  for  hver  Pibe.  Ved  at  holde  den 
hen  over  Lampen  fik  han  den  til  at  bulne  ud,  og  saa  rullede 
han  igjen  Klumpen  paa  Pibens  Overflade,  hvorefter  han  gjentog 
den  samme  Proces  med  at  varme  og  rulle  den  flere  Gange;  i 
det  Øjeblik,  da  den  lille  Kugle  begyndte  at  ryge,  rullede  han 
den  for  sidste'  Gang  og  fæstede  den  paa  den  pæreformede  Ud- 
bygning, idet  han  samtidigt  trak  Naalen  ud,  saa  at  der  dannedes 
et  Hul  til  Røgen. 

Piben  var  nu  klar,  og,  idet  jeg  satte  den  Ende,  som  den 
gode  Mand  ikke  havde  haft  i  Munden,  til  Læberne,  tændte  jeg 
Kuglen  over  Lampen,  og,  efter  at  jeg  havde  faaet  sex  å  syv 
lange  Drag,  var  den  Fornøjelse  forbi.  Strax  fik  jeg  mig  en  ny, 
og  i  Løbet  af  to  Timer  røg  jeg  et  Dusin  og  ventede  stadigt 
paa  de  behagelige  Følger;  men  de  kom  slet  ikke,  og  jeg  havde 
ikke  engang  Lyst  til  at  blunde,  saa  at  der  ikke  var  nogen  Ud- 
sigt til  at  faae  selv  den  allerringeste,  dagligdags  Drøm.  Skuffet 
rejste  jeg  mig  da  og  gik  hen  for  at  betragte  min  Kammerat. 

Jo,  han  havde  rigtignok  haft  mere  Fornøjelse  af  det;  thi 
han  saae  næsten  lige  saa  sløv  ud  som  de  kinesiske  Gjæster,  og 
han  havde  endda  kun  røget  fire  Piber.  Jeg  ærgrede  mig  just 
ikke  over,  at  han  var  sluppen  billigere  fra  det  end  jeg;  men 
slet  ikke  at  spore  nogen  Virkning  uden  en  modbydelig  vammel 

Lugt,  som  hang  i  Overskjægget,  var  dog  et  højst  tarveligt  Ud- 
bytte, især  naar  jeg  tog  i  Betragtning,  med  hvor  store  Forvent- 
ninger jeg  var  kommen. 

Endelig  fik  jeg  da  min  Ledsager  med  op  i  vor  lille  Ka- 
leschevogn,  som  i  skarpt  Trav  rullede  hen  ad  den  haarde 
makadamiserede  Chaussee  til  Sai'gon;  men  ikke  engang  Kjøre- 
turen  havde  jeg  godt  af;  thi  denne  væmmelige  Lugt  pirrede 
mig  stadigt  i  Næsen  og  mindede  mig  om  mine  skuffede  For- 
ventninger. 

Endelig  kom  Afskedstimen,  da  de  fleste  af  mine  gamle 
Messekammerater  skulde  hjem  til  Frankrig  og  jeg  selv  med 
Størstedelen  af  Besætningen  og  min  gamle  Ven  Abbeden  ombord 
i  Transportskibet  »Anamite«,  der  skulde  nordpaa  til  Tonkin. 

Vor  Admiral  var'en  Mand,  der  altid  optraadte  flot,  og  et 
Par  Dage  inden  sin  Afrejse  gav  han  iland  en  Diner  for  Eska- 
drens  Officerer,  hvor  vi  i  en  stegende  Hede  og  iførte  lette 
Dragter  indtoge  en  ypperlig  Middag,  medens  hans  Musikkorps 
spillede  alle  de  kjendte  Melodier  fra  vort  lange  Ophold  ombord. 
Naar  man  saaledes  i  mange  Maaneder  har  været  i  samme  Skib. 
er  der  noget  underligt  Vemodigt  i  at  skulle  forlade  dette  og  da 
navnlig  her,  hvor  jeg  havde  saa  mange  lyse  Minder;  men  nu 
skulde  det  jo  være,  og,  da  jeg  kom  ombord  i  mit  nye  Hjem, 
gik  det  mig  som  altid  under  min  Tjeneste  i  den  franske  Marine: 
jeg  traf  elskværdige  Overordnede  og  gode  Messekammerater, 
og,  er  man  ikke  tilfreds  under  saadanne  Forhold,  maa  man 
jo  være  et  Skarn. 

Atter  dampede  vi  ned  ad  den  chokoladebrune  Flod,  som 
det  ikke  er  behageligt  at  falde  i  paa  Grund  af  det  mudrede 
Vand  og  den  stærke  Strøm,  der  aldrig  giver  slip  paa  sit  Offer. 
Det  var  den  første  Marts,  vi  stode  ud,  og  jeg  var  ganske  glad 

herover;  thi  man  kan  ikke  holde  ud  at  tilbringe  mere  end  fjorten 
Dage  i  Sa'i'gon  med  dens  utaalelige  fugtig-varme  Luft;  det  var 
derfor  i  høj  Grad  velgjørende  atter  at  staa  Nord  paa  og  ind- 
aande  Søluften. 

Efter  fire  Dages  Rejse  raslede   Kjæden   atter  ud   igjennem 
Klydset  for  at  følge  Ankeret  til  Bunden  i  de  tusinde  Øers  Bugt. 


XVII. 

BAIE   D'HALONG  —  HAIPHONG. 
HJEMREJSE. 


Nu  var  jeg  altsaa  i   Tonkin  og  havde  saaledes  naaet  mine 
Ønskers  Maal;  men  Opholdet   blev  desværre  saa  kort,  at 
jeg  ikke  fik  Meget  at  se. 

Det  var  ikke  noget  heldigt  Vejr  til  at  staa  ind  i  de  tusinde 
Øers  Bugt,  da  vi  om  Morgenen  den  femte  Marts  naaede  Norway 
Øerne,  som  ligge  nogle  Mil  udenfor.  En  tæt  Taage  skjulte 
Passet,  der  fører  ind  imellem  disse  Klippeøer,  som  ofte  have 
de  besynderligste  Former,  og,  da  Taagen  begyndte  at  lette,  fik 
de  et  endnu  mere  fantastisk  Udseende,  idet  man  saae  disse 
store  Klippeblokke  ligesom  igjennem  et  Slør.  Paa  Kortet  havde 
jeg  læst  Navnet  »Piratøerne«,  og  da  vi  stode  ind  igjennem  det 
bredeste  Løb,  Henriette-Passet,  kunde  jeg  nok  skjønne,  at  dette 
Navn  var  paa  sin  Plads  her;  thi  en  bedre  Tumleplads  kunde 
ikke  tænkes  for  disse  grumme  Herrer,  der  i  stort  Antal  have 
Tilhold  paa  den  nærliggende  0  HaTnan,  som  ikke  er  Andet 
end  en  stor  Sørøverrede.     Hvorledes  skulde  man   kunde  blive 

disse  Fyre  kvit  her,  hvor  der  er  utallige  Tilflugtssteder  paa 
Tusinder  af  Øer,  og  selv  med  en  temmelig  stor  maritim  Styrke 
er  det  jo  umuligt  at  bevogte  et  Farvand,  der  bestaaer  af  saa 
mange  smaa  Passer.  Med  den  priviligerede  Sørøverstat  HaTnan 
som  Basis  for  Operationerne  kunne  Piraterne  virkelig  med 
temmelig  stor  Sikkerhed  drive  deres  Uvæsen  paa  disse  Kyster, 
hvor  de  gaa  iland  for  at  plyndre  og  bortføre  Indbyggernes  Kvinder. 
Vi  Evropæere  ville  gjerne  tro,  at  disse  Kampe  med  Sø- 
røverne ere  et  tilbagelagt  Stadium;  men  herude  faaer  man  ikke 
alene  Syn  for,  at  disse  Menneskehedens  Udskud  existere,  men 
ogsaa  for,  at  de  i  høj  Grad  florere.  I  Hongkong  staaer  der  et 
Monument  over  de  faldne  Matroser  og  Soldater  fra  to  engelske 
Orlogskorvetter,  som  for  noget  over  tredive  Aar  siden  maatte 
vende  om  med  uforrettet  Sag  efter  at  have  indladt  sig  i  Kamp 
med  Piraterne,  og  disse  to  Skibe  vare  dog  forsynede  med 
Dampmaskiner.  Det  hænder  ikke  sjeldent,  at  de  bemægtige  sig 
store  Dampere  paa  den  Maade,  at  de  indskibe  sig  som  Passa- 
gerer, og,  naar  Skibet  er  i  rum  Sø,  overfalde  de  Capitain  og 
Besætning  og  sætte  Skibet  iland  paa  HaTnan,  hvor  det  plyndres 
og  stikkes  i  Brand.  Ja,  selv  mindre  Orlogsmænd  holde  ikke 
af  at  komme  denne  ugjæstfrie  Kyst  for  nær,  naar  der  ikke  er 
Flere  i  Følge.  I  Baie  d'Halong  er  der  altid  stationeret  Kanon- 
baade,  særligt  bestemte  for  dette  Farvand  og  til  Sejlads  paa 
Floderne.  De  have  en  temmelig  stor  Kanon  forude  og  een 
eneste  Mast,  hvor  der  i  et  rundt  Staalmærs  er  opstillet 
Revolverkanoner  saaledes,  at  de  kunne  skyde  over  Digerne  paa 
begge  Sider  af  Floden.  Men  hvor  aarvaagne  og  paapasselige 
de  end  ere,  have  de  dog  Vanskelighed  ved  at  faae  fat  i  Pi- 
raterne; thi  disse  Fyre  ere  ikke  dummere  end,  at  de  have  deres 
egne  Udkigsposter,  og  fra  Klippeø  til  Klippeø  gaaer  saa  Bud- 

skabet  om,  hvor  Kanonbaaden  er.  List  maa  der  bruges,  hvis 
man  vil  have  fat  paa  dem,  og  den  maa  være  fin;  thi  de  ere 
mistænksomme  og  snu  som  alle  Forbrydere,  der  vide,  at  de 
ville  blive  klyngede  op,  naar  de  engang  falde  i  Retfærdighedens 
Hænder,  og  Befolkningen  frygter  i  den  Grad  disse  Mennesker, 
at  den  hellere  staaer  i  Ledtog  med  dem  end  spiller  Angiverens 
Rolle. 

Nogen  Tid  før  vor  Ankomst  havde  en  fransk  Officer  fanget 
Nogle  af  dem  paa  en  ret  snedig  Maade,  idet  han  havde  lejet 
en  kinesisk  Djonke  og  deri  skjult  flere  bevæbnede  Folk,  og,  da 
Piraterne  i  god  Tro  overfaldt  det  fredeligt  udseende  Fartøj,  bleve 
de  tagne  under  Forvaring  for  senere  at  blive  henrettede  til 
Skræk  og  Advarsel  for  alle  Ligesindede. 

En  af  vore  Landsmænd  førte  en  Damper,  der  sejlede  med 
kinesiske  Passagerer;  men,  da  han  nu  tvivlede  om  deres  gode 
Opførsel,  havde  han  fra  Skibets  Kjedel  ladet  føre  to  Rør  op 
til  Dækket  under  Broen,  hvor  de  vare  forsynede  med  Haner. 
Da  nu  de  kinesiske  Passagerer  i  rum  Sø  stormede  op  for  at 
tage  Kommandoen  over  Skibet,  rettede  han  to  Straaler  af  koghed 
Damp  imod  dem  og  skoldede  dem  levende  op.  Paa  denne 
Side  af  Suezkanalen  vilde  man  sige,  at  det  var  raat;  men  der 
er  noget,  som  hedder  Nødværge;  naar  man  kommer  til  det 
Punkt,  sætter  man  sig  ud  over  andre  Folks  Dom,  og  bedre 
er  det  dog  at  skolde  nogle  Kinesere  end  selv  at  blive  slaaet  ihjel. 

Vel  gik  Skildvagterne  hos  os  med  ladte  Geværer;  men  vi 
behøvede  ikke  at  frygte  Overfald  af  d'Hrr.  Pirater;  thi  vort 
lange,  hvidmalede  Skrog  tog  sig  saa  imponerende  ud  paa  den 
mørke  Baggrund,  at  det  alene  var  nok  til  at  forskrække  dem. 
Lige  fra  Toulon  til  dette  fjerne  Sted  havde  nu  Maskinen  snurret 
rundt   med   nogle  faa  Timers  eller  i  det  højeste  et  Par  Dages 

Pusterum  paa  de  forskjellige  Anløbssteder,  og  nu  laa  denne 
store  Masse  paa  det  spejlklare  Vand  ligesom  en  udmattet  Hest 
efter  et  langt  Løb,  idet  den  Lyd,  som  Dampen  gav,  mens  den 
strømmede  ud  af  Skorstenen,  godt  kunde  ligne  et  anstrængt 
Dyrs  Prusten.  Endnu  var  der  dog  Liv  og  Røre  paa  Dækket, 
som  efter  nogle  faa  Timers  Forløb  blev  saa  tomt  og  fredeligt; 
thi  Passagererne  skulde  udskibes  i  de  to  Floddampere,  der  vare 
komne  herud  fra  Halphong.  Der  var  en  Snakken  og  Sigen 
Farvel,  og  Dampspillene  vare  stadig  i  Virksomhed  for  at  bringe 
Bagagen  fraborde.  Endelig  blev  der  kastet  los;  vi  saae 
Skrogene  forsvinde  bagved  Øerne  og  fik  en  velgjørende  For- 
nemmelse af  Ro  og  Fred  nu,  da  vi  vare  alene  tilbage  som 
Skibets  egentlige  Besætning,  og  den  derved  opstaaede  Tomhed 
kunde  ikke  Andet  end  opfordre  os  til  at  betragte  de  ejen- 
dommelige Omgivelser. 

Fra  vor  Ankerplads  saae  det  egentlig  ikke  ud,  som  om  vi 
laa  i  denne  mægtige  Skjærgaard,  hvis  underligt  formede  Øer 
havde  vakt  min  Forundring  ved  Indsejlingen.  Efterhaanden, 
som  vi  stode  ind,  havde  disse  Former  skiftet  Udseende,  eftersom 
vi  saae  dem  fra  forskjellige  Sider;  men  nu  var  alt  det  Fantastiske 
forsvundet;  det  var,  som  om  vi  laa  i  en  lang,  bred  Bugt,  om- 
given af  Bjerge,  thi  de  forskjellige  Øer  lukkede  for  hverandre 
og  skjulte  de  smaa  Passager,  der  netop  gjorde  dette  Farvand 
saa  ejendommeligt.  Her  var  langtfra  saa  smukt  som  i  den 
japanesiske  Indlandssø  med  sine  mange  skovbevoxede  Øer;  men 
alligevel  var  der  noget  Vildt  og  Forrevent  ved  disse  nogne 
Klippetoppe,  og,  naar  saa  endelig  Fantasien  fik  Spillerum, 
og  man  kom  til  at  tænke  paa  alle  disse  Huler  og  Smuthuller 
for  Pirater,  begyndte  man  lidt  efter  lidt  at  finde  det  smukt  til- 
trods for  Klippernes  kjedelige,  graalige  Kulør,  som   kun  harmo- 

nerede  altfor  godt  med  den  overtrukne  Himmel.  Til  den  Side, 
hvor  Damperne  vare  forsvundne,  saae  det  dog  bedst  ud;  thi 
der  skiltes  Øerne  ad,  og  man  fik  en  underlig  Lyst  til  at  farte 
rundt  imellem  disse  Klippeøer,  om  hvilke  der  blev  fortalt,  at 
En  fuldstændigt  lignede  Gambettas  Hoved,  og  at  en  Anden, 
den  saakaldte  »Overraskelses  0«  havde  mange  sjeldne  Forma- 
tioner at  byde  paa. 

Vilde  man  se  helt  ned  i  Bunden  af  Bugten  til  den  anden 
Side,  maatte  man  have  den  lange  Kikkert  frem  og  da  især  nu 
paa  Grund  af  det  disede  Vejr.  Dernede  var  det,  at  de  laa, 
disse  meget  omtalte  Kulminer,  som  man  ventede  sig  saa  Meget 
af;  Landet  skjulte  rigtignok  den  lille  Bugt,  hvor  Ingeniørernes 
Bopæl  laa;  men  et  andet  lille  graaligt  Hus  stod  der  paa  den 
flade  Strand,  og  den  Dag  tænkte  jeg  mindst  af  Alt  paa,  at  det 
skulde  hændes  et  Par  Kammerater  og  mig  at  blive  antagne  for 
Pirater  paa  Grund  af  en  fredelig  Skiveskydning  efter  tomme 
Flasker.  Næstkommanderende  trængte  til  Koste  til  at  skrubbe 
sit  Dæk;  der  skal  nemlig  ikke  faa  til,  naar  man  skal  holde  et 
Skib  rent,  hvor  Hundreder  af  Mennesker  daglig  færdes.  Fra 
tidligere  Tid  vidste  man,  at  oppe  paa  Højderne  bagved  dette 
ensomme  lille  Hus  var  der  Riskviste  nok;  en  Kadet  skulde  da 
ind  med  nogle  Folk  for  at  skjære  Koste,  og,  da  det  jo  var  godt 
at  faae  strakt  Benene  paa  den  faste  Jord  og  muligt  at  aflægge 
Minerne  et  Besøg,  toge  vi  med  paa  denne  tidlige  Morgenexpedi- 
tion. Foruden  de  nødvendige  Fødevarer  medbragte  hveranden 
Mand  sin  Bøsse  og  hveranden  en  Øxe  til  at  kappe  løs  paa  Bu- 
skene. Dampsluppen  blev  spændt  for  Sluppen,  der  skulde  fyldes 
med  Riskviste,  og  en  Time  efter  Solnedgang  satte  Expeditionen 
sig  i  Bevægelse.  Til  alt  Held  var  det  den  Dag  Solskinsvejr, 
medens  vi   ellers  næsten  hver  Dag  havde  Taage  og  Smaaregn. 

Der  kunde  ikke  være  Tale  om  at  komme  ubemærket  frem 
med  denne  Dampbarkasse;  thi  den  gjorde  en  frygtelig  Støj;  men 
det  kunde  ogsaa  være  det  Samme,  da  vi  havde  fredelige  Hen- 
sigter, og  dernæst  hjalp  det  til  at  holde  En  vaagen  i  den  tidlige 
Morgenstund.  Alt  var  som  uddøet,  ikke  saa  meget  som  en 
Maage  afbrød  den  ensformige  Stilhed  med  sit  Vingeslag  igjennem 
Luften,  og  i  Fartøjerne  var  der  Ingen,  som  talte,  enten  det  nu 
var  Naturens  Ro,  der  gjorde  sin  Indflydelse  gjældende,  eller  det 
blot  hidrørte  fra  den  Mangel  paa  Liv,  der  karakteriserer  Folk, 
som  ere  tidligt  paa  Benene. 

0  efter  0  gled  forbi  vort  Øje,  uden  at  vi  ændsede  det,  og 
først,  da  vi  nærmede  os  Kysten,  og  Dampmaskinens  Om- 
drejninger bleve  færre  og  færre,  kom  der  Liv  i  os;  der  blev 
kastet  los,  og,  medens  Dampbarkassen  ankrede  op,  satte  vi  paa 
Land  med  Sluppen. 

Endel  pjaltede  Kineserdrenge  og  nogle  Tyre  og  Køer  stillede 
sig  op  og  gloede  paa  os,  som  om  de  vilde  spørge  os  om,  hvad 
vi  egentlig  vilde  her.  Vi  forstyrrede  aabenbart  deres  landlige 
Ro,  som  vi  stege  iland  her  tolv  Mand  høj  med  Geværer  og  Øxer, 
og,  -medens  Køerne  bleve  staaende  og  betragtede  os  med  deres 
store,  runde,  intetsigende  Øjne,  forsvandt  de  menneskelige  Væ- 
sener lidt  efter  lidt,  da  vi  i  Trop  nærmede  os  Huset.  En  halv- 
gammel Skotte  havde  opslaaet  sine  Pavluner  her  tilligemed 
nogle  Kinesere  og  drev  en  lille  primitiv  Cementfabrik.  Drengene 
havde  allerede  meddelt  ham  vor  Ankomst;  thi  han  kom  henimod 
os,  og  med  den  for  afsides  boende  Folk  sædvanlige  Gjæstfrihed 
bød  han  os  indenfor.  Vi  lovede  at  komme  igjen,  naar  vi  havde 
røgtet  vort  Hverv  og  vandrede  nu  i  Gaasegang  hen  ad  den 
smalle  Sti,  der  førte  op  over  Højderne.  Et  saadant  Arbejde 
iland  er  altid  en  ren  Svir  for  Matroser,  og,  da  vi  efter  en  halv 

Times  Marsch  vare  naaede  op  til  en  lille  Fordybning  imellem 
Højderne,  hvor  der  var  Riskviste  nok,  toges  der  strax  fat  paa 
Arbejdet  med  Liv  og  Lyst,  efter  at  Geværerne  vare  stillede  i 
Pyramide.  Uagtet  her  skal  være  fuldt  op  af  Slanger  og  Tigere, 
forstyrrede  disse  dog  ligesaa  lidt  som  Piraterne  vor  idylliske 
Ro  imellem  de  kratbevoxede  eller  lyngklædte  Højder,  og 
efter  to  Timers  Arbejde  var  der  samlet  saa  mange  Knipper  Ris, 
at  vi  med  god  Samvittighed  kunde  begynde  Hjemturen.  Under 
Sang  og  Latter  trillede  Matroserne  Knipperne  ned  ad  de  stejle 
Skrænter,  og  af  og  til  rullede  En  af  dem  selv  ned  med  sit 
Knippe  til  Kammeraternes  uudsigelige  Glæde.  Medens  de  nu 
bare  Byttet  over  den  temmeligt  brede  Strandbred  ned  til  Sluppen, 
benyttede  vi  Tiden  til  at  hilse  paa  Skotten. 

Denne  viste  sig  at  være  en  lille  bredskuldret  og  graahaaret 
Mand  med  et  energisk  og  dog  elskværdigt  Ansigt,  og  hans  beskedne, 
men  bestemte  Optræden  passede  godt  til  den  Stilling  i  Livet, 
som  han  ved  sit  eget  Arbejde  havde  skabt  sig.  Man  faaer 
uvilkaarlig  Respekt  for  et  Menneske,  der  saaledes  ene  og  alene 
er  henvist  til  at  stole  paa  sig  selv;  thi  sine  kinesiske  Arbejdere 
havde  han  ikke  megen  Tillid  til  i  Tilfælde  af  Overfald,  og  de 
gjorde  vel  ogsaa  snarere  fælles  Sag  med  Piraterne,  end  de 
hjalp  ham,  naar  det  kneb.  Stor  var  hans  Beboelseslejlighed 
ikke,  Vægdekorationerne  bestode  næsten  udelukkende  af  Skyde- 
vaaben,  og  vi  fik  senere  at  se,  at  denne  Mand  kunde  betjene 
dem  til  Fuldkommenhed.  Han  fortalte,  at  Piraterne  flere  Gange 
havde  været  her  i  Nærheden ;  men  ham  havde  de  aldrig  foru- 
lempet, hvorfor  de  vel  maa  have  haft  en  vis  Respekt  for  ham 
trods  hans  ensomme  Stilling.  For  Skydevaaben  havde  han 
megen  Interesse,  og,  da  han  nu  gjerne  vilde  skyde  nogle  Skud 
med  vore  Geværer,  og  vi  heller  ikke  havde  Noget  imod  at  faae 

Ild  i  Bøsserne,  som  vi  hidtil  havde  gaaet  og  slæbt  paa  til  ingen 
Nytte,  gik  vi  ned  til  Strandbredden  for  at  afholde  en  lille 
Kapskydning  efter  tomme  Flasker.  Vi  nærede  ingen  Sam- 
vittighedsskrupler over  at  bruge  disse  faa  Patroner;  thi  hver 
Officer  havde  Ret  til  at  skyde  et  vist  Antal  Skud  i  Semestret. 
Enten  vi  nu  skød  dem  her  eller  efter  et  udlagt  Maal  fra  Skibet, 
kom  vel  ud  paa  eet,  og  Skiveskydningen  gik  sin  Gang  til  alle 
Deltageres  Tilfredshed. 

Paa  engang  saae  vi  Røgen  af  en  Damper,  der  kom  ud  af 
et  af  de  smalle  Stræder,  og,  da  vi  toge  den  nærmere  i  Kikkerten, 
viste  det  sig,  at  det  var  en  af  de  franske  Kanonbaade,  der 
havde  Station  her  i  Skjærgaarden.  Først  troede  vi,  at  den 
vilde  gjøre  en  af  sine  sædvanlige  Runder  imellem  Øerne;  men, 
da  den  med  fuld  Fart  styrede  ned  imod  os,  bleve  vi  lidt 
uhyggelige  tilmode.  For  det  Første  kunde  vi  tydeligt  se,  at 
Besætningen  var  opstillet  ved  den  store  Kanon  forude,  og  at 
Manden  i  Merset  havde  taget  Overtrækket  af  Revolverkanonen 
og  stod  parat  til  at  dreje  rundt  paa  dette  frygtelige  Vaaben, 
som  var  rettet  imod  os,  og  for  det  Andet  meddelte  Skotten  os, 
at  Chefen  vist  havde  faaet  Underretning  om,  at  Piraterne  en 
af  de  første  Dage  vilde  foretage  Landgang  her.  Det  var  da 
rimeligvis  vor  Kanonade,  der  havde  hidkaldt  dem,  og,  medens 
det  i  alle  Tilfælde  var  en  kjedelig  Historie  for  os  at  have  gjort 
blind  Allarm,  saa  var  det  dog  i  dette  Øjeblik  en  ganske  anden 
Tanke,  der  foer  igjennem  vore  Hoveder,  nemlig  den,  at  det 
vilde  være  i  høj  Grad  ubehageligt  at  blive  skudt  ned  af  sine 
egne  Venner,  og  for  at  hindre  dette  triste  Efterspil  paa  Turen 
gave  vi  os  til  at  vifte  med  Lommetørklæder  og  raabe.  Det 
hjalp,  Besætningen  forlod  Kanonerne,  som  atter  bleve  dækkede 
af   deres   fredelige  Overtræk,    Kanonbaaden    stoppede  op   lige 

udenfor  os,  og  nu  kom  jo  den  floveste  Del  af  Historien,  idet 
vi  maatte  ombord  for  at  gjøre  vor  Undskyldning;  men  jeg  maa 
tilstaa,  at  Chefen  tog  det  meget  elskværdigt,  og  vi  lo  tilsidst 
Alle  i  Forening  over  denne  pudsige  Historie,  der  let  kunde 
have  faaet  et  sørgeligt  Udfald. 

Minerne  fik  vi  ikke  at  se;  men  vi  aflagde  et  Besøg  i" 
Ingeniørernes  Barak,  hvor  der  ogsaa  var  et  lille  Arsenal  af 
Geværer. 

Disse  to  menneskelige  Boliger,  Skottens  og  Mineingeniø- 
rernes laa  hver  paa  sin  Side  af  den  saa  kaldte  Courbets  Havn, 
som  virkelig  vilde  være  ypperlig,  hvis  den  var  færdig,  og 
Minerne  gave  Udbytte;  thi  Halphong  ligger  for  langt  afvejen. 
Endnu  et  Forraad  af  Kviste  blev  samlet,  og,  da  vi  atter  dampede 
tilbage,  lignede  Sluppen  et  flydende  Brændelæs. 

Med  Undtagelse  af  en  Sviptur  paa  to  Dage  til  Haiphong 
laa  vi  her  imellem  de  tusinde  Øer  i  over  otte  Dage,  og,  medens 
Næstkommanderende  luftede  ud  og  gjorde  Skibet  rent  til  at 
modtage  de  Syge  og  Passagererne,  turede  vi  Andre  i  vor  Fritid 
rundt  og  besaae  Naturens  Mærkværdigheder.  Lige  overfor  os 
laa  den  store  0  »Cac-Ba«,  som  nok  især  var  Tilholdssted  for 
Piraterne,  og  der  var  bleven  foretaget  flere  større  Expeditioner 
hertil  for  at  gjøre  Ende  paa  dette  Uvæsen  —  men  uden  videre 
Held.  Alle  de  andre  Øer  vare  langt  mindre,  og  hver  havde 
faaet  sit  karakteristiske  Navn,  enten  efter  sin  Form  eller  efter 
den  Brug,  man  havde  gjort  af  den  i  Krigen,  da  den  store 
Eskadre  under  Admirals  Courbets  Kommando  laa  her.  Men 
det  var  kun  sørgelige  Minder,  der  vare  tilbage  fra  den  Tid, 
Navne  som  Hospitalsøen  og  Kirkegaardsøen  mindede  om  de 
Ofre,  som  Klimatet  havde  krævet  paa  denne  Expedition,  og 
dette  er  vel  ogsaa  den  hvide  Mands  værste  Fjende  herude. 

Det  havde  været  vanskeligt  at  finde  et  sidste  Hvilested  til 
dem,  der  skulde  drage  deres  sidste  Suk  saa  langt  fra  Fædre- 
landet. Alt  var  Sten  paa  Sten  paa  disse  Øer,  og  kun  Kirke- 
gaardsøen havde  en  flad  Forstrand  ,  hvor  man  efter  fattig 
Evne  ved  smaa  Trækors  havde  fredet  Mindet  om  dem,  der 
hvilede  under  det  gulrøde  Sand.  Men,  uagtet  det  kun  var  faa 
Aar  siden,  havde  Tiden  udjævnet  disse  Grave,  Korsene  vare 
væltede  og  det  Hele  gjorde  et  trist  og  forladt  Indtryk.  Man 
vidste,  hvor  mange  der  hvilede  her.  Spader  og  Hakker  kom  da 
igang  for  at  give  denne  Kirkegaard  et  sømmeligt  Præg,  og  der 
rejstes  et  Kors  paa  hver  Grav. 

Efter  at  have  opfyldt  denne  Pligt  overfor  de  afdøde  Kam- 
merater, som  Ingen  af  os  havde  seet  og  langt  mindre  kjendt, 
roede  vi  over  til  »Overraskelsernes  0«,  hvis  mærkelige  Forma- 
tioner formodentlig  skyldes  vulkanske  Kræfters  Virksomhed. 

Lodret  hæve  de  nøgne,  stejle  Klippesider  sig  op  af  Vandet, 
og  Øen  synes  at  være  utilgjængelig,  hvilket  den  da  ogsaa  vilde 
være,  hvis  Naturen  ikke  havde  dannet  en  circa  otte  Fod  høi, 
smukt  hvælvet  Port,  som  fører  ind  til  et  stort  Krater,  der  nu 
er  opfyldt  af  Vand.  Dumpt  lyde  Aareslagene  i  Vandet,  medens 
vi  ro  ind  igjennen  den  skumle  Hvælving;  men  saa  paa  engang 
skinner  Dagslyset  os  imøde,  og  vi  befinde  os  i  »Cirkus«,  som  man 
har  kaldet  dette  store  Krater.  Ikke  alene  dets  regelmæssige 
Form  er  karakteristisk;  men  i  dets  skraa  Sider  har  der  dannet 
sig  Fordybninger,  som  ligne  Bænke  til  Tilskuerne,  saa  at  det  i 
den  Grad  svarer  til  sit  Navn,  at  man  et  Øjeblik  troer  at  be- 
finde sig  i  et  af  disse  Amfitheatre,  der  i  Sydfrankrig  og  Italien 
beundres  af  den  nysgjerrige  Turist.  Ingen  siger  et  Ord,  Alle 
ere  optagne  af  at  anstille  sine  særegne  Betragtninger,  og  Fol- 
kene sidde  ved  Aarerne  og  stirre  paa  disse  underlige  Omgivelser. 

Men  Viseren  haster  hen  over  Uhrskiven,  der  er  endnu  Meget 
at  se,  og  paa  Kommandoen  »Ro  væk«  giver  det  et  Sæt  i  os 
Alle,  Aarebladene  give  Lyd  i  Vandskorpen,  og  under  en  af  de 
Tilstedeværendes  morsomme  Bemærkning  om,  at  vi  nok  ere 
til  Vandpantomime  i  Cirkus,  ro  vi  ud  igjen  under  Latter,  som 
giver  Ekko  i  dette  indesluttede  Rum. 

Dog  havde  vi  ikke  gjort  mange  Aaretag,  før  Tanken  atter 
førtes  til  Middelhavslandene;  een  0  havde  Form  som  en  stor 
romersk  Triumfbue,  og  en  anden  som  en  frygisk  Hue;  men  saa 
befandt  man  sig  atter  i  Nutiden;  det  saae  ud,  som  om  en  Klippe 
havde  været  Skive  for  vor  Tids  kraftige  Artilleri;  thi  der  var 
store  runde  Huller  helt  igjennem  den,  saa  at  man  skulde  tro, 
at  den  var  bleven  gjennemboret  af  Projektiler.  Om  det  saa  var 
Statuer  eller  Buster,  saa  manglede  de  ikke  her;  een  0  lignede 
saaledes  i  den  Grad  Gambettas  Hoved  med  den  store  Løve- 
manke, at  man  godt  kunde  have  stillet  den  op  i  Frankrig  som 
et  Mindesmærke  for  Republikkens  største  Taler. 

Dag  ud  og  Dag  ind  kunde  man  ro  rundt  her  i  denne 
Skjærgaard  og  altid  finde  nye  Former;  men  baade  den  klamme 
Taage  og  den  fuldstændige  Mangel  paa  Vegetation  bragte  os 
dog  hurtigt  til  at  ønske  at  komme  afsted  til  Haiphong,  selv  om 
denne  By  ikke  har  meget  Tiltrækkende  ved  sig.  Ogsaa  Hanoi 
havde  jeg  haabet  at  faae  at  se;  men  det  vaade  Element  bragte 
i  Ordets  egentlige  Forstand  mit  Projekt  til  at  strande,  da  der 
var  for  lidt  Vand  i  Floden  imellem  disse  to  Byer,  til  at  jeg 
med  mine  tre  Dages  Orlov  turde  indlade  mig  paa  et  saa 
usikkert  Foretagende,  idet  der  var  Udsigt  til,  at  Floddamperen 
ikke  vilde  faae  Vand  nok  under  Kjølen  til  at  kunne  bringe  mig 
tilbage  igjen. 

Over  fem  Timer  tog  denne  Tur  i  Dampbarkassen  fra  Baie 
d'Halong  til  HaTphong,  og  især  i  den  første  Time,  medens 
Sejladsen  gik  imellem  Øerne,  var  der  nok  for  Øjet  at  betragte: 
de  stadigt  vexlende  Former  af  Klipperne,  der  efterhaanden, 
som  man  nærmede  sig  til  det  faste  Land,  bleve  mere  og  mere 
dækkede  af  en  yppig  Vegetation,  og  de  fornøjelige  smaa,  kul- 
sorte Aber,  der  med  deres  hvide  Hoveder  og  Haler  hoppede 
omkring  imellem  Træerne,  opskræmte  af  Dampmaskinens  Støn- 
nen. Noget  morsommere  Dyr  end  Aben  i  vild  Tilstand  kan 
ikke  tænkes;  der  var  noget  Grundkomisk  i  at  se  dem  rejse  sig 
paa  Bagbenene  og  stirre  efter  os,  naar  vi  vare  passerede,  og 
de  troede  sig  i  Sikkerhed.  Paa  Floden  ved  Rangoon  var  det 
min  stadige  Fornøjelse  med  lang  Kikkert  at  betragte  Abe- 
familierne gaa  i  Bad  Morgen  og  Middag;  blot  den  Maade, 
hvorpaa  de  ledede  deres  Unger  i  Vandet,  var  saa  menneskelig, 
at  jeg  følte,  at,  hvis  mit  Ophold  var  blevet  langvarigt  i  disse 
Lande,  var  jeg  syndsynligvis  kommen  hjem  som  Darwinist. 
Den  Følelse,  at  der  er  noget  Urigtigt  i  at  skyde  paa  et  vildt 
Dyr,  naar  man  er  paa  Jagt,  har  aldrig  nogen  Jæger;  men,  er  Dyret 
en  Abe,  bliver  det  en  ganske  anden  Sag;  thi  man  faaer  uvilkaar- 
lig  den  Fornemmelse,  at  man  skyder  paa  sit  eget  Kjød  og  Blod. 

En  engelsk  Skibscapitain  i  Rangoon  drev  den  Sport  at 
drive  ned  med  Floden  i  en  Baad,  hvorfra  han  saa  fyrede  løs 
paa  de  ulykkelige  Aber  i  deres  Badetid.  Og  tiltrods  for,  at 
den  praktiske  Engelskmand  søgte  at  undskylde  sig  med,  at  det 
var  for  at  samle  Skind  til  en  Kaabe  til  sin  Ægtehalvdel,  vakte 
dog  hans  Adfærd  saa  megen  Harme,  at  han  maatte  høre  op 
med  denne  Adspredelse. 

1  de  sidste  fire  Timer  var  Landskabet  fladt  og  dyndet,  og 
dette  store  Floddelta  saae  ud  som  en  Labyrinth,  hvorigjennem 

det  ikke  havde  været  muligt  at  finde  Vej,  hvis  der  ikke  havde 
været  opstillet  Vejviserpæle  som  paa  Landjorden.  Fugle  havde 
vi  ikke  seet  i  Skjærgaarden;  men  nu  viste  der  sig  en  Mængde 
fjedrede  Skabninger,  og  de  lode  sig  ikke  skræmme  af  Dampen 
som  Aberne;  thi  det  var  knapt  nok,  at  alle  de  mange  Pelikaner 
og  Ibiser  gad  dreje  Hovedet  for  at  se  paa  os,  naar  vi  fore 
forbi  igjennem  det  mudrede  Vand,  som  paa  de  smalle  Steder 
blev  sat  i  en  saa  stærk  Bevægelse,  at  denne  endogsaa  bragte 
de  smaa  Sampaners  Beboere  til  at  vise  deres  aandssløve  Ansigter 
for  at  stirre  ud  efter  os. 

Regnen  styrtede  ned,  da  vi  satte  Foden  paa  Land,  og 
igjennem  Gadernes  Mudder  arbejdede  vi  os  frem  fra  Hotel  til 
Hotel  for  at  søge  Natteherberg;  men  Transportskibets  nær  fore- 
staaende  Afgang  havde  i  den  Grad  overfyldt  Byen,  som  iøvrigt 
ikke  havde  mange  ledige  Senge  at  tilbyde  Tilrejsende,  at  vi 
maatte  være  glade  ved  i  drivvaad  Tilstand  at  tilbringe  Natten 
i  en  Lænestol  sammen  med  en  Del  Lidelsesfæller.  Havde  man 
nu  blot  kunnet  faae  Ro,  vilde  det  endda  ikke  have  været  saa 
galt;  men  Dørene  kunde  desværre  ikke  lukkes,  og  vi  bleve 
uafladeligt  forstyrrede  af  Folk,  der  søgte  Nattelogi,  de  Fleste 
endda  i  en  temmelig  livlig  Tilstand,  rimeligvis  fordi  de  vare 
glade  over  Afrejsen  og  følte  Trang  til  at  sætte  de  indre  Dele 
i  samme  fugtige  Tilstand  som  de  ydre;  thi  udenfor  strømmede 
Regnen  ned.  Der  var  ikke  Andet  for  end  at  tage  det  med 
stoisk  Ro,  og  en  temmelig  anløben  Mands  Høflighed  med  at 
forespørge,  om  han  generede,  hver  Gang  han  trillede  ned  af 
sin  Stol  eller  væltede  Noget  af  det  tarvelige  Bohave,  var  i  den 
Grad  pudsig,  at  Ingen  af  os  fik  lukket  et  Øje  for  Latter  hele 
Natten;  men  vi  lovede  dog  os  selv,  at  vi  vilde  sætte  Himmel 
og  Jord  i  Bevægelse  for  at  skaffe  os  et  bedre  Logi  næste  Nat. 

I  daarligt  Vejr  faaer  man  jo  altid  et  ugunstigt  Indtryk  af 
en  By,  og,  da  vi  næste  Dag  vandrede  rundt  i  de  lange  dyndede 
Gader,  vare  vi  enige  om,  at  det  var  en  højst  mislykket  Expedi- 
tion  ,  da  vi  paa  Grund  af  Vandmangel  i  Floden  ikke  kunde 
komme  til  Hanoi,  Tonkins  Hovedstad. 

Lidt  udenfor  Byen  mødte  vi  nogle  Tonkinesere,  der  ligesom 
Anamiterne  gik  i  Gaasegang,  og  de  saae  ud,  som  om  de  kom 
langvejs  fra.  Noget  større  vare  de  end  deres  sydlige  Naboer, 
Anamiterne,  og  de  gjorde  Indtryk  af  at  være  en  kraftig  Race, 
der  mere  lignede  Kineseren,  deres  nordlige  Nabo,  og  Ansigts- 
farven var  ogsaa  lysere.  For  en  stor  Del  maa  det  vel  være 
Klimatet,  der  har  frembragt  denne  Forskjel;  men  umuligt  er 
det  vel  heller  ikke,  at  Blodet  har  faaet  en  Tilsætning  fra  Kina. 
Ogsaa  Kvinden  saae  bedre  ud  her  end  i  Anam,  og  det  forekom 
mig,  at  der  var  kjendelig  Forskjel  paa  hende  og  Manden. 

I  dette  store  Floddelta  er  naturligvis  Sampanen  det  al- 
mindelige Befordringsmiddel;  men  her  i  Byen  og  Omegnen  har 
man  efter  japanesisk  Mønster  indført  smaa  Vogne,  trukne  af 
Mænd,  og  disse  Kjøretøjer  har  man  givet  Navnet  »Pousse- 
Pousse«.  Senere  fik  vi  en  hel  Ladning  af  disse  menneskelige 
Trækdyr  ombord;  de  skulde  nemlig  under  den  store  Udstilling 
i  Paris  have  den  Ære  at  trække  de  indfødte  Franskmænd  og 
udenlandske  Gjæster.  Senere  saae  jeg  dem  i  Paris,  hvor  de 
vare  ifærd  med  at  opføre  deres  Bambusboliger  for  at  tilfreds- 
stille Parisernes  Nysgjerrighed;  men,  saae  de  slemt  ud  i  deres 
Hjemstavn,  toge  de  sig  rent  ynkeligt  ud  her.  Kun  Soldaterne 
syntes  at  være  ligesaa  kække  som  under  den  tropiske  Sol,  og 
tiltrods  for  den  noget  kvindagtige  Uniform  var  der  udbredt  noget 
i  den  Grad  Militært  over  dem,  at  selv  Pariserne  syntes  at  være 
imponerede    af   disse  Smaafyre,    naar    de    kom    marscherende. 

Som  Trækdyr  staa  de  derimod  langt  under  Japaneserne;  men 
der  skal  vel  ogsaa  Generationer  til  for  at  uddanne  Mennesker 
til  Droskeheste. 

Lige  saa  vaade,  som  vi  vare  komne,  forlode  vi  HaTphong, 
og  stort  Udbytte  havde  vi  jo  ikke  haft  af  Turen;  men  vi 
havde  dog  sat  Foden  paa  Tonkins  Grund.    Atter  gik  det  nedad 

den  røde  Flod  med  sit  gule  Vand,  og 
en  Time  var  der  vel  gaaet,  da  den  lille 
Damper  lagde  til  ved  »Quang-Yen«, 
hvor  et  stort  Fort  knejsede  paa  det 
flade  Land,  hvis  gule,  ensformige  Kulør 
kun  blev  afbrudt  af  nogle  smaa,  skov- 
klædte Høje.  Ikke  et  Skydeskaar  var 
der  at  se  paa  Muren,  som  ikke  var  vi- 
dere høj;  den  hele  Enceinte  lignede 
meget  de  gamle  portugisiske  Fæst- 
ninger, som  man  bemærkede  ved  Sej- 
ladsen op  af  Tajo,  og  Portugiserne 
have  jo  som  næsten  overalt  i  disse 
Lande  været  de  Første  af  Vestens  Folk, 
der  her  satte  Foden  paa  Land. 
En  lang,  snavset  Gade  mellem  nogle  usle  Hytter  førte  op 
til  det  store  Fæstningsværk,  i  hvis  Gaard  vi  ganske  ugenert 
vandrede  omkring  og  besaae,  hvad  der  var  at  se;  men  det  var 
ikke  store  Sager.  Plads  var  der  nok  af;  men  Bygningerne 
bestode  kun  af  nogle  faa  Skure  til  Beboelse  og  en  lille  Pagode. 
Enceintens  Form  var  derimod  ret  ejendommelig;  den  lignede 
nemlig  en  Kolbe,  idet  der  fra  den  store  Firkant  udgik  ligesom 
en  Hale  med  en  lille  Firkant  i  Spidsen. 


En  Tonkineser. 

Et  Stykke  derfra  var  der  anbragt  en  Sperring  i  Floden 
imellem  to  smaa  Forter;  men  Strømmen  skulde  ellers  nok  vise, 
hvor  Passagen  var;  Landet  blev  fladere  og  fladere,  indtil  det 
tilsidst  gik  over  i  en  stor  Sump,  hvor  Pelikaner  og  Ibiser  span- 
kulerede omkring  uden  at  skjænke  os  et  Øjekast,  det  mudrede 
Vand  begyndte  at  blive  klart,  og  vi  vare  atter  i  Baie  d'Halong 
med  dens  skiftende  Klippeformationer. 

Alt  var  nu  klart  til  Afrejsen  og  Skibet  malet  og  renskuret 
til  at  modtage  sine  Passagerer;  men  det  første  Kontingent  af 
Medrejsende,  som  vi  fik,  var  alt  Andet  end  tiltalende;  det  var 
nemlig  en  Styrke  paa  circa  tredive  Galejslaver.  De  skulde  dog 
sættes  iland  ved  den  første  Holdeplads,  SaTgon,  for  derfra  at 
føres  over  til  den  lille  0,  »Poulo  Condor«  ved  Cochinkinas 
Kyst,  saa  at  vi  ikke  skulde  have  dette  behagelige  Selskab  om- 
bord mere  end  højst  et  Par  Dage.  Disse  Mennesker  saae 
egentlig  ikke  ud  til  at  være  Forbrydere;  langt  snarere  var  der 
noget  Ynkværdigt  udbredt  over  dem,  som  de  stode  der  paa 
Dækket,  disse  smaa  spinkle  Mennesker  med  deres  »Kang  om 
Halsen;  thi,  selv  om  Tonkin  staaer  under  en  civiliseret  Magts 
Protektorat,  er  man  dog  ikke  kommen  videre  end,  at  man 
endnu  anvender  det  gamle,  umenneskelige  StrafTemiddel ,  at 
give  et  Menneske  en  Træring  om  Halsen.  Generende  vare 
disse  Folk  paa  ingen  Maade,  da  de  strax  bleve  indelukkede  i 
store  Bure  paa  underste  Dæk,  og  vi  saae  dem  først,  da  de 
bleve  landsatte  i  SaTgon  for  at  afgaa  til  Straffekolonierne. 

Store  Stabler  af  Bambusrør  til  Opførelse  af  Bygninger  for 
Anamiterne  paa  Udstillingen  og  Kasser  med  tropiske  Planter 
havde  gjort  Pladsen  paa  Dækket  meget  indskrænket,  og,  da 
vi  saae  Passagererne  komme  i  hundredvis,  var  det  os  en  Gaade, 

hvorledes  alle  disse  Sjæle  skulde  faae  Plads,  især  da  vi  vidste, 
at  vi  ikke  skulde  have  saa  faa  ombord  i  Saigon. 

Dampspillene  begyndte  strax  om  Morgenen  deres  støjende 
Virksomhed  med  at  tage  Bagagen  ombord,  Besætningen  sled  og 
slæbte  i  Last  og  paa  Dæk,  Passagererne  gik  rundt  med  mis- 
fornøjede Ansigter,  de  tohundrede  Soldater  af  den  anamitiske 
Race,  som  vare  bestemte  til  at  figurere  paa  Udstillingen,  satte 
sig  som  forskræmte  Dyr  paa  deres  hjemlige  Bygningsmateriale, 
Bambusrørene,  og  Alt  gjorde  et  saa  forvirret  Indtryk,  at  man 
skulde  tro,  det  var  umuligt  at  komme  afsted  den  Dag;  men 
paa  Slaget  Fire  stode  vi  alligevel  ud  af  Skjærgaarden,  og  fra 
nu  af  gik  det  hjemad  med  Dampkraft. 

Øerne  defilerede  forbi,  den  Ene  efter  den  Anden,  og,  saa 
længe  de  vare  isigte,  kunde  man  ikke  blive  træt  af  at  betragte 
deres  stadigt  vexlende  Former.  Især  var  der  En,  der  lignede 
en  kinesisk  Djonke  under  Sejl  og  en  Anden,  som  mindede  om 
en  knælende  Dromedar,  hvilke  Navne  de  da  ogsaa  vare  anførte 
under  paa  Kortet;  men  Ligheden  var  saa  slaaende,  at  man  slet 
ikke  behøvede  at  studere  dette  for  at  finde  den. 

Nattens  Mørke  skjulte  dem  for  vore  Øjne,  en  nordvestlig 
Brise  bragte  Skibet  til  at  rulle,  hvorved  Passagererne  unægtelig 
bleve  rystede  bedre  sammen,  og  en  stærk  medgaaende  Strøm 
hjalp  til  at  bringe  os  rask  fremad,  hvad  der  ogsaa  kunde 
trænges  til;  thi  nede  i  det  store  Sygelukaf  laa  mange  Syge, 
som  kun  higede  efter  at  gjense  Fædrelandet,  og  der  var  ingen 
Tid  at  spilde,  hvis  de  skulde  naa  levende  hjem. 

De  kvindelige  Passagerers  Antal  var  ringe,  og  de  faa,  der 
vare,  bleve  selvfølgeligt  saa  meget  des  mere  paaskjønnede;  der 
vare  saaledes  fire  Damer  med  vældige  højrøde  Hatte,  hvis 
skrigende  Farve  stod  i  en  underlig  Modsætning  til  deres  blege 

og  magre  Ansigter.  Denne  Familie,  der  i  Begyndelsen  gav 
Kur  agter  paa  Hytten,  liggende  henslængt  i  lange  Straastole, 
bestod  af  en  Moder  med  sine  to  Døtre  og  hendes  Søster,  hvilken 
Sidste  især  var  mig  til  stadig  Underholdning  under  Overfarten 
paa  det  indiske  Ocean,  naar  jeg  travede  fire  Timer  op  og  ned 
ad  Broen  de  Dage,  jeg  havde  Kveldsvagt  (fra  Klokken  Tolv  til 
Fire),  altsaa  i  den  allervarmeste  Tid  paa  Dagen,  hvor  den 
uendelige,  solbeskinnede  Havflade  ikke  havde  noget  andet  In- 
teressant at  byde  paa  end  de  store  Sværme  af  Flyvefisk,  som 
man  dog  hurtigt  bliver  kjed  af  at  se  paa.  Denne  Dame,  hvis 
Ungdom  nok  var  lidt  paa  Retur,  havde  nemlig  faaet  fat  paa  en 
ældre  Apotheker,  som  aabenbart  ikke  kunde  modstaa  hendes 
noget  visne  Skjønhed  navnlig  efter  et  langt  Ophold  imellem 
Anamiterne,  hvis  Kvinder  ikke  ere  tiltalende.  Som  passioneret 
Fotograf  slæbte  den  alderstegne  Mand  rundt  med  sit  Apparat 
hele  Dagen;  men  Udbyttet  har  vist  været  meget  ringe;  thi 
hans  Veninde  havde  efterhaanden  faaet  overtalt  sin  Beundrer 
til  kun  at  interessere  sig  for  Flyvefisk,  og  de  ere  vist  meget 
vanskeligt  at  »tage«,  selv  for  en  øvet  Fotograf.  I  Styrbords 
Faldereb  havde  de  fundet  sig  en  herlig  Plads  for  stadigt  at 
være  parate  til  at  fotografere,  naar  en  Flok  Flyvefisk  sprang 
op;  men  altid  kom  de  to  Sjæle  for  sent,  da  de  forst  begge 
skulde  ind  under  det  sorte  Klæde  for  at  indstille  Apparatet,  og 
væk  var  Flyvefiskene,  naar  de  to  Hoveder  atter  kom  frem. 
Hvad  der  egentlig  foregik  under  Klædet,  fik  jeg  selvfølgeligt 
ikke  at  vide;  men  det  maa  dog  have  været  meget  tilfreds- 
stillende for  begge  Parter,  da  de  fortsatte  denne  Sport  i  det 
Mindste  i  fjorten  Dage. 

I  de  andre  Passagerer  var  der  ikke  meget  Liv;  der  blev 
gjort  Forsøg   paa  at  holde  Bal,   men  det  mislykkedes  fuldstæn- 

digt;  Klimatet  og  Sygdommene  havde. gjort  dem  sløve  for  alle 
Adspredelser.  Det  Eneste,  som  de  interesserede  sig  for,  var, 
om  vi  havde  haft  Strømmen  med  eller  ikke,  og,  naar  man  forlod 
sin  Vagt,  kunde  man  være  sikker  paa  at  blive  spurgt  derom  en 
halv  Snes  Gange.  Alle  higede  efter  at  komme  hjem,  og  Skibets 
Navigering  fulgtes  med  en  ganske  anden  Interesse  end  paa 
Udvejen. 

Strygende  var  det  gaaet  ned  langs  Tonkins  og  Anams  Kyst, 
og  efter  et  Par  Dages  Ophold  i  SaTgon,  hvor  vi  fik  de  sidste 
Passagerer  ombord,  gik  det  imod  Ækvator.  Men  paa  Vejen 
ned  ad  Floden  mødte  jeg  to  gamle  Bekjendte  og  maatte  sande 
det  franske  Ordsprog:  »Dans  la  marine  on  se  retrouve  toujours« ; 
thi  det  er  utroligt,  hvor  ofte  det  hænder,  at  man  træffer  Folk, 
som  man  sidst  har  seet  paa  den  anden  Side  af  Jordkloden. 
Den  første  Ven  var  en  stor  norsk  Damper,  som  jeg  for  fem 
Aar  siden  havde  været  ude  med  her  i  Indiens  Farvande.  Kort 
før  vi  lettede  og  stode  ud,  var  den  ankret  op  ved  SaTgon,  og, 
idet  jeg  passerede  den,  vaktes  gamle  Minder.  Ja,  den  Bro  med 
sit  Solsejl,  som  jeg  selv  havde  været  med  til  at  sy,  den  havde 
jeg  spadseret  op  og  ned  ad  adskillige  Gange,  og,  da  jeg  saae 
Koøjet  til  mit  tidligere  Lukaf,  kom  jeg  til  at  smile;  i  alle  Til- 
fælde spurgte  en  Kammerat  mig,  hvorfor  jeg  lo,  og,  da  jeg 
fortalte  ham  Grunden,  maatte  han  indrømme,  at  der  var  Aarsag 
til  det.  Jeg  bankede  nemlig  engang  Skibets  Abekat,  da  den 
vilde  bide  Capitainens  Kone,  og  jeg  havde  rent  glemt,  at  jeg 
havde  givet  dette  hevngjerrige  Dyr  en  Irettesættelse,  da  jeg 
Dagen  før  Afrejsen  lukkede  mit  Koøje  op  og  samtidigt  lod 
Døren  staa  aaben  til  mit  Lukaf  for  at  skaffe  frisk  Luft  i  disse 
nogle  og  tredive  Graders  Varme  midt  paa  Dagen.  Et  Øjeblik 
gik  jeg  ud   paa  Dækket,  og,  da  jeg  atter  betraadte  mit  Asyl, 

saae  jeg  Abekatten  forsvinde  igjennem  Koøjet  i  en  rasende 
Fart  for  derefter  at  tage  Stade  i  Rejsningen  et  Par  Dages  Tid. 
Jeg  behøvede  kun  kort  Tid  for  at  overtyde  mig  om,  at  den  var 
flygtet  med  en  ond  Samvittighed.  De  hvide,  lakerede  Paneler 
og,  hvad  der  var  meget  værre,  alt  mit  rene  Vadsketøj,  som  den 
kinesiske  Vadskerkone  lige  havde  bragt,  var  fuldstændigt  over- 
smurt med  Blæk  til  Tak  for  de  Bank,  som  jeg  havde  givet 
Aben  for  en  Maaned  siden.  Først  blev  jeg  vred ;  men  tilsidst 
maatte  jeg  dog  bekvemme  mig  til  at  skoggerle. 

Den  næste  Ven  var  » Turenne« ,  som  havde  haft  Maskin- 
haveri  og  laa  tilankers  længere  nede  paa  Floden.  Kun  en 
Eneste  af  den  oprindelige  Officersbesætning  var  tilbage,  og  han 
stod  ogsaa  troligt  og  vinkede  til  Abbeden  og  mig,  da  vi  passerede. 
Mangen  lykkelig  Time  havde  jeg  tilbragt  her  i  Løbet  af  fjorten 
Maaneder,  og  jeg  havde  kun  taget  gode  Minder  med  mig.  Det 
var  et  underligt  Træf,  at  jeg  netop  skulde  møde  begge  de  Skibe, 
som  jeg  havde  sejlet  med  herude  paa  denne  Side  af  Suez. 

Galejslaverne  vare  vi  blevne  kvit  i  Sai'gon  og  havde  faaet 
andre,  mindre  uhyggelige  Passagerer  ombord,  saa  at  vor  lille 
flydende  Verden  nu  talte  over  sextenhundrede  Sjæle,  hvad  der 
jo  næsten  svarer  til  Befolkningen  i  en  mindre  dansk  Provinsby. 
Megen  Plads  var  der  ikke  til  dem,  Soldaterne  vidste  jo  ogsaa, 
hvilke  Bekvemmeligheder  der  vilde  blive  dem  tildel  paa  et 
saadant  Transportskib,  og  dog  mødte  ikke  saa  Faa  af  dem  hver 
med  sin  Abekat,  som  de  ligesom  Savoyarddrengene  vandrede 
rundt  med  paa  Brystet  Dag  og  Nat,  indtil  disse  ulykkelige 
Dyr  efterhaanden  døde;  thi  ved  Udskibningen  i  Algier  mindes 
jeg  kun  at  have  seet  tre  af  disse  Menneskenes  Stamfædre  ilive. 

Der  var  baade  Underofficerer  og  Soldater  af  Fremmed- 
legionen,   som    bestaaer   af  Repræsentanter  for  alle  Nationer. 

Ingen  spørger  om,  hvad  man  hedder  eller,  hvor  man  kommer 
fra,  naar  man  lader  sig  indrullere  i  dette  Korps;  man  opgiver 
et  fingeret  Navn  og  bliver  expederet  som  et  andet  Stykke  Colli 
i  Reglen  først  til  Algier,  længst  Syd  paa  mod  Sahara  og  saa 
senere  til  Tonkin,  hvor  Klimatet  og  Kampene  med  de  Indfødte 
hurtigt  udtynde  Rækkerne  i  dette  Korps.  Har  man  myrdet, 
stjaalet  eller  af  anden  Grund  gjort  sig  umulig  i  Livet,  melder 
man  sig  ind  her,  det  er  da  ogsaa  en  mærkelig  Samling  af  Folk, 
der  have  beklædt  de  forskjelligste  Livsstillinger.  Som  alle 
Mennesker,  der  saa  godt  som  Intet  have  at  haabe,  vise  de  stor 
Dødsforagt,  og  under  Tonkinkrigen  have  de  gjort  Vidundere  af 
Tapperhed.  Studenter,  Officerer,  Kunstnere,  ja  selv  Biskopper 
og  Generaler,  for  ikke  at  tale  om  de  Mange,  der  ellers  vilde 
have  siddet  i  Fængsel  paa  Livstid  eller  have  mistet  Hovedet 
for  Bødlens  Haand,  tjene  her  Side  om  Side,  enten  som  Under- 
officerer eller  Soldater.  En  østrigsk  Husarlieutenant  havde 
saaledes  tjent  sig  op  til  Stabssergeant;  men  selvfølgelig  bar 
han  ikke  sit  virkelige  Navn.  Ofte  kan  man  finde  en  vis  Sjæls- 
storhed hos  disse  Folk,  som  ved  deres  Fortjenester  kunne  avan- 
cere til  Officerer  eller  blive  dekorerede;  men  der  skal  Meget  til, 
og  der  er  De,  som  have  renonceret  paa  at  komme  ud  af  deres 
underordnede  Stilling  blot  for  ikke  at  lide  den  Skam  at  maatte 
opgive  deres  rigtige  Navn;  thi  foruden  forskjellige  andre  Oplys- 
ninger fordrer  man  dette,  hvis  de  skulle  dekoreres  eller  ud- 
nævnes til  Officerer. 

Selv  havde  jeg  forhørt  mig,  om  der  var  nogle  af  mine 
Landsmænd  iblandt  dem,  vi  havde  ombord,  men  fik  Svaret 
Nej.  Fjorten  Dage  efter  vor  Afrejse  fra  SaTgon  stod  jeg  engang 
oppe  paa  Broen  og  betragtede  det  elskende  Pars  fortvivlede 
Forsøg  paa  at  forevige   en  Flok  Flyvefisk,  da  en  Underofficer 

kom  op  og  meldte  mig,  at  en  Landsmand  gjerne  vilde  tale  med 
mig,  naar  jeg  gik  fra  Vagten.  Han  stod  der  nedenfor  Dækket 
og  ventede  paa  Svar.  Det  var  en  høj,  smuk,  blond  Mand,  som 
jeg  ofte  havde  lagt  Mærke  til  baade  paa  Grund  af  hans  til- 
talende Ydre,  og,  fordi  han  altid  saae  saa  bestemt  paa  mig,  naar 
vi  mødtes  paa  Dækket.  Da  vi  saa  kom  til  at  tale  sammen, 
hørte  jeg  jo  snart  paa  hans  Sprog,  at  han  var  fra  den  anden 
Side  af  Sundet;  men  den  franske  Nation  har  nu  aldrig  været 
stiv  i  Geografien  —  uagtet  den  har  haft  to  Førsterangs  Geografer 
som  Napoleon  og  Malte  Conrad  Bruun,  vor  Landsmand,  den 
Ene  Praktiker,  den  Anden  Theoretiker  —  og  den  Omstændighed, 
at  Svenske,  Norske  og  Danske  kunne  forstaa  hverandre,  naar 
de  hver  tale  sit  Sprog,  har  givet  Franskmændene  den  Op- 
fattelse, at  de  paa  en  Maade  høre  til  samme  Nation,  hvad  der 
jo  ogsaa  —  sprogligt  seet  —  er  rigtigt. 

Han  fortalte  mig,  hvorledes  han  var  kommen  ind  i  Fremmed- 
legionen efter  at  have  forsøgt  at  danne  sig  en  Existens,  først 
i  Kjøbenhavn  og  senere  i  Paris,  og  han  nævnede  en  af  mine 
Kammerater  paa  Søofficersskolen  ved  Navn,  hvem  han  havde 
kjendt;  han  fortalte  ogsaa,  at  han  nu  vilde  hjem,  da  han  havde 
sluttet  Forlig  med  Familien.  Der  var  kun  det  ivejen ,  at  hans 
Engagement  ikke  var  udløbet,  naar  vi  kom  til  Algier,  og  nu 
vilde  han  gjerne  have,  at  jeg  skulde  hjælpe  ham  til  hurtigere 
at  blive  løst  fra  sine  Forpligtigelser.  Heldigvis  kjendte  jeg  lidt 
til  den  svensk-norske  Generalkonsul  i  Algier;  ham  skrev  jeg  til 
desangaaende,  og  jeg  er  sikker  paa,  at,  har  det  været  muligt, 
har  denne  elskværdige  Mand  nok  udvirket,  hvad  han  ønskede. 

Mangen  en  Passiar  fik  vi  os  sammen  om  Aftenen,  og  jeg 
erhvervede  mig  et  Indblik  i,  hvad  det  vil  sige  at  lade  sig 
indrullere  i   et  saadant   Korps.     Aldrig  vidste  man,   hvem  Ens 

Sidemand  i  Geleddet  var,  han  kunde  ligesaa  godt  have  været 
General  som  Lazzaron,  Biskop  som  Morder,  og,  begik  man  en 
Forseelse,  blev  der  gjort  kort  Proces.  Vilde  et  saadant  Menneske 
nedskrive  sine  Erindringer,  maatte  en  saadan  Bog  faae  en 
rivende  Afsætning,  og  Evropas  civiliserede  Borgere  vilde  ryste 

mistroisk  paa  Hovedet,  naar  de  læste  om,   hvad  der  gaaer  for 
sig  paa  disse  fjerne  Felttog  i  de  varme  Lande. 

Singapoore  havde  vi  passeret  med  en  rivende  Strøm  i 
Ryggen,  og  kun  Colombo  paa  Paradisets  0,  Ceylon,  blev  an- 
løbet for  Kul  og  Proviant;  ellers  skummede  vi  stadigt  fremad; 
det  gjaldt  jo  om  at  komme  hjem  med  saa  faa  Døde  som  muligt. 


Dødsfald. 


405 


Kun  Een  maatte  sænkes  ned  i  den  vaade  Grav,  og  det  var  en 
Soldat.  Hvad  enten  man  befinder  sig  paa  et  Orlogs-  eller  et 
Koffardiskib,  er  der  noget  Gribende  og  Højtideligt  ved  en 
Begravelse  ombord  Til  Orlogs  skeer  Ligfærden  med  militær 
Honnør,  Kanonen  giver  sit  dumpe  Drøn  som  Farvel  til  Kisten, 
der  hvirvles  ned  i  Dybet,  og  paa  Koffardiskibet  er  det  den 
Omstændighed,  at  man  er  saa  faa  herude  midt  paa  Oceanet, 
som  griber  Sindet;  er  man  kun  nogle  Stykker,  har  man  jo  i 
Reglen  kjendt  hinanden  saa  meget  des  bedre,  og  den  Bort- 
gangne  vil  savnes  baade  paa  Vagt  og  paa  Frivagt.  Men  paa 
et  Transportskib  med  saa  mange  Syge  ombord  har  man  hverken 
Tid  eller  Ret  til  at  gjøre  mange  Ceremonier,  da  man  er  bange 
for,  at  en  Begravelse  skal  gjøre  for  meget  Indtryk  paa  dem, 
hvis  Liv  kun  hænger  i  en  Traad.  Har  man  ikke  Vagt,  faaer 
man  det  ikke  engang  at  vide,  Alt  foregaaer  i  Stilhed,  Abbeden 
læser  en  kort  Bøn,  Maskinen  bliver  stoppet,  Kisten  sættes  over- 
bord ,  Skruen  snurrer  atter  rundt,  og  imellem  saa  mange  Men- 
nesker er  den  Bortkaldte  hurtig  glemt.  Hans  Tøj  bliver  solgt 
til  Kammeraterne  ved  offentlig  Avktion  eller  ogsaa  puttet  i  en 
Sæk,  der  forsegles  og  afleveres  til  Familien  ved  Hjemkomsten, 
og  det  eneste  Minde  om  ham  er  det  sorte  Kors,  som  den 
vagthavende  Officer  har  skrevet  i  Journalen  og  Doktoren  i  sin 
Protokol. 

Adens  kulsorte  Klippe,  der  ligesom  borer  sig  op  igjennem 
det  hvide  Sand,  var  en  gammel  Bekjendt,  og  gjerne  vilde  jeg 
have  seet  indenfor;  men  vi  skulde  atter  videre  og  op  i  Svede- 
kisten, det  røde  Hav. 

De  samme  golde  Kyster  glide  forbi  Øjet,  en  trykkende 
Varme  berøver  Passagererne  det  Smule  Liv,  som  de  endnu  have 
tilbage    og    kan    ikke   engang   faae   disse   tørre  Kroppe  til  at 

transpirere;  Opholdet  i  Troperne  har  besørget  det  paa  Forhaand. 
Omtrent  midt  i  det  røde  Hav  møde  vi  et  fransk  Transportskib, 
vi  løbe  tæt  forbi  hinanden,  man  vinker  og  vifter  med  Lomme- 
tørklæder, og  vore  Passagerer  smile  overlegent;  thi  der  er  For- 
skjel  paa  at  styre  Nord  eller  Syd  paa.  Det  ene  Skib  haler  ind 
paa  Trossen,  det  andet  stikker  ud  paa  den;  det  er  nu  Matrosens 
Udtryk  for  at  vende  Næsen  hjemefter  eller  udefter,  og  netop, 
fordi  det  er  saa  betegnende,  findes  det  paa  alle  Sprog,  som  tales 
af  søfarende  Nationer. 

Øjet  har  kun  seet  hvidklædte  Mennesker  paa  den  lange 
Rejse;  men  saa  blive  de  paa  engang  Alle  blaa  eller  mørke. 
Den  sidste  Nat,  før  vi  naa  Suez,  har  Middelhavet  sendt  et  koldt 
Pust  herned  for  at  byde  os  Velkommen  i  den  tempererede 
Zone.  Alle  disse  kuldskjære  Mennesker  ryste,  og  selv  jeg,  som 
er  fra  dette  Land,  hvor  mangen  en  Sydbo  troer,  at  Isbjørnene 
spadsere  rundt  paa  Gaderne,  maa  krybe  i  Vintertøjet. 

Tidligere  kunde  man  kun  gaa  ud  om  Dagen  eller  i  maane- 
kiare  Nætter  i  denne  store  Rende,  Suezkanalen;  men  ogsaa  paa 
dette  Punkt  har  Elektriciteten  gjort  sig  gjældende;  man  faaer 
Lysmaskine  og  Projektør  ombord,  hvis  Skibet  ikke  selv  er  for- 
synet dermed,  og,  hvor  underligt  det  end  lyder,  saa  er  det 
næsten  lettere  at  rejse  om  Natten  end  om  Dagen  imellem 
Sandbankerne,  thi  Solstraalernes  Reflex  paa  det  gule  Sand 
generer  Øjnene. 

Har  man  været  i  Suezkanalen  een  Gang,  kan  selv  Beundringen 
for  dette  Kæmpeværk  ikke  lokke  En  til  at  blive  paa  Dækket 
for  Udsigtens  Skyld;  thi  der  er  absolut  Intet  at  se  milevidt 
uden  Sand  og  atter  Sand.  Kun,  naar  man  passerer  Stoppestedet 
»Gare«,  hvor  de  medgaaende  Dampere  ligge  fortøjede,  eller  man 
selv   ligger  fortøjet  for  at  lade  de  Andre  passere,  kommer  der 

Liv  i  Folk,  og  alle  Kikkerter  tages  i  Brug  for  at  beglo  de 
levende  Væsener.  En  efter  En  komme  de  ud  af  den  store  Rende- 
sten, Kulfyldningen  begynder  over  hele  Linien,  og  intetsteds  i 
Verden  bliver  man  expederet  saa  hurtigt  som  her;  thi  begge 
Parter,  baade  Chefen  og  Leverandøren  ønske  at  se  Skibet 
forsvinde  saa  hurtigt  som  muligt.  Skibssiden  er  blokeret  af 
Pramme,  og  fra  hver  af  disse  lægges  der  et  langt  Brædt  op  til 
Skibet;  saa  begynde  Hundreder  af  sorte  Væsener  at  løbe  i  Ring 
opad  det  ene  Brædt  med  de  fyldte  Kurve  og  nedad  det  andet 
med  de  tomme,  og  i  Løbet  af  fem  Timer  havde  vi  paa  denne 
Maade  faaet  over  fem  hundrede  Tons  ombord. 

Middelhavet  viser  sig  ikke  fra  sin  elskværdige  Side,  koldt 
og  blæsende  er  det,  Passagererne  forsvinde  fra  Dækket  og  ind- 
hylle sig  i  tykke  Tæpper,  og  selv  Algier  giver  os  en  daarlig 
Modtagelse  med  Regn  og  Slud.  Ligesaa  fristende  som  denne 
By  seer  ud  under  en  straalende  Himmel,  ligesaa  lidt  indbydende 
er  den  i  Graavejr,  og  man  er  ligefrem  glad  ved  at  have  Vagt- 
tjeneste for  ikke  at  tro  sig  forpligtet  til  at  gaa  iland  for  at  røre 
Benene  paa  denne  første  Stump  franske  Jord ,  som  man  atter 
betræder.  Min  svenske  Ven  gaaer  iland  med  de  Øvrige  af 
Fremmedlegionen,  hvis  Uniformer  ikke  ere  synderlig  straalende 
efter  dette  Ophold  ombord;  vi  Andre  staa  ved  Nitiden  ud  af 
Havnen,  og  Lykken  er  os  gunstigere  end  sidst  med  Hensyn  til 
Vejret  paa  dette  Stykke  over  til  Toulon.  To  Dage  efter  saae 
vi  atter  de  kjendte  Steder,  og,  da  Skruen  slog  sit  sidste  Slag, 
havde  jeg  en  underlig  Fornemmelse  af  kun  at  have  været  borte 
en  ganske  kort  Tid;  Alt  var  saa  uforandret,  Provence  smilede 
mig  imøde  under  sin  solbeskinnede  Himmel,  og  —  —  denne 
bekjendte  odeur  de  Toulon  lod  mig  ikke  tage  fejl  af,  hvor 
jeg  var. 

Kun  Skibets  egentlige  Officerer  bleve  tilbage,  vi  Andre 
higede  efter  at  komme  iland  og  dampe  afsted  til  Paris,  hvor 
den  store  Verdensudstilling  netop  skulde  aabnes,  og,  da  samtidigt 
Rivieraens  Sommergjæster  skulde  samme  Vej,  susede  tre  Iltog 
med  fem  Minuters  Mellemrum  ind  paa  Stationen.  I  det 
midterste  fik  jeg  Plads  tilligemed  en  Kammerat,  og  som  Sild 
i  en  Tønde  sade  vi  der  hele  Natten,  som  vi  forøvrigt  tilbragte 
med  at  varme  Mælk  til  et  brølende  Pattebarn,  der  kom  med 
sin  Moder  fra  Tunis.  Det  var  jo  altid  bedre  at  spille  galant 
Kavaler  end  at  faae  sine  Trommehinder  ødelagte. 

Endnu  et  halvt  Aar  tilbragte  jeg  paa  en  fransk  Orlogsmand, 
nemlig  Skoleskibet  »Couronne«,  hvor  jeg  fik  Lejlighed  til  at  se 
Søartilleriets  systematiske  Virksomhed.  Det  er  Marinens  ældste 
Skole  for  Matroser,  og  vel  koster  hver  Mand  Staden  en 
forholdsvis  stor  Sum ;  men  der  opnaaes  ogsaa  et  fortrinligt 
Resultat,  og  ingen  anden  Marine  kan  vel  opvise  saa  gode 
Skytter.  Men  Traditionen  har  ogsaa  Meget  at  sige;  thi  i  de 
store  Kampe  i  Begyndelsen  af  dette  og  Slutningen  af  forrige 
Aarhundrede  fortæller  Søkrigshistorien  altid  om  de  franske  Sø- 
artilleristers  Overlegenhed  over  de  engelske. 

Jeg  har  som  tidligere  bemærket,  kun  lyse  Minder  fra 
min  franske  Tjeneste,  hvor  der  baade  fra  Overordnedes  og 
Kammeraters  Side  er  bleven  viist  migVelvillie  og  Elskværdighed, 
og  netop  den  Omstændighed,  at  de  betragtede  mig  som  Lands- 
mand, bevirkede,  at  jeg  altid  følte  mig  hjemme  i  deres  Kreds. 
Det  var  derfor  et  tungt  Øjeblik,  da  jeg  skulde  gaa  fraborde  for 
sidste  Gang,  og  Chef  og  Officerer  fulgte  mig  til  Falderebet;  thi 
vel  længtes  jeg  efter  mit  eget  Fædreland;  men  det  var  dog  en 
vemodig   Tanke   for   stedse   at   skulle   forlade    den    Marine,    i 

hvilken  jeg  i  halvfjerde  Aar  havde  tilbragt  saa  mange  ufor- 
glemmelige Timer,  og  med  levende  Taknemmelighed  skal  jeg 
altid  tænke  tilbage  paa  denne  Tid  og  med  Glæde  mindes,  hvad 
jeg  har  lært  under  Trikoloren. 

